॥ श्रो: ॥ 


धर्म की जय हो, र प्राणियों में सद्भावना हो, 
अधर्म का नाश हो, हर हर महादव चिकन का कल्याण हो, 

सम्पादकीय 


निखिल रसामृत मूर्ति श्रीकृष्णचन्द्र परमानन्दकन्द की असीम अनुकम्पा से भक्तिसुधा के इस तृतीय 
खण्ड का प्रकाशन पुर्ण हुआ । इसमें श्रोरासलीला रहस्य एवं रासपञ्चाध्यायी दो ही विषय हें । श्री स्वामीजी- 
महाराज के प्रवचनों में रासलीला का व्याख्यान बहुत प्रसिद्ध है। इसे वेदान्तकेशरी कहे जानेवाले बड़े-बड़े 
विद्वान्‌ भी सुनकर मन्त्रमुग्ध हो जाते हे। कुछ समय पूर्व रासपञ्चाध्यायी के प्रति कुछ लोगों को बहुत सी 
ज्ान्तीयां थी। श्रीमहाराजजी के विवेचन से स्पष्ट हो गया कि श्रीमज्भागवत का रासपञ्चाध्यायी प्रकरण 
बहुत ही महत्वपुर्ण विषय है। यह कहावत प्रसिद्ध है कि “विद्यावतां भागवते परीक्षा” विद्वानों की परीक्षा 
भागवत में होती है। यह निविवाद सिद्ध है कि भक्तिरस प्रधान ग्रन्थों में भागवत का विरिष्ट स्थान है। 
भगवत्‌ भक्तों ने इसे भगवान. को साक्षात्‌ वांडमयो मूति मानो है। द्वादशस्कन्धात्मक भगवद्‌ विग्रह भागवत 
में दशमस्कन्ध हृदय स्थानीय है और रास पञ्चाध्यायी पञ्चप्राण है। इन पांच अध्यायों मे श्रीत्रजाड्भनाओं 
के साय ब्रजेन्द्रनन्दन श्री कृष्णचन्द्र का रमण वर्णन किया गया है । इसको सुनकर राजा परीक्षित्‌ को भी संशय 
हो गया था। इस संशय का श्रीशुकदेवजी महाराज ने सूत्र रूप से तो समाधान कर दिया या, और राजा 
परीक्षित के लिए तो उतना ही पर्याप्त था। किन्तु साधारण ज्ञानवालों के लिये यह विषय आज भी सन्देहास्पद 
ही प्रतीत होता है। श्रीस्वामीजी महाराज ने रासलीला रहस्य में उन सभी शङ्कास्पद स्थलों की मासिक 
व्याख्या एवं ऊहापोह के द्वारा पुष्ट प्रमाणों से प्रमाणित समाधान किये हे। आपने अलौकिक पाण्डित्यपुणं 
गम्भीर विवेचन द्वारा क्लिष्ट से क्लिष्ट विषय को भी बहुत ही सुन्दर और सरलरूप में समझाया है। जिसे _ 
पढकर हृदय गद्गद्‌ हो उंठता है, इस विषय में और कुछ सुनने की या पूछने को अपेक्षा नहीं रह जाती है । 
पाठऊवृन्द स्वयं पढकर हो अनुभव करगे, मेरी लेखनी में तो इतनी क्षमता नहीं कि उस विवेचन का किन्ही शब्दों 
में वर्णन कर सके । 

राजा परीक्षित्‌ का श्रीशुकदेवजी के प्रति यह प्रश्‍न कि “किमभिप्राय एतं नः संशयं छिन्धि सुब्रत’ 
हे सुब्रत इस रासलीला का क्या अभिप्राय है हमारे इस संशय को आप दूर करो । 

श्री शुक्र भगवान्‌ का उत्तर “नेतत्‌ समाचरेज्जातु मनसापि ह्यनीरवरः। विनश्यत्याचरन्‌ मौढ्यात्‌ 
यथा रुद्रोब्धिजं विषम्‌” भगवान्‌, कृष्णचन्द्र में कभी भी मनुष्य बुद्धि नहीं करनी चाहिये, करने से विनाश हो 
जाता है।.... 

इस रासलीलारूपी गम्भीर विषय का इस प्रकार श्रीमऱद्टागवत में सूत्ररूप में ही उत्तर मिलता है । 
इन्हीं सूत्रों के आधार पर श्रीस्वामीजी महाराज ने बड़े ही समारोह के साथ विशद विवेचन किया है जो ग्रन्याकार 
में परिणत हो गया है । “रसो वे सः” । “रसो वे लब्ध्वा ह्यानन्दी भवति” आदि श्रुतियों के आधार पर रस 
ही ब्रह्म है, रस प्राप्त करके ही मनुष्य आनन्दित होता है। “ रसाणां समूहो रासः” रसों के समूह का नाम ही 
रास है, जो क्रोडा; रस से परिप्लुत हो उस लीला का नाम रासलीला है । इस प्रकार रासलीला रहस्य में रस का 
प्रतिपादन है । और श्रीस्वामीजी महाराज ने इसको बड़े ही सुन्दर ढंग से प्रतिपादन किया है, श्री ब्रजाङ्कता 
जन एवं कोटिकन्द्पं दरप दलनपटीयान, श्रीकृष्णचन्द्र ब्रजेन््रनन्दन की लीला के माध्यम से ही जीव और ब्रह्म के 
सम्मिलन का प्रतिपादन किया है । जीव ही ब्रजाङ्गनाजन है। ये अनन्त जीव अनन्तकाल से अपने परमपति से 


(ख) 


मिलने के लिये लालायित है । मनुष्य को संसार की समस्त संपत्तियां प्राप्त होने पर भी वह अपुण ही रहता है । 
और बराबर वह चेष्टा करता है कि यह भी कम है, इतना और हो जाय, उतना भी मिल ही जाता है फिर भी 
कम ही; फिर और कुछ चाहता है वही पुरा हो जाता है, पर चाह कभी मिटती ही नहीं यह्‌ चाह बराबर 
लगी हो रहतो है, चाह लगी रहने से सदा अधूरा ही रहता है, कभी पुर्णता आती ही नहीं, आयें भी कंसे ? जीव 
ब्रह्म का अंश है जब तक उसे ब्रह्म प्राप्ति नहीं होती तब तक अधूरा ही रहेगा, जीव को पूर्णता तो ब्रह्म प्राप्ति 
में हो है। जोव अपने परमस्वामो को प्राप्त करने के लिये सदा उत्कण्ठित रहता है और विविध प्रकार की 
चेष्टा करता है। प्रकृति के पदार्थ मात्र में जो चञ्चलता दिखलाई पड़ रही है वह और कुछ नहीं केवल 
अपने परमपति श्रो इयामसुन्दर (ब्रह्म) से मिलने की शीघ्नता है। सुय, चन्द्र, नक्षत्र मण्डल, अणु अणु 
जो अविश्रान्तगति से दौड़ रहे हें, उन सबका वही एक मात्र उद्देश्य है। प्रकृति का प्रत्येक परमाणु इसके 
लिये लालायित है । जॅसे ब्रजङ्गताजन श्री इयामसुन्दर से मिलने के लिय अधीर है। जीवमात्र का 
क्तेव्य भो यहो है। किन्तु अनन्तकाल से ब्रह्म प्राप्ति नहीं हो रहो है, बस इसी को-जीव को ब्रह्म प्राप्ति 
का उपाय भागवत में रासलीला के रूप में वर्णन किया है। 
यहाँ पर यह्‌ प्रश्‍न उठ सकता है कि ऐसे उच्च विषय का प्रतिपादन लौकिक श्यूद्भार रस में क्यों किया 
गथा? इसका उत्तर श्रोस्वाम्रोजी महाराज ने बड़ा ही सुन्दर किया है कि निम्ब कोट को नीम्ब रस ही 
अच्छा लगता है। नोम पर बराबर रहने से नीम के कोड़ को नीम का रस ही अच्छा लगता है उसे यदि मधुर रस 
मिश्रो बोलकर गोलाई जाय तो वह नहीं पोयेगा। उसी तरह जोव संसार में रहते-रहते विषयों का आदी 
हो गया है उपे हू रो बात अच्छी हो नहीं लगतो, निर्एूण नीराकार की बात को विषय में लीन प्राणी क्या 
समझे ? अतः सगण साकार स रस प्रतिपादन किया गया। और सभी _ लौकिक-श्डंगार का क्रियाकलाप भी 
वर्णत किया गया। जिससे विषयो जोव की रुचि हो। परन्तु यह सब होते हुए भी “क्रिया सर्वापि संचात्र 
परं कामो न विद्यते” बातें सभो शदरंगार की है पर काम नहीं है। इसलिए विषय में लीन सांसारिक जीवों के 
परम कल्याण के लिये हो रास पञ्चाध्यायो का वर्णत है। विषय वासनाओं को दूर करने के लिये ही 
ऐता वर्णन है। इसको फनश्ष॒ति देखिये :-- 
विक्रोड़ितं व्रजवधूभिरिदं च विष्णोः, श्रद्वान्वितोऽनुश्डणुयादथ वर्णयेद्‌ यः। 
भाक्त परां भगवति प्रतिलभ्य कामं हुद्रोगमाइचपहिनोत्यचिरेण घीरः॥। 
ब्रजवबूओं के साथ भगवान्‌ विष्णु को क्रीड़ा को जो श्रद्धा से सुनेगा और वर्णन करेगा, उसे भगवान 
में परम भक्ति प्राप्त होगो, उसका काम रोग और हृदय रोग (हाट डीजीज) नष्ट हो जायगा। इस से यह 
सिद्ध होता है कि लौकिक शङ्कार रस का विषय में लीन जीवों के प्रलोभनम(त्र के लिए वर्णन का प्रकार है, 
वस्तुतः ब्रह्मानन्द रस का हो प्रतिपादन है । 
श्ोस्वामोजो महाराज ने रासलीला रहस्य और रास पञ्चाध्यायी का वर्णन करते हुए मानवकल्याण 
के अनेक उपाय बताये हूँ। स्वधर्म पालन की बड़ी विशेषता है। शास्त्रानुमोदित वर्णाश्रम धमं का यथावत्‌ 
आचरण करने से हो मनुष्य सब प्रकार को सिद्धि प्राप्त कर सकता है। “स्व कर्मणा तमभ्यच्यं सिधि विन्दन्ति 
मानवः” धन बहुत लोग कमाते ह,पुत्र, कलत्र आदि संसारिक सुख देनेवरली भोग सामग्रीयां भी बहुत लोगों के 
पास है, परन्तु उन सब से सभी को सुख प्राप्त हो ऐसी बात नहीं, अतः जो लोग सुख चाहते हें, उन्हें धर्म का 
आश्रय लेना चाहिये, क्योंकि सुख की प्राप्ति का साधन घमं हो है। इसलिये बुद्धिमान्‌ सुख की परवाह न करके 
घर्मानुष्ठान पर ही जोर देते हें, क्योंकि वे जानते हें कि साधन होने पर साध्य की प्राप्ति हो जायगी । अतः 
. जहाँ धमं होगा वहाँ सुख उपस्थित हो जायगा । 


(Go) 


श्री गोस्वामोजी महाराज कहते हैं कि-- 

जिमि सुख संपत्ति विरनाह बुलाये । धर्मशील पह जाहि सुभाये । 

अर्थात्‌ जहाँ धमं है वहाँ सब प्रकारके सुख और वैभव को आज नहीं तो कल अवश्य जाना पड़ेगा । यही 
नहीं ; भगवान्‌ को भी घर्म ही प्रिय है, इस से वे स्वयं कहते हे--“घमं संस्थापनार्थाय संभवामि युगे-युगे”' 


भगवान्‌ को ध्म इतना प्रिय है कि उसकी रक्षा के लिये इन्हें अवतार लेना पड़ता है । इसलिये घमं का आचरण 
करो इसी से सच्चे सुख की प्राप्ति होगी । 


मनुष्य जन्म का बड़ा महत्व है, इसमें यदि भगवान, का साक्षात्कार नहीं हुआ तो उससे बड़ी. हानि दूसरी 
नहीं हो सकतो । भगवतो श्रृति कहती है-- 


इह चेदवदीदथ सत्यमस्ति नचेंदिहावेंदीन्महती विनष्टिः । 
इस जन्म में उसे सत्य भगवान, को नहीं जाने तो “महती विनष्टिः” सर्वस्वनाश हो जायगा। अतः 
हमें जो काम करना है उसकी आवशयकता का अनुभव करना चाहिये । भगवत्‌ भजन में स्वस्व लाभ है और 


उसकी उपेक्षा मे सर्वनादा है। ऐसा दृढ़ निइचय.हो जाने पर ही मनुष्य भगवत्‌ भजन में प्रवृत्त होता है। 
और तभी उसका कल्याण होता है। महाभारत में लिखा है।-- 


यदा यदा हि पुरुषः कल्याणे कुरुते मनः, तदा तदा तस्य सर्वार्थाः सिद्ध्यन्ते नात्र संशयः ।। 


कल्पाणकारी कार्यों में मन्‌ ष्य अपना मन ले जाता है तो उसके सभी कायं सिद्ध हो जाते हैं, इसमें 
नात्र संशयः ; 'इसमें शंसय नहीं । 


इसलिये सर्वप्रथम धामिक बनो, और अपने वर्णआश्रम के अनुसार श्रौतस्मात्तं कर्मों से भगवान्‌ का पुजन 
करो अपना सर्वस्व समर्पण करके भगवान्‌ का वरण करो । उससे शुद्धान्तःकरण में भगवान्‌ का साक्षात्कार 
होगा. ब्रह्म की प्राप्ति होगी, परम कल्याण होगा, मनुय जन्म सफल हो जायगा । - 

इस प्रकार श्री स्वामीजी महाराज ने रास पञ्चाध्यायी की व्याख्या में मानव कल्याण के लिये बड़े ही 
सुन्दर सरल उपाय बताये हैँ जिन्हें पढ़कर मनुष्य को अपने कत्तव्य का पता लगता है। और वह कल्याणकारी 
कार्यो में प्रतृत्त हो जाता है। अतः यह भक्तिसुधा का तृतीय खण्ड आस्तिक जनता के लिये बड़ा ही उपयोगी 
सिद्ध होगा । 

भक्तिसुधा साहित्य परिषद्‌ के पास जो संगृहीत साहित्य था उसमें तीन खण्ड प्रकाशित हो चुके हं । 
चतुर्थ खण्ड के लिये कुछ साहित्य अवशिष्ट है। उसमें गोपीगीत, ज्नमर गोत आदि भागवत के रोचक विषय 


होंगे। _ श्रीस्वामीजी महाराज ने एक रस ग्रन्थ भी लिखा है उसका भी प्रकाशन, शीघ्र ही करने की योजना 
बनाई जायगी । 

प्रातःस्मरणीय श्रौस्वामीचरणों के अनुग्रह से ही यह सब कार्य सम्पन्न हो रहा है। उनके ही 
आशीर्वाद से भविष्य में भी होता रहेगा। श्रद्धाळू आस्तिक जनता से यह निवेदन है कि ऐसी अमोघ वाणो से 
अधिकाधिक लाभ उठावे, अपने परिचित मित्रों को भी प्रेरित करे। एक बार जो श्रीचरणों के साहित्य को 
ध्यान पूर्वक पढ़ लेगा तो उसे अन्य साहित्य फीके लगेंगे। श्रीस्वामी चरणों के जीवन का एक एक क्षण भी लोक 
कल्याण के लिये बीतता है आस्तिक जनता को चाहिये कि इस सत्प्रयास से लाभान्वित हो । 


इस तृतीय खण्ड के प्रकाशन में अपने सहयोगियों के प्रति आभार प्रकट करता हुआ, अपनी त्रुटियों के 
लिये क्षमा प्रार्थों हूँ । 


निवेदक 
कविराज सीताराम शास्त्री 
कार्यकर्त्ता मन्त्री 
(भक्तिसुधा साहित्य परिषद्‌) 


॥ श्रीः ॥ 


श्रडालु पाठकों से 


भक्तिसुधा का तृतीय खण्ड आप लोगों के समक्ष प्रस्तुत किया जा रहा है। इसका 
विषय श्रीमद्भागवत से बहुत सम्बन्धित है। प्रथम और द्वितीय खण्ड पहले प्रकाशित किये जा 
चुक हें, जिनमें भक्ति रस के बड़े मामिक विषयों का समावेश हुआ है। सुधा का पान करने में 
किसी का दो मत हो ही नहीं सकता । फिर यह तो भक्ति सुधा है और उसके व्याख्याता 
श्रीस्वामी करपात्रीजी महाराज जो शुकदेवजी के अवतार हें, आप भागवत के किसी विषय का 
प्रतिपादन करते हें तो ऐसा प्रतीत होता है कि जैसे साक्षात्‌ श्रीशुकजी महाराज ही बोल रहे 
हों। जिस वाणी में जीवमात्र के कल्याण की मूतिमती सुधा की अजस्र धारा बह रही है; 
उसका प्रचार भारत में ही नहीं यदि समस्तं विश्व में किया जाय तो वतमान में व्याप्त अशान्ति 
का वातावरण दूर होकर सुखशान्ति की सुधानदी समस्त संसार में बहने लगेगी । 
परिषद्‌ का यह प्राथमिक प्रयास है। इसकी भावी योजनाएँ बहुत विस्तृत एवं 
विशाळ हैँ। श्रीस्वामीजी महाराज भारत में अद्वितीय विद्वान्‌ भाने जाते हें। आपकी त्याग 
और तपस्या अतुलनीय हू । ऐसे महात्माओं का अवतार कई शताब्दियों के अन्तर से भारत 
में होता है। अतः परिषद्‌ का यह प्रयास है कि ऐसे महात्माओं की वाणी से देशवासियों 
का कल्याण हो। 
भक्तिसुधा के तीन खण्ड प्रकाशित किये जा चुक हें-श्रीस्वामीजी द्वारा लिखित 
“माक्संवाद और रामराज्य”गीता प्रेस द्वारा प्रकाशित, का अंग्रेजी अनुवाद करवाने की योजना 
है। उसक एक परिच्छेद का तो अनुवाद किया गया है ओर वह परिषद्‌ द्वारा प्रकाशित भी किया 
जां चुका हैं। परिषद्‌ चाहती है कि श्रीमहाराजजी द्वारा लिखित एवं भविष्य में लिखे जाने-- 
[ळे सभी ग्रन्थों का परिषद्‌ के माध्यम से ही प्रकाशन हो । इसके लिये श्रीचरणों का आशी- 
वाद भी प्राप्त हुआ है । आशा है कि भक्तिसुधा के प्रेमी पाठकवृन्द अपना सहयोग प्रदान करते 
रहें, तो परिषद्‌ अपने उद्देश्य को पूर्णंकरने में सक्षम हो सकेगी । 
भक्तिसुधा साहित्य परिषद्‌ का उद्देश्य ; सनातनघर्मावलम्बी जनता की भावना को 
दृढ़ करना, धामिक साहित्य प्रकाशित करवाकर धमं के गूढ तत्त्वों को प्रकाश में लाना; 
ज्ञान, योग, भक्ति, उपासना द्वारा देश की प्राचीन संस्कृति को जागृत रखना है । 


बाबूलाल गनेड़ोवाला 
सहायक मन्त्री 


AE की re) भक्तिसुधा साहित्य परिषद्‌, कलकत्ता 


यतिचक्रचूड़ामणि अनन्त श्री विभूषित श्री हरिहरानन्द सरस्वती ( स्वामी श्री करपात्रीजी महाराज ) 
यत्कीतिंस्तिलकायते त्रिभुवने तापत्रयोन्मूलनी । यद्वाक्यामृतजीवनी जनयते स्त्रान्ते सतां कौतुकम्‌ ॥ 
यत्पादाब्जरजः प्रसाद्रकणतः केवल्यमापद्रते। सोऽयं कोऽपि महेश्वरो विजयते श्रीपाणिपात्रो गुरुः ॥ 


समर्पण 
भगवान्‌ के वनाये हुए पत्र, पुष्पं, फल, जल आदि से ही जसे भगवान्‌ 
का पूजन किया जाता है 
“त्वदीयं वस्तु गोविन्द तुभ्यमेच समर्प्यते 


क 
अनुसार 
भक्ति-सुघा का तृतीय खण्ड 
यतिचक्रचूडामणि समस्तशास्त्रार्थतत्त्ववत्ता 
अनन्त श्री विभूषित 
सवासी श्रौकरपात्रीजी महाराज 


क 


करकमलों में सादर समर्पित करती हे-- 
भक्ति-सुधा साहित्य परिषद्‌ 


कलकत्ता 


श्री हरि: 
भक्तिसुधा तृतीय खण्ड 


श्रीरासळीळारहस्य 


इस अपार संसार-समुद्र में जिन लोगों के मन निरन्तर गोते लगा रहे हैं, उन्हें सव 
प्रकार के दुःखों से मुक्त कर अपने परमानन्दमय स्वरूप की प्राप्ति कराने के लिये अहैतुक- 
करुणामय दीनवत्सल श्रीभगवान्‌ ही स्वयं धर्माववोधक वेद रूप में अवती होते हें। जिस 
समय कालक्रम से सर्वसाधारण के लिये वेद का तात्पर्यं दुर्बोध हो जाता है उस समय श्रीहरि 
ही पुराणादि रूप में आविर्भूत होते हैं। पुराणों का मुख्य प्रयोजन वेदार्थं का निरूपण करना 
ही है । किन्तु यह सव रहते हुए भी परस्पर मतभेद रहने के कारण वेदार्थ-सम्बन्धी विरोध 
का निराकरण भगवान्‌ की उपासना के द्वारा शुद्ध हुए अन्तःकरण से ही हो सकता है। जिन 
लोगों की विवेकदृष्टि पारस्परिक विवाद के कारण नष्ट हो गई है उन्हें वेदार्थं का बोध कराकर 
परम कल्याण की प्राप्ति करने के लिये ही श्रीम:द्भागवत का प्रादुर्भाव हुआ है, जेसा कि कहा है-- 
कृष्णे स्वधामोपगते धर्मज्ञानादिभिः सह्‌। 
कलौ नष्टदृशामेष पुराणार्कोऽधुनो दितः ॥। 


` अर्थात्‌ धर्मं एवं ज्ञानादि के सहित भगवान्‌ के स्वधाम सिधारने पर जिन मनुष्यों की 
दृष्टि कलियुग के कारण नष्ट हो गई है उनके लिये इस समय इस पुराण रूप सूर्यं का उदय हुआ 
वस्तुतः, यह ग्रन्थ वेदार्थ-विरोध को निवृत्ति में सूर्यं के ही समान है-- 
अर्थोऽयं ब्रह्मसुत्राणां सर्वोपनिषदामपि। 
गायत्रोभाष्यभूतोऽसो ` ग्रन्थोऽष्टादशसंज्ञितः ॥। 
अर्थात्‌ यह श्रीमद्भागवत पुराण ब्रह्मसूत्र और समस्त उपनिषदों का तात्पर्यं है, तथा 
यह अष्टादशसंज्ञक ग्रन्थ गायत्री का भाष्य-स्वरूप है । 
प्राचीन आषंग्रन्थों में श्रीमऱद्भागवत एक अत्यन्त देदीप्यमान उज्ज्वल ग्रन्थ रत्न है। 
इसके दशम और एकादश स्कन्धों में परमानन्दघन लीला-पुरुषोत्तम भगवान्‌ क्रष्णचन्द्र 
की दिव्यातिदिव्य लीलाओं का वर्णन है। लीलाविहारी श्रीश्यामसुन्दर सर्वथा रसमय हें । 
उनकी कोटि-कोटि कन्दर्प-कमनीय मनोहर मूर्ति भावुक भक्तों के लिये जेसी जैसी मनोमोहिनी 
है वेसी ही उनकी लीलाएँ भी हें। यों तो भगवान्‌ की सभी लीलाएँ लोकोत्तर आनन्दातिरेक 
का सञ्चार करनेवाली हें तथापि उनको व्रजलीलाएँ तो महाभाग भक्तों एवं कविपुङ्गवों का 


२ भक्ति-सुघा--तुतीय खण्ड 


सर्वस्व ही हें। उनमें भी, जिसका आविर्भाव एकमात्र रसाभिव्यक्ति के लिये ही हुआ था, 
वह महारास तो मानो सर्वथा माधुर्य का ही विलास था। प्रभु की रासक्रीड़ा जैसी मधुर है 
वैसी ही रहस्यमयी भी है। उसके भीतर जो गुह्यातिगुह्य रहस्य निहित है वह आपाततः 
दुष्टिगोचर नहीं हो सकता । वह इतना गूढ़ है कि उसमें जितना प्रवेश किया जाता है उतना ही 
अधिकाधिक दुरवगाह्य प्रतीत होता है । हम यथामति उसका विचार करने का प्रयत्न करते हैं । 

इस रासलीला का वर्णन श्रीमऱद्भागवत दशम स्कन्ध के अध्याय उनतीस से तेतीस 
तक है। ये पाँच अध्याय 'श्रीरासपञ्चाध्यायी' के नाम से सुप्रसिद्ध हें । ये श्रीमऱद्भागवत 
रूप कलेवर के मानों पाँच प्राण हें; अथवा यदि इन्हें श्रीमज्भागवत का हृदय कहा जाय तो भी 
अयुक्त न होगा । 

रासपञ्चाध्यायी के आरम्भ में 'श्रीवादरायणिरुवाच' ऐसा पाठ है। इस पाठ का 
भी एक विशेष अभिप्राय है। यहाँ 'वादरायणिः' शब्द से वक्ता का, महत्त्व द्योतित कर 
उसके द्वारा प्रतिपादन किये जानेवाले विषय की महत्ता प्रदर्शित की गई है । लौकिक नीतियों 
के विषय में तो प्रायः इस बात पर ध्यान नहीं दिया जाता कि उनका वक्ता कौन है; वहाँ केवल 
उस उक्ति की महत्ता का ही विचार किया जाता है । 


“ननु वक्तृविशेषनिःस्पृहा गुणगृह्या बचने विपरिचितः’ 


किन्तु धार्मिक अंशों में यह नियम नहीं है। वहाँ तो वक्ता की योग्यता का विचार 

सवसे पहले किया जाता है। जिस प्रकार गायत्री मन्त्र है। उसका अर्थ किसी भी भाषा 
में कितने ही सुदर ढंग से कर दिया जाय, जापक की उसमें श्रद्धा नहीं हो सकती और न मूल 
गायत्री के जप से होनेवाला महान्‌ फल ही उससे प्राप्त हो सकता है। अतः धर्मके विषय में 
मनुष्य को 'वक्तृविशेष-सस्पृह" होने की आवश्यकता है। यहाँ वक्ता के कथन की अपेक्षा 
उसके व्यक्तित्व का प्रामाण्य ही अधिक अपेक्षित है । 

यदि देखा जाय तो लौकिक विषयों में भी यही नियम अधिक काम कर रहा है। 
हमें एक साधारण पुरुष की ऊॐंची-से-ऊंची बात उतनी मूल्यवान्‌ नहीं जान पड़ती जितनी कि 
किसी गण्यमान्य व्यक्ति की साधारण-सी वात जान पड़ती है। जिस पुरुष के प्रति हमारी 
श्रद्धा है उसकी बहुत मामूली बात पर भी हम बहुत ध्यान देते हें। इससे निश्चय होता है कि 
लौकिक विषयों में यद्यपि प्रायः 'वक्‍्तृविशेषनिःस्पृहता' होती है; वहाँ 'बालक से भी शुभ ज्ञान 
ग्रहण करने चाहिये-यही नीति काम करती है तथापि सर्वाश में नहीं। कभी-कभी वक्ता 
की आप्तता का मूल्य वहाँ भी बढ़ जाता है । 

यही बात वेद के विषय में है। वेद बहुत युकित-युक्त अर्थ को कहता है, इसीलिये 
वह माननीय हो-एऐसी वात नहीं है; बल्कि बात तो ऐसी है कि वेद का कथन होने के कारण 
ही वेदार्थमाननीय है । चोर अच्छी वात कहे तब भी उसमें आस्था नहीं हो सकती । 


श्रीरासलीला रहस्य ३ 


अब हम प्रकृत विषय पर आते हें। रासपञ्चाध्यायी के वक्ता श्रीवादरायणि हुँ । 

बदरणां समूहो वादरं' नरनारायणाश्रमोऽयनमाश्चयो यस्य स वादरायणः तस्यापत्यं 
वादरायणिः। 

'बदर' बेर को कहते हें, यहाँ उससे नरनारायणाश्रम उपलक्षित है। वही जिनका 
अयन आश्रय निवास स्थान अर्थात्‌ तपोभूमि है वे भगवान्‌ व्यासजी ही बादरायण हें। 
उन्हीं के पुत्र श्रीबादरायणि हें। यहाँ भगवान्‌ शुकदेवजी को जो 'वादरायणि' कहा गया है । 
उसका तात्पर्यं यही है कि उनका महत्त्व अपने व्यक्तित्व के कारण ही नहीं है बल्कि पिता और 
पिता की निवास-भूमि से भी उनकी पवित्रता द्योतित होती है । अर्थात्‌ भगवान्‌ श्रीशुकदेवजी 
स्वयं ही पवित्र हों, ऐसी बात नहीं है, उन्हें तो उनके पिता ने परम-पवित्र बदरिकाश्रम में 
तप करके उस तप के फलस्वरूप ही प्राप्त किया था। वदरिकाश्रम ज्ञानभूमि है; अतः 
वहाँ जो तप होगा वह भी अत्यन्त विलक्षण ही होगा । उसके फलस्वरूप श्रीभगवान्‌ या भग- 
वान्‌ के परमान्तरंग निकुञ्जमन्दिरस्थ लीलाशुक ही श्रीशुकदेवरूप में प्रादुर्भूत हुए हें । 

भगवान्‌ व्यासजी में भी केवल तप से ही तेज आया हो-एऐसी वात नहीं है, वे तो 
वेदार्थं का निरूपण करने के लिये अवतीर्ण हुए साक्षात्‌ श्रीनारायण ही थे। 'केशवं वाद- 
बादरायणम्‌'। यों तो वे स्वथं ही नारायण हें; तिसपर भी उन्होंने बदरिकाश्रम में विविध 
प्रकार का तप किया है । उन्हीं से जिसका जन्म हुआ है वे श्रीशुकदेव जी ही इस तत्त्व के वकता हें । 

इससे सिद्ध होता है कि उनका कथम भी कोई साधारण वात नहीं है। महापुरुष 
कोई ग्राम्य-कथा नहीं कहा करते। उनके सामने तो ग्राम्य-कथाओं का विघात हो जाया 
करता है, किसी दूसरे को भी ऐसी वात कहने का साहस नहीं होता, फिर वे स्वयं तो ऐसी 
बात कहेंगे ही क्यों ? वे अवश्य किसी दिव्यातिदिव्य रहस्य का ही उद्घाटन करेंगे । यह तो 
रही वकता की बात; उनके सिवा श्रोता भी केसे हें? महाराज परीक्षित्‌ ! “गर्भदृष्टमनु- 
ध्यायन्परीक्षेत नरेष्विह” अर्थात्‌ जिन्होंने जन्म लेते ही इधर-उधर देखकर लोगों में यह परीक्षा 
करनी चाही थी कि जिस मनोमोहिनी मूर्ति को मेंने गर्भ में देखा था वह यहाँ कहाँ है, जो गर्भ 
में ही भगवान्‌ का दरशन कर चुके थे । ध्रुवादि ने साधन द्वारा योगमाया का निराकरण 
करके भगवत्तत्त्व का साक्षात्कार किया था, किन्तु इन्हें तो भगवान्‌ की अनुकम्पा से ही उनका 
दर्शन हो गया था। उनके वंश का महत्त्व भी सुस्पष्ट ही है। इस प्रकार जेसे भगवान्‌ 
ब्रादरायणि मातृमान्‌, पितृमान्‌ और आचार्यवान्‌ हें वैसे ही पार्थ-पौत्र महाराज परीक्षित्‌ भी हें । 

बे यद्यपि स्वभाव से ही तत्त्वज्ञ, शास्त्रज्ञ, ऐहिक, आमुष्मिक विषयों से विर॑क्‍्त एवं 
सर्वान्तरतम प्रत्यगात्मा का साक्षात्कार करने के इच्छुक थे, तथापि राजा होने के कारण किसी 
श्ृङ्गाररसप्रधान कथा के श्रवण में उनकी अभिरुचि होनी सम्भव थी। किन्तु इस समय 


१ वादरं बदरीवचनम्‌ । 

तो उन्हें अनिवार्य विप्र-शाप हो चुका था; इसलिये सात दिन में उनकी मृत्यु निश्चित हो जाने 

के कारण वे परम उपरत हो गये थे। यदि साधारण मनुष्य को भी अपनी मृत्यु का निश्चय 

हो जाय तो वह किसी ग्राम्य-कथा के श्रवण में प्रवृत्त नहीं हो सकता; फिर महाभागवत महाराज 
परीक्षित्‌ जैसे सवंसाधनसम्पन्न पुरुषों की प्रवृत्ति तो उसमें हो ही कंसे सकती है ? 
वस्तुतः श्रीमद्भागवत कोई साधारण ग्रन्थ नहीं है। श्रीशुकदेवजी का तो मिळना 

ही बहुत दुर्भ था; फिर जिस ग्रन्थ का वे वर्णन करें उसका महत्त्व क्या कुछ साधारण हो सकता 
है ? जिस समय झौनकादि महधियों ने यह सुना कि इस ग्रन्थ का वर्णन श्रीशुकदेवजी ने किया 
है तो वे आइचर्थचकित हो गये और बोले कि-- 

तस्य पुत्रो महायोगी समदृङ. निविकल्पकः । 

एकान्तमतिरु्निद्रो गूढ़ो मूढ़ इवेयते ॥ 

'वे व्यासनन्दन तो महायोगी, समदर्शी, विकल्पशून्य, एकान्तमति और अविद्यारूप 
निद्रा से जगे हुए थे। वे तो प्रच्छन्न भाव से मूढ़वत्‌ विचरते रहते थे। वे किस प्रकार इस 
बृहत्‌ आख्यान का श्रवण कराने में प्रवृत्त हो गये ?” 

उनकी महिमा को दोतित करनेवाला एक अन्य इलोक भी है-- 
यं प्रबजन्तमनपेतमपेतङ्गत्यं द्ेपायनो विरहकातर आजुहाव । 
पुत्रेति तन्मयतया तरवोऽभिनेदुस्तं सवंभूतहृदयं मुनिमानतोऽस्मि ॥ 
अर्थात्‌ जिन्होंने उपनयनसंस्कार के लिये विधिवत्‌ गुरूपसदन नहीं किया और जैसे- 
तैसे पिता के उपनयन संस्कार कर देने पर भी जो उपनयन सम्बन्धी क्रिया-कलाप से उपरत' थे 
उन शुकदेवजी को जाते देखकर उनके विरह से आतुर होकर जिस समय हे पुत्र ! हे पुत्र! ', 
इस प्रकार पुक्रा रते हुए श्रीव्यासजी उनक पीछे गये तो प्रत्येक वृक्ष में से जो 'पुत्र” शब्द की प्रति- 
ध्वनि आ रही थी वह ऐसी जान पड़ती थी मानो वृक्ष भी तन्मयभाव से पुत्रःपुत्र' चिल्ला रहे 
हें। भगवान्‌ शुकदेवजी परम तत्वज्ञ और महायोगी होने के कारण सर्वभूतहूदय हैं । 
“सचे भूतानां हृत्‌ अयते विजानाति'-- 
जो सम्पूर्ण भूतों के हृत्‌ और उसके विकारों को जानते हें अथवा 'ससर्वभूतानां हृत्‌ 
अयते नियमथति' जो समस्त प्राणियों के हृतू' का अयन नियमन करते हें, इन व्युत्पत्तियों 
के अनुसार श्रीशुकदेवजी सर्वभूतहृदय हें। उनके सिवा अन्य तत्त्वज्ञ भी यद्यपि अपने 
१ जो लोग अत्यन्त विरक्त होते हें उनकी अभिरुचि भगवद्‌-व्यतिरिक्त कर्म और उनके फलों में नहीं होती । 
उनकी निष्ठा सवं-संन्यासपूर्वक एकमात्र भगवत्स्वरूप में ही होती है। अतः श्रीशकदेवजी इस प्रकार की 
उपरति के अधिकारी थे, किन्तु अनधिकारियों के लिये तो ऐसी उपरति अकल्याण की ही हेतु होती है । 
२ 'हृत्‌' शब्द यद्यपि पुण्डरीकाकार मांसपिण्ड का वाचक है, तथापि जिस प्रकार 'मञ्चा: क्रोशन्ति’ इस वाक्य में 


र शब्द से मञ्चस्थ पुरुष अभिप्रेत है उसी प्रकार यहाँ 'हूत्‌' शब्द से हुत्स्था वृद्धि का ग्रहण करना 
चाहिए । 


श्रीरासलीला रहस्य ड 


पारमार्थिक स्वरूप से सर्वान्तरात्मा ही हैं तथापि दूसरे के चित्त के नियन्त्रणादि की शकित 
विना योग के नहीं हो सकती; इसीसे 'हृत्‌ अयते नियमयति’ यह दूसरी व्युत्पत्ति उनके महा- 
योगित्व का परिचय देती है । इससे उनका परमतत्त्वज्ञ और महायोगी होना सिद्ध होता है । 
इस प्रकार सवके हृदय होने के कारण वे वृक्षों के भी अन्तरात्मा हैं। अतः उस समय वृक्षों 
से 'पुत्र' झान्द की जो प्रतिध्वनि हो रही थी उससे जान पड़ता था कि वह वृक्षों के द्वारा मानो 
स्वयं ही श्रीव्यासजी को 'पुत्र” कहकर सम्वोधन कर रहे थे । ऐसा करके वे उन्हें उपदेश कर 
रहे थे कि “पिताजी ! आप जो हमें पुत्र-पुत्र कहकर पुकार रहे हें यह आपका व्यामोह ही है । 
हमारा आपका जो पिता-पुत्र सम्वन्ध है वह तात्तिवक नहीं है । कभी हम आपके पुत्र होते हें 
तो कभी आप भी हमारे पुत्र हो जाते हें; अतः आपको इस मायिक सम्वन्ध के मोह में न फेंसना 
चाहिये ।” 

उस समय एक दूसरी घटना भी हुई। उससे भी उनकी निविकार समदृष्टि का पता 
चलता है । उस घटना का वर्णन इस इलोक द्वारा किया गया है--- 


दृष्ट्वानुयान्तमृबिमात्मजमप्यनग्नं देव्यो ह्विया परिदधुनं सुतस्य चित्रम्‌ । 
तद्टीक्ष्य पृच्छति मुनो जगदुस्तवास्ति स्त्रीपुंभिदा न तु सुतस्य विविक्तदृष्टेः ।। 


श्रीशुकदेवजी के पीछे-पीछे भगवान्‌ व्यास जा रहे थे। मागे में एक जलाशय पर 
कुछ देवाङ्गनाएँ स्नान कर रही थीं। श्रीव्यासजी यद्यपि वस्त्र धारण किये हुए थे तथापि 
उन्हें देखकर उन अप्सराओं ने लज्जावश अपने वस्त्र धारण कर लिये; किन्तु वाल-योगी 
दिगम्वर-वेष शुकदेवजी को देखकर ऐसा नहीं किया । भगवान्‌ शुकदेवजी परम सुन्दर थे । 
वे श्यामवर्णं होने के कारण साक्षात्‌ आनन्दकन्द भगवान्‌ कृष्णचन्द्र के समान मनोमोहक थे । 
उनकी मनोहर मूर्ति को देखकर कुल-कामिनियों के अन्त:करणों में भी क्षोभ हो जाता था; 
तथा बहुत-से बालक उनके पीछे गे रहते थे। ऐसे होने पर भी उन्हें देखकर देवाङ्गनाओं 
ने वस्त्र धारण नहीं किये किन्तु वृद्ध और विकलेन्द्रिय व्यासजी को देखकर बड़ी फुर्ती से वस्त्र 
पहन लियें। यह्‌ देखकर जब व्यासजी ने उनसे इसका कारण पुछा तो वे कहने लगी-- 
“महाराज ! आपको तो स्त्री-पुरुष का भेद है किन्तु आपके पवित्र-दृष्टि पुत्र को ऐसा कोई 
भेद नहीं है। इसका आत्म-भाव शुद्ध परब्रह्म में सुस्थिर है, दृश्य पर तो इसकी दृष्टि ही नहीं 
है। हम लोग अप्सराएँ हें। हम से लोगों की मनोवृत्ति छिपी नहीं रह सकती । महर्षियों 
की तपस्या भङ्ग करने के लिये हमारी ही नियुक्ति की जाती है। अतः 'ताँत वाजी और राग 
बूझा', हम महषियों को देखते ही उनके हृदय को परख लेती हें ।'” 

वस्तुतः दृश्य संसग ही दृष्टि के मालिन्य का हेतु है। जहाँ वह दृश्य संसग से निवृत्त 
हुई कि उसका मालिन्य भी निर्मूल हो गया । ऐसी स्थिति प्राप्त होते ही परब्रह्म का साक्षा- 
त्कार हो जाता है। यही स्थिति श्रीशुकदेवजी की थी । 


ष भक्ति-सुघा--तुतीय खण्ड 


भला जो गोदोहन-वेला से अधिक कहीं खड़े नहीं होते थे उन श्रीशुकदेवजी ने किस 
प्रकार श्रीमद्भागवत सुनाई ? एसी शङ्का होने पर श्रीसूतजी ने कहा, यह महाराज परीक्षित्‌ 
का सौभाग्य ही था ।' 
स॒ गोदोहनवेलां वे गृहेषु गुहमेधिनाम्‌ । 
अवेक्षते महाभागस्तीर्थोकुर्वस्तदा्जमम्‌ ॥। 
यहाँ एक दूसरी शङ्का भी हो सकती है। महाभारत के कथनानुसार श्रीशुकदेवजी 
अपने तप के प्रभाव से ब्रह्मभावापन्न हो गये थे। उन्हें बाह्य प्रपञ्च का अनुसन्धान भी नहीं 
रहा था। फिर इस महासंहिता के स्वाध्याय में उनकी किस प्रकार प्रवृत्ति हुई ? 
इसका उत्तर श्रीसुतजी महाराज ने इस प्रकार दिया है-- 
हरेगुणाक्षिप्तमतिभंगवान्बादरायणिः । 
अध्यगान्महदाख्यानं नित्यं विष्णुजनप्रियः ॥। 
सुतजी कहते हें ठीक है, यद्यपि श्रीशुकदेवजी ऐसे ही निर्विशेष परब्रह्म में परिनिष्ठित 
थे, शास्तृ, शिष्य आदि सम्बन्धो में उनको प्रवृत्ति होनी सर्वथा असम्भव थी; तथापि उन्हें एक 
व्यसन था । उससे आकृष्ट होकर ही उन्होंने इस महान्‌ आख्यान का अध्ययन किया था । 
व्यास-सूनु भगवान्‌ शुकदेवजी की बुद्धि श्रीहरि के गुणों से आक्षिप्त थी, वह हरिगुणयान की 
मनोमोहिनी माधुरी में फंसी हुई थी । 'हरते इति हरि:'जो बड़े-बड़े योगीन्द्र-मुनीन्द्रों के मन को 
भी हर लेते हें उन दिव्य मङ्गलमूति भगवान्‌ का नाम ही 'श्रीहरि' है। भगवान्‌ के परम 
दिव्य नाम, गुण, चरित्र एवं स्वरूप एसे ही मधुर हें। उन्हीं के गुणों ने श्रीशुकदेवजी के 
शुद्धन्रह्माकारवृत्ति सम्पन्न मन को भी हठात्‌ अपनी ओर आकर्षित कर लिया था । इसीसे 
उन्होंने इस वृहत्‌ संहिता का स्वाध्याय किया था । 
अहा ! उन श्रीव्यासनन्दन की हरिभक्ति प्रवणता का कहाँ तक वर्णन किया जाय ? 
यद्यपि निरन्तर आत्मसुख में विश्रान्त रहने के कारण उनकी मनोवृत्ति किसी दूसरी ओर नहीं 
जाती थी; उनके हृदय से द्वैतप्रपञ्च का सर्वथा तिरोभाव हो गया था; तथापि परमानन्द- 
कन्द श्रीकृष्णचन्द्र को ललित लीलाओं ने उन्हें अपनी ओर आकृष्ट कर ही लिया । इसीसे 
उन्होंने भगवल्लीला के निगूढ़तम रहस्यभूत इस महाग्रन्थ का आविर्भाव किया । 
स्वसुखनिभूतचतास्तद्व्युदस्तान्यभावोऽप्यजितरुचिरलीलाङ्गष्टसा रस्तदीथम्‌ । 
व्यतनुत कृपया यस्तत्त्वदीयं ' पुराणं तमखिलवृजिनध्नं व्याससुनुं नमामि ॥ 
'स्वसुखनिभू तचेता:” स्वानन्द से ही पूर्ण है चित्त जिनका, यद्यपि प्राणियों का 
चित्त विषयों से पूर्ण देखा जाता है तथापि स्वभावत: वह्‌ आत्मानन्द से ही पूर्ण है। जिस 


१ स्वसुखेनैव निमृतं परिपुणं चेतो यस्य असौ । 

प्रकार घट की आकाश द्वारा स्वाभाविक पूर्णता जलादि द्वारा होनेवाली अस्वाभाविक पूर्णता 
से निवृत्त-सी हो जाती है, उसी प्रकार चित्त को स्वाभाविक ब्रह्माकाराकारिता उसकी अस्वा- 
भाविक विषयाकाराकारिता से निवृत्त हुई-सी जान पड़ती है । किन्तु श्रीशुकदेवजी का चित्त 
तो विषयव्यामोह से निवृत्त होकर आत्मानन्द में ही विश्रान्त हो गया था। इसीसे उन्हें 
स्वसुखनिभृतचेताः' कहा है। इस प्रकार 'तद्व्युदस्तान्यभावः' आत्मानन्द में विश्रान्त 
होने के कारण अन्य पदार्थो से जिनकी सत्यत्वबुद्धि निवृत्त हो गई है ऐसे जिन शुकदेवजी ने 
'अजितरुतिरलीलाकृष्टसारः” जिनकी ब्रह्माकारवृत्ति की निइचलता भगवान्‌ अजित 
की रुचिर लीला से अपहृत हो गई है; एसे होकर कृपावश इस तत्त्वप्रदर्शक पुराण का विस्तार 
किया, उन निखिलपापापहारी श्रीव्यासनन्दन को में प्रमाण करता हूँ । 

यद्यपि एसे महानुभावों की प्रवृत्ति ग्रन्थाध्ययन में नहीं हुआ करती तथापि भगवल्ली- 
लाओं से आकृष्टचित्त होने के कारण ही उन्होंने इस महासंहिता का अध्ययन किया था । 

परिनिष्ठितोऽपि नेर्गुष्ये उत्तमझ्लोकलीलया । 
गृहीतचेता राजर्ष अध्यगात्‌ संहितामिमाम्‌ ॥ 

इस सम्वन्ध में एक इतिहास भी प्रसिद्ध है । एक वार श्रीशुकदेवजी संसार से उपरत 
होकर वन में चले गये और वहाँ ध्यानाभ्यास में तत्पर होकर समाधिस्थ हो गये। उनकी 
बुद्धिवृत्ति निखिल दृश्य प्रपञ्च का निरास कर अशेप-विशेष-शून्य शुद्ध बुद्ध मुक्त परब्रह्म में 
लीन हो गई और उन्हें वाह्य जगत्‌ का कुछ भी भान न रहा । इसी समय भगवान्‌ व्यासदेव 
के कुछ दिष्यगण उधर आ निकले । उन्होंने उन वाळयोगीन्द्र को देखकर कुतूह्लवश 
श्रीव्यासजी से जाकर कहा कि, भगवन्‌ ! हमने वन में एक परम सुन्दर वालक को देखा है । 
वह बहुत दिनों से पाधाणःप्रतिमा के समान निइचल भाव से एक ही आसन से बेठा हुआ है । 
उसे वाह्य जगत्‌ का कुछ भी भान होता नहीं जान पड़ता । 

तब भगवान्‌ व्यासदेव ने सारी परिस्थिति समझकर उन्हें एक इलोक कण्ठ कराया 
और कहा कि तुम उस बालयोगी के पास जाकर इसे सुमधुर ध्वनि से गाया करो । तदनन्तर 
शिष्यगण वन में जाकर इस इलोक का गान करने लगे-- 

बर्हापीडं नटवरवपुः कर्णयोः काणकारं बिञ्द्वासः कनककपिशं वेजयन्तो च मालाम्‌ । 
रन्ध्रान्वेणोरधरसुधया पुरयन्‌ गोपवुन्देव्‌ न्दारण्यं स्वपदरमणं घ्राविशद्गोतकीतिः ।। 


१ तेनैव स्वसुखपूर्णचेतस्त्तेनैव व्युदस्ता निरस्ता अन्यस्मिन्‌ ब्रह्मातिरिक्ते पदार्थ भावना अस्तित्वबुद्धिरपि यस्य 
सः। 

२ अजितरुचिरलीलया आक्ृष्ट: अपहृतः सारः धैय्यं Br ल्यं यस्य सः। 
हटात्‌ स्वविषये रुचि राति ददाति’ जो हठात्‌ रुचि दे देती है, अथवा “इतरेभ्यो विषयेभ्यो 
रुचि राति आदत्ते’ जो अन्य विषयों से रुचि को खींच लेती है, जैसा कि श्रीमद्धागवत में एक स्थान पर कहा 
है “इतररागःविस्मारणं नृणाम्‌’ । 


द भक्ति-सुघा--तुतीय. खण्ड 


दिष्यों के निरन्तर गान करने से भगवान्‌ शुकदेवजी के अन्तःकरण में इस इलोक के 
अर्थ की स्फूति हुई। यह नियम है कि जितना ही चित्त शुद्ध होगा उतना ही शीष््रतर उसमें 
भगवत्तत्त्व का अनुभव होगा । इसीसे किन्हीं-किन्हीं उत्तम अधिकारियों को, जिनकी उपासना 
पूर्ण हो चुकी होती है, महावाक्य का श्रवण करते ही स्वरूप-साक्षात्कार हो जाता है । 
उस इलोकार्थ की स्फूर्ति होने पर भगवद्विग्रह की अनुपम रूपमाधुरी ने उनके चित्त को 
क्षुभित कर दिया। उनकी समाधि खुल गई और उन्होंने श्रीश्यामसुन्दर की स्वरूपमाधुरी 
का वर्णन करनेवाले इस इलोक को कई बार उन बालकों से कहलाया और कितनी ही वार 
आनन्दविभोर होकर स्वयं भी कहा । शिष्यों ने भगवान्‌ व्यासदेव के पास उन्हें यह सारा 
वृत्तान्त सुनाया । श्रीव्यासजी सोचने लगे कि इसे सुनकर भी वह आया क्यों नहीं ! जब 
उन्होंने घ्यानस्थ होकर इसके कारण का अन्वेषण किया तब उन्हें मालूम हुआ कि उसे यह्‌ सन्देह 
है कि जिसका सौन्दर्यमाधुय ऐसा विलक्षण है वह मेरे-ज॑से अकिञ्चन पुरुष से स्नेह क्यों करेगा । 
तब व्यासजी ने इस शंका की निवृत्ति करने के लिये भगवान्‌ की दयाळूता को प्रकट करनेवाला 
यह इलोक उन वालकों को पढ़ाया और पूर्ववत्‌ उन्हें श्रीशुकदेवजी के पास जाकर इसे गाने का 
आदेश किया । 
अहो बकीयं स्तनकालकूटं जिघांसयापाययदप्यसाध्वी । 
लेभे गरत धात्र्युचितां ततोऽन्यं क॑ वा दयालुं शरणं व्रजेम ॥। 
(भाग० ३।२।२३) 


इस इलोक को सुनकर श्रीशुकदेवजी को आइवासन हुआ और उन्होंने वालकों से पूछा 
कि तुमने यह इलोक कहाँ से याद किया है? वालकों ने कहा 'हमारे गुरुदेव श्रीव्यास 
भगवान्‌ ने एक अष्टादश सहुस्र रलोकों की महासंहिता रची है। ये शलोक उसी के हें ।' 
यह सुनकर वे भगवान्‌ व्यासदेव के पास आये और उनसे उस महाग्रन्थ का अध्ययन 
किया । अध्ययन करने में एक दूसरा हेतु और भी था। "नित्यं विष्णुजनप्रियः' भगवान्‌ 
शुकदेवजी को सवदा विष्णुभक्तों का संग प्रिय था। श्रीमद्भागवत वैष्णवों का परमधन है। 
अतः इसके कारण उन्हें सदा ही वैष्णवों का सहवास प्राप्त होता रहेगा, इस लोभ से भी उन्होंने 
उसका अध्ययन किया । 
इससे शौनकजी के प्ररन का उत्तर हो जाता है। वे हरिगुणाक्षिप्तमति थे, इसी लिये 
आत्माराम होने पर भी उन्होंने इस महासंहिता का अध्ययन किया । वस्तुत: भगवान्‌ के 
गुणगण ही एसे हें 
आत्मारामाइच मुनयो निग्रन्या अप्युरुक्रमे । 
_कु्वन्त्यहैतुकों भक्तिमित्यंभूतगुणो हरिः ॥ 
(भाग० १।७।१०) 

यहाँ 'निग्रंन्याः' इस पद के दो अभिप्राय हें (१) 'निगंता ग्रन्थयो येभ्यस्ते' अर्थात्‌ 
ब्रह्म में परिनिष्ठित होने के कारण जो आत्मानात्मसम्बन्धी ग्रन्थियों से मुक्त हो गये हों वे निग्रॅन्थ 
हें। अथवा (२) 'निगेता ग्रन्था येभ्यस्ते' परब्रह्म में परिनिष्ठित होने के कारण जिनका 
ग्रन्थावलोकन छूट गया हो । वास्तव में योग की सिद्धि तो होती ही उस समय है जिस समय कि 
शास्त्रोक्त बिविध वादों से विचलित हुई बुद्धि उन सव विवादों से ऊपर उठकर निश्चल भाव से 
एक तत्त्व में स्थित हो जाय । 
श्रुतिविप्रतिपन्ना ते यदा स्थास्यति निइचला। 
समाधावचला बुद्धिस्तदा योगमवाप्स्यसि ॥ 
(गीता २।५३) 
जिस समय बुद्धि मोहातीत हो जाती है उस समय वह श्रोतव्य और श्रुत से उपरत हो 
जाती है ; फिर तो एकमात्र ब्रह्मवीथि में ही उसका विचरण हुआ करता है। 
श्रीभगवान्‌ कहते हें-- 
यदा ते मोहकलिलं बुद्धिव्येतितरिष्यति । 
तदा गन्तासि निवेदं श्रोतव्यस्य श्रुतस्य च॥ 
(गीता २।५२) 
श्रीविद्यारण्य स्वामी तो ऐसी अवस्था में शास्त्रसंन्यास की व्यवस्था भी करते हें-- 
शास्त्राण्यधीत्य मेधावी अभ्यस्य च पुनः पुनः। 
परमं ब्रह्म विज्ञाय उल्कावत्तान्यथोत्सूजेत्‌ ॥। 
भगवती श्रुति भी कहती है-- 
तमेवैकं जानथ आत्मानमन्या वाचो विमुञ्चथ । 
(मु० उ० २।२५) 
यहाँ यह विरोध प्रतीत होता है कि जब श्रुतिस्मृति और आचाय सभी का यह मत है 
कि स्वरूप-साक्षात्कार होने के पश्चात्‌ शास्त्राभ्यास में प्रवृत्ति नहीं होती और नहीं होनी चाहिये 
तो श्रीशुकदेवजी की ही इस महाग्रन्थ के अध्ययन में केसे प्रवृत्ति हुई? इसका एकमात्र हेतु, 
जेसा कि हम ऊपर कह चुके हें, यही था कि वे हरिगुणाक्षिप्तमति थे । वे यद्यपि स्वयं उसमें 
प्रवृत्त नहीं हुए थे तथापि भगवान्‌ के गुणों की मधुरिमा ने उन्हें स्वयं उस ओर खींच लिया था । 
वेदान्तसिद्धान्त में भी यह युक्तियुक्त ही है । इस विषय में आचायों का ऐसा मत 
है कि जिस समय ब्रह्मज्ञान होता है उस समय आवरण नष्ट हो जाता है, किन्तु प्रारब्धभोगोपयोंगी 
विक्षेप तो बना ही रहता है ।. ब्रह्मज्ञान से केवल मूलाविद्या: का. नाझ होता है, लेशाविद्या 
तब भी रह जाती है। उसकी निवृत्ति प्रारब्ध क्षय होने पर होती है। इसीसे श्रीनारद 

सनकादि, शुकदेव और वसिष्ठादि परमसिद्ध ब्रह्मनिष्ठ महात्माओं की लोक में भी नाना प्रकार 
की चेष्टाएँ देखी जाती हैं। जिस प्रकार परम ब्रह्मनिष्ठ होने पर भी श्रीनारदजी को हरिनाम- 
सङ्कीतँन और सनकादि को हरिगुणगान का व्यसन था, उसी प्रकार श्रीशुकदेवजी को भी 
हरिकथामृत के पान का व्यसन था । जिस प्रकार स्वरूपानुभव हो जाने पर भी प्रारब्धभोग 
के लिये इन्द्रियों की विषयों में प्रवृत्ति होती है उसी प्रकार हरिगुणगान में भी प्रीति हो ही सकती 
है। वास्तव में भगवान्‌ में आत्माराम चित्ताकर्षकत्व एक गुण है। उसी से आकृष्ट होकर 
भगवान्‌ शुकदेवजी ने इस शास्त्र का अध्ययन किया था । 

इससे सिद्ध हुआ कि ऐसे पूर्ण परब्रह्म में परिनिष्ठित महामुनि शुकदेवजी की इस 
कारण से इस भागवत-शास्त्र के अध्ययन में प्रवृत्ति हुई तथा इसके वर्णन में इसलिये प्रवृत्ति हुई 
कि जिससे विण्णुजन स्वयं ही आकर उन्हें मिल जाया करें। इस भागवत-शास्त्र में भगवान्‌ 
का दिव्यातिदिव्य रहस्य निहित है ; अतः जिप्न प्रकार वशीकरणमन्त्र से लोगों को अपने 
अधीन कर छिया जाता है, उसी प्रकार इस परम मन्त्र के कारण भक्तजन स्वयं ही आकृष्ट 
हो जाते हें। इसके सिवा भगवान्‌ के गुण, चरित्र और स्वरूप की माधुरी स्वयं भी ऐसी 
मोहिनी है कि बड़े-बड़े सिद्ध मुनीन्द्र भी उनके कीतंन में प्रवृत्त हो जाया करते हें। भाष्यकार 
भगवान्‌ शङ्कुराचायं ने नृसिहृतापिनीय उपनिषद्‌ के भाष्य में कहा है-- 


“सक्ता अपि लीलया विग्रहं कृत्वां तं भजन्ते’ 


अर्थात्‌ मुक्तजन भी लीला से देह धारण कर भगवान्‌ का गुणगान किया करते हैं । 
यही बात सनकादि के विषय में भी कही जा सकती है । 

जिस समय महाराज परीक्षित गङ्गातट पर आकर बैठे उस समय बहुत से ऋषि, 
मुनि, सिद्ध एवं योगीन्द्रगण उनके पास आये । उन सब से उन्होंने यही प्रश्‍न किया कि 'भगवन्‌ ! 
में मरणासन्न हूँ ; अतः मुमूर्षु पुरुष के लिये जो एकमात्र कर्तव्य हो वह मुझे बतलाइये ।' इस 
विषय में उस मुनीन्द्र-मण्डली में विचार हो रहा था ; भिन्न-भिन्न महानुभाव अपने भिन्न-भिन्न 
मत प्रकट कर रहें थे ; अभी कुछ निइचय नहीं हो पाया था कि इतने ही में शुकदेवजी आ गये। 
उनसे भी यही प्रश्‍न हुआ। राजा ने पूछा, "भगवन्‌ ! अब मेरी मृत्यु में केवल सात दिन शेष हें ; 
अतः कोई ऐसा कृत्य वतलाइये जिसके करने से में धीरों की प्राप्तव्य गति को प्राप्त कर सकू ।' 

तव श्रीशुकदेवजी बोल, “राजन्‌ ! अन्य अनात्मज्ञ लोगों के लिये तो सहस्नों साधन 
हैं, परन्तु भक्तों के लिये तो एकमात्र श्रीहरिश्रवण ही परमावलम्ब है।' इसके तीन भेद हें- 
श्रीहरि का स्वरूपश्रवण, गुणश्रवण और नामश्रवण। इसी प्रकार श्रीहरि-कीतन भी तीन 
प्रकार का है-स्वरूपकीतन, गुणकीतन और नामकीर्तन । उपनिषदादि से भगवान्‌ का 
स्वरूपकीतंन होता है, इतिहास-पुराणादि से रूप-गुणकीर्तन होता है और विष्णुसहस्र-नामादि से 
नामकीतँन होता है। कर्मकाण्ड भी भगवान्‌ का ही स्वरूप है-- 

यज्ञेन यज्ञमयजन्त देवास्तानि धर्माणि प्रथमान्यासन्‌ । 
कर्मे ही क्या, यह सारा प्रपञ्च एकमात्र भगवान्‌ ही तो है ; भूत, भविष्यत्‌, वर्तमान 
जो कुछ है भगवान्‌ से भिन्न नहीं है-- 
पुरुष एवेद ७ सवं यत्किञ्च भूतं यच्च भाव्यम्‌ । 
श्रुति, स्मृति, इतिहास, पुराण सव के आदि, अन्त और मध्य में श्रीहरि का ही कीतन 
किया गया है-- 
वेदे रामायणे चेव पुराणे भारते तथा। 
आदौ मध्ये तथा चान्ते हरिः सबंत्र गीयते ॥। 


इस प्रकार श्रीशुकदेवजी ने भगवच्छूवण ही उस समय मुख्य कत्तव्य वतलाया और 
इसीके लिये श्रीमऱद्भागवत श्रवण कराया । श्रीमद्भागवत में दस प्रकार से भगवान्‌ का 
कीर्तन किया गया है | 
अत्र सर्गो विसगइच स्थानं पोषणमूतयः । 
सन्वन्तरेशानकथा निरोधो मुक्तिराश्रयः ॥ 
सगे, विसर्ग, स्थान, पोषण, ऊति, मन्वन्तर, ईशानुकथा, निरोध, मुक्ति और आश्रय । 
इनमें भी दशाम की विशुद्धि के लिये ही शेष नौ का कीन किया गया है 
दशमस्य विशुद्धयर्थं नवानामिह लक्षणम्‌ । 
इसका तात्पर्थ यही है कि दशम स्कन्ध में जो दशम तत्त्व का निरूपण किया गया है 
उसकी विशुद्धि के लिये ही उससे पूर्ववर्ती नौ स्कन्ध हें । 
वह दशम तत्त्व आश्रय है। श्रीमद्भागवत में आश्रय का लक्षण इस प्रकार किया 
गया है-- 
आभासइ्च निरोधश्च यतइचाध्यवसीयते । 
स आश्रयः परब्रह्म भगवच्छब्दसंज्ञितः ॥। 
यहाँ 'आभास' और 'निरोध' इन दो शब्दों से ही उपर्युक्त नौ तत्त्वों का निरूपण किया 
है। अतः 'निरोध' शाब्द से यहाँ मुक्ति अभिप्रेत है। आभास अध्यारोप को कहते हें और 
निरोध अपवाद को । इन अध्यारोप और अपवाद के द्वारा ही उसके अधिष्ठानभूत निष्प्रपञ्च 
ब्रह्मतत्त्व का वर्णन किया जाता है ।-- 


अध्यारोपापवादाभ्यां निष्प्रपञ्चं प्रपञ्च्यत । ` 


अध्यारोप के द्वारा ब्रह्म को निखिल प्रपञ्च का चरम कारण मानकर उससे सृष्टि का 
क्रम बतलाया जाता है और अपवाद के द्वारा दृश्यमात्र का अनात्मत्व प्रतिपादन करते हुए 

साक्षी चेतन का शोधन किया जाता है। इसी क्रम से शुद्ध परब्रह्म लक्षित हो सकता है। 
जीव को स्वभावत: तो शुद्धतत्त्व का बोध है नहीं ; अतः इस दुश्य-प्रपञ्च के कारण के अन्वेषण- 
पुर्वक ही उसका बोध कराया जाता है। इसी से मातृपितृशतादपि हितैषिणी भगवती श्रुति 
ने भी यही कहा है-- 

सदेव सोम्येदमग्र आसीदेकमेवाद्वितीयम्‌। तदेक्षत बहु स्यां प्रजायेयेति 
तत्तेजोऽसुजत ॥। इत्यादि । 

इस प्रकार ब्रह्म को प्रपञ्च का कारण प्रतिपादन करने में श्रुति का केवल यही 
तात्पर्यं है कि जिसमें लोग परमाणु, प्रकृति आदि जड़ वस्तुओं को इसका कारण न मान लें । 

इसमें यह शङ्का हो सकती है कि दृश्य तो असत्‌, जड़ एवं दुःखस्वरूप है ; उसका 
कारण सच्चिदानन्दस्वरूप ब्रह्म कंसे हो सकता है ? कारं में सर्वदा कारण के गुणों की अनुवृत्ति 
हुआ करती है। कारण और कार्य की विजातीयता प्रायः देखने में नहीं आती । इसका 
समाधान यह है कि यद्यपि मुख्यतया तो यही नियम देखा जाता है, परन्तु कहीं-कहीं इसमें 
विषमता भी होती देखी गई है। देखो, जड़ गोवर से विच्छू आदि चेतन जीव उत्पन्न हो 
जाते हें। इसी प्रकार चेतन ब्रह्म से जड़ प्रपञ्च की उत्पत्ति भी हो ही सकती है। 

इस प्रकार यद्यपि आरम्भ में तो ब्रह्म से जगत्‌ की उत्पत्ति का ही प्रतिपादन किया 
जाता है तथापि अन्ततः सिद्धान्त तो यही है कि प्रपञ्च की उत्पत्ति ही नहीं हुई। इसलिये 
यह जो कुछ प्रतीत होता है, बिना हुआ ही दिखाई देता है । इसी से यह अनिर्वचनीय है। 
अतः आभास और निरोध-आरोप और अपवाद अर्थात्‌ वन्ध और मोक्ष अज्ञानजनित ही हें 


अज्ञानसंज्ञौ भवबन्धमोक्षौ हो नाम नान्यो स्त ऋतज्ञभावात्‌ । 
अजच्नचिन्त्यात्मनि केवले परे विचार्यमाणे तरणाविवाहनी ॥ 


श्रुति कहती है-- 
न प्रेत्य संज्ञास्तीत्यविनाशी वारेऽयमात्मानुच्छित्तिधर्मा । 


यहाँ 'प्रेत्य/ का अर्थ है 'मरना'। जिस समय तत्त्वज्ञ देहेन्द्रियाद्याकार में परिणत 
भूतों से उत्थान करता है उस समय वह मानो मर जाता है। फिर उसका कोई. नामरूप 
नहीं रहता । जसे नमक का डला समुद्र का जल ही है । वह वायु आदि के संयोगं से लवण- 
खण्ड के रूप में परिणत हो गया है। उसे यदि समुद्र में डाल दिया जाय तो वह फिर उपाधि 
के संसर्गं से शून्य होकर समुद्ररूप ही हो जायगा । उसी प्रकार अन्नमयादि कोशों में परिणत 
जो उपाधि है, उससे सम्बन्ध छूट जाने पर आत्मा अपने शुद्ध स्वरूप में स्थित हो जाता है । 
मोक्ष क्या है? श्रीमद्घागवत कहता है | 


मुक्तिहित्वान्यथारूपं स्वरूपेण व्यवस्थितिः । 

अर्थात्‌ आत्मा जो देहेन्द्रियादिरूप उपाधि के तादात्म्याध्यासकत्तृ त्वसे-भोक्तृत्वादि 
अनेकानर्थयुक्त सा प्रतीत होता है, उसका सव प्रकार के सजातीय, विजातीय और स्वगत भेंदों 
को छोड़कर अपने शुद्धस्वरूप में स्थित होना ही मुक्ति है। वेष्णवाचार्य कहते हें कि जीव 
ब्रह्म का नित्य दास है; अतः भगवद्विप्रयोग को छोड़कर उसका भगवत्सान्निघ्य में स्थित 
होना ही मुक्ति है। तथा जो मधुर भागवाले हैं, वे ऐसा मानते हें कि जीव जो प्राकृत स्त्री- 
पुरुषादि भावों को प्राप्त हो गया है, उसका इनसे छूटकर गोपीभाव में स्थित होना ही मुक्ति है । 

जीव सत्य भी है और मिथ्या भी । एसा होने पर ही उसमें बन्ध और मोक्ष की भी 
सिद्धि हो सकती है। जीव स्वरूप से तो नित्य है, किन्तु अन्तःकरणादि विशेषणविशिष्ट 
होने के कारण अनित्य भी है, जिस प्रकार आकाझारूप से तो नित्य है, किन्तु घटरूप विशेषण 
के नाशवान्‌ होने के कारण अनित्य भी है, क्योंकि विशेषण के अभाव से भी विद्विष्ट का अभाव 
माना जाता हैं । विशिष्ट वस्तु का अभाव तीन प्रकार से माना गया है-( १) विशेषणाभाव- 
प्रयुक्त विडिष्टाभाव ; (२) विशेष्यभावप्रयुक्त विदिष्टाभाव और (३) उभयाभावप्रयुक्त 
विशिष्टाभाव ; अर्थात्‌ विशेषण, विशेष्य और उन दोनों के अभाव के कारण होनेवाला 
अभाव ; जिस प्रकार दण्डी पुरुष का अभाव दण्डाभाव, पुरुषाभाव अथवा इन दोनों का ही अभाव 
होने पर भी माना जाता है ; जिस तरह घटाकाश का परिच्छिन्नत्व घटरूप उपाधि के ही 
कारण है, उसी प्रकार उपाधिसंसर्ग के कारण ही पूर्ण परब्रह्म में जीव भाव है। भगवान्‌ 
भाष्यकार कहते हें-- 


एकमपि सन्तमात्मानमनेकमिवं अकर्तारं सन्तं कर्तारमिव अभोक्तार सन्तं भोक्तारमिवं 
मन्यन्ते इत्येव जोवस्य जोवत्वम्‌ । 


अतः उपाधि के मिथ्यात्व के कारण जीवत्व भी मिथ्या है और उपाधि के असम्बन्ध 
से वह सत्य भी है। यह अवच्छेदवाद को प्रक्रिया है । 

इस प्रकार आभास और निरोध दोनों ही मिथ्या हें तथा ये दोनों जिसमें अधिष्ठित 
होने से सिद्ध होते हें वह परब्रह्म ही आश्रय नामक दसवाँ तत्त्व है। इसका ददाम स्कन्ध में 
निरूपण किया गया है। 'दशमे दशमो हरिः” पहले नौ स्कन्ध इसी की परिशुद्धि के लिये 
हें। दशम स्कन्ध के आदि, अन्त और मध्य में बहुत सी ऐड्वर्यपूर्ण घटनाओं का वर्णन किया 
गया है। जिस प्रकार एक सुधासिन्धु में नाना प्रकार के तरङ्गों का प्रादुर्भाव होतां है उसी 
प्रकार दशम स्कन्ध में जितनी लीलाओं का प्रादुर्भाव हुआ है वे सव भगवान्‌ की नित्य लीला 
की ही अभिव्यक्तिमात्र हें । अतः भगवल्लीला सम्बन्धी जितना विषय है, वह सव भगवद्रूप 

है। 

के आचार्यो का ऐसा मत है कि सम्पूर्ण भागवत में दशम स्कन्ध सार है, उसका भी सारा- 
तिसार रासपञ्चाध्यायी है। सम्पूर्ण शास्र भगवान्‌ के वाङमय विग्रह हें ; भिन्न-भिन्न 

शास्त्र उस वाङमय भगवद्विग्रह के ही स्वरूप हें। उनमें श्रीमज्भागवत भगवान्‌ का सविशेष- , 
निर्विशेष सम्मिलित स्वरूप है। उसमें सर्ग-विसर्गादि दसों तत्त्वों का सांगोपांग वर्णन है। 
किन्तु दशम स्कन्ध में केवल आश्रय नामक ददाम तत्त्व का ही वर्णन है। अतः दशम स्कन्ध 
मानो आश्रय नामक दशम तत्त्व का ही वाङमय विग्रह है तथा उसमें जो रासपञ्चाध्यायी है 
वह उसका प्राण है। इस रासपञ्चाध्यायी के अनेक प्रकार अर्थ किये जाते हें। आचार्यगण 
जो एक ही वाक्य की अनेक प्रकार व्याख्या किया करते हें उसमें उनका यही तात्पर्यं होता है कि 
किसी-न-किसी प्रकार जीवों का भगवान्‌ में प्रेम हो । देवर्षि नारद को संक्षेप में श्रीमज्भागवत 
का उपदेश करके उनसे भी ब्रह्माजी ने यही कहा था कि-- 


यथा हरो भगवति नृणां भक्तिर्भविष्यति । 
सर्वात्मन्यखिलाधारे इति सङ्कल्प्य वर्णय ॥ 


श्रीमःद्कागवत में यद्यपि शुद्ध निविशेष सच्चिदानन्दघन तत्त्व ही वाणत है तथापि 
यह आग्रह भी उचित नहीं है कि उसमें द्वैत का वर्णन है ही नहीं, और न निर्गुणवादियों का यह 
कथन ही उचित है कि उसमें सगुणवाद नहीं है। वास्तव में भागवत में प्रेम विघातक वेदान्त 
नहीं है । इसमें तो भक्ति, विरकित और भगवत्प्रबोध तीनों ही का वर्णन है । 

पहले कहा जा चुका है कि रासपञ्चाध्यायी श्रीमज्भागवत का प्राण है। इसमें 

सर्वान्तरतम वस्तु का प्रतिपादन किया गया है। याज्ञिकों के यहाँ इसका बड़ा अच्छा क्रम है। 
वेदी के सव से निकट यूप होता है। पात्र उसकी अपेक्षा भी अन्तरतम है। देवताओं का 
अन्तरङ्ग हविष्य है और पात्र उसकी अपेक्षा बहिरङ्ग हें, तथा अध्वर्यु उनकी अपेक्षा भी वहिरङ्क 
हें। इसलिये यदि ऋत्विकुगण कोई पात्र लाते हें तो स्वयं यूप के वाहूर होकर निकलते हैं, 
किन्तु पात्र को यूप और वेदी के बीच में होकर निकालते हें । 

यद्यपि यह दशम स्कन्ध समग्र ही आश्रयरूप है, तथापि लीलाविशेष के विकास के लिये 
इसमें भी अन्तरङ्ग-वहिरङ्ग की कल्पना की गई है। जिनका भगवान्‌ से जितना ही अधिक 
संसग है वे उतने ही अधिक अन्तरङ्ग हें। इसका वर्णन 'उज्ञ्वळ-नीलमणि' नामक ग्रन्थ में 
बहुत स्पष्टतया किया गया है। मथुरावासियों की अपेक्षा गोकुल-निवासी अधिक अन्तरङ्ग हें 
उनसे भी श्रीदामादि नित्यसखा अन्तरङ्ग हें, उनकी अपेक्षा गोपाङ्गनाएँ अन्तरङ्ग हें, गोपा ङ्गनाओं 
में ललिता-विशाखा आदि प्रधान यूथेश्‍वरियाँ अधिक अन्तरङ्ग हें और उन सभी की अपेक्षा 
श्रीवृषभानुनन्दिनी अन्तरतम हैं । इस क्रम से, क्योंकि रासलीला में सर्वान्तरतम ब्रजाङ्गनाओं 
का ही प्रसङ्ग है, यह सर्वान्तरतम लीला है । 

इससे पूर्व भगवान्‌ ने गोपों को अपना स्वरूप-साक्षात्कार कराया था। यद्यपि 
कालियदमन, गोवर्धनधारण, अघासुरादि के वध तथा अन्य अनेकों अतिमानुष-लीलाओं के 
कारण गोपगण' यह समझ चुके थे कि कृष्ण कोई साधारण पुरुष नहीं हें । फिर वरुणलोक में 

उनका ऐस्वर्यं देखकर तो गोपों को यह निइचय हो ही गया था कि ये साक्षात्‌ भगवान्‌ हैं, 
तथापि अन्त में भगवान्‌ ने अपने योगवल से उन्हें अपने निविशेष स्वरूप का साक्षात्कार कराया 
और फिर वैकुण्ठलोक में ले जाकर अपने सगुण स्वरूप का भी दर्शन कराया । इस प्रकार 
उन्होंने गोपों को रासदर्शन का अधिकारी बनाया । यह अधिकार विना स्वरूप-साक्षात्कार 
के प्राप्त नहीं होता । आजकल ब्रज में इसे छठी भावना कहते हें-_'छठी भावना रास की'। 
पहली पाँच भावनाओं को क्रमशः पार कर लेने पर ही रासदशन का अधिकार प्राप्त होता है । 
पाँचवीं भावना में देह-सुधि भूल जाती है-'पाँचे भूले देह-सुधि'। अर्थात्‌ इस भावना में 
ब्रह्मस्थिति हो ही जाती है। एसी स्थिति हुए विना पुरुष रासदर्शन का अधिकारी नहीं 
होता । 
श्रीमद्भागवत में जहाँ गोपों को वेकुण्ठवाम में ले जाकर अपने सगुण-स्वरूप का 

साक्षात्कार कराने की वात आती है वहाँ उनके प्रत्यावर्तन के विषय में कोई उल्लेख नहीं है । 
इससे कुछ लोगों का ऐसा मत है कि यह भगवान्‌ के नित्यधाम की नित्यलीला का ही वर्णन है । 
इस लोक में यह लीला हुई ही नहीं थी । यदि एसी वात हो तव तो भगवान्‌ की इस लोकोत्तर 
लीला के विषय में कोई आपत्ति हो ही नहीं सकती, क्योंकि इस लोक में न होने के कारण इसमें 
इस लोक के नियमों की रक्षा करना आवश्यक नहीं हो सकता । किन्तु यदि भगवान्‌ ने इस 
लोक में ही यह लीला की हो तव भी उनके-- 


यद्यदाचरति भ्रेष्ठस्तत्तदेवेतरो जनः। 
स॒ यत्प्रमाणं कुरुते लोकस्तदनुवतंते ॥। 


इस कथन से जो विरोध प्रतीत होता है वह ठीक नहीं, क्योंकि भगवान्‌ के विषय में 
एसा नियम नहीं है कि वे लोकमर्यादा का अतिक्रमण करते ही न हों । - जव उनके अनन्य भक्त 
और तत्त्वनिष्ठ मुनिजन भी मर्यादातिळङ्कन करते देखे गये हें तो साक्षात्‌ भगवान्‌ के विषय में 
तो कहना ही क्या है। उनके पादपदझममकरन्द का सेवन करनेवाले मुनिजनों की गतिविधि भी 
सवंसाधारण के लिये सुबोध नहीं हुआ करती । 

यत्पादपद्ममकरन्दजुषां मुनीनां वर्त्मास्फुटं नुपशुभिनंनु दुविभाव्यम्‌ । 

वस्तुस्थिति तो ऐसी है कि आत्मतत्त्व सभी प्रकार के शुभाशुभ कर्मो से शून्य है । जव 
कि उस आत्मतत्त्व को जाननेवाळे महापुरुषों की अविलुप्त महिमा भी कर्मो से न्यूनाधिक नहीं 
होती तो श्रीकृष्णरूप में अवतीणं साक्षात्‌ परमात्मतत्त्व का किसी भी शुभाशुभ कर्म से किस 
प्रकार संश्लेष हो सकता है ? कूटस्थ स्वयंप्रकाश परब्रह्म में अध्यस्त देह, इन्द्रिः, मन और 
बुद्धि आदि उपाधियों के व्यापारयुक्त होने से ही उस निर्व्यापार आत्मतत्त्व में व्यापारवत्ता की 
कल्पना होती है। इस प्रकार के कल्पित गुणों या दोषों से अधिष्ठान में कोई गुण या दोष 
नहीं हो सकता । 'न कर्मणा वधंते नो कनीयान्‌', 'घनेरुपेतेविगते रवेः किम्‌’ इत्यादि श्रुति- 

स्मृति भी परमात्मा को सब प्रकार के कर्मों से असंस्पृष्ट बतलाती हें। अतः प्रकृति और 
प्राकृत सब प्रकार के प्रपञ्च से अतीत परमात्मा सब प्रकार की श्रद्धलाओं से शून्य है । 

वस्तुस्थिति ऐसी होने पर भी अनादि एवं अनिर्वचनीय अविद्याजनित मायामय शोक- 
मोहादि सन्तापों से सन्तप्त प्रत्येक प्राणी को दुःख-निवृत्ति और सुख-प्राप्ति के लिये अनेक 
उपायों का अन्वेषण करना ही पड़ता है ; इसीसे मायामय देहादि की चेष्टारूप कर्मो में उनके 
शुभाशुभ भेद से विधि या निषेध किया जाता है। जिस प्रकार विष की निवृत्ति विष से ही 
की जाती है उसी प्रकार मायामयी उच्छुङ्क प्रवृत्तियों के निराकरण के लिये वेदिक और स्मात्तं 
श्वुद्धूलाओं को स्वीकार किया जाता है। अभिप्राय यह है कि प्रपञ्च के हेतुभूत अनादि 
अज्ञान की निवृत्ति परमात्मतत्त्व के ज्ञान के विना नहीं हो सकती । परमात्मा के ज्ञान के 
लिये मनःसमाधान की आवश्यकता है, क्योंकि उस परमतत्त्व का अपरोक्ष साक्षात्कार निर्वृत्तिक 
चित्त द्वारा ही हो सकता है और मनोनिरोध के लिये देह तथा इन्द्रियादि की चेष्टाओं का निरोध 
होना चाहिए। इनका निरोध सहसा नहीं हो सकता । पहले उनकी प्रवृत्ति को नियमित 
करना होगा और उन्हें नियमित करने के लिये ही विधि-निषेधात्मक वेदिक-स्मात्तं कर्मों का 
विधान किया गया है। इसीसे कहा है-- 

अविद्यया मृत्युं तीर्त्वा विद्ययामृतमइनुते । 

इस प्रकार हम देखते हें कि विधि-निषेध की अपेक्षा अज्ञानियों को ही है ; जो जन्म- 
मरणरूप संसार से अतीत, मृत्युञ्जय तत्त्वदर्शी हें उन्हें इस प्रकार की श्टुङ्कला अपेक्षित नहीं 
है ; फिर जो उन मुक्तात्माओं के भी गन्तव्य हैं उन श्रीभगवान्‌ के लिये तो ऐसी कोई श्शृङ्कला 
हो ही कंसे सकती है ? भगवान्‌ में तो दो विरुद्ध धर्मों का आश्रयत्व देखा ही जाता है। वे 
'अणोरणीयान्‌' भी हैं और 'महतो महीयान्‌' भी । भगवान्‌ में ही नहीं, यह बात तो कारण- 
मात्र में रहा करती है । देखो, एक ही पृथिवीतत्त्व में दुगन्ध और सुगन्ध दोनों ही रहते हें। 
अतः भगवान्‌ एक ही साथ दोनों प्रकार के आचरण दिखलायेंगे । वे योगारूढ़ों के लिये समस्त 
वेदिक और स्मात्तं श्ृ्कलाओं का उच्छेद करके एक मात्र भगवान्‌ में ही स्वारसिकी 
प्रीति का उपदेश करेंगे, तथा आरुरुक्षुओं के लिये अपने वर्णाश्रमधर्म का यथावत्‌ पालन करने की 
आवश्यकता प्रदशित करेंगे । 

जो भगवच्चरणानुरागी हैं वे भी अपने वर्णाश्रमधर्म का तिरस्कार नहीं किया करते । 
हाँ, यह अवश्य है कि उनकी मुख्य लगन भगवत्प्रेम के लिये ही होती है। उनकी यह भावना 


रहती हैं कि-- 
या प्रोतिरविवेकानां विषयेष्वनपायिनी । 
` . . त्वामनुस्मरतः सा मे हृदयान्मापसपंतु॥ 
वे यह भी चाहते हें कि उनकी लौकिक-वैदिक प्रवृत्ति यथावत्‌ बनी रहे। तथापि 
भगवत्प्रेम का अतिरेक होने पर उसमें विश्वद्धलता हो ही जाती है। यही बात आत्माराम 

तत्त्वज्ञों के विषय में भी समझनी चाहिए । भगवान्‌ के दिव्य मङ्गलमय रूप में प्रादुर्भूत होने 
के जो मुख्य उद्देश्य हों सबसे पहले उन्हीं का निश्चय करना उचित भी है; इसलिये अब हमें 
यह विचार करना है कि भगवान्‌ के अवतार का प्रधान प्रयोजन क्या है। भगवांन्‌ स्वयं 
कहते हैँ-- 
परित्राणाय साधूनां विनाशाय च दुष्कृताम्‌ । 
घमंसंस्थापनार्थाय॒सम्भर्वामि युगे युगे॥ 
परन्तु यह वात ऐसी है जैसे मच्छड़ को मारने के लिये तोप लगाई जाय। भला 
जो भगवान्‌ सर्वज्ञ और सर्वशक्तिमान्‌ हैं, जिनके सङ्कुल्पमात्र से सम्पुर्ण प्रपञ्च वन गया है 
तया जिनके विषय में यह कहा जाता है कि-- 
निःइबसितमस्य वेदा वीक्षितमेतस्य पञ्चभूतानि स्मितमेतस्य चराचरम्‌ अस्य च 
सुप्तं महाप्रलयः । 
उन्हें क्या इस तुच्छ कार्य के लिये अवतार लेने की आवश्यकता है ? अतः इसका 
तो कोई ऐसा कारण होना चाहिये जहाँ भगवान्‌ को सर्वज्ञता और सर्वंशकितिमत्ता कुप्ठित हो 
जाती हो और जिसके लिये उन्हें दिव्य-मङ्गल-विग्रहू धारण करना अनित्रार्य हो जाता हो । 
हमें इसका उत्तर महारानी कुन्ती के इन शब्दों से मिलता है-- 


तथा ` परमहंसानां मुनीनाममलात्मनाम्‌ । 
सक्तियोगविधानार्थं कथं पश्येमहि स्त्रियः ॥ 


कुन्ती कहती हें--“भगवन्‌ ! जो अमळात्मा परमहंस मुनि हें उनको भक्तियोग 
का विधान करने के लिये आपका अवतार होता है; हम स्त्रियाँ इस रहस्य को कंसे समझ 
सकती हें ।” 3 
अब हम इस हेतु की महत्ता का विचार करते हें। यहाँ भगवान्‌ के अवतार का प्रयो- 
जन अमलात्मा मुनियों के लिये भक्तियोग का विधान करना वतलाया गया है। जैसे कर्म का 
स्वरूप द्रव्य और देवता हें उसी प्रकार भक्ति का स्वरूप भजनीय है । भजनीय के विना भक्ति 
नहीं हो सकती । प्रेमलक्षणा भक्ति का आलम्बन कोई अत्यन्त चित्ताकर्षक और परम अभि- 
लषित तत्त्व ही हो सकता है। जो महामुनीइवर प्रकृति-प्राकृत प्रपञचातीत परमतत्त्व में 
परिनिष्ठित हैँ उनके मन का आकर्षक भगवान्‌ के सिवा प्राकृत पदार्थों में तो कोई नहीं हो 
सकता । , अतः इस बात की आवश्यकता होती है कि उनके परमाराघ्य भगवान्‌: ही अचिन्त्य 
एवं अनन्त सौन्दर्ये-माधुर्यमयी मङ्गलमूति में अवतीणं होकर उन्हें भजनीयरूप से अपना स्वरूप 
समर्पण कर भक्तियोग का सम्पादन करें, क्योंकि जो कार्य पूर्ण परब्रह्म परमात्मा के अवतीर्णं 
हुए बिना सम्पन्न न हो सकता हो, जिसके सम्पादन में उनकी सर्वंशक्तिमत्ता और सर्वज्ञता 
कुण्ठित हो जाय उसी के लिये उनका अवतीणे होना सार्थक हो सकता है। 

3 

वस्तुतः उन महात्माओं के लिये भजनीय स्वरूप समर्पण करने में भगवान्‌ की सर्वज्ञता 
एवं सर्वशक्तिमत्ता कुण्ठित हो जाती है, क्योंकि ये शक्तियाँ शुद्ध परब्रह्म से व्यतिरिक्त नहीं हैं, 
ये उन्हीं के अन्तर्गत हें। अतः जो लोग शुद्ध परब्रह्मा में ही निष्ठा रखनेवाले हें उनपर इनका 
प्रभाव नहीं पड़ सकता । यदि हम वेदान्त-सिद्धान्त के अनुसार स्पष्टतया कहें तो यों समझना 
चाहिये कि ये सर्वज्ञता और स्वंशक्तिमत्ता प्रकृति और प्राकृत अंश को लेकर ही हैं। यें 
मायाविसिष्ट ब्रह्म के गुण हें। इसी से तत्वज्ञ पर इनका प्रभाव नहीं होता, क्योंकि वह गुणा- 
तीत होता है, इसलिए गुण उसे अपनी स्थिति से विचलित नहीं कर सकते। 'गुणैयों न 
विचाल्यते ।' 

किन्तु फिर भी कहा जा सकता है कि तत्वज्ञ का प्रारब्ध तो शेष रह ही जाता है। 
इसीसे प्रारब्धभोग के निर्वाहक पदार्थ उसके भी मन और इन्द्रियादि को अपनी ओर खींच लेते 
हें। जिस प्रकार प्रारब्धभोग के लिये उसकी विषयों में प्रवृत्ति होती है उसी तरह विलक्षण 
कोई रूपमाधुरी उसे अपनी ओर खींच ले सकती है। तत्त्वज्ञ को भी क्षुधातुर होने पर अन्न- 
भक्षण में प्रवृत्त होना ही पड़ता है तथा तृषित होने पर उसे जल की इच्छा भी होती ही है, 
क्योंकि 'परवादिभिश्चाविशेषात्‌' इस भाष्य के अनुसार भोजनाच्छादनादि में तो पशु आदि से 
उनकी समानता ही है। फिर भगवान्‌ के अवतरण की क्या आवश्यकता है और उनकी 
सवेशक्तिमत्तादि क्यों कुण्ठित होगी? इसका निराकरण करने के लिये उपर्युक्त इलोक में 
'अमलात्मनां परमहंसानां मुनीनाम्‌’ ऐसा कहा गया है। जिस प्रकार हंस परस्पर मिले हुए 
दूध और पानी को अलग-अलग कर देता है उसी तरह जो आत्मा-अनात्मा, दृक्‌-दुश्य अथवा 
पुरुष-प्रकृति का विवेक कर सकता है, वह्‌ हंस कहलाता है। यह योग्यता सांख्यवादियों में 
भी देखी जाती है। इसलिये वे भी 'हंस' कहें जा सकते हें। वे क्षीर-नीर-विवेक के समान 
दुक्दृश्य अथवा आत्मा-अनात्मा का विवेक कर सकते हें; किन्तु उनकी दृष्टि में वे दोनों ही 
तत्त्व सत्य रहते हैं । वेदान्तियों की दृष्टि में दुश्य की सत्ता नहीं रहती, इसलिये उन्हें परमहंस 
कहा जाता है। इस प्रकार जिसकी दृष्टि में सम्पूर्ण दृश्य का बाध होकर केवल शुद्ध चेतन 
ही अवसिष्ट रह गया है उसे परमहंस कहते हें। एसी स्थिति में भी विचार दृष्टि से तो दृश्य 
का अत्यन्ताभाव निश्चित हो जाता है किन्तु उसकी प्रतीति तो बनी.ही रहती है। कहा है-- 


'आरूढ्योगोऽपि निपात्यतेऽ्ः सङ्गेन योगी किमुताल्पसिद्धिः । 
तावन्न योगगतिभिर्यतिरप्रमत्तो यावद्गदाग्रजकथासु रात न कुर्यात्‌ ।।' ` 


इससे सिद्ध होता है कि तंत्त्वज्ञ को भी कभीकभी भगवान्‌ की विश्वविमोहिनी मायां 

के अधीन हो जाना पड़ता हैं। दुर्गासप्तशती में कहा है-- | 
ज्ञानितामपि चेतांसि देवो भगवती -हि. सा । : ! ०१ 4 
बलादाकृष्य मोहाय महामाया प्रयच्छति॥.: -. `. `: ८7 

श्रीगोसाईजी महाराज कहते हें-- ` ` 
सो ग्यानिहुकर मन अपहरई । बरियाई विमोहबस करई। 


अतः सिद्ध हुआ किः प्रारव्धवश तत्त्वज्ञ का भी पतन हो जाता हैं। मनुजी ने भी 
कहा है ज्ञानं क्षरति’ अर्थात्‌ ज्ञान वह जाता है। इसीलिये ऐसा कहा जाता है कि तत्वज्ञ 
होने पर भी सदा सावधान रहना चाहिये। अतः यहाँ 'अमलात्मनाम्‌' ऐसा पद और दिया 
है। अर्थात्‌ जो मलविक्षेप यानी रजोलेश-तमोलेश से निर्मुक्त हैं, जिन महानुभावों के चित्तों 
को खींचनेवाली कोई भी लौकिक सत्ता नहीं है और जो सदा ही दृश्यातीत शुद्ध चेतन में ही 
परिनिष्ठित रहते हें उनका आकर्षण किसी लौकिक पदार्थ से नहीं हो सकता । अतः उन्हें 
अपनी परमानन्दमथी अहैतुकी भक्ति प्रदान करने के लिये उनके परमाराध्य और एकमात्र 
ध्येय-ज्ञेय शुद्ध परब्रह्म ही अपनी लीला-शक्ति से सगुण विग्रह धारण करते हें । 
यहाँ यह शङ्का हो सकती है कि उन्हें भक्ति प्रदान करने की ऐसी आवश्यकता ही 
कया है? इसका उत्तर यही है कि भगवान्‌ ऐसा करके उन्हें परमहंस से श्रीपरमहंस बनाते हें । 
तत्त्वज्ञ लोग यद्यपि सजातीय, विजातीय एवं स्वगतभेद-शून्य शुद्ध परब्रह्म का अनुभव करते हूँ 
परन्तु प्रारव्धशेष पर्थन्त निरुपाधिक नहीं होते । यद्यपि उन्होंने दहेर्द्रियादि का मिथ्यात्वं 
निश्चय कर लिया है तथापि व्यवहार-काल में इनकी सत्ता वनी ही रहती है। समाधिकाल 
में भी निर्वृत्तिक मनरूप उपाधि रहती ही हैं। इसीसे वाचस्पति मिश्च ने कहा है कि निरुपा- 
धिक ब्रह्म का साक्षात्कार नहीं होता। संक्षेपशारीरकार भी अविद्या का आश्रय शुद्ध चेतन 
को ही मानते हें। उनका कथन हैं-- i, 
आश्रयत्वचिषयत्वभागिनी निर्विभागचितिरेवं केवला । Ne 


अर्थात्‌ अज्ञान का आश्रय और विषय अखण्ड शुद्ध चेतन ही है । किन्तु जिस समय 
शुद्ध चेतन अज्ञान का आश्रय और विषय होता है उस समय वह अज्ञानोपहिंत-तो होना ही 
चाहिये । - अतः इसका तात्पर्यं यही है कि अज्ञान अज्ञानातिरिक्त उपाधिशून्य ब्रह्म को ही 
बिषय करता है। जिस प्रकार संसार का आदि मूलाज्ञान है उसी प्रकार उसका अन्त -भी 
चरमावृत्ति है। ` वस्तुतः मूळाज्ञान और चरमावृत्ति में कोई अन्तर नहीं है। चरमावृत्ति 
'परब्रह्म को विषय करती है-इसका तात्पय यही है कि थह चरमावृत्ति से व्यतिरिक्त उपाधि- 
हीन ब्रह्म को विषय करती है, क्योंकि चरमावृत्ति तो वहाँ मौजूद ही है। निरुपाधिक ब्रह्म 
का अनुभव तो प्रारम्धक्षय के अनन्तर उपाधि का नाश होने पर ही होता है । 

किन्तु जिस समय वे ही शुद्ध परब्रह्म अपनी अचिन्त्य लोला-शक्ति से कोटिकामकमनीय 
महामनोहर श्रीकृष्ण-मू्ति में प्रादुर्भूत होंगे उस समय-उस तत्त्वज्ञ को भी. उनका वह दिव्य- 
दर्शन निर्विशेष ब्रह्मदर्शन की अपेक्षा अधिक आनन्दप्रद प्रतीत होगा । जिस प्रकार सूर्य को 
दूरवीक्षण यन्त्र द्वारा देखने परः उसमें जो विचित्रता प्रतीत होती है बह्‌ केवळ नेत्रों से देखने पर 

प्रतीत नहीं होती, उसी प्रकार लीलाशक्त्युपहित सगुण ब्रह्मदशन में जो आनन्दानृभव होता 
है वह अशप-विशेषशून्य शुद्ध परब्रह्म के साक्षात्कार में भी नहीं होता । इसीसे श्रीरामचन्द्र 
का दशन होने पर तत्त्वज्ञशिरोमणि महाराज जनक. ने कहा था-- 


इनाहि बिलोकत अति अनुरागा। बरबस ब्रह्म सुखहि मन त्यागा॥ 
सहज बिराग रूप मन मोरा। थकित होत जिमि चन्द्र चकोरा ॥ 


महाराज जनक के इस वरवस ब्रह्मसुखत्याग और.रामदर्शनानुराग में क्या कारण था? 
केवल यही कि अब तक वे शुद्ध परब्रह्म रूप सूर्यं को अपने नेत्रों से ही देखते थे, किन्तु इस समय वे 
उसके लीलारक्तिरूप दूरवीक्षणोपहित स्वरूप का दर्शन कर रहे थे। केवल नेत्र से दीखने- 
वाले आदित्य की अपेक्षा दूरवीक्षणोपहित आदित्य-दशेन में विशेषता है ही । 

यहाँ एक. बात और स्मरण रखनी चाहिये । आदित्य का वास्तविक स्वरूप कितना 

वेचितर्यमय्‌ है-यह वातं .हमारे अनुमान में भी नहीं आ सकती । इसका अनुभव तो आदित्य 
को पूर्ण सन्निधि प्राप्त होने पर ही हो सकता है |. इस समय हमें उसका जो कुछ रूप दिखाई 
देता है वहू किसी-न-किसी उपाधि से संदिलष्ट ही होता है। जिस प्रकार दूरवीक्षण यन्त्र 
उसका उपाधि है उसी प्रकार मेघ भी है । . किन्तु मेघ उसके स्वरूप का आवरक है, जिसके 
कारण हमें सूर्ये की स्फुट प्रतीति नहीं हो सकती । इसी प्रकार इधर ब्रह्मदर्शन में भी जहाँ 
भगवान्‌ को लीलाशक्ति भगवद्दर्शन में पटुता प्रदान करनेवाली है, वहाँ मल, विक्षेप और 
आवरण उसके प्रतिबन्धक हैं । इसी लिये अज्ञजन वस्तुत: ब्रह्मदर्शन करते हुए भी उसे अदुष्ट 
ही समझते हें । किन्तु भगवान्‌ के स्वरूप की स्फुट और यथावत्‌ अनुभूति तो सम्पूर्ण उपाधियों 
से मुक्त होकर उनके साथ तादात्म्य होने पर ही होगी । 

उपर्युक्त कथन से यह स्पष्ट हो जाता है कि ब्रह्मदर्शी तत्त्वज्ञगण जिस' निर्विशेष शुद्ध 
ब्रह्म का साक्षात्कार करते हें उसकी अपेक्षा भगवान्‌ का सगुण दिव्य-मङ्गलविग्रहं अधिक 
आकर्षक क्यों है। इस विषय में भावुकों का ऐसा कथन है कि जिस प्रकार पा्थिवत्व में समा- 
नता' होने पर भी पाषाणादि की अपेक्षा हीरा अधिक मूल्यवान्‌ होता है तथा कपास की अपेक्षा 
उससे बना हुआ वस्त्र बहुमूल्य होता है, उसी प्रकार शुद्ध परब्रह्म की अपेक्षा उसीसे विकसित 
भगवान्‌ की दिव्य-मङ्गलमयी मूर्ति कहीं अधिक माधुर्ये-सम्पन्न होती है। इक्षुदण्ड स्वभाव 
से ही मधुर है किन्तु यदि उसमें'कोई फल लग जाय तो उसकी मधुरिमा का क्या कहना है? 
मलथाचळोत्पन्न चन्दन के वृक्षं में यदि कोई पुष्प आ जाय तो वह कंसा सौरभसम्पंन्न होगा ? 
इसी प्रकार भगवान्‌ की सगुण सूति के सम्बन्ध में समझना चाहिये। 

यद्यपि यह नहीं कहां जा सकता कि"भंगवान्‌ के निर्गुण निर्विशेष स्वरूप में वह॑ परमा- 
नन्द है ही नहीं जो कि उनकी संगुण मूर्तिं में है। कारणं, इक्षुदण्ड की मधुरिमा; पाषाणांदि 
का मूल्य और चन्दनादि की सुगन्धि-ये सबं सातिशय हें । इनमें न्यूनाधिकतां हो सकती है। 

परन्तु भगवान्‌ में जो सौन्दर्य, माधुर्यं एवं आनन्दादि हैं वे निरतिशय हें।. इसलिये 
चाहे भगवान्‌ की सगुण मूर्ति हो चाहे निर्गुण, इनमें कोई तारतम्य नहीं हो सकता; क्योंकि जो 
तत्त्व निरतिशय वृहत्‌ और निरतिशय आनन्दमय है उसी को तो निर्गुण ब्रह्म कहते हँ। जहाँ 
बृहत्ता अथवा आनन्द का तारतम्य है वह तो ब्रह्म ही नहीं हो सकता। जहाँ यह तारतम्य 
समाप्त हो जाता है उस अपार संवित्युखसार ही को तो परब्रह्म कहते हें । जो तत्त्व देशकाल- 
वस्तुकृत परिच्छेद से रहित है वही अनन्त ब्रह्म है; “सत्यं ज्ञानमनन्तं ब्रह्म । तथापि यहाँ 
जो विलक्षणता बतलाई गई है वह भगवदभिव्यक्ति के तारतम्य को लेकर भावुक भक्तों के 
हृदय की भावना हो सकती है। तात्पर्यं यह है कि तत्त्वज्ञ के अन्तःकरण पर अभिव्यक्तं 
परब्रह्म के माधुर्यादि की अपेक्षा स्वयं उन्हीं की परमाह्नलादिनी लीलादाक्ति पर अभिव्यक्त 
भगवत्स्वरूप के सौन्दर्थ-माधुर्यादि अत्यन्त विलक्षण हो सकते हें। किन्तु वास्तव में तो 
सगुणोपासक के लिये जैसा सगुण स्वरूप परमानन्दमय है वेसा ही निर्गुणोपासक के लिये 
भगवान्‌ का निर्गण-निविशेष स्वरूप भी है । 
जो लोग निबिशेष परब्रह्म का अपरोक्ष साक्षात्कार कर चुके हें उन्हें कैवल्य तो ज्ञान से ही 
प्राप्त होता है; किन्तु वे जीवन्मुक्तिकाल में भी भगवान्‌ की अचिन्त्य लीलामयी दाक्ति के योग 
से दिव्य मङ्गालमथ विग्रह में आविर्भूंत हुए परमात्मा श्रीकृष्णचन्द्रः को सोन्दर्ये-माधुर्ये-सुघा का 
समास्वादन किया करते हें। अचिन्त्यानन्द-सुधासिन्धु श्रीभगवान्‌ के जिस माधुर्यं का 
समास्वादन केवल वृत्ति-शून्य अन्तःकरण से नहीं किया जा सकता उसे भी तत्वज्ञ भावुकगण 
भगवान्‌ की दिव्य लीलादक्ति की सहायता से अनुभव कर लेते हें। ऊपर यहं कहा जा चुका 
है कि केवल नेत्रों से सूर्थ की वैसी दीप्तिमत्ता अनुभव नहीं होती जैसी कि स्वच्छ काँच आदि 
की सहायता से होती है। उपाधि-विशुद्धि के तारतम्य से माधुर्य-विशेष के प्राकट्य का भी 
भी तारतम्य रहंता है। यद्यपि प्राण और इन्द्रियादि की अपेक्षा तो शुद्ध निर्वृत्तिक अन्तः- 
करण की स्वच्छता विशेष है, तथापि भगवान्‌ की जो लीलाशक्ति उनके अशेष विशेषातीत 
परमानन्दात्मक शुद्ध स्वरूप को ही अचिन्त्य एवं अनन्त आनन्दमयः सोन्दर्य-सुधानिघि, परम 
दिव्य श्रीकृष्णविग्रह में अभिव्यक्त कर देती है वह उस निर्वृत्तिक अन्तःकरण की अपेक्षा भी 
अनन्तंगुण स्वच्छ है; क्योंकि उसमें रजोगुण या तमोगुण का थोड़ा-सा भी संस्पश नहीं है। 
अन्तःकरण चाहे कितना भी स्वच्छ हो परन्तु वह रजोगुण-तमोगुण से संथा शून्य नहीं हो 
सकता, क्योंकि वह तमःप्रधाना प्रकृति के परिणामभूत पञ्चभूतों का ही कार्य है और कारय में 
कारणांश की अनुवृत्ति अनिवाय है । 
अतः सिद्ध हुआ कि तत्त्वज्ञगण केवल निर्वृ त्तिक अन्तःकरण से वैसी मधुरता का 
अनुभव नहीं कर सकते जैसी कि लीलाशक्ति के योग से आविर्भूत हुए भगवान्‌ के सगुण स्वरूप 
'का साक्षात्कार करने पर होती है। इसी से अमलात्मा तत्त्वज्ञ मुनियों को उनका भजनीय 
स्वरूप समपंण कर भक्तियोग के द्वारा उन्हें अपने सोन्दयं-माधुर्य का समारंवादन कराने के 

लिये ही परब्रह्म परमात्मा अवतीणं होते हैं । उन्हें यदि सगुण साकार ब्रह्म का साक्षात्कार 
हो जाय तो भी देहपात के अनन्तर वे कंवल्यपद ही प्राप्त करेंगे । किन्तु सगुणोपासक अपने 
इष्टदेव का नित्यधाम प्राप्त करेंगे; इसीसे भक्ति-रसायनादि ग्रन्थों में तत्वज्ञ को सगुण-दर्शन 
से केवळ दुष्ट-फल माना है और उपासक को दुष्ट और अदृष्ट दोनों । 

अतः ऊपर जो बतलाया है इससे यही निश्‍चय होता है कि भगवान्‌ के अवतार का प्रधान 
प्रयोजन अमलात्मा परमहंसों के लिये भक्तियोग का विधान करना है । इसी उद्देश्य की पूर्ति 
के लिये वे अपनी लीलाशक्ति से दिव्य मङ्गलमय देह धारण करते हें। यह लीलाशक्ति 
भगवान्‌ को परम अन्तरङ्गा है। जिस प्रकार वृक्ष के बीज में उसके शाखा, पल्लव, पुष्प 
और फल आदि सभी अङ्गों को उत्पन्न करने की अनेक शक्तियाँ रहती हें उसी प्रकार महाशक्ति 
में ही विशवविकास की समस्त शक्तियाँ निहित हें। अर्थात्‌ वह भगवदीय महामायादाक्ति 
अनन्त शक्तियों का पुञ्ज है । उसमें जिस प्रकार अनन्त कोटि ब्रह्माण्ड और उसके अन्तवंरती 
विचित्र भोग्य, भोकता और उनके नियामक आदि प्रपञ्च को उत्पन्न करने की अनन्त शक्तियाँ 
हैं, उसी प्रकार उन अनन्तकोटि ब्रह्माण्डों के अधीश्वर श्रीभगवान्‌ के दिव्य मङ्गलमय विग्रह 
में आविर्भूत होने के अनुकूल भी एक परम विशुद्धा अन्तरङ्गा शक्ति है और वह भगवान्‌ की 
अनिवर्चनीया आत्मयोगभूता महाशक्ति के अन्तर्गत होने के कारण अनिर्वचनीयता में अन्य 
प्रपंचोत्पादनानुकूल शक्तियों के समान होने पर भी उनकी अपेक्षा कहीं अधिक स्वच्छ और 
दिव्य है । पलः 

इसे दृष्टान्त द्वारा इस प्रकार समझा जा सकता है-जेसे किसी अत्यन्त दिव्य पुष्प के 
बीज में अंकुर, स्कन्ध, पत्र और कण्टकादि उत्पन्न करने की भी शक्तियाँ रहती हें, तथापि उन 
सबकी अपेक्षा उसमें जो महामनोहर सुरभित सुमन उत्पन्न करने की शक्ति है वह" उन सबकी 
अपेक्षा उत्क्ृष्टतर है । यदि एक ही बीज में अनेकों अतीन्द्रिय शक्तियाँ न होतीं तो उस पत्र, 
पुष्प, कण्टक और शाखा आदि परस्पर अत्यन्त विलक्षण वस्तुएँ उत्पन्न नहीं हो सकतीं । अतः 
जिस प्रकार कण्टकादि उत्पन्न करनेवाली शक्तियों की अपेक्षा सुकोमल एवं सुगन्धित पुष्प उत्पन्न 
करनेवाली शक्ति अत्यन्त उत्कृष्ट और विशुद्ध होती है उसी प्रकार प्रपञ्चोत्पादिनी शबितयों की 
अपेक्षा भगवान्‌ की दिव्य मङ्गलमयी'मूति का स्फुरण करनेवाली शक्ति परम विलक्षण होनी 
ही चाहिए। उसी क द्वारा भ॑गवान्‌ अचिन्त्य सौन्दर्य-माधुर्य-सुधामयी मङ्गलमूति धारण करते 
हुँ । इसी से प्रपञ्चातीत प्रत्यंगभिन्न परमात्मतत्व में निष्ठा रखनेवाले महामुनीन्द्रों के मन भी 
अनायास ही उस भगवन्मूर्ति की ओर आकृष्ट हो जाते हैं । - 

इसी विलक्षणशक्ति का निर्देश पराद्ञक्ति एवं अन्तरङ्गा शक्ति आदि छाब्दों से भी किया 
है । ` वह शक्तिं भी भगवत्स्वरूप में अप्रविष्ट रहती हुई ही उसके प्राकट्य का निमित्त होती है। 
जिस प्रकार उपाधिविरहिंत, अतएवः दाहकत्व“प्रकादाकत्वरहित अग्नि के दाहकत्व-प्रकाशकत्व- 
बिशिष्ट दीप-शिखादि रूप की अभिव्यक्ति में तेल और वत्ती आदि केवल निमित्तमात्र ही हैं, 

मुख्य अग्नि तो दीपशिखा ही है, अथवा जैसे तरङ्ग-विरहित नीरनिधि के तरङ्गयुक्त होने में वायु 
केवल निमित्त-मात्र ही है, वास्तव में तो तरङ्गयुक्त समुद्र बिलक्षण रूप में प्रतीत होने पर भी 
सर्वथा वही है जो कि निस्तरङ्गावस्था में था, ठीक उसी प्रकार विशुद्ध लीलाशक्ति रूप निमित्त से 
शुद्ध परब्रह्म ही अनन्त कल्याण गुणगणविशिष्ट सगृण विग्रह्‌ में अभिव्यवत होते हें ; किन्लु 
वस्तुतः उनका वह विग्रह मूर्तिमान्‌ शुद्ध परमानन्द ही है । उसमें उस दिव्य शाबित का भी निवेश 
नहीं है, वह तो तटस्थरूप से ही उसकी निमित्त होती है। इसी से भगवान्‌ की सगुणमूति के 
विषय में 'आनन्दमात्रकरपादमुखोदरादि' 'आनन्देकरसमूर्तयः', इत्यादि उक्तियाँ हें। 
इसी से उसकी मधुरिमा बड़े-बड़े सिद्ध मुनीशवरों के भी मनों को मोहित कर देती है। जिस 
समय वालयोगी सनकादि वैकुण्ठ-धाम में भगवान्‌ की सन्निधि में पहुँचे उस समय प्रभु के पादार- 
विन्द-मकरन्द के आध्याण मात्र से उनका प्रशान्त चित्त क्षुभित हो गया-- 


तस्यारविन्दनयनस्य पदारचिर्दकिञजल्कमिश्रतुलसीमकरच्दवांयुः । 
अन्तर्गतः स्वबिवरेण चकार तेषां संक्षोभमक्षरजुषामपि चित्ततस्वोः ॥। 


इसी से वहुत-से सहृदय महानुभाव निर्विशेष परब्रह्म का साक्षात्कार हो जाने पर भी 
प्रभु क प्रेम-पथ के पथिक होते हें। श्रीगोसाई जी उन्हें 'सयाने सन्त' कहते हे-- 


अस बिचारि जे सन्त सयाने। 
मुकुति निरादरि भगति लुभाने ॥। 


वे भगवान्‌ से भगवत्सेवा के सिवा और कुछ नहीं चाहते ; यहाँ तक कि मुक्ति और 
अपुन्जेन्म को भी अस्वीकार कर देते हैं-- 


न किञ्चित्साधवो घौर भक्ता ह्येकान्तिनो मम । ' 
बाञ्छन्त्यपि मया दत्तं कंवल्यभपुन्भवम्‌ ॥। 


वस्तुतः भोग-मोक्षादि की वासना रहते हुए. तो भगवन्ति की प्राप्ति ही नहीं हो 
सकती । 


सुक्तिमुक्तिस्पुहा यावस्पिशाची हृदि वतंते। i 
ताव-इूक्तिसुखस्यात्र कथमभ्युदयो भवेत्‌ ॥ 


अतः जिनका चित्त केवल भगवान्‌ के सौन्दर्ये-सुधा-समास्वादन के लिये ही लालायित 
हो रहा है उन्हें केवल सङ्कल्पमात्र से भगवान्‌ सन्तुष्ट नहीं कर सकते, क्योंकि वे तो मोक्ष का भी 
तिरस्कार कर देते हें-- 


दीयमानं न॑ गृह्हुन्ति -विना मत्सेवनं जनाः 

भला, जब उनका सन्तोष केवल्य भी नहीं कर सकता तो भगवान्‌ बया करें? उन्हें स्वयं 
आविर्भूत होना ही पड़ता है । यहाँ गोपाङ्गनाओं को भो भगवद्दर्शन के विना "त्रुटिर्युगायते, एक- 
एक पल युग के समान हो रहा था। उन्हें सन्तुष्ट करने में भगवान्‌ का निविशेष रूप असमर्थ 
था । इसलिये ऐसी अवस्था में भगवान्‌ को मूतिमान्‌ होकर अवतीर्ण होना ही पड़ा । क्योंकि 
उनकी तृप्ति तथा जीवन बिना इसके नहीं हो सकते। भगवान्‌ के अवतीर्ण हुए बिना वे कार्य 
नहीं हो सकते थे। इसी से प्रभु का प्रादुर्भाव हुआ। 

अव, साथ ही यह भी सोचना चाहिये कि-- 


परित्राणाय साधूनां विनाशाय च दुष्कृताम्‌ । 
घमंसंस्थापनार्थाय सम्भवामि युगे युगे॥ 


यह इलोक भी ठीक ही है। यहाँ 'साधु' शब्द से गोपाङ्गना जैसे साधु ही समझने चाहिये, 
जिन का परित्राण भगवान्‌ के दर्शनों के बिना हो ही नहीं सकता था। तथा दुष्कृती भी साधारण 
नहीं बल्कि भगवान्‌ के अन्तरङ्ग जय-विजय जेसे दुष्कृती समझने चाहिये, जिनका दुष्कृत भगवान्‌ 
को लीला-विशेव के विकास के ही लिये था ; अन्य दुष्कृतियों को तो उनका दुष्कर्म ही नष्ट कर 
देगा। इसके सिवा घर्म-संस्थापन से भी भक्तियोगरूप धर्म की ही स्थापना समझनी चाहिये, 
जो कि एसे भजनीय के बिना नहीं हो सकती । 

इस इलोक की व्याख्या करते हुए भगवान्‌ भाष्यकारादि ने भगवान्‌ के अवतार का प्रयो- 
जन सर्वसाधारण के कल्याणोपयुक्त धर्म की स्थापना ही बतलाया है। इस प्रकार यद्यपि उनके 
प्रादुर्भाव का प्रधान प्रयोजन अमलात्माओं के भक्तियोग का विधान करना ही है तथापि अवान्तर 
प्रयोजन सम्मार्गस्थ साधुओं की रक्षा और वेदिक-स्मार्त्तादि कर्मों की स्थापना भी हो सकता है। 
आगे के कथनानुसार भगवान्‌ में लोक-सिक्षादि भी देखे ही जाते हें भगवान्‌ तो सर्वनियन्ता 
हें, इसलिये उनका प्रादुर्भाव योगारुरुक्षओं के लिये भी था और योगारूड़ों के लिये भी । योगा- 
रुरक्षओं को वेदिक-स्मात्त कर्मो में प्रवृत्त करना था और योगारूढ़ों को सर्वकर्मसंन्यासपुर्वक केवल 
भगवन्निष्ठा में नियुक्त करना था । अतः भगवान्‌ की यह उक्ति उचित ही है-- 


न. मे पार्थास्ति कत्तेव्यं त्रिषु लोकेषु किञ्चन। 
' नानवाप्तमवाप्तव्यं वतं एवं च कर्मणि॥ 
यदि ह्यहं न वर्तेयं जातु कर्मण्यतन्द्रितः 

संम वर्त्मानुवतन्ते मनुष्याः पार्थं सवंशः॥। 


वस्तुतः भगवान्‌ तो विधिऽनिषेधातीत हें। वे केवल लोकशिक्षा के लिये ही शास्त्रीय 
ऽ्ृङ्कला का अवलम्बन करते हैं, क्योंकि शास्त्रादि लोगों को मर्यादापाळन में वैसा परिनिष्ठित नहीं 
कर सकते जैसा कि उस मर्यादा का पॉलन करनेवाले महापुरुष कर सकते हें। अतः शास्त्र के 

अर्थज्ञान के साथ वास्तरार्थ के अनुष्ठान में परिनिष्ठित व्यक्तियों के सहवास की भी बहुत 
आवश्यकता है। अतः लोगों को वेदिक-स्मातँ कर्मों में प्रवृत्त करने के लिये ही भगवान्‌ स्वयं भी 
उनका यथाविधि अनुष्ठान किया करते थे-- 


अथाप्लुतोऽम्भस्यमले यथाविधि क्रियाकलापं परिधाय वाससी । 
चकार सन्ध्योपगमादि सत्तमो हुतानलो ब्रह्म जजाप वाग्यतः ॥ 


इस प्रकार के लोक संग्रह के लिये ही इन सारी वेदिक एवं समातं मर्यादाओं का पालन 
किया करते थे। जो बन्दर वहुत चञ्चल होता है उसे संयत करने के लिये वहुत लंबी श्रृद्धु ला 
बाँधी जाती है। फिर वह जँसे-जैसे शान्त होता जाता है वैसे-वेसे ही उसकी श्वद्धुला छोटी कर 
दी जाती है। यहाँ तक की अन्त में उसे खुला छोड़ देने पर भी वह चुपचाप बेठा रहेगा। इसी 
प्रकार अत्यन्त चञ्चल चित्त के निरोध के लिये विधि-निषेधरूप लंबी श्रुद्धला की आवश्यकता 
है। कारण, शास्त्रीय श्शुङ्कलाशून्य पुरुष के देहेन्द्रियादिकों की चेष्टाओं का भी नियमन अशकय 
है फिर उनके मन की चेष्टाओं का निरोध कंसे हो सकता है? इसी से मन को सर्वथा निइ्चेष्ट 
करने के लिये पहले देहादि की शास्त्रीय श्ुङ्कलानिवद्ध चेष्टा सम्पादन करनी चाहिये परन्तु 
पीछे जैसे-जैसे उसकी उच्छुङ्कलता कमहोती जाती है वैसे-वेसे ही उसकीश्व॒द्भुला भी छोटी होती 
जाती है। वह पहले तो काम्य कर्म द्वारा स्वाभाविक काम और कर्म का निराकरण करता है, 
फिर पारलौकिक महत्फलवाले कर्मो से क्षुद्रफलदायक काम्य कमों को त्यागता है। तत्पश्चात्‌ 
निष्काम कर्म द्वारा सभी काम्य कर्मों को छोड़ देता है और फिर ध्यान-समाधि आदि से सव 
प्रकार की चेष्टाओं का निरोध कर ठीक-ठीक नैष्कम्य को प्राप्त होता है। इस प्रकार उत्तरोत्तर 
सूक्ष्मतम-साधन का अभ्यास करते-करते अन्त में समाधिस्थ होता है। उस समय कोई आलम्बन 
न होने पर भी उसका मन सवेथा निरचेष्ट रहता है ; और फिर उसे किसी प्रकार की श्रद्ध ला 
की अपेक्षा ही नहीं रहती । { 

इसका तात्पर्यं यही है कि जो लोग आरुरुक्षु हैं, जो संसारसागर से पार नहीं हुए हें उनके 
उपदेशार्थं तो भगवान्‌ लौकिकवैदिक मर्यादाओं का पालन करते हें | इसलिये जिन्हें संसाररूप 
स्वाभाविक मृत्यु को पार करना है उन्हें तो मर्यादापालनरूप महौषधि का सेवन करना चाहिये । 
उनके लिये तो भगवान्‌ भी मर्यादापाळन करते हैं ; किन्तु जो योगारूढ़ हें उनके लिये ऐसी कोई 
विधि नहीं है; उन्हें एकमात्र भगवन्निष्ठा में ही स्थिर करने के लिये भगवान्‌ मर्यादा का उल्ळङ्कन 
कर देते हें, क्योंकि वे स्वयं तो समस्त विरुद्ध धमो के आश्रय ही हें। उनके लिये मर्यादापालन और 
मर्यादातिळङ्कन दोनों ही समान हूं । 

जो अमलात्मा परमहंस योगारूढ़ हें उनके लिये तो मर्यादा-पाळन की अपेक्षा भगवान्‌ 
का मर्यादातिलङ्कन ही अधिक श्रेयस्कर है, क्योंकि उन्हें तो भगवत्तत्व में स्वारसिकी प्रीति ही 
अभिलषित है और वह तभी हो सकती है जब किसी प्रकार की श्शुङ्कला न रहे। जहाँ कोई 

शद्भुला होती है अर्थात्‌ जहाँ किसी विधि का बन्धन होता है वहाँ स्वारसिक प्रेम नहीं होता । 
लोक में यह देखा जाता है कि वेषयिक सुख के अभिव्यञ्जक स्त्री-पुत्रादि में मनुष्यों का जेसा 
स्वाभाविक राग होता है वेसा श्रौत-स्मार्तादि कर्मों में नहीं होता । यही नहीं, जिन्होंने मनो- 
निरोवपूर्वक अपनी बुद्धि को शुद्ध परब्रह्म में स्थापित कर दिया है, देखा जाता है कि विषय उन्हें 
भी आकर्षित कर लेते हूँ। दुष्ट दु:ख उन्हें भी बना ही रहता है। वस्तुतः सुखी तो वे ही हैं 
जो नारायण-प्रायण हैं। ऐसे नारायण-परायण महानुभाव विरले ही होते हैँ । करोड़ों में कोई 
एक आध ही भाग्यशाली होता है । 

मुक्तानामपि सिद्धानां नारायणपरायणः । 

सुदुलेभः प्रशान्तात्मा कोटिष्वपि महामुने ॥। 


तयापि सुखी वे ही हें जो नारायण-परायण हैं। वे नारायण कौन हें? -- 
“नारो जीवसभूहस्तस्य अयनं प्रवृत्तिर्यस्मात्‌ स नारायणः? 
नार जीवसमूह को कहते हें उसकी जिससे प्रवृत्ति होती है वह नारायण है ; अथवा-- 
'नारो जोवसभूहः अयनं यस्य असौ नारायणः 


नार यानी जीव-समूह्‌ है आश्रयस्थान जिसका अर्थात्‌ जो अन्तर्यामीरूप से समस्त जीवों 
में बसा हुआ है वह नारायण है । 
“नारं जीवंसमू हमयते साक्षित्वेन विजानातीति नारायणः’ 


अर्थात्‌ प्रमात्रादि समस्त प्रपञ्च के साक्षी को नारायण कहते हें । 

इस प्रकार शुद्ध परमात्मा ही नारायण है। वही जिसका परायण-आश्रय है अर्थात्‌ 
जिसका एकमात्र ध्येय श्रीनारायण ही हें वह नारायण-परायण कहलाता है। उसे विषय 
अपनी ओर आकर्षित नहीं कर सकते, क्योंकि उसकी तो एकमात्र श्रीनारायण में ही स्वारसिकी 
प्रीति होती है । अतः भगवान्‌ के अवतार का मुख्य प्रयोजन यही है कि जो अमलात्मा मुनि हैं 
उनकी श्रीनारायण में स्वारसिकी प्रीति हो । 

वस्तुतः, ब्रह्मतत्त्व के चिन्तन में तत्त्वज्ञों की भी ऐसी स्वारसिकी प्रवृत्ति नहीं होती 
जेसी विषयी पुरुषों की विषयों में होती है। इस स्वारसिकी प्रवृत्ति के तारतम्य से ही तत्त्वज्ञं 
को भूमिका का तारतम्य होता है। चतुर्थ, पञ्चम, षष्ठ और सप्तम भूमिकावाळे तत्त्वज्ञं 
में केवल बाह्य विषयों से उपरत रहते हुए तत्त्वोन्मुख रहने में ही तारतम्य है। ज्ञान तो सबमें 
समान ही है । जितनी ही प्रयत्न-शून्य स्वारसिकी भगवदुन्मुखता है उतनी ही उत्कृष्ट भूमिका 
होती है। जिनकी मनोवृत्ति, कामुक की कामिनी-विषयक लालसा के समान, ब्रह्म के प्रति 
अत्यन्त स्वारसिकी होती है वे ही नारायण-परायण हें। वे उसकी अपेक्षा भिन्न भमिकावाले 
जीवन्मुक्तो से उत्कृष्टतम हें । 

निविशेष परब्रह्म में हमारी जो प्रवृत्ति होती है वह तो झास्त्रविधि के कारण है, किन्तु 
मनोरमा नारी में चित्त स्वथं ही आकपित हो जाता है। हमें शास्त्रविधि के कारण परब्रह्म 
में तो बलपूर्वक चित्त को लगाना पड़ता है और निषेध के भय से परस्त्री की ओर से उसे बलात्कार 
हटाना पड़ता है। विधि कहाँ होती है ?-'विधिरत्यन्तमप्राप्तौ-जो वस्तु स्वतः सर्वथा प्राप्त 
, न हो उसके लिये विधि होती है। अग्निहोत्र स्वत: प्राप्त नहीं है; इसी से वेद भगवान्‌ 'अग्नि- 
होत्रं जुहुयात्‌’ ऐसा विधान करते हें। इसी प्रकार आत्मदशन के लिये भी विधि की गई है- 
आत्मा वा रे द्रष्टव्यः' । अतः आत्मदर्शंन में स्वारसिकी प्रीति नहीं है और जहाँ स्वारसिकी 
प्रीति नहीं होती वहाँ निरतिशय प्रेम भी नहीं हुआ करता ।& 
यद्यपि वेदान्तियों ने आत्मदशेन में विधि नहीं मानी, क्योंकि विधि पुरुषाधीन क्रिया में 
ही हुआ करती है, जिसके कि करने-न-करने में पुरुष की स्वतन्त्रता होती है, जिस प्रकार अमुक 
पुरुष घोड़े पर चढ़कर जाता है, पेदल जाता है अथवा नहीं जाता । किन्तु वस्तु या प्रमाण।धीन 
ज्ञान में विधि नहीं हुआ करती, क्योंकि वह तो विधि की अपेक्षा न रखकर केवल प्रमाण के 
अधीन है। यदि प्रमाण को अपने प्रमेय के प्रकाशन में किसी विधि की अपेक्षा मानी जाय तो 
विधि को भी अपने अर्थ का बोध कराने के लिये दूसरी विधि की आवश्यकता होगी । अतः 
आउमदशेन तो प्रमाण से ही होता है, उसके लिये विधि की आवश्यकता नहीं है। तथापि 
तत्वदशंन के लिये प्रमाण के व्यापार की अपेक्षा तो है ही और वह्‌ प्रमाण-व्यापार पुरुषाधीन 
है; इसीलिये केबल उसी की विधि मानी गई है। अतएव भगवान्‌ भाष्यकार ने वहिर्मखतादि 
का व्यावतेन करनेवाले द्रष्टव्य आदि वचनों को 'विधिच्छाय' (विधि की छायामात्र) कहा है । 
वास्तव में यही कारण है कि प्राणियों की मनोवृत्ति रब्द-स्पर्शादि में समासवत है; वह 
शुद्ध परत्रह्म की ओर जाती ही नहीं । अतः भगवान्‌ उनकी स्वारसिको प्रवृत्ति सम्पादन के 
लिये ही, शब्द-स्पर्श-रूप-रसादिविरहित होने पर भी उनके मन और इन्द्रियों को आकर्षण 
करने के लिये दिव्य रूप, दिव्य गन्ध और दिव्य स्पशंवान्‌ होकर अभिव्यवत होते हें, वयोंकि 
परमपुरुषार्थं तो यही है । जब तक भगवान्‌ के प्रति जीव की स्वारसिकी प्रवृत्ति नहीं होती 
तव तक तो वह अकृतार्थं ही है। जिस प्रकार रसना के पित्तादि दोष से दूषित हो जाने पर जब 
किसी बालक को मधुरातिमधुर पदार्थं भी, जो उसकी रोग-निवृत्ति के भी हेतु होते हें, अरुचिकर 


* यहां यह शङ्काहो सकती है कि आत्मा तो परप्रेम का ही आस्पद बतलाया गया है और इस कथन से 
वह ऐसा सिद्ध नहीं होता परन्तु वात ऐसी नहीं है। यहाँ केवल आत्मदर्शन में ही स्वारसिकी प्रीति का अभाव 
वतलाया गया है, आत्मा में नहीं । वस्तुतः अज्ञानी पुरुषों की भी जो शब्दादि विषयों में स्वारसिकी प्रवृत्ति 
होती है वह अज्ञानवद्य आत्मारूप से माने हुए देहेन्द्रियादि की तुष्टि के ही लिये होती है। वें अपने परमार्थ 
स्वरूप से अनभिज्ञ होते हें इसलिए देहेन्द्रियादि मिथ्यात्मा के ही परितोष का प्रयत्न करते हें ; परन्तु वस्तुतः 
उस समय वैसा करके भी वे अपने सत्यात्मा की ही प्रीति का सम्पादन करते हैं, क्योंकि देहेन्द्रियादि मिथ्यात्मा की 
प्रसन्नता का साक्षी तो शुद्ध चेतन ही है । शास्त्र तो केवल इतना ही करता है कि उन्हें सत्यात्मा का ज्ञान करा 
देता है ; इसी से फिर वे मिथ्यात्मा की प्रसन्नता के लिए उद्विग्न नहीं होते । 


२४ भक्ति-सुघा--तुतीय खण्ड 


प्रतीत होने लगते हें तो उसकी माता उन्हें उसी वस्तु में मिलाकर देती है, जो कि उसे रुत्रिकर ० 
होती है उसी प्रकार जो परब्रह्म परमात्मा मधुरातिमधुर है, जिससे बढ़कर और कोई मधुर नहीं 
है, उसमें जीवों को मोह-वश प्रेम .नहीं होता; बल्कि विष के समान कटु विषयों में आसबित हो 
जाती है। अतः अपने तत्वज्ञ भक्तों को प्रेमानन्द प्रदान करने के लिये ही वे अशाब्द एवं रूप- 
रसादिविरहित होने पर भी महामनोहर दिव्यमङ्गलमयी मूर्ति धारण कर अवतीणं होते हैं। 
“हाँ, इतना अन्तर अवश्य रहता है कि प्राकृत रूप-रसादि वस्तुतः विषरूप ही हें; किन्तु भगवदीय 
रूपादि स्वरूप से भी निरतिशय माधुर्यसम्पन्न परमानन्द ही हैँ । अत: उनके प्रति अमलात्मा 
मुनिजन एवं अन्य साधारण प्राणियों की भी समान रूप से स्वारसिकी प्रीति हो जाती है।' 

देवताओं के प्रति स्वाभाविक प्रेम नहीं होता, क्योंकि वे अदुष्ट होते हें । इसी लिये 
उनमें प्रेम करने के लिये शास्त्र को विधान करना पड़ा है। गुरु दुष्ट हैं, इसलिये देवताओं की 
अपेक्षा उनके प्रति अनुराग होना अधिक सुगम है । परन्तु उनमें आत्मीयता का अभाव है, इसी 
से स्वारसिक प्रेम उनमें भी नहीं होता । इसी प्रकार पिता, माता और पत्नी में उत्तरोत्तर 
आत्मीयता की अधिकता होने के कारण प्रेम की भी अधिकता होती है; तथापि स्वारसिकी 
प्रीति उनके प्रति भी नहीं होती; इसी से उनके प्रति प्रेम करने के लिये भी विधि है। यहाँ तक 
कि विधिनियन्त्रित सवापिक्षया अधिक कामुक की कामिनी-विषयिणी प्रीति भी श्शङ्कलाशून्य 
परकोया कामिनी में होनेवाली प्रीति से न्यून ही है। यह वात प्रायः देखी जाती है कि जहाँ- 
जहाँ विधि है वहाँ-वहाँ स्वारसिकी प्रीति की न्यूनता होती है । 

इस दृष्टि से, यदि भगवान्‌ की प्रवृत्ति वेदिक अथवा स्मात्तं श्रुङ्कलाओं से नियन्त्रित 
हो तो वह स्वारसिकी प्रीति को बढ़ानेवाली नहीं होगी ओर एसा न होने पर उनके अवतार का 
मुख्य प्रयोजन ही सिद्ध न हो सकेगा । यह ठीक है कि वे मर्यादापालन करते हुए आरुरुक्षुओं को 
तो मागं प्रदर्शन कर देंगे, परन्तु अंमलात्मा परमहंसों को अपने निरपेक्ष अनन्य प्रेम का पथ न 
दिखला सकेंगे । 

व्यवहार में देखा जाता है कि कितने ही स्थलों में-चाञ्चल्य ही रस की अभिव्यवित 

करनेवाला है । जेसे वालक की तो चञ्चलता ही माता-पिता की प्रसन्नता को बढ़ानेवाली 
है । यदि वह समाहित मुनियों के समान शान्तभाव से बेठा रहे तो यह माता-पिता के मोद में 
वाधक ही होगा । अत: जो रसज्ञ हें उनसे यह बात छिपी नहीं हुई है कि बहुत स्थानों में तो 
अचाञ्चल्य रस का विघातक ही है । 

इसलिये यदि भगवान्‌ को चेष्टाएँ वेदिक-स्मात्तं श्रद्धुलाओं से बंधी हुई होगी तो वे 
अमलात्मा परमहंसों का परप्रेम से छादन न कर सकेंगीं । उन महात्माओं को मर्यादा-पालन 
का आदश अपेक्षित ही नहीं है क्योंकि ऐसा तो वे पहले ही कर चुके होते हें। उन्हें तो भगवान्‌ 
में विशुद्ध-प्रम ही अपेक्षित है । किन्तु जहाँ भगवान्‌ अपने ऐइवर्ययोग से सम्पन्न होंगे वहाँ उसका 
आविर्भाव होना प्रायः असम्भव है। जिस प्रकार शिशु का अद्भुत चाञ्चत्य माता-पिता कें 

हृदय को आकर्षित कर लेता है, प्रियतमा के मर्यादातीत रसमय हाव-भाव-कटाक्षादि प्रियतम 
का मोद बढ़ाते हें, उसी प्रकार यदि भगवान्‌ परमदिव्य मङ्गलमय विग्रह धारण कर रसमयी 
उच्छुङ्कल चेष्टाएँ करें तो उन्हीं से उनके प्रति उनकी स्वारसिकी प्रीति होनी सम्भव है। इस दृष्ट 
से विचार करें तो यही निइचय होता है भगवान्‌ का शास्त्रातिळङ्कन दूषण नहीं 
प्रत्यृत भूषण है । 

बहुत से भाव ऐसे होते हें जो ऊपर से तो अन्य प्रकार के जान पड़ते हें, किन्तु भीतर से 
उनका और ही रहस्य होता है। यह वात स्पष्ट ही है कि भगवान्‌ प्राकृत नहीं हें। वे शुद्ध 
परब्रह्म ही उस रूप से आविर्भूत हुए हें तथा ये मुनिजन भी पञ्चकोशातीत होने के कारण प्राकृत 
प्रपञ्च से परे हेँ। 

इस प्रकार घटाकाश और महाकाश के समान स्वरूप से उनका सम्मिलन है ही । 
उनका ऐक्य सभी को अभिमत है । किन्तु इस समय वह तत्पदार्थं परमात्मा ही दिव्य मङ्गलमय 
भगवद्विग्रह्‌-रूप से आविर्भूत हुए हें और उसी प्रकार त्वं पदार्थ अमलात्मा परमहंसों के रूप में 
स्थित है। एसी स्थिति में, जैसे अव्यक्त रूप से उनका तादात्म्य है उसी प्रकार, यदि 
व्यक्त रूप से भी तादात्म्य हो तो क्या अभिज्ञों की दृष्टि में वह प्राकृतं सम्भोग होगा ? स्वरूप 
से तो उनका नित्य सम्भोग है ही । 'सोऽइनुते सर्वान्‌ कामान्‌ सह ब्रह्मणा विपश्चितेति', “अन्न 
ब्रह्म समइनुते' इत्यादि वाक्यों से यह वात कही गई है । 

यहाँ भगवान्‌ श्रीकृष्ण तत्पदार्थं हें और गोपाङ्गनाएँ त्वं पदार्थ हें। यदि इन दोनों का 
परस्पर संइलेष हो तो क्या वह कामक्रीड़ा कही जायगी ? स्थूळ दृष्टि से तो अवस्य यह काम- 
क्रीड़ा-सी मालूम होती है, परन्तु अन्तरङ्ग दृष्टि से तो यह जीव और ब्रह्म का अद्भुत संयोग 

श्रीमद्भागवत में यह कई स्थानों में देखा जाता है कि गोपाङ्गनाएँ श्रीकृष्णचन्द्र के 
विथोग में संतप्त रहती थीं और हर समय उनके दशेनों के लिये लालायित रहती थीं। और 
इसी प्रकार भगवान्‌ भी ब्रजसुन्दरियों की विरह-व्यथा से व्याकुल रहते थे। उन दोनों ही को 
पारस्परिक संयोग बहुत अभीष्ट था । प्रेम का यह स्वभाव है कि प्रेमी परस्पर गाढालिङ्गन 
के लिये उत्सुक रहा करते हैं। माता अपने सुकुमार शिशु को हृदय से लगाने में कितना सुख 
अनुभव करती है। जो जितना अधिक प्रेमास्पद होता है उसका व्यवधान उतना ही अधिक 
असह्य होता है । यहाँ ऐसा भी कहा जाता हैः कि जिस समय ब्रजाङ्गनाएँ भगवान्‌ का आलिङ्गन 
करंती थीं उस समय उन्हें अपने हार, आभूषण और कञ्चुकी का व्यवधान तो असह्य था ही, 
प्रत्युत प्रेमातिरेक के कारण जो रोमाञ्च होता था वह भी अत्यन्त अप्रिय जान पड़ता था । 
अतं: सिद्धान्त यही है कि प्रेम का परयंवसांन अभेद में ही होता है , भेद में नहीं होता । 

` बातं क्या है? भगवान्‌ गोपाङ्गनाओं के आत्मा हें; आत्मा का व्यवधान भला केसे 

सह्य हो ? द्वारका में जो भगवान्‌ की पट्टमहिषी थीं उनके विषय में कहा जाता है कि जिस 

समय भगवान्‌ दीर्घकालीन प्रवास के पश्चात्‌ हस्तिनापुर से आये उस समय उन्हें देखकर वे 
तुरन्त आसन और शय्या से उठीं। किसलिये ? -देशक़्त व्यवधान को दूर करने के लिये। 
किन्तु उस समय उन्हें यह विचार हुआ कि हम तो अन्नमय, प्राणमय, मनोमय, विज्ञानमय और 
आनन्दमय इन पाँच कञ्चुकों को पहिनकर अपने प्रेमास्पद से मिल रही हैं । अतः हमारा यह 
सम्मिलन समुचित आनन्दवद्धेक नहीं हो सकता । इसलिये वे उन सब कञ्चुकों को उतारकर 
सच्चिदानन्द रूप से भगवान्‌ को मिलीं । 

यहाँ गोपाङ्गनाएँ और भगवान्‌ दोनों ही सच्चिदानन्द-स्वरूप थे । अतः उनको लीला 
प्राकृत है ही नहीं। इसलिये इसमें मर्यादातिळङ्कन का प्रश्‍न ही नहीं हो सकता । यह तो वह्‌ 
स्थिति है जिसकी प्राप्ति के लिये सारी मर्यादाओं का पालन किया जाता है । 

अतः जिस समय भगवान्‌ का प्रादुर्भाव हुआ उस समय उन्होंने यही विचार किया कि 
पहले अवतार के प्रधान प्रयोजन की ही पूति करनी चाहिये । इसी से पहले उन्होंने अमर्यादित 
दिव्य लीलाएँ कीं और पीछे मर्यादित लोक-संग्रहमयी । लोक में भी यह प्रायः देखा जाता है 
कि उपनयन-संस्कार से पूर्व उच्छुद्धल प्रवृत्ति रहती है और उसके पीछे मर्यादानुसार आचरण 
किया जाता है । यही वात भगवान्‌ के विषय में भी देखी जाती है । इस प्रकार प्रधान प्रयोजन 
की पूर्ति के लिये स्वीकार की हुई भगवान्‌ की उच्छुङ्कलता में भी एक प्रकार की सुश्वद्ध लता 
ही है; इस मर्यादातिलङ्कन में भी एक प्रकार का मर्यादापालन ही है । 

वेद जो कहता है कि 'जायमानो वै ब्राह्मणः त्रिभिऋंणेऋणवान्‌ जायते'-उत्पन्न 
होते ही ब्राह्मण तीन ऋणों से ऋणवान्‌ हो जाता है-सो इन तीनों ऋणों में स्वाध्याय द्वारा 
ऋषि-ऋण की निवृत्ति होती है, प्रजोत्पादन से पितृ-ऋण का अपाकरण होता है और यज्ञ - 
यागादि से देव-ऋण का शोधन होता है । यहाँ यदि 'जायमान' शब्द का अर्थ 'जन्म लेते ही' 
किया जाय तो बालक प्रत्यवायी सिद्ध होगा, वयोंकि उपनयन होने से पूर्व वह इनमें से न तो कोई 
क्रिया करने में समर्थ ही है और न इनका अधिकारी ही । इसलिये इसका अर्थ 'गृहस्थः सम्पद्य 
मान:-गृहस्थावस्था को प्राप्त होने पर ऐसा करना चाहिये । अतएव भगवान्‌ ने संस्कारादि 
से पहले अमछात्मा परमहंसों के प्रेम-रसाभिवर्धन के लिये उच्छुद्धल लीलाओं का ही प्रदर्शन 
किया तथा संस्कारादि के पश्चात्‌ मर्यादित लीलाओं का प्रदशन किया । 

इस प्रकार यद्यपि इस मर्यादातिक्रमण में भी मर्यादा की रक्षा ही है तथापि भगवान्‌ 
तो समस्त विरुद्ध धर्मों के आश्रय हें । इसलिये वे एक काळ में भी दोनों प्रकार के कार्य कर 
सकते हें । जिस प्रकार सर्वाधिप्ठान होने के कारण आत्मा एक ही समय में एक (अपवाद) 
दृष्टि से अकर्ता-अभोक्ता है किन्तु दूसरी (अध्यारोप) दृष्टि से सर्वकर्ता और सर्वभोवता भी 
है उसी प्रकार भगवान्‌ में एक ही साथ दो विरुद्ध धर्म रहा करते हें । निर्व्यापार रहते हुए 
व्यापार करना और व्यापार करते हुए भी निर्व्यापार रहना-ये यद्यपि परस्पर-विरुद्ध धर्म हें 
तथापि तत्त्वज्ञ महापुरुषों को तो यही दृष्टि है-- 


$ 
Er 
है हे 

कर्मण्यकर्म यः पश्येदकर्मणि च कमं यः। 
स बुद्धिमान्‌ मनुष्येषु स युक्तः कृत्स्नकर्मङ्कत्‌ ॥ 


यहाँ 'पश्येत्‌'-देखे यह भी क्रिया ही है। ध्यानयोगी जो सम्पूर्ण इन्द्रियों की गति को 
रोककर निरचल भाव से अपने निविशेष स्वरूप का साक्षात्कार करता है वह भी तो एक प्रकार की 
क्रिया ही है । जो भगवान्‌ अपने भावुक भक्तों के लिये रस-स्वरूप हैं, जिनका 'रसो बै सः 
रस ह्येवायं लब्ध्वानन्दी भवति’ इस श्रुति द्वारा प्रतिपादन किया गया है, वे ही अज्ञानियों 
के लिये भय के स्थान हें, 'तत्त्वेव भयं विदुषोऽमन्वानस्य” जो आत्मज्ञों के लिये परम सन्निक्रष्ट 
हैं, वे ही अज्ञों के लिये दूर से भी दूर हें। अतः भगवान्‌ में तो स्वभाव से ही सम्पूर्ण 
विरुद्ध धर्म रहते हें इसलिये यदि एक काल में ही वे विरुद्ध प्रकार के आचरण करें तो कोई 
आइचर्य की बात नहीं है । 

यही नहीं, जिस प्रकार भगवान्‌ के अवतार मर्यादा-पालन के लिये अपेक्षित होते हें, 
उसी प्रकार कर्म-संन्यास के लिये भी उनको अपेक्षा हुआ करती है । भगवान्‌ राम का अवतार 

- मर्यादापालन के लिये था और ऋषभदेवजी का सर्वकर्म-संन्यास के लिये । यहाँ यह प्रश्‍न हो 

सकता है कि एक ही भगवान्‌ ने दो प्रकार की चेष्टाएँ क्यों कीं ? इस विषय में यही कथन है 
कि वे भिन्न-भिन्न चेष्टाएँ भिन्न-भिन्न अधिकारियों के लिये थीं । जो मर्यादापालन का अधि- 
कारी है उसके आदर्श श्रीरामचन्द्र हें और जो सर्वकर्म-संन्यास के अधिकारी हें उसके पथ-प्रदशक 
भगवान्‌ ऋषभदेव हें । 

सर्वेक्मे-संन्यासी तत्त्वज्ञ महानुभावों की भी दो प्रकार की चर्या देखने में आती है 
उनमें अधिकांश तो ऐसे हें जो कामिनी काञ्चनादि भोग्य पदार्थो का स्वरूप से त्याग कर 
देते हें और सरवंदा अलक्षित गति से एकान्त सेवन किया करते हें, उनमें साधकों के आदर 
तो वदरिकाश्रमनिवासी भगवान्‌ नर-नारायण हें और सिद्धों के भगवान्‌ ऋषभदेव । 
वे लोग स्वप्न में भी स्त्री आदि भोग्य विषयों का सङ्ग नहीं करते । उनका नियम होता 
है कि-- 

सङ्क न कुर्यात्‌ प्रमदासु जातु योगस्य पारं परमारुरुक्षुः । 


~ ~ 


किन्तु कोई-कोई महानुभाव एसी विलक्षण धारणावाले होते 
सामग्रियों के सान्निध्य में रहकर भी वे उनसे अक्षुण्ण रहते हें । 

ऐसे सिद्धकोटि के महानुभावों के लिये ही भगवान्‌ श्रीकृष्ण की लीलाएँ हें । किन्तु 
वे लीलाएँ अनुकरणीय नहीं हें, उनके द्वारा तो इस कोटि के महापुरुषों की उच्चतम स्थिति का 
केवल दिग्दशेनमात्र होता है। 

यद्यपि साधकों के लिये स्त्रियों का चिन्तनमात्र भी महान्‌ अनर्थ का हेतु होता है, तथापि 
भगवान्‌ ने तो कामजय के लिये ही यह अद्भुत लीला की थी । 


हें कि अनेक विध भोग्य 

टीकाकार श्री श्रीधरस्वामी लिखते हें-- 


ब्रह्मादिजयसंरूढदर्षकन्दपंदपंहा । 
जयति श्रीपतिर्ोपीरासमण्डलमण्डनः ।। 


अर्थात्‌ ब्रह्मादि लोकपालों को जीत लेने के कारण जो अत्यन्त अभिमानी हो गया था 
उस कामदेव के दर्षे को दलित करनेवाले गोपियों के रासमण्डल के भूषण स्वरूप श्री लक्ष्मीपति 
की जय हो । वस्तुतः रासक्रीड़ा में प्रवृत्त होकर भगवान्‌ ने मर्यादा का उल्लङ्घन नहीं किया, 
बल्कि उन्होंने तत्त्वज्ञों की निष्ठा की दृढ़ता ही प्रदर्शित की है। अहो ! जो साक्ष।त्‌ शृङ्गाररस 
की अभिवृद्धि करनेवाले हें उन अनेकविध दिव्य हाव-भ।व कटाक्षों का सम्प्रयोग होने पर भी 
उनका चित्त तनिक भी विचलित नहीं हुआ । भगवान्‌ की इस स्थिति का श्रीशुकदेवजी ने 
भिन्न-भिन्न शब्दों में कई जगह वर्णन किया है, जेसे-'साक्षाम्मन्मथमन्मथः', 'आत्मन्यवरुद्ध- 
सौरतः', 'आत्मारामोऽप्यरीरमत्‌' इत्यादि । 

भगवान्‌ सर्वेश्वर हें; उनकी यह लीला कामजय के लिये ही हुई थी । काम ने ब्रह्मादि 
को जीत लिया था । इससे उसका अभिमान बहुत बढ़ गया और अव उसने उन सबके स्वामी 
भगवान्‌ श्रीकृष्ण से भी युद्ध करने का निश्चय किया । भगवान्‌ ने उसका यह निमन्त्रण स्वीकार 
कर लिया । कन्दर्पे ने भी श्रीकृष्ण के अद्भुत प्रभावको जानकर विजय की लालसा से 
श्रीब्रजाङ्गनाओं के अङ्गरूप काञ्चनमय कामग दुर्ग का आश्रयण किया और वहाँ प्रधान- 
प्रधान अवयवों को अपना खास निवास स्थान चुना और अपने मित्र वसन्तं की सहायता से नाना 
प्रकार कुसुमों का ही धतुष-बाण तथा अस्त्र-शस्त्र लेकर स्वाधीन .ब्रजाङ्गनाओं के काञचनमय 
अङ्ग रूप कामग दुर्ग में स्थित होकर युद्ध की पूर्ण तैयारी कर ली । इतने पर भी श्रीकृष्ण ने 
उसे दुर्बेल ही देखा । यह नियम है कि बड़े-बड़े योद्धा दुर्वल दात्रु से युद्ध करना उचित नहीं समझा 
करते । इसलिये युद्ध करने से पूर्व वे उसे सबल कर देते हें। अपुर्ण चन्द्र पर राहु भी आक्रमण 
नहीं करता । जब एक राक्षस की भी ऐसी नीति है तो सर्वश्वर भगवान्‌ श्रीकृष्ण ही ऐसा कंसे 
कर सकते थे ? अतः भगवान्‌ ने पहले तो श्रीमहादेवजी के कोपानल से दग्ध हुए कन्दपं को पुष्ट 
किया । वह गोपाङ्गनाओं के हृदय में स्थित था। उसे वेणुनाद-द्वारा अपनी दिव्य अधर- 
सुधा का पान कराकर भगवान्‌ ने सबल कर दिया । परन्तु गोपाङ्गनाओं के हृदय में तो मन भी 
रहता है और वह भगवान्‌ श्रीकृष्ण का परम भक्त है तथा कामदेव मनोज होने के कारण उसका 
पुत्र है । अतः अपने पिता के विरुद्ध वह कोई चेष्टा कंसे कर सकता था और वृद्ध पिता के सामने 
उससे कोई धृष्टता भी कंसे बन सकती थी ? इसलिये उसे निःसंकोच करने के लिये भगवान्‌ 
ने वेणुनाद-्रारा उस मन को अपने पास बुला ल्या । अब कामदेव स्वतन्त्र हो गया। 
गोपाङ्गनाओं के अङ्गःप्रत्यङ्गों ने उसके अस्त्र-दास्त्र होकर भी सहायता की तथा चन्द्रमा, 
वसन्त, यमुनापुलिन, निकुञ्ज और मलूय-मारुत भी उसके सहकारी हो गये। 


श्रीरासलौलारहस्य॑ ३३ 


इस प्रकार पहले सवंसाधन-सम्पन्न करके फिर उसे परास्त करने के लिये ही भगवान्‌ ने यह 
ललित लीला की; इसी से यहाँ उन्हें 'साक्षान्मन्मथमन्मथः' कहा गया है। 

सृष्टिमात्र का प्रयोजक काम ही है । सृष्टि के आरम्भ में जैसा भाव रहता है उत्तरकालीन 
प्रपञ्च भी उसी का अनुसरण किया करता है । जैसे सृष्टि के आरम्भ में उत्पन्न हुए हिरण्यगर्भे 
को एकाकी रहने पर रमण नहीं हुआ वैसे ही अव भी अकेले रहने पर लोगों को भय और अरमण 
हुआ करता है। सर्गारम्भ में परमेश्वर काम प्रयुवत (सङ्कल्प द्वारा प्रेरित) प्रकृति से संयुवत 
होकर प्रपञ्च की रचना करते हैँ; इसीलिये लौकिक पुरुष भी काम प्रयुक्ता प्रकृतिरूपा पत्नी 
से संयोग करके प्रजा की रचना करते हैं । श्रुति भी कहती है-'सोऽकामयत एकोऽहं बहु स्याम्‌'- 
भगवान्‌ ने इच्छा की कि में अकेला हूँ, अनेक हो जाऊं । 

वह भगवदिच्छा ही आदि-काम है । आगे यह बतलाया जायगा कि जिस प्रकार एक 
सत्त्व ही सुख-दुःखादि शुभाशुभविशेषणविशिष्ट होकर हेय और उपादेय होता है उसी प्रकार 
लौकिक और अलौकिक आलम्वन के कारण काम भी हेय और उपादेय हो जाता है । शुभाशुभ- 
विशेषण-शून्य सत्तत्त्व तो निविशेष ब्रह्म ही है; वह न हेय न है उपादेय । यह कहने की भी 
आवश्यकता नहीं कि विशेषण भी विशेष्य से अभिन्न ही होता है। जिस प्रकार मृत्तिका का 
परिणाम अतएव उससे अविभिन्न घट मृत्तिका के विशेषण रूप से व्यपदिप्ट होता है तथा जैसे 
घटाकाश का अवच्छेदक और उसका विशेषणभूतं घट भी आकाशा से अभिन्न ही है, वयोंकि 
वायु, तेज और जलादि के क्रम से आकाश ही घटरूप हो जाता है और कार्य तथा कारण में 
अभिन्नता होती है-यह प्रसिद्ध ही है, उसी प्रकार शुभाशुभ विशेषण भी सत्तत्त्व से अभिन्न ही 
हें, तथापि व्यवहार में उसके विशेषण होने से उसके भेदक भी हें । 

इस प्रकार प्रपञ्चोत्मादन के लिये प्रकृति के संसग में प्रवृत्त करनेवाली इच्छा या रस 
ही काम है । यही साक्षात्‌ काम (साक्षान्मन्मथ) है। इस काम का एक विन्दु ही अनन्त कोटि 
ब्रह्माण्डों में व्याप्त है। यह साक्षात्काम रसात्मक ब्रह्म का ही औपाधिक या विकृत रूप है । 
यह कारणब्रह्म के मायावृत्तिरूप मन में क्षोभ उत्पन्न करता है । फिर जिस प्रकार पुरुष काम- 
क्षुब्ध होकर प्रजोत्पादन के लिये स्त्री से संसर्गं कर उसमें गर्भाधान करता है उसी प्रकार इससे 
क्षुब्ध हुआ कारणब्रह्म प्रक्ृतिरूप अपनी योनि से संसृष्ट होकर उसमें गर्भाधान कर देता है। 
जिस प्रकार स्त्री का गर्भाशय पुरुष का वीरय प्राप्त होने पर ही प्रजोत्पादन में समर्थ होता है उसी ' 
प्रकार पुरुष के चेतन्य-प्रतिविम्बरूप वीर्य के प्राप्त होने पर ही अर्थात्‌ पुरुष के सान्निध्य से 
प्राप्त हुए चेतन्य-सामर्थ्यं से ही प्रकृति महदादि प्रजाओं को उत्पन्न कर सकती है। जिनका 
हृदय पाशविक संस्कारों से दूषित है उन नरपशुओं को जिस चर्मंखण्ड में योनिबुद्धि है वह 
वस्तुतः योनि नहीं कही जा सकती । योनितत्त्व तो अतीन्द्रिय है। जिस प्रकार इन्द्रियगोलक 
से इन्द्रिय-तत्त्व सर्वथा भिन्न और अतीन्द्रिय है उस प्रकार योनितत्त्व'भी योनिगोलक से सर्वथा 
भिन्न है । जो योनितत्त्व का उद्गमस्थल जागतिक सृष्टि का मूळ कारण है वही मूलयोनितत्त्व है 

और उसी को 'प्रकृति' भी कहते हें। पुरुष का अंशभूत चैतन्य-प्रतिबिम्व ही वीर्य है। अतः 
यह नियम है कि प्रकृति और पुरुष का संसर्ग होने पर ही सृष्टि हुआ करती है । अस्तु । 

इस प्रकार प्राथमिक काम साक्षान्मन्मथ है। वह विक्त रस-स्वरूप है। उस विकृत 
रस का याथात्म्य या अधिष्ठान अविकृत रसात्मक परब्रह्म ही है। विक्त रस में जो मन्मथत्व 
या मोहऊत्व है वह अपने अधिष्ठान से ही आता है। अतः उसका अधिष्ठान-भूत परब्रह्म ही 
'साक्षान्मन्मयमन्मथ' है । जिस प्रकार भगवान्‌ को चक्षु का चक्षु, श्रोत्र का श्रोत्र और मन का 
मन कहा जाता है उसी प्रकार वे काम के काम अर्थात्‌ मन्मयमन्मथ हैँ । वे अव्यक्त मन्मथमन्मथ 
ही इस समय अत्यन्त मुमयी मनोहर माधवमूति में विराजमान हें। इसलिये वे 'साक्षा- 
न्मन्मथमन्मथ' हें । 

भगवान्‌ जो चक्षु के चक्षु, श्रोत्र के श्रोत्र, मन के मन और प्राण के प्राण कहें गये हें उसका 
कया रहस्य है ? श्रोत्र किसे कहते हैँ? जो इन्द्रिय शब्द-प्रकाशन में समर्थ है उसका नाम 
“श्रोत्र? है । भगवान्‌ उसे शब्द-प्रकाशन का सामर्थ्यं प्रदान करते हैं, इसलिये वे श्रोत्र के श्रोत्र 
हँ । इसी प्रकार वे चक्षु के चक्षु, मन के मन और प्राण के प्राण भी हैं तथा वे ही साक्षात्‌ मन्मथ- 
मन्मथ हैं । मन्मथ काम को कहते हें। नायक-नायिका के पारस्परिक स्नेह विशेष का नाम 
'काम' है । वह एक प्रकार का रस है और भगवान्‌ भो रसस्वरूप हें; “रसो वै सं: । भगवान्‌ 
सम्पूर्ण रसों के अधिष्ठान हैं; वे निविशेष रसस्वरूप हें तथा संसार में जितने रस हैँ वे उन रसमय 
के ही विशेष विकास हें । 

सिद्धान्त दृष्टि से देखा जाय तो शुद्ध सत्‌ अशेषविशेष-निर्मुक्त परब्रह्म ही है। इसी 
प्रकार शुद्ध चित्‌ भी वही है। सत्‌ और चित्‌ में भी कोई भेद नहीं है। जिसकी सत्ता होगी 
उसका भान भी अवश्य होगा और जिसका भान होगा उसकी सत्ता भी अवश्य होगी । अतः 
जो सत्‌ है वही चित्‌ है और जो चित्‌ है वही सत्‌ है। जिस प्रकार सच्चित्‌ सम्पूर्ण प्रपञ्च का 
कारण है उसी प्रकार आनन्द भी है। 'आनन्दाद्धधेव खल्विमानि भूतानि जायन्ते, आनन्देन 
जातानि जीवन्ति, आनन्दं प्रयन्त्यभिसंविशन्ति’ । जिस प्रकार सर्वविशेषण निर्मुक्त सत्‌ ब्रह्म 
है उसी प्रकार निविशेष आनन्द भी शुद्ध परब्रह्म ही है । वह हेयोपादेय से रहित है; पुण्य या 


अपुण्य विशेषण से युक्त होने पर ही 'वह हेयोपादेय होता है। जो आनन्द किसी उत्तम वस्तु' 


को आलम्बन मानकर अभिव्यक्त होता है उसे प्रेम कहते हें और जो वन्धनकारी नि:कृष्ट 
पदाथों के आलम्बन से होता है उसे काम या मोह कहा जाता है। भगवान्‌ विष्णु, शिव एवं 
गुरुदेव आदि उत्तम आलम्बन हें । भगवान्‌ तो स्वयं ही रसस्वरूप हैँ; उनमें तन्मय हुआ चित्त 
भी पूर्णतया रसमय हो जाता है। श्रीमधुसूदन स्वामी कहते हें--- 


भगवान्‌ परमानन्दस्वरूपः स्वयमेव हि । 
मनोगतस्तदाकारो रसतामेति पुष्कलाम्‌ ॥ 

प्रेमी के द्रुत चित्त पर अभिव्यक्त जो प्रेमास्पदावच्छिन्न चेतन्य है वही प्रेम कहलाता 
है। स्नेहादि एक अग्नि है। जिस प्रकार अग्नि का ताप पहुँचने पर जलु (लाक्षा) पिघल 
जाता है उसी प्रकार स्नेहादिरूप अग्नि से भी प्रेमी का अन्तःकरण द्रवीभूत हो जाता है। 
विष्णु आदि आलम्वन सात्त्विक हैं; इसलिये जिस समय तदवच्छिन्न चैतन्य को द्रुत चित्त पर 
अभिव्यक्ति होती है तव उसे 'प्रेम' कहा जाता है और जव नायिकावच्छिन्न चेतन्य की अभि- 
व्यक्ति होती है तो उसे 'काम' कहते हैं । प्रेम सुख और पुण्य-स्वरूप है, तथा काम दुःख और 
अपुण्यस्वरूप है । इस प्रकार यदि मूल में देखें तो सत्‌ का ही रूपान्तर सुख और पुण्य हें तथा 
उसी का रूपान्तर दुःख और अपुण्य हैं एवं इन सव प्रकार के विशेषणों से शून्य जो सत्‌ है वही 
परब्रह्म है। ठीक इसी प्रकार जो सर्वविशेषण शून्य रस है वह भी ब्रह्म ही वही 
साक्षान्मन्मथमन्भथ हैँ और वही श्रीकृष्ण हें इसी से काम को वासुदेव का अंश कहा है- 
'कामस्तु वासुदेवांश 

यह तो हुआ आध्यात्मिक विवेचन । आधिदैविक दृष्टि से देखें तो भी भगवान्‌ का 
रूपमाधुय ऐसा मोहक था कि जो काम संसार के प्रत्येक प्राणी को मोहित करने में समर्थ है, 
वही जिस समय अपने दल-वल सहित भगवान्‌ की परम सुन्दर दिव्य मङ्गलमयी मूर्ति के सामने 
आया तो उनका लावण्य देखकर मानों धूलि में मिल गया । इसी से उन्हें 'साक्षान्मन्मथ- 
मन्मथः? कहा गया है। वस्तुतः श्रीकृष्णचन्द्र के पादारविन्द की नखमणि-चन्द्रिका की एक 
रश्मि के माधुर्य्यं का अनुभव करके कन्दर्प का दर्प प्रशान्त हो गया और उसे एसी दृढ़ भावना 
हुई कि में लक्षों जन्म कठिन तपस्या करके श्रीव्रजाङ्गनाभाव को प्राप्त कर श्रीकृष्ण के पादार- 
विन्द की नखमणि-चन्द्रिका का यथेष्ट सेवन करूंगा, फिर साक्षात्‌ श्रीकृष्ण-रस में निमग्न 
ब्रजाङ्गनाओं के सन्निधान में काम का क्या प्रभाव रह सकता था ? यह्‌ भी एक आदशं है। 
जिस प्रकार साधकों के लिये चित्रलिखित स्त्री को भी न देखना आदश है, उसी प्रकार जो बहुत 
उच्चकोटि के सिद्ध महात्मा हें उनके लिये मानो यह चेतावनी है कि भाई, तुम अभिमान मत 
करना; जव तक तुम ऐसी परिस्थिति में भी अविचलित न रह सको तव तक अपने को सिद्ध 
मत मान बैठना । अहो ! जिनके नखमणि की ज्योत्स्ा से भी अनन्तकोटि कन्दर्पों का दपं 
दलित हो जाता था, उन परम सुन्दरी ब्रजसुन्दरियों को भी जिन्होंने रमाया, उन श्रीहरि के 
दिव्यातिदिव्य योग का माहात्म्य कहाँ तक कहा जा सकता है? 

साथ ही यह भी ध्यान रखना चाहिये कि कामुकों के लिये तो नर-नारायण का आदश 
भी अनुपयुक्त है। उन्हें तो मर्यादा-पुरुषोत्तम भगवान्‌ श्रीराम के ही चरणचिन्हों का अनुसरण 
करना चाहिये । श्रीनर-नारायण का आदर्श साधकों के लिये है; उन्हें ऋषभदेवजी के आदश 
का अनुकरण नहीं करना चाहिये, क्योंकि सर्वक्मसंन्यास का अधिकार सबको नहीं है। उनका 
आचरण तो परमोत्क्ृष्ट तत्त्वज्ञों के लिये ही है । इसी प्रकार भगवान्‌ श्रीकृष्ण के दिव्याति- 
दिव्य आचरणों का तो यदि कोई मन से भी अनुकरण करेगा तो पतित हो जायगा, 

'तैतत्समाचरेज्जातु मनसापि ह्यनीश्वर:” क्योंकि वे तो निरतिशय ऐइ्वर्यवान्‌ साक्षात्‌ भगवान्‌ 
की ही अलौकिक लीलाएंँ हैं । कोई भी जीव इस स्थिति पर नहीं पहुँच सकता । भला भगवान्‌ 
के सिवा ऐसा कौन है जिसने सम्पूर्ण जगत्‌ को मोहित करनेवाले कामदेव का मान मर्दन किया 
हो । मदनमोहन तो एकमात्र भगवान्‌ श्रीकृष्ण ही हें। करना तो दूर, हर किसी को तो इसे 
सुनना भी नहीं चाहिये, क्योंकि 'छठीं भावना रास की”, इसे सुनने-देखने का अधिकार तो 
देहाध्यास से ऊपर उठे विना प्राप्त ही नहीं होता । 
भगवान्‌ ने जो कहा है कि-- 
यद्यदाचरति भ्रेष्ठस्तत्तदेवेतरो जनः। 
स॒ यत्प्रमाणं कुरुते लोकस्तदनुवतंते ॥। 
उसका तात्पर्य यह नहीं है कि श्रेष्ठ पुरुषों के सभी आचरणों का अनुकरण करना चाहिये ; 
वल्कि जो अपनी योग्यता के अनुसार हो उसी का आचरण करना उचित है । भगवान्‌ शंकर 
हलाहल विष का पान कर गये थे, इसलिए क्या सभी को विष-पान करना चाहिये ? तैत्तिरीयो- 
पनिषद्‌ में आचार्य अपने शिष्यों से कहते हे-- 


यान्यस्माकं सुचरितानि तानि त्वयोपास्यानि नो इतराणि । 


यह बहुत सम्भव है कि कोई चरित्र महापुरुषों के लिये उचित हो, किन्तु साधारण 
पुरुषों के लिये उचित न हो । सन्यासी लोग सन्ध्योपासन नहीं करते, इसलिये कया गृहस्थों को 
भी उसे छोड़ देना चाहिये ? फिर यहाँ तो अलौकिक लीलाकारी भगवान्‌ की वात है, जिसका 
अनुकरण करना तो दूर रहा, समझना भी महा-कठिन है । 

इस प्रकार भगवान्‌ को यह रासलीला उच्चकोटि के योगारूढ़ों के लिये ही एक उच्च 
आदशे है । इसके श्रवणमात्र से पुण्य होता है । सो कँसे ? -उत्तरमीमाँसा में ब्रह्म की उपासना 
कई प्रकार से वतलाई गई' है । वहाँ कहा है-- 


सवंवदान्तप्रत्ययं . . चोदनाद्यनिश्ञेषणात्‌ । 


इस सूत्र पर ऐसा विचार हुआ है कि ब्रह्म तो एक ही है फिर किस प्रकार की उपासना 

को किस उपासना में समन्वित करना चाहिये । वहाँ बत॒लाया गया है कि यद्यपि उपास्य ब्रह्म 

तो एक ही है, तथापि गुणगण के भेद से उसमें भेद हो जाता है और उपासना का फल तत्तद्गुण- 

विशिष्ट उपास्य के अनुरूप ही मिलता है । जैसे यदि हमारा उपास्य सत्यकामादिगुणविशिष्ट 

ब्रह्म होगा तो वह हमें सत्यकामादिरूप फल देगा और यदि वामनीत्वादिगुण-गणविदिष्ट ब्रह्म 
होगा तो उसमें हमें वामनीत्वादि फल प्राप्त होगा ।' 

"अव यह प्रश्‍न होता है कि एक ही ब्रह्म की अनेकविध उपासना क्यों बतलाई गई है ? 

इसका उत्तर यही है कि यह उपास्य का भेद उपासक की योग्यता और कामना के अनुसार है । 


श्रीरासलीलारहस्य ३७ 


यहाँ रासलीला में उपास्य कामविजयी है, इसलिए इसके द्वारा कामविजयरूप फल प्राप्त होगा । 
इसी से यहाँ कहा गया है कि-- 
विक्रीडितं ब्रजवधूभिरिदं च विष्णोः शरद्वान्वितोऽनुश्ृणुयादथ वर्णयेच्च । 
भक्ति परां भगवति प्रतिलभ्य कामं हुद्रोगमाइवपहिनोत्यचिरेण घीरः॥ 
अर्थात्‌, जो पुरुष श्रद्धासम्पन्न होकर ब्रजवालाओं के साथ की हुई भगवान्‌ विष्णु की 
इस क्रीड़ा का श्रवण या कीर्तन करेगा, वह परम धीर भगवान्‌ में पराभकित प्राप्त करके शीघ्र 
ही मानसिक रोगरूप काम से मुक्त हो जायगा ।' । 
किन्तु, यहाँ यह सन्देह हो सकता है कि कामलीला वर्णन या श्रवण करने से कामविजय 
केसे होगा ? इसका उत्तर यह है कि यह कामलीला नहीं, बल्कि कामविजयलीला है । इसके 
श्रवण और कीर्तन द्वारा कामविजयी भगवान्‌ ध्येय होंगे ; इसलिए उपासक का चित्त काम- 
विजयी हो जायगा । 
भगवान्‌ पतञ्जलि कहते हें 'वीतरागविधयं वा चित्तम्‌' अर्थात्‌ विरक्त पुरुषों के विरवत 
चित्त का चिन्तन करनेवाला चित्त भी स्थिरता प्राप्त करता है। इसका क्या तात्पर्यं है? 
यही कि विरक्त पुरुषों का ध्यान करनेवाले पुरुषों का चित्त भी क्रमश: उनकी आकृति और भाव 
का आलम्वन करता हुआ विरक्त हो जाता है । इसी प्रकार भगवान्‌ की माया का वर्णन करने 
से उद्धार होना वतलाया गया है; जैसे-- 


मायां वर्णयतोऽमुष्य ईदवरस्यानुमोदतः । 
शृण्वतः श्रद्धया राजन्‌ माययात्मा न मुह्यति ॥ 


इसका कारण यही है कि यहाँ माया का वर्णन स्वतन्त्र रूप से नहीं है, अपितु माया के 
नियन्तारूप से ईश्वर का ही वर्णन है । अतः मायाधीश भगवान्‌ का चिन्तन होते रहने से हम भी 
माया से मोहित न होंगे । इसी प्रकार यद्यपि काम-वर्णन से काम को वृद्धि ही हुआ करती है, 
तथापि यहाँ काम-वर्णन के व्याज से कामविजयी भगवान्‌ का ही वर्णन होने के कारण कामविजय- 
रूप फल ही प्राप्त होगा । 

किन्तु,इस लीला के श्रवण और कीर्तन के अधिकारी सभी लोग नहीं हो सकते । उनमें 
कुछ विलक्षणता होनी चाहिये । उनमें भी वर्णन करनेवाला तो बहुत ही विलक्षण होना चाहिये ; 
क्योंकि भगवान्‌ की जो दिव्यातिदिव्य लीलाएँ हैं उनके श्रवण-मनन से अधिकारियों पर प्रभाव 
पड़ता ही है । जिस प्रकार वीररपूर्ण काव्य पढ़ने पर चित्त में वीरता का सञ्चार होता है तथा 
करुणरस प्रधान ग्रन्थ का अनुशीलन करने पर चित्त करुणाद्रे हो जाता है, उसी प्रकार इस श्रृङ्गार- 
रसभ्रधान लीला के श्रवण या कीतंन से चित्त में शृङ्गाररस का उद्रेक होना भी स्वाभाविक ही 
है । हम देखते हें कि यह जानते हुए भी कि, भगवान्‌ श्रीराम साक्षात्‌ परब्रह्म परमात्मा हैं,उनपर 
किसी प्रकार को सम्पत्ति या विपत्ति का कोई अनुकूल या प्रतिकूल प्रभाव नहीं पड़ सकता । 


३८ भक्ति-सुघा--तृतीय खण्ड 


जिस समय उनके वनगमन आदि वर्णेन सुनते हैं तो हठात्‌ नेत्रों में जल आ ही जाता है। अतः 
भगवान्‌ को इस मधुरातिमधुर लीला क श्रवण कीतेन के मुख्य अधिकारी तो वे ही हैं जो संसार 
की समस्त वासनाओं को जीतकर मनोनिरोधपूर्वक परब्रह्मपरमात्मा का साक्षात्कार कर चुक हैं । 
किन्तु यहाँ जो ऐसा कहा है कि 'हुद्रोगमाइवपहिनोत्यचिरेण धीरः' इससे यह भी सिद्ध 
होता है कि कामरूप हूद्रोग के रोगी भी इसका श्रवण कर सकते हें। परन्तु वे कम-से-कम उस 
हृद्रोग से मुक्त होने के पूर्ण इच्छुक तो होने ही चाहिये, विषयी होने पर तो उनका उद्धार हो 
नहीं सकेगा । उन्हें भी इसे ऐसे वक्ता से श्रवण करना चाहिये जो पूर्ण तत्त्वनिष्ठ हो तथा जो 
श्रोता के कामभाव की निवृत्ति करने में सर्वथा समर्थ हो । तव तो अवश्य इसके द्वारा भगवान्‌ 
के प्रति स्थायी रतिं का आविर्भाव होगा और उस भगवद्रति के कारण काम का कदापि प्रभाव 
न होगा । 
पहले यह कहा जा चुका है कि इस प्रकरण के आरम्भ में जो 'श्रीवादरायणिरुवाच' है 
उसका क्या रहस्य है। किन्तु किसी-किसी प्रति में इसके स्थान पर 'श्रीशुक उवाच” भी है । 
भगवान्‌ शुक को तत्त्वज्ञता सुप्रसिद्ध है और इधर श्रोता भी सरवंसाधन-सम्पन्न कुरुकूल-भूषण 
महाराज परीक्षित्‌ हें । यदि एसे श्रोता-वक्ता हों, तो अवश्य इसका महान्‌ फल हो सकता है । 
'शुक उवाच' इस वाक्य का एक और भी तात्पर्यं हो सकता है । प्रायः शुकतुण्ड से 
सम्वन्धित होने पर फल में और भी अधिक मधुरता आ जाती है । इसी से कहा है-- 
निगमकल्पतरोर्गलितं फलं शुकमुखादभृतद्रवसंयुतम्‌ । 
पिबत भागवत रसमालयं मुहुरहो रसिका भुवि भादुकाः ॥ 


जिस प्रकार श्रीमऱद्कगवद्गीता उपनिषद्रूप गौओं का अमृतमय दुग्ध होने से ही परम 
आदरणीय है उसी प्रकार यह भागवतपुराण भी वेदमूलक होने के कारण ही प्रमाण है। यह 
साक्ष।तू कल्पवृक्ष का फल है और वह कल्पवृक्ष भी प्राकृत नहीं, बल्कि स्वयं दाब्द-ब्रह्मरूप वेद 
है। ओर यह उससे तोड़ा हुआ भी नहीं है, इसलिए इसके विषय में कच्चे या अम्ल होने की भी 
आशंका नहीं को जा सकती | यह तो स्वयं पककर गिरा हुआ है। इसलिए इसमें अत्यन्त 
मधुरता और सुगन्ध आ गई है । इसपर भी शुक के मुख का संयोग हो जाने से तो यह और भी 
अधिक सरस हो गया है। इसीसे कहा है 'पिबत', इसे पिओ | यद्यपि फल खाया जाता है, 
परन्तु इसे तो पीने के लिए कहा है । इसका तात्पर्य यही है कि अन्य फलों के समान इसमें गुठली 
या छिलका आदि कोई हेय अंश नहीं है, क्योंकि यह तो एकमात्र सुमधुर. रसस्वरूप ही. है। 
इसलिए इसका पान ही करना चाहिये। कव तक पान करें? 'आल्यम्‌' अर्थात्‌ मोक्ष 
पाकर भी । 
जीवनमुक्त महामुनि जेऊ। , 
हरिगुन सुर्नाह निरंतर तेऊ॥ SS 

इस प्रकार जव शुकतुण्डच्यृत श्रीमद्कागवत ही पेय है, तो उसकी सारातिसारभूत 
रासपङ्चाध्यायी के विषय में तो कहना ही कया है ? यही 'शुक उवाच' का गूढ़ रहस्य है । 

इसके सिवा ब्रज में हमने एक और वात भी सुनी थी । वहाँ के ळोग कहा करते हें- 
'महाराज, महल की वात माहिलिहि जाने ।' अर्थात्‌ महल के भीतर क्या-क्या होता है ? इस 
रहस्य को तो महल के भीतर रहनेवाले ही जान सकते हैं ; वाहर जो घास खोदने-वाला है उसे 
अन्तःपुर की बातों का क्या पता लग सकता है? यह रासकीड़ा भगवान्‌ की परम अन्तरंग 
लीला है। इसका म्मे तो वे ही जान सकते हैं जो श्रीराधारानी और नन्दनन्दन के अत्यन्तं 
कृयायात्र हैं ; अन्य निष्ठावाले इसका रहस्य नहीं समझ सकते । अतः इसका वकता भी वही 
हो सकता है, जो परम अन्तरंग हो । अतः यह देखना चाहिये कि इसका वक्ता कौन है । कोई 
कितना ही आत्मनिष्ठ हो, किन्तु यदि वह इस रस से अनभिज्ञ हो तो कम-से-कम रसिकों की 
प्रवृत्ति तो उसके वाक्य-श्रवण में हो नहीं सकती । अतः यह देखना चाहिए कि इसके वकता 
का रस में प्रवेश है या नहीं । इस पर वे कहते हैं-'्रीशुक उवाच' यहाँ जो शुक हैं वे श्रीवृषभानु- 
नन्दिनी के क्रीड़ाशुक हें । जिस सभय श्रीनन्द-तन्दन उनके पास से चले जाते थे उस समय 
श्रीरासेशवरीजी इन्हें पढ़ाया करती थीं-'कृष्ण कहु, कृष्ण कहु, राधा मति कहु रे'। वे अपने 
अमृतमय अधरपट से इनकी चंचु को चुम्वन कर इन्हें भगवल्लीलाओं का पाठ पढ़ाया करती 
थीं । भावुकों का ऐसा कथन है कि भगवान्‌ श्रीकृष्ण की कृपा का पात्र बही होता है जिस पर 
श्रीवृषभातुसुता को कृपा होती है ; उनकी कृपा, ललितादि प्रधान यूथेश्‍वरियों के कृपापात्रों पर 
हुआ करतो है और ललितादि की कृपा,अपनी नित्यसहचरियों के कृपापात्र आवार्योके कृपा भाजनों 
पर होती है। फिर जिनका चञ्चु स्वथं श्रीवृषभानुनन्दिनी की अधर-सुधा से चुम्बित होता था 
उन श्रीशुक के मुखारविन्द से निःसृत इस लीला के माधुर्य का तो कहना ही क्या है। अहो ! 
जिनके अधरामृत का संयोग होने के कारण उनका किया हुआ वेणुनाद सम्पूर्ण चराचर जीवों को 
मन्त्रमुग्ध कर देता था, वे रसराजशिरोमणि श्रीमाथव भी जिसके लिये लालायित रहते थे उस 
श्रीवृषभानुनन्दिनी की अधरसुधा की माधुरी का वर्णन कौन कर सकता है ? फिर उन श्रीवृष- 
भानुनन्दिनी के अधरसुधा से पोषित परमहंसशिरोमणि श्रीशुकदेवजी से अधिक रसिक और 
कौन होगा ? 

आनन्द-वृन्दावन-चम्पू में एक बड़ी सुन्दर कथा है कि श्रीवृषभानुनन्दिनी के सन्निधान 
में एक कळवाक्‌ नामक शुक रहता था। श्रीरासेश्वरीजी मणिपञ्जर से उस शुक को 
निकालकर अपने श्रीहस्तारविन्द पर विठलाकर उसे दाड़िमी-वीज खिलाती थीं । एक दिन 
शुक को दाड़िमी-बीज खिला रही थीं कि दुष्प्राप्य श्रीकृष्णचन्द्र में उत्कट प्रीति और भूयसी 
लज्जा और गुरूक्ति-विषवर्षणों से मति की विकलता, अपने वपु की परवशता और 
कूलीनवंश में जन्म आदि सोचने सोचते श्री श्री रासेश्वरी के मुखारविन्द से यह इलोक 
निकल पड़ा-- 

दुरापजनर्वत्तनी रतिरपत्रपा भूयसीगुरूक्तिविबवर्षणेर्मतिरतीव दो:स्थ्यं गता । 

वपुः परवशं जनुः परमिदं कुलीनान्वये, न जीवति तथापि कि परमढुमंरोऽयं जनः ॥। 

शुक ने इस इलोक को धारण कर लिया और श्रीवृषभानुदुलारी के श्रीहस्तकमल से 
उड़कर जहाँ श्रीब्रजेन्द्रनन्दन श्रीकृष्ण खेल रहे थे, वहीं एक वृक्ष की शाखा पर बैठकर 'दुराप- 
जनवत्तिनी रतिः' इसी इलोक को पढ़ा । श्रीकृष्ण ने शुक के मुख से विनि:सृत इलोक को श्रवण 
कर आदचर्य से यह किसी 'महानुरागवती' का शुक है, यह जानकर बड़े मधुर शब्दों में शुक से 
अपने समीप आने का अनुरोध किया । शुक शाखा पर से उड़कर श्रीकृष्ण के श्रीहस्तकमल पर 
बैठ गया । श्रीद्यामसुन्दर ने पुनः इलोक पढ़ने को कहा, शुक ने फिर उसी इलोक को सुनाया । 
अपनी प्रेयसी श्रीवृषभानु-दुलारी के प्रिय शुक द्वारा उनकी विरह-व्थथा से समन्वित भावमय 
इलोक को धारण करक श्रीकृष्ण बड़े प्रसन्न हुए और शुक को धन्यवाद देने लगे । शुक ने कहा- 
श्रीत्रजराजकुमार गाढ़ानु राग के भार से निर्भरभंगुरा, बड़े स्नेह से “श्री क्रण”” “श्री कृष्ण” इस 
मधुमय नाम को पढ़ाती हुई अपनी स्वामिनी के कराम्बुरुह से में तो चञ्चलता-वदा च्युत हो 
गया हूँ, मुझ अधन्य को आप कंसे धन्य कहते हें । 


गाढानुरागभरनिर्भरभंङ गुरायाः, कृष्णेतिनाम मधुरं मुदु पाठयन्त्याः । 
धिङ्‌ मामधन्यमतिचञ्चलजातिदोषात्तस्याः करास्बुरहको रकतइच्युतोऽर्मि ॥ 


इतने में ही श्रीकृष्ण का सखा कुसुमासव आ गया । वह भी झुक की वाग्मिता पर मुग्ध 

हुआ । इसी समय वृषभानुनन्दिनी की सहचरी मधुरिका शुक को ढूंढ़ती हुई वहाँ आई और 
कुसुमासथ के पूछने पर कहनेलगी कि अपनी स्वामिनी का क्रीड़ाशुक ढूंढने के लिए में आई हूं । 
कुसुभासव ने झगड़ते हुए कहा कि यह शुक तो हमारे सखा श्रीब्रजराजकुमार का ही है, तुम्हारी 
स्वामिनी का यहं तंब समझा जायगा, जब तुम्हारे हाथ पर आ जाय। मधुरिका ने हँसते 
हुए कहा कि कुसुमासव, तुम्हारे सखा क श्रीहस्त-कमल के संस्पशं-सुख का अनुभव करके शुष्क 
वंश को वंशी भी सङ्क त्याग नहीं करती, फिर यह चेतन पक्षी श्यामसुन्दर के श्रीहर्तारविन्द 
के स्पर्श-सुंख को कंसे त्याग सकता है ? इसी समय श्री ब्रजेन्द्रगेहिनी ने आकर कहा-ललन, 
भोजन को देर हो रही है क्यों नहीं आते ? कुसमासव कहने लगा-अम्बा ! देखो, यह मधुरिका 
व्यर्थं ही झगड़ती है। हमारे सखा के शुक को अपनी स्वामिनी का बतलाती है। मधुरिका ने 
नन्दरानी को अभिवादन किया । यशोदा ने स्नेह से मधुरिका का स्पर्श करते हुए कहा-वयों 
बेटी, क्या है ? मधुरिका ने कहा-देवि, कोई बात नहीं। यह शुक मेरी स्वामिनी वृषभानु- 
कुमारी का है। इसके बिना वे व्याकूळ हैं । में तो यही कह रही थी । श्रीब्रजेशवरी ने कहा- 
बेटी, तुम जाओ । कुमार के खेलने जाने पर में भेज दूंगी । यह सुनकर मधुरिका प्रणाम कर 
चली गई । श्रीकृष्ण और कुसुमासव दोनों ने ही प्रसन्न होकर शुक को दाड़िमी-बीज आदि 
दिव्य पदार्थं खिलाये और फिर कुछ भोजन कर खेलने चले गये । इधर श्रीयशुमति ने अपनी 

दूती से शुक को भेजवा दिया । शुक ने अपनी स्वामिनी से उनके प्रियतम का सव समाचार 
सुनाया था। 

अतः यहाँ जो “श्रीशुक' कहा गया है, उसका तात्पर्यं 'श्रियः शुकः' श्री जी का शुक, 
समझना चाहिये । ये वे श्री जी हें जिनके दिव्यातिदिव्य स्वरूप पर मुग्ध होकर सौन्दर्यं-माधुर्य 
आदि गुणगण सर्वदा उनकी सेवा में उपस्थित रहते हें । “श्रीयते सबैर्गुणेरिति श्री: अतः यें 
शुकदेवजी भगवान्‌ श्रीकृष्ण और श्री राधिकाजी के अत्यन्त स्नेह-भाजन और परम अन्तरंग हैं । 

हमने ऐसा सुना है कि श्रीराधिकाजी तो उन्हें श्रीकृष्णनाम का ही पाठ पढ़ाती थीं, 
किन्तु जब वे चली जातीं तो श्रीश्यामसुन्दर प्रेमपूर्वक अपने मधुमय अधर्‌-रसामृत से पोषितकर 
उन्हें "राधाकृष्ण राध!कृष्ण' ऐसा युगल नाम का पाठ पढ़ाया करते थे । उस समय यदि राधि- 
काजी आ जातीं तो उन्हें बड़ा संकोच होता, और वह फिर यही कहतीं-'कृण्ण कहु, कृष्ण कहु, 
राधा मति कहु रे'। इससे जान पड़ता है कि वे दोनों ही के कृपापात्र थे । 

“श्री? शाब्द का अथे भगवान्‌ भी है। “श्रीयते सवै गुण: स श्रीः’ अर्थात्‌ जो सम्पूर्ण 
गुणों द्वारा आश्नित हैं वे श्री हें । अतः वे जैसे श्रीराधिकाजी के लीलाशुक हैं वसे ही भगवान्‌ 
के भी हैं इसलिए वे इस रहस्य से खूब अभिज्ञ हें और उसका वर्णन करने में भी पटु है, 
क्योंकि शुककी बोली स्वभावतः ही मधुर होती है । इसीसे किसी प्रति में श्रीबादरायणिरुवाच' 
है और किसी में श्रीशुक उवाच' है। 

जव श्रीशकदेवजी इस कथा का वर्णन करने लगे तो उन्होंने सोचा कि यह तत्त्व तो.परम 
दुरवगाह्य है, क्योंकि यह भगवत्स्वरूप है। परन्तु यह है परम श्रेयस्कर । और श्रेय में बहुत 
विघ्न हुआ करते हें श्रेयाँसि बहुविघ्नानि'। तिसपर भी यह तो परम श्रेय है, इसलिए इसमें 
और भी अधिकःविघ्नों की सम्भावना है । अतः इसके आरम्भ में कोई ऐसा मंगल करना चाहिये 
जो सब प्रकार के विध्नों की निवृत्ति करनेवाला हो । भगवान्‌ मङ्गलों के भी मङ्गल और 
देवों के भी देव हें--- 

_सङ्कलं मङ्गलानां च देवतानां च देवतम्‌ । 

उनके द्वारा मङ्गल को भी मङ्गलत्व प्राप्त होता है तथा सारे संसार. का मङ्गल उस 
मङ्गलसिन्धु का एक बिन्दु है। मङ्गल में देवता का अनुस्मरण किया जाता है परन्तु वे तो 
देवताओं के भी देवता का स्मरण करते हें । इसीसे वे मङ्गलों का भी मङ्गल करते हुए इस 
प्रकार आरम्भ करते हें 


भगवानपि ता रात्रीः शारदोत्फुल्लमल्लिकाः, 

वीक्ष्य रन्तुं सनइचक्रे योगमायामुपाश्चितः 

यद्यपि 'भगवान्‌' शब्द का अर्थ आगे किया जाता है तथापि यह श्रवण मात्र से 

मङ्गलकारक है, इसलिए यहाँ मङ्गल के लिये भी है। जैसे दूसरे प्रयोजन के लिये लाया 

हुआ भी जलळ्पूर्ण घट अपने दर्शन मात्र से यात्री के लिए मङ्गलप्रद होता है उसी प्रकार जिसमें 
नित्य-ऐश्वर्य का योग हो उसे 'भगवान्‌' कहते हें | ऐश्वर्य छः हें-- 
एइवर्यस्य' समग्रस्य धर्मस्य यसः श्रियः। 
ज्ञानवेराग्ययोइचेव षण्णां भग इतीरितः ॥ 

अर्थात्‌ समग्र ऐश्वर्य, समग्र धर्म, समग्र यश, समग्र श्री, समग्र ज्ञान और समग्र वे राग्य- 
इन छः गुणों का नाम 'भग' है । ये छः जिसमें हों वही भगवान्‌ है । ये सव-के-सब जीव में तो अल्प 
मात्रा में हुआ करते हें किन्तु भगवान्‌ में निरतिशय होते हें । यहाँ 'भगवान्‌' शब्द में जो मतुप्‌ 
प्रत्यय है वह नित्ययोग या अतिशायन में है ।$तात्पर्य यह है कि भगवान्‌ में जो भग है वह आग- 
न्तुक नहीं है, बल्कि उनका नित्ययोग है और वह निरतिशय है । 

अच्छा यदि भगवान्‌ में नित्य निरतिशय ऐश्वर्य हो भी तो तुम्हें क्या लाभ ? इस पर 
हमें यही कहना है कि यह हमारे ही काम तो आवेगा । और इसका प्रयोजन ही क्या हो सकता है ? 
वस्तृतः भगवान्‌ को तो इसकी कोई अपेक्षा है नहीं, क्योंकि वे तो आप्तकाम हैं । ऐश्वर्य का 
काम क्या होता है? यही न कि वह अपने आश्रय में महत्वातिशय या सौख्यातिशय का 
आधान करे । जितने गुण हें उनकी सफलता तभी होती है जब वे अपने आश्रय में सौख्यातिशय 
महत्वातिंशय का आधान करें ; अतः भगवान्‌ का एइवर्थ भी यदि उनमें इस प्रकार के किसी 
अतिंशय का आधान नहीं करते तो वे मले ही अप्राकृत हों, व्यर्थ हें । ये गुणगण शोष हें और 
भगवान्‌ उनके शषी हैं ; तथा शबीक लिए हुआ ही करता है। 

अतः अब यह देखना है कि जिसमें ये गुण हें वह निरतिशय है या सातिशय ? यदि 
सातिशय है तब तो एश्वर्यादि गुण उसमें कुछ अतिशयता का आधान कर सकते हें और यदि 
निरतिशय ज्ञान और आनन्द ही भगवान्‌ का स्वरूप है तो किसी अतिशयता का आधान 
करने में असमर्थ होने के कारण इन गुणों का कोई प्रयोजन ही नहीं हो सकता । वेदान्तप्रक्रिया 
के अनुसार महत्त्वातिशय का भी आधान ब्रह्म में नहीं हो सकता, क्योंकि ,ब्रह्म शब्द की व्युत्पत्ति 
है 'बृहत्वाद्ब्रह्म-वड़ा होने के कारण वह ब्रह्म है । बृहत्‌, अनल्प, भूमा ये सव एक ही अर्थ के 
वाचक हें । जहाँ कोई संकोचक प्रमाण होता है वहाँ तो अनल्पत्व सातिशय होता है। जसे 
“सवे ब्राह्मणा भोजयितव्याः' इस वाक्य के अनुसार समस्त ब्राह्मणों को भोजन कराना सम्भवं 
न होने के कारण 'सर्व' शब्द का सङ्कोच करके केवल समस्त निमन्त्रित ब्राह्मणों को भोजन 
कराना ही समझ जाता है । यहाँ ऐसा कोई प्रमाण नहीं है जिससे ब्रह्म का अनल्पत्व सातिंशय 
निचय किया जाय । अतः सङ्कोचकप्रमाण का अभाव होने के कारण यहाँ वही अर्थ करना 
चाहिये कि जो निरतिशय बृहत्‌ है अर्थात्‌ जिससे बड़ा औरं कोई नहीं है वह भूमा ब्रह्म है। 


* भूमनिन्दाप्रंसासु नित्ययोगेऽतिशायने । 
सम्बन्धेऽस्ति विवक्षायां भवन्ति मतुबादयः ।। 

जो देश, काल या वस्तु से परिच्छिन्न हो, अर्थात्‌ अन्योन्याभावादि चार प्रकार के अभावों में से 
किसी का प्रतियोगी हो वह अपरिच्छिन्न (निरतिदाय) अनल्प नहीं हो सकता । अतः सब प्रकार 
के परिच्छेद से रहित सच्चिदानन्द तत्त्व ही ब्रह्म है । ऐसा अपरिच्छिन्न तत्त्व सव प्रकार क वाध 
का अधिष्ठान होने के कारण अवाध्य सत्‌ है । यदि वह अवाध्य जड़ हो तो उसके भान के लिए 
किसी दूसरी वस्तु की अपेक्षा होगी और ऐसा होने पर दत होने के कारण वस्तुपरिच्छेद अनिवार्य 
होगा । इसके सिवा अभिनज्ञों की दृष्टि में जड़ वस्तु निरतिशय बृहत्‌ हो भी नहीं सकती ! अतः 
ब्रह्म सत्‌ और स्वयंप्रकाश है अर्थात्‌ वह अपने से भिन्न किसी प्रकाशान्तर की अपेक्षा से रहित 
निरपेक्ष प्रकादास्वरूप है। इस प्रकार अपने से भिन्न हतादि उपद्रव-शून्य होने के कारण वह 
निरुपद्गुत परमानन्दस्वरूप है और अनन्त भी है। इससे भी ब्रह्म की निरतिशयता सिद्ध होती 
है। श्रीमज्जागवत में ब्रह्म, परमात्मा और भगवान्‌-ये एक ही तत्व के नाम वतळाये हें। 
ब्रह्मेति परमात्मेति भगवानिति इब्द्यते ।' श्री श्रीधर स्वामी का भी यही मत है। किन्तु 
कुछ लोगों का इससे मतभेद है। श्री जीव गोस्वामी ने तत्त्वसन्दर्भ का आरम्भ इसी इलोक से 
किया है। उन्होंने ब्रह्म से परमात्मा को और परमात्मा से भगवान्‌ को उत्कृष्ट माना है। 
उनका अभिप्राय कविवर माघके इस इलोक से स्फुट होता है--- 


चयस्त्विबामित्यवधारितं पुरा ततः शरीरीति विभाविताकृतिम्‌ । 
विभु्षिभक्तांवयचं - पुमानिति क्रमादमुं नारद इत्यबोधि सः॥ 


अर्थात्‌ दूर से नारदजी आ रहे थे । पहले तो समझा कि कोई तेजःपुञज आ रहा है ; 
फिर आकृति का भान होने पर मालूम हुआ कि कोई शरीरी है । उसके पदचात्‌ अवयव-विभाग 
की प्रतीति होने पर जाना कि कोई पुरुष है और फिर क्रमाः निचय हुआ कि नारदजी हैं | 
अतः श्री जीव गोस्वामी कहते हें कि जब तक ब्रह्म दूर रहता है तव तक लोग उसे निर्गुण निविशेष 
समझते हें । फिर उसका विशेष अनुभव होने पर उसे परमात्मरूप से जाना जाता है, किन्तु जो 
उसकी नित्यसन्निथि में रहते हें उन्हें वह अचिन्त्यानन्त-कत्याणगुणगणोपेत जान पड़ता है। 
इस प्रकार अनुभव के उत्कं के साथ उत्तरोत्तर ब्रह्म के निविशेष, सविशेष और साकार स्वरूप 
का साक्षात्कार होता है । 

यहाँ अपने सिद्धान्त का पोषण करने के लिए उन्होंने यह भी कहा है कि ये ब्रह्म, परमात्मा 
और भगवान्‌ क्रमशः ज्ञानी, योगी और भवतों की अपेक्षा से हें तथा इनमें उत्तरोत्तर उत्कृष्ट है । 
परन्तु इससे पूर्वं तत्त्व का लक्षण करते हुए यह कहा गया है कि 'तत्त्वं यज्ज्ञ।नमद्वयम्‌ ।' अर्थात्‌ 
जो सजातीय-विजातीय स्वगतभेदशून्य अद्वय ज्ञान है वही तत्व है। अत: यह बतलाना चाहिए 
कि लोग जो विशेषता दिखळाते हें वह तत्व में है या केवल नामों में ही। यदि तत्व में कोई 
भेद न हो तो नामान्तर होने से ही उसके लक्षण में कया अन्तर आ सकता है.? जिस प्रकार 
यदि घट का यह लक्षण कर दिया कि 'कम्बुग्रीवादिमान्‌ घटः' तो 'कल्श' कहने से भी उसमें 

क्या अन्तर आ सकता है? अत: यदि तत्त्व का लक्षण 'तित्त्वं यज्ज्ञानमद्वयम्‌’ ऐसा है तो नाम 
के भेद से उसमें क्या मेद हो सकता है ? 

कोई लोग 'अद्वय' शब्द का अर्थ उपमारहित करते हें । अतः उनके मत में उपमा रहितं 
ज्ञान ही अद्वय है । किन्तु 'अद्वय' शब्द का ऐसा अर्थ करना किसी प्रकार ठीक नहीं है। अद्वय 
का अर्थ तो देशकालवस्तुपरिच्छेदशून्य ही है “नेहनानास्तिं किञ्चन, “नात्रकाचन भिदास्ति” 
इन वचनों में नाना और भिदा के साथ किञ्चन और काचन शब्द का प्रयोग संवे प्रकार के नानात्व 
और भेद का निषेध करता है । 

अब यदि युक्ति से विचार किया जाय तो भगवान्‌ को अचिन्त्यानन्तकल्याणगुण-गण 
सम्पन्न मानने पर उन गुणों के कारण उनके शेषी में कोई उपकार होना भी अवश्य मानना पड़ेगा । 
यदि आप शेषी को सातिंशय मानते हें तंब तो सिद्धान्तविरुद्ध होगा-ब्रह्म का सातिंशयत्व' तो 
किसी भी आस्तिक को मान्य नहीं हो सकता । आप जो कहते हें कि उत्तरोत्तर सान्निध्य के 
बढ़ने पर भगवान्‌ के उत्तरोत्तर विशेष रूपों का अनुभव होता है उन विशेषताओं का यही तात्पर्य 
है न कि वे अपने आश्रय में किसी अतिशय का आधान करें। किन्तु यदि परब्रह्म स्वरूप से ही 
निरतिशय है तो सान्निध्य से उसमें क्या अन्तर पड़ेगा ? यदि सान्निध्य को केवल उसकी विशेष- 
ताओं की अभिव्यक्ति का कारण मानोगे तो यह वतलाओ कि तुम्हारा वह सान्निध्य क्रिया कृत है 
या ज्ञानकृत । यदि क्रियाकृतं है तो ब्रह्म में परिच्छिन्नता आजायगी और यदि ज्ञानकृत है तो 
मायावाद का प्रसङ्ग उपस्थित हो जायगा जो आपको अभीष्ट नहीं है । 

ब्रह्म निरतिशय बृहत्‌ है । वृहत्ता की कल्पना करते-करते जहाँ तुम शान्तं हो जाओ वह्‌ 
ब्रह्म है । और सान्निध्य के द्वारा तुम जिस अतिशयता का आधान करना चाहते हो उसे तो हम 
स्वदेशी मानते हें । यदि कहो कि जिस प्रकार “स्वे ब्राह्मणा भोजयितव्थाः'-समस्त ब्राह्मणों को 
भोजन कराना चाहिए इत्यादि वाक्यों में समस्तं पद से केवल निमन्त्रित ब्राह्मण ही ग्रहण किये 
जाते हें उसी प्रकार यहाँ भी कुछ सङ्कोच कर लिया जायगा, तो ऐसा कहना ठीक नहीं, वयोंकि 
वहाँ संसार के सम्पूर्ण ब्राह्मणों को भोजन कराना अभिप्रेतं ही नहीं है ; अतः सङ्कोच तो 
केवल वहीं किया जाता है जहाँ कोई सक्कोचक प्रमाण होता है। जो वस्तु देशपरिच्छिन्न, 
काळपरिच्छिन्न, अथवा वचस्तुपरिच्छिन्न होती है उसी में सङ्कोच किया जाना सम्भव है। 
निरतिशथ वस्तु में कोई परिच्छेद नहीं होता, इसलिए उसमें सङ्कोच भो नहीं किया जा सकता- 

` यत्र नान्यत्पश्यति नोन्यच्छृणोति, नान्यद्विजानाति स भूमाथ यत्रान्यत्पद्यत्दन्यच्छ्णो- 

त्यन्यद्विजानाति तदल्पम्‌ । 

अतः ये 'भग' निरतिंशय भगवान्‌ में किसी सौख्यातिशय या महत्त्वातिशय का आधान 
नहीं कर सकते। भगवान्‌ में किसी प्रकार के अनर्थ को सम्भावना नहीं अतः अनर्थ-निवृत्ति में 
भी गुणों का उपयोग नहीं हो सकता । भगवान्‌ ने यह ऐश्वर्य भक्तों के लिए ही धारण किया है। 
उनकी यह काम-विजयलीला भी भक्तों के ही लिये थी । इसलिए भगवान्‌ जो अचिन्त्यानन्त- 

कल्याणगुणगण धारण करते हें वे उपासकों के लिए ही हैं, जिससे कि उनकी उपासना द्वारा वे 
उन गुणों को प्राप्त कर सकें । 

हमने यह विचार इसी लिए किया है कि जो लोग भगवान्‌ को निरतिंशय बृहत्‌ आनन्द- 
स्वरूप नहीं मानते उनके मत में वह ब्रह्म भी नहीं हो सकता, क्योंकि ब्रह्म, भूमा इन दाब्दों का 
एक ही अर्थ है। इनका तात्पर्य एक ही वस्तु में है। अतः भूमा कौन है ?-'यत्र नान्यत्पझ्यति 
नान्यच्छृणोति नान्यद्विजानाति’ न कोई और देखता है, न सुनता है और न जानता है, जहाँ कोई 
अन्य है वह तो अल्प ही है 'यदल्पं तन्मर्त्यम्‌' | इसलिए जहाँ भूमा है वहाँ दवेत नहीं, बयोंकि द्वैतं 
तो वस्तुकृत परिच्छेद में ही हो सकता है। इस प्रकार जहाँ द्वैत का अभाव है वहीं अद्वैत है, - 
इसीसे कहा है-- 

'यत्र त्वस्य सर्वसात्मेवाभूत्तत्र केन कं पझ्येत्‌ केन कं विजानीयात्‌’ इत्यादि । 

अव यदि आप ब्रह्म को अनल्प मानते हें तो गुणगण कैसे ? और यदि गुणगण हैं तो 
गुणगण और उनके आश्रय का तथा गुणों का स्वगत भेद है या नहीं ? यदि उनतमें भेद है तो ब्रह्म 
परिच्छिन्न सिद्ध होगा और इससे उसका ब्रह्मत्व ही वाधितं हो जायगा । 

यदि कहो कि हम ब्रह्म, परमात्मा और भगवान्‌ में भेद मानते हें; हमारे मत में भगवान्‌ 
परम अन्तरङ्ग सात्वतों के प्राप्य हें; परमात्मा योगियों के प्राप्तव्यं हें तथा ब्रह्म अत्यन्त बहिरङ्ग 
ज्ञानियों का ध्येय है । इसीसे भगवान्‌ ने भी योगी को ज्ञानियों से भी वड़ा माना है “ज्ञानिभ्योऽपि 
मतोऽधिकः’ और भक्तों को समस्त योगियों से उत्कृष्ट माना है। 

योगिनामपि सर्वेषां भद्गतेनान्तरात्मना । 
श्रद्धावान्‌ भजते यो मां स मे युक्ततमो मतः॥ 

ततो एसा मानने से भी उनकी अल्पता सिद्ध होती है क्योंकि तीन होने के कारण 
उनमें वस्तुक्रत परिच्छेद तो है ही । इसलिये ऐसा मानना उचित नहीं । 

हम यह्‌ तो पहल कह ही चुके हें कि लक्ष्य का भेद लक्षण-भेद से होता है, नाम से नहीं 
होता । जैसा कम्बुग्रीवादि पृथुवुध्नोदरत्वादि लक्षण एक होने से घट, कलद-इन नामों का 
भेद होते हुए भी वस्तु का भेद नहीं होता, ठीक वैसे ही जब लक्षण में भेद नहीं है तो ब्रह्म या 
भगवन्‌ आदि नामों के भेद से लक्ष्य का भेद कंसे होगा ? यहाँ तत्त्व का लक्षण 'तत्त्वं यज्ज्ञानम- 
द्यम्‌’ ऐसा किया है। इसलिये उसमें किसी भी प्रकार का भेद नहीं हो सकता । अतः आश्रय, 
जो कि तत्त्व है, अनन्त है, निरतिंशय है और अद्वय है; गुणगण उसमें किसी प्रकार के अतिशय 
का आधान नहीं कर सकते । वे तो अपनी सिद्धि के लिये ही भगवान्‌ का आश्रय लिये हुए हें । 
भगवान्‌ कहते हँ--- ः 

- निर्गुणं मां गुणाः सर्वे भजन्ति निरपेक्षकम्‌ । 

इस प्रकार गुणों ने यद्यपि अपनी सिद्धि के लिये ही भगवान्‌ का आश्रय लिया है और 

भगवान्‌ ने भी उन पर कृपा करके उन्हें स्वीकार कर लिया है तथापि इसका कोई अन्तरङ्ग 

प्रयोजन भी होना ही चाहिये । वह प्रयोजन यही है कि लोग उन अचिन्त्य-गुणगणविदिष्ट 
भगवान्‌ की आराधना करेंगे उन्हें उन गुणों की प्राप्ति होगी । 

इसी से श्रीशुकदेवजी ने इस लीला के विध्नों की निवृत्ति के लिये 'भगवान्‌' दाब्द से 
मङ्गलों का भी मङ्गल किया है । इसके सिवा उन्होंने यह भी सोचा होगा कि यह लीला अत्यन्त 
दुरवगाह्म है, हम इसका अवगाहन करने में समर्थ नहीं हैँ; परन्तु भगवान्‌ का स्मरण करने से 
हम इस दुरवगाह्य का भी अवगाहन कर सकेंगे । भगवत्स्मरण से हमें भगवदेरवर्य को प्राप्ति 
होगी और उससे हमें इसके वर्णन का सामर्थ्यं प्राप्त होगा तथा लोक में यह भी देखा जाता है कि 
वक्ता की रुक्षता के कारण एक अत्यन्त मधुर-प्रसङ्ग भी रूखा जान पड़ता है और ववता के 
माधुर्यं से ही किसी रूखी वात में भी सरसता आ जाती है । इसीसे कहा है-'कवीनां रसवद्दचः ।' 

हम पहले कह चुके हें कि भगवान्‌ शुकदेवजी को स्वयं श्री वृषभानुदुलारी और भगवान्‌ 
श्यामसुन्दर ने अपनी अधर-सुधा का पान कराकर पढ़ाया था । उस युगलमूति के अधरामृत 
पान से उनकी वाणी में कितना माधुर्यं आ गया था, इसका कौन वर्णन कर सकता है? फिर 
भी प्रसङ्ग को दुरवगाह्य समझ कर उन्होंने भगवान्‌ का स्मरण किया । 

इस प्रकार 'भगवान्‌' शब्द से यह तो मङ्गल और वक्ता का तात्पर्य-सूचन हुआ। 
परन्तु भगवान्‌” शाब्द का यह अर्थ तो ऐसा है जैसे किसी अन्य कार्य के लिये लाये हुए जल के 
घड़े को देखकर उसे शुभ शकुन का सूचक मानकर देखनेवाले को आनन्द होता है। इसका 
मुख्य प्रयोजन तो दूसरा ही है। अब हम रासपञ्चाध्यायी कें प्रथम इलोक की व्याख्या आरम्भ 
करते हें-- 

भगवानपि ता रात्रीः झारदोत्फुहलमहल्लिकाः । 
वीक्ष्य रन्तुं मनञ्चक्रं योगमायामुपाश्चितः ।।१॥। 

सरलार्थ-उन रात्रियों में शरत्काळीन मल्लिका को विकसित हुई देखकर भगवान्‌ 
ने भी योगमाया का आश्रय ले रमण करने के लिये मन किया । 

विचार करने पर मालूम होता है कि इस इलोक का तात्पर्यं विरोधद्योतन में है। 
रमण करने की इच्छा तो अनाप्तकामों को हुआ करती है । किन्तु जब कि भगवान्‌ के चरण।र- 
विन्दमकरन्द॑ का रसास्वादन करनेवाले तत्त्वज्ञ भी आत्माराम हुआ करते हैं अर्थात्‌ वे भी रमण 
के लिये आत्मातिरिक्त साधन की अपेक्षा नहीं करते तो भगवान्‌ को रमण करने की इच्छा 
होना तो किसी प्रकार सम्भव नहीं है । यदि भगवान्‌ ने रमण करने की इच्छा की तो अवश्य 
यह बहुत विरुद्ध बात है। रमणकर्ता की भगवत्ता और भगवान्‌ का रमण करना-दोनों ही 
सवेथा अनुपपन्न हें । 

यदि कहो कि स्वरूप से तो सभी जीव आप्तकाम हैँ-वेदान्त-सिद्धान्तानुसार तो जितना 
भोक्तु-भोग्य-व्गं है सव ब्रह्म ही है; परन्तु जीव तो रमण करने की इच्छा करता ही है। 
परमात्मा से विमुख होने के कारण इसका ऐ्वर्य तिरोहित हो रहा है, भगवदुन्मुख. होने पर 

उसका ऐश्वर्य अभिव्यक्त हो जाता है । ब्रह्मादि भी तो वस्तुतः जीव ही हैँ । अतः यदि भगवान्‌ 
ने भी रमण की इच्छा की तो क्या आइचर्य है ? -तो ऐसा कहना ठीक नहीं, क्योंकि उनमें 'भग' 
है। उनमें समग्र ऐश्वर्य है, समग्र ज्ञान है, समग्र वैराग्य है और समग्र श्री है । जिनमें ऐश्वर्य 
एवं ज्ञानादि की कमी होती है उन्हीं में वासना होनी सम्भव है | किन्तु जिसमें इनकी पूर्णंता 
है उसमें किसी प्रकार की वासना का प्रादुर्भूत होना सम्भव नहीं मालूम होता । इसके सिवा 
भगवान्‌” का एक दूसरा लक्षण भी है-- 

उर्त्पात्त च विनाश च भूतानामागति गतिम्‌ । 

वेत्ति विद्यामविद्यां च स वाच्यो भगवानिति ॥ 

अर्थात्‌ जो उत्पत्ति, नाश, आना, जाना तथा ज्ञान और अज्ञान को जानता है उसे 
'भगवान्‌' कहना चाहिये । 

अतः जीव और भगवान्‌ में तो बड़ा अन्तर है । इसीसे ऐसा माना गया है कि जीव 
ब्रह्म तो हो जाता है, परन्तु भगवान्‌ नहीं हो सकता, क्योंकि स्वरूपतः निथिशेष ब्रह्म से तो 
उसका अभेद है ही किन्तु निरतिशय ऐश्वर्य तो केवल ईइवर में ही है, यह उसमें नहीं हो सकता । 
संसार में दो ईश्वर नहीं हो सकते । अतः भगवान्‌ ने रमण करने की इच्छा क्यों की, यह प्रइन 
तो खड़ा ही रहता है । 

देखो, एक ही पदार्थ के लिये पङ्कज, जलज, अरविन्द एवं कमल आदि कई ढदब्दों का 
प्रयोग होता है। उसके ये नाम गुण-बिशेषों की अपेक्षा से हें जैसे तापापनोदकरूप से उसे 
'जळज' कहेंगे तथा उद्धवस्थान से वैलक्षण्य प्रदशित करना होगा तो पङ्कज कहेंगे । इसी प्रकार 
अन्य शब्दों के प्रयोग के विषय में समझो । यही वात भमर, मधुप, मधूकर, अलि एवं षट्पद 
आदि शब्दों के विषय में भी कही जा सकती है। ये भी यद्यपि एक ही व्यक्ति के वाचक हें 
तथापि “म्रमर' शब्द से उसकी अस्थिरता का द्योतन होता है और “मधुप” दाब्द से मिष्टप्रियता 
का । इसी तरह यद्यपि भगवान्‌ ब्रह्म एवं परमात्मा स्वरूपतः तो एक ही हें, परन्तु इन दाब्दों 
से उसके विशेष-विशेष पक्षों का द्योतन होता है। यहाँ “भगवान्‌” शब्द अवश्य रमण के साथ 
विरोध प्रदर्शन के लिये ही है। 

'भगवानपि रन्तुं मनञ्चक्रे-भगवान्‌ ने भी रमण करने के लिये मन किया-यह वात 
उनके ओऔत्सुक्यातिशय का द्योतन करती है। अर्थात्‌ भगवान्‌ को रमण करने की एसी 
उत्सुकता हुई कि उन्होंने मन वना डाला; वस्तुतः तो वे 'अप्राणो ह्यमना शुभ्रः' ही थे । 

किन्तु रमण तो विना मन के हो ही नहीं सकता । भगवान्‌ का रमण क्या था? 
यही न कि, अपने सौन्दर्य-माधुय को गोपाङ्गनाओं की इन्द्रियों से उपभोग कराना और योपाङ्ग- 
नाओं के सौन्द्ये-माधुर्वातिशय को अपनी इन्द्रियों से भोगना । परन्तु यदि भगवान्‌ सजातीय, 


% यहाँ 'भगवान्‌' शब्द परम-ऐख्वर्यंशाली परमेश्‍वर का बोधक है । 

विजातीय एवं स्वगत भेद से रहित हों तो यह भोग कंसे बन सकता है? उसका मुख्य साधन । 
तो मन है | इसी से गोपाङ्गनाओं के सोन्दर्थ-माधूर्यादि गुणों का समास्वादन करने के लिये 
भगवान्‌ ने मन बनाया । 

यदि कहो कि उन्होंने भक्तों पर अनुग्रह करने के लिये ही मन बनाया था तो यह ठीक 
नहीं, क्योंकि यहाँ 'चक्रे' इस क्रिया में आत्मनेपद है । आत्मनेपद वहीं हुआ करता है जहाँ क्रिया 
का फल अपने लिये होता है। जहाँ क्रिया-फल दूसरे के लिये होता है वहाँ परस्मंपद हुआ करता 
है। इसलिये यदि भगवान्‌ का यह कर्म भक्तों के लिये होता तो यहाँ “चक्रे' के स्थान में 'चकार 
होता । 

परन्तु भगवान्‌ को रमण की उत्सुकता होना तो सर्वथा असम्भव है । वयोंकि 'भगधान्‌ 
तो कहते ही उसे हैं जिसमें एश्वर्य, ज्ञान एवं वेराग्यादि की निरतिरायता हो | इस प्रकार 
जिसमें नित्य और निरतिशय ऐश्वर्यादि हें और जो अपने नित्य-स्वरूप में सवथा तृप्त है उसे 
एसी रमणेच्छा होना तो अनुपपन्न ही है। इस अनुपपत्ति को सूचित करने के लिये ही यहाँ 
'अपि' दब्द दिया है । अर्थात्‌ यद्यपि ऐसा करना था तो अयुक्त ही परन्तु ऐसा हो ही गया । 
इसका अनौचित्य हुम भी स्वीकार करते हें। यह गोपाङ्गनाओं के सौभाग्यातिशय की. ही 
महिमा है 

यदि कहो कि इसका हेतु कया है तो हमारा यही कथन है कि हेतु कुछ भी नहीं है। 
यह देखा ही जाता है कि आत्माराम मुनिजन भी भगवान्‌ की माधुरी पर आकषित हो जाया 
करते हें । वास्तव में तो उन्हें भी कोई कत्तव्य नहीं हुआ करता । 

ज्ञानामृतेन तृप्तस्य कृतक्ृत्यस्थ. योगिनः। 
, नेवास्ति किञ्चित्कत्त॑व्यमस्ति चे्ञ स तत्त्ववित्‌ ॥। 

तथापि वे भगवच्चर्चा में लगे ही रहते हें।. उन्हें स्वयं भी इस. बात: का पता नहीं 
लगता कि हमारा चित्त उसमें क्यों आसक्त है । बहुत हुआ तो कह्‌ देंग-'इत्थंभूतगुणो हरि:'- 
भाई, भगवान्‌ हैं ही ऐसे गुणवाले । किन्तु युक्तियुक्त विचार से तो यही सिद्ध होता-है कि 
आत्माराम को किसी भी गुण से आकर्षित नहीं होना चाहिये । यदि कहो कि वे इसलिये 
भजन-ध्यान में लग रहते होंगे जिससे कोई ग्रन्थि न रह जाय तो ऐसा कहना भी उचित नहीं, 
क्योंकि वे निग्रंन्थ होते हें 'निग्र॑न्था अपि' । यद्यपि लोक में ऐसा देखा जाता है कि बिना प्रयोजन 
के कोई भी प्रवृत्ति नहीं होती, तथापि इनका -कोई प्रयोजन भी नहीं होता । वस्तुतः भगवान्‌ 
में यह गुण ही है। जिस प्रकार लोहे को आकर्षित करना अयस्कान्तमणि का स्वभाव है 
उसी प्रकार भगवान्‌ भी आत्मारामों के चित्तों को अपनी ओर खींच लिया करते हें। अय- 
स्कान्तमणि यद्यपि सभी प्रकार के लोहे को खींच ळेती है तथापि जो लोहा. जितना निर्दोष होता 
है उतना शीध्प्र आकृष्ट होता है। इसी प्रकार भगवान्‌ भी तत्त्ववेत्ताओं के निर्मल चित्तों 
को अधिक आकर्षित करते हें। यह भगवान्‌ के सौन्दर्य-माधुर्यं का महत्वातिशय है। 


श्रौरासलीलारहस्यं v& 


इसी प्रकार यद्यपि भगवान्‌ आप्तकाम हैं, पूर्ण हें, निरतिशय हें; तथापि यह गोपाङ्ग- 
नाओं का प्रेमातिशय ही था कि जिसने भगवान्‌ को भी आकषित कर लिया, इससे भगवान्‌ के 
माधुर्यं एवं सौन्दर्यातिशय की अपेक्षा भी ब्रजाङ्गनाओं के प्रेमातिशय की उत्क्ृष्टता सिद्ध होती 
हैं। सनकादि और शुकादि भी आत्मरत थे और भगवान्‌ भी आत्मरत हैँ; परन्तु भगवान्‌ 
की आत्मरति में और उनकी आत्मरति में अन्तर है। क्योंकि समग्र ज्ञान, समग्र वैराग्य और 
समग्र ऐश्वर्य तो एकमात्र भगवान्‌ में ही है और किसी में नहीं है तथापि भगवान्‌ ने तो अपने 
सौन्दर्यातिशय से असमग्र ज्ञान-वै राग्यपूर्ण सनकादि को ही मोहित किया परन्तु गोपाङ्गनाओं 
ने अपने प्रेमातिशय से समग्रज्ञान-वे रागंयसम्पन्न भगवान्‌ को भी मोहित कर ल्या । इसी से 
यहाँ 'अपि' शाब्द का प्रयोग किया गया है। 

,चक्रे' में आत्मनेपद और अपि तथा भगवान्‌ पद का स्वारस्य प्रदर्शित करने के लिये 
ही 'ताः रांत्रीः वीक्ष्य' ऐसा कहा गया है। 'तद्‌' पद प्रायः प्रसिद्ध अर्थ का योतक हुआ करता 
है। यहाँ ता: ऐसा विशेषण देने से मालूम होता है कि वे रात्रिया कोई विलक्षण हीं थीं । 
ये वे रात्रियाँ थीं जिन्हें गोपाङ्गनाओं ने 'मयेमा रंस्यथः क्षपाः' इस वरदान से प्राप्त किया था, 
जिन्हें उन्होंने ब्रताचरण द्वारा कात्यायनी देवी को प्रसन्न करके और फिर उनको कृपा से 
श्रीकृऽणचन्द्र की प्रसन्नता प्राप्त करके उनसे वरदानरूप में प्राप्त किया था। इस प्रकार 
भगवान्‌ और कात्यायनी देवी इन दोनों की प्रसन्नतां से प्राप्त हुई वे रात्रियाँ अवश्य कुछ विलक्षण 
ही होनी चाहिये थीं । 

जैसे श्रीकृष्ण-सम्मिलन के लिये ब्रजाङ्गनाओं को श्रीकात्यायनी का अर्चन करना पड़ा 
था, वैसे ही श्रीकृष्ण को भी अपनी प्रेयसियों के मिलने के लिंये महारुद्ररूपा वंशी का आराधन 
युक्त ही था। श्रीकृष्ण, उस रुद्ररूपा वंशी को अपने अमृतमय मुखचन्द्र में अधर-पल्लव पर 
लिटा, अधरसुधा का भोग लगाकर सुकोमल अंगुलिदलों से उसका पादसंवाहनं करते हें। 
सुन्दर मुकुट का छत्र और कुण्डलों की आभा से उसकी आरती करके श्रीकृष्ण रुद्ररूपा वंशी का 
साङ्गोपाङ्ग आराधन करते हैं । 

इससे यह भी सिद्ध होता है कि भगवान्‌ की यह लीला कामवशा नहीं थी, क्योंकि यदि 
भगवान्‌ कामुक होते तो इतने दिन पीछे की रात्रियों का निर्देश क्यों करते ? कामुकों को तो 
एकक्षण युग के समान वीता करता है, वे तो देवकृत काल-व्यवधान को भी सहन करने में असमर्थ 
होते हें फिर स्वयं अपनी इच्छा से ही एक वर्ष की अवघि बढ़ाना तो उनके लिये सम्भव ही कंसे | 
होता ? 

किन्तु भगवान्‌ ने ऐसा किया क्यों ? इसका उत्तर यही है कि उनका यह अवधिनिर्देश 
ब्रजाङ्गनाओं की निष्ठा के परिपाक के लिए था। अभी तक तो उन्हें भगवान्‌ को प्राप्ति ही 
बहुत दुर्लभ जान पड़ती थी, क्योंकि यदि वे भगवान्‌ को सुलभ समझती तो कात्यायनी-पूजन 
और ब्रतादि तपस्या का कष्ट सहन क्यों करतीं ? तपस्या तो संदा दुर्लभ वस्तु के लिये ही की 

जाती है और जो वस्तु दुर्लभ होती है उसके प्रति विशेष प्रेम नहीं हुआ करता । देखो, साधारण 
मनुष्यों को मोक्ष ओर साम्राज्यादि की प्राप्ति के लिये भी इतनी इच्छा नहीं होती जितनी दस- 
बीस रुपये और स्त्री-रमणादि प्राकृत भोगों की हुआ करती है, क्योंकि वे तो उन्हें अपने सामर्थ्य 
से बाहर जान पड़ती हें। जिस वस्तु के मिलने कीः सम्भावना नहीं होती उसके लिये उत्कट 
इच्छा भी नहीं हुआ करती । अतः जब तक उन्हें भगवान्‌ दुलभ प्रतीत होते थे तव तक उनके प्रति 
उनका उत्कट प्रेम नहीं था और भगवत्प्राप्ति का साधन एकमात्र उत्कट प्रेम ही है । अब, जब 
भगवान्‌ ने प्रकट होकर उन्हें वरदान दिया तो उनको भगवद्दर्शन की योग्यता तो प्राप्त हो गई 
थी परन्तु रमण की योग्यता नहीं थी । रमण की योग्यता तो तभी होगी जव भगवान्‌ को सुलभ 
समझकर उनके प्रति उत्कट प्रेम हो । अतः भगवान्‌ ने उन्हें वही साधन दिया जिससे कि वे 
उन्हें सुलभ समझने लगें । भगवान्‌ के वर देने से उन्हें भगवान्‌ की सुलभता अनुभव होने लगी 
और उन्हें विश्‍वास हो गया कि अब तो भगवान्‌ अवश्य रमण करेंगे । जब किसी इष्ट वस्तु की 
प्राप्ति को सम्भावना हो जाती है तो उसको प्रतीक्षा असह्य हो जाया करती है। अतः भगवान्‌ 
के इस वरदान से उनका प्रेम इतना उत्कट हो गया जितना कि अब तक कभी न हुआ था। 
इसीलिए भगवान्‌ ने एक वर्ष का व्यवधान रक्ख़ा था । 

इसका एक और भी कारण है। यह सिद्धान्त है कि प्राकृत गुणमय शरीर के साथ 
रमण करने की योग्यता नहीं रखता | इसके लिये अप्राकृत रसमय दारीर होना चाहिये । 
किन्तु इसकी प्राप्ति कंसे होती है? उसका प्रकार यह है । जिस दिन से प्राणी करुणासिन्धु 
श्रीभगवान्‌ की कृपा का अनुसन्धान करता है उसी दिन से उसका अप्राकृत रसमय शरीर बनना 
आरम्भ हो जाता है। इसे स्पष्टतया समझने के लिये एक बात पर ध्यान देना चाहिये । लोक 
में यह देखा जाता है कि ग्राह्म-ग्राहक भावों में साजात्य रहा करता है । तैजस नेत्र से तैजस:रूप 
का ज्ञान होता है तथा आकाशीय श्रोत्र से ही आकाशीय शब्द का ज्ञान होता है । मन पाँचों भूतों 
के सात्तिविक अंश का कार्य है इसी लिए उससे पाचों भूतों के गुणों का ग्रहण हो सकता है । इसी 
प्रकार यहाँ भी देखना चाहिये । भगवान्‌ प्राकृत हें या अप्राकृत ? वे तो सत्यज्ञानानन्तानन्दमूति 
ही हें। 


सत्यज्ञानानन्तानन्दमात्रेकरसमूरत॑यः । र 
अस्पृष्टभूरिमाहात्म्या अपि ह्य,पनिषद्दुशाम्‌ ॥ 
उनके महान्‌ माहात्म्य को समझने में तो वेदान्तविद्‌ भी असमर्थ हें। उनमें प्राकृत 
भाव का लेश भी नहीं है । दीपकलिका क्या है? वह शुद्ध अग्निमात्र ही तो है। जिस प्रकार 
बत्ती और तैल को निमित्त बनाकर अग्नि ही दाहकत्व-प्रकाशकत्व विद्धिष्टरूप में परिणत हुआ 
करता है उसी प्रकार परमान्तरङ्ग अचिन्त्य-दिव्यातिदीव्य लोलाशक्ति को ही निमित्त बनाकर 
वह शुद्ध परमानन्दघन परब्रह्म ही भगवान्‌ कृष्णरूप में प्रकट होता है । 

जिस समय भगवान्‌ ऊखल में बँध गये थे उस समय ऐसा कहा गया है-'बवन्ध प्राकृतं 
यथा” | यहाँ भ्राक्कतं यथा’ इस उक्ति का क्या तात्पर्यं है? इसका यही रहस्य है कि भगवान्‌ 
प्राकृत-भिन्न हें। गीता में भगवान्‌ ने कहा है--- 


जन्म कमं च मे दिव्यमेवं यो वेत्ति तत्त्वतः। 
त्यकत्वा देहं पुनजन्म नेति मामेति सोऽर्जुन ॥। 
इस प्रकार जव स्वथं भगवान्‌ ही कह्‌ रहे हें कि-जो पुरुष मेरे दिव्य जन्म-कर्म को जानता 
है, वह पुनर्जन्म को.प्राप्त नहीं होता ; तो भगवान की अप्राकृतता के विषय में किसी सन्देह 
का अवकाश ही कहाँ है? वाभनपुराण का वचन है-- 
सर्व देहाः शाइवताइच नित्यास्तस्य महात्मनः । 
हानोपादानरहिता नेव प्रकृतिजाः क्वचित्‌ ॥ 
इसी प्रकार की और भी बहुत-सी उक्तियों से सिद्ध होता है कि भगवान्‌ का दिव्य 
मङ्गल-विग्रह अप्राकृत ही है। जो लोग युक्तिवाद से उसे अनित्य या भौतिक सिद्ध करने का 
प्रयत्न करते हें उन्हीं से श्रीविश्वनाथ चक्रवर्ती कहते हें-'ये तु भगवतो विग्रहं लक्ष्यी कृत्य युक्ति- 
शरानादित्सवस्ते घोरे नरके निपतिष्यन्ति अलं तैः सहालापेन।' अर्थात्‌ जो लोग भगवान्‌ की 
दिव्य मङ्गलमयी सूति को लक्ष्य करके युक्तिरूप वाणों को ग्रहण करना चाहते हें वे घोर नरक 
में गिरेंगे, उनके साथ बात करने की भी आवश्यकता नहीं है । 
एसा क्यों है ? जिस प्रकार 'परदारान्नाभिगच्छेत्‌' इत्यादि निषेध वाक्यों का अतिळङ्कन 
करने से जीव नरकगामी होता है उसी प्रकार भगवदीय रहस्य के विषय में कुछ भी वाद-विवाद 
करने-वाले पुरुष को अवश्य उसका दुष्परिणाम भोगना पड़ता है, क्योंकि भगवान्‌ की गति 
अचिन्त्य है और अचिन्त्य विषयों के सम्बन्ध में तकं करना सर्वथा निन्दनीय है-'अचिन्त्याः खलू 
ये भावा न तांस्तकेण योजयेत्‌ ।' अतः भगवद्विग्रह के अप्राकृतत्व के विषय में किसी प्रकार की 
शङ्का न करनी चाहिये। उसमें, उसका अनित्यत्व सिद्ध करनेवाले, सावयवत्वादि हेतुओं का 
अभाव है, क्योंकि वह प्राकृतत्व आदि दोषों से रहित है । 
इस क्रम से देखें तो भगवान्‌ अप्राकृत होने के कारण नित्य हैं। यदि कहो कि भगवद्डिग्रह 
को अध्राकृत ओर नित्य मानने पर तो अद्वेतवाद भी सिद्ध न हो सकेगा, तो ऐसा कहना ठीक नहीं 
क्योंकि प्रकृति की सत्ता वेदान्तसिद्धान्त के अनुसार नहीं बल्कि सांख्यमतसम्मत हैं। वेदान्तियों 
ने तो 'ईक्षतर्नाशब्दम्‌' इत्यादि सूत्रों से उसका खण्डन किया है । 
यहाँ साँख्यवादी यह आपत्ति करता है कि 'सतत्वात्सञ्जायते ज्ञानम्‌ इस उक्ति के 
अनुसार जब कि चेत॑न को सत्त्वगुण के संसग से ही ज्ञान होता है तो सत्त्वगुणवाली प्रकृति को भी 
ज्ञान हो ही सकता है ; अतः ईक्षतेर्नाशब्दम्‌’ इस सूत्र के अनुसार भी वही जगत्‌ का उपादान 
कारण होनो चाहिये। यदि कहो कि सत्त्व की अपेक्षा से रहित चेतन में ही ज्ञान (ईक्षण) 

होता है तो ऐसा कहना ठीक नहीं, क्योंकि यह प्रश्न होता है कि चेतन में नित्य ज्ञान है या अनित्य ? 
यदि नित्य कहें तब तो पुरुष की स्वतन्त्रता का व्याघात होगा । कारण, नित्य वस्तु का कर्ता क 
अधीन होना असम्भव है और तुम्हारे कथनानुसार ज्ञान चेतन कर्त्ता के अधीन होना चाहिये ; 
इसके विपरीत यदि उसमें अनित्य ज्ञान माना जाय तो वह सहेतुक ही होना चाहिये | ऐसी 
अवस्था में हेतु के सम्वन्ध में भी ऐसा विकल्प होगा कि वह नित्य है या अनित्य । यदि हेतु नित्य 
है तो उससे नित्य ज्ञान होना चाहिये और यदि अनित्य है तो उसका भी कोई अन्य हेतु होना 
चाहिये, इससे अनवस्था दोष उपस्थित होगा । 

इन संब आपत्तियों का वेदान्ती इस प्रकार उत्तर देते हैं ।-प्रकृति में ज्ञान (ईक्षण) 
नहीं हो सकता, क्योंकि उसमें जिस प्रकार ज्ञान का हेतु सत्त्वगुण है उसी प्रकार उसका निरोध 
करनेवाला तमोगुण भी है । अतः केवल चेतन में ही ईक्षण हो सकता है, वयोंकि वह ज्ञानस्वरूप 
है। इस प्रकार यद्यपि उसमें नित्यज्ञान ही सिद्ध होता है तथापि आगन्तुक विषय के संसगं से 
उसका आगन्तुक होना भी सम्भव है ही जसे नित्य प्रकादास्वरूप सूर्य में आगन्तुक प्रकाशय के 
संसर्गं से सूर्य प्रकाशित करता है, इस प्रकार आगन्तुक प्रकाशन का व्यपदेश होता है। यहाँ जो 
प्रकाश्य है वह अनादि और अनिर्वाच्य तत्त्व है। साँख्यावादी की गुणमयी प्रकृति भी उसी के 
अन्तर्गत है । परन्तु भगवच्छक्ति परम दिव्य और शुद्ध है तथा मूलप्रकृति त्रिगुणमयी एवं जड़ 
है । देखो, एक वृक्ष के बीज में कितनी शक्तियाँ रहती हें। उसमें अति कठोर कण्टकजनन की 
भी शक्ति है और अत्यन्त मनोज्ञ सौन्दर्ये-माधुर्यमय पुष्प उत्पन्न करने की भी । इन दोनों प्रकार 
की शक्तियों में कोई विलक्षणता है या नहीं ? जिस प्रकार इन दोनों शवितयों में महान्‌ अन्तर 
हैं, उसी प्रकार सुख-दुःख-मोहात्मक जगत्‌ की उत्पत्ति करनेवाली गुणमयी शक्ति और अति 
अलौकिक दिव्य मङ्गलविग्रह को व्यक्त करनेवाली लीलाहाक्ति में भी बहुत बड़ा अन्तर है। 
यदि उनमें अन्तर नहीं थातो जिन सनकादिकों को प्रपञ्च की कारणभूता कोई भी शवित 
मोहित नहीं कर सकती थी, उन्हें भगवान्‌ के चरण-कमलों से लगी हुई तुलसी की दिव्य गन्ध ने 
क्यों मोहित कर दिया ? अतः सिद्ध यह हुआ कि दिव्य भगवद्विग्रह को प्रकट करनेवाली लीला- 
शक्तिं परा है और जगदुत्पादिनी गुणमयी शक्ति अपरा है । 

इससे अद्वेतवाद में भी कोई भेद नहीं आता । जिस प्रकार जल में तरङ्गें रहती हें और 
उनका जल से अभेद रहता है, उसी प्रकार ब्रह्म में भी पराशक्ति अभिन्नरूप से रहती है। यह 
बात शुद्धाद्वेतियों को भी अभिमत है । जब उनसे पूछते हेंकि भला, शुद्ध ब्रह्म से जगत्‌ की उत्पत्ति 
केसे हुई, तो वे कहते हें कि भगवान्‌ में एक अघटितघटनापटीयान्‌ आत्मयोग है, उसी से प्रपञ्च की 
उत्पत्ति होती है । इस बात को सिद्ध करने के लिये वे श्रीयशोदाजी के इस वाक्य का प्रमाण 
देते हैँ ।' जिस समय माता को यह दिखाने के लिये कि-मेंने मिट्टी नहीं खाई, भगवान्‌ ने अपना 
मुंह खोलकर दिखलाया तो उसमें नन्दरानी को सारा ब्रह्माण्ड दिखाई दिया'। यह देखकर वे 
बड़ी आदचर्यचकित हुई ओर सोचने लगीं कि यह क्या भेद है । क्या मुझे ही कोई भ्रम हो गया है, 

अथवा कोई राक्षसों का उपद्रव है ? ऐसी कोई वात तो है नहीं ; अतः मालूम होता है यह मेरे 
इस वालक का ही कोई विलक्षण आत्मयोग है । उस जगह उन्होंने कहा है--- 
अथो अमुष्येव ममार्भकस्य यः कइचनोत्पत्तिक आत्मयोगः । 

यहाँ जो 'यः कश्चन' पद है, वह उस आत्मयोग की अनिर्वचनीयता द्योतित करने के 
लिये है । 

ठीक यही वात अद्वंतवादी भी मानते हें । यहाँ 'यः कझ्चन' कहने का क्या तात्पयं है ? 
हम पूछते हैँ कि यह आत्मयोग भगवान्‌ से भिन्न है या अभिन्न । यदि भिन्न है, तब तो अद्वेत न 
रहा और यदि अभिन्न है तो भगवान्‌ की तरह यह कूटस्थ होगा । और कूटस्थ होने पर प्रपञचो- 
त्पादन में समर्थ नहीं होगा । इसलिये इसे, न भिन्न कह सकते हें और न अभिन्न ही । अतः वह 
भगवान्‌ से अव्यतिरिक्त होने पर भी भगवान्‌ के दिव्यातिदिव्य विग्रह के प्रादुर्भाव का कारण 

। इसलिये इस विषय में कोई विशेष मतभेद नहीं 

इससे सिद्ध हुआ कि भगवान्‌ ने जो उसी ममय रमण करने की अनुमति न देकर एक वर्ष 
का व्यववान किया, उसका यही तात्पर्यं था कि-वे एक साल मेरी प्रतीक्षा में रहकर रसमय 
विग्रह प्राप्त करें। भगवान्‌ के सोन्दर्थ-माधुर्यादि अप्राकृत हैं; अतः प्राकृत इन्द्रियाँ उन्हें 


ग्रहण नहीं कर सकतीं। उन्हें ग्रहण करने के लिये तो अप्राकृत देह और इन्द्रियों की 
आवश्यकता 


किन्तु उस अप्राकृत रसमय शरीर की क्रमश: अभिवृद्धि होती है । प्राणी जितनी ही 
मात्रा में भगवदनुसन्धान में तत्पर होता है, उतनी ही उसके रसमय शरीर की पुष्टि होती जाती 
है और प्राकृत शरीर का क्षय होता जाता है । जिस समय वह पूर्णतया भगवन्निष्ठ हो जाता है 
उस समय उसे पूर्णतः रसमय शारीर को प्राप्ति हो जाती है और भौतिक शारीर नष्ट हो जाता है । 
कात्यायनी-पूजन से गोपाङ्गनाओं के रसमय शरीर का आरम्भ तो हुआ, किन्तु उसकी ठीक 
पूर्णंता नहीं हुई थी । इसी लिए भगवान्‌ ने ऐसा नियम किया । जिस समय इष्ट वस्तु सुलभ 
माळूम होने लगती है उसी समय उसकी प्राप्ति की उत्सुकता बढ़ती है। कात्यायनी-पूजन के 


समय गोपाङ्गनाओं को भगवान्‌ सुलभ नहीं जान पड़ते थे ; इसीसे उनके प्रति उनका उत्कट 
प्रम भी नहीं था । 


यह्‌ नियम है कि पहले जिस वस्तु का संयोग होता है उसी के वियोग में दुःख हुआ करता 
है। विना संयोग के तो प्रेम ही नहीं होता, फिर उसके अभाव में दु:ख ही कया होगा ? 
मनुष्य का जितना जिसके प्रति अधिक प्रेम होगा उतना ही उसके वियोग में दु:ख होगा । 
यावतः कुरुते जन्तुः सम्बन्धान्मनसः प्रियान्‌ । 
तावन्तोऽस्य निखन्यन्ते हृदये शोकशद्भूःवः ॥। 
अतः जब गोपाङ्गनाओं को श्री भगवान्‌ के श्रीअङ्ग से संस्पृष्ट-वस्त्र द्वारा भगवान्‌ 
का संयोग हो गया, तो उसी ने वियोग होने पर, उनके हृदय में विरहारिन प्रज्वलित कर दी | 

~ 


वे जब कभी भगवान्‌ की झाँकी करती थीं तो उनके हृदय में परमानन्द की बाढ़ आ जाती थी और 
उनके आँखों से ओझल होते ही विरहानल धधक उठता था । 


गोपीनां परमानन्द आसीद्‌ गोविन्ददर्शने । : दिल 


क्षणं युगशतमिव यासां येन विनाभवत्‌ ॥ 


जिस प्रकार सुवर्णादि के शोधन के लिए अग्निसंयोग की आवश्यकता होती है, उसी 
प्रकार गोपाङ्गनाओं का रसमय दारीर भी तभी पुष्ट होगा जब वह भगवद्विरहाग्नि में सन्तप्त 
हो लेगा । इसीसे जब से भगवान्‌ ने यह वर दिया कि 'मयेमा रंस्यथः क्षपा:' तबसे उनके प्रति 
उनका जो प्रेमातिशय हुआ उसके कारण उनकी वियोगार्नि से उनका रसमय शारीर पृष्ट होने 
लगा तथा उनका जो प्राकृत शरीर था, वह उस वियोगकृत सन्ताप से दग्ध हो गया । इस प्रकार 
एक वर्ष में वे पूर्णतया परिपक्व हो गई । 
किन्तु सभी गोपाङ्गनाएँ एक-सी अधिकारिणी नहीं थीं। उनमें जो भगवान्‌ की 
आह्वादिनी शक्तिरूपा श्री वृषभानुनन्दिनी और उनकी सहचरी ललिता-विशाखा आदि हें. 
वे तो नित्य-सिद्धा हें। वे तो भगवान्‌ की नित्य सहचरी हें। जिस प्रकार अमृतमय समुद्र में 
माधुर्यं होता है, उसी प्रकार भगवान्‌ के साथ उनका अभेद ही है। यह वात श्रुतिरूपा मुनिचरी 
और देवकन्या आदि अन्य गोपाङ्गनाओं के विषय में समझनी चाहिये, जो कि साधनसिद्धा थीं । 
वे ही इस प्रकार भगवद्विप्रयोगरूप अग्नि से रसमय शरीर का सम्पादन करती थीं । नित्यसिद्धा 
तो केवळ लोक़-संग्रह के लिये ही ऐसा करती थीं । उन्हें स्वयं इसकी कोई अपेक्षा नहीं थीं । 
उनमें भी कोई-कोई गोपाङ्गनाएँ ऐसी थीं, जो साल भर में सिद्धा नहीं हुई ; उन्हीं के विषय 
में एसा कहा गया है--- 
अन्तर्गृहगताः काश्चिद्‌ गोप्योऽलब्धविनिगंमाः । 
कृष्णं तर्‍द्टावनायुक्ता दध्युर्मोलितलोचनाः ॥। 
डुःसहप्रेष्ठविरहतोव्रतापधुताशुभाः। 
ध्यानप्राप्ताच्युताइलेषनिव्‌ तत्या क्षोणमङ्गलाः ॥। 
जिस समय भगवान्‌ ने अपनी मधुमय वेणु का वादन किया, उस समय उस वेणुनादरूप 
उद्दीपनःविभावद्वारा जब रससिन्धु भगवान्‌ ऋष्ण उन व्रजाङ्गनाओं के अन्तःकरणों में प्रस्फुरित 
हुए तो उनका मनोमळ सर्वथा नष्ट हो गया और उन्हें भगवान्‌ के वियोग में एक-एक पल असह्य 
हो गया । किन्तु उस समय उनके पतियों ने उन्हें घर में बन्द कर दिया था। इससे उनके हृदय 
में जो सन्ताप हुआ, उसे देखकर संसार के सारे अशुभ कांप उठे; उन सबने मिलकर भी किसीको 
उतना कष्ट.पहुँचाने में अपने को असमर्थ पाया । किन्तु साथ ही उन्होंने जो ध्यानयोग द्वारा 
भगवान्‌ का एक क्षण के लिये आइलेष किया उससे उनके हृदय में जो परमानन्द का उद्रेक हुआ 
उसे देखकर भी अनन्त ब्रह्माण्डान्तर्गत प्राणियों के समस्त पुण्याजित सुख क्षीण हो गये । उन्होंने 

किसी को इतना सुख पहुँचाने में अपने को असमर्थं पाया । इस प्रकार जिन गोपाङ्गनाओं के 
अप्राकृत रसमय दारीर की पुष्टि अभी नहीं हुई थी, वह अब हो गई । भगवान्‌ के विभ्रयोग- 
जनित सन्ताप से उनका गुणमय शारीर दग्ध हो गया, इसी से कहा है-'जहुर्गुणमयं देहम्‌' । 

इससे सिद्ध हुआ कि, गुणमय शरीर का त्याग किये विना भगवदाइलेष प्राप्त नहीं हो 
सकता । यही वेदान्त का भी सिद्धान्त है। वहाँ भी गुणमय शरीर में अनासक्त होने पर ही 
ब्रह्मसंस्पर्श की प्राप्ति होती है और उसी से परमानन्द का अनुभव होता है। श्रीमद्भगवद्गीता 
का वचन है-- 


बाह्यस्परष्वसक्तात्मा विन्दत्यात्मनि यत्सुखम्‌ । 
स॒ ब्रह्मयोगथुक्तात्मा सुखमक्षयमइनुते॥ 

पुरुष का ब्रह्म-संस्पश प्राप्त करना क्या है ? जिस समय श्रवण, मनन और निदिध्यासन 
के द्वारा जीव अन्नमयादि कोशों से मुकत होकर स्वरूपस्थ होता है, उसी समय उसे ब्रह्म के साथ 
अपनी अभिन्नता का अनुभव होता है। इसीलिए महावाक्य के तात्पर्याथ में 'तत्‌” और 'त्वम्‌ 
पद का लक्ष्यार्थं लिया जाता है, वाच्यार्थ नहीं लिया जाता । यदि अवच्छेदवाद की दृष्टि से देखें 
तो उपाधिपरिच्छिन्न चेतन ही जीव है और उपाधिनिर्मुक्त ब्रह्म है तथा उपाधि के रहते हुए 
उनकी एकता का अनुभव नहीं हो सकता । प्रतिविम्ववाद में भी, जल में प्रतिविम्बित आकाश 
के समान बुद्धिरूप उपाधि में प्रतिबिम्बित चेतन ही जीव है । उसका महाकाहरूप ब्रह्म से जल- 
रूप उपाधि के कारण ही भेद है और उपाधि की निवृत्ति होते ही दोनों की एकता हो जाती है । 
इस प्रकार उपाधिक्कत परिच्छिन्तता आदि दोषों का आरोप करने से ही एक अनन्त पूर्ण तत्त्व 
दोषवान्‌ सा प्रतीत होता है। इसीसे कहा है 

'एकमपि सन्तमनेकसिव मन्यते ।' 

अतः जव तक जीव गुणमय शारीर से संसक्त है, तव तक वह ब्रह्म-संस्पशँ का अधिकारी 
कभी नहीं हो सकता । जिसने उपाधि का वाध करके त्वंपदार्थं का शोधन कर लिया है, वही 
तत्पदार्थं से अपना अभेद अनुभव करने में समर्थ हो सकता है। इसी प्रकार यहाँ गोपाङ्गनाओं 
को भी अपने प्राकृत शरीर का अपनोदन कर शुद्ध रसमय शारीर प्राप्त करने के लिये भगवान्‌ 
ने एक वर्ष का व्यवधान रखा । 

उस समय भगवान्‌ ने जो कहा थाकि 'मयेमा रंस्यथः क्षपाः' अर्थात्‌ तुम इन्हीं रात्रियों 
में मेरे साथ रमण करोगी-इसमें भी एक संदेह होता है। वह यह कि, चीरहरण-लीला तो 
दिन के समय हुई थी और 'इमाः' (इन) शब्द प्रस्तुत अर्थ का योतक है.; फिर भगवान्‌ ने 
'इमाः क्षपाः’ इन रात्रियों में ऐसा निर्देश कंसे-किया ? यदि कहो कि वे रात्रियाँ भगवान्‌ की 
बुद्धि में स्थित थीं, इसलिए यह उक्ति अयुक्त नहीं है तो ठीक है । परन्तु गोपियों को तो इनका 
प्रत्यक्ष नहीं था । इससे मालूम होता है कि गोपियों को वर देने की इच्छा करने पर भगवान्‌ की 

सत्यसङ्कुल्पता शक्ति से प्रेरित योगमाया ने इन रात्रियों को भगवान्‌ के सामने उपस्थित कर 
दिया था । जैसे यदि कोई सम्राट्‌ किसी को कोई वस्तु देना चाहता है, तो उसका भाव समझने- 
वाले सेवकगण उस वस्तु को लाकर सामने उपस्थित कर देते हें । 

इसके सिवा एक शंङ्का यह भी होती है कि रासलीला तो केवल एक रात्रि में ही हुई थी, 
फिर यह तथा चीरहरण-लीला के अनन्तर वर-प्रदान करते समय भी बहुवचन (इमाः) का 
प्रयोग क्यों किया गया ? 

उत्तर--भगवान्‌ अनन्त-गुणमय हें, उनके अचिन्त्य और अनन्त गुणों का आस्वादन 
अल्प काल में नहीं हो सकता । ब्रजाङ्गनाओं ने भी किसी क्षुद्र फल के लिये कात्यायिनी-पूजन 
आदि कठोर तपस्या का अनुष्ठान नहीं किया था । अतः यदि उन्हें थोड़े समय के लिये ही भगवत्सु- 
खास्वादन का अवसर प्राप्त होता तो यह्‌ उनकी तपस्या का पूरा फल हुआ न समझा जाता । 
भगवान्‌ के स्वरूप-रसास्वादन के विषय में ही श्रीवृषभानुनन्दिनी का कथन था कि-अरी सखियो! 
भगवान्‌ के समग्र सोन्दर्य-माधुर्य-रसास्वादन की बात तो द्र है, यदि सके एक कण का भी 
आस्वादन करना हो, तो हमारे प्रत्येक रोम में कोटि-कोटि नेत्र होने पर भी हम उसका सम्यक्‌ 


आस्वादन करने में असमर्थ हें। जिस समय ये नेत्र भगवान्‌ के एक अङ्ग के दर्शन में लग जायेंगे, 
उस समय इनका सामर्थ्यं नहीं कि वहाँ से आगे बढ़ सकें । 


इस विधय में ऐसी ही बात अन्यत्र कही गई है। जिस समय भगवान्‌ रामचन्द्र का 
विवाहोत्सव हुआ, उस समय उस अपूर्वं शोभा को निहारने के लिये ब्रह्मा, शिव, पडानन एवं 
इन्द्रादि सभी देवगण वहाँ उपस्थित हो गये । भगवान्‌ का वरवेष देखकर वे अपने को अत्यन्त 
बड़भागी मानने लगे । उस रूप-माधुरी का पान करने के लिए उन्हें अपने नेत्रपर्याप्त न जान पड़े; 
उस समय जिसके जितने अधिक नेत्र थे, उसने अपने को उतना ही अधिक भाग्यशाली समझा । 
ब्रह्मादि सभी देवताओं की अपेक्षा अधिक नेत्र होने के कारण देवराज इन्द्र को सबसे अधिक 
आनन्द हुआ और उन्होंने गौतम ऋषि के शाप को, जिसके कारण उन्हें सहस्र भग प्राप्त हुए थे 
और जो पीछ मुनि के प्रसन्न होने पर सहन नेत्र हो गये थे, अपने लिये परम हितकर माना । 
उनको मनोवृत्ति को व्यक्त करते हुए श्रीगोसाई जी महाराज ने कहा है-- 


रार्माह चितव॑ सुरेस सुजाना। 
गोतम साप परम हित माना॥ 
यह वात तो इन्द्रादि देवताओं की है। परन्तु गोपाङ्गनाएँ तो प्रेममार्ग की आचार्या 

हैं, उनमें भी श्रीराधिकाजी तो सांक्षात्‌ भगवान्‌ की आह्लादिनीशक्ति हें, उनके प्रेम की तुलना 
देवताओं के साथ कया की जा सकती है ? इसी से इन्द्रादि तो भगवान्‌ की रूपमाधुरी का अधिक 
से अधिक सह्न नेत्रों से ही पान करके तृप्त हो गये, किन्तु श्रीवृषभानुनन्दिनी तो कहती 
हें कि हमारे प्रत्येक रोमकूप में कोटि-कोटि नेत्र हों तब भी हम श्रीश्यामसुन्दर के सौन्दर्यं के एक 
कण का भी यथेष्ट रसास्वादन नहीं कर सकतीं । भला प्रेम में कभी तृप्ति होती है? | 

यह नियम है कि वस्तु चाहे एक ही हो ; किन्तु उसका जो जितनां अधिक रसज्ञ होगा 
उसे वह उतनी ही अधिक सरस प्रतीत होगी । अरसिकों को रसमय पदार्थं भी उतना सरस 
प्रतीत नहीं होता । देखो, ब्रह्म सवंत्र ही है, तथापि उसके परमानर्‍्द की संदको समान अनुभूति 
नहीं होती । उसकी स्फुट प्रतीतिं तो भावुक भक्तगण तथा आत्माराम मुनिजन को ही होती है । 

एक चित्रकार ने एक चित्र तैयार किया और उसे वह किसी राजा के यहाँ ले गया । 
परन्तु राजा ने उसका कोई विशेष रहस्य नहीं समझा; केवल उदासीन भाव से उसका १००००) 
मूल्य देने को कहा । किन्तु चित्रकार ने इस मूल्य में चित्र देना स्वीकार न किया । जिस समय 
वह उसे लौटाकर ले जा रहा था, वीच में उसे एक राजसेवक मिला । उसने आग्रहपूर्वक 
वह चित्र दिखाने को कहा । जव चित्रकार ने उसे खोलकर दिखलाया तो वह राजसेवक उसका 
हस्तकौद्यल देखकर दङ्ग रह गया । किन्तु उसके पास उस चित्र को मोल लेने योग्य द्रव्य नहीं था । 
उस समथ वह केवल एक धोती बाँधे हुए था । उसने उसमें से लंगोटी भर फाड़कर वह धोती 
उस चित्रकार को दे दी । चित्रकारने भी उस धोती के वदले में ही वह चित्र उसे दे दिया । 

धीरे-धीरे यह समाचार राजा के कानों तक पहुँचा । राजा ने उसे बुलाकर पूछा कि 
तुमने जो चित्र हमें १००००) में भी नहीं दिया वही हमारे एक साधारण सेवक को केवल उसकी 
धोती लेकर ही केसे दे दिया ? तंव चित्रकार ने कहा-राजन्‌ ! आपने उसका महत्त्व नहीं 
समझा था ; इसलिये आप जो कुछ देते थे वह भी इसका पर्याप्त मूल्य नहीं था ; किन्तु आपके 
सेवक ने उसका महत्त्व जाना और जो कुछ अधिक-से-अधिक वह्‌ दे सकता था वही दे भी दिया । 
इसलिए मेने आपके १००००) की अपेक्षा भी उसकी धोती का अधिक मूल्य समझा था । 

एक दिन हमने भी एक चित्र देखा था । उसमें विल्कुल एक ही रूप को दो स्त्रियाँ वनाई 
गई थीं । उन दोनों के आकार प्रकार एवं वेश-भूषा में कोई भी अन्तर नहीं था| दोनों ही 
आमने-सामने शोकमुद्रा में बैठी थीं । उस चित्र को देखकर समझ में नहीं आता था कि इसका 
कया रहस्य है। बहुत विचार करने पर मालूम हुआ कि इसका प्रसङ्ग इस प्रकार है-एक दिन 
श्रीवृषभानुनन्दिनी अपने मणिमय प्राङ्गण में बैठी थी ; उस समय उन्हें अपना ही प्रतिबिम्ब 
दिखाई दिया । उसे कोई अन्य नायिका समझकर उन्हें वड़ा खेद हुआ और उसका रूप-लावण्य 
देखकर वे सोचने लगीं कि यदि श्रीशयामसुन्दर ने इस नायिका को देख लिया तो वे हमसे क्‍यों 
प्रीति करेंगे। वस्तुतः यह बात जो कही जाती है ठीक ही है कि श्रीभगवान्‌ और वृषभानु- 
दुलारी परस्पर एक-दूसरे के सोन्दर्यातिशय का तो समास्वादन कर सकते हें परन्तु वे अपने- 
अपने सौन्दर्य का भोग करने में असमर्थ हें । 'विस्मापनं स्वस्य च सौभगर्द्धेः उनका सौन्दर्यं 
स्वथं उन्हीं को विस्मय में डाल देनेवाला है। यही भाव उस चित्र में व्यक्त किया गया था| 
किन्तु जिस प्रकार इस रहस्य को समझने से पूर्व हमें वह चित्र विशेष महत्वपूर्ण नहीं जान पड़ता 
था उसी प्रकार उस राजा को भी उस चित्रकार के लाये हुए चित्र में कोई विशेषता नहीं जान 
पड़ी। 

तात्पर्यं यह है कि वस्तु तो एक ही होती है ; किन्तु जो रसज्ञ हैं उन्हें उसकी विशेष | 
रसानुभूति होती है ; अरसिकों को तो आपातदृष्टि से उसका कोई विशेष महत्व दिखाई नहीं 
देता। इसी प्रकार गोपाङ्गनाएँ भगवान्‌ के सौन्दर्थ-माधुर्यातिशय की सबसे बड़ी रसज्ञा थीं ; 
इसलिए उससे दीघंकाल में भी उनकी तृप्ति नहीं हो सकती थी। वे कात्यायनी-पूजन और 
विविधविध ब्रताचरण रूप तपस्या करके योगारूढ़ हुई थीं। उससे यदि उन्हें एक रात्रि के 
लिए ही भगवत्सान्निष्य की प्राप्ति होती तो वह उन्हें किसी प्रकार सन्तुष्ट न कर सकता । उन्हे 
जो महान्‌ फल प्राप्त होनेवाला था वह तो पूर्ण ब्रह्मसंस्पश था और ब्रह्मसंस्पशं ही पूर्ण योगारोहण 
है । किन्तु यदि यह अल्पकाल के लिये होता तो उससे कंसे तृप्ति हो सकती थी ? अतः उन्हें 
उनकी तपस्या का पूर्ण फल प्रदान करने के लिये भगवान्‌ की योगमाया ने एक ही रात्रि में अनन्तं- 
कोटि ब्राह्म रात्रियों का समावेश किया था । इसी से 'इमा: क्षपाः' और 'ताः रात्री:' इन वहुवचनों 
का प्रयोग किया गया है। वेदान्त का यह सिद्धान्त है कि अल्पकाल में अनन्त काल का और 
अल्प देश में अनन्त देश का समावेश किया जा सकता है । स्वप्न में हम देखते ही हें कि एक क्षण 
में ही वर्षो के प्रसङ्ग का अनुभव हो जाता है । योगवाशिष्ठ में पाषाणोपाख्यान में एक शिला 
के भीतर ही ब्रह्माण्ड का प्रदर्शन कराया गया है तथा राजा लवण के उपाख्यान में भी दो-ढाई 
घड़ी के भीतर ही वर्षों के प्रसङ्ग का अनुभव कराया गया है। इसी प्रकार यहाँ भी प्रहर- 
चतुष्टयवती एक ही रात्रि में अनन्तकोटि ब्राह्म रात्रियों का समावेश किया गया है, जिससे 
उनको चिरकालीन भगवत्सम्भोगलालसा की पूर्णतया पूर्ति हो । 

भगवान्‌ के आलिङ्गन का कितना महत्व है? इसका वर्णन हम कहाँ तक कर सकते 
हैँ । हनुमानूजी की अदभुत सेवाओं से सन्तुष्ट होकर भगवान्‌ ने कहा था-- 

एककस्योपकोरस्य प्राणान्दास्याभि ते कपे। 
शेषस्येहोपकाराणां भवाम ऋणिनो वयम्‌ ॥। 


अर्थात्‌ हे कपे ! में तुम्हारे एक-एक उपकार के बदले अपने प्राणों का समर्पण कर 
सकता हूँ; फिर भी वे बचे ही रहेंगे और उनके लिये हमें ऋणी रहना पड़ेगा। उन्हीं हनुमान्‌जी को 
उन्होंने अपना अद्भुत आइलष प्रदान करते हुए कहा था -- 
एष सवस्वभूतस्तु परिष्वङ्गोऽयमद्भुतः । 
सया कालमिमं प्राप्य दत्तो ह्यस्य महात्मनः ॥। 
भक्तों का सर्वस्वभूत यह भगवदाइलेष वस्तुतः अत्यन्त दुर्लभ है । यह तो ब्रह्मा एवं 
सनकादि को भी प्राप्त होना कठिन है । इसी को ब्रह्म-संस्पर्श भी कहते हें । 
किन्तु यदि यह ब्रह्मसंस्पशं बाह्मस्पर्शो के समान क्षणिक ही हुआ तो इसमें विशेषता 
ही क्या हुई । भगवत्सम्मिलन कभी अस्थायी नहीं हुआ करता ; भगवान्‌ की प्राप्ति हो जाने 
पर तो फिर पुनरावृत्ति ही नहीं होती “मामुपेत्य तु कौन्तेय पुनजँन्म न विद्यते ।' इसी दृष्टि से 

भगवान्‌ ने एक रात्रि में ही अनन्त वाह्य रात्रियों का समावेश करके उन्हें अगणित रात्रियों का 
अनुभव कराया। 

'रात्री:' शब्द का अर्थ निशा तो है ही, किन्तु इसके सिवा इसका दूसरा तात्पर्य भी हो 
सकता है। 'रा दाने' इस कोश के अनुसार 'रा' धातु का अर्थ 'देना' है, उसमें 'तृन्‌' प्रत्यय जोड़ने 
पर 'रात्री' शब्द सिद्ध होता है, जिसका अर्थ 'देनेवाली' है । अर्थात्‌ गोपाङ्गनाओं को अभीष्ट 
भगवान्‌ श्रीकृष्णचन्द्र का सौन्दर्य-समास्वादन, उसे देनेवाली रात्रियाँ। 'रात्रीः' दब्द के पहले 
जो 'ता:' विशेषण है वह उन रात्रियों की विलक्षणता द्योतित करता है। 'ताः रात्रीः” अर्थात्‌ 
जिनके चरणों का आश्रय लेनेवाले योगीन्द्र-मुनीन्द्रों को भी अपने अभीष्ट तत्त्व की प्राप्ति होती 
है उन्हीं गोपाङ्गनाओं की अभिलाषाओं को पूर्ण करनेवाली होने के कारण वे रात्रियाँ विलक्षण 
थीं ही। 

यह दानशीला रात्रियाँ इसलिये अत्यन्त विलक्षण हैं क्योंकि पात्र और देय के महत्त्व से 
दान का महत्व होता है श्री ब्रजाङ्गना जैसे सर्ववन्द्य पात्रों के लिये निखिल रसामृतमूत्ति श्रीकृष्ण 
तत्त्व का प्रदान करनेवाली हें और श्रीकृष्ण जैसे परमपावन पात्र के लिए उन श्रीवृषभानुनन्दिनी 
का प्रदान किया जिनके लिये श्रीकृष्ण उत्सुक और लालायित थे । अन्न, वस्र, रत्न, भूमि आदि 
समस्त दानों से ब्रह्मदान सर्वोत्क्ष्ट है, समस्त पात्रों में ब्रह्मवित्‌ ही सर्वश्रेष्ठ पात्र है। इसके 
सिवा जो अधिकारी भी हो और जिसके लिये लालायित हो उसके लिये उस वस्तु का दान बहुत 
प्रशस्य होता है । यहाँ ब्रजाङ्गना सर्वोत्क्रष्ट पात्र हें और श्रीकृष्ण रस के लिये उत्कण्ठित हें अतः 
उन्हें श्री कृषण जैसे दिव्य-रस का प्रदान करनेवाली वे रात्रियाँ धन्य हें। उनसे भी उत्कृष्ट पात्र 
सर्वाराध्य श्रीकृष्ण हें और वे श्री रासेश्‍वरी-सम्मिलन के लिये लालायित भी हें अतः उनके लिये 
भी यह दान महत्त्व का है । 

'ता:' का तात्पर्यं 'तदात्मिकाः' अर्थात्‌ भगवद्रूपा भी हो सकता है, वयोंकि भगवान्‌ 
का रमण और रमणसामग्री जो कुछ भी होगा अप्राकृत ही होगा ; प्राकृत पदार्थो से उनका रमण 
होना असम्भव है । जैसे वृन्दावन भगवद्रूप है वैसे ही वहाँ की रात्रियाँ भी भगवद्रूपा हें । 

वे रात्रियाँ कसी हें? 'शरदोत्फुल्लमल्लिका' :--- 

“शरदायामपि उत्फुल्लानि सल्लिकोपलक्षितानि अझेषंपुष्पाणि यासु ताः । 

अर्थात्‌ शरत्काल में मल्लिका से उपलक्षित समस्त पुष्प खिळे हुए हें वे रात्रियाँ । 
नियम तो ऐसा है कि कई तरह के पुष्प दिन में खिळते हें, कई रात्रि में तथा कई ग्रीष्म में खिलते 
हें और'कई शरद्‌ ऋतु में । किन्तु उस शरद्‌ ऋतु की रात्रि में सभी पुष्प अपने नियमों को छोड़कर 
खिळ गये थे । इसी प्रकार चित्रकूट पर भगवान्‌ राम के निवास करते समय वहाँ के फलों ने 
अपनी ऋतुओं का नियम छोड़ दिया था । श्रीगोसाई जी महाराज कहते हँ-- 

संब फल फल्यो रामहित लागो। 
रितु-अनरितुहि कालगति त्यागो ॥ 


६० भक्ति-सुधा--तुतीय खण्ड 


उसी प्रकार इस समय मानो सभी पुष्पों ने यही सोचा था कि हमारी शोभा और सुगन्ध 
की सार्थकता इसी में है कि हम श्री भगवान्‌ की प्रसन्नता सम्पादन करने में समर्थ हो सकें । जहाँ 
सारी प्रकृति अपनी प्रजाओं के साथ प्रभु की सेवा में उपस्थित होना चाहती है वहाँ ये पुष्पादि 
उद्दीपन विभाव भी प्रभु की प्रसन्नता सम्पादन करने को उत्सुक हो रहे हैं । अतः मानो अपनी 
सार्थकता के लिये ही वे भावोह्दीपन में सहायक हो रहे हैं । 

एसी 'रात्रियों को देखकर भगवान्‌ ने रमण करने को मन किया । अर्थात्‌ उचित काल 
और उद्दीपन समग्री देखकर ही भगवान्‌ ने अपनी प्रियतमाओं के साथ रमण करने के लिये उनका 
स्मरण किया । यहाँ 'वीक्ष्य' शब्द से साभिलाष दर्शन अभिप्रेत है, क्योंकि ये सव सामग्नियाँ 
भावोद्दीपन करनेवाली थीं । अतः इसका यह तात्पर्यं भी हो सकता है-'शरदोत्फुल्लमल्लिका 
रात्री: ताइच वीक्ष्य' अर्थात्‌ शरदोत्फुल्लमल्लिका रात्रियों को और उन्हीं के द्वारा प्रियतमा 
गोपाङ्गनाओं को देखकर (उन्होंने रमण करने. को मन किया) । 

(ता: अर्थात्‌ 'स्वस्वरूपभूता ब्रजाङ्गनाः' । इनके दो भेद हें-एक तो वे जो नित्यसिद्धा 
हैं और दूसरी वे जो भृङ्गीकीट-न्याय से भगवद्रूा हो गई थीं । जिस प्रकार कीट भृङ्गी से व्यति- 
रिक्त होने पर भी भावनातिशय के कारण भृङ्गीरूप हो जाता है, उसी प्रकार ये गोपाङ्भनाएँ 
स्वरूपतः भगवान्‌ से भिन्न होने पर भी अनुरागातिशय-के कारण भगवद्रूपा हो गई थीं । वे 
कहाँ थीं.?. 'मन:समुपस्थितः मनसो गोचरीभूताः' अर्थात्‌ वे भगवान्‌ की मानसिक दृष्टिः के 
सामने थीं ! उन्हें दयाद्रे दृष्टि से देखकर भगवान्‌ ने रमण-की इच्छा की । 

इसके सिवा 'ताः' राब्द बहुवचनान्त होने के कारण 'तत्‌? पद से निर्दिष्ट होने योग्य 
अनन्त पदार्थों का वाचक हो सकता है। हम 'ताइच ताश्च ताइच ता: इस प्रकार ता: पद 
से कही जानेवाली तीन प्रकार की गोपाङ्गनाओं का विचार करते हें। इनमें पहले 'ताः' से 
श्रुतिरूपा मुनिचरी और अन्य समस्त साधनसिद्धा गोपाङ्गनाएं कही गई हें । 

उनमें भी जो -श्रुतिरूपा गोपाङ्गनाएँवाच्य-वाचक के अभेद रूप से ब्रह्मरूपा ही हें वे 
दूसरे 'ताः' से ग्रहण की जाती हें। ॐ#कार मूलवाचक है, उसका वाच्य .परब्रह्म है। समस्त 
वाङमय ३“कार का विकार है और सारा प्रपञ्च ब्रह्म का कार्य है। अतः ३#कार का विकारभूत 
समस्त वाङमय ब्रह्म क कार्यभूत सम्पूर्ण प्रपञ्च का वाचक है । वाच्य और वाचक का अभेद 
हुआ करता है ; इसलिए'समस्त:वाङमय भी वस्तुत: ब्रह्मरूप ही है । 

इसके सिवा श्रुतियों के अवान्तर तात्पर्यं अन्य होने पर'भी उनका प्रधान तात्पर्यं तो 
ब्रह्म में ही है। शब्द से दो बातों का बोध हुआ करता है-जाति और व्यवित । त्वतलादि 
प्रत्ययवेद्य जाति भावरूप ही होती है। 'तस्य भावस्त्वतलो' इस पाणिनि-सूत्र के अनुसार घट 
की भावरूप जाति ही घटत्व है, वह वस्तुतः एक भाव-विरेष में स्थित मृत्तिका ही है । इस प्रकार 
घट का वाचक 'घट' शब्द भी मूलतः उसके कारण मृत्तिका का ही बोधन करता है । इसी प्रकार 
जितने शाब्द हूं वे सब अपने अभिधेय विभिन्न पदार्थो के मूल कारण परब्रह्म के ही वाचक हैं। 


की 


श्रीरासलीलारहस्य ६१ 


अतः अवान्तर श्रुतिथों का भी मुख्य तात्पर्य तो परब्रह्म में ही है । विचार किया जाय तो वस्तुतः 
वाच्य-वाचक का भेद भी नहीं है । ये दोनों भी एक ही चेतन के विवत्तं हैँ । अभिषेय-प्रपञ्च- 
जननानुकूल शाक्त्यवच्छिन्न चेतन का विवर्तं अभिधेय है और अभिधानात्मक-प्रपञ्चजनना- 
नुकूल-शक्त्यवच्छिन्न चेतन का विवर्तत अभिधान है । जिस प्रकार एक ही समुद्र में अनन्त तरङ्गे 
प्रादुर्भूत हो जाती हें उसी प्रकार एक ही परब्रह्म में अभिधान अभिधेय रूप अनन्त तरङ्ग प्रादुर्भूत 
हो गई हें। किन्तु 'तदभिन्नाभिन्नस्य तदभिन्नत्वनियमात्‌' इस न्याय के अनुसार तरङ्गाभिन्त 
समुद्र के साथ तरङ्गों का अभेद होने के कारण उनका आपस में भी अभेद है । 

यह वात तो तरज्भ से तरङ्गान्तर के अभेद की रही । किन्तु मूल दृष्टि सें तो अभिध(- 
नात्मक तरङ्ग जिस समुद्र में है लक्षणा-वृत्ति से वह उस समुद्र का ही बोधन करती है ; हाँ, 
तरङ्गान्तर को वह अभिधावृत्ति से बोधित करती है, क्योंकि किसी की भी शवित अपने शक्य 
में ही सफल हुआ करती है, अपने कारण में नहीं होती। दाहकत्व, प्रकाशकत्व आदि 
शक्तियोंवाला अग्नि अपने दाह्य काष्ठादि को ही दग्ध कर सकता है, अपने स्वरूपभूत अग्नि 
का दहन नहीं कर सकता । किन्तु मूल रूप से तो तरङ्गं समुद्र से भिन्न नहीं हें। यद्यपि यह दूसरी 
बात'है कि 'अकारो वै सर्वा वाक' इस श्रुतिं के अनुसार सम्पूर्ण वाङ, मय-प्रपञच का अकार में और 
अकार का उकार में और उकार का मकार में तथा. उसके पश्चात्‌ सम्पूर्ण प्रपञ्च का तुरीय 
में लय'होता है । 

तात्पर्य यही है कि अभिधानात्मिका श्रुतियाँ अनन्त चैतन्यानन्दसुधासिन्धु की तरङ्गों के 
समान हें और वे अभिधेय रूप उसकी अन्य तरङ्गों के साथ वृद्धि को प्राप्त होकर प्रकाशित होती 
हें, क्योंकि अभिधेय अर्थ उनके शक्य हें । श्रुतियाँ अपने उद्गमस्थल भूत परमतत्त्व का तो लक्षण 
से ही बोध कराती हें। यद्यपि किसी दृष्टि से 'घट' शब्द का वाच्य घटाकार में परिणत मृत्तिका 
भी हो सकती है तथापि लोक में 'घट” पद की वाच्य घट व्यक्ति ही समझी जाती है । इसी प्रकार 
अभिधानात्मक ब्रह्मत रङ्ग का वाच्य अभिधेयात्मक ब्रह्मतरङ्ग है, परन्तु है लक्षण से । 

फिर मीमांसकों ने तो जाति में ही शक्ति मानी है ; जाति घटत्वादि को कहते हें, 
जिसे घटभाव भी कहा जा सकता है। घट कार्य है ; कार्य का भाव कारण से व्यतिरिवत 
नहीं हुआ करता, समस्त कार्यो का भाव कारण में“ही पर्यवसित होता है। अतः समस्त दाब्दों 
की वाच्यतां का पर्यवसान कारणपरम्परा -क्रम से सन्मात्र में ही होता है। इसलिए सारे शब्दों 
का वाच्य परमात्मा ही है । इस प्रकार वाच्य-वाचक का अभेद है और समस्त श्रुतियाँ तत्पदार्थं 
से अभिन्न ही हें । अतः यहाँ 'ता:' शब्द से सभी श्रुतियाँ ग्रहण की जाती हैं । 

श्रुतिथाँ दो प्रकार को हें-अन्यपरा और अनन्यपरा । अनन्यपरा' श्रुतियाँ वे हें जो 
साक्षात्‌ रूप से परब्रह्म में पर्यवसित होती हें-जेसे “सत्यं ज्ञानमनन्तं ब्रह्म' ; तथा अन्यपरा श्रुतियाँ 
वे हें जिनका साक्षात्‌ तात्पय तो देवतादि में है किन्तु परम्परा से उनका महातात्पर्यं परब्रह्म में 
में ही होता है। जैसे 'इन्द्रो यातोऽवसितस्यराजा”इत्यादि। उन्हें ही ऊड़ा और अनूढा अथवा 


‘६२ भषित-सुघा--तृतीय खण्ड 


अन्यधूविका और-अनन्यपूविका भी कह सकते हें । अर्थात्‌ एक तो वे गोपियाँ जो केवल कृष्ण- 
परायण हें और दूसरी वे जो श्रीकृष्ण के अतिरिवत अन्य पुरुषों के साथ विवाही गई हैं । इनके ये 
दो भेद भी प्रतीतिमात्र के लिये हैं, वास्तबिक नहीं । वरुणादि देवताओं में श्रुतियों का तात्पयें 
तभी तक जान पड़ता है जब तक “सर्वे वेदा यत्पदमामनन्ति’ इस वाकय के अनुसार उनका 
महातात्पर्यं एकमात्र परब्रह्म में ही नहीं जान पड़ता। वास्तव में तो जिस प्रकार तरङ्गे समुद्र से 
भिन्न नहीं हें और घटादि मृत्तिका से भिन्न नहीं हें उसी प्रकार उपक्रम-उपसंहारादि षड्विध 
लिङ्ग से समस्त.श्रुतियों का तात्पर्य ब्रह्म में ही है। 

किन्तु फिर भी लीलाविशेष के बिकासार्थ वस्तुतः अनन्यपरा श्रुतियों में भी अन्यपरात्व 
की प्रतीति होती है ; अन्यथा यदि भगवान्‌ को झगड़ा मचाकर आनन्द लेना न होता तो ऐसे 
अस्पष्ट शब्दों में अपने स्वरूप का वर्णन क्यों करते ? सीधे-सीधे अपना तात्पर्यं व्यक्त कर देते । _ 
इससे मालूम होता है कि यह सब भगवान्‌ की लीला ही थी । इसीसे कोई उन्हें निर्गुण मानते हैं, 
कोई सगुण मानते हें, कोई'निर्गुण-सगुण उभय रूप मानते हें और कोई नहीं भी मानते । तथापि 
इन विविध मन्तव्यों में से किसी से भी भगवान्‌ क्षुब्ध नहीं होते । इसीसे कहा है-- 


यच्छक्तयो वदतां वादिनां वे विवादसंवादभुवो भवन्ति । 
कुवन्ति चेषां मुहुरात्ममोहं तस्मे नमोऽनन्तगुणाय भूम्ने ॥। 


अर्थात्‌ जिन भगवान्‌ को अनन्त शक्तियाँ समस्त वादियों की बुद्धियों की आश्रय होती 
हूँ-क्योंकि सम्पूर्ण विरुद्ध भावों के आस्पद भगवान्‌ ही तो हें-उन्हें भावुक लोग नमस्कार करते 
हैं । इस प्रकार भगवान्‌ स्वरूप से भी अनेक रूपों में आविर्भूत होते हें और अनेक शब्द रूप 
से भी प्रकट होते है । 

यह सब भगवान्‌ की लीला ही है। 'लोकवत्तु लीला कंवल्यम्‌' । एक का अनेकत्व, 
निष्प्रपञ्च का प्रपञ्चरूपत्व उनका खेल ही है। परन्तु यह खेल निरर्थक नहीं है। प्रत्येक 
लीला, करनेवाले'के तो विनोदार्थ ही होती है ; अतः यह भगवल्लीला भी भगवान्‌ के तो विनो- 
दार्थ ही है । परन्तु अन्य जीवों के लिये यह उनके कल्याण का साधन है । वे अनेकंविध शब्दों से 
अपने ही विभिन्न रूपों का बोध कराते हैं ॥ सब जीवों का एक-सा अधिकार नहीं है। कोई 
सकाम कमं के अधिकारी हें; कोई निष्काम कर्म करने योग्य हें, किन्हीं को भगवान्‌ के सगुण रूप 
की ही उपासना करनी चाहिये, कोई निर्गुणोपासना में प्रवृत्त हो सकते हैं और कोई अभेदचिन्तन 
के अधिकारी हें । अपने-अपने अधिकारानुसार ये सब भगवान्‌ का ही भजन करनेवाले हैं। 
सब लोगों की गति निष्प्रपञ्च. ब्रह्म में ही नहीं हो सकती । अतः भगवत्साक्षात्कार के लिये 
क्रमशः इन सभी सोषानों का अतिक्रमण करना होता है | यद्यपि यह बात अपने अधीन ही है 
कि हुम कर्म न करें, परन्तु ऐसे कितने आदमी हें जो विना कमं किये रह सकते हों ? यही 
बात भन के विषय में भी हैं। यद्यपि सभी चाहते हं कि मन निस्पन्द हो जाय और उसकी निस्पन्द्ता- 

है भी अपने ही अधीन, तयापि इसमें सफलता पानेवाले कितने लोग हैं ? अतः सब जीवों के 
यथायोग्य साधन की व्यवस्था करने के लिये ही भगवान्‌ प्रपञ्चाकार में परिणत हो जाते हें । 
यही उनकी प्राप्ति का क्रम है । इस क्रम से वढ़ते-वढ़ते जव तक जीव निष्प्रपञ्च ब्रह्म में परि- 
निष्ठित नहीं होता तब तक उसे कृतार्थता नहीं हो सकती । 
यहाँ यह प्रश्‍न होता है कि भगवान्‌ ने प्रपञ्च की रचना की ही क्यों ? इस पर हमें 
यही कहना है कि आरोप होने पर ही उसके अधिष्ठान का अनुसन्धान किया जाता है । अधिष्ठान 
है, इसलिए आरोप की कल्पना नहीं की जाती, जेसे कि कहा है-- 
'सत्यारोपे निमित्तानुसरणं नतु निमित्तमस्तीत्यारोपः' । 
जिस प्रकार यदि मृत्तिका है तो यह नहीं कह सकते कि घट वनना ही चाहिये ; हाँ, 
घड़े को देखकर उसकी कारणभूता मृत्तिका का अनुमान अवइ्य किया जाता है । कार्य तो कारण 
का व्यभिचारी हो सकता है, किन्तु कारण कार्य का व्यभिचारी नहीं होता । अतः हम प्रपञ्च 
रूप कार्य की अपेक्षा से उसके कारण-भूत पर ब्रह्म का निइचय करते हैं ; पर ब्रह्म के प्रपञ्च- 
निर्माण के प्रयोजन का अनुमान नहीं कर सकते | इसी प्रइन के उत्तर में यह विचार भी आ 
जाता है कि कार्य में कारण के सर्वा श की अनुवृत्ति नहीं हुआ करती । जिस प्रकार माला में 
सपे का अध्यास होने पर जो 'अयं सर्पः' ऐसा बोध होता है. उस समय उसमें माला के आकार 
एवं इदमंश का तो अनुवेध होता है, किन्तु बहुमूल्यत्व का अनुवेध नहीं होता । इसके सिवा 
इसका दूसरा न्याय यह भी हो सकता है-- 
विषयस्य तु रूपेण समारोप्यं न रूपवत्‌ । 
समारोप्यस्य रूपेण विषयो रूपवान्‌ भवेत्‌ ॥ 
अर्थात्‌ विषय (अधिष्ठान) के रूप से ही अध्यस्त पदार्थ रूपित होता है किन्तु उसके 
सभी गुणों की उसमें अनुवृत्ति नहीं होती । इसी प्रकार सम्पूर्ण प्रपञ्च का महाकारण जो परब्रह्म 
है वह सच्चिदानन्दस्वरूप है । उसके सत्‌ और चिदंश की तो समस्त पदार्थों में अनुवृत्ति होती 
देखी गई है, परन्तु आनन्दाँदा का सर्वत्र अनुवेध नहीं होता । 
इस प्रकार, क्योंकि लीलाबिशेष के लिये भगवान्‌ ही प्रपञ्चरूप' से (स्थित हुए हें, भिन्न 
श्रुतियाँ भी उन्हीं के विभिन्न रूपों का प्रतिपादन.करती हें.। कई श्रुतियाँ भगवान्‌ के निर्विशेष 
रूप का प्रतिपादन करनेवाली हें-'अदाब्दमस्परशमरूपमव्ययम्‌' और कई उनके सविशेष रूप 
का प्रतिपादन करती हें, जेसे-- 
अग्निमूर्दा चक्षुषी चन्द्रसूयो दिशः श्रोत्रे वाग्विवृताइच वेदाः । 
इत्यादि । और कोई अन्नमयरूप से उन्हीं का प्रतिपादन करती हें-जैसे 'अन्नं ब्रह्मेति 
व्यजानात्‌'। इसी प्रकार और भी सव श्रृतियाँ भिन्न-भिन्न रूप से एक ब्रह्म का ही प्रतिपादन 
करती हैं । 


६४ भक्ति-सुघा--तृतीय खण्ड 


परन्तु एक ही वस्तु में-एक ही सत्ता में अनेक विकल्पों का होना सम्भव नहीं है। 
क्रिया में तो विकल्प होना बहुत सम्भव है जैसे, हम घोड़े पर चढ़कर जा भी सकते हें और नहीं भी 
जा सकते ; परन्तु वस्तु में ऐसा भेद नहीं हो सकता । अतः एक ही ब्रह्म सगुण भी है और 
निर्गुण भी, यह सत्ताभेद से तो माना जा सकता है, परन्तु एक सत्ता में ऐसा होना सम्भव नहीं है ; 
जिस प्रकार एक ही मृत्तिका उपाधि-भेद से तो घट, शराब और कूँडा आदि भेदवती प्रतीत 
होती है, परन्तु निरूपाधिक रूप से उसमें कोई भेद नहीं है। अतः श्रुतियों का परम तात्पर्य 
भळे ही एक ही वस्तु में हो किन्तु उनका अवान्तर तात्पर्य तो अन्य में हो ही सकता है। इन 
अवान्तर तात्पर्यां को लेकर ही सारे वाद-विवाद होते हें। परन्तु इससे भी कोई हानि नहीं है, 
क्योंकि उन विभिन्न अर्थो का भी महातात्पर्यं तो एकमात्र भगवान्‌ में ही है। अतः जो लोग 
अत्यन्त अश्रद्धाळू हें उनका ईश्वरखण्डन भी अच्छा ही है, क्योंकि उस अवस्था में भी वे खण्ड- 
नात्मक रूप से भगवान्‌ का ही चिन्तन करेंगे । भगवान्‌ तो ऐसे कृपाळू हें कि 'भायँ कुभाये अनख 
आलस हूँ” किसी प्रकार उनका चिन्तन किया जाय, वे कृपा ही करते हैं इसी लिए शिशुपाल 
और कंसादि को भी अन्त में भगवद्धाम की ही प्राप्ति हुई बतलाई गई है । किन्तु वेन की अधोगति 
हुई, क्योंकि उसका भगवान्‌ के प्रति वैर भी नहीं था । उसकी तो उपेक्ष।दुष्टि थी । 

इस प्रकार हम देखते हें कि शास्त्र में सभी प्रकार के अधिकारियों के उद्धार का साधन 
विद्यमान है । यहाँ तक कि श्रुति में नास्तिकवाद का मूल भी मिलता है ; यथा-- * 

'असदेवेदमग्र आसौदेकमेवाह्वितीयं तस्मादसतः सञ्जायते ।' 
(छां० ६।२।१) 

कहीं-कहीं 'असत्‌' शब्द का अर्थ 'अव्यवहार्य' भी है । जेसे, कहते हें कि मिट्टी में घट 
नहीं है, क्योंकि यद्यपि उसमें कारणरूप से घट है तथापि अव्यवहाय होने के कारण उसे असत्‌ 
कहा जाता है। किन्तु यहाँ तो 'असत्‌' का तात्पर्य शून्य में ही है, क्योंकि आगे-- 

“कथमसतः सज्जायेतः (छां०६।२।२।) 

ऐसा कहकर उसका खण्डन कर दिया गया है । 

अतः जिस प्रकार भगवान्‌ ही अनेक रूप से प्रकट होते हें उसी प्रकार यहाँ भी अनन्य- 
पूचिका ब्रजाद्भनाओं में ही लीलाविशेष के विकासार्थ अन्यपूर्विकात्व की प्रतीति होती थी । 
भगवान्‌ तो पूर्णं ब्रह्म परमात्मा हें । उनके साथ प्राकृत प्राणियों का संसगं कंसे हो सकता था? 
अतः ये सब व्रजाङ्गनाएँ स्वरूपतः तो सच्चिदानन्दरूपा ही थीं । पहले यह भी बतलाया जा चुका 
है कि अभिधांनरूपा श्रुतियाँ और अभिधेयरूप देवता ये सभी वस्तुतः एक ही हैं । परन्तु मूलतः ` 
अभिन्न होने पर भी साधकों के कल्याणार्थ भगवान्‌ को शब्द का आविर्भाव करना ही पड़ता है ; 
अन्यथा महाप्रलय में भी भगवान्‌ ने जीवों को मुक्त क्यों नहीं कर दिया'?. इसका कारण यही 
था कि वहाँ कल्याणकारिणी सामग्री का अभाव था । अतः परमदयालू और करुणामय होने 

पर भी भगवान्‌ कल्याण का क्रम रखते हें । यदि उन पापी, पुण्यात्मा सभी का अक्रम से उद्धार 
कर दिया करते तो वात ही विगड़ जाती । अतः प्रपञ्च के मूलभूत अनादि अज्ञान को निवृत्ति 
के लिये उन्होंने सभी प्रकार के वाक्यों का आविर्भाव किया है | श्रुतिरूप अभिधान और उनका 
लक्ष्य ब्रह्म, ये ऐसे ही हैं जैसे तरङ्ग और समुद्र । यह तरङ्ग और समुद्ररूप भेद इसी लिए है कि 
इसके विना उनका ऐक्यवोध नहीं हो सकता । यदि भेद न हो तो लक्षण कंसे वने ? जीव अपने 
अनादि अज्ञान का निवारण तभी कर सकता है जव वह परब्रह्म के साथ उसके कार्यभूत सम्पूणं 
प्रपञ्च का अभेद अनुभव करे ; और उस भेद का निवारण महावाक्यरूप से उत्पन्न होनेवाले 
बोध के द्वारा ही हो सकता है । किन्तु सव लोग आरम्भ में ही उस अभेद का अनुभव नहीं कर 
सकते । अतः उस योग्यता की प्राप्ति के लिये अन्यपरा श्रुतियों द्वारा अन्यान्य पदार्थों का निरूपण 
किया गया है । वास्तव में तो समस्त श्रुतियाँ और उनके प्रतिपाद्य भी अनन्य ही हें । 

यहाँ ब्रजाङ्गनाओं में अनन्यपरा श्रुतियाँ ही अनूढा हें और अन्यपरा ही ऊढा हें। परन्तु 
जिस समय 'सर्वे वेदा यत्पदमामनन्ति इस सिद्धान्त का निश्चय हो जायगा उस समय यही निश्चय 
होगा कि वस्तुतः ब्रह्मपरा में ही लीलावश अब्रह्मपरात्व की प्रतीति हुआ करती है । अतः गोपियों 
का दूसरे गोपों के साथ विवाहा जाना भी केवल विश्रम ही है। वस्तुतः उनके परमपति तो 
एकमात्र भगवान्‌ श्रीकृष्ण ही थे । उनका अन्यपू्विकात्व तभी तक अनिवार्य रहेगा जब तक 
भगवान्‌ श्रीकृष्ण की सर्वात्मकता सुनिश्चित नहीं होगी । 

परन्तु इस बात का निश्चय भी शास्त्राधार पर ही हो सकेगा ; अन्यथा साधारण 
पुरुषों को तो अविचारवश रासक्रीड़ा में व्यभिचार की ही गन्ध आवेगी । परन्तु श्रीमद्भागवत 
में तो कहा है कि जिन गोपों को स्त्रियाँ रासक्रीड़ा में सम्मिलित हुई थीं उन्होंने भी उन्हें अपने 
पास ही देखा-'मन्यमाना स्वपारर्वस्थान्स्वान्स्वान्दारान्त्रजौीकसः।' यदि कहा जाय कि यह 
उनकी भ्रान्ति थी तो हम कहते हैं कि गोपों को उनके पत्नीत्व की ही भ्रान्ति क्यों न मानी जाय । 
यह प्रसङ्ग तो श्रीमड्भागवत में आता ही है कि एक वर्ष केलिए सवंथा भगवान्‌ ही गोपाल और 
वत्सरूप हो गये थे । सम्भव है, ये ब्रजाङ्गनाओं के पति गोपरूप गोविन्द ही हों । 

अतः सिद्ध हुआ कि यह्‌ अनन्यपूविका ब्रजाङ्गनाओं में ही अन्यपूविकात्व की प्रतीति थी, 
जिस प्रकार कि अनन्यपरा श्रुतियों में ही अन्यपरात्व की प्रतीति होती है। यहाँ जिस तरह 
प्रपञ्च-रचना में दो हेतु बतलाये गये हे-एक तो भगवान्‌ की लीला और दूसरा जीवों को कल्याण 
के साधन प्राप्त कराना, उसी प्रकार इस रासलीला के भी दो ही प्रयोजन थे । प्रथम तो भगवान्‌ 
की यह लीला प्रेमरस के विकास के लिये थी । यहाँ एक ही तत्त्व भगवान्‌ श्रीकृष्ण और गोपीरूप 
से आविर्भूत हुआ है। यह्‌ प्रेमलीला थी, इसलिए यहाँ उसे नायक और नायिकारूप में परि- 
णत होने की आवश्यकता थी । क्योंकि प्रेम का मुख्य आलम्बन नायक के लिये नायिका है और 
नायिका के लिये नायक । साहित्यशास्त्र में श्रुद्भाररस सबसे उत्कृष्ट माना गया है। वस्तुतः 
उसके द्वारा परमानन्द की जैसी स्फूटस्फूत्ति होती है वैसी और किसी रस से नहीं होती। श्रृंगार 

अथवा प्रेमरस स्वतः निविशेष है। जिस समय उसका आलम्बन भगवान्‌ होते हें तो वह परम- 
पवित्र प्रेम माना जाता है और जिस समय उसंका आलम्बन अस्थि-माँसमय नायक या नायिका 
होते हें तो अत्यन्त अधोगतिमूलक काम कहते हें । किन्तु यहाँ नायक-नायिका रूप में भी शुद्ध 
सच्चिदानन्दघन ही हें। अतः रसवृद्धि के साथ यहाँ निकृष्ट आलम्वनजनित मलिनता की 
तनिक भी सम्भावना नहीं है । 

इन नायिकाओं में जो अनन्यपूविका थीं उन्हें स्वकीया कहा गया है और जो अन्यपूविका 
थीं उन्हें परकीया । स्वकीया नायिका'को नायक का सहवास सुलभ होता है, किन्तु परकीया 
में स्नेह को अधिकता रहती है । कई प्रकार की लोकिक-वेदिक अड़चनों के कारण वह स्वतंन्त्रता- 
पूर्वक अपने प्रियतम से नहीं मिल सकती, इसलिए उस व्यवधान के समय उसके हृदय में जो विर- 
हारिनि सुलगती रहती है उससे उसके प्रेम की निरन्तर अभिवृद्धि होती रहती है । इसी लिये 
कुछ महान्‌भावों ने स्वकीया नायिकाओं में भी परकीया-भाव माना है ; अर्थात्‌ स्वकीया होने 
पर भी उसका प्रेम परकीया नायिकाओं का-सा था । वस्तुतः तो सभी व्रजाङ्गनाएँ स्वकीया 
ही थीं, क्योंकि उनके परमपति भगवान्‌ श्रीकृष्ण ही थे ; परन्तु उनमें से कई अन्य-पुरुषों के 
साथ विवाहिता थीं और कई अविवाहिता । अतः स्वकीया-परकोया या ऊढा और अनूढा 
कंहना उचित है । इस प्रकार प्रेमोत्कर्ष के लिये ही भगवान्‌ ने यह विलक्षण लीला की थी । 

इस लीला का दूसरा प्रयोजन जीवों का कल्याण है । यहाँ जो अनन्यपूविका नायिका हैं 
उनका जो भगवान्‌ के प्रति अतिशय अनुराग है उससे होनेवाली लीला आगे चलकर लोगों को 
ध्येय होगी । यह वात पहले कही जा चुकी है कि इस प्रकार की काम-विजय-लीला का चिन्तन 
करने से लोगों को कामजयरूंप फळ प्राप्त होगा। इसके सिवा यह भी देखना है कि इस प्रकार 
के उपासकों का ध्येय क्या होगा ? भगवान्‌ श्रीकृष्ण या गोपियाँ? सो कोई नहीं, बल्कि उन 
दोनों का जिस प्रेमपाझ से बन्धन है वह प्रेमश्रृह्कला ही उनकी ध्येय होगी, क्योंकि उसके अधीन 
तो वे दोनों ही हें जिस प्रकार यदि किसी ऊंट या बेल को पकड़ंना होता है तो उसकी नकेल 
या नाथ ही पकड़ते हें, उसी प्रकार इस प्रेम-वन्धन को पकड़ने से श्रीकृष्ण और गोपियाँ दोनों ही 
स्वाधीन हो जायेगे । इसके सिवा इस लीला से सर्वसाधारण को यह भी उपदेश मिलेगा कि इस 
प्रकार के नायक-नायिकाओं में जेसा उत्कट स्नेह होता है वेसा ही उन्हें भी अपने इष्टदेवों के 
प्रति रखना चाहिये । 

इन ब्रजाङ्गनाओं में जो अन्यपूविका हें उनसे यह उपदेश भी मिलता है कि जिस प्रकार 
वे लौकिक-वेदिक श्रुङ्कलाओं का विच्छेद करके भगवत्परायण रहती थीं, उसी प्रकार साधकों 
को भी सारे व्यवधानों को छोड़कर अपने ध्येय में संलग्न होना चाहिये । साधारंण पुरुषों को 
इससे भगवान्‌ की उदारता और करुणा का भी ज्ञान होता है । प्राणियों में सदा ही कोई-न-कोई 
त्रुटि तो रहा ही करती है। उस समय अपनी हीनता को देखकर अनाइवास हो जाना स्वाभाविक 
ही है। जहाँ एसा नियम है कि प्राणी वैदिक एवं स्मातं उपासना करके ही भगवान्‌ को प्राप्त 

करने की योग्यता पा सकता है, वहाँ जो सर्वसाधनहीन स्थूलदर्शी लोग हें उन्हें ऐसी आशा होना 
कि भगवान्‌ हम पर भी उन गोपाङ्गनाओं के समान कृपा करेंगे, वहुत बड़ा आइवासन है । 

आगे चलकर कहा है कि वे गोपियाँ जारभाव से भगवान्‌ को प्राप्त हुई, 'जारबुद्धयापि 
सङ्गताः । अहो ! जो गोपाङ्गनाएँ वैदिक और स्मा्त-शरृङ्कखलाओं का उल्ळङ्न करके भग- 
वत्परायण हई और जिन- भगवान्‌ का सर्वया शद्ध-भाव से आश्रय लेना चाहिये था उनका एसे 
दूधित भाव से आश्रय लिया, उन गोपाङ्कनाओं का भी भगवान्‌ ने कल्याण कर दिया । यह ऐसी 
ही वात हुई जैसे पूतना ने विघलिप्त-स्तनपान कराकर भी परमपद प्राप्त किया ; जिन भगवान्‌ 
का सर्वेस्व समर्पण करके अर्चन करना चाहिये था उन्हें विपपान कराना महान्‌ अपराध था, 
तो भी विषय के माहात्म्य से उसने सद्गति प्राप्तं की। उसी प्रकार यद्यपि कामवुद्धि से भगवान्‌ 
का आश्रय लेना अत्यन्त अनुचित है, क्योंकि यह सोपाधिक प्रेम है-काम-वासना की पूति तक ही 
रहनेवाला है-और भगवान्‌ स्वंभूतान्त रात्मा होने के कारण निरुपाधिक प्रेम से ही अभ्याचितं 
होने चाहिये, तथापि उनका परम हितं ही हुआ । इसके सिवा इसमें एक दोष यह भी हो सकता 
था कि जो भगवान्‌ उनके वास्तविक परमपति थे उनमें तो उन्होंने जारबुद्धि की और जो अस्वा- 
भाविक प्राकृत पति थे उनमें पति-बुद्धि की । जिस प्रकार तरङ्गों का मुख्य पति तो समुद्र ही है, 
तरङ्गान्तरोंसे तो उनका आगन्तुक-सम्वन्ध है, उसी प्रकार जीव का स्वाभाविक-सम्वन्ध तो 
अपने आश्रयभूतपरब्रह्म से ही है, अन्य जीवों से तो केवल आगन्तुक-सम्बन्ध' है, इसलिए वह 
अनित्य भी है, अतः सर्वान्तर्यामी भगवान्‌ का जारबुद्धि से आश्रय लिया गया-यह भी एक वड़ा 
दोष था। ये सारे अनोचित्य 'अमि' शब्द से सूचित होते हें । किन्तु ये सव दोष होने पर भी 
भगवान्‌ से सम्वन्धित होने के कारण गुण हो गये । यह आलम्वन का ही माहात्म्य था। उस 
जारवुद्धि से यह गुण हो गया कि जिस प्रकार जार के प्रति परकीया नायिका का स्वकोया की 
अपेक्षा अधिक प्रेम होता है वैसे ही उन्हें भी भगवान्‌ के प्रति अतिशय प्रेम हुआ। अतः इससे 
उपासकों को बड़ा आश्वासन मिलता है । इससे बहुत त्रुटिपूर्ण होने पर भी उन्हें भगवत्कृपा की 
आशा वनी रहती है । और प्रेममार्ग में आशा वहुत बड़ा अवलम्वन है, क्योंकि जीव, आणा होने 
पर ही प्रपन्न हो सकता है । इस प्रकार भगवान्‌ ने अन्यपूविका और अनन्यपूविका दोनों की 
प्रवृत्ति अपनी ओर ही दिखलाकर प्रेममार्ग को सवके लिये सुलभ कर दिया है। यह द्वितीय ता: 
का तात्पर्य हुआ । 

अब तृतीय 'ताः' का अर्थ करते हेँ। इस 'ता:' का अथ है 'तदात्मिकाः' अर्थात्‌ भगधत्स्व- 
रूपा । पहले 'ताः' से तो वे गोपाङ्गनाएँ विवक्षितं थीं जिनका भगवान्‌ के साथ भुंगीकोट-न्याय 
से साधन द्वारा अभेद हुआ था । दूसरे 'ताः' से वे गोपाङ्गनाएँ कहीं गई जो समुद्र और तरूङ् के 
समान मूलतः अभिन्न थीं । यह समुद्र अचिन्त्यानन्द-सुधा-सिन्धु है । इससे एक तो तरङ्गों का 
अभेद और दूसरा जैसे उसकी सुधा से सुधागत माधुर्यं का अभेद । यह बहुत बड़ा अन्तर है । 
इस प्रकार की स्वरूपभूता व्रजाङ्गनाएँ ही तीसरे ता: सें कही गई हें । 

जिस प्रकार जल में मधुरता, शीतलता आदि कई गुण हें उसी प्रकार भगवान्‌ में भौ कई 
शक्तिथाँ हें। भगवान्‌ की परमान्तरङ्गा आह्लादिनी-शक्तिरूपा श्रीवृषभानुनन्दिनी और 
उन्हीं को अवान्तर विकासरूपा ललिता-बिशाखा आदि तीसरे 'ताः' से अभिप्रेत हें । उन श्रीवृष- 
भानुनन्दिनी की पदनख-चन्द्रिका की जो विभिन्न दीप्तियाँ हैं उन्हीं के अन्तर्गत ये ललिता-विशाखा 
आदि हूँ । भगवान्‌ की सर्वान्तरतम दिव्यातिदिव्य शक्ति तो श्रीराधिका ही हैं, उन्हीं की अंश- 
भूता उनको प्रधान सहचरी हें । यद्यपि उनमें तारतम्य है तथापि वे हें सव-की-सव परमान्तरङ्गा 
ही। ः 

यहाँ जो 'अपि' शब्द आया है उसका अर्थ 'च' 'और' समझना चाहिये । अर्थात्‌ शरदो- 
त्फुल्लमल्लिका रात्रियों को और उन त्रिविध गोपाङ्गनाओं को देखकर भगवान्‌ ने रमण करने 
को मन किया । किन्तु उन्होंने मन किया कैसे ? इस पर कहते हें कि स्वप्रकाश पूर्ण परब्रह्म 
भगवान्‌ ने आप्तकाम होकर भी योगमाया का आश्रय लेकर मन बनाया । योगमाया का आश्रय 
लेने से क्या अभिप्राय है? 'योगाय स्वेन सह तासां संहलेधाय या माया कृपा तामुपाश्चित्य' 
अर्थात्‌-योग यानी अपने साथ संक्लेष करने के लिये जो माया-क्षपा, उसका आश्रय लेकर | 
यहाँ 'माया' शब्द का अर्थ कृपा है, 'माया कृपायां दम्भे च'। अतः कृपापरतन्त्र भगवान्‌ ने 
स्वप्रकाश पूर्ण परब्रह्म होकर भी केवल कृपावश मन किया । 

दूसरी बात यह भी हो सकती है कि 


युज्यते-सदा संदिलष्यत इति योगा, महालक्ष्मी: परमान्तरङ्गशक्ति-भूता श्रीवृषभानु- 
नन्दिनी, तस्या माया कृपा योगमाया, तामुपाश्रित्य । 


अर्थात्‌ -जो युक्त यानी सदा संर्लिष्ट रहती हें वे परमान्तरङ्ग-शवितभूता श्रीवृष- 
भानुनन्दिनी ही योगा हें, उनकी माया--कृपा ही योगमाया है, उसका आश्रय लेकर रमण की 
इच्छा की । तात्पर्यं यह है कि अपनी कृपा के अधीन होकर नहीं बल्कि जो श्रीवृषभानुसुता की 
कृपापात्रभूता तथा उनके चरणकमल-मकरन्द का आस्वादन करनेवाली ब्रजाङ्कनाएँ हें 
उनको प्रसन्नता सम्पादन करने के लिये ही भगवान्‌ ने रमण की इच्छा की, क्योंकि ऐसा करने से 
ही वे अपनी परमान्तरङ्गा आह्वादिनी-शक्ति श्रीराधिकाजी को प्रसन्न कर सकते थे। जो 
मधुरभाव के उपासक हैं उनकी यह पद्धति है कि वे पहले अपने आचार्यों का आश्रय लेते हैं, 
फिर उनके द्वारा गोपाङ्गनाओं की प्रसन्नता लाभ करते हैँ, उनकी प्रसन्नता से उन्हें प्रधान-प्रधान 
यूथश्वरियों का प्रसाद प्राप्त होता है और तत्पदचात्‌ श्रीहरि की चिरसङ््गिनी श्रीराधिकाजी की 
कृपा होती है । इस प्रकार श्रीप्रियाजी के कृपापात्र होने पर ही भगवान्‌ का अनुग्रह होता है। 
इसमें यह भी भेद है कि शुद्ध परब्रह्म का पदार्थों के साथ सम्बन्ध नहीं होता 'असङ्गो न हि सज्जते' । 
अतः यह मानना पड़ता है कि वृत्त्युपहित चेतन ही पदार्थो का प्रकाशक होता है। यदि शुद्ध 
चेतन ही पदार्थो को प्रकाशित करने में समर्थ होता तो उसकी सत्ता तो सवत्र है परन्तु घटकुड्यादि 

में पदार्थों को प्रकाशित करने का सामर्थ्यं नहीं है । इसके सिवा चेतन की सत्तामात्र से ही पदार्थों 
की प्रतीति भी नहीं होती, क्योंकि चेतन का संदलेष तो सन्निकृष्ट-असन्निकृष्ट सभी वस्तुओं के 
साथ है । परन्तु प्रकाश केवल उन्हीं वस्तुओं का होता है जिनके साथ प्रमाणजन्य-वृत्त्यभिव्यक्त 
चेतन का संसग होता है। उसी प्रकार यद्यपि भगवान्‌ श्रीकृष्ण का सम्वन्ध सभी व्रजा ङ्गनाओं 
से है तथापि जिस प्रकार स्वप्रकाश चेतन अन्त:-करणादिवृत्त्युपहित होकर ही वस्तुओं के प्रकाश 
का हेतु होता है वैसे ही भगवान्‌ भी अपनी परमान्तरङ्गा आहवादिनी-दाक्ति श्रीराधिकाजी के 
कृपापात्रों पर ही अनुग्रह करते हें । जिस प्रकार मङ्गलमय सुधासिन्धु में जो मधुरिमा हैं वह 
उसका स्वरूप ही है उसी प्रकार परमानन्दसिन्धु भगवान्‌ की जो आह्वादिनी शक्ति है वह भगवान्‌ 
से अभिन्न ही है । 
जिस प्रकार घटादि का प्रकाश अन्तःकरणवृत्त्युपहित चेतन से ही होता है किन्तु अन्त:- 
करण के प्रकाश के लिये किसी अन्य अन्तःकरण की आवश्यकता नहीं होती ; तथा अन्त:- 
करणादि तो स्वतन्त्रता से चेतन के प्रतिविम्ब को ग्रहण कर सकते हें किन्तु घटादि अन्त:करण- 
वृत्त्यपहित होने पर ही उसका प्रतिविम्ब ग्रहण कर सकते हैँ,उसी प्रकार यहाँ जो वृषभानुनन्दिनी 
हैं वे तो परब्रह्म भगवान्‌ श्रीकृष्ण के साथ निरपेक्षभाव से असाधारण रमणरूप सम्वन्धका भोग 
कर सकती हें किन्तु अन्य गोपाङ्गनाएँ ऐसा नहीं कर सकतीं । अतः उनमें भी भगवान्‌ का 
सम्बन्ध स्थापित करने के लिये श्रीवृषभानुदुलारी का सम्वन्धसम्पादन करना पड़ता है । अतः 
पहले वे इनसे तन्मय हो लेती हें उसके पश्चात्‌ भगवान्‌ से सम्वन्ध प्राप्त करती हें । इसीलिये 
योगमाया का आश्रय लिया । 
अथवा “योगाय सम्बन्धाय या माया वञ्चना तामुपाश्रितोऽपि ताः वीक्ष्य रन्तुं मनञ्चक्रे'- 
योग जो असाधारण सम्बन्ध उसके लिये भी माया यानी वञ्चना का आश्रय लेकर उन्होंने रमण 
के लिये मन किया । भगवान्‌ रमण के लिये भी माया का आश्रय लिया करते हें । इसी से जब 
ऋषि-पत्नियाँ गई थीं उस समय भी उन्होंने माया का ही आश्रय लिया था, और उन्हें भी पातिब्रत 
का ही उपदेश किया था । किन्तु भगवान्‌ श्रीकृष्ण तो परब्रह्म हें । उनका सम्बन्ध भला किसको 
अभीष्ट न होगा ? उनका संसर्गे ही तो परम कल्याण है। उसमें लौकिक भावों का आरोप 
करना अर्थात्‌ पारमाथिक तत्त्व में अपारमाथिक भावों का निवेश करना भाया ही है। अतः 
'योगे सम्बन्धे या माया वञ्चना सा योगमाया' ऐसा तात्पर्यं समझना चाहिये । अथवा 'अयोग- 
माया” ऐसा पद मानें तो 'अयोगाय असम्बन्धाय या माया वञ्चना सा अयोगमाया' अयोग यानी 
असम्बन्ध के लिये जो माया-वञ्चना उसी का नाम अयोगमाया है । अर्थात्‌ अपने साथ सम्बन्ध 
न होने देने के लिये जो माया उसका उन्होंने आश्रय लिया । 
ता: वीक्ष्य’ वे जो पूर्वोक्त प्रकार की गोपाङ्गनाएँ थीं, जो इस प्रकार स्वस्वरूपान्‌- 
सन्धान में तत्पर थीं उन्हें दयाद्रं-दुष्टि से देख वञ्चना को भूलकर उन्होंने रमण करने के लिये 
मन किया । अथवा-- 


७० भक्ति-सुधा---तृतीय खण्ड 


“युज्यते इति योगा सदासंहिलष्टरूपा या वुषभानुनन्दिनी तस्यां या माया कृपा तामा- 
श्रित्य रन्तुं मनश्चक्रं -- 


अपनी स्वस्वरूपभूता जो वृषभानुनन्दिनी उनकी प्रसन्नता करने के लिये रमण करने को 
मन किया । अर्थात्‌ उन्हें जो रासाभिलाषा हुई उसकी पूर्ति के लिये उन ब्रजाङ्गनाओं को देखकर 
रमण करने की इच्छा की । 

अथवा 'न गच्छतीति अगा अगा चासौ मा इति अगमा, अगमायां उपाश्चितः यः स 
भगवान्‌ रन्तुं मनश्चक्रे अर्थात्‌ जो अचला (नित्यसंगिनी) लक्ष्मीरूपा वृषभानुनन्दिनी हें उनमें 
अनुरक्त जो भगवान्‌ उन्होंने रमण करने की इच्छा की । क्योंकि यह रासलीला श्रीराधिकाजी की 
ही प्रसन्नता के लिये है। भावुकों का ऐसा मत है कि भगवान्‌ के जितने कृत्य हें वे श्रीवृषभानु- 

` नन्दिनी की प्रसन्नता के लिये हें और श्रीवृषभानुसुता के जितने कृत्य हें वे श्रीहरि की तुष्टि के 

लिये हें । यहाँ जो अन्यान्य गोपाङ्गनाएँ हैं वे सव श्रीराधिकाजी की ही अंचाँशभूता हैं । 

यहाँ जो 'अपि' है उसका तात्पर्यं यह भी मालूम होता है कि ब्रजदेवियों को तो पहले ही 
से भगवान के साथ रमण की इच्छा थी । इस समय मानो परीक्षित्‌ के चित्त में इस वात का 
सन्ताप था कि अहो ! ब्रजाङ्गनाओं ने कात्यायिनी-अर्चनादि कठोर तपस्या करके भगवान्‌ 
को प्रसन्न किया और भगवान्‌ ने भी प्रसन्न होकर उन्हें अभीष्ट वर दिया ; किन्तु अब, जब कि 
प्रमातिशय के कारण भगवत्‌-सम्भोग की प्रतीक्षा में गोपाङ्गनाओं को एक-एक पल युग के समान 
हो रहा था, भगवान्‌ क्यों उपेक्षा कर रहे थे ? इस समय भगवान्‌ की उदासीनता देखकर मानो 
महाराज परीक्षित्‌ मन-ही-मन उनकी निन्दा कर रहे थे, इतने ही में श्रीशुकदेवजी कहने लगे- 
'भगवानमि ता रात्री:' अर्थात्‌ व्रजाङ्गनाएँ तो पहले ही से अभिलाषा रखती थीं, परन्तु आज 
भगवान्‌ ने भी उनके साथ तादात्म्यापत्तिरूप रमण की इच्छा की । 

इससे यह भी सूचित होता है कि भगवान्‌ की इच्छा भक्तों की भावना का अनुसरण 
किया करती है। कहा भी है-- 


यद्यद्धियात उरुगाय विभावयन्ति तत्तद्वपुः प्रणयसे सदनुग्रहाय । 
स्वेच्छामयस्य न तु भूतमयस्य कोऽपि. . . . . . . . . .. . || 


भाबुक लोग अपनी-अपनी भावन्तामयी बुद्धि से अरूप, अनाम, अप्रमेय परब्रह्म का 
जिस-जिस रूप से ध्यान करते हैं वैसा ही रूप भगवान्‌ को धारण करना पड़ता है। इसी सें 
यद्यपि अभी तक भगवान्‌ को रमण की इच्छा नहीं थी, तथापि. गोपाङ्गनाओं की भावना के 
अधीन होने से उनमें भी रमणेच्छा का प्रादुर्भाव हो गया । 

किन्तु इन व्रजाङ्गनाओं का भाव तो 'तत्सुखसुखित्व' है । इन्हें अपने सुख की कुछ भी 
इच्छा नहीं है । संसार में तो अपने सुख को कामना से ही सबसे प्रीति की जाती है-'आत्मनस्तु 
कामाय सर्व प्रियं भवति’ । तथापि गोपाङ्कनाओं का प्रेम तो लोक तथा वेद से अतीत ही है । अतः 

उन्हें अपने लिये भगवान्‌ में प्रेम नहीं था, बल्कि वे तो भगवान्‌ के ही लिये प्राण धारण करती 
थीं । उनका तो यही लक्ष्य था कि हें मनोमोहन ! ये प्राण और देह आपके काम आते हें इसी 
से हम इन्हें धारण करती हें, नहीं तो हमें इनकी क्या आवश्यकता है ? भगवान्‌ का वियोग होने 
पर भी उन्होंने इसी लिये अपने शरीरादि को रख छोड़ा था कि वे भगवत्सेवा के साधन थे । 
उनका कहना था कि श्रीकृष्ण से विथुक्त होकर भी जो हम जीवित हें इसका मुख्य कारण यही 
है कि हमारे प्राण हमारे अधीन नहीं हें । विधाता ने शरीर तो हमें दिया है ; किन्तु प्राण श्रीकृष्ण 
के अधीन कर दिये हें उनका कथन था 'भवदायुपां नः' अर्थात्‌ आप ही हमारी आयु हें । अतः 
उनका जीवन भगवान्‌ क सुख के लिये ही था । हाँ, उन्हें सुख पहुँचाने में उनको भी सुख मिलता 
ही था। जो प्रुष भगवान्‌ को स॒गन्धितं माला और पुष्प समर्पण करता है उसे भी सान्निध्यवदा 
उनका सुवास मिलता ही है । किन्तु यह सुखानुभव आनुषङ्गिक है, उसमें अपना सुख अभिमत 
नहीं होता । 

इस प्रकार जैसे गोपाङ्गनाएँ भगवान्‌ के ही सुख में सुख माननेवाली हें वैसे ही भगवान्‌ 
भी उन्हीं को सुख पहुँचाने के लिये सारी लीलाएँ करते हैं। यह तो उनका पारस्परिक भाव 
किन्तु इसका पर्यवसान कहाँ होता है ?- इस सम्वन्ध में कह सकते हें कि वह लोककल्याण के ही 
लिये हैँ । 

परन्तु यदि वे दोनों ही निरपेक्ष हें, दोनों को ही आप्त-काम होने के कारण सुख की 
अपेक्षा नहीं है तो फिर यह्‌ लीला किसे सुख पहुँचाने के लिये हैं? ठीक है, सिद्धान्त भी यही 
है कि भगवान्‌ श्रीकृष्ण और गोपाङ्गनाओं के रूप में एक ही परमानन्द-सुधासिन्धु प्रस्फुटित 
हुआ है तो दोनों ही आप्तकाम हें । इससे लीला का कोई प्रयोजन ही नहीं रहता । और लीला 
हुई ही थी, यहाँ यह भी प्रश्‍न हो सकता है कि यह विभाग ही क्यों हुआ ? वस्तुतः यदि विचार 
किया जाय तो इसका प्रयोजन कुछ भी नहीं है 'लोकवत्तु लीलाकेवल्यम्‌' यह विभाग केवल 
आत्मसुख के ही लिये है । 

किन्तु यह विभाग चाहे लोककल्याण के लिये हो और चाहे एकाकी न रेमे'-अकेला 
रममाण नहीं होता, इसलिये 'एकोऽहं बहुस्याम्‌' इस प्रकार के सङ्कुल्पपूर्वक हो, तथापि जब तक 
लीला, लीलानायक और दर्शकों को लीला में आसक्ति न हो तव तक तो लीला व्यथे ही है । 
माना कि यह्‌ त्रिविध विभाग एक में ही हुआ है तथापि यदि वह स्वस्वरूप में ही परितृप्त है तो 
लीला का कोई प्रयोजन ही सिद्ध नहीं होता । 

अतः यहाँ स्वस्वरूपभूत परमानन्द का आवरण अपेक्षित है । किन्तु उसका आवरण 
करने में कोन समर्थ है ? माया आवरण कर सकती है, परन्तु भगवान्‌ का आवरण करने में वह 
भो समर्थ नहीं है । अतः भगवान्‌ के आश्रित रहनेवाली उनकी परमान्तरङ्गा मोहिनी शक्ति, 
जो कि अनिर्वचनीयता में अन्य समस्त शक्तियों के समान ही होने पर भी शुद्धता में उनसे उत्कृष्ट 
है, भगवान्‌ के शुद्ध स्वरूप का आच्छ;दन करती है और उसी से स्वरूपभूत परमानन्द का आवरण 

हो जाने पर यह लीला और लीलापात्रों की कल्पना हो जाती है । जिस प्रकार स्वेच्छा से भाँग 
पीकर अपने को मोहित किया जाता है उसी प्रकार भगवान्‌ का यह व्यामोहन भी स्वेच्छा से 
होता है। यदि इस प्रकार अपने स्वरूपभूत परमानन्द का आवरण न होता तो अपने से भिन्न 
रमणसामग्री की अपेक्षा क्यों होती ? अतः पहले आवरण हुआ, उससे अतृप्ति हुई और फिर 
लीला हुई । इसीसे उनकी चेष्टाएँ एक दूसरे की परितृप्ति करनेवाली हुईं । इसमें अन्योन्याश्रय- 
दोष भी नहीं है, रमण की भी व्यवस्था ठीक हो जाती है और 'अपि' शब्द का तात्पर्यं भी बन 
जाता है । 

इस ₹लोक का एक अर्थ यह भी हो सकता है-'भगवानपि रन्तुं मनइ्चक्रे-भगवान्‌ 
ने रमण करने की इच्छा की । किसलिये ? 'ताः: वीक्ष्य-अज्ञानिजनरूपा जो प्रजा है उसे 
देखकर उसका कल्याण करने के लिये । वह प्रजा कंसी है-'रात्री:-रात्रि के समान अज्ञानरूप 
तम से व्याप्तं । ये सब प्रजाएँ अनादि हें ; अतः भगवान्‌ का रमण उनके कल्याण के ही लिये 
है । इसक सिवा वह प्रजा 'शरदोत्फुल्लमल्लिका:' भी है-- 

शरदायां जाडयमय्यां व्यवहारभूमौ उत्फुल्लमल्लिकास्विव सुख-बुद्धयः । 

अर्थात्‌-सुखदु :खमोहात्मिका जो जाडचमयी व्यवहारभूमि, जो कि उत्फुल्लमल्लिका 
के समान आपात-रमणीय है उसमें सुखबुद्धि करनेवाली । तात्पर्य यह है कि दु:खमयी व्यवहार- 
भूमि में सुखबुद्धि करनेवाली प्रजा को स्नेहाद्रं-दूष्टि से देखकर रमण की इच्छा की ; क्योंकि 
अज्ञानी प्रजा को सुखदुःखमोहातीत परब्रह्म में स्थिति होना अदाक्य है । अतः जो प्राकृत लीलाएं 
उनको अभिरुचि के अनुकूल हूँ, उनके कल्याण के लिये भगवान्‌ ने उन्हीं के समान रमण करने 
की इच्छा को | इसलिए-- 

'अयोगमायामुपाश्रितः'-'अयोगेषु चित्तनिरोधादिनिःश्रेयससाधनशून्येष्‌ या माया 
कृपा तामुपाश्चित्य' । 

अर्थात्‌ योग-चित्तवृत्तिनिरोधादि निःश्रेयस के साधनों से शून्य जो प्रजा उस पर जो 
कृपा वही माया है। उसका आश्रय लेकर रमण करने का विचार किया । क्योंकि जो शुद्ध 
परब्रह्म अशेषविशेषशून्य है उसका साक्षात्कार तो निरोधादि द्वारा ही किया जा सकता है । 

'अयोगेबु सर्वथा अयोग्येषु या माया कृपा तामुपाश्नित्य'-- 

>जजो प्राणी अत्यन्त निकृष्ट कोटि के हें उनके ऊपर जो कृपा उसका आश्रय लेकर 
रमण करने का विचार किया | भगवान्‌ पतितपावन हें, इसी से भावुक भक्त अपने को स्े- 
साधनशून्य देखकर भी भगवत्क्रपा के भरोसे निरिचिन्त रहते हें । 

हों पतित, तुम पतितपावन दोउ बानक बने। 

अतः यह भगवान्‌ की लीला मानो अत्यन्त अयोग्य पुरुषों के ऊपर कृपा करने के ही 

लिये है ; क्योंकि भगवान्‌ के जो वात्सल्य, माधुयं एवं औदार्य आदि गुण हें उनकी सफलता तो 


श्रीरांसलीलारहस्यं ७३ 


विना पतितों के हो ही नहीं सकती । वस्तुतः उदारता और दीनवत्सलता ये सव तो इन्हीं 
अंशों को लेकर होते हैँ कि स्वयं परमोत्क्ृष्ट होकर भी अत्यन्त निम्नकोटि के पुरुषों के साथ मिलकर 
उनके साथ पूर्णं आत्मीयता का वर्ताव करे। किन्तु निविशेष परब्रह्म या गोलोकवासी भगवान्‌ 
के साथ ऐसे पतितों का सहवास कंसे हो सकता है? वहाँ उन निष्क्ृटातिनिक्ृष्ट पुरुषों के 
आत्मीय होकर भगवान्‌ कैसे बिहार कर सकते थे ? 

. अथवा-- 

'अयोगेबु स्वस्मिन्नयुज्यमानेषु या साया कृपा तामुपाश्रितः' 

--जिनकी मनोवृत्ति स्वप्न में भी भगवान्‌ को ओर नहीं जाती ऐसे अपने में अयुक्त 
पुरुषों के प्रति जो माया-कृपा उसका आश्रय लेकर भगवान्‌ ने रमण करने की इच्छा की ; 
क्योंकि यह लीला अत्यन्त साधन-शून्यों को भी अपनी ओर आकर्षित करनेवाली है । अतः 
भगवान्‌ ने बहिर्मुख पुरुषों को अपनी ओर आकर्षित करने के लिये ही यह लीला की थी। निविरेष 
भगवान्‌ में तो प्राकृत पुरुषों की वृत्ति पहुँचनी अत्यन्त कठिन है ; इसी से भगवान्‌ ने यह लोक- 

मनोभिरामा लीला की थी, जिससे विषयी और पशुप्राय जीवों का चित्त भी भगवान्‌ की ओर 
लग जाय | अहो ! भगवान्‌ का यह्‌ खेल कंसा मनोमोहक था ? 
अस्पन्दनं गतिमतां पुलकं तरूणाम्‌ । 


उसे देखकर जो गतिमान्‌ थे उनमें निस्पन्दता आ जाती थी और वृक्षों की रोमावली 
. खड़ी हो जाती थी । अर्थात्‌ चेतन पदार्थों में जड़ता आ जाती थी और जड़ों में चेतन की क्रिया 
होने लगती थी । अतः भगवान्‌ ने बहिर्मुख पुरुषों को अपनी ओर आकृष्ट करने के (लिये ही 
अति अद्‌भुत मनोरम लीला की थी । 
ऐसा कहा जाता है कि प्राणियों के पतन का जो प्रधान हेतु है वह भगवद्विमुखता ही है 
तथा भगवदुन्मुखता ही सर्वानन्द का साधन है । 
भयं द्वितीयाभिनिवेशतः स्या-दीझादपेतस्य विपर्ययोऽस्मृतिः । 
तन्माययातो बुध आभजेत्तं भकत्यंकयेशं गुरु श्वतात्मा ॥। 
अर्थात्‌-जो पुरुष भगवान्‌ से विमुख है, जो नामरूपक्रियात्मक प्रपञ्च में ही आसबत है 
उसे ही भगवान्‌ की माया से मोहित होने के कारण भगवद्दिस्मृति हुआ करती है । स्वरूपविः 
स्मृति के पश्चात्‌ विभ्रम होता है, जो असङ्ग आत्मा में सङ्ग का, अकर्ता में कतृं तव का और एक 
में अनेकत्व की भ्रान्ति करा देता है । उस विश्रम से दतबुद्धि होती है, द्वैतबुद्धि से ही भय होता 
है। अतः बुद्धिमान्‌ पुरुष को चाहिये कि अनन्य बुद्धि से उस पूर्ण परब्रह्म परमात्मा का ही भजन 
करे । इससे माया इस प्रकार भाग जाती है जैसे क्रुद्ध तपोधनों के सामने से वेश्या । 
माया से ही स्वरूप की विस्मृति हुआ करती है और भगवदुन्मुख होने पर वह भाग 
जाती है तब स्वरूपसाक्षात्कार हो ही जाता है और फिर विश्रम का उच्छेद हो जाने के कारण 
I0 थे 

निर्भयता की प्राप्ति हो जाती है । अतः भगवान्‌ ने अज्ञानीर्पा प्रजा का उद्धार करने के लिये 
ही यह मार्ग निकाला था, क्योंकि भगवान्‌ की माया बड़ी प्रबल है, उससे वे ही बच सकते हैं जो 
एकमात्र भगवान्‌ का ही आश्रय लेते हें । 


देवी ह्यंषा गुणमयी भम माया दुरत्यया । 
मामेव ये प्रपद्यन्ते मायामेतां तरन्ति ते। 


अतः भगवान्‌ ने सर्वसाधनशून्य पामर प्राणियों पर कृपा करने के लिये ही यह लीला 
की थी, जिससे कि किसी भी प्रकार उनका चित्त भगवान्‌ में लगे । 

अथवा 'ताः' शाब्द से मुमुक्षुरूपा प्रजा समझनी चाहिये । उस पर कृपा करने के लिये 
भगवान्‌ ने रमण की इच्छा की । वह मुमृक्षुरूपा प्रजा कंसी है? 'रात्री:-'रा दाने' इस स्मृति 
के अनुसार दान करनेवाली अर्थात्‌ दानोपलक्षित यज्ञादि कर्म करनेवाली | जैसा कि कहा 
'तमेतं ब्राह्मणा यज्ञेन दानेन तपसा ब्रह्म विविदिषन्ति’ । अथवा 'भगवति स्वरूपेण सह सर्व 
समपंयित्री' जो भगवान्‌ में अपने स्वरूप के सहित सर्वस्व समर्पण करनेवाली है तथा जो 'शरदो- 
त्फुल्लमल्लिका” है । 

'शरादिवत्‌ अयन्ति अवखण्डयन्ति उत्कुल्लमल्लिकाद्युपलक्षितानि संसारसुखानि प्रासां 
ताः । 

अर्थात्‌ उत्फुल्लमल्लिकाओं के समान जो स्त्री-पुत्रादिरूप सांसारिक सुख हैं वे शरादि 
अस्त्र-शस्त्र के समान जिनका खण्डन करती हें उन मुमुक्षुरूपा प्रजाओं को देखकर । इससे उन 
मुमुक्षुओं की पूर्ण योग्यता दिखाई गई है, क्योंकि पूर्ण मुमुक्षु तभी होता है जब कि उत्कृष्ट से 
उत्कृष्ट सांसारिक सुख भी उसे दुःखरूप दिखाई देने लगे। वास्तव में तो मुमुक्षुता होती ही 
उस समय है जब संसार भयानक दिखाई देने लगें । उसे सांसारिक सुख दारादि के समान 
छेदन करनेवाले दिखलाई देते हें वही मुमुक्षु हो संकता है । एसी प्रजाओं को देखकर-- 


'योगमायामुपाश्नितः-योगाय स्वेन सहासम्बन्धविच्छेदाय' 


अपने साथ उनके असम्बन्ध का छेदन करने के लिये, अर्थात्‌ अपने साथ उनकी अभिन्नता 
स्थापित करने के लिये भगवान्‌ ने रमण की इच्छा की, क्योंकि यहाँ केवल ब्रजदेवियों के साथ ही 
क्रीड़ा नहीं करनी थी, बल्कि श्रुतियों का आवाहन करके उनका भी अपने में तात्पर्ये दृढ़ करना था । 

भगवान्‌ की यह लीला ओषधिरूपा होगी । जिस प्रकार अज्ञानी पुरुषों के लिये यह 
श्रोत्रमनोभिरामा है वैसे ही मुमुक्षुओं के लिये यह भवौषधिरूपा है। अत:-- 

"ताः मुमुक्षुरूपाः प्रजाः वीक्ष्य, ताश्च श्रुतीः आहूय, ताभिः सह्‌ रन्तुं मनदचक्रे --- 


उस मुभृक्षुरूपा प्रजा को देखकर और उन श्रुतियों का भी आह्वान कर उनके साथ 


रमण करने की इच्छा की । अर्थात्‌ मुमुक्षुओं को संसार से निर्विण्ण देखकर भगवान्‌ ने रमण 

करने की इच्छा की । मुमुक्षु लोग संसार से निविण्ण क्यों हें ? इसका हेतु यह है-वे विशुद्धान्तः 
करण हें, इसलिये विवेकसम्पन्न हें और विवेकी के लिये सव कुछ दुःखरूप ही है-'दुखमेव सर्व 
विवेकिनाम्‌? उनके लिये संसार के सारे सुख भाले और वछियों के समान हो जाते हैं । उनके 
उद्धार का उपाय क्या है ? यही कि श्रुतियों का परम तात्पर्यं एकमात्र परब्रह्म में ही निश्चित 
हो । किन्तु पहले यह होता नहीं, अतः भगवान्‌ ने उनका आह्वान कर अपने में उनका तात्पर्ये 
दृढ़ किया । यहाँ जिस प्रकार भगवान्‌ श्रीकृष्ण ने ब्रजाङ्गनाओं का आवाहन किया था उसी 
प्रकार व्यासरूप से उन्होंने ब्रह्मसूत्ररूप वेणुनाद द्वारा समस्त श्रुतियों का आवाहन करके उनका 
परम तात्पर्य परब्रह्म में निश्चित किया है । 
गिर अर्थ जल बीचि जिमि, कहियत भिन्न न भिन्न । 

यहाँ 'अर्थ' तो पूर्णं परब्रह्म परमात्मा है और 'शब्द' ये श्रुतियाँ हें । अतः श्रुतियाँ तरङ्ग 
हैं और ब्रह्म समुद्र है । इसी प्रकार गोपाङ्गनाएँ तरङ्ग हैं और भगवान्‌ श्रीकृष्ण समुद्र हें । 
इनका परस्पर तादात्म्य-सम्बन्ध है। उन श्रुतियों का आवाहन कर, अर्थात्‌ अपने में उनका 
तात्पर्यं निश्चय कर, भगवान्‌ ने रमण करने की इच्छा की । 

यहाँ भावुकों की दृष्टि से एक और ही अर्थ होता है-- 

'योगमायामुपाश्रितः'-यः 'अगमायाम्‌ उपाश्चितः-'न गच्छतीति अगा, अगा चासौ 
मा अगमा' । 

--अर्थात्‌ नित्यङ्लिष्टा वृषभानुनन्दिनी । वह कौन है ? -यामुपाश्चितः भगवानपि 
रन्तुं मनश्चक्रे, अर्थात्‌ जिसका आश्रय लेकर भगवान्‌ ने भी रमण करने की इच्छा को । क्‍यों 
इच्छा की ? शरदोत्फुल्लमल्लिका रात्रियों को देखकर र 

अथवा यों समझो-- 

'योगमायामुपाश्रितः भगवानपि रन्तुं मतरचक्रे-योगाय अघटित-घटनाय या माया इति 
योगमाया तामुपाश्चितः । 

अर्थात्‌ जो माया अघटित टनापटीयसी है,उसका आश्रय लेकर भगवान्‌ ने रमण करने 
की इच्छा की । यहाँ भगवान्‌ को अपना एर्वर्थ छिपाना था, क्योंकि यह मधुर लीला है, अतः 
इसमें ऐइवर्थभाव रस का विघातक है । इसमें प्राक्ृतांश ही अधिक उपयुक्त है । इसीसे भगवान्‌ 
की जिन लीलाओं में प्राकृतांश विशेष है उन्हीं का महत्व भी अधिक है, क्योंकि प्राकृत व्यापारों 
में व्यासक्त प्राणियों को आकर्षित करने में प्राकृतमाव अधिक उपयोगी है । 

अतः 'योगमायामुपाश्चितः-योगमायां उप सामीप्येन आश्रितः, न तु साक्षात्‌'-सामी- 
प्यवश योगमाया का आश्रय लेकर, साक्षात्रूप से नहीं, जिस प्रकार स्वाभाविक होने के कारण 
सूर्यं भगवान्‌ अपनी किरणों का आश्रय लेते हें । उन्हें किरणें धारण नहीं करनी पड़तीं, बल्कि 
जहाँ वे रहते हें वहाँ उनकी किरणें भी रहती ही हें, इसी प्रकार भगवान्‌ की योगमाया भी उनके 

साथ रहती ही है। अतः अघटनघटन में समर्थ जो योगमाया, उसका सर्वथा समाश्रयण न 
करके भगवान्‌ ने प्राकृतवत्‌ लीलाएँ कीं, जिससे प्राकृत घ्राणियों का विशेष आकर्षण हो सके । 

इससे सिद्ध हुआ कि भगवान्‌ की योगमाया सर्वदा उनके साथ रहती है, इसलिये हठात्‌ 
अपना काम कर देती है । जब मिट्टी खाने के उपरान्त भगवान्‌ ने श्री यशोदा जी से मुख देखने 
को कहा तो उन्होंने यह नहीं समझा कि मेया सचमुच मेरा मुख देखेगी । वे यही समझते थे कि 
एसा कहने से मुझे निर्दोष समझकर वह छोड़ देगी। परन्तु जव उसने कहा 'दिखला' तो 
उनका मुख फेल गया ।& भगवान्‌ ने मुख फैलाया नहीं बल्कि जिस प्रकार सूर्य की किरणों से 
कमल खिल जाता है उसी प्रकार माता के कोपरूप सूर्य का ताप पाकर भगवान्‌ का मुखकमल खुल 
गया । उस समय योगमाया ने देखा कि मुख में मिट्टी देखकर माता हमारे प्रभु को मारेगी ; 
इसीसे उसने उनके मुख में सारा ब्रह्माण्ड दिखा दिया । इसी प्रकार इस लीला में भी योगमाया 
कई एइवर्थभाव दिखावेगी । 

अथवा भगवान्‌ ने उन रात्रियों को देखकर 'योगमायामुपाश्रितः-योगाय संइलेषाय 
मायः शब्दो यस्यां तां योगमायां वंशीम्‌'-्रजाङ्गनाओं के योग-संरलेष के लिये माय † (शब्द) 
जिसमें रहते हें उस वंशी का नाम योगमाया है ; उसका आश्रय करके भगवान्‌ ने ब्रजाङ्गनाओं 
को बुलाकर रमण की इच्छा की । यह उचित भी है, क्योंकि जिस प्रकार गिरिराज का आश्रय 
लेकर भगवान्‌ ने इन्द्र के दर्षे का दमन किया था उसी प्रकार कन्दर्पदर्प-दमन इसके द्वारा होगा । 
वंशी क्या है ? यह महारुद्र है और कामदेव के दर्प का दमन महारुद्र ही कर सकते हें । 

दूसरी वात यह है कि अपने संसगंद्वारा स्वस्वरूप बना छेने पर ही किसी के साथ रमण 
हो सकता है । वस्तुतः भगवद्वचतिरिक्त तो कोई पदार्थ है नहीं । भगवद्रूप में ही भिन्नता की 
प्रतीति हुआ करती है ; और भगवत्सम्बन्ध से ही उसकी निवृत्ति होकर भगवद्रूपता की प्रतीति 
होती है । वह सम्बन्ध क्या है ? व्यवधान की निवृत्ति । व्यवधान के निवृत्ति होते ही भगवान्‌ 
सें अभेद हो सकता है। अतः भगवान्‌ ने वंशीध्वनि द्वारा अपनी अधरसुधा का सञ्चार करके 
समस्त वृन्दारण्य और तद्वर्ती गुल्म,लता एवं गोपाङ्गनादि को स्वस्वरूप बना दिया। इसी से 
“योगाय भगवत्संहलेषाय मायः शब्दो यस्यां तां वंशीं उपाश्रित:--योग अर्थात्‌ भगवत्संशलेष के 
लिये जिसमें माय अर्थात्‌ शब्द है उस वंशी का आश्रय लेकर भगवान्‌ ने रमण की इच्छा की । 
मानों उस वंशी की उपासना करके ही भगवान्‌ व्रजाङ्गनाओं के मनों को आकर्षित करने में 
समर्थ हुए । 

अपि शब्द का आशय यही है कि यद्यपि था तो अनुचित, तथापि भगवान्‌ के सम्बन्ध मात्र 
से उचित ही हो गया, क्योंकि साधारणतया सभी कन्याओं का प्राथमिक सम्बन्ध गन्धर्वं आदि 
के साथ होता है। चन्द्रमा तो वेसे सभी के मन के अधिष्ठाता हें। मन की आवश्यकता सभी 

+ वहां अकर्मक “व्यादत्त' क्रिया का प्रयोग किया गया है। (देखिएभा० १०।५।३६) 

5 ` ¶ मीयते वक्ता अनेन इति मायः शब्द; | 

सम्भोगों में है और मन को संत्र ही अपने अधिष्ठातृ-देव चन्द्रमा की अपेक्षा है । अतः चन्द्रमा 
सर्वभोक्‍ता हैं । परन्तु व्यष्टि अभिमान ही पुण्य-पाप का मूल है, चन्द्रमा सभी के मन के अधिष्ठाता 
हें अतः उनमें व्यष्टि अभिमान नहीं है । इसी वास्ते उन्हें पुण्य-पाप का संसर्ग नहीं है । जैसे 
चन्द्रमा सव के मन का अधिष्ठाता है, वैसे ही भगवान्‌ सभी के अन्तरात्मा हें । जैसे सभी सम्भोगों 
में मन की अपेक्षा है उससे भी अधिक सभी सम्भोगों में अन्तरात्मा की अपेक्षा है, क्योंकि अनुकूल- 
प्रतिकूल शाब्दस्पर्शादि विषय तथा सुख-दुःखादि का साक्षात्कार अन्तरात्मा के ही अधीन है । 
शब्दादि-बिषयों के आकार से आकारित वृत्तिमान अन्तःकरण, आत्मचँतन्य-ज्योति से देदीप्यमान 
हो करके ही शब्दादि-विषय का प्रकाशन करता है । भगवान्‌ श्रीकृष्ण समस्त प्राणियों के अन्त- 
रात्मा हैं, यह वात भी भागवत के निम्न लिखित वचनों से स्पष्ट है-- 

“गोपीनां तत्पतीनाञ्च सर्वेषामेव देहिनाम्‌ । 

योऽन्तशचरति सोऽध्यक्षः-- । 

कृण्णमेनमवेहिं त्वमात्मानं सकलात्मनाम्‌ । 

जगद्धिताय सोऽप्यत्र देहीवाभाति मायया ।।” 

जब कि प्राणिमात्र के लिये जल, तेज तथा वायु का सर्वाङ्गीण स्पशं अनिवार्य है तब 

ऐसी-कौन सी पतिब्रता है जिसके सर्वाङ्ग का स्पर्श वायु, आकाश आदि से न होता हो। फिर 
भगवान्‌ श्रीकृष्ण तो आकाश और अहंतत्त्व, महतत्त्व तथा अव्यक्ततत्त्व इन सभी के अधिष्ठान 
और इन सभी से आन्तर हें। इस बात का भी वहीं उल्लेख है जहाँ श्रीकृष्ण की चीरहरण और 
रासक्रीडा प्रभृति लीलाओं का वर्णन है । 

“सर्वेबामपि वस्तूनां भावार्थो भवति स्थितः। 

तस्यापि भगवान्‌ कृष्णः किमुतद्वस्तु निरूप्यताम्‌ ।४* 


समस्त वस्तुओं का याथात्म्य उनके कारण में ही पर्यवसित है। उस कारण का भी 
पर्यवसान जहाँ है वही कार्यकारणातीत सर्वाधिष्ठान परमतत्त्व श्रीकृष्ण हें । फिर उनसे भिन्न 
कौन-सा तत्त्व है जिसका निरूपण किया जाय? अतः सर्वान्तरात्मा श्रीकृष्ण के साथ भेद ही 
क्या हो सकता है ? अतः उनके सन्निधान में निष्कपट और निरावरण होने से ही जीव का परम 
कल्याण होता है। 

भगवान्‌ की अचिन्त्य महाशक्तिरूपा योगमाया श्री, भू और लीलारूपा है। इनमें से 
प्रधानतया लीलाशकिति का आश्रय लेकर भगवान्‌ ने रमण की इच्छा की । पहले जहाँ मुमुक्षुरूपा 
प्रजा का उल्लेख किया है वहाँ 'योगमायामुपाश्रितः' इस पद का तात्पर्यं इस प्रकार समझना 
चाहिये-'योगाय स्वस्मिन्‌ योजनाय या माया कृपा” अर्थात्‌ योग-अपने में जोड़ने के लिये जो 
माया (कपा) ; अथवा 'योगाय स्वलीळासुखे योजनाय या माया कृपा'-योग अर्थात्‌ अपने 
लीलासुख में युक्त करने के लिये जो कृपा ; अथवा 'यः भगवान्‌ अगमायामुपाश्चितरः-जो 

भगवान्‌ अगमा में उपश्नित हें उन्होंने रमण की इच्छा की । अगमा क्या है? 'न गच्छति चलति 
इति अगः कूटस्थं ब्रह्म, तस्य या प्रमा’ अर्थात्‌ जो गमन नहीं करता उस कूटस्थ ब्रह्म का नाम 
अग है, उसकी प्रमा यानी अपरोक्ष साक्षात्कार ही अगमा है; 'तस्यां' अगमायां तत्सम्पादने 
मुमृक्षुभिरुपाश्रितः यः सः'-उस अगमा में अर्थात्‌ उसका सम्पादन करने में जो मुमुक्षुओं द्वारा 
आश्रय किया जाता है, उस परब्रह्म ने मुमुक्षुओं पर अनुग्रह करने के लिये ही रमण करने को मन 
किया, क्योंकि सच्चिदानन्द रूप श्रीहरि का अपरोक्ष साक्षात्कार उनकी लीला-कथाओं के अनु- 
शीलन से ही होता है।' 
| ` पानेन ते देव कथासुधायाः प्रवृद्धभक्तचा विशदाशया ये । 
बेराग्यसारं प्रतिलभ्य बोघं यथाञ्जसान्वीयुरकुप्ठधिष्ण्यम्‌ ॥। 
तथापरे चात्मसमाधियोगबलेन जित्वा प्रकृति बलिष्ठाम्‌ । 
त्वामेव धीराः पुरुषं विशन्ति तेषां श्रम: स्यान्न तु सेवय ते ॥। 
भाव यह है कि-हे देव! कोई तो आपके कथामृत-पान से बढ़ी हुई भक्तिके कारण विशुद्धान्तः 
करण होकर, वैराग्य ही जिसका सार है ऐसा बोध प्राप्त करके आपके निद्व॑न्द्द धाम को प्राप्त 
होते हें और कोई आत्मसंयमके द्वारा समाधि लाभकर उससे प्रबल प्रकृति को जीतकर 
परमपुरुष आपको ही प्राप्त होते हें। किन्तु उन्हें श्रम होता है और आपकी सेवा में कोई कष्ट 
नहीं होता । 
इससे सिद्ध होता है कि भगवान्‌ ने यह लीला मुमुक्षुओं के कल्याण के ही लिये की थी, 
जिससे वे उस लीला-कथा का पान करते हुए भगवान्‌ को प्राप्त कर सकें । 
और यदि 'अयोगमायामूपाश्चितः' ऐसा पद समझा जाय तो 'न युज्यते उपाधिसङ्गं 
न प्राप्नोति इति अयोगः तस्य या प्रमा तस्या-मुपाश्रितः' अर्थात्‌ जो उपाधिसंसगं को प्राप्त नहीं 
होता उसको प्रमा अर्थात्‌ अपरोक्षानुभव के लिये जो मुमुक्षुओं द्वारा आश्रित है ।. अथवा 'योगः 
उपाध्यध्यासः, तस्य अभावः अपवादः अयोगः'-उपाधिजनित अध्यास के अभाव का ही नाम 
अयोग है, उसकी जो प्रमा है उसका नाम अयोगमा है, उस अयोगमा के लिये जो भगवान्‌ मुमु- 
क्षुओं द्वारा उपाश्रित हें उन्होंने रमण की इच्छा की, क्योंकि यह नियम है कि उपाधिजनित 
अध्यास का निराकरण सूक्ष्मातिसूक्ष्म परब्रह्म के ज्ञान से ही होता है । यह ज्ञान कब होता है? 
` इस विषय में भगवान्‌ स्वयं कहते हें-- 
यथा यथात्मा परिमृज्यतेऽसौ मत्पुण्यगाथाश्रवणाभिधानेः । 
तथा तथा पश्यति वस्तु सूक्ष्मं चक्षुर्यथेवाञ्जनसम्प्रयुक्तम्‌ ॥ 
अर्थात्‌ मेरी पवित्र गाथाओं के श्रवण और कीर्तन द्वारा जेसे-जेसे यह अन्तरात्मा स्वच्छ 
होता जाता है वेसे-वंसे ही साधक सूक्ष्म-वस्तु का साक्षात्कार करता जाता है, जिस प्रकार कि 
अञ्जनथुक्त नेत्र । 


श्रीरासलौलारहस्य ७& 


अतः उपाध्यध्यास की निवृत्ति का एकमात्र साधन भगवल्लीलाओं का अभ्यास ही है | 
श्रीम-द्वागवत में कहा है--- 
स त्वं न चेद्धातरिदं निजं वपृर्विज्ञानमज्ञानभिदापमार्जनम्‌ । 
गुणप्रकाद रनुमीयते भवान्‌ प्रकाशते यस्य च येन वा गुणः ॥। 


हे भगवन्‌ ! यदि आप यह लीलामय विग्रह्‌ धारण न करें तो अज्ञान का भेदन करने- 
वाले विज्ञान की सफाई ही हो जाय। यदि कोई कहे कि हम अनुमान कर लेंगे, क्योंकि चक्षु, 
श्रोत्र एवं त्वचा आदि इन्द्रियों द्वारा जो विषयों का ग्रहण हुआ करता है वह आत्मतत्त्व के अस्तित्व 
का द्योतक है । जिस प्रकार शीतलता और उष्णता से रहित लोहपिण्ड में दाहकत्व एवं प्रकादा- 
कत्व देखकर वहाँ दाहकत्व-प्रकादाकत्व समर्पण करनेवाले नित्य-दाहकत्व-प्रकाशकत्वगृण- 
बिशिष्ट अग्निका अनुमान होता है, उसी प्रकार इन्द्रियोंके विपयप्रकाशनसामर्थ्य से चिन्मय आत्मा 
का अनुमान होता है । साथ ही जिस प्रकार यह देखा जाता है कि लोहपिण्डादि में जो दाहकत्व- 
प्रकाशकत्व है वह सातिशय है और अरिनि में निरतिशय, उसी प्रकार यह भी अनुमान किया जा 
सकता है कि इन्द्रियादि का प्रकाशक आत्मा निरतिशय-ज्ञानमय है । परन्तु यह केवल अनुमान 
ही तो है, इसे साक्षात्कार नहीं कह सकते । अतः यदि साक्षात्कार करना है तो भगवान्‌ की लीला 
आदि का श्रवण करना चाहिये । इससे प्रेम की अभिवृद्धि होगी । प्रेम से चित्त में शिथिलता 
आवेगी, इससे वह निर्वृ त्तिक होगा और निवृ त्तिक चित्त पर ही परब्रह्म का प्रकाश होगा । 
अतः भगवत्साक्षात्कार के लिये भगवल्लीलाओं का श्रवण-कीतेन अनिवार्य ही है। इसी से 
भगवान्‌ ने रमण करने की इच्छा की । 

अब 'ताः रात्रीः वीक्ष्य इस पर कुछ और विचार करते हें। 'रात्री: परमरसमर्पयित्री:' 
अर्थात्‌ परमानन्दकन्द भगवान्‌ श्री कृष्ण और गोपाङ्गनाओं को परमरस समर्पण करनेवाली उन 
रात्रियों को देखकर । यहाँ 'ताः' शब्द विलक्षणता का योतक है । उनमें मुख्य विलक्षणता तो 
यही थी कि जिन भगवान्‌ श्रीकृष्ण के विभ्रयोग में गोपाज्भ नाओं को एक-एक पल युगों के समान 
बीतता था उन्हींने इन रात्रियों को अपने सहवास-सौभाग्य के लिये नियुक्त किया था। ब्रजाङ्ग- 
नाएँ संसार में सबसे बड़ा सौभाग्य क्या समझती थीं ? वे कहती हें-- 

अक्षिप्वतां फलमिदं न परं विदामः सख्यः पशूननु विवेशयतो वयस्यैः । 
वन्त्रं व्रजेशसुतयोरनुवेणुजुष्टं येवा निपीतमनुरकतकटाक्षमोक्षम्‌ ॥ 


यहाँ ब्रजाङ्गनाओं ने संसार भर में सबसे वड़ा फल यही बताया है कि जिन्हें विघाता ने 
नेत्र दिये हें, वे अपने समवयस्क वालकों के साथ पशुओं को गोष्ठ में प्रवेश कराते हुए दोनों नन्द- 
कुमारों के अनुरक्त-कटाक्षमोक्षमण्डित वंशी-विभूषित मुखारविन्द का पान करें। इसके सिवा 
यदि कोई और भी फल हो सकता हो, तो हम उसे जानती नहीं । स्मरण रहें, ये श्रुतियाँ हें- 
साक्षात्‌ श्रुतिदेवियाँ हें, यदि ये ही नहीं जानतीं तो और कौन जानेया? 


छठ भक्ति-सुघा--तृतीय खण्ड 


इस इलोक में 'ब्रजेशसुतयो:” यह तो द्विवचन है किन्तु 'वक्त्रम्‌' एकवचन है। इसका 

क्या रहस्य है ? इसका तात्पर्य यह है कि गोपाङ्गनाओं का अभिमत तो केवल भगवान्‌ श्रीकृष्ण 
का ही मुखचन्द्र है ; परन्तु परकीया थीं न, इसलिए अपना भाव छिपाने के लिये द्विवचन दिया । 
किन्तु जव तक वे प्रेमातिशय से विभोर न हुईं तब तक तो भावगोपन कर लिया, पर प्रेमातिरेक 
होने पर वे अपने को न सम्हाल सकीं और उनके मुख से 'वकत्रम्‌'. . . 'अनुवेणु-जुष्टम्‌' निकल 
ही गया । 
उस वेणुजुष्ट मुख का विशेषण 'अनुरक्तकटाक्षमोक्षम्‌' दिया है। यह उसकी मधुरता 
और लावण्य सूचित करने के लिये है । अर्थात्‌ जिन भगवान्‌ श्री कृष्ण के मुखचन्द्र पर अनुरागिणी 
गोपाङ्गनाओं के कटाक्षवाण छूटते थे ; अथवा जिस मुख में अनुरागिणी ब्रजाङ्गनाओं के लिये 
कटाक्षमोक्ष होता था । अतः भगवान्‌ का रसस्वरूप मुख ही व्रजवालाओं का ध्येय है, उन्हें 
भगवत्सम्वन्ध ही परम अभिलषित था । इसी के लिये वे दूसरों से ईर्ष्या भी करती थीं । एक 
जगह वे कहती हें-- 

धन्यास्तु मूढमतथोऽपि हरिण्य एता या नन्दनन्दनमुपात्तविचित्रवेषम्‌ । 

आक्यं वेणुरणितं सह कृष्णसाराः पूजां दधुविरचितां प्रणयादलोकेः ॥। 


उन्हें इस समय यह भी ध्यान नहीं था कि ये हरिणियाँ चेतन हें या अचेतन और इन्हे 
वस्तुतः भगवान्‌ के प्रति अनुराग है या नहीं । इसीसे वे कहती हें कि इन हरिणियों का जो प्रेम- 
रसप्लुत नेत्रों से निरीक्षण है उसके द्वारा वे मानों भगवान्‌ की पूजा ही करती हैं । यही नहीं, 
वे वहाँ को भीलनियों के सौभाग्य की भी सराहना करती हें-- 
पूर्णाः पुलिन्य उरुगायपदाब्जरागश्रीकुडूः मेन दयितास्तनमण्डितेन । 
तददर्शनस्मररुजस्तृणरूषितेन लिम्पन्त्य आननकुचेषु जहुस्तदाधिम्‌ ॥। 
वृन्दारण्य के जो तृण-गुल्म-लतादि हैं, उनसे भगवान्‌ श्रीकृष्ण के चरणों का संयोग 
होने के कारण उनमें जो भगवान्‌ के पादपद्ों में लगा हुआ प्रियतमाओं का कुचकुङ्कम लग गया 
है, उसके सौगन्ध्य से विमुग्ध होकर कामज्वर से सन्तप्त हुई भीलनियाँ उस कुङ्कुम को अपने 
हृदय और मुख में लगाकर उस ताप को शान्त करती हैं । वे बड़ी भाग्यशीला हैं । 
उन्हीं भगवान्‌ श्रीकृष्ण के साथ अनुरागिणी ब्रजाङ्गनाओं का संयोग करानेवाली 
इन रात्रियों की विलक्षणता का वर्णन कौन कर सकता है ? जब से भगवान्‌ ने कहा था कि 'मयेमा 
र॑स्यथःक्षपाः' तभी से गोपाङ्गनाओं की दृष्टि इन्हीं रात्रियों पर लगी रहती थी । इन रात्रियों का 
संत्र ताः इमाः आदि सर्वेनामों से ही वर्णन किया गया है। एक बार भगवान्‌ ने भी उद्धवजी से 
कहा था-- 
तास्ताः क्षपाः प्रेष्ठतमेन नीता मयेव वृन्दावनगोचरेण । 
क्षणार्घवत्ताः पुरनङ्कः तासां हीना भया कल्पसमा बभूवुः ॥। 


श्रीरासलीलारहस्य॑ ६१ 


हे उद्धव ! उन ब्रजाङ्गनाओं ने अपने परम प्रियतम मेरे साथ वे अनन्तकोटि ब्राह्मी 
रात्रियाँ आधे क्षण के समान विता दी थीं । जिस प्रकार समाधिस्थ योगियों को अत्यन्त दीर्घ 
काल भी कुछ मालूम नहीं होता, उसी प्रकार मेरे साथ उन्हें वे रात्रियाँ कुछ भी न जान पड़ीं । 
किन्तु अव मेरे विना वे ही रात्रियाँ उनके लिये कल्प के समान हो जाती थीं । 

यहाँ 'मया' शाब्द में भी विलक्षणता है। इससे अस्मत्प्रत्ययगोचर शुद्ध परब्रह्म भी 
ग्रहण किया जा सकता है। उसके साथ योग होने पर भी समय कुछ मालूम नहीं होता । अतः 
इससे पूर्णं योगीन्द्र भी ग्रहण किये जा सकते हें। परन्तु यहाँ अस्मत्-प्रत्ययगोचर शुद्ध ब्रह्म 
अभिप्रेत नहीं है वल्कि वृन्दावन-गोचर परमानन्दकन्द श्रीकृष्णचन्द्र ही अभिप्रेत हें। फँली 
हुई वस्तु यदि इकट्ठी हो जाय तो उसमें कुछ विलक्षणता हो ही जाती है । अतः जो व्यापक 
पूर्णत्व रयामसुन्दर-रूप में वृन्दारण्य में गोचर हुआ उसमें विलक्षणता होनी ही चाहिये । 

अथवा 'वुन्दावने गाः चारयतीति वृन्दावनगोचरः'-वृन्दावन में गोएं चराने के कारण 
भगवान्‌ वृन्दावन-गोचर हैँ । जो परब्रह्म निविशेष है वही यदि वृन्दावन में गो चरानेवाला हो 
जाय तो उसके प्रतिं प्रेमातिंशय होना ही चाहिये; क्योंकि निविशेष ब्रह्म स्वारसिकी प्रीति का 
विषय नहीं हो सकता । उसका विषय तो यह वृन्दावनस्थ कृष्ण ही हो सकता है । स्वारसिकी 
प्रीति प्रायः सजातीयों में ही होती है । भगवान्‌ श्रीकृष्ण प्रथम तो मनुष्यरूप में अभिव्यक्त हुए ; 
फिर गोप होने के कारण उनके सजातीय ही थे । इसलिये एस्वर्यादिशून्य होने के कारण उनके 
` प्रति गोषों का निःसंकोच भाव रहता था । इसी से गोपालरूप से प्रकट हुए भगवान्‌ के प्रति 
उन गोपालिकाओं की निःशङ्क प्रीति हुई 

अथवा 'वृस्दावने वुन्दावनव्तिनां गाः इन्द्रियाणि चारयति स्वस्मिन्‌ प्रवर्तयति इति 
वुन्दाचनगोचरः'-- 


--वे वृन्दावनवर्ती गोप, वालक, गोपाङ्गना, वत्स, पशु, पक्षी और सरीसूप सभी की 
इन्द्रियों को अपने प्रति प्रवृत्त करते हें, इसलिए वृन्दावनगोचर हैं । अहो ! जो भगवान्‌ ब्रह्मादि 
की भी इन्द्रियों के अगोचर हें, जो बड़े-बड़े योगीन्द्र-मुनीन्द्रों की इन्द्रियों के भी विषय नहीं होते 
वे ही अपनी असीम कृपा से वृन्दावनवर्ती जीवों की समस्त इन्द्रियों के विषय हो रहे हें। इसी 
से कहा है- 

इत्थं सतां ब्रह्मसुखानुभूत्या दास्यङ्गतानां परदेवतेन,। 
मायाश्नितानां नरदारकंण साकं विजहु: कृतपुण्यपुञ्जाः ॥। 

उन परम पण्यवान्‌ ब्रजवासियों ने उन भगवान्‌ श्रीकृष्णचन्द्र के साथ क्रीड़ाएँ कीं जो 
सत्पुरुषों के लिये साक्षात्‌ ब्रह्मानन्दमृति, भावुक भक्तों के परमं इष्टंदेव और मायामोहित 
पुरुषों के लिये नरबालक थे । भाव॒कों का तो ऐसा कथन है कि जो ब्रह्म औपनिषदों के लिये 
केवळ वृत्तिव्याप्य है, बड़े-बड़े भक्तों की भी केवल भावना का ही विषय है और जो अज्ञा्तियों के 

लिये केवल एक बालकमात्र है, वही जिन्हें खेलने को मिल गया उन ब्रजवासियों के सौभाग्य की 
क्या महिमा कही जाय ? 
ग्रास्येः समं ग्राम्यवदीशचेष्टितस्‌ । 
उन गवार ग्वालवालों के साथ वे ग्रामीणों की-सी ही चेष्टाएँ किया करते थे। यह 
उनके प्रेमातिशय का ही फल था । 
यदि कहो कि ऐसा हो ही नहीं सकता ; क्योंकि 'न संदृशे तिष्ठति रूपमस्य', 
यन्मनसा न मनृते' इत्यादि वचनों के अनुसार ब्रह्म तो समस्त इन्द्रियों का अविषय है। वह 
वृन्दावनवासियों की इन्द्रियों का बिषय केसे हो सकता है ? तो ऐसा कहना ठीक नहीं ; क्योंकि 
“यन्मनसा न मनुते' इत्यादि श्रुतिथों के अनुसार वह समस्त इन्द्रियों का अविषय होने पर भी 
दृव्यते त्वग्रचया बुद्धया' इस श्रुति के अनुसार सूक्ष्म बुद्धि का विषय तो है ही । इसी प्रकार वह 
प्रेमदृष्टि का भी विषय हो ही सकता है । जिस प्रकार 'दृश्यते त्वग्रथया बुद्धया' इस श्रुतिं को 
देखकर आपः यह कल्पना करते हैं कि वह संस्क्रत बुद्धि का ही विषय होता है, असंस्कृत बुद्धि का 
विबय नहीं होता, उसी प्रकार हम भी यह कह्‌ सकते हैं कि वह प्रेमदृष्टि का विषय है ; क्योंकि 
इस सम्बन्ध में ये वाक्य प्रमाण हें-- 
भक्त्या त्वनन्यया शक्य अहमेवंविधोऽजु न । 
ज्ञातुं द्रष्टं च तत्त्वेन प्रवेष्टुं च परंतप । 
नित्याव्यक्तोऽपि भगवानीक्ष्यते .निजभक्तितः । 
यदि कहो कि नहीं, मन से ब्रह्म नहीं देखा जा सकता । 'दुश्यते त्वग्र्यया बुद्धया' इस 
वाक्य का अर्थ केवल इतना ही है कि महावाक्य क श्रवण से ब्रह्म का आवरण निवृत्त होता है; 
फिर तो स्वयंप्रकाश ब्रह्म का स्वतः ही स्फुरण हो जायगा । तो हम भी यही कह देंगे कि ब्रह्म 
स्वथंश्रकाश है, प्रेमहष्टि से केबल उसका आवरण निवृत्त हो जाता है । 'अब यदि तुम्हारा ऐसा 
बिचार हो कि इन्द्रियगोचरत्वरूप हेतु के कारण ब्रह्म मिथ्या है तो ऐसा सिद्ध नहीं हो सकता, 
क्योंकि इन्द्रियों की अविषयता तो परमाणुओं में भी है, तथापि वे मिथ्या नहीं माने गये हैं । 
अतः इन्द्रियगोचरता-रूप हेतु मिथ्यात्वं का साधक नहीं है । 
इससे सिद्ध हुआ कि श्रीकृष्ण के सहवास के कारण ही ब्रजाङ्गनाओं ने अनन्तकोटि 
ब्राह्मी रात्रियाँ क्षणार्ध के समान विता दी थीं और अव उनके बिना ही उन्हें साधारण रात्रियाँ 
भी कल्प के समान हो रही हें । अतः जिन रात्रियों ने उन्हें इतना सुख पहुंचाया वे अवश्य विलक्षण 
ही थीं । 
इसका एक दूसरा तात्पर्यं भी हो सकता है। महाराज परीक्षित्‌ को एक बड़ा सन्देह 
था । उनके मन में इस बात का बड़ा उद्वेग-था कि भगवान्‌ तो बड़े ही भक्तवत्सल हें, उन्होंने 
सदा ही भक्तों के ऊपर बड़ा अनुग्रह प्रदर्शित किया है ; नन्द, उपनन्द आदि वृद्ध गोपों को ठो 

उन्होंने अपनी दिव्यातिदिव्य लीलाएंँ दिखाकर परमानन्द प्रदान किया, तथा उन्हें ब्रह्मह्वद और 
महावेकुण्ठ का भी दर्शन कराया ; परन्तु जो गोपाङ्गनाएँ अनेकों जन्मों से उनकी मधुरभाव से 
उपासना कर रही थीं, जिनमें अन्यपरा श्रुतियाँ, ऋषिचरी और देवकन्या आदि साधनसिद्धा 
ब्रजाद्गनाएँ सम्मिलित हैं, यहाँ तक कि उनमें से अनेकों ने तो भगवत्संस्पशँ की कामना से ललिता- 
विशाखा आदि यूथेशवरियों की ही उपासना की थी-उन सव की ओर से न जाने भगवान्‌ वयों 
उदासीन थे ? उनकी मनोकामना भी तो पूर्ण होनी ही चाहिये थी । भगवान्‌ तो आप्तकाम 
हैं, फिर गोपाङ्गनाओं की मनोकामना कसे पूर्ण हो ? गोपाङ्गनाओं की तो यह अभिलाषा 
बहुत समय से थी किन्तु जव तक भगवान्‌ को रमणामिलाप न हो तव तक उसको पूर्ति कंसे हो 
सकती है ? परीक्षित्‌ को यह सन्देह हो ही रहा था कि श्रीशुकदेवजी बोल उठे--- 
भगवानपि ता रात्रीः शरदोत्फुह्लमह्लिकाः । 
वीक्ष्य रन्तुं मनइचक्रे योगमायामुपाश्चितः ॥ 

तात्पर्यं यह है कि 'भगवानपि उपाश्रितः उपासितः मायां वीक्ष्य ता रात्रीइचक्रे--उनके 
द्वारा इस जन्म और पूर्वंजन्मों में उपासित हुए भगवान्‌ ने भी माया की ओर देखकर वे विलक्षण 
रात्रियाँ वनाई । 

इन मुनिरूपा और श्रुतिरूपा ब्रजाङ्गनाओं के भी कई भेद हें । श्रुतिरूपा ब्रजाङ्गनाओं 
में जो अनन्यपरा हें उनमें भी मानिनी और मुग्धा ये दो भेद हें । जो श्रुतियाँ निषेधमुख से परब्रह्म 
का प्रतिपादन करती हैं वे मानिनी हैं ; जैसे 'नेति नेति', 'अद्वव्दमस्पशमरूपमव्ययम्‌' इत्यादि । 
भावुकों ने इसके बड़े विलक्षण तात्पर्थ व्यक्त किये हें । जिस प्रकार मानिनी नायिका ऊपर से 
अनभिलाष दिखलाते हुए भी भीतर से सर्वथा नायक का ही अनुकरण करती है उसी प्रकार ये 
नियेधमुख श्रुतियाँ भी 'न-न' करके ही अपने परम ध्येय परब्रह्म का प्रतिपादन करती हैं । 
'नेति-नेति वचनामृत वोलती' तथा मुग्धा साक्षात्‌ रूप से परब्रह्म का निरूपण करती हैं ; जैसे 
'सत्यं ज्ञानमनन्तं ब्रह्म, 'यत्साक्षादपरोक्षाद्‌त्रह्म' इत्यादि । 

इसके सिवा जो अन्यपरा श्रुतियाँ, मुनिचरी और देव-कन्यारूपा व्रजाङ्गनाएँ हें, उनमें 
कोई तो सख्यभाववाली हें और कोई कान्तभाववाली हें। इनमें सख्यभाववती परिपक्वा हें 
और कान्तभाववती अपरिपक्वा हें । सख्यभाववांलियों का नित्य निकुञ्ज-लीला में भी प्रवेद है, 
क्योंकि उनका ब्रत तत्सुखसुखित्व है तथा जो कान्तभाववती हें वे भी ललितादि को उपासना 
करके सख्यभाववती हो जाती हें ; जसा कि कहा है-- 

सत्कामा रमणं जारमस्वरुपविदोऽबलाः । 
ब्रह्म मां परमं प्रापुः सङ्गाच्छतसहस्रशः ॥। 

अर्थात्‌ जो मेरे में जारभाव रखनेवाली और मेरे स्वरूप को नहीं जानती थीं वे भी 

यूथेश्वरी आदि के सङ्ग से मुझ परब्रह्म को प्राप्त हो गई; । 

इसका यह भी तात्पर्य है कि जो पहले कान्तभाववाली थीं वे पीछे सस्यभाववाली हो 
गई । तब इसी इलोक का दूसरे प्रकार से अर्थ किया जायगा । 'मम इमाः मत्काः-जो मेरी 
ममता की आस्पद हैं; में स्वथं बड़े-बड़े योगीन्द्रों की ममता का आस्पद हूँ और उनमें मेरी भी ममता 
है। और अवला हें ; 'बळं आत्मनिष्ठादाढचं तंच्छून्याः' अर्थात्‌ आत्मनिष्ठा को परिपववता 
से रहित हें ; और मेरी प्राप्ति आत्मनिष्ठों को ही होती है, क्योंकि श्रुति कहती है-'नायमात्मा 
बलहीनेन लभ्यः । इसी से यह भी कहा है-'पाण्डित्यं निविद्य वाल्येन तिष्ठासेत्‌” अर्थात्‌ उप- 
क्रमोपसंहारादि षड्विध रिङ्ग से श्रुतियों का परम तात्पर्य ब्रह्म में निश्चित कर फिर वाल्य 
से-वालभाव से यानी संशय-विपर्यय-रहित होकर स्थित हो । इस प्रकार जो मदीया होने पर भी 
मेरे में पूर्णतया परिनिष्ठिता नहीं हें अथवा मेरे प्रति पुर्ण आत्मीयता का भाव नहीं रखतीं । 
और कसी हें? 'अस्वरूपविदः' अर्थात्‌ में शुद्ध-बुद्ध-पर्रह्म हूँ ऐसा नहीं जानतीं अथवा जिन्हें 
मेरी परम प्रेमास्पदता का ज्ञान नहीं है ; क्योंकि भगवान्‌ के साथ प्रेम सम्बन्ध हो जाने पर तो 
भक्त उन पर अपना अधिकार समझने लगता है ; तब तो भवतवर बिल्वमङ्गल की तरह वह्‌ भी 
कहने लगता है-- |; ह 
हस्तमुत्क्षिप्प यातोऽसि बलात्कृष्ण किमद्भुतम्‌ । 
हृदयाद्यदि निर्यासि पौरुषं गणयामि ते॥ 
फिर तो विवश हो जाने के कारण उसके हृदय से हरि कभी हटते ही नहीं । 
विसृजति न यस्य . हृदयं . हरिरित्यवशञाभिहितोऽप्यघोघनाशञः । 
प्रणयरशनया धृताङधिपद्मः स भवति भागवतप्रधान उवतः। 


जिस प्रकार पिघली हुई लाख में यदि हल्दी मिला दी जाय तो फिर उन दोनों का 
पार्थक्य नहीं हो सकता, उसी प्रकार भक्त के ट्रवीभूत मन से जब भगवान्‌ के स्वरूप का तादात्म्य 
हो जाता है तो उनका कभी विप्रयोग नहीं होता । फिर भक्तहूदय भगवान्‌ को नहीं भूल सकता 
और भगवान्‌ भक्त के हृदय को नहीं छोड़ सकते । उन गोपाङ्गनाओं का भाव इतना प्रौढ़ नहीं 
हुआ था ; इसी से वे अबला और अस्वरूपविद्‌ थीं ; किन्तु उन्होंने भी 'ब्रह्म मां परमं प्रापु: 
मुझ परब्रह्म को प्राप्त कर लिया । कौन ब्रह्म? 'परमम्‌'-परा उत्कृष्टतमा अभिमता मा 
श्रीराधा यस्य तम्‌ । अर्थात्‌ जिसको पराशक्ति मा-श्रीराधिकाजी ही अभिमत हें उस परम 
ब्रह्म को प्राप्त कर लिया । यह्‌ अर्थं सख्यभाववती गोपाऱङ्गनाओं के लिये अनुकूल ही है, वयोंकि 
श्रीवृषभानुसुता स्वाधीनभतृ का होने के कारण मुख्य नायिका हें ; अतः वे ही भगवान्‌ की 
परमःप्रेयसी हें । शेष सब सखियाँ कान्तभावशून्य सस्यभाववाली हें ; इसलिये वे उन सबकी 
भी सेव्य हैं । 

वह परब्रह्म कंसा है? 'मा रमणम्‌-मायां रमणं यस्य' अर्थात्‌ जिसका ब्रह्माकार- 


+ मीयते सेव्यते प्राप्यते ज्ञायते योगीन्दरमुनीनदरेवेदैश्च या सा मा । 

प्रमा अथवा श्रीवृषभानुनन्दिनी में रमण है; और क॑सा है 'जारम्‌' अर्थात्‌ जो जारुद्धि से 
वेद्यमात्र है, वस्तुतः जार नहीं ; क्योंकि परमात्मा है। अथवा 'जरयति कामवासनाम्‌ इति 
जारम्‌' कामवासना को जीर्ण कर देता है इसलिये ब्रह्म जार है। ऐसे मुझ परब्रह्म को 
शतसहस्रशः संगात्प्रापुः'-उन सेकड़ों-हजारों गोपाङ्गनाओं ने (ललितादि के ) सङ्ग से प्राप्त कर 
लिया । अर्थात्‌ पहले वे कान्तभाववाली थीं किन्तु इनके सहवास से सख्यभाववाली हो गई । 

ता: दाव्द विलक्षणता का द्योतक है-यह वात ऊपर कही जा चुकी है । उन रात्रियों की 
विलक्षणता का यद्यपि पहले भी वर्णन किया जा चुका है तथापि यहाँ हम फिर उनकी कुछ 
विलक्षणताओं का विचार करते हैं । उनमें एक तो यह बहुत बड़ी विलक्षणता थी किअनन्तकोटि 
ब्राह्मरात्रियों का एक ही समय में निर्माण हुआ और वे सव की सव पूर्णचन्द्रसम्पन्ना थीं । यद्यपि 
दक्ष प्रजापति के शाप के कारण चन्द्रमा की पूर्णता स्थायी नहीं है तथापि यहाँ भगवान्‌ ने जो 
रात्रियाँ वनाई वे सभी पूर्णचन्द्रसमलंकृता थीं । साथ ही एक विशेषता और भी थी । अन्य 
रात्रियों में चन्द्रमा पूर्व दिशा में उदित होकर जव मध्याकाश में पहुँच जाता है तो फिर वह जैसे 
जैसे पश्चिम की ओर जाता है वैसे-वैसे ही उसकी ज्योति क्षीण होने लगती है, परन्तु इन रात्रियों 
में चन्द्रमा की गति केवल मध्याकाइ पर्यन्त ही थी । इसके सिवा एक विचित्रता यह भी थी कि 
रात्रियों का अनुभव केवल ब्रजाङ्गनाओं को ही हुआ था । और सवके लिये तो वह एक प्राकृत 
रात्रि ही थी । यदि सब को ऐसा ही अनुभव होता तो इतने समय तक पुत्रप्राणा यशोदा और 
स्नेहमूति नन्दवावा किस प्रकार अपने लाड़ले लाल का पार्थक्य सहन कर सकते । यह नियम है 
कि जब किसी द्ररिद्र को कोई महामूल्य रत्न मिल जाता है तो वह पल-पल में उसकी सँभाल 
करता रहता है । इसी प्रकार माता यशोदा और नन्दवावा भी अचिन्त्यानन्दघन परमानर्दमूति 
भगवान्‌ कृष्ण को पुत्ररूप से पाकर पल-पल में उनका मुखचन्द्र निहारने को लालायित रहते थे । 
और रात्रि में भी कई वार उठकर अपने लाळ की देख-रेख करते थे । अतः उस रात्रि में ही वे 
इतनी देर कँसे सोते रह सकते थे ? परन्तु वे जब उठे तभी उन्होंने श्रीकृष्ण को अपने पास ही 
देखा । इस प्रकार, ये रात्रियाँ बड़ी ही विचित्र थीं । इन्हीं रात्रियों में अनन्तकोटि ब्रजाङ्ग- 
नाओं की चिरकालीन कामना पूर्ण हुई थी । 

इस सम्वन्ध में एक और भी विचार है। किन्हीं-किन्हीं का मत है कि उस रात्रि में 
शरद्‌, वसन्तं और ग्रीष्म इन तीनों ऋतुओं की १८० रात्रियों का अनुभव हुआ था ; और उनमें 
तीनों ही ऋलुओं की रमणोपयोगी सामग्रियाँ विद्यमान थीं । रात्रियों का नाम दोषा है । उनमें 
सदा ही कुछ-न-कुछ दोष रहते ही हें, इससे रात्रिमें वहुत-से-भय भी रहते हें किन्तु भगवान्‌ ने उन 
सब दोषों की निवृत्ति के लिये ये निर्दोष रात्रियाँ बनाई । उनमें उपर्युबत तीनों ऋतुओं की 
रात्रियों के समस्त गुण तो थे, किन्तु दोष कोई नथा। कोई. ऐसा भी कहते हें कि 
तीन ही क्या उनमें तो सभी ऋतुओं की रात्रियों का निवेश किया गया था, क्योंकि वहाँ 
सभी ऋतुओं में सेवन करने योग्य भोग्य-सामग्री देखी जाती है । 


८६ भक्ति-सुधा--तृतीय खण्ड 


इसके सिवा 'उत्फुल्लमल्लिकाः' इस विशेषण का भी यही तात्पर्य है कि उन रात्रियों में 
मल्लिकोपलक्षित सभी पुष्प खिले हुए थे । बहुत-से पुष्प ऐसे हैं जो रात्रि में नहीं खिलते परन्तु 
वहाँ कुन्द और कुमुद साथ-साथ खिले हुए थे। जेसे-- 

“रमे तत्तरलानन्दकुमुदामोदवायुना' । 
और-- 
'कुन्दल्नजः कुलपतेरिह वाति गन्धः ।' 

इससे सिद्ध क्या होता है ? सो बतलाते हें-वसन्त ऋतु कामदेव का मित्र है । वह अभी 
तक अपने मित्र के वियोग में सन्तप्त था । आज उसने सोचा कि जो भगवान्‌ श्रीकृष्णचन्द्र अपनी 
सौन्दर्थ-सुधा से आत्माराम मुनियों के भी मनों को मोहित करनेवाले हें आज वे ही श्रीवृषभानु- 
नन्दिनी और उनकी सहूचरियों के सौन्दर्यकण से मोहित हो रहे हें, 'तद्शो दारुयन्त्रवत्‌ ।' अतः 
सम्भव है, आज परमानन्दकन्द श्रीकृष्णचन्द्र और ब्रजसुन्दरियों के सम्प्रयोग में हमारे परम मित्र 
मनोज का उद्भव हो जाय अत: इनके स्वागत के लिये हमें भी खूब तैयारी करनी चाहिये । इसी 
से मानो मनोजमित्र ऋतुराज ने सारे पुष्पों को एक साथ विकसित कर दिया है । यद्यपि शरद्‌ 
ऋतु में पुष्पों का विकास रुक जाता है, तथापि पुष्पविकास के विरोधी जाडयमय शरद्‌ ऋतु में भी 
मल्लिकादि उपलक्षित समस्त पुष्प खिल गये । अर्थात्‌ उस जाडयमय समय में भी पुष्पों का 
विकास ही नहीं हुआ प्रत्युत वे अत्यन्त विकसित हो उठे । किन्हीं-किन्हीं का कथन है कि मल्लिका- 
पुष्प शरद्‌ ऋतु में फुल्लित होते हैं,बसन्त में उन्मुख होते हैं और ग्रीष्म में उत्फुल्ल हो जाते हैं ; 
अतः यहाँ उत्फुल्लमल्लिका कहकर विरोधाभास द्योतित किया है । इससे सूचित होता है कि यहाँ 
शरद्‌ में वसन्त तरतु का निवेश किया था । 

साथ ही वसन्त ने यह भी सोचा कि भगवान्‌ श्रीकृष्ण हमारे मित्र कामदेव को परास्त 
करने का आयोजन कर रहे हें । वह उनका प्रभाव जानता ही था । उसे यह मालूम था ही कि 
इन्होंने इन्द्र और ब्रह्मा का भी मान मर्दन कर दिया है । यही दशा कुबेर और वरुण की भी हुई 
थी । अब ये सब पर विजय प्राप्त करके हमारे मित्र को भी जीतना चाहते हें ; परन्तु वे भी 
किसी से कम नहीं हें। वेभी ब्रह्मादि-विजय-संरूढदपं हें। अतः वसन्त ने सोचा कि यह बड़ा 
विकट युद्ध होगा । इसलिए हमें मित्रवर मनोज की सहायता करनी चाहिये ; कयोंकि-- 

आपतिकाल परखिये चारी । धीरज धरम मित्र अर नारी ॥ 

अच्छा तो, हमें क्या करना चाहिये ? वीरों के लिये सबसे बड़ी सहायता यही है कि 
उनके पास अस्त्र-शस्त्रों की कमी न रहे । हमारे मित्र पुष्पधन्वा हें और उनके झस्त्र भी पुष्प ही 
हें। अत: उनकी सहायता के लिये मुझे समस्त वृन्दारण्य को विविध प्रंकार के सुन्दर और 
सुवासित सुमनों से सुसज्जित कर देना चाहिये । इसी से उसने यथायोग्य काल की अपेक्षा न 
करके सब प्रकार के पुष्पों को विकसित कर दिया है। कामोद्रेक के आलम्बन-विभाव नायक के 

लिये नायिका और नायिका के लिये नायक हें तथा पुष्प, चन्द्रज्योत्स्ता, मलयानिल आदि उसके 
उद्दीपन-विभाव हैं । पुष्प तो साक्षात्‌ कन्दर्ष के वाण ही हैँ । उनमें कुन्दकुड्मल तो झूल का 
काम करता है । जो उद्दीपन-विभाव नायक-नायिका के संयोग में रसवृद्धि करनेवाले हैं वे ही 
उनका वियोग होने पर अत्यन्त दुःखद हो जाते हें । उस अवस्था में कुन्दकुसुम शूल हो जाते हैं 
केवल (केवड़ा) भाले का काम करता है और किशुक (पलादपुष्प ) मानो अर्धचन्द्र वाण हो 
जाता है । किशकपुष्प रक्तवर्ण होता है सो मानो वह विरहियों का वक्ष-स्थल विदीर्ण करके 
उनके रक्त से रञ्जित हो रहा है । इसी प्रकार अन्य पुष्पों में भी विभिन्न सस्त्रास्त्र की कल्पना 
कर लेनी चाहिये । भगवान्‌ की रची हुई ये रात्रियाँ प्राकृत नहीं थीं । अप्राकृत भगवान्‌ क 
साथ अप्राकृत गोपाङ्गनाओं की यह अप्राक्रत लीला अप्राकृत रात्रियों में ही होनी चाहिये थी । 
अतः भगवान्‌ ने उन अप्राकृत रात्रियों का निर्माण किया । 
इस प्रकार भगवान्‌ ने रात्रियाँ तो वना लीं, परन्तु उनको अपना मन तो है नहीं 'अप्राणों 

ह्मता शुभ्रः ।' इसलिये उन्होंने “मनइचक्रे” मन भी बनाया । तात्पर्य यह है कि अभी तंक तो 
यही समझा जाता था कि भगवान्‌ देह-देही-विभाग से रहित हैं ; वे केवल भक्तानुग्रह के लिये 
ही शरीरादिमान्‌-से प्रतीत होते थे । परन्तु यह लीला इस तरह नहीं होगी | यहाँ तो उन्हें 
व्यासक्तचित्त होना पड़ेगा । यदि अमना भगवान्‌ रमण करेंगे तो ब्रजाङ्गनाओं की कामना पूर्ण 
न होगी । इसीसे उन्होंने मन भी बनाया । 

परन्तु वनाया कँसे? 'योगमायां वीक्ष्य-योगमाया की ओर देखकर । इसमें उन्हें 
कोई कठिनता नहीं हुई ; उन्होंने योगमाया की ओर केवल देख दिया । उस निरीक्षण सें सव 
बात अपने-आप वन गई। वह योगमाया क्या है? 'योगाय रमणाय अथवा अघटितंघटनाय 
या माया कृपा” अर्थात्‌ रमण अथवा अघटितं घटना के लिए जो माया यानी कृपा है वही योगमाया 
है। यह ठीक ही है, क्योंकि अमना का मनोनिर्माण और दोषा रात्रियों को निर्दोष बनाना अघ- 
टित घटना ही तो है । 

ऊपर जो विवेचन किया गया है उसके अनुसार 'शरदोत्फुल्लमल्लिकाः' इस पद की 
व्युत्पत्ति एक अन्य प्रकार से भी हो सकती है । 
यथा-- 7 , 

“शरान्‌ ददातीति शरदः वसन्तः तेन उत्फुल्लानि मल्लिकोपलक्षितानि सर्वाणि पुष्पाणि 
यासु ताः ।' 

अर्थात्‌ जो कामदेव को शर प्रदान करता है वह्‌ वसन्त ही शरद्‌ है, उसने जिन रात्रियों 
में मल्लिका से उपलक्षित समस्त पुष्पों को विकसित कर दिया है वे रात्रियाँ ही शरदोत्फुल्ल- 
मल्लिका हैं । 

शरद्‌ ऋतु विशेषतया जड़ता की सूचक होती है । अतः इससे यह भी निष्कर्ष निकलता 
है कि इस लीला के प्रभाव से जाडयमय-मलविक्षेपादिसमाक्रान्त मन में भी मल्लिका के समान 


६८ भक्ति-सुघा--तृतीय खण्ड 


प्रेमत्व का विकास हो जाता है; तथा भगवत्स्वरूप और भगवल्लीलाओं का अनुशीलन ही 
प्रधानतया प्रेमतत्व के आविर्भाव में हेतु है | प्रेम के आविर्भाव में जड़ाजड़ का विचार भी नहीं 
है । इसी से यहाँ दिखलाया है कि वृन्दावन में जितने भी तृण-लता एवं वृक्षादि हैं वे अचेतन नहीं 
बल्कि चेतन ही हें; यदि वे जड़ अर्थात्‌ स्वभाव परतन्त्र होते तो शरद्‌ ऋतु में असमय ही 
मल्लिकाओं का विकास कंसे होता? इन्हें अवसर का ज्ञान है और ये अपने स्वभाव का भी 
बिचार रखते हें, इसी से भगवल्लीला का सुअवसर देखकर असमय में भी वे पुष्पादि-सम्पन्न हो 
गये । इससे सिद्ध होता है कि व्रज के तरुवर एवं लताएँ भी चेतन ही हें । इसी से भगवान्‌ ने 
बलभद्रजी का गुणकीतँन करते हुए उनसे कहा था-भ्रायो अमी मुनिगणा भवदीयमुख्याः-ये 
तरुवर सम्भवतः आपके प्रधान भक्त मुनिजन ही हें। ये अपने आत्मभूत आपको किसी भी 
दशा में छोड़ना नहीं चाहते । अतः जिस प्रकार आप मनृष्याकार होकर गूढ़रूप से लीला कर रहे 
हें उसी प्रकारयेंभी वृक्षादिरूप होकर आपकी सेवा में उपस्थित हो गये हैँ । ये अपनी 
पुष्पादि-सम्पन्न शाखारूप शिखाओं से आपके पदतलसंस्पुष्ट पृथिवीतल का स्पर्शं करना 
चाहते हें । 

इसके सिवा एक अन्य प्रसङ्ग में यह भी कहा है कि ये वृक्ष मानो वेदद्रुम हैं, इनकी जो 
दाखाएँ हैं वे मानो माध्यन्दिनी आदि वेद की शाखाएँ हैं, पल्लव मानो उपनिषदे हें और उन पर 
जो पक्षी हें वे मानो आत्माराम मुनिगण हें-- 

'आरह्य ये द्रुमभुजान्‌ रुचिरप्रवालान्‌ °ण्बन्त्यमीलितदृशो विगतान्यवाचः ।' 

'जो मनोहर-शाखारूप वृक्ष की भुजाओं पर आरूढ़ होकर अन्य किसी प्रकार का दाब्द 
न करते हुए खुले नेत्रों से वंशीध्वनि श्रवण करत रहते हें।' यहाँ 'अमीलितदृशः' यह पद विशेष 
रह्स्यपूर्णं है । यद्यपि कानों से मुरलीध्वनि सुनते समय नेत्रों का व्यापार रुक जाता है, क्योंकि 
जिस समय मन एक इन्द्रिय के विषय का आस्वादन करने में तत्पर है उस समय वह दूसरे 
इन्द्रिय के विषय को किस प्रकार ग्रहण करेगा ? किन्तु आपके रूप-लावण्य का तो बिलक्षण 
माधुर्ये है ; वह उनके नेत्रों को बन्द ही नहीं होने देता । अतः मालूम होता है, ये पक्षिगण 
अवश्य कोई भगवत्कथानुरागी मुनिजन ही हें । 

तात्पर्यं यह है कि जहाँ भगवतूप्रकादा होता है वहाँ सभी प्रकार के दोषों का निराकरण 
होकर समस्त गुणों का समावेश हो जाता है । 

“यस्यास्ति भक्तिर्भगवत्यकिञ्चना सबंगुणेस्तत्र समासते सुराः।' 

अर्थात्‌ जहाँ श्रीहरिः को अनुरक्ति रहती है वहाँ समस्त गुणों के सहित सम्पूर्ण देव निवास 

करते हें और वहाँ समस्त दोषों का अभाव हो जाता है । 
“न क्रोधो न च मात्सर्यं न लोभो नाशुभा मतिः। 
भवन्ति कृतपुण्यानां भक्तानां पुरुषोत्तमे ॥। 

जो पुण्यात्मा लोग श्रीपुरुषोत्तम भगवान्‌ के प्रति भक्तिभाव रखनेवाले हैँ उनमें न क्रोध 
रहता है, न मत्सरता रहती है और न लोभ या अशुभ मतिं ही रहती है । अतः यदि भगवल्लीला 
के लिये रची हुई उन दिव्य रात्रियों में समस्त गुणों का विकास हुआ तो आइचय ही क्या है ? 

इसी से यहाँ एक दूसरा अर्थ भी किया जाता है। 

'यः अगमायामुपाश्ितः'-न गच्छन्तीति अगाः तत्रत्याः वृक्षाः तेषां या स्वविषयिणी मा 
मतिः प्रेमवती बुद्धि: भा अगमा तस्याम्‌ उपाश्रितः तन्निमित्तमेवं भगवान्‌ ता आहूय रन्तुं मनदचक्र । 

अर्थात्‌ जो विचलित नहीं होते, वे वहाँ के वृक्ष ही 'अग' हें, उनको जो अपने प्रति 
प्रेमवती बुद्धि है वही 'मा' है, उस अगमा का आश्रय कर, अर्थात्‌ उसी के लिये भगवान्‌ ने उन 
गोपाङ्गनाओं को बुलाकर रमण करने की इच्छा को । 

इसका सीधा-सादा यह भी तात्पर्यं हो सकता है कि भगवान्‌ ने योगमाया का आश्रय 
ले, उनके लौकिक-बन्धनों का विच्छेद करने के लिये उन्हें बुलाकर उनके साथ रमण करने की 
इच्छा की। भगवान्‌ ने देखा कि ये गोपाङ्गनाएँ जन्म-जन्मान्तर से मेरी उपासना करने के 
कारण मेरे साथ रमण करने योग्य हो गई हैं, ये लोककृत लज्जादि-वन्धन के योग्य नहीं हें ; 
किन्तु दूसरी ओर उन्होंने यह भी देखा कि वे लौकिक-वन्धनों से बेंधी हुई हें । इस प्रकार उनका 
दोनों ओर खिंचाव है । तथापि वे हें कंसी ? 'रात्री': अर्थात्‌ अपने को और अपने सर्वस्व को 
मेरे ही पादय्ों में सम्पण करनेवाली हें । इनके धन, रूप और जीवन सब मेरे ही लिये हैं । 
इनकी दृष्टि में मेरे विना जीवन का कोई मूल्य नहीं है। उन्हें इस प्रकार उभयत:पाशा रज्जु में 
बॅधा हुआ देखकर भगवान्‌ ने अयोगाय-उनके लोक-कुल-लज्जादिरूप बन्धन के विच्छेद के 
लिये भाया-क्गपा का आश्रय लेकर उनके साथ रमण की इच्छा की । इसी से उन्होंने वेणुनाद के 
द्वारा उनके लोक एवं कुल आदि के वन्धनों को विच्छिन्न करके उन्हें प्रेमाकुल कर दिया । 

अथवा-- 

अयस्कान्तर्माण प्रति अयोवत्‌ अच्छति स्वभक्तान्‌ प्रति या सा अयोगा; अयोगा 
चासो माया-क्कपा अयोगसाया-- 

“जो अपने भक्तों के प्रति इस प्रकार आकर्षित हो जैसे लोहा चुम्बक की ओर, उसका 
नाम अयोगा है, ऐसी जो अयोगा माया-क्रपा है उसे ही अयोगमाया समझना चाहिये ; क्योंकि 
भगवान्‌ की कृपा भक्तों के प्रति उसी प्रकार आकर्षित हो जाती है जैसे चुम्बक के प्रति लोहा । 
यद्यपि भगवान्‌ की कृपा सवंदा संत्र है तथापि उसका आकर्षण करने में भवतजन ही समर्थ हैँ । 
अतः भगवान्‌ भी उसी कृपा के अधीन होकर उनके साथ रमण करने को उद्यत हो गये, वयोंकि 
भगवान्‌ की जो ऐश्वयंशक्ति और मायाइाक्ति हें वे भी अपनी नियन्त्री इस कृपाशवित के ही 
अधीन हें। 

अथवा परमानन्दकन्द श्रीकृष्णचन्द्र का जो दिव्य मज़्लयम वपु है वह अयस्कान्तमणि 
के समान है, उसके प्रति जो अयः-लोहे के समान आकर्षित होती हें वे ब्रजवनिताएँ ही अयोगा 

हें। तात्पर्यं यह है कि गोपाङ्गनाएँ भगवान्‌ के पास अपनी इच्छा से नहीं गई, वल्कि भगवत्सौ- 
न्दर्यूप अयस्कान्त ने उन्हें अपनी ओर आकर्षित कर लिया । अतः उनपर कृपा करके भगवान्‌ 
ने वे रात्रियाँ वनाई । अथवा-- 
स्वेन सह युज्यन्ते ये ते योगाः गोपदाराः ; तेषां या माया-कृपा तासुपाश्रितः योगमाया- 
सुपाश्नितः। 
अर्थात्‌ जो अपने से युक्त होनेवाली हैं बे गोपवधूटी ही 'योगा' हें,उनके प्रतिं जो माया- 
है उसी का नाम योगमाया है। उसका आश्रय लेकर उन्होंने रमण करने की इच्छा की । 
इस प्रकार अथोग और योग दोनों ही पदों से गोपाङ्गनाएँ अभिप्रेत हें । अत:-- 
योगानामयोगानाङच या सा स्वविबयिणी घ्रीतिमती* सा प्रसा स्लिग्धा मानसी वृत्तिः 
सा योगमा । 
अर्थात्‌ योग और अयोग इन दोनों की ही जो अपने प्रति प्रेममयी मनोवृत्ति है वह 
योगमा है । 
भक्ति और ज्ञान ये दोनों अन्तःकरण के ही परिणाम हें। परमप्रेमास्पद भगवान्‌ का 
जो अत्यन्त उत्सुकतापूर्वक चिन्तन है वही भवित है। इसी प्रकार प्रमा भी अन्तःकरण की ही 
बृत्ति है। परन्तु जो मानसिक द्रवता की अपेक्षा से रहित अन्तःकरण की प्रमेयाकाराकारितं 
वृत्ति है उसका नाम प्रमा है और जो प्रमाण अथवा संस्कारजनित द्रवता की अपेक्ष।वाली प्रेमा- 
स्पदाकारा वृत्ति है उसे भक्ति कहते हैँ। वेदान्त में जिन भक्ति और ज्ञान का विचार किया 
गया है उनके स्वरूप, साधन और फल श्रीमधुसूदन स्वामी ने भिन्न-भिन्न बतलाये हैं । वे कहते 
हैँ कि अन्तःकरण की जो सविशेष भगवदाकाराकारित स्निग्धा वृत्ति है वह भक्ति है और जो 
अन्तःकरणद्रवतानपेक्ष महावाक्यजनितं निविशेष ब्रह्माकाराकारित वृत्ति है उसे ज्ञान कहते हैं । 
उनके कथनानुसार भक्ति के तीन भेद हे-प्राकृत, मध्यमा और उत्तमा । उनमें प्राकृतं 
भक्त वह है जो केवल भगवान्‌ की प्रतिमाओं में ही श्रद्धा रखता है और उन्हीं की पूजा करता है, 
भगवान्‌ के भक्तों तथा अन्य पुरुषों में श्रद्धा नहीं रखता ; यथा-- 
अर्चायासेब हरये पूजां यो श्रद्धयेहते। 
न त्भक्तेषु चान्येषु .स भक्तः प्राकृतः स्मृतः॥ 
जो ईइवर में प्रेम करता है, भगवान्‌ के आश्रित रहनेवालों के प्रति मित्रता का भाव 
रखता है, मूर्खो पर कृपा करता है और भगवद्द्वेषियों की उपेक्षा करता है वह मध्यम है-- 
ईश्वरे तदधीनेषु बालिशेषु द्विषत्सु च। 
प्रेममेत्रीकृपोपक्षा यः करोति स॒ मध्यमः॥। 


+ प्रीतिद्रु ति: प्रणयो द्रवावस्था इति मधुसुदनस्वाम्युक्तेः । 

तथा उत्तम भक्त उसे;कहते हें जो सम्पूर्ण प्राणियों में अपना भगवद्भाव देखता है, और 
समस्त प्राणियों को अपने आत्मारूप भगवान्‌ में देखता है, जेसा कि कहा है--- 
सर्वभूतेषु यः पश्ये्गवः्रावमात्मनः। 
भूतानि भगवत्यात्मन्येष सागवतोत्तमः॥। 
ऊपर के इलोक का तात्पर्यं यह है-'आत्मनः स्वस्य त्वंपदार्थस्य भगवद्भावं तत्पदार्थत्वं 
सर्वेभूतेयु पञ्येत्‌' अर्थात्‌ (जिस प्रकार उपाधि का वाध करने पर घटाकाश की महाकादरूप से 
व्यापकता है उसी प्रकार) जो समस्त प्राणियों में तत्पदार्थरूप से त्वंपदार्थं की व्यापकता देखता , 
है एवं भगवदभिन्न आत्मा में समस्त भूतों को कल्पित रूप से देखता है । 'अथवा 'आत्मनोऽन्तर्या- 
मिणो भगव-द्भावमैश्वर्य वत्त्वं नियन्तृत्वं सर्वत्र भावयति तथा भगवति परमेद्वर्यवत्यात्मनि आत्म- 
निथम्यत्वेनाधेयत्वेन च भूतानि पद्येत्‌' अर्थात्‌ जो सर्वत्र आत्मा यानी अन्तर्यामी का भगवद्भाव- 
एश्वर्थवत्व अर्थात्‌ नियन्तृत्व देखता है और भगवान्‌-परम ऐख्वर्यवान्‌ परमात्मा में उसके 
निथम्य और आधेयरूप से समस्त भूतों को देखता है वही श्रेष्ठ भगवद्भक्त है । 

. इनमें जो उत्तमा भक्ति है वह भी तीन प्रकार की है। जहाँ भगवदाकाराकारित 
अन्तःकरण से समस्त विद्यमान जगत्‌ का भगवद्रूप से ग्रहण किया जाय वह प्रथम कोटि की 
उत्तमा-भक्ति है । ऊपर जो उत्तमा-भवित का लक्षण वतळाया है वह प्रथम कोटि की ही है । 
दूसरी कोटि की उत्तमा-भक्ति वह है जहाँ भगवदाका राकारित द्रुत अन्तःकरण से प्रपञ्च मिथ्या- 
त्वनिश्चयपुर्वक सबकी भगवद्रूपता का निश्चय किया जाय ; जैसे कि कहा है--- 


तस्मादिदं जगदशेषससत्स्वङूपं 
स्वप्नाभसस्तदिषणं पुरुदुःखदुःखम्‌ । 
त्वय्येव ¦ नित्यसुखबोधतनःवनन्ते 


सायात उदच्चदपि यत्सदिवावभाति ॥॥ 
और जहाँ प्रपञ्च के मिथ्यात्व और सत्यत्व दोनों ही भावों से रहित द्रुत चित्त से कवल 
भगवान्‌ का ही ग्रहण हो वह्‌ तीसरी कोटि की उत्तमा भक्ति है ; जैसे-- 
घ्यायतशचरणाम्भोजं भावनिर्वृतचेतसा । 
औत्कण्ठ्याश्रुकलाक्षस्य हृद्यासीन्मे शनेहरिः॥। 
प्रमातिभरनिरभिन्रपुलकाङ्गोऽतिनिवृं त: । 
आनन्दसम्प्लवे लीनो नापश्यमुभयं सुने ॥। 
इस प्रकार द्रुतचित्त की भगवदाकारा मानसी वृत्ति को 'मा' कहते हैं ; अयोगों की जो 
मा-प्रीति अर्थात्‌ मति है वही 'अथोगमा' है, उस अयोगमा में उपाश्रित हुए अर्थात्‌ ब्रजाङ्गनाओं 
की ऐसी प्रीतिमती बुद्धि से आकर्षित हुए भगवान्‌ ने रमण करने की इच्छा की | अर्थात्‌ अपने 
प्रति जो ऐसी प्रीतिमती वुद्धि है उसके परतन्त्र हुए भगवान्‌ उन गोपाङ्गनाओं का आवाहन कर 

उनके साथ रमण करने की इच्छा की । क्योंकि भगवान्‌ प्रेम-मधु-मधुकर हैं, और जो प्रेम-मधु- 
आकर सुमनसों के सुमनस हें उनके प्रति भगवान्‌ का आकर्षण होना उचित ही है। उधर जिनका 
चित्त समस्त सुमनाओं के सुमनस श्रीभगवान्‌ के प्रति आकर्षित होता है, वे सुमना कहे जाते हैं । 
श्रीभगवान्‌ के प्रति आकर्षित होना ही उनका सुमनस्त्व है। अतः शोभन स्वभाववालों का 
सिद्धान्त यही है कि भगवान्‌ से प्रीति करें । वही वाक्‌ सुन्दर है जिससे भगवान्‌ का गृणगान होता 
है, वे ही कर्णपुट धन्य हैं जिनसे भगवत्कथाओं का श्रवण होता है और वे ही चरण धन्य हैँ जिनसे 
भगवद्धामों में गमन होता है । इसी से अर्जुन से भी भगवान्‌ ने यही कहा है-- 


सय्येंब सन आधत्स्व मयि बुद्धि निवेशय । 
निवसिष्यसि मय्येब अत ऊध्वं न संशयः ॥। 
मन्मना भव मः<डूक्तो मद्याजी मां नमस्कुरु । 
मामेवेष्यसि सत्यं ते प्रतिजाने प्रियोऽसि से॥ 


यह वात तो अमना भगवान्‌ के विषय में हैं । ये ब्रजाङ्गनाएँ तो सुमनसों की शिरोमणि 
हें। अतः उनका जो मन है, वह तो प्रेम का आकार है ही । उनके प्रेमकण से ही समस्त संसार 
प्रेममय हो रहा है। अतः इनक प्रेममधु-आकर-मन का प्रेम-मधु-मधुप भगवान्‌ समाश्रयण 
करेंगे ही । इसी से भगवान्‌ ने गोपाङ्गनाओं का आह्वान कर उनके साथ रमण करने की 
इच्छा को । 
अथवा योगमायामुपाश्चितः-इस पद का यह तात्पर्यं समझो-'अन्यत्र चञ्चलापि भग- 
वत्यचञ्चला या मा सा अगमा तस्यामुपाश्चितो यः” अर्थात्‌ अन्यत्र चञ्चला होने पर भी जो 
भगवान्‌ के प्रति अचञ्चला है उस मा-लक्ष्मी को अगमा कहते हें। उस अगमा में जो भगवान्‌ 
उपाश्रित हैं उन्हीं ने रमण की इच्छा की ;। यह बात गोपाङ्गनाओं के प्रेमसौष्ठव की द्योतक 
है। इसी के पोषण में यह भी अर्थ किया जाता है-'अगमा दुरवगममाहात्म्या या भा वृषभानु- 
नन्दिनी तस्या मुपाश्नितः'-जिन श्रीवृषभानुनन्दिनी का माहात्म्य अत्यन्त दुर्बोध है उनमें आश्रित 
जो भगवान्‌ उन्होंने रमण की इच्छा की । इसका तात्पर्यं यह है कि लक्ष्मीजी का माहात्म्य तो 
सुज्ञेय है, किन्तु श्रीवृषभानुनन्दिनी की महिमा अत्यन्त दुबोंध है । क्योंकि जिन श्रीभगवान्‌ के 
कृपाकटाक्ष की अपेक्षा समस्त देवगण रखते हें वे ही इनके कृपाकटाक्ष की बाट निहारा करते 
हैँ । वे वृबभानुनन्दिनी कैसी हें ? 'न गच्छतीति अगा, अगा अचला सदेकरूपा मा अद्भ शोभा 
सन्दर्यलक्ष्मीः यस्याः सा-अर्थात्‌ जिनके अङ्ग को शोभा संथा अक्षुण्ण है उन्हीं श्रीराधिकाजी 
के अद्भुतं सौन्दर्य-माधुय से मोहित हुए श्रीभगवान्‌ ने उन्हें बुलाकर उनके साथ रमण करने की 
इच्छा की । - 
यहाँ तक अज्ञ और मुमुक्षुओं की दृष्टि से अर्थ किये गये ; अब मुकतों की दृष्टि से 
व्याख्या करते हें । ः - 


धर 

ताः ज्ञानोरूपाः प्रजा वीक्ष्य ता आहूय ताभिः सह रन्तुं मनइचक्-- 

--उन ज्ञानीरूपा प्रजाओं को देखकर उनका आह्वान कर उनके साथ रमण करने की 
इच्छा की । वे ज्ञानीरूपा प्रजाएँ कैसी हें ? -'ता:- तदात्मिका अर्थात्‌ भगवद्रूपा हें, क्योंकि एसा 
कहा भी है-“ज्ञानी त्वात्मेव मे मतम्‌', 'एकभक्तिविदिप्यते' इत्यादि । और कंसी हें ? “रात्री:' 
अर्थात्‌ भगवान्‌ भें अशेप-विशेष-समर्पण करनेवाली हें । यहाँ पूर्ण स्वात्मसमर्पण है, वयोंकि 
अन्य-निष्ठाओं में अपना पृथक्‌ अस्तित्व रह ही जाता है । अथवा 'रात्री:' पद का यह भी तात्पर्य 
हो सकता है कि वह आत्मस्वरूपा होने के कारण रात्रियों के समान हैं, क्योंकि ये आत्मस्वरूपा 
हैं और व्यवहार का अविषय होने के कारण अज्ञानियों के लिये आत्मा रात्रिरूप ही है । अथवा 
यह भी तात्पर्यं हो सकता है कि जितना व्यावहारिक प्रपञ्त्र है वह जिसकी दृष्टि में रात्रिरूप 
अर्थात्‌ असत्‌ है वह ज्ञानीरूपा प्रजा रात्रि है। अथवा जिस प्रकार रात्रि अस्पष्टप्रका्वाली 
होती है उसी प्रकार यह ज्ञानीरूपा प्रजा भी अस्पष्टप्रकाशा अर्थात्‌ अव्यक्त गति है ; जैसा कि 
कहा भी है-- 

अव्यक्तलिगा अव्यक्ताचाराः' 
य्न सन्तं न चासन्तं नाश्रुतं न बहुश्चुतम्‌ । 
न सुवृत्तं न दुवृ त्तं बेद कश्चित्‌ स ब्राह्मणः 

पुनः यह ज्ञानीरूपा प्रजा कैसी है ? 

शरद्यपि जाडचमये अविद्यालेशावशेषयुक्तेऽपि अन्तःकरणे उत्फुह्लानि मह्लिकोप- 
लक्षितशान्तिदान्त्याद्यशेषपुण्पणि यासां हृदि इति शरदोर्फुहलमहिलकाः । 

अर्थात्‌ शरद्‌ में यानी जिनके अविद्यालेशावशेषयुक्त अन्तःकरण में भी शान्ति, दान्ति 
आदि मल्लिकोपलक्षित समस्त पुण्य विकसित हो रहे हें । 

अथवा 

विवेकविचाररूपैः शरेदिताः खण्डिताः इति शरदाः उत्फुल्लमल्लिकाः उत्फुल्लमल्लिका- 
युपलक्षितानि संसारसुखानि यासु । र 

अर्थात्‌ विवेक-विचाररूप दरों से खण्डित उत्फुल्लमल्लिकादि उपलक्षित संसारसुख 

हैं जिनमें, वे रात्रियाँ 'शरदोत्फुल्लमल्लिका' हें । 

अथवा-- 

शरदा निमित्तेन झान्त्यावहेन उत्फुल्लमल्लिकाभासानि संसारसुखानि यासु । 

अर्थात्‌ शान्ति आदि के कारण जिनके लिये संसारसुख केवळ पुष्परूप यानी देखने मात्र के 
लिये रह गये, ऐसी प्रजाओं को देखकर भगवान्‌ ने योगमाया का आश्रय ळे, उन प्रजाओं का 
आवाहन कर उनके अन्तःकरण में रमण करने का विचार किया ; क्योंकि ज्ञानीरूपा प्रजा का 
रमण अपने आत्मभूत भगवान्‌ के ही साथ होता है| ज्ञानी लोग आत्मरति ही हुआ करते हैं । 

इसी से ज्ञानी को लक्ष्य करके कहा है-'एकभक्तिविशिष्यते', क्योंकि उसकी भक्ति, रति, मति 
एकमात्र भगवान्‌ में ही होती है। 

कोई एसा भी कहते हैँ कि भगवान्‌ की यह लीला मुमुक्षुओं के ही लिये है । इस लीला के 
व्याज से भगवान्‌ ने निवृत्तिपक्ष का ही पोषण किया है । भगवान्‌ ने इस लीलाद्वारा यह प्रदर्शित 
किया है कि जिनके एक रोम के सौन्दर्यकण से भी अनन्तकोटि कन्दर्पो का दपं दलितं हो जाता है 
उन्हीं श्रीहरि के साथ सुरम्य यमुनाकूल में अनन्तकोटि ब्राह्मरात्रियों पर्यन्त रमण करके भी 
ब्रजवालाएँ सन्तुष्ट नहीं हुई तो साधारण सांसारिक लोग इन वाह्मविषयों से किस प्रका र सन्तुष्ट 
हो सकते हें। इस लोला द्वारा भगवान्‌ ने अपने में अनुरक्तों की अनुरक्ति और संसार से 
बिरक्तों की विरक्ति दोनों ही पुष्ट की हें । इसी प्रकार भगवान्‌ श्रीराम ने भी सीताह्रण के 
परचातू शोकाकुल होकर विषयासक्त पुरुषों की दुर्देशा का प्रदर्शन किया था-'कामिन की दीनता 
दिखाई।' भगवान्‌ श्रीराम स्वयं तो अच्युत हें, उन्हें कोई भी परिस्थिति कंसे विचलितं कर 
सकती है? और अपनी आह्वादिनी-शक्ति श्रीजनकनन्दिनीजी से उनका वियोग होना भी 
कव सम्भव है ? परन्तु इस नरनाटय से कामियों की दीनता दिखलाकर उन्होंने विरवतों के 
वैराग्य को ही सुदृढ़ किया है। वस्तुतः कामोपभोग से काम की कभी तृप्तिं नहीं हो 
सकती ; बल्कि जैसे-जैसे भोग्य सामग्री प्राप्त होती जाती है, वेसे-वैसे ही घृताहुति से अग्नि के 
समान वह और भी प्रज्वलित होता जाता है-- 


न जतु कामः कामानामुपभोगेन शास्यति । 
हविषा क्ष्णवरत्मेब भूय एवाभिवर्यते॥ 


= 


अतः जो ऐन्द्रियिक सुख हैं वे दुःख के ही हेतु और आययन्तवान्‌ हें, इसलिए बुद्धिमान्‌ लोग 
उनमें सुख नहीं समझते । वे उनसे दूर ही रहते हें । श्रीभगवान्‌ कहते हे-- 
ये हि संस्पर्शजा भोगा दुःखयोनय एव ते। 
अध्यन्तवन्तः कोन्तेय न तेषु रमते बुधः॥। 
इन विषयों से सुख कभी नहीं मिल सकता । जिस प्रकार कडुए नोम या तुँबे से मधु, 
और वालू से तेल निकलना असम्भव है उसी प्रकार वैषयिक भोगों से शान्ति की आशा रखना 
दुराशामात्र है। गोपाङ्गनाओं ने भगवान्‌ के साथ अनन्तकोटि रात्रियों में रमण किया, किन्तु 
आखिर उन रात्रियों का भी अन्त तो हुआ ही । सुख में समय बीतते देरी नहीं लगती, जो पुरुष 
सभाधिस्थ हो जाते हैं उन्हें सकड़ों वर्ष एक क्षण के समान मालूम होते हें । इसी प्रकार गोपाङ्ग- 
नाओं को भी इतना दीर्घकालीन रमण इतंना सुखप्रद नहीं हुआ जितना दुःखदायी उसका वियोग 
हुआ । इस बात को दिखाने के लिये ही परम-कृपाल श्रीभगवान्‌ ने मुमुक्षुरूपा प्रजाओं को देखा। 
केसी प्रजा ? 'ता:'-आश्चर्थरूपा, क्योंकि आत्मजिज्ञासा आर्चर्यरूपा ही होती है- 
'आस्चर्यवत्पश्यतिं करिचिदेनम्‌ ।' अतः वे मुमुक्षुरूपा प्रजा विलक्षण ही हें। और कसी हें? 

'रात्री:' यानी ठीक रात्रि के अन्धकार के समान आत्मस्वरूप का आच्छ।दन करनेवाले अज्ञान- 
रूप अन्धकार से व्याप्त हैं। यदि कहो कि नहीं, वे तो विवेकसम्पन्ना हैँ तो यहाँ भी “रात्रीः 
पद से 'रा दाने” इस धात्वर्थ के अनुसार दानादिपरा यह अर्थ समझना चाहियें। और कंसी 
हैं ?-- 
शरदोत्फुल्लसल्लिका :--शरदा भगवदुपासनात्मकेन निष्क!मकर्सणा उच्चे: फुल्लानि 
- विकसितानि अन्तः कारणात्मकानि कमलकुड्मलानि यासाम्‌ । 
अर्थात्‌ शरद्‌ ऋतु में जैसे कमल विकसितं होते हूँ उसी प्रकार निप्काम कर्मयोग के 
द्वारा जिनके अन्त:करणरूप कमलकोदा अत्यन्त विकसित हो रहे हें । 
मन का विकास ही मन का प्रसाद है और मन का प्रसाद होने पर हो भगवत्स्वरूप- 
प्राप्ति होती है-- 
'आत्मवशयेविधेयात्मा प्रसादमधिगच्छति ।' 
“प्रसादे सवंदुःखानां हानिरस्योपजायते । 
प्रसन्नचेतसो ह्याशु बुद्धिः पर्यवतिष्ठते ।।' 
x x x 
'कषायपक्तिः कर्माणि ज्ञानं तु परमा गतिः। 
कषाये कमभिः पक्वे ततो ज्ञानं प्रवर्तते ॥ 
x x x 
ज्ञानमुत्पद्यते पुंसां क्षयात्पापस्य कर्मणः ।' 
ऐसी जो मुमुक्षुरूपा प्रजा है उसे देखकर अथवा यह भी तात्पर्यं हो सकता है कि 
निऽ्काम-कर्मरूप भगवदाराधन करने से-क्योंकि निष्काम कर्म ही सबसे पहला भगवदाराधन 
है-जिसमें झान्ति-दान्तिरूप पुष्प विकसित हो रहे हें। ये पुष्प मुमुक्षुओं को अत्यन्त अपेक्षित 
भी हैं ; जैसा कि कहा है-- 
'शान्तो दान्त उपर-तस्तितिक्षुः समाहितो भूत्वात्मन्येवात्सानं पश्येत्‌ । 
इस प्रकार निष्काम-क्मंद्वारा साधनचतुष्टयसम्पन्न हुई प्रजाओं को देखकर उनके 
हृदथों में श्रुतियों का आह्वान कर उनके साथ रमण करने की इच्छा की ; क्योंकि जो पुरुष 
भगवदाराधन द्वारा शुद्धान्तःकरण नहीं है उसके अन्तकरण में श्रुतियों का ब्रह्मपरत्व निश्चित 
नहीं होता । अशुद्ध अन्तःकरण में ऐसा होना असम्भव है । अतः उन मुमुक्षुओं के अन्त:करणों 
में उनका परम तात्पर्य निश्चय कर उनके साथ रमण करने का विचार किया । 
अथवा-- 
अब योगमायामुपाधितः---यः अगमायां स्वस्मादगच्छत्सु गोपदारेषु या माया कृपा तां 
उपाश्चित: । 

अर्थात्‌ अपने पास से न जानेवाली गोपाङ्गनाओं क प्रति (माया) कृपा का आश्रय 
लेकर। अथवा-- 

अगा अचला सा मतिः यस्याः सा अगम तस्यासुपाश्रितः । 

अर्थात्‌ जिनका चित्त भगवान्‌ श्रीकृष्ण से कभी नहीं हटता था, जिनके मन, देह और 
इन्द्रियवर्ग भगवान्‌ से तनिक भी विछुड़ना नहीं चाहते थे उन गोपाङ्कनाओं में उपाश्रित हो 
भगवान्‌ ने रमण को इच्छा को । 

जब भगवान्‌ का वेणुनाद सुनकर समस्त ब्रजननिताएँ भगवान्‌ के पास दौड़ आई 
और भगवान्‌ ने उन्हें पातिब्रत का उपदेश देते हुए घर लौट जाने को कहा तो वे कहने लगीं-- 

चित्तं सुखेन भवतापहृतं गृहेषु 
यन्नि्विशत्युत करावपि गेहकृत्ये । 
पादौ पदं .न चलतस्तव पादमूलाद्‌ 
यामः कथं ब्रजमथो करवाम कि वा ॥ 

उन्होंने कहा--जो चित्त गृहङृत्यों में लग सकता था उसे तो आपने हर लिया । रहे 
हाथ, सो वे भी उसी समय घर के धन्धों में प्रवृत्त होते हैँ जब चित्त इनका साथ दे और तभी 
चरण भी चल सकते हें । किन्तु अव, जव कि आपने वेणुनाद द्वारा हमारा चित्त हर लिया है, 
हमारा मन उनमें कंसे लग सकता है ? अब तो आपसे विमुख होकर ये चरण आपके चरणों को 
छोड़कर एक पग भी नहीं चल सकते। अत: हम किस प्रकार ब्रज को जायेँ और करें तो कया करें? 

इससे सिद्ध हुआ कि ब्रजाङ्गनाओं के मन,बुद्धि,इन्द्रिय और देह ये सव भगवत्परतन्त्र हैं । 

अयोगमायामुपाश्रितः'--इसका एक अर्थ यह भी हो सकता है-- 

अयोगाय मायाः* शब्दो यस्यां सा अयोगमाया तामुपाश्चितः। 

अर्थात्‌ लौकिक-वेदिक व्यवहार में उपयोगी जितने पुत्र, पति आदि हें उनके अयोग 
अथवा लौकिक, वेदिक व्यवहारों के अयोग-असम्बन्ध के लिये जिसमें शब्द है उस मुरली का 
आश्रय लेकर भगवान्‌ ने रमण की इच्छा की । ब्रजाङ्गनाएँ लौकिक-वेदिक कर्मो में परिनिष्ठित 
थीं । उनका लौकिक-चेदिक-कर्मो से विच्छेद कराने के लिये अथवा उन्हें भगवद्दयतिरिक्त 
सभ्बन्धों से छुड़ाने के लिये इस मुरलिका का शब्द अत्यन्त समर्थ है, क्योंकि इसी से आकर्षित 
होकर वे सारे सम्वन्धों और कृत्यों को तिलाञजलि देकर भगवान्‌ की सन्निधि में आती हें । 

अथवा-- 

'योगमायामुपाश्रितः--योगाय भगवता सम्बन्धाय माया कृपा यस्याः कात्यायग्यास्तां 
कात्यायनीमुपाश्चितः भगवान्‌ रन्तुं मनइचक्रे ।' 


* 'माङ्‌ माने शाब्दे च' । 

अर्थात्‌ योग (भगवान्‌ के साथ सम्वन्ध) कराने के लिये जिसकी माया-ङ्कपा है, उस 
कात्यायनी देवी का आश्रय लेकर भगवान्‌ ने रमण करने की इच्छा को । 

अथवा 

“योगाय सम्वन्धाय मां मतिम्‌ आययति प्रापयति या सा योगमाया कात्यायनी 
तामुपाश्चितः ।' 

--योग अर्थात्‌ सम्वन्ध के लिये जो मां-मति को प्राप्त कराती है वह्‌ कात्यायनी देवी 
ही योगमा है, उसका आश्रय लेकर भगवान्‌ ने रमण की इच्छा की । वयोंकि कात्यायनी देवी 
के अर्चनद्वारा ही ऐसा अदृष्ट हुआ था कि जिससे गोपाङ्गनाओं को भगवान्‌ की प्राप्ति हुई । 

अथवा-- 

योगाय व्रजाद्भनाभिः सह सम्बन्धाय भगवतः श्रीकृष्णस्य मां मतिम्‌ आययति या सा 
बुषभानु नन्दिनी योगमाया तामुपाश्नितः ।' 

--त्रजाज्भनाओं के साथ सम्वन्ध स्थापित करने के लिये भगवान्‌ की बुद्धि को प्रवृत्त 
करनेवाली जो श्रीवृष भानुनन्दिनी हें वे ही योगमाया हैं, उनका आश्रयकर उन्होंने रमण करने की 
इच्छा की । लोक में तो सापत््यभाववश ईर्ष्या रहा करती है ; परन्तु इधर श्रीवृषभानुनन्दिनी 
परम करुणामयी हैँ ; उनमें सापत्व्यभाव नहीं है । उनके कारण उनकी लीला-भूमि के जीव- 

जन्तुओं का भी पारस्परिक विरोध निवृत्त हो जाता है । इसीसे वहाँ समस्त ऋतुओं का एकत्र 
समावेश होता है । तो फिर स्वयं उन वृषभानुदुळारी में ही विरोध कंसे रह सकता है? वे तो 
यही चाहती हें कि सारा संसार मेरे ही समान भगवान्‌ के अति-विशुद्ध सोन्दर्यसुधा-रस का पान 
करे । यह वात सवंथा निश्चित ही है कि जब तक जीव भगवान्‌ से तादात्म्य प्राप्त नहीं करता 
तव तक वह परम पद का अधिकारी नहीं हो सकता और न उसका दु:ख ही निवृत्त हो सकता है । 
इसी से यह भी देखा जाता है कि जो लोग आध्यात्मिक मार्ग का अनुसरण करते हुए परब्रह्म 
परमात्मा की ओर अग्रसर हो रहे हें उनकी भी अन्य लोगों के प्रति ऐसी भावना नहीं रहती 
कि वे हमारी ओर न आवें । महर्लोकवासियों के विषय में भी यही कहा है कि वे सवंसुखसम्पन्न 
होने पर भी केवल इसी लिये दु:खी रहते हें कि उनकी अपेक्षा निम्नतर लोगों में रहनेवाले जीव 
उस अति विलक्षण भगवत्सुख का समास्वाद नहीं कर सकते । उन अज्ञानियों के प्रति करुणा 
होने के कारण ही उनके हृदय में खेद होता है-'यच्चित्ततोदः कृपयाऽनिदंविदाम्‌ । अतः भवित- 
मार्गे या ज्ञानमागे में प्रवृत्त होनेवाळे जितने लोग हैं, वे यही चाहते हें कि अन्य पुरुष भी उरहीं 
के मार्ग का अनुसरण करें । इसी से उनमें सम्प्रदायवृद्धि की भावना देखी जाती है । 

इस प्रकार जब सामान्य साधकों में भी अपने साथ ही भगवान्‌ की ओर सब लोगों को 
जाने की प्रवृत्ति देखी जाती है तो साक्षात्‌ प्रेमरूपा श्रीवृषभानुनन्दिनी की सहृदयता एवं ळोक- 

हितैषिता के विषय में तो कहा ही क्या जा सकता है? उनमें किसी प्रकार की ईर्ष्या कंसे रह 

सकती है ? वस्तुतः ईर्ष्या तो वहीं रहा करती है जहाँ स्वामी परिच्छिन्न और अल्प-सुख प्रदान 
करनेवाला होता है। किन्तु यहाँ श्रीराधिकारमण तो अपरिच्छिन्न-अनन्त-सुखमय और सर्व- 
शक्तिसम्पन्न हें । इसलिये उन्हें किसी प्रकार की ईर्ष्या क्यों होने लगी ? अतः अपना आश्रय 
लेने पर वे उन गोपाङ्गनाओं के साथ रमण करने के लिये भगवान्‌ की मति को प्रेरित कर 
देती हें। 

अथवा-- 

योगाय भगवता श्रीकृष्णेन सह सम्बन्धाय, मां-सर्वेषां मुकतमुमुक्षुविषयिणां मतिम्‌ 
आययति प्रापयति इति योगमाया तासुपाश्ितः । 

--जो भगवान्‌ श्रीकृष्णचन्द्र के साथ तादात्म्य प्राप्त कराने के लिये मुक्त, मुमुक्षु और 
विषयी लोगों की मति का सम्पादन करती हैं वे श्रीवृषभानुनन्दिनी योगमाया हैं, उनमें उपाश्चित 
श्रीभगवान्‌ ने रमण की इच्छा की । श्रीवृषभानुसुता की कृपा से हो मनुष्यों की भगवान्‌ के 
प्रति प्रवृत्ति होती है; अन्यथा उनका चित्त अनेक प्रकार के ऐहिक-आमुष्मिक भोगों में ही 
आसक्त रहता है । किन्तु यदि बे विचारपूर्वक देखें तो भगवत्प्राप्ति ही उनका परम स्वार्थ है 
“स्वारथ साँच जीव कहँ एहु । मन-क्रम-वचन राम-पद-नेहू ।।” शास्त्रों में जैसे स्वार्थ की निन्दा 
को गई है वेसे ही उसकी महत्ता भी कम नहीं वतलाई गई, जैसा कि कहा है-- 

“स्वकार्यं साधयेद्धीमान्‌ कार्यध्वंसो हि मूर्खता।' 

अर्थात्‌ बुद्धिमान्‌ पुरुष को अपना काम बना लेना चाहिये, काम को बिगाड़ देना ही 
मूर्खता है। कृतार्थता की सभी ने प्रशंसा की है ; किन्तु इसका तात्पर्य वया है? कृतार्थता 
का अथ है काम पुरा कर लेना । _ यह कांम दूसरों का नहीं है, क्योंकि दूसरों के कामों की तो 
कभी पूर्ति नहीं हो सकती । अत: सिद्धान्त यही है कि स्वकार्यसिद्धि ही कृतार्थता है । स्वप्न में 
स्वप्नद्रष्टा अत्यन्त प्रयत्न करके भी कितने स्वप्न-पुरुषों का कल्याण कर सकेगा ? उन सवके 
कल्याण का एकमात्र साधन तो यही है कि वह स्वयं जग जाय। इसी प्रकार संसार का परम 
कल्याण भी अपने ही कल्याण में है। यदि लोकदृष्टि से देखें तो भी जब तक तुम स्वयं कृतकृत्य 
नहीं हो तव तक तुम्हारी बात कौन सुनेगा ? इस दृष्टि से स्वार्थसाधन ही परम कतंव्य है। 

परन्तु स्वार्थ की निन्दा भो कम नहीं की गई । स्वार्थ से बढ़कर कोई बुराई नहीं मानी 
गई । अतः समझना चाहिये कि यहाँ 'स्व' शब्द के अथे में भेद है। जो पुरुष शारीर को ही 'स्व' 
समझता है वह क्षुद्र है। यह 'स्व' जितना ही विस्तृत होगा उतना ही स्वार्थ परमार्थरूप हो 
जायगा । जो पुरुष 'स्व' शब्द का अर्थ शरीर समझेगा उसका सिद्धान्त "ऋणं कृत्वा घृतं 
पिवेत्‌’ हो जायगा । जो सारे संसार को अपना आत्मा मानेगा उसकी दृष्टि में लोककल्याण 
ही आत्मकल्याण होगा और जो स्वयं प्रकाशपूर्ण परब्रह्म में आत्मबुद्धि करेगा वह उस कतृं त्व- 
भोक्तृत्वादि-शून्यं शुद्ध परब्रह्म में जो कर्तृत्वादि का आरोप हो रहा है उसकी निवृत्ति करेगा । 

इससे उसके यज्ञादि सारे कर्म ही आत्मार्थ होंगे। इस प्रकार देखते हें कि वास्तविक स्वार्थ 
तो बहुत ही ऊँचा है। देह, इन्द्रिय, चित्त और चिदाभास को सुख पहुँचाने के लिये जितनी 
चे्टाएँ की जाती हैं वे वस्तुत: स्वार्थ नहीं हैं, क्योंकि ये देहादि तो आत्मा नहीं हैं, बल्कि अनात्मा 
हें। यदि कहो कि आत्मा न सही आत्मीय तो हें ही; अतं: आत्मीय होने के कारण भी उनके 
उद्देश्य से जो कर्म किया जायगा वह स्वार्थ ही कहा जायगा-सो एसी वात भी नहीं है; क्योंकि 
उनमें आत्मीयता की प्रतीति भी भ्रम के ही कारण है । आत्मा तो असङ्ग है; इसलिये उसका 
किसी के साथ सम्वन्ध नहीं हो सकता 'असङ्गो न हि सज्जते'। अतः 'स्व' दाव्दवाच्य आत्मा 
के लिये जो चेष्टा है वह तो परम कल्याणमयी ही है, क्योंकि सवके आत्मा तो भगवान्‌ कृष्ण 
ही हैं; वे केवल माया से ही देहवान्‌ प्रतीत होते हें-- 
कृष्णमेनमवेहि त्वमात्म'नमखिलात्मनाम्‌ । 
जगद्धिताय सोऽप्यत्र देहीवाभाति म'यया॥ 
इससे सिद्ध हुआ कि भगवान्‌ सर्वात्मा हें, अतः यथार्थ स्वार्थ भगवत्प्राप्ति ही है। 
यहाँ 'अखिलात्मनाम्‌' पद से सविशेषात्मा समझने चाहिये; क्योंकि सविशेषात्माओं का ही 
आत्मा निविशेष आत्मा है, जैसे कि घटाकाशादि का अधिष्ठान महाकाश है । 
अतः भक्त, मुमुक्षु और मुक्तों को भी भगवद्विषयिणी सुमति प्रदान करनेवाली 
श्रीराधिक़ाजी ही हें। भावुक भक्तजन तो उस एकान्तिकी भगवन्निष्ठा के सामने केवल्य 
और अपुनरावर्तनरूप मोक्षपद को भी कुछ नहीं समझते; इसीसे भगवान्‌ कहते 
ह्‌-- 
न किञ्चित्साधवो धीरा भक्ता ह्येकान्तिनो सम । 
वाञ्छन्त्यपि सया दत्तं कंवल्यमपुनरभवस्‌ ॥। 
किन्तु भगवान्‌ के मुख्य भक्त जो ज्ञानी लोग हैं उन्हें किस सुमति की अपेक्षा है ? वे 
तो आप्त काम हुआ करते हें। यह ठीक है, परन्तु भगवद्विषयिणी भक्ति रूपा स्निग्धमति 
उन्हें भी अभिलवित होती है । देखो, सनकादि की भी क्या अभिलाषा थी ? 
कामं भवः स्वबृजिनेनिरयेषु नः स्याच्चतोऽलिवच्यदि नु ते पदयो रमेत ।. 
वाचश्च नस्तुलसिवद्यदि तेऽङ ध्िशोभाः पूर्येत ते गुणगणेयंदि कणंरन्ध्रः ।। 
वे कहते हें--भगवन्‌ ! यदि हमारा चित्त, स्रमर के सामने आपके चरणकमलों में 
निरत रहे, यदि हमारी वाणी तुलसी के समान आपकी पादकान्ति का आश्रय ले और यदि हमारे 
कर्ण-कुहर आपके गुणगण से पुरित रहें तो हमें भले ही अपने पाप-पुञजों के कारण नरकों में 
भी जाना पड़े-इसकी हमें कोई चिन्ता नहीं है। इस प्रकार श्रीराधिकाजी, जैसे भवतों को 
भगवन्निष्ठा और मुक्तों को भगवद्रति प्रदान करती हैं वैसे वे अन्य (विषयी और मुमुक्षु 
लोगों को भी प्रमा-भगवत्साक्षात्काररूपा मति प्राप्त कराती हें; अर्थात्‌ मुमुक्षु और विषयी 

पुरुषों की भगवान्‌ के प्रति इष्ट बुद्धि कराती हें, इसलिये वे योगमाया हैं उन योगमाया रूपा 
श्रीराधिकाजी का आश्रय लेकर भगवान्‌ ने रमण करने की इच्छा की । 
अथवा-- 


'योगाय सां सति आययति प्रापयति या सा स्वांगकान्तिर्योगमाया तामुपाश्रितः' 

अर्थात्‌ जो संयोग के लिये मति प्रदान करती है वह अपने अङ्ग की कान्ति ही योग- 
माया है। उसका आश्रय लेकर, अथवा-- 

'ोगाय व्रजाङ्गनाभिः सह उद्दीपनविधया संयोगाय मां मति आययति घ्रापयति या 
सा शरहनशोभा तामुपाश्रितः' 

अर्थात्‌ जो उद्दीपन-विभाव होने के कारण ब्रजाङ्गनाओं के साथ संयोग करने की मति 
प्रदान करती है वह शरद्‌-ऋतु या वन की शोभा ही योगमाया है। उसका आश्रय लेकर 
भगवान्‌ ने रमण को इच्छा की । 

अथवा-- 

“श्रीकृष्णस्य योगे सम्प्रयोग एव मा शोभा यस्याः सा वृषभानुनम्दिनी योगमा 
तस्यामुपाश्चितः' 

अर्थात्‌ श्रीङ्गृष्णचन्द्र के सम्प्रयोग में ही जिनकी शोभा है वे श्रीवृषभानुसुता ही योगमा 
हें, उनमें उपाश्रित हुए भगवान्‌ ने रमण को इच्छा की; क्योंकि-- 

कहें चन्द्रिका चन्द्र तजि जाई। 
प्रभा जाइ कहें भानु विहाई॥ 

जैसे चन्द्रमा विना चन्द्रिका की, भानु विना प्रभा की और सरोवर बिना कमलिनी 
की शोभा नहीं है वेसे ही परमानन्द-कन्द भगवान्‌ श्रीकृष्ण के विना श्रीराधिकाजी की शोभा 
नहीं है । इसी से जिस समय उन्हें भगवान्‌ का सम्प्रयोग प्राप्त था उस समय उनकी कसी शोभा 
थी ? किन्तु जब श्रीवयामसुन्दर का वियोग हुआ तो सारा वृन्दारण्य ही श्रीहीन हो गया; 
उस समय रसिकशिरोमणिभूता श्रीवृषभानुसुता की जो दशा थी उसका तो वर्णन ही कंसे किया 
जा सकता है? 

उसके साथ ही यह भी समझना चाहिये कि-- 


De “यस्या योगे सम्प्रयोग एवं श्रीकृष्णस्य म! शोभा सा श्रीवृषभानुसुता योगमा तस्या- 
मुपाश्रितः-- 


जिनके संयोग में ही श्रीकृष्णचन्द्र की शोभा है वे वृषभानुनर्‍्दिनी ही योगमा हें। 
अर्थात्‌ जैसे श्रीङ्कष्णचन्द्र से विप्रयुक्ता श्रीराधिकाजी की शोभा नहीं है वेसे ही श्रीराधिकाजी 
के बिना श्यामसुन्दर की शोभा नहीं है। जिस प्रकार प्रभाशून्य सूर्य, चन्द्रिकाहीन चन्द्र और 
मधुरिमारहित अमृत फीके हें उसी प्रकार अपनी आह्वादिनी-शाक्तिरूपा श्रीकीतिसुता के 

विना श्रीनन्दनन्दन की शोभा नहीं है । यदि ऐसी वात न होती तो जिनके कृपाकटाक्ष के लिये 
ब्रह्मा और रुद्रादि देवगण भी लालायित रहते हैं वे श्रीलक्ष्मीजी भी जिनके विशाल वक्षःस्थल 
में अविचल रूप से निवास करती हुई उनके तुलसीगन्धयुक्त पदपद्मपराग की कामना करती 
है', वे ही भगवान्‌ श्रीकृष्णचन्द्र लक्ष्मी की उपेक्षा करके वेणु-निनाद द्वारा समस्त गोपाङ्भनाओं 
के सहित उन्हें बुलाने का प्रयास क्यों करते ? इससे सिद्ध होता है कि उन श्रीराधिकाजी का 
सौन्दर्यं विलक्षण ही था। समस्त ब्रजाङ्गनाएँ भी श्रीराधिका रूपा होकर ही भगवान्‌ को 
प्राप्त करती हें। इसीसे लोक में भगवान्‌ को रुक्मिणीरमण या सत्यभामावल्लभ न कहकर 
श्रीराधारमण या गोपीवल्लभ ही कहते हें। इससे निश्‍चय होता है कि भगवान्‌ की यथार्थ 
शोभा श्रीराधिकाजी से ही है। 

अथवा-- 

“योगाय ब्रजाद्नानां रासादिसुखप्रापणाय या माया वयुनास्मिका सद्भुह्पश्षवित- 
स्तामुपाश्चितः' 

अर्थात्‌ गोपाङ्गनाओं को रसादि-सुख प्राप्त कराने के लिये जो माया-ज्ञानात्मक 
सङ्कल्प उसे आश्रयकर भगवान्‌ ने रमण करने की इच्छा की । तात्पर्यं यह है कि वहाँ किसी अन्य 
वाह्म-साधन की अपेक्षा से रहित भगवान्‌ की सत्यसङ्कल्पता ही समस्त लीलोपयुवत सामग्री 
का सम्पादन करनेवाली थी । 

अथवा-- 

थोगाय ब्रजाङ्कनानां मनोरथपू्तये या माया दम्भः तामुपाश्चितः' 

अर्थात्‌ जो पूर्णं परब्रह्म परम-वैराग्यवान्‌, परम-ज्ञानवान्‌, परम-ऐस्वर्यवान्‌ और 
परम-धर्मवान्‌ हें उनका मुरलिका द्वारा गोपाङ्गनाओं को बुलाना वास्तविक नहीं था; बल्कि 
ब्रजाङ्गनाओं की कामना पूति के लिये उन्होंने बनावटी रमणेच्छा प्रकट करते हुए ही यह सब 
लीला की थी । ऐसा मानने पर ही आप्तकाम की रमणाभिलाषा, निष्क्रिय का क्रियाकलाप 
और निःसङ्ग की कामुकता उत्पन्न हो सकती है| 

और यदि 'अयोगमायाम्‌पाश्चितः' ऐसा पदच्छेद किया जाय तो इस प्रकार अथ सम- 
झना चाहिये-'अकारो वासुदेवस्तेन सह योगाय मा मतिः शोभा वा यस्या: सा अयोगमा तस्या- 
मुपाश्चितः' अर्थात्‌ अकार वासुदेव का वाचक है, उन श्रीवासुदेव के साथ योग कराने के लिये 
मति अथवा अङ्गशोभा है जिनकी, वे श्रीराधिकाजी योगमा हैं, उनमें उपाश्रित श्रीभगवान्‌ 
ने रमण की इच्छा की । 


१ श्रीर्यत्पदाम्बुजरजश्चकमे तुलस्या लब्ध्वापि वक्षसि पदं किल भृत्यजुष्टम्‌ । 
यस्याः स्ववीक्षणङ्गतेऽन्यसुरप्रयासस्तद्वद्यं च तव पादरजः प्रपन्नाः ॥ ` 
२ मायां तु वयुनं ज्ञानम्‌ । ३ माया कृपायां दम्भे च । 

अथवा-- 

'अन्यांसां अयोगाय, स्वस्यंव च योगाय मा सोन्दयलक्ष्मीर्यस्याः सा योगमा' । 

जिनकी मा-सौन्दर्यलक्षमी, भगवान्‌ का दूसरों के साथ विप्रयोग और अपने साथ 
संयोग करानेवाली हैं वे श्रीराधिकाजी योगमा हें; क्योंकि श्रीवृषभानुनन्दिनी का जो अपूर्व 
सौन्दर्य है वह भगवान्‌ के चित्त को सव ओर से हटाकर उन्हीं में जोड़ देता है । 

अथवा-- 

‘अन्यासामपि ब्रजाङ्कनानां सर्वषां वा प्राणिनां योगाय भगवता श्रीकृष्णेन सह सम्बन्धाय।] 
मा सोन्दर्यं यस्याः सा योगमा’ । 

अर्थात्‌ जिनका सौन्दर्य भगवान्‌ के साथ अन्य गोपाङ्गनाओं का तथा समस्त प्राणियों 
का सम्बन्ध करानेंवाला है वे श्रीराधिकाजी योगमा हैं, क्योंकि श्रीवृषभानुनन्दिनी भगवान्‌ 
श्रीकृष्ण के साथ सवका संयोग कराती हूं । 

अथवा-- 

“योगय सर्वेषां श्रीकृष्णसम्प्रयोगयोग्यतासम्पाइनाय मा शोभा कारुष्यं कृपा यस्याः 
सा योगमा तस्यामुपाश्रितः' 

अर्थात्‌ जिनकी मा-करुणा या कृपा भगवान्‌ श्रीकृष्ण के साथ संयोग कराने की योग्यता 
प्रदान करानेवाळी है वे श्रीराधिकाजी योगमा हें; उनमें उपाश्रित श्रीभगवान्‌ ने रमण की 
इच्छा की । 

इसके सिवा किन्हीं आचार्यों का मत है कि भगवान्‌ ने यह रासलीला स्वजनों का 
ब्रह्मानन्द से उद्धार करके उनमें भजनानन्द स्थापित करने के लिये की थी । अतः उन्होंने 
सबसे पहले रमण के लिये उन व्रजाङ्गनाओं की इच्छा की । तात्पर्यं यह्‌ है कि जिस प्रकार 
किसी एक मधुरातिमधुर पदार्थ को अनेक रूप में विभक्त करके उसका समास्वादन किया जाता 
है, उसी प्रकार परमानन्द सिन्धु श्री भगवान्‌ भी अनेक रूप में विभक्त होकर अपने स्वरूपभूत 
आनन्द का स्वयं ही आस्वादन करते हेँ। इसी से भगवान्‌ अपनी स्वरूपभूता ब्रजा ङ्गनाओं 
में रमणेंच्छा उत्पन्न करके भी पहले स्वयं कुछ काल तक 'अप्राणो ह्यमनाः शुभ्परः' इत्यादि श्रुति 
के अनुसार स्वंसङ्कुल्पशून्य और निःस्पृह ही रहे । किन्तु अब उन्होंने भी रमण की इच्छा की । 
परन्तु यह रमण कंसा है ? यहाँ एक ही परमतत्त्व को अनेकों नायकों और नायिकाओं के 
रूप में प्रकट कर अपने ही स्वरूपभूत आनन्द का रसास्वादन करना है। वास्तव में 'भज 
सेवायाम्‌’ या 'रमु क्रीडायाम्‌' के अनुसार एक प्रकार असाधारण भाव से त।दात्म्यापत्ति अथवा 
जो स्वरूपभूतं आनन्द है, उसको अपने अनन्य भक्तों में स्थापित करना ही यह भजनानन्द रूप 
रमण है । इससे आपात-दृष्टि से यह जान पड़ता है कि यदि उस कूटस्थ परमाननद तत्त्व का 
अन्यत्र संक्रमण किया गया तो अपने स्वरूप से च्युत होने के कारण उसे अच्युत नहीं कहा जा 

सकता । इस आशङ्का का निराकरण करने के लिये ही कहा है-'भगवानपि' | अर्थात्‌ जो 
अप्रच्युत स्वभाव भगवान्‌ अपने अचिन्त्यानन्त ऐश्वर्य के माहात्म्य से अपने स्वरूपभूत परमानन्द 
का अन्यत्र सञ्चार करके भी सदा अच्युत ही रहते हें उन्होंने रमण करने की इच्छा की । 
जिस प्रकार चिन्तामणि, कल्पतरु एवं कामधेनु आदि अपने समीपस्थ लोगों को उनके सङ्कल्पित 
पदार्थ देकर भी स्वयं अक्षुण्ण ही रहते हें उसी प्रकार भक्तों को प्रेम प्रदान करने पर भी भगवत्‌- 
स्वरूप में कोई च्युति नहीं होती । 

किन्तु यहाँ पुनः सन्देह होता है कि इस प्रकार स्वरूपानन्द का अन्यत्र संक्रमण होने से 
भगवत्स्वरूप भले ही अविकारी रहे तथापि वह स्वरूपानन्द तो अपने स्थान का त्याग करने के 
कारण विकारी हो ही जायगा । वह कूटस्थ या अविकारी नहीं रह सकता । इसी से कहा है- 
“योगमायामुपाश्चितः? । भगवान्‌ की योगमाया एक ऐसी शक्ति है जो उस पदार्थ को अन्यत्र 
ले जाने पर भी विकृत नहीं होने देती । इसी से भगवान्‌ अपने कूटस्थ परमानन्द को अन्यत्र 
दूसरों में संक्रमित करके भी स्वयं अविक्गत ही रहते हें और उनके उस आनन्द में भी कोई विकार 
नहीं होता है । 

इसी से यह देखा जाता है कि यद्यपि भगवान्‌ ने अपने कई भक्तों को स्वात्मसमर्पण 
किया है तो भी उनमें कोई च्युति नहीं हुई; वे ज्यों-के-त्यों अविकारी ही बने हुए हें । श्रीब्रह्म।जी 
कहते हे 


एषां घोषनिवासिनामुत भवान्‌ कि देवरातेति न- 
इचेतो विइवफलात्‌ फलं त्वदपरं कुत्राप्ययन्‌ मुह्यति । 
सद्वेषादिव पुतनापि सकुला त्वामेव देवापिता 
यद्धामार्थसुह्‌त्प्रियात्मतनयप्राणादायास्त्वत्क्रते ।॥ 


अर्थात्‌--हे देव ! आप इन घोष-निवासियों को क्या देंगे? आप विश्‍वफलात्मा हें; 
आपसे बढ़कर और दूसरी क्या वस्तु हो सकती है, जिसे देकर आप उनसे उऋण होंगे ? प्राणी 
विविध प्रकार के एऐहिक-आमुष्मिक सुख को ही परम पुरुषार्थ समझता है किन्तु जिनके आँगन 
में उस सुख का परमोद्गम स्थान साक्षात्‌ परब्रह्म मतिमान्‌ होकर धूलिधूसरित हुआ खेल रहा 
है उनके लिये वे क्षुद्र सौख्यकण कंसे फलरूप हो सकते हैं ? जिन्हें जो वस्तु अप्राप्त होती है वही 
उन्हें फलरूप से स्वीकृत हुआ करती है। अतः जिन्हें आप आत्मीय-रूप से अहनिश प्राप्त हें 
उन्हें सर्वज्ञ एवं सर्वशक्तिमान्‌ होकर भी आप क्या दे सकते हें ? इसलिये इनके तो आपको 
ऋणी ही रहना पड़ेगा । इस विषय में कुछ निश्‍चय न होने के कारण मेरा चित्त मोहित हो 
रहा है। यदि कहें कि में अपने को ही समर्पण कर दूंगा तो इसमें भी कोई महत्त्व की वात 
न होगी, क्योंकि जो पूतना दम्भ से माता के समान आचरण दिखलाती हुई आपका अनिष्ट 
करने के लिये स्तनों में विष लगाकर आई थी उसे भी उसके कुल सहित आपने अपने स्वरूप को 

ही प्राप्त करा दिया था; फिर जिनके धन, धाम, स्वजन, प्रिय, आत्मा; घ्राण और चित्त आप 
ही पर निछावर हें उन व्रजवासियों को आप क्या देंगे ? उनके तो आप ऋणी ही रहेंगे । अहो ! 
जिन ब्रजबालकों का उच्च स्वर से किया हुआ हरि-गुण-गान तीनों लोकों को पवित्र कर देता 
है, उनके चरणकमलों की वन्दना हम वारम्वार करते हें । इस लोक में वे बड़े ही भाग्यशाली 
हैं जिन्होंने इस गोकुल में किसी वनवीथिका के पास तृण-गुल्मादिरूप से जन्म लिया है, क्योंकि 
उन्हें उन कृष्णप्राणा गोपवधूटियों के पद-पद्मपराग से अभिषिवत होने का सुअसवर प्राप्त होता 
है ।* इससे यहाँ यही कहना है कि भगवान्‌ अनेकों को स्वात्मसमर्पण करके भी पूर्णरूप से 
ही अवरिष्ट रहते हें । अतः भगवान्‌ की यह योगमाया शक्ति ही है जिससे वे सदा सव कुछ 
करते हुए भी अक्षुण्ण ही रहते हें । 

उन्होंने रमणं की इच्छा कैसे की ? इस पर कहते हें-- 

'ताः कात्यायन्यचेनव्रतसन्तुष्टेन भगवता वरत्वेन प्रदत्ताः शरदोत्फुल्लमह्लिकाः 
रात्रीः वीक्ष्य’ 

अर्थात्‌ कात्यायनी-पूजन एवं ब्रतादि से सन्तुष्ट हुए श्रीभगवान्‌ ने जिन्हें वर रूप से 
दिया था उन शरदोत्फुल्लमल्लिका रात्रियों को देखकर भगवान्‌ ने रमण की इच्छा को। 
उन रात्रियों को ग्रहणकर और उनमें आधिदैविकी रात्रियों का निवेश कर भगवान्‌ ने रमण 
की इच्छा की । ऐसा करके उन्होंने उन रात्रियों को पूर्ण वना दिया, क्योंकि आधिदेविकी 
रात्रियाँ भगवद्रूपा हें। इस प्रकार उन सबको पूणिमारूप बनाकर और ऋतु को भी दरद्‌- 
ऋतु में ही परिणत कर दिया । अर्थात्‌ समस्त रात्रियों में ऋतु-परिवर्तन का क्रम न रखकर 
केवल एक ही ऋतु रखा और उनमें मल्लिकादि समस्त पुष्प विकसित कर दिये । इस प्रकार 
उन रात्रियों को समस्त उद्दीपन सामग्रियों से सम्पन्न कर मुरली-ध्वनि द्वारा गोपाङ्गनाओं का 
आह्वान कर उनके साथ रमण करने की इच्छा की । 

यदि विचार किया जाय तो स्वरूपत: अदेष-विशेष-शून्य पूर्ण परब्रह्म एवं अचिन्त्या- 
नन्द निखिलगुणगणास्पद श्रीभगवान्‌ ये एक ही हें; क्योंकि सजातीय-विजातीय-स्वगत- 
भेदशून्य एक स्वप्रकाशतत्त्व ही 'भगवत्‌' शब्द का लक्ष्य है। जैसा कि कहा है-- 

वंदन्ति तत्ततत्वविदस्तत्वं यज्ज्ञानमद्ृयम्‌ । 
ब्रह्मेति परमात्मेति भगवानिति दाब्दचते ॥ 

अर्थात्‌ जो अद्वय ज्ञानस्वरूप तत्त्व है; तत्त्वज्ञ लोग उसी को तत्त्व समझते हैं । वह 

ब्रह्म, 'परमात्मा' या 'भगवान्‌' ऐसा कहा जाता है। अतः अद्वितीय परब्रह्म ही. भगवान्‌ है। 
जिस प्रकार “गच्छतीति गौः' इस व्युत्पत्ति से 'ग़मेडोस' आदि सूत्रों के अनुसार सिद्ध हुआ 
+ 'व॒न्दे नन्दव्रजस्त्रीणां पादपद्ममभीक्षणश: । यासां हरिकथोद्गीतं पुनाति भुवनत्रयम्‌ ।।' 
'तदृभूरिभाग्यमिह्‌ जन्म किमप्यटव्यां यद्गोकुलेऽपि कतमाङ्भ्रिरजोऽभिषेकम्‌ ।।' 

“गो” दाब्द केवळ गमन करनेवाले का ही वाचक नहीं होता, क्योंकि गमन करनेवाले तो सभी 
पशु हें, बल्कि गल-कम्बलादियुकत गोव्यक्ति का ही वाचक होता है, उसी प्रकार यह अद्वय 
पदार्थ ही भगवत्‌-पदवाच्य है । किन्तु इसका यौगिक अर्थे लेने पर तो भगोपलक्षित अचिन्त्यानन्त- 
गृणगणास्पद परमेश्वर ही 'भगवत्‌' शब्द का अर्थे है। इससे यही सिद्ध हुआ कि परमार्थतः 
जो एक अद्वयतत्त्व सर्वेभेद रहित और स्वप्रकाद है वही अपनी अचिन्त्य एवं अनिर्वचनीय 
लीलाशक्ति से निखिल ब्रह्माण्ड का अधीश्वर भी है । उस भगवान्‌ ने ही रमण की इच्छा को । 
यहाँ दोनों प्रकार से विरोध प्रतीत होता है। यदि उसके निविदेष रूप पर विचार 
करते हैं तो 'असङ्गो न हि सज्जते’ इस श्रुति के अनुसार उसका रमण होना असम्भव है। 
जो स्वभ्रकाश, असङ्ग और अद्वय है वह किसको देखकर किसलिये किसके साथ केसे रमण 
करेगा ? और यदि भगवान्‌ के सविशेष स्वरूप पर ध्यान देते हैं तो वे भी सव प्रकार के ज्ञान, 
वैराग्य और एऐर्वर्थ से पुर्ण तथा अचिन्त्यानन्दळूप अपने ऐड्वर्थ में सन्तुष्ट रहने के कारण 
आप्तकाम एवं पूर्णकाम हैं। उन्हें किसी को देखकर रमण की इच्छा कैसे हो सकती है? 
जो अनाप्तकाम होता है वही अपने से भिन्न किसी पदार्थ को देखकर उसकी आसक्तिवदा रमण 
की इच्छा कर सकता है 
इसीसे 'योगमायामृपाश्चितः' ऐसा कहा है। योग अर्थात्‌ अघटित घटना के लिये 
जो साया-उस योगमाया का सन्निधिमात्र से आश्रय लेकर भगवान्‌ ने रमण की इच्छा की । 
तात्पर्यं यह है कि इस योगमाया के प्रभाव से ही उस स्वप्रकादा, असङ्ग एवं अद्वय ब्रह्म की अपने 
से भिन्न प्रतीत होनेवाली गोपाङ्गनाओं के साथ रमण करने में प्रवृत्ति हो गई । यही उस माया 
की अघटित घटन दाक्ति है । यह वही माया है जिसके विषय में श्रुतिं कहती है-- 
ते ध्यानयोगानुगता अपइ्यन्‌ देवात्महावित स्वगुणनिगृढाम्‌ ।” 
अर्थात्‌ अपने गुणों से आच्छादित जिस भगवच्छक्ति का ऋषियों ने ध्यान योग से 
साक्षात्कार किया था, महषियों द्वारा साक्षात्कृत तथा कोटि-कोटि ब्रह्माण्डों की कारणभूता 
उस अचिन्त्यानन्त माया शक्ति से ही भगवान्‌ का अपने से भिन्न किसी को देखना, अपने से 
भिन्न की इच्छा करना और अपने से भिन्न के साथ रमण करना सम्भव है ? तात्पर्यं यह है कि 
यद्यपि भगवान्‌ स्वयं प्रकाश, कूटस्थ और अद्वय होने के कारण अपने से भिन्न किसी और को 
नहीं देख सकते तथापि अपनी इस लीला-शक्ति से उन्होंने अपने से भिन्नरूप से प्रादुर्भूत जो 
अपनी ही स्वरूपभूता ब्रजाज्भनाएँ हें, उन्हें देखकर रमण करने की इच्छा की । यह जितना भी 
अघटन घटन है उसके सम्पादन में भगवान्‌ की माया समर्थ है। इसीसे इन समस्त विरोधों का 
निराकरण हो जाता है। 
इसी प्रकार सगुणपक्ष में भी समझना चाहिये । वहाँ भी भगवान्‌ आप्तकाम, पूर्णकाम, 
सर्वज्ञ, सर्वंशक्तिमान्‌ एवं सम्पूर्ण वैराग्य और एर्वर्यं सम्पन्न होने पर भी इस योग- 
माया अर्थात्‌ योग-सम्प्रयोग के लिये जो माया-कृपा उसका आश्रय लेकर ही वररूप सें 
I4 

दी हुई उन रात्रियों को देखकर भक्तानुग्रह परवश हुए उन गोपाङ्गनाओं के साथ रमण करने की 
इच्छा को स्वीकार करते हैं । अतः यहाँ भी उनकी रमणेच्छा में योगमाया ही प्रधान कारण है । 

इस प्रकार जिस समथ भगवान्‌ ने उन दारदोत्फुल्लमल्लिका रात्रियों को और गोपाङ्ग- 
नाओं को देखकर रमण की इच्छा की--- 

तदोडुराजः ककुभः करेम्‌ख प्राच्या बिलिम्पन्नणणेन न्तः । 
स खर्षणीनामुदयाच्छुचो सृजन्‌ प्रियः प्रियाया इव दीर्घेदशनः ॥। 

अस्वय-तंदा चर्षणीनां शुचो मृजन्‌ दीर्घदर्शनः प्रियः प्रियाया इव करेधृतेन अरुणेन 
प्राच्याः ककुभः मुखं विलिम्पन्‌ उड्राजः उदगात्‌ । 

भावार्थ-उसी समय लोगों के शोक का मार्जन करता हुआ तथा जिस प्रकार दीर्घकाळ 
में मिळनेवाला प्रियतम अपनी प्रियतमा के शोक की निवृत्ति करता है उसी प्रकार अपने शीतल 
करों (किरणों या हाथों) में धारण की हुई उदयकालीन लालिमा से पूर्व दिशा के मुख का 
लेपन करता हुआ चन्द्रमा उदित हुआ । 

व्याख्या-'तदा' अर्थात्‌ जिस क्षण में भगवान्‌ को रमण की इच्छा हुई उसी समय 
चन्द्रमा उदित हुआ, क्योंकि सेवक की यह रीति है कि जिस समय स्वामी की इच्छा हो उसी 
समय सेवा में उपस्थित हो जाय । ये उडुराज क्यों उदितं हुए ? क्योंकि ये उद्दीपन विभाव 
हैं अर्यात्‌ भगवान्‌ की जो रमणेच्छा है उसे और भी उद्दीप्त करने के लिए ही इनका प्राकट्य 
हुआ है । 'उडुराज' शब्द का अर्थ है 'उडूनां तारकाणां राजा' अर्थात्‌ तारों का राजा । इससे 
उस समय चन्द्रदेव का सपरिवार उदित होना ध्वनित होता है । उनके अभ्युदय से ही चर्षणी 
जो समस्त प्राणी उनके दारत्कालीन सूर्य से प्राप्त हुए ताप और मनोग्लानि शान्त हो गई। 
श्रीगोसाई जी महाराज कहते हँ--- 

शरदातप निशि इाशि अपहरई। 
संतदरश जिसि पातक टरई॥ 

वे उदित किस प्रकार हुए ? प्राच्या: ककुभः मुखं करेधूतेन अरुणेन विलिम्पन्‌' 
अर्थात्‌ अपनी शीतल और सुकोमल किरणों में धारण किये हुए अरुण राग से पूर्व दिशा के 
मुख को लेपित करते हुए । मानो इस प्रकार नायक-नायिका की रीति को प्रदर्शित करते हुए 
चन्द्रदेव यहाँ श्रृङ्गार रस के उद्दीपन बने हुए हैं । यद्यपि चन्द्रमा का सम्वन्ध सभी दिशाओं 
से है तथापि उनमें पूर्वा दिक्‌ ही प्रधान है। अतः पूर्वदिशा के साथ संरिलिष्ट होकर अपनी 
किरणों में धारण किये हुए अरुण से उसका मुखलेपन करता हुआ और स्वयं भी अनुरक्त होता 
हुआ वह उदित हुआ। अर्थात्‌ प्राची दिशा से संर्लिष्ट होने पर चन्द्रमा ने उसे भी अनुरक्त 
किया और वह स्वथं भी अनुरञ्जित हुआ । इससे पूर्वादिक्संसर्ग से उसका अनुराग होना 
स्वथं सिद्ध है, जैसे नायिका के प्राप्त होते ही नायक अनुरक्त हो जाता है। 

इसका भी विशेषण है 'दीर्घदर्शनः'। यह 'उड़राजः' और 'प्रियः दोनों ही का 
विशेषण हो सकता है। 'दीर्घ बह्वीनां रात्रीणामन्ते दर्शनं यस्य स दीर्घद्शेनः' अर्थात्‌ जिसका 
दर्शन वहुत-सी रात्रियों के पश्चात्‌ हुआ हो उसे दीघंदर्शन कहते हैँ । पूर्वेदिद्या के साथ चन्द्रमा 
का ठीक-ठीक सम्वन्ध पूर्णिमा को ही होता है, इसलिये चन्द्रमा दीर्घदर्शेन है । इधर दृष्टान्त 
पक्ष में यह प्रिय का भी विशेषण है । अर्थात्‌ जिसका दर्शन बहुत काल के पदचात्‌ हुआ है ऐसा 
कोई प्रियतम जिस प्रकार 'शन्तमै: करैः' अपने सुखावह कर-व्यापारों से प्रियतमा का शोक 
निवृत्त करता है उसी प्रकार चन्द्रमा अपनी किरणों से पूर्वदिशा के मुख को रागरङ्जित करता 
हुआ उदितं हुआ । इस प्रकार कर-व्यापारों से भी श्रृ्गार रस का उद्दीपन ही घूचित होता है। 

इसे प्रकृत प्रसङ्ग में दूसरी तरह भी लगाते हँ-- 


'यथा उड्राजः चर्षणीनां शुचो मृजन्‌ शन्तमः करे: करधृतेन अरुणेन च प्राच्या ककुभः 
सृखं विलिस्पन उदगात्तथा दीर्घदर्शनः प्रियः श्रीकृष्णः प्रियायाः श्रीवृषभानुनम्दिन्याः मुखं 
शन्तः करे: करधृतेन अरुणेन कुङ्कुमेन च विलिम्पन्‌ चर्षणीनां गोपीजन!नां शुचः शोकाश्रूणि 
सृजन्‌ उदगात्‌ । 


अर्थात्‌ जिस प्रकार चन्द्रमा मनुष्यों का शोकापनोदन करता हुआ तथा अपनी शीतल 
किरणों से उनमें धारण की हुई उदयकालीन लालिमा से पूर्वदिशा का मुख लेपन करता हुआ 
उदित हुआ उसी प्रकार वहुत काळ पीछे दिखाई देनेवाले भगवान्‌ श्रीकृष्ण अपनी प्रियतमा 
श्रीवृषभानुसुता के मुखारविन्द को अपने करकमलों में धारण किये हुए कुंकुम से लेपन कर 
गोपीजनों के शोकाश्रुओं का भार्जन करते हुए प्रकट हुए । 

यहाँ 'चर गतिभक्षणयो:' इस धातुपाठ के अनुसार 'चर्पेणीनाम्‌' इस पद का अर्थ गति 
और भक्षण-परायण है । 'गति' शब्द से कर्म और 'भक्षण' शब्द से कर्मफल समझना चाहिये । 
अतः इससे वे सनुष्य* विवक्षित हें जो केवल कर्म और कर्मफल में ही आसक्त हेँ। इन संसारी 
लोगों के सर्वविध ताप का निराकरण करता हुआ उड्ुराज-चन्द्रमा उदितं हुआ, क्योंकि वह 
उदित होकर उद्दीपन-विभाव-रूप से परमानन्दघन श्रीक्गष्णचन्द्र के चित्त में रमण की इच्छा 
उत्पन्न करेगा, जो कि श्रीङ्गष्ण-प्रेमियों को वहुत काल से अभिलपित है । अतः भगवान्‌ की 
प्रेयसी ब्रजाङ्गनाओं के शोक का मार्जन होने से सारे संसार का शोक मार्जित हो जायगा, 
क्योंकि यह नियम है कि जिस क्रिया से भगबद्भक्तों का शोक निवृत्त होता है उससे सारे संसार 
का ही शोक निवृत्त हो जाता है और जिससे भगवद्भक्त सन्तप्त होते हें उससे सभी को सन्ताप 


noo 


* “चर्षणी' शब्द मनुष्य अर्थ में रूढ़ है । यह वात निम्नलिखित इलोक से सिद्ध होती है। 

अर्थम्णो मातूका पत्नी तस्यां चर्षगयः सुताः । तास्वेव ब्रह्मणा जातिर्मानुबी परिकल्पिता ॥ 

अर्थ--अर्यमा की पत्नी मातृका नामवाली थी । उसके “चर्षणी” संज्ञक पुत्र हुए उन चर्षणियों में 
ही ब्रह्माजी ने मानुषी जाति की कल्पना की । 

होता है । देखो, जिस समथ श्रुवजी ने भगवत्तादात्म्य को प्राप्त होकर इवासनिरोध किया 
था उस समय सारे संसार का ही इवास निरुद्ध हो गया था । ऐसा क्‍यों हुआ ? क्योंकि भगवान्‌ 
सर्वात्मा हैँ; अतः यदि भगवद्भक्त सन्तप्त होता है तो सारा संसार ही सन्तप्त हो उठता है। 
ये ग्रोपाङ्कनाएँ तो भगवान्‌ की अत्यन्त अन्तरङ्ग हैं। ये भगवड्टिप्रयोग के कारण 
चिरकाल से सन्तप्त थीं। अव उस विरहव्यथा का अन्त होनेवालळा था । इसी से भगवान्‌ 
को रमण की इच्छा हुई । 
अतः इसका यह भी अर्थ हो सकता है-- 


“चर्षणीनां ब्रजाङ्कनाजनानां शोकापनोदनेन चर्षणीनां गतिभक्षणपराणां कर्म तत्फल- 
भोगपरिनिष्ठानां जगतामेव शुचो मृजन्‌ उदगात्‌ ।' 


अर्थात्‌ चर्षणी यानी ब्रजाङ्गनाओं की शोकनिवृत्ति करके चर्षणी-कर्म और कर्म- 
फल-भोग में लगे हुए संसारी लोगों का शोक -निवृत्त करते हुए चन्द्रदेव प्रकट हुए । इसी से 
उन्हें उडुराज अर्थात्‌ नक्षत्रमण्डलळ का राजा कहा है। वे परभ सौभाग्यशाली और अत्यन्त 
पुण्यात्मा हैं, क्योंकि उनके कारण गोपाङ्गनाओं की शोकनिवृत्ति होने से सारे संसार का ही 
सन्ताप शान्त हो जाता है। अतं: ये उड्राज 'उड्षु राजत इति उड्राजः' हें, अर्थात्‌ नक्षत्रों 
में अत्यन्त शोभायमान हें । 

इधर जिस प्रकार जीवों की शोकनिवृत्ति करने के कारण यह उडुराज पुण्यात्मा है, 
उसी प्रकार मानो श्रीक्गष्ण चन्द्र भी उड्राज ही हैं, क्योंकि उन्होंने भी चर्षणी यानी ब्रजाङ्गनाओं 
का शोकापनोदन करके सारे संसार का ही शोक निवृत्त क्रिया है। अतः 'उड्राज' शब्द से 
उनका भी अन्वादेश होता है । जैसे इस ओर ताराओं में अत्यन्त देदीप्यमान चन्द्रमा है, उसी 
प्रकार उधर गोपाङ्गनाओं में नायक-रूप से अत्यन्त देदीप्यमान भगवान्‌ श्रीकृष्ण हें । इसी से 
आचायों ने यह भी कल्पना की है कि जिस समय भगवान्‌ ने 'अमना' और 'अप्राण' होकर भी 
योगमाया का आश्रय लेकर गोपाङ्गनाओं के साथ रमण करने का सङ्कल्प किया, उस समय 
उनमें मन तो था नहीं । मन का अधिष्ठाता चन्द्रमा है । जिस प्रकार सूर्य आदि अधिष्ठाता- 
देवताओं से अधिष्ठित हुए विना नेत्रादि में रूपादि के प्रकाशन का सामर्थ्य नहीं होता उसी प्रकार 
मन भी चन्द्रमा से अधिष्ठित हुए बिना सङ्कल्प में समर्थ नहीं हो सकता था। किन्तु यहाँ 
भगवान्‌ के तो मन ही नहीं था; अतः वे मन के विना रमण कँसे करते? यद्यपि अपने दिव्य 
एकवर्थ से वे बिना मन के भी रमण कर सकते थे, तथापि लोक-मर्यादा का अतिळङ्कन न करके 
भगवान्‌ ने नवीन अप्राकृत मन का निर्माण किया, क्योंकि वस्तु की सरसता अथवा नीरसता 
का आस्वादन तो मन से ही होता है । भगवान्‌ का मन अप्राकृतं था, इसलिये उसका अधिष्ठाता 
चन्द्रमा भी अप्र/क्रत ही होना चाहिए था । जिस प्रकार चन्द्रमा ताराओं के सहित शोभायमान 
होता है उसी प्रकार व्रजाङ्गनाओं के मन उडुस्थानीय हें और भगवान्‌ का मन उन उडुओं का 

अधिनायक चन्द्रभा है। अतः जिस प्रकार नक्षत्रों से चन्द्रमा की शोभा है उसी प्रकार गोपाङ्- 
नाओं के मनों से भगवान्‌ के मन की शोभा है । 

यहाँ यह शङ्का होती है कि इस अप्राकृत चन्द्रमा की वस्तुतः आवश्यकता वया थी ? 
यदि भगवान्‌ के रचे हुए नवीन अप्राकृत मन का नियमन करने के लिये इसको आवश्यकता 
मानी जाय तो ठीक नहीं; क्योंकि भगवान्‌ तो स्वंशक्तिमान्‌ हें, वे स्वयं ही उस मन को कार्ये- 
सम्पादन की योग्यता प्रदान कर सकते थे । यदि कहें कि ब्रजाङ्गनाओं के मनों के अधिष्ठाता 
जो प्राकृत चन्द्रमा हैं, वे नक्षत्रों के रूप में उदित हें, उनकी रक्षा करने के लिये ही भगवान्‌ 
के अप्राकृत मन के अधिष्ठाता अप्राकृत चन्द्रमा का उदय हुआ है, तो ऐसा मानना भी ठीक नहीं; 
क्योंकि उनका नियमन भी भगवान्‌ स्वयं ही कर सकते थे । यदि उद्दीपन के लिये इसका उदय 
माना जाय तो भगवान्‌ को इसके लिये भी किसी साधन की अपेक्षा नहीं है, और यदि अन्धकार 
की निवृत्ति के लिये इसका उदय मानें तो यह काम भी प्राकृत चन्द्रमा से ही निष्पन्न हो सकता 
था; अतः इसके उदय का प्रधान प्रयोजन क्या था, यह्‌ प्रन बना ही रहता है । 

इस इलोक में इसका प्रयोजन 'चर्षणीनां शुच: मृजन्‌' बतलाया है। इसको व्याख्या 
श्रीवल्लभाचार्य जी इस प्रकार करते हें-“चर्षणयः परिस्रमणशकतयः तासां शुचः मृजन्‌' अर्थात्‌ 
परिभ्रमण-शक्तियाँ ही चर्षणी हें, उनका शोक निवृत्त करने के लिए इस अप्राकृत चन्द्र का उदय 
हुआ। ये परिश्रमण-शक्तियाँ आनन्द की खोज में सारे संसार में श्रमण करती रहीं, परन्तु 
आनन्द से इनका कहीं भी संयोग न हुआ । इन्होंने समस्त जीवों में जा-जाकर देखा, परन्तु 
इन्हें कहीं भी परमानन्द की प्राप्ति नहीं हुई । जो जीव मुकत होने पर परमानन्द में स्थित 
होते हें उनसे इन शक्तियों का सम्वन्ध नहीं रहता । इसलिये इन्हें कहीं भी परमानन्द को प्राप्ति 
न हुई। अतः 'चर्षणीनां शुचः मृजन्‌’ इसका अर्थ है परिम्रमण-शक्ति-युक्‍त जीवों के शोक 
का मार्जन करता हुआ । अर्थात्‌ अभिप्राय यह्‌ है कि जीव ब्रह्मानन्द का रसास्वादन तो समरत 
प्राकृत सम्वन्धों से रहित होकर ही कर सकता था, इनसे युक्त रहते हुए उसमें परमानन्द- 
रसास्वादन का सामर्थ्य था ही नहीं । इस अभाव की पूति करने के लिये ही पूर्ण परब्रह्म 
परमात्मा दिव्यमङ्गलमय विग्रह में आविर्भूत हुए । उनके साथ उनके अप्राकृत रमण के लिये 
अप्राकृत सामग्री और वैसे ही आलम्बन तथा उद्दीपन विभावों का भी आविर्भाव हुआ । इस 
अप्राकृत लीला में अप्राकृत उद्दीपन ही होना चाहिए था, क्योंकि अप्राकृतं उद्दीपन के विना 
अप्राकृत गोपाङ्गनाओं को अप्राकृत परमानन्द का समास्वादन प्राप्त होना असम्भव था। 
अतः इस अप्राकृत चन्द्र के उदय का प्रधान हेतु तो अप्राकृत आनन्द का उद्रेक ही है । अन्धकार 
की निवृत्ति आदि तो इसके आनुषङ्गिक प्रयोजन हैं । 

इस बृन्दारण्याकाश में ही उड्राज परमानन्दकन्द श्रीवृन्दावनचन्द्र का अभ्युदय होता 
है। इसके अभ्युदय से हो 'चर्षणीनाम्‌'-गोपाङ्गनाओं का शोकमार्जन एवं “प्राच्याः -पुज्यतमा 
श्रीवृषभानुनन्दिनी का मुखविलिम्पन होता है। चर्षणी एक ओषधि भी है। जिस प्रकार 

चन्द्र की अमृतमथी शीतल किरणों से उनकी शरत्कालीन सूर्थ-ताप-जनित ग्लानि का निरा- 
करण होता है, उसी प्रकार ओषधि के समान परमसुकोमलस्वभाव ब्रजाङ्गनाओं का विरह- 
जनित सन्ताप भगवान्‌ के करव्यापारों से निवृत्त हो जाता है । 

अतः इसे इस प्रकार भी लगा सकते हें-“चर्षणीनां शन्तमः करे: शुचो मृजन्‌' तथा 
अरुणन प्राच्या मुखं विलिम्पन्‌” । अर्थात्‌ भगवान्‌ श्रीकृष्ण रूप उडुराज अपने अत्यन्त सौख्या- 
वह कल्याणमय करव्यापारों से चर्षणी यानी सुकुमारी गोपाङ्जनाओं का शोक--विरहजनित 
ताप शान्त करते हुए तथा अरुण यानी कुंकुम से श्रीराधिकाजी का मुखलेपन करते हुए उदित 
हुए । यहाँ 'दीर्घदशेनः' यह “प्रिय: का विशेषण है। इसका अर्थ इस प्रकार भी हो सकता 
है-'दीर्घे कमळूपत्रवदायते दशेने' नेत्रे यस्थ' अर्थात्‌ जिसके नेत्र कमलपत्र के समान बिशाल हैं । 
इससे प्रियतम की प्रेमातिशयता और निर्निमेषता द्योतित होती है; अर्थात्‌ वह प्रियतम के दशन 
में इतना आसक्तं है कि उसका निमेषोन्मेष भी नहीं होता । 

यदि आध्यात्मिक पक्ष में देखें तो इसका तात्पर्य इस प्रकार होगा-- 
उडुर\जः सोह- 


यदा! यस्मिन्नेव काले भगवान्‌ जनानां हृदयारण्ये रन्तुं मनश्चक्रे तदेवं 
दिङ्पेषु यः आहह्वादः 


नेवातसोव्याप्तान्तःकरणारण्याकाशे किञ्चित्प्रकागनशीलहमद्म 
प्रकाशात्मिकया भक्तिप्रभया राजते स भजनानन्दचस्ट्रः उदगात्‌ । 


अर्थात्‌ जिस समय भगवान्‌ ने भक्तों के हृदयरूप बन में विहार करने की इच्छा को 
उसी समथ उडराज-जो मोहरूप घोर अन्धकार से व्याप्त अन्तःकरण रूप आंकाशा में कुछ- 
कुछ प्रकाशित होनेवाले शमदमादिरूप उड़ओं (नक्षत्रों) में आह्व।द एवं प्रकाशात्मिका भकिति- 
रूप प्रभा से सुशोभित है, वह भजनानन्द रूप चन्द्र उदितं हुआ । इससे सिद्ध होता है कि जिस 
समय भगवान्‌ अपने भक्त के हृदय में रमण करने की इच्छा करते हें तभी यह भजनानन्द- 
चन्द्र उदित हो जाता है। वह क्या करता हुआ उदित हुआ ?-- 

चर्षणीनां गतिभक्षणशीलानां कर्मतत्फलव्य\सक्तमनसां जनानां शुः आत्तः स्वात्म 
भूतपरप्रेमास्पदभगवद्विप्रयोगवेदमाः ताः मृजन्‌ । 

अर्थात्‌ वह चर्षणी यानी कर्मे और कर्मफलभोग में आसक्तं-चित्त पुरुषों के शोक- 
अपने आत्मभूत पर प्रेमास्पद भगवान्‌ के वियोग से होनेवाली वेदना का मार्जन करता हुआ 
उदित हुआ । अथवा कर्म और कर्म-फल-भोगजनितं श्रान्तिं ही आति है या जितनी भी वेद- 
नाएँ सम्भव हें वे सभी आति हें, उन सभी का मार्जन करते हुए भगवान्‌ उदित हुए । यहाँ 'शुच': 
में वहुवचन है; इसलिये यह शोकोपलक्षित समस्त संसार का भी उपलक्षण है। किसके द्वारा 
शोकमार्जन करता हुआ उदित हुआ ।-- 


१ दुक्यते ईक्ष्यते अनेन इति दर्शनं लोचनम्‌ । 


| 

शन्तमः करे:-स्वयं इन्तमा: परसलुखरूपा: अन्येषु कराः कं सुखं रान्ति समर्पयन्तीति 
करा: तैः भगवदीयगुणगणयानतानवितानादिभिः। 
शन्तम करों से अर्थात्‌ जो स्वथं परम सुखरूप हैं और दूसरों को सुख प्रदान करनेवाले 
हैं उन भगवद्गुणगानादि से भक्तों का शोक निवृत्त करता हुआ उदितं हुआ । इस प्रकार यह 
भजनानन्द-लूप चन्द्र का उदय समस्त शोकों की निवृत्ति करनेवाला है, क्योंकि जिस समय जीव 
भगवदूभजन में प्रवृत्त होता है उसी समय उसके सारे पाप-ताप नष्ट हो जाते हैँ । 
सन-करि विषय-अनल-बन जरई। 
होइ सुखी जो एहि सर परई॥ 


यह मनरूप मत्तगजेन्द्र संसा रानळ में जळ रहा है; जिस समय यह भगवद्भजन में लगता 
है उसी समय मानो शीतल गङ्गाजल में अवगाहन करने लगता है । 

यह मनरूप मत्तगजेन्द्र संसारानल में जल रहा है; जिस समय यह भगवऱद्जन में 
लगता है, उसी समय मानो शीतल गङ्गाजळ में अवगाहन करने लगता है । 

अव यह विचार करना चाहिए कि ये जो भजनानन्दचन्द्र, भक्तिरूपा प्रभा और 
गुणगानवितानादिरूप शन्तम कर हें इनमें भेद कया है? क्योंकि विना भेद के कोई व्यवहार 
नहीं हो सकता। वस्तुतः भगवद्भकितिरूपाप्रभा और भगवदीय गुणगणगानतानादि 
भजनानन्दचन्द्र के अन्तर्गत ही हें। इनका भेद 'राहो: शिरः' के समान केवल व्यवहार के 
लिये है। यद्यपि राहु का शिर राहु से कोई पृथक्‌ पदार्थ हो ऐसी वात नहीं है; तथापि लोक में 
इसका इस प्रकार सम्वन्ध-ग्रहणपूर्वंक व्यवहार अवश्य होता है। जैसे 'देवदत्त हाथों से वृक्ष 
काटता है' इस वाक्य में 'देवदत्त' कर्ता है और 'हाथ' करण हें । इसलिये इन दोनों में भेद होना 
चाहिए । परन्तु वस्तुतः देवदत्त क्या है ? वह हाथ, पाँव, शिर आदि का सङ्घात ही तो है। 
वह अवयवी है और हाथ-पाँच आदि उसके अवयव हें । नेयायिकों के मतानुसार अवयव कारण 
होता है और अवयवी उसका कार्य होता है। लोक में कार्य अपने कारण के द्वारा ही सारे 
व्यापार किया करता है। इसलिये अवयवी में मुख्यता का व्यपदेश होता है और अवयव में 
गौणता का। इसी प्रकार भक्तिरूपाप्रभा और भगवद्गुणगानरूप किरणें अवयव हें तथा 
भजनानन्द चन्द्र अवथवी है। अत: भजनानन्द कार्य है और भक्ति तथा भगवद्गुणगानादि 
उसके कारण हें । यह भजनानन्द चन्द्र हृदयारण्य को सुशोभित भी करता है; क्योंकि जहाँ 
चन्द्रालोक का विस्तार नहीं होता वह स्थल रमण के योग्य भी नहीं होता । इसी प्रकार जिस 
हृदय में भजनानन्दचन्द्र की भक्तिरूपा प्रभा का विस्तार नहीं हुआ है वह भगवान्‌ का रमण- 
स्थल होने योग्य भी नहीं है। तथा वह भजनानन्दचन्द्र और क्या करते हुए उदित हुआ ? -- 

प्रप्च्याः-प्राच भवो प्राची तस्याः घ्राभवायाः बुद्धेः सुखं सत्वात्मकं प्रधानं भागं 
अरुणेन कुङ्कुमेनेव रागेण विलिम्पन्‌ । 

अर्थात्‌ वह प्राची यानी अपने से पूर्व उत्पन्न हुई बुद्धि के सत्त्वमय प्रधान भाग को, अरुण 
कुंकुम द्वारा मुखलेपन के समान, अनुरक्त करता हुआ उदित हुआ। यही भजनानन्द चन्द्र 
का कार्य है । जिस प्रकार अग्नि से पिघले हुए लाख में रङ्ग भर देने पर वह उसी रङ्ग का हो 
जाता है उसी प्रकार यह बुद्धि के सत्त्वात्मक भागको द्रवीभूत करके उसमें भगवत्स्वरूपरूपी र्ग 
भर देता है। इससे वह बुद्धिसत््व भगवन्मथ हो जाता है और फिर किसी समय उसे भगवान्‌ 
की विस्मृति नहीं होती । 

तथा वह भजनानन्दचन्द्र है कंसा ? 

ककुभः-कं सुखं तद्रूपतया कुषु कुत्सितेष्वपि भाति शोभत इति ककुभः । 

क’ सुख को कहते हें। वह सुखरूप से कुत्सितो में भी भासमान है इसलिये 


'कक्ुभ' है । उस भजनानन्दचन्द्र का आलोक पड़ने पर तो चाण्डाल भी कृतक्कत्य हो सकता 
है, यथा--- 


अहो बत इवंपचोऽतो गरीयान्‌ यज्जिह्वाग्रे वर्तते नाम तुभ्यम्‌ । 
तेपुस्तपस्ते जुहुवुः सस्नुरार्या ब्रह्मानूचुर्नाम गुणत्ति थे ते ॥ 
अर्थात्‌ हे प्रभो ! जिसकी जिह्वा पर आपका नाम विराजमान है वह इवपच भी इन 

(भक्तिहीन द्विजों) की अपेक्षा श्रेष्ठ है। जो आपका नामोच्चारण करते हें उन महानुभावो 
ने तो सब प्रकार के तम, होम, स्नान और वेदपाठ कर लिये । यही नहीं, आपके नामों का श्रवण 
या कीर्तन करने से तथा कभी आपको प्रणाम या स्मरण कर लेने से चाण्डाल भी शीघ्र ही सवन- 
कर्म का अधिकारी हो सकता है; फिर हे भगवन्‌ ! जिन्हें साक्षात्‌ आपका दर्शन हुआ हो 
उनके विषय में तो कहना ही क्या है? 


यन्नामधेयश्रवणानुको तंनाद्यत्प्रह्मणा्यत्स्मरणादपि ववचित्‌ । 
इवादोऽपि सद्यः सवनाय कठ्पते कुतः पुनस्ते भगवन्नुद्षेनात्‌ ॥ 


सवनकर्म का अधिकार केवल द्विजों को ही है। अत: इस इलोक में जो 'सद्य:' शब्द 
हैं उसका “तत्काल” अर्थ करके कोई कोई ऐसा कहने लगते हें कि भगवत्स्मरण के प्रभाव से 
चाण्डाल भी उसी जन्म में सवनाधिकारी यानी द्विज हो सकता है । परन्तु ऐसी वात नहीं है। 
'स॒द्यः' का अर्थ शीषर है और शीघ्रता सापेक्ष हुआ करती है। शास्त्रसिद्धान्त तो ऐसा है कि 
पशु एवं तिर्थेक्‌ योनियों को भोग चुकने पर जव जीव को मनुष्य-शरीर प्राप्त होता है तो सबसे 
पहले उसे पुल्कसथोनि मिळती है । उससे उत्तरोत्तर कई जन्मों में स्वधर्म पालन करते-करते 
वह वेश्य होता है; और तभी उसे द्विजोचित कृत्यों का अधिकार प्राप्त होता है । अतः यहाँ 
“सद्यः' शब्द से यही तात्पर्यं है कि यदि चाण्डाल स्वधर्मनिष्ठ रहकर भगवच्चिन्तन करेगा तो 
उसे एक-दो जन्म के परुचात्‌ ही द्विजत्व की प्राप्ति हो जायगी; अनेकों जन्मों में नहीं भटकना 


श्रीरासलीलारहस्य ११३ 


पड़ेगा । यह क्रम स्वधर्मनिप्ठों के ही लिये है । स्वधर्म का आचरण न करने पर तो शूद्र को भी 
पुनः चाण्डाल-योनि प्राप्त होती है। जैसे कहा है-- 
कपिलाक्षीरपानेन ब्राह्मणीगमनेन च। 
बेदाक्षरविचारेण शूद्रइचाण्डालतामियात्‌ ॥ 
अर्थात्‌ कपिला गौ का दूध पीने से, ब्राह्मणी के साथ मेथुन करने से और वेदाक्षर का 
विचार करने से शूद्र भी चाण्डालत्व को प्राप्त हो जाता है। और यदि शूद्र स्वधमं में तत्पर 
रहे तो उसी जन्म में देहपात के अनन्तर स्वर्गे प्राप्त कर सकता है । 
स्वधमे संस्थितः सम्यक्‌ शूद्रोऽपि स्वर्गमइनुते । 
अतः स्वधर्म का अतिक्रमण कभी न करना चाहिए । 
यदि कहो कि तत्क्षण ही क्यों न माना जाय? तो ऐसा हो नहीं सकता, वयोंकि जाति 
नित्य है, वह नामस्मरणमात्र से परिवर्तित नहीं हो सकती । यदि नामस्मरणमात्र से जाति 
परिवर्तन हो सकता तो गर्देभी को भी नाम सुनाकर कामधेनु वनाया जा सकतो था। परन्तु 
ऐसा नहीं होता । जाति जन्म से होती है, अतः उसका परिवर्तन जन्मान्तर में ही हो सकता 
है । जिस प्रकार गौ एवं गर्देभादि योनियाँ हें उसी प्रकार ब्राह्मण और चाण्डालादि भी योनियाँ 
हैं। श्रृति कहती है-'ब्राह्मणयोनि वा चाण्डालायोनि वा ।' 
तात्पर्यं यह है कि चाहे जाति परिवर्तन हो या न हो परन्तु नामस्मरण से चाण्डाल भी 
परम पवित्र तो अवश्य हो सकता है । इसका यह अभिप्राय नहीं है कि उसको अस्पृश्यता निवृत्त 
हो जाती है । अपवित्रता दो प्रकार की है; जातिनिमित्तक और कर्मनिमित्तक । कर्मनिमित्तक 
पातिंत्य पुण्य-कर्म से निवृत्त हो सकता है, किन्तु जातिनिमित्तक पातित्य कमं से निवृत्त नहीं हो 
सकता । चाण्डाल का पातित्य जातिनिमित्तक है। अतः चाण्डाल शरीर रहते हुए उसकी 
अव्यवहायेता का प्रयोजक पातित्य निवृत्त नहीं हो सकता । किन्तु भगवत्स्मरण से वह कमं- 
जनित पातिंत्य से मुक्त होकर शुद्धान्तःकरण हो जाता है और उसके द्वारा वह भगवत्प्राप्ति 
भी कर सकता है; उसका कुल पवित्र हो जाता है और उसे परलोक में वह गति प्राप्त होती 
है जो भक्तिहीन ब्राह्मण के लिये भी दुलेभ है । इसीसे भगवान्‌ ने भी कहा है--- 
सां हि पार्थ व्यपाशित्य येऽपि स्युः पापयोनयः । 
स्त्रियो वेश्यास्तथा शूद्रास्तेऽपि यान्ति परां गतिम्‌ ॥। 
अतः सिद्ध हुआ कि वह भजनानन्दचन्द्र, कुत्सितों को भी सुख प्रदान करता है इसलिये 
ककुभ है । 
प्रिय: भी उस भजनानन्दचन्द्र का ही विशेषण है । वह भजनानन्दचन्द्र भानो विषयी, 
मुमुक्षु और मुक्त सभी प्राणियों के परम प्रेम का आस्पद है। वह लोकमनोऽभिराम होने के 
कारण विषयी पुरुषों को और भवौषध होने के कारण मुमुक्षुओं को प्रिय है । तंथा जीवन्मुवतों 

को भी वह अत्यन्त प्रिय है, क्योंकि इसी के कारण उन्हें भगवत्सान्निध्य रूप परमोत्कृष्ट वैभव 
प्राप्त हुआ है । इसीसे श्रीगोसाई जी महाराज कहते हें-- ! 
अस विचारि जे संत सयाने। 
सुकुति निरादरि भगति लुभाने ॥ 
अतः बहुत-से अद्वैतनिष्ठ तत्त्वज्ञजन भी कल्पित भेद को स्वीकार कर निशछलभाव से 
अति तत्परतापूर्वंक भगवान्‌ की भक्ति किया करते हैं, जेसा कि कहा है-- 
xX xX xX x 
यत्सुभक्तेरतिञ्ञयप्रीत्या केतववर्जनात्‌ ॥ 
स्वभावस्य स्वरसतो ज्ञात्वापि स्वाद्ठयं पदम्‌ । 
विभेदभावमाहृत्य सेव्यतेऽत्यन्ततत्परः ॥। 
अर्थात्‌ पूर्णं अद्वैतपद सुभक्तों द्वारा फलाभिसन्धिरूप कैतव (कपट) से रहितं होकर 
उपासित होता है, क्योंकि जो लोग लौकिक या पारलौकिक अभिलाषाओं से पुर्ण होंगे उनकी 
उपासना कैतवशून्य नहीं हो सकती । हाँ, जो मुक्त हो गया है उसे अवश्य किसी वस्तु की 
आकांक्षा नहीं रहती; अतः वही निष्कपट उपासना भी कर सकता है । 
इससे निश्चय हुआ कि सुभक्त जो ज्ञानी लोग हें उनके द्वारा वह अद्वयतत्त्व अत्यन्त 
प्रीतिधुवंक उपासित होता है । जिन लोगों ने समस्त प्रपञ्च का मिथ्यात्व निश्चय कर लिया 
है वे ही किसी पदार्थ में आसक्ति और प्राप्तव्य-वुद्धि न होने के कारण अद्वयभाव से उसका अकैतव 
उपासना कर सकते हें । परन्तु यहाँ शङ्का होती है कि यदि उन जीवन्मुबतों को कोई प्रयोजन 
ही नहीं होता तो वे भजन में प्रवृत्त ही क्यों होंगे? इस सम्बन्ध में हमारा कथन है कि 
जीवन्मुक्त महात्माओं पर शास्त्र का शासन नहीं होता, क्योंकि वे कृतकृत्य हो जाते हें, जैसा 
कि कहा है-- 
गुणातीतः स्थितप्रज्ञो विष्णुभकतइच कथ्यते । 
एतस्य क्ृतङ्ृत्यत्वाच्छास्त्रमस्माक्निवतत ॥। 
अर्थात्‌ प्रथम-कोटि में साधक यथाविधि वैदिक और स्मात्तं कर्मो का अनुष्ठान करके 
उपासना द्वारा चित्त के दोषों को निवृत्त करता है; फिर श्रवण, मनन और निदिध्यासन द्वारा 
भगवान्‌ का साक्षात्कार करने पर वह गुणातीत, जीवन्मुक्त या स्थितप्रज्ञ कहा जाता है। 
इस क्रम से कर्म और उपासना में पूर्वमीमांसा, श्रवण में उत्तर मीमांसा, भनन में न्याय और 
वेशेषिक तथा निदिध्यासन में सांख्य और योग दर्शन का कार्य समाप्त हो जाता है । इस प्रकार 
कृतक्गत्य हो जाने के कारण फिर अपना कोई प्रयोजन न रहने के कारण शास्त्र यद्यपि उस महा- 
पुरुष से निवृत्त हो जाता है, तथापि अपने पूर्वाभ्थास के कारण उससे कर्म और उपासना स्वभावतः 
होते रहते हैं । श्रीमधुसूदन स्वामी कहते हें-- 

अद्वेणटुत्वांदिवत्तेषां स्वभावो भजनं हृरेः। 
अर्थात्‌ जिस प्रकार उनमें स्वभाव से ही अद्वेष्ट्त्वादि गुण रहते हें उसी प्रकार भगवान्‌ 
का भजन करना भी उनका स्वभाव ही है । &; 
यहाँ एक शङ्का यह भी होती है कि भक्ति तो भेद में होती है और तत्त्वज्ञो की अभेद- 
दृष्टि रहा करती है, फिर वे भक्तिभाव में केसे प्रवृत्त हो सकते हैं? इस पर कहते हें 'विभेंद- 
भावमाहृत्य' अर्थात्‌ वे भेदभाव का अध्याहार करके भगवान्‌ का भजन करते हें । इस प्रकार 
का काल्पनिक भेद सव प्रकार मङ्कलमय ही है । इसीसे कहा है-- 


हवेते मोहाय बोधात्प्रा््‌ प्राप्ते बोधे मनीषया । 
भक्त्यर्थं कल्पितं द्वैतमद्वृताइपि सुन्दरम्‌ ॥ 
अद्वेतं परमार्थो हि द्वत भजनहेतवे। 
तादृशी यदि भक्तिइचेत्सा तु सुक्तिदाताधिका ॥। 
अर्थात्‌ द्वैतं तभी तक मोहजनक होता है जव तंक ज्ञान नहीं होता; जिस समय विचार 
द्वारा बोध की प्राप्ति हो जाती है उस समय तो भक्ति के लिये कल्पना किया हुआ द्वैत, अहत 
की भी अपेक्षा सुन्दर है । यदि पारमाथिक अद्वेत वुद्धि रहते हुए भजन के लिये द्वेतबुद्धि रवखी 
जाय तो ऐसी भवित तो सैकड़ों मुक्तियों से भी वढ़कर है । भाष्यकार भगवान्‌ श्रीशङ्कराचार्यजी 
की भक्ति भी ऐसी ही थी; इसीसे वे कहते हँ--- 
सत्यपि भेदापगमे नाथ तवाहं न मासकोनस्त्वस्‌ । 
सामुद्रो हि तरङ्गः दवचन समुद्रो न तारङ्गः ॥ 
अर्थात्‌ हे नाथ ! यद्यपि आपका और मेरा भेद नहीं है तथापि में ही आपका हूँ आप 
मेरे नहीं हैं, क्योंकि तरङ्ग ही समुद्र का होता है, समुद्र तरङ्ग का कभी नहीं होता । 
इसी विषय में किसी भावुक का कथन है-- 
प्रियतमहूदये वा खेलतु प्रेमरीत्या पदयुगपरिचर्या प्रेयसो वा विधत्ताम्‌ । 
विहरतु विदितार्थो निविकल्पे समाधौ ननु भजनविधो वा तुल्यमेतद्द्वयं स्यात्‌ ॥ 


अर्थात्‌ प्रियतमा चाहे तो प्रणयविधि से प्रियतम के वक्षःस्थल पर विहार करे और चाहे 
उसके चरणयुगल की परिचर्या में लगी रहे-वात एक ही है। इसी प्रकार जिसे परमार्थवोध 
प्राप्त हो गया है वह चाहे तो निविकल्प समाधि में स्थित रहे और चाहे भगवान्‌ के भजन-पूजन 
में लगा रहे-कोई भेद नहीं है। जो लोग विचारशून्य हैं उन्हीं की दृष्टि में भगवान्‌ का आत्म- 
त्वेन साक्षात्कार उनका अपमान है। यदि विचार करके देखा जाय तो इस प्रकार का अभेद 
तो प्रेमातिशय की रीति ही है। प्रेम का अतिरेक होने पर तो भेदभाव की तिलाञजलि हो ही 
जाती है। जो अरसिक हें, उत्कृष्ठ प्रेमातिशय के रहस्य को जाननेवाले नहीं हैं उनकी दृष्टि में 


११६ भक्ति-सुधा--तृतीय खण्ड 


प्रियतमा का प्रियतम के वक्ष:स्थळ में विहार करना अयुक्त हो सकता है, किन्तु रसिकजन 
तो जानते हैँ कि प्रेमातिरेक में ऐसा ही हुआ करता है । अतः अभेद रूप से स्वरूप साक्षात्कार 
हो जाने पर भी काल्पनिक भेद स्वीकार करके निष्कपट भाव से भक्ति हो ही सकती है। 
तत्त्वज्ञों के यहाँ ऐसी ही भक्ति का स्वीकार है । इस प्रकार यह भजनानन्दचन्द्र विषयी, मुमुक्षु 
और मुक्त सभी के लिये प्रिय है । 

इसके सिवा और भी वह भजनानन्दचन्द्र कंसा है ? -'दीर्घ-दर्शनः-दीर्घं अनपवाध्यं 
दर्शनं यस्य' अर्थात्‌ जिसका दशेन-ज्ञान किसी से वाधित नहीं होता । जो ज्ञान म्रमात्मक होता 
है वह तो ज्ञानान्तर से बाधित हो जाता है, किन्तु यह भजनानन्दचन्द्र ज्ञानान्तर से बाधित 
होनेवाला नहीं है, यह ज्ञानान्तरावाध्य भजनानन्दचन्द्र चर्षणियों के शोक का मार्जन करता तथा 
प्राग्भवा तमोव्याप्ता बुद्धि के सत्त्वात्मक प्रधान भाग को अनुरागात्मक कूँकुम से लेपन करता 
हुआ उदित हुआ, जिस प्रकार कोई चिरप्रोषित प्रियतम प्रवास से लौटकर अपनी प्रियतमा के 
शोकाश्रुओं का मार्जन करते हुए करधृत कुंकुम से उसके मुख का लेपन करता है । 

अथवा यों समझिये कि जिस समय भगवान्‌ ने रमण करने की इच्छा की उसी समय 
प्राची-नित्यप्रिया श्रीवृषभानुनन्दिनी का मुख विलेपन करते हुए उड्राज (श्रीकृष्णचन्द्र) 
उस विहार स्थळ में उदित हो गये । यहाँ 'उड्राज' शब्द में उपमालङ्कार है अर्थात्‌ श्रीक्ृष्ण- 
रूप चन्द्र जो कि चन्द्रमा के समान चन्द्रमा हें वे प्रियतमा श्रीराधिकाजी का मुखविलिम्पन 
करते हुए उस विहारस्थल में इसी प्रकार प्रकट हुए जैसे चन्द्रमा प्राची दिशा को अनुरञ्जित 
करते हुए उदित होते हें । -उड्राज जिस प्रकार प्राची दिशा के मुख यानी प्रधान भाग को करों 
(किरणों) से अनुरञ्जित करते हें उसी प्रकार यहाँ क्रीड़ा भूमि में श्रीकृष्णचन्द्र करकमलों में 
ली हुई होलिका-रोलिका (होली के गुलाल) से श्रीराधिकाजी का मुखमण्डल अनुरञ्जित 
करते हें । जिस प्रकार उदयकालीन चन्द्रमा उदयराग से प्राची दिशा और समस्तं आकाश को 
अरुण कर देता है ठीक उसी प्रकार भगवान्‌ कृष्ण ने प्रकट होकर अपने दान्तम-कर अर्थात्‌ 
मङ्गलमथ कर व्यापारों से समस्त ब्रजाङ्गनाओं के मुखमण्डल को अरुण कर दिया। यहाँ 
“शन्तमः करेः' बह भगवान्‌ के समस्त मङ्गलमय अङ्गों का उपलक्षण है। वे अङ्ग मङ्गलमय 
हैं और भङ्गलकारक भी हैं, क्योंकि भगवान्‌ 'आनन्दमात्रकरपादमुखोदरादि' तथा-- 


नसो विज्ञानरूपाय परमानन्दमूर्तये । 
सच्त्िदानन्दूपाय छुष्णायाविलष्टकारिणं ।। 


आदि वाक्यों के अनुसार शुद्ध सन्मात्र, चिन्मात्र और आनन्द-मात्र तत्त्व हें; तथा 
"एप ह्येवानन्दयति' इसश्रुतिके अनुसार वे ही सब प्राणियों को आनम्दित भी करते हें, अतः 
वे आनन्दप्रद भी हैं । उन्होंने नित्यप्रिया श्रीवृषभानुनन्दिनी के समान अन्य ब्रजाङ्गनाओं के 
मुखमण्डल को भी सुखमय और सुखावह कर व्यापारों से अरुण (किया तथा उनके कर्णरन्रों को 

वेगुराग से और हृदयाकाशों को प्रेमराग से रञ्जित कर दिया । इस प्रकार वे उदित हुए । 
यहाँ करे: में जो वहुवचन है वह स्वरूपों की बहुलता के अभिप्राय से भी हो सकता है, क्योंकि 
यहाँ रासलीला में भगवान्‌ को अनेक रूप से आविर्भूत होना है । अतः भगवान्‌ के अनेक रूपों 
की अपेक्षा से वहुवचन का प्रयोग उचित ही है । 
तथा ब्रजाङ्गनाओं को जो भगवान्‌ के साथ विहारावसर प्राप्त न होने का शोक था उसे भी 
अपने शन्तम कर यानी सुखप्रद लीलामय विहार विशेषों से ही निवृत्त करते हुए भगवान्‌ प्रकट 
हुए । यहाँ 'व्तेमानसामीप्ये वर्तमानवद्वा' इस सूत्र के अनुसार 'मृजन्‌' में भविष्याथ में वर्तमान 
का प्रयोग हुआ है । अर्थात्‌ भगवान्‌, अपने साथ विहार करने का सुअवसर न मिलने के कारण 
जो गोपाङ्गनाओं को शोक था, उसकी निवृत्ति करेंगे इसीलिये उदित हुए हें । यहाँ- 
रलयोर्डलयोश्च॑च सषयोर्ववयोस्तथा । 
वदन्त्येषां च साव्यमलङ्भारविदोजनाः ।।& 
इस वचन के अनुसार 'उडुराजः' की जगह 'उरुराजः' भी समझा जाता है। अर्थात्‌ जिस समय 
भगवान्‌ वृन्दारण्य में पधारे उस समय श्रीयशोदा और नन्दवावा को विकलता होने की सम्भावना 
हुई, क्योंकि जिस प्रकार फणी मणि को नहीं छोड़ सकता उसी प्रकार वे भगवान्‌ से विग नहीं 
रह सकते थे । अतः भगवान्‌ अनेक रूप से प्रकट हुए । अर्थात्‌ वृन्दारण्य में प्रकट होने पर भी 
वे एक रूप से श्रीयशोदाजी के शयनागार में भी रहे। इसीसे उन्हें 'उरुधा-वहुधा राजते यः स 
उरुराजः' इस व्युत्पत्ति के अनुसार उरुराज-अनेक रूप से सुशोभित होनेवाले कहा है । 
यहाँ 'प्रियः' यह्‌ उड्राज का विशेषण है । जिस प्रकार रसिक और भक्त पुरुष दोनों 
ही को चन्द्रमा प्रिय है उसी प्रकार भगवान्‌ भी सवके परम-प्रेमास्पद हें । चन्द्रमा में रसिकों 
का प्रेम तो शृङ्गाररस का उद्दीपन विभाव होने के कारण है; किन्तु साथ ही वह भक्तों को 
भी अत्यन्त प्रिय है, क्योंकि उसके मध्य में जो झ्यामता है वह उन्हें हृदयाकाश में स्थित 
घ्यानाभिव्यक्त भगवत्स्वरूप का स्मरण दिलाती है। तथा उसके दशंनमात्र से भी अपने 
प्रियतम के प्रति प्रेमियों के अनुराग की वृद्धि होती है । देखो, चन्द्रमा अत्यन्त दूर देश में है तो 
भी वह सभुद्र की अभिवृद्धि का हेतु होता है। जान पड़ता है कि मानो समुद्र अपनी उत्ताळ 
तरङ्गों द्वारा चन्द्रमा से मिलना चाहता है। इससे यह सूचित होता है कि प्रिय वस्तु चाहे 
कितनी ही दूर रहे, किन्तु प्रेमी को उसके प्रति अनुराग की वृद्धि होती है । इसी से जव-जव 
पुर्णचन्द्र का उदय होता है तभी-तभी समुद्र अत्यन्त उत्सुकता से उससे मिलने के लिये उत्ताल 
तरङ्गों से उछलने लगता है । यह सव देखकर प्रेमियों की ऐसी भावना हो जाती है कि जिस 
प्रकार यह समुद्र अपने प्रियतम तक पहुँचने के प्रयत्न में वारम्वार असफल होते रहने पर भी 


* अर्थात्‌ अळङ्काररह्स्यज्ञ महानुभाव र और र, ड और ल, स और प तथा व और व इनकी सवर्णता 
वतळाते हें । 

हताश नहीं होता उसी प्रकार हमें भी अपने प्रियतम से निराश या निरपेक्ष नहीं होना चाहिए । 
इस प्रकार प्रेमियों को प्रेमरीति सिखानेवाला, भगवान्‌ कृष्ण में रमणेच्छा उत्पन्न करानेवाला 
तथा समस्त जीवों को आनन्दित करनेवाला होने के कारण चन्द्रमा सव प्रकार से प्रेमास्पद ही 
है । इसी प्रकार सर्वान्तरात्मा श्रीभगवान्‌ भी सभी के परमःप्रेमास्पद हैं, क्योंकि कोई पुरुष 
कैसा ही नास्तिक या देहाभिमानी क्यों न हो उसे भी अपनी आत्मा में ही निरतिशय प्रेम 
होता है । 
यह चन्द्रमा कैसा है ? 'दीघेदशंनः'--दीर्घकालानन्तरे अनेक-रात्र्यवसाने दर्शनं यस्य 
स॒ दीर्घदर्शनः” अर्थात्‌ जिसका दर्शन वहुत-सी रात्रियों के पीछे होता है, क्योंकि पूर्णचन्द्र एक 
मास के अनन्तर ही उदित होता है। यदि इसे भगवान्‌ का विशेषण माना जाय तो इस प्रकार 
अर्थ होगा--'दीर्घमवाध्यं दशेनं यस्य स दीर्घदर्शनः’ अर्थात्‌ जिनका दर्शन दीर्घं यानी अवाध्य हैं 
क्योंकि 'न हि द्रषटुईष्टेविषरिलोपो विद्यतेऽविनाशित्वात्‌' इस सूत्र के अनुसार सर्वसाक्षी भगवान्‌ 
की दर्शनशक्तिं का लोप कभी नहीं होता । भगवान्‌ कृष्ण प्रत्यगात्मा होने के कारण ही “प्रिय 
परप्रेमास्पद हें तथा सर्वान्तरतम प्रत्यगात्मा होने के कारण ही सवंद्रष्टा हें। जो सवंद्रष्टा है 
वह किसी का दृश्य नहीं हो सकता, क्योंकि वह जिसका दृश्य होगा उसका द्रप्टा नहीं हो सकता 
और ऐसा होने पर उसका सवंद्रष्टृत्व वाधितं हो जायगा । अतः सबंद्रष्टा श्रीभगवान की दर्शन- 
शक्ति का किसी समय लोप नहीं होता । 
दशन दो प्रकार का है--बौद्धदर्शन और पौरुषेयदर्शन । भिन्न-भिन्न इन्द्रियों द्वारा 
अन्तःकरण का उन इन्द्रियों के विषयों से संश्लिष्ट होकर तदाकार हो जाना वौद्धदशंन है । 
- यह्‌ बुद्धि का परिणाम है । यहाँ बुद्धि ही इन्द्रियों द्वारा विषयों को व्याप्त कर उनके आकार भें 
परिणत हो जाती है । . 
इसी को कहीं-कहीं पौरुषेयदर्शन भी कहा है । बुद्धि में जो पुरुषत्व का आरोप होता है 
उसी के कारण बुद्धिनिष्ठ दर्शन पुरुष-निष्ठ-सा जान पड़ता है। तात्पर्य यह है कि बुद्धि में जो 
विवेक ज्ञान और शब्दादि ज्ञान है इनका अपने में आरोप करके यह पुरुष 'अहं विवेकवान्‌' और 
'अहभ्‌ शब्द-ज्ञानवान्‌' प्रतीत होता है । वस्तुतः तो यह आरोप भी वुद्धि में ही है। पुरुष से 
इसका कोई सम्वन्ध नहीं है । 
यहाँ यह सन्देह होता है कि यदि यह आरोप बुद्धिनिष्ठ हैं तो इसकी पुरुषनिष्ठता प्रतीतं 
नहीं होनी चाहिये, बुद्धि-निष्ठता ही अनुभूत होनी चाहिये । किन्तु बुद्धि, प्रकृति का विकार होने 
के कारण जड़ है, अतः यह आरोप अनुभव का विधय (दृश्य) ही होना चाहिये, अनुभवरूप 
नहीं होना चाहिए । परन्तु ऐसी वात तो है नहीं ; इसलिए इसे बुद्धिनिष्ठ ही क्यों माना जाय ? 
इसका उत्तर यह्‌ है कि यह बुद्धिनिष्ठ आरोप बुद्धि में पुरुषत्व की भ्रान्ति कराने के 
कारण बुद्धिनिष्ठ होने पर भी पुरुषनिष्ठ-सा जान पड़ता है ; इसीसे वस्तुतः वह आरोप अनुभव 
का विषय होने पर भी अनुभवरूप-सा प्रतीत होता है । 

इस प्रकार सिद्धान्ततः यही निश्चय हुआ कि वौद्ध वोध ही पौरुषेय बोध-सा प्रतीत 
होता है। पौरुषेय बोध बुद्धिबोध से भिन्न नहीं है । इसीसे कहा है--'एकमेंव दशनं ख्यातिरेव 
दर्शनम्‌’ । यहाँ तत्तदाकारवृत्ति ही 'ख्याति' कही गई है । व्युत्थान-अवस्था में पुरुष ख्यात्याकार 
हो जाता है 'ृत्तिसारूप्यमितरत्र'। वृत्तियाँ शान्त, घोर और मूढभेंद से तीन प्रकार को हें, 
अतः व्युत्थानावस्था में पुरुष भी शान्त, घोर और मूढरूप हो जाता है । 

यह कथन लोकव्यवहारोपयुक्त दर्शन की दृष्टि से है। वास्तव में तो इस बौद्धबोध से 
व्यतिरिक्ति पुरुष का स्वभावभूत चैतन्य ही पौरुपेयदर्शन है। यदि वौद्धवोधको ही पुरुष का स्वभाव 
माना जाय तो यह प्रश्‍न होता है कि समाधि-अवस्था में समस्त चित्तवृत्तियों का निरोध हो जाने 
पर पुरुष का क्या स्वभाव रहता है ? तात्पर्ये यह है कि यदि उसका स्वभाव बौद्धवोध ही है तो 
उस अवस्था में समस्त वुद्धिवृत्तियों का निरोध हो जाने के कारण वह स्वभावशून्य होकर कंसे 
रहेगा ? कारण, ऐसा कोई समय नहीं है जव कि पुरुष शब्दादि वृत्तियों में से किसी के साथ 
तादात्म्यापन्न न हो । समस्त वृत्तियाँ पाँच विभागों में विभक्त की गई हँ--प्रमाण, विपर्यय, 
बिकल्प, निद्रा और स्मृति ; इनमें से किसी-न-किसी के साथ पुरुष का सारूप्य रहता ही है। 
जिस प्रकार अग्नि दाहकत्व-प्रकाशकत्वशून्य नहीं रहता उसी प्रकार पुरुष शान्त, घोर या मूढ- 
बृत्तियों से शून्य कभी नहीं रहता । अतः ये उसके स्वभाव ही हें । यदि कहें कि समाधिकाल में 
बृत्तियों का निरोध हो जाने पर भी वह उस निर्वृत्तिक अन्तःकरण का ही भोक्ता रहता है तो 
ठीक नहीं,क्योंकि निर्वृत्तिक अन्तःकरण भोगोपयोगी नहीं है,क्योंकि भोग और सत्त्व-पुरुषान्यता- 
ख्यातिरूप पुरुपार्थ-सम्पादन करनेवाली अन्तःकरण रूप में परिणत हुई ही प्रकृति पुरुष की भोग्य 
हो सकती है । निर्वृत्तिक चित्त में तो ये दोनों ही बातें नहीं हें । अतः समाधि-अवस्था में पुरुष 
का कोई स्वभाव ही नहीं रहता । कोई भी भावरूप पदार्थ अपने स्वभाव को छोड़कर नहीं रह 
सकता । पुरुष भावरूप है, अतः समाधि-अवस्था में भी उसका सद्भाव रहने के कारण बया हो 
सकते हेँ ? 

इसपर सिद्धान्ती कहता है--'तदा द्रष्टुः स्वरूपेऽवस्थानम्‌' अर्थात्‌ समस्त वृत्तियों का 
निरोध हो जाने पर द्रष्टा की अपने स्वरूप में स्थिति हो जाती है । तात्पर्यं यह है कि भाव के दो 
रूप हें--औपाधिक और अनौपाधिक। वोद्धवोध पुरुष का औपाधिक रूप है, अतः समाधि 
में उसका अभाव हो जाने पर भी पुरुष का निरुपाधिक अर्थात्‌ स्वाभाविक स्वरूप तो रहता हो 
है। यही मुख्य पौरुषेय-वोध है। यह्‌ पुरुष का स्वाभाविक चेतन्य ही वास्तविक दशन है । 
दृष्टि दो हें--नित्या और अनित्या । ख्याति अनित्या दृष्टि है, यह उदयास्तमयशालिनी है । 
इसकी साक्षीभूता जो नित्या दृष्टि है उसी के विषय में श्रुति कहती है---“नहि द्रष्टुदटेविपरिलोपो 
बिद्यते' अर्थात्‌ द्रष्टा की दृष्टि का लोप कभी नहीं होता । यही दीर्घा दृष्टि है और यही मुख्य 
भी है । इसीसे भगवान्‌ को अविलुप्तदुक्‌ कहा है । यह दृष्टि समस्त अनित्य दृष्टियों की दृष्टि 
(साक्षिणी) है ; अर्थात्‌ अनित्य दृष्टियों की दृष्टि और उनका द्रष्टा एक ही वात है। यहाँ 

द्रष्टु: दृष्टिः'यह कथन एसा ही है जसे “राहो: शिर:'अर्थात्‌ जिस प्रकार शिरराहुसे तनिक भी भिन्न 
नहीं है उसी प्रकार यह दृष्टि भी द्रष्टा से भिन्न नहीं है, अतः द्रष्टुः? इस पद में जो षष्ठी है वह 
समानाधिकरण्य में है ; अर्थात्‌ जो दृष्टि द्रष्टा से अभिन्न है बही द्रष्टा की दृष्टि है। और यदि 
व्यधिकरण-षष्ठी मानकर अर्थ किया जाय तो इसके दो तात्पर्य होंगे--द्रप्ट्जन्या दृष्टि या 
द्रष्टु प्रकाशिका अर्थात्‌ द्रष्टु विषयिणी दृष्टि । इनमें पहली द्रष्टा के आश्रित है और दूसरी द्रष्टा 
का आश्रय है तथा पहली अनित्या है और दूसरी नित्या । इससे सिद्ध हुआ कि घटादि-दरॉन का 
आश्रय तो द्रष्टा है तथा उस द्रष्टा का जो दर्शन है, जिस दर्शन का विषय वह द्रेष्टा है वही शुद्ध 
आत्मा है । वह दृष्टि क्या है ? वह द्रष्टा की स्वरूपभूता है । यहाँ 'द्रष्टा' शब्द से काल्पनिक द्रष्टा 
अभिप्रेत है । उस (काल्पनिक द्रष्टा) का आश्रय ही उसका पारमार्थिक स्वरूप है, जैसे रज्जु में 
अध्यस्त सर्प का रज्जु । वह दृष्टि कौन-सी है ? इसका परिचय श्रुति इस प्रकार देती है-- 


सा ब्रष्ट्दृष्टियंया स्वप्ने पश्यति’ इत्यादि । 


इस प्रकार जिसके द्वारा स्वाप्निक पदार्थो की प्रतीति होती है वह दृष्टि आत्मस्वरूपा 
हीहै। यहाँ शङ्का होती है कि उसके भी तो उत्पत्ति और नाश देखे जाते हैं ; अत: वह भी अनित्या 
ही है। इस पर हमारा कथन यह है कि ऐसा मानना उचित नहीं, क्योंकि उस समय चक्षु आदि 
इन्द्रियाँ तो अज्ञान में लीन हो जाती हें और अन्तःकरण विषयरूप हो जाता है। जाग्रदवस्था के 
हेतुभूत अविद्या, काम और कमो का क्षय तथा स्वप्नावस्था के हेतुभूत अविद्या, काम और कर्मों 
का उदय होने पर, जाग्रदवस्था में अपने-अपने अधिष्ठातृ देवता से अनुगृहीत भिन्न-भिन्न इन्द्रियों 
द्वारा उत्पन्न हुए भिन्न-भिन्न ज्ञानों के संस्कारों से संस्क्रत हुआ अन्तःकरण ही स्वाप्निक-पदार्थों के 
रूप में परिणत हो जाता है, जिस प्रकार सिनेमा में अनेक प्रकार के चित्रों से चित्रित पट ही विशेष 
प्रकार के प्रकाश, गति और काँच से संयुक्त होकर नाना प्रकार की गतियाँ करता प्रतीत होता है । 

किन्तु उस समय (स्वप्न में) इन सवका दर्शन किसके द्वारा होता है? यदि कहो कि 
जिस प्रकार अनिर्वचनीय रूपादि उत्पन्न हुए हें उसी प्रकार अनिर्वचनीय दृष्टि भी उत्पन्न हो 
जाती है तो यह हो नहीं सकता, क्योंकि प्रातिभासिक अनिर्वचनीय पदार्थ सदा ज्ञातसत्ताक ही 
होते हें। उनका सर्वदा अपरोक्ष-ज्ञान हुआ करता है । किन्तु इन्द्रियाँ अज्ञानसत्ताक भी होती हैं, 
क्योंकि वे स्वयं अज्ञात रहकर भी बस्तु का प्रकाशन करने में समर्थ हें । अतः अज्ञातसत्ताक होने 
के कारण उसका आरोप नहीं हो सकता ; अतः स्वाप्निक रूप की दृष्टि शुद्ध आत्मा ही है । 

यहाँ यह प्ररन होता है कि यदि स्वाप्निक रूप की दृष्टिशुद्ध आत्मा ही है तो उसमें दृष्टि, 
श्रुति, विज्ञाति आदि भेद नहीं हो सकते, क्योंकि वह तो निर्विशेष अर्थात्‌ सामान्यरूप है । उसमें 
यह नामरूपात्मक भेद कंसे हो गया ? इसका उत्तर यह है कि इन अनिर्वचनीय शाब्द, स्पशे, 
रूप, रस, गन्ध का अनिर्वचनीय सम्बन्ध स्वप्रकाद आत्मा में अनिर्वचनीय श्रुति, अनिर्वचनीय 
मति एवं अनिर्वचनीय विज्ञाति आदि उत्पन्न कर देता है, जिस प्रकार एकरस प्रकाश भी नील- 

पीत, हरित काँचों के साथ संर्लिप्ट होने पर तत्तद्रूपवान्‌ प्रतीत होता है । किन्हीं-किनहीं लैम्पों 
में देखा जाता है कि उसके भिन्न-भिन्न पाइवों में भिन्न-भिन्न वर्ण के काँच लगे रहते हैं । उनके 
कारण उसकी दीपशिखा एकरूप होने पर भी भिन्न-भिन्न ओर से विभिन्न वर्ण को दिखलाई 
पड़ती है । इसी प्रकार एक ही शुद्ध ब्रह्म विविध उपाधियों के कारण विविधरूप प्रतीत होता 
है। यहाँ दृष्टान्त में दीपशिखा के सत्तिहित होनेवाले नील, पीत, हरित काँच समान-सत्तावाले 
हैं, अर्थात्‌ उन सभी की व्यावहारिक सत्ता है ; इसलिये उसका वैवर्ण्यं पारमाथिक भी कहा जा 
सकता है । परन्त आत्मा से संडिलिष्ट ये शब्दादि तो अतात्त्विक हें ; अतं: अतात्तिवक शब्दादि 
के सम्वन्ध से होनेवाला तात्तिवक-आत्मा का भेद भो अतात्त्विक ही है । 
यहाँ एक वात यह समझ लेनी चाहिये कि चक्षुरादिजन्य खूपाद्याकाराकारित-वृत्तिरूप 
जो दृष्टि आदि हैं उनके संस्कारों से संस्क्रत अन्तःकरण ही दाव्दादिरूप से परिणत होता है । अतः 
दर्शन-श्रवण आदि के संस्कारों से संस्कृत जो अन्तःकरण है उसके सम्वन्ध से ही शुद्ध चैतन्य में 
दृष्टि, श्रुति आदि अनेक भेद प्रतीत होते हैं ; जिस प्रकार सुधृप्ति में यद्यपि अहङ्कार नहीं रहता 
तथापि जागने पर यही अनुभव होता है कि 'में सुखपूर्वक सोया' । इस प्रकार की स्मृति से उस 
समय भी अहङ्कार की सत्ता सिद्ध होती है। परन्तु वस्तुतः उस समय अहङ्कार नहीं रहता, 
क्योंकि उस अवस्था में इच्छा, द्वेष, प्रयत्नादि अहङ्कार के धर्म नहीं देखे जाते और धर्म के विना 
धर्मी की स्थिति सम्भावित नहीं है; तथापि अहङ्कार न रहने पर भी अहं संस्का र-संस्क्षत अज्ञान 
तो रहता ही है ; इसीसे जागृति में उसका परामश होता है । 
अव हम इस इलोक के तात्पर्यं का एक अन्य प्रकार से विचार करते हें 
'उड्राजः, उड्घु उड्सदृशर्तुषु राजत इति उडुरजः-वसन्तः। यदेव भगवान्‌ रन्तुं 
मनश्चक्रे तदेव उड्राजो-बसन्त उदगात्‌' 
अर्थात जो उड़स्थानीय अन्य ऋतुओं में शोभायमान है वह वसन्तं ही उड्राज है। 
जिस समय भगवान्‌ ने रमण करने की इच्छा की उसी समय वह्‌ वसन्तरूप उडुराज उदित हो 
गया । वह वसन्त ऋतु कैसा है? 'दीर्घदशनः--दीर्घकाले दर्शनं यस्य ।' अर्थात्‌ वर्तमान जो 
शरद्‌ ऋतु है उसकी अपेक्षा जिसका दर्शन दीर्घकाल में होना सम्भव है । ऐसा वसन्त ऋतु भी 
काल का अतिक्रमण करके उदित हुआ । 
उसीका विशेषण है 'ककुभ:--के स्वर्ग को पृथिव्यां भातीति ककुभः अर्थात्‌ जो क-- 
स्वर्गं और कु--पृथिवी में भासित होता है। इससे वसन्तोपलक्षित होलिका में होनेवाले 
उत्सवादि भी सूचित होते हें। “प्रिय” भी उसी का विशेषण है, क्योंकि सव के प्रेम का आस्पद 
होने के कारण वह सब का प्रिय भी है। वह वसन्तरूप ककुभ और प्रिय उड्राज उदित हुआ । 
क्या करता हुआ उदित हुआ ? 
'प्रियसङ्भमाभावजनितविषादान्‌ मृजन्‌ शन्तमः करेशच स्वोह्दीपनविभावजनितेन 
अरुणेन प्रियसङ्गमसम्भावनाजनितेनानुरागेण प्राच्या नित्यप्रियायाः श्रीवृषभानुनन्दिन्या इच 

चर्षणीनां श्रीकृष्णेन सह रन्तुं गमनशीलानामन्यासां ब्रजाङ्गनानां विरहाग्निना पीतं मुखं 
विलिम्पन्‌' 

अर्थात्‌ वह प्रियसङ्गमाभाव के कारण उत्पन्न हुए विषाद को अपनी शान्त किरणों से 
(अथवा सुखस्वरूप एवं सुखप्रद किरणों से) निवृत्त करते हुए तथा अपने उद्दीपनविभावरूप 
चन्द्रमा से उत्पन्न हुए अरुण यानी प्रियतंम के समागम की सम्भावना से प्रकट हुए अनुराग द्वारा 
प्राची --नित्यप्रिया ध्रीवृषभानुसुता के समान, अन्य सब चर्षणीगण---भगवान्‌ श्रीकृष्ण के 
साथ रमण करने के लिये अभिसरण करनेवाली समस्त गोपाङ्गनाओं के विरहार्निजनित पीड़ा 
से पीले पड़े हुए मुखों का लेपन करते हुए उदित हुए । यहाँ “प्राच्या सुखन्‌ अरुणेन विलिम्पन्‌' 
इसका अर्थ यह भी हो सकता है-- 

“प्राच्याः नित्यप्रियायाः ब्रजभुवः मुखं मुख्य भागं श्रीदृन्दारण्यम्‌ अरुणेन किशुकादि- 
पुष्पचिकासेन विलिम्पन्‌' 

अर्थात्‌ नित्यप्रिया ब्रजभूमि के मुख (मुख्य भाग) श्रीवृन्दारण्य को अरुण 
किशुकादि रक्तपुष्पों के विकास द्वारा रञ्जित करते हुए उदित हुए । उस समय वसन्त के 
उदथ से यों तो सभी जीव और भूमियों की ग्लानि निवृत्त हो गई थी, किन्तु उसने प्रधानतया 
वृन्दारण्य को तो किंशुककुसुमादि की अरुणिमा से और भी अनुरञ्जित कर दिया था । 

इस प्रकार जव समस्त जड़वर्ग भगवान्‌ की लीला में उपयुक्त होने के लिये उद्यत हुआ 
तो विराट्‌ भगवान्‌ का मनरूप चन्द्रमा भी उस रमणलीला में उद्दीपनरूप से सहायक होकर 
उदित हुआ, क्योंकि विराट्‌ तो भगवान्‌ का परम भक्तं है। उस चन्द्रमा में जो उदयकालीन 
लालिमा है वह उसका भगवद्विषयक अनुरांग है, तथा उसमें जो इयामता है वह सानो ध्यानाभि- 
व्यक्त भगवत्स्वरूप है । उस चन्द्रमा की जो अरुण कान्ति है वह मानो भगवल्लीला की सम्भावना 
से प्रादुर्भूत हुए मानसिक उल्लास के कारण जो उसकी मन्द मुस्कान है उसी के कारण विकसितं 
हुई दन्तावली की अधर-कान्तिमिश्रित आभा है। तथा उस चन्द्रमा का जो निखिळव्योमव्यापी 
अमृतमय शीतळ प्रकाश है वह भगवहर्शन के अनन्तर विराट्‌ भगवान्‌ का उदार हास है। विराट्‌ 
के ईषतूहास में उसकी देदीप्यमान दन्तपंक्ति की आभा ओष्ठों की अरुणिमा से अरुण होकर 
प्रकट होती है ; किन्तु उसके उदार हास में ओष्ठों के दूर हो जाने से उन ओष्ठों की अरुणिमा 
का सम्बन्ध बहुत कम रह जाता है, इसलिये उस समय उस दन्तपंकिति की दीप्ति बहुत स्फुट 
होती है । नक्षत्रमण्डल ही विराट्‌ भगवान्‌ की दन्तावली है । उस उल्लास के कारण जो हर्षोत्कषं 
से उद्गत रोमावळी है वही ये वृक्ष हें इस प्रकार भगवल्लीला-दर्शन के लिये उल्लसित होकर 
विराट्‌ भगवान्‌ का मनरूप चन्द्रमा प्रकट हुआ । उस चन्द्रमा का विशेषण है--- ' 

'ककुभः--के स्वर्ग सण्डलरूपण को पृथिव्यां प्रकाशरूपेण च भातीति ककुभः’ 

अर्थात्‌ जो मण्डलरूप से आकाश में और प्रकादारूप से पृथिवी में प्रकाशित होता है, 
वह्‌ चन्द्रमा ककुभ है । ei | श 

वह क्या करता हुआ उदितं हुआ ? 

“शन्तमः करेइचर्षणीनां श्रीकृष्णरसास्वादनाय वुन्दारण्यं प्रति अभिसरणश्ीलानां 
ब्रजाड्भनाजनानां शुचः तमआदिरूपान्‌ प्रतिबन्धान्‌ मृजन्‌ उद्दीपनबिधया वा लोककूलमर्यादा- 
रूपान्‌ प्रतिबन्धान्‌ मृजन्‌ उदयात्‌’ 

अर्थात्‌ वह अपनी सुखस्वलूप एवं सुखप्रद किरणों से, श्रीकृष्ण-रसास्वादन के लिये 
वृन्दारण्य की ओर जानेवाली ब्रजाङ्गनाओं के शोक अर्थात्‌ अन्धकारादिख्प प्रतिवन्धों का अथवा 
उद्दीपनरूप से उनके लोक एवं कुलमर्यादा रूप प्रतिवन्धों का निराकरण करता हुआ उदित 
हुआ । इसके सिवा अपनी नित्यप्रिया श्रीवृषभानु-दुलारी के समान अन्य गोपाङ्गनाओं के भी 
विरहूतापसन्तप्त पीले मुखों को प्रियतम के सङ्गम की सम्भावना सें होनेवाले अनुरागरूप उदय- 
कालीन अरुणिमा से अनुरञ्जित करता हुआ उदित हुआ । भगवान्‌ को परमा ह्रादिनी शक्ति- 
रूपा श्रीराधिकाजी तो नित्य ही भगवत्‌-संरिलष्टा हें, अतः उन्हें यह वियोगजनित ताप नहीं है 
और इसी से उनके मुख में पीतता भी नहीं है, प्रत्युत नित्य ही दीप्तियुकत अरुणिमा है। किन्तु 
अन्य ब्रजाङ्गनाओं को यह सौभाग्य उपासना के पञ्चात्‌ प्राप्त होता है। अतः उपासना की 
परिपक्वता से पूर्व, जब कि पूर्वराग का भी प्रादुर्भाव नहीं होता, वे भगवद्विरह से व्यथित रहती 
हैं और उनका समस्त अङ्ग पीला पड़ जाता है इस समय इस चन्द्रमा ने उदित होकर प्रियतम 
के समागम का सन्देश सुनाकर उस पीतिमा को अरुणिमा में परिणत कर दिया । 

परम प्रेमास्पद परमानन्दकन्द श्रीक्रप्णचन्द्र से तादात्म्य-प्राप्ति के लिये भला कौन 
उत्सुक न होगा ? परन्तु अधिकांश उपासक तो उपासना का परिपाक होने के अनन्तर ही उन्हें 
प्राप्त कर पाते हें । किन्तु श्रीराधिकाजी का भगवान्‌ के साथ द्याइवत सम्प्रयोग है । जिस प्रकार 
सुधासमुद्र में मधुरिमा नित्य-निरन्तर और सर्वत्र हैं उसी प्रकार भगवान्‌ श्रीकृष्ण में उनकी 
आह्वादिनी शक्ति श्रीवृषभानुनन्दिनी हैँ । अतः श्रीकृष्ण और राधिकाजी का नित्य संयोगहै 
उनके सिवा और किसी को यह सौभाग्य प्राप्त नहीं है । यद्यपि तत्त्वतः तो भगवान्‌ सदूघन, चिद्‌- 
घन और आनन्दघन ही हें । अतः उनमें अन्य वस्तु के संयोग का अवकादा तभी हो सकता है जव 
वह भगवद्रूप हो । विजातीय वस्तु का उसके साथ कभी योग नहीं हो सकता । और वस्तुतः 
विजातीय कोई वस्तु है भी नहीं । विचारवानों ने तो जीव को भगवत्स्वरूप ही कहा है। 
श्रीगोसाईंजी महाराज कहते हें-- 

ईइवर अंश जीव अविनाशो। 
चेतन असल सहज सुखराशो ॥ 


जीव में जो सुखित्व-दु:खित्वादि प्रतीत होते हैं वे यदि स्वाभाविक होते तो उसमें भगवत्स- 
म्प्रयोग की योग्यता ही नहीं हो सकती थी । अतः उसके ये धर्म आरोपित हैं । आरोप की निवृत्ति 
होते ही जीव का भी भगवान्‌ से तादात्म्य हो जाताहै। इसी प्रकार श्रीवृषभानुसुता तो भगवान्‌ से 

नित्यसंश्लिष्टा हैं किन्तु इतर ब्रजवालाओं का उनसे कल्पित भेद है। उस भेद की निवृत्ति होते 
ही उसका भी भगवान्‌ से अभेद हो जायगा । 
मायामोहित जीव प्रायः भगवान्‌ की ओर प्रवृत्त नहीं होता ; इसीसे वह वाह्य-प्रपञ्च 

में आसक्त रहता है । जिस समय किसी महान्‌ पूर्वंपुण्य के प्रभाव से उसकी प्रवृत्ति भगवान्‌ की 
ओर होती है उस समय वह वाह्य प्रपञ्च से विरत हो जाता है और धीरे-धीरे उसे भगवत्तत्त्व ही 
परप्रेमास्पद प्रतीत होने लगता है। फिर उसे भगवान्‌ का एक क्षण का वियोग भी असह्य 
हो जाता है। इस प्रकार के विरहानळ से सन्तप्त होकर उसका अन्तःकरण सर्वथा शुद्ध हो 
जाता है और जिन दोषों के कारण वह अपने प्रियतम की उपेक्षा का भाजन बना हुआ था वे 
स्वेथा निवृत्त हो जाते हें इस विरहावस्था में उसका मुख पीला पड़ जाता है । भक्तशिरोमणि 
श्रीभरतजी की इसी अवस्था का वर्णन करते हुए श्रीगोसाईजी महाराज कहते हें-- 

बेठे देखि कुशासन जटामुकुट इशगात। 

राम राम रघुपति जपत स्वत नयन जलजात ॥ 


इस प्रकार प्रियतम के विप्रयोग में प्रियतम के प्रेमास्पदत्व की अनुभूति हो जाती है। 
जब तक प्रेमास्पद प्रेमास्पदरूप से अनुभूत नहीं होता तभी तक प्रमाद रहता है। उसमें 
प्रेमास्पदत्व की अनुभूति होने पर तो उसके विना एक पल के लिये भी चैन नहीं पड़ता । फिर तो 
उसकी वियोगार्नि में झुलसकर वारीर दुर्बळ हो जाता है तथा मुख पीला पड़ जाता है । 
इसी प्रकार गोपाङ्गनाओं के मुख भी भगवद्विप्रयोग में पीले पड़ गये थे । अतः आज जो 
चन्द्रमा उदित हुए हैं वे एक विलक्षण चन्द्र हें। आज इनके उदय से उद्दीपनविधया जो भगवान्‌ 
के सङ्गम की सम्भावना से एक उत्साह विशेष होगा उससे उनकी वह पीतिमा अरुणिमा में 
परिणत हो जायगी । 
जब कूछ प्रतीक्षा के बाद बिलम्ब में प्रेमी का दशन होता है तब कुछ विलक्षण ही रस 
आता है। अतएव उडुराज को दीर्घ-दर्शन कहा है, दीर्घकाळ में दर्शन हुआ है जिसका उसे वह 
दीघंदशन है । इधर श्रीकृष्ण का भी बहुत प्रतीक्षा के वाद बिलम्ब में ही दर्शन होता है अतः 
वे.भी दीघंदर्शन ही हें। अथवा अनुराग-जन्य विह्वळता से दीर्घकाल तक प्रियामूख दर्शन 
करनेवाले श्रीकृष्ण दीघंदर्शन हें । अथवा दीर्घ अर्थात्‌ नित्य है दर्शनस्वरूपभूता दृष्टि जिसकी वे 
श्रीकृष्ण दीघेदशन हें । यहाँ समझ लेना चाहिये कि दृष्टि दो प्रकार की है-एक अन्तःकरणवृत्ति- 
रूपा अनित्य दृष्टि श्रुति आदि और दूसरी आत्मस्वरूपभूता नित्य दृष्टि | उसी नित्य दृष्टि को 
ही स्वप्न की दृष्टि, श्रुति, मति विज्ञाति कहा जाता है-- 
“सा द्रष्टुदृष्टियंया स्वप्ने प्यति ।' 


यहाँ यह सन्देह होता है कि यदि स्वप्न की दृष्टि, श्रुति, भति एवं विज्ञाति आदि तो - 
आत्मस्वरूपा होने के कारण नित्य हैँ ; नित्य होने से उनका नाश नहीं हो सकता और नाझ न 

होने से संस्कार नहीं वन सकता, क्योंकि संस्कार ज्ञानादि का नाझ होने पर ही उत्पन्न होता है, 
जिस प्रकार घटज्ञान का नाश होने पर ही घटसंस्कार की उत्पत्ति होती है । इसी से ज्ञानकाल में 
स्मृति नहीं हुआ करती । अतः यदि स्वप्न की दृष्टि, श्रुति आदि नित्य हें तो उनकी स्मृति नहीं 
होनी चाहिए । परन्तु स्मृति होती ही है। इसका क्या समाधान होगा ? 

इसका उत्तर यह है कि स्वप्न के समय दष्टि, श्रुति आदि तो आत्मस्वरूप ही हैं, तथापि 
उनके विषयों का नाश तो होता ही है । उनके नाश से ही संस्कार वनता है । इसी से उनके ज्ञान 
का भी नाश कहा जा सकता है। यहाँ विलक्षणता यही है कि नित्य होने पर भी उसका नावा 
कहा जा सकता है। इसमें कारण यही है कि विशेष्य के नित्य वने रहने पर भी विशेषण के 
नाशवान्‌ होने के कारण विशिष्ट के नादा का व्यवहार होता है ; जैसे आकाझ के वने रहने पर 
भी घटरूप विशेषण का नादा होने पर घटाकावा का नाझ कहा जाता है। विशिष्ट पदार्थ का 
अभाव तीन प्रकार माना जाता है--विशेषणाभावप्रयुक्त विदिष्टाभाध, विशेष्याभावप्रयुक्तं 
विशिष्टाभाव तथा उभयाभावप्रयुक्त विदिष्टाभाव ; जैसे कोई दण्डधारी पुरुष है, उसके दण्डित्व 
का अभाव तीन प्रकार से हो सकता है--( १) दण्डरूप विशेषण का अभाव होने पर, (२) 
पुरुषलूप विशेष्य का अभाव होने पर अथवा (३) दण्ड और पुरुष दोनों ही का अभाव होने पर । 
इसी प्रकार यहाँ विशेष्यस्थानीय आत्मचेतन्य तो वना हुआ है, केवल शब्दादि विशेषणों के नाश 
से ही दृष्टि, श्रुति, मति आदि विशिष्ट-ज्ञानों का नार कहा जाता है ; क्योंकि केवल आत्मचेतन्य 
ही दृष्टि, श्रुति आदि नहीं है अपितु अनिर्वचनीय-रूपादि से सम्वन्धित चेतन्य ही दृष्टि-श्रति आदि 
है। अतः केवल चैतन्य के वने रहने पर भी रूपादि-विशेष के नाश मात्र से रूपादिविडिष्ट 
चैतन्य का नाश कहा जा सकता है । इस प्रकार दृष्टि, श्रुति आदि का नाद हो जाने से उनके 
संस्कार और स्मृति दोनों ही वन सकते हैं । 

इसी से कई आचायों ने सुख की स्मृति भी सुख का नाश होने पर ही मानी है, क्योंकि 
घटादि-वृत्तियों के समान वे सुख की वृत्ति को सुख से पृथक्‌ नहीं मानते । वे कहते हें कि वृत्ति तो 
आवरण की निवृत्ति के लिये है । जो वस्तु अज्ञातसत्ताक होती है उसी का आवरण हटाने के लिये 
वृत्ति होती है । सुख-दुःखादि तो अज्ञातसत्ताक हुआ ही नहीं करते । यदि कहो कि वृत्ति चैतन्य 
से सम्वन्ध कराने के लिये है,क्योंकि भिन्न-भिन्न आचायों के मतानुसार वृत्ति दो प्रकार को है- 
आवरणाभिभवात्मिका और चैतन्य-सम्बन्धार्था । सिद्धान्त यह है कि घटादि का प्रकार घटाद्य- 
वच्छिन्न चेतन्य से ही होता है, किन्तु जव तक वह आवृत रहता है तव तक उसका प्रकादा नहीं 
होता, क्योंकि ज्ञान अनावृत चैतन्य से ही होता है । अतः वृत्ति का काम यही है कि आवरण की 
निवृत्ति कर अनावृत्त चैतन्य से सम्बन्धित घटादि का ज्ञान करावे । दूसरे आचार्ये वृत्ति को 
चेतन्यसम्बन्धार्था मानते हैँ । वे कहते हें कि सबका परमकारण होने से व्रह्म का घटादि से 
सम्बन्ध तो है ही; अतः घटादि का ज्ञान होना ही चाहिये, परन्तु ऐसा होता नहीं । अत: एक 
विलक्षण सम्बन्ध मानने की आवश्यकता है । उसे अभिव्यंग्य-अभिव्यञ्जक सम्बन्ध कहते हैँ । 

चेतन्य का वस्तु पर अभिव्यञ्जन कैसे होता है ? जैसे दर्पणादि में सूर्यादि का प्रतिविम्व, 
पड़ता है उसी प्रकार जिस पदार्थ में चैतन्य का प्रतिबिम्ब पड़ता है उसी का प्रकादा हुआ करता है । 

लोक में यह देखा जाता है कि दर्पणादि स्वच्छ वस्तुएँ ही प्रतिबिम्व को ग्रहण करनेवाली 
हुआ करती हें, घटादि अस्वच्छ वस्तुओं में उसका प्रतिबिम्ब नहीं पड़ता, उसी प्रकार चेतन का 
प्रतिबिम्ब भी अन्तःकरण में ही पड़ता है कुड्यादि अस्वच्छ वस्तुओं में नहीं पड़ता । किन्तु 
जिस प्रकार स्वच्छ जलादि का योग होने पर अस्वच्छ कुडयादि में प्रतिविम्व ग्रहण की योग्यता 
आ जाती है उसी प्रकार स्वच्छ अन्तःकरण का योग होने पर घटादि भी चेतन का प्रतिविम्ब 
ग्रहण करने में समर्थ हो जाते हें । अन्तःकरण की घटाद्याकाराकारिता वृत्ति चैतन्य के साथ 
घटादि का सम्बन्ध कराने के लिये ही होती है। जिस समय अन्तःकरण की वृत्ति घटाद्याकारा 
होती है उस समथ अन्तःकरणवृत्तिसंर्लिष्ट घट चैतन्य का प्रतिबिम्ब ग्रहण कर लेता है ; इसी 
से घट की स्फू होती है । 

इसी प्रकार कोई-कोई आचार्य अन्तःकरण की वृत्ति का प्रधान प्रयोजन जीवचेतन्य के 
साथ विषयावच्छिन्न चेतन्य का ऐक्य कराना मानते हैं उनका मत ऐसा है कि जो वस्तु जिस 
चैतन्य में अध्यस्त होती है वहो उसका प्रकाशक होता है ; अतः घटाद्यवच्छिन्न चैतन्य को 
अपने में अध्यस्त घटादि का ज्ञान हो सकता है। तथापि प्रमाता जो जीव है उसे उसका ज्ञान 
किस प्रकार हो ? अतः इन्द्रियमार्ग से विषय तंक गई हुई अन्तःकरण को वृत्ति उस विषया- 
वच्छिन्न चेतन के साथ जीवचेतन का अभेद कर देती है । उस सभय वह विषयावच्छिन्न चेतन 
में अध्यस्त विषय अन्तःकरणावच्छिन्न चेतन यानी जीवचेतन में अध्यस्त कहा जा सकता है 
अतः इस प्रकार अन्तःकरणावच्छिन्न चेतन के साथ विषय का आध्यासिक सम्बन्ध होने से उसके 
द्वारा उस विषय का स्फुरण हो जाता है । 

इससे सिद्ध यही हुआ कि वृत्तियों की आवश्यकता चाहे आवरणाभिभव के लिये मानें 
चाहे जीव के साथ विषय का सम्बन्ध कराने के लिये मानें और चाहे अन्तःकरणावच्छिन्न चेतन 
और विषयावच्छिन्न चेतन के अभेद के लिये मानें, सुख के प्रकाश के लिये वृत्तियों की आवश्यकता 
नहीं है, क्योंकि सुख तो अन्तं:करण के समान स्वच्छ ही है । घटादि तो अस्वच्छ थे, इसलिये 
उन्हें चेतन्य सम्बन्ध के लिये वृत्ति की आवश्यकता थी | किन्तु सुख तो स्वतः स्वच्छ है ; 
इसलिये जीवचेतन्य के साथ उसके सम्बन्ध के लिये वृत्ति की आवश्यकता नहीं है । यहाँ अन्तः- 
करणावच्छिन्न चेतन के साथ सुखावच्छिन्न चेतन का अभेद सम्पादन के लिये भी वृत्ति की आव- 
इयकता नहीं है, क्योंकि सुख का आश्रय तो अन्तःकरण ही है अतः वहाँ आवरणभङ्ग के लिये वृत्ति 
की अपेक्षा नहीं है, क्योंकि आवरण वहाँ होता है जहाँ पदार्थ की सत्ता ज्ञात नहीं होती । सुख 
अज्ञातसत्ताक है ही नहीं । इसलिए आवरण न होने के कारण आवरणाभिभवात्मिका वृत्ति की 
भी आवश्यकता नहीं है । इसी से सुख को केवल साक्षीभास्य मानते हें। यदि ऐसा न मानेंगे तो 
वृत्ति के प्रकाश के लिये भी वृत्ति माननी पड़ेगी । यदि वृत्ति के प्रकाश के छिये वृत्ति नहीं मानते 
तो सुख के प्रकाश के लिये ही क्यों मानते हो ? 

यहाँ किन्हीं-किन्हीं का ऐसा मत है कि सुख का स्मरण होता है, इसलिए सुखाकारा- 
कारिता वृत्ति माननी चाहिये, क्योंकि उसका नाश होने परही सुख का संस्कार होगा 
और संस्कार से ही स्मृति होगी। किन्तु विशेष विचार करने पर इसकी आवश्यकता 
प्रतीत न होगी । सुख ज्ञान क्या है ? साक्षी का जो सुख के साथ सम्वन्ध है वही सुख ज्ञान हैं । 
सुख का नाश होने से साक्षीगत सुखसंदिळष्टत्व का नाश हो जायगा । इस प्रकार सुख के नादा से 
ही उसका संस्कार वन जायगा और उसीसे स्मृति भी वन जायगी । अतः सुखज्ञान के लिये 
वृत्ति की आवश्यकता नहीं है । 

नैयायिकों के मत में सुख और सुखज्ञान का कारण आत्ममनःसंयोग है । किन्तु सुख की 
उत्पत्ति भी आत्ममनःसंयोग से ही होती है । अतः एक आत्ममन:संयोग तो सुख की उत्पत्ति के 
लिए मानना होगा और दूसरा सुखज्ञान के लिए । ये दोनों एक समय हो नहीं सकते । इसलिए 
जिस समय सुखज्ञान का हेतुभूत आत्ममन:संयोग होगा उस समय सुख का हेतुभूत आत्ममनः- 
संयोग नप्ट हो जायगा और उसका नाश हो जाने से सुख भी नहीं रहेगा, क्योंकि असमवायीकारण 
का नाझ होने पर कार्य का भी नाग हो जाता है, जैसे तन्तुसंयोग का नाशा होने पर पट का भी 
नाश हो जाता है । इस प्रकार सुखके रहते हुए तो सुखज्ञान न हो सकेगा और सुखज्ञान के समय 
सुख न रहेगा । यद्यपि यहाँ नैयायिकों का कथन है कि असमवायीकारण का नाश होने पर उसके 
कार्यभूत द्रव्य का ही नाश होता है, गुण का नाश नहीं होता और सुख गृण है ; इसलिए इसका 
भी नाश नहीं हो सकता, तथापि इस संकोच में कोई कारण नहीं दीख पड़ता । 

यहाँ हमें इतना ही विचार करना है कि जिस प्रकार जागृत में सुखज्ञान आत्मस्वरूप 
है उसी प्रकार स्वप्न में शब्दादिज्ञानरूप जो दृष्टि, श्रुति एवं मति आदि हैं वे भी आत्मस्वरूप 
दर्शन ही हैं । अतः यह दर्शन ही आत्मदश न है । अतः 'दीर्घ पौरुषेयं चैतन्यात्मकं अबाध्यं दशनं 
यस्य असो दीर्घदशेनः' अर्थात्‌ जिसका दीर्घं यानी पौरुषेय चैतन्यात्मक अवाध्य दर्शन है उसे 
दीर्घदशेन कहते हैं । ऐसे भगवान्‌ श्रीकृष्ण दीर्घदर्शन हैं । उनका चैतन्यात्मक दर्शन अलुप्त है । 
अतः जिन-जिन गोपाङ्गनाओं के अन्तःकरण में जितने प्रीति आदि भाव थे उन सभी के अळुप्तदृक 
साक्षी श्रीभगवान्‌ उनकी अभिरुचि की पूर्ति के लिये विह्यार-स्थळ में प्रकट हुए । 

अथवा 'दोर्घं सरवंविषयं दर्शनं यस्य असो दीर्घदर्शनः' अर्थात्‌ जिसका दर्शन ( दृष्टि) 
दीर्घ--सर्वेवस्तुविवयक है उसे दीर्घदशन कहते हें । 'यः सर्वज्ञः सर्वेवित्‌' इत्यादि श्रुति के 
अनुसार भगवान्‌ दीघैदशन हैं । अतः सामान्य और विशेष रूप से वात्सल्य-माधुर्यादि अनेकविध 
भावोंवाली ब्रजाङ्गनाओं को देखकर केवल माधुर्यभाववती ब्रजाङ्कनाओं को अभिलाषा-पूर्ति 
के लिये भगवान्‌ प्रकट हुए । 

इस पर यदि कोई कहे कि इस प्रकार अल्प्तदुक अथवा सर्वज्ञ सवेवित्‌ रूप से भी सभी क 
अभिप्राय को जाननेवाले श्रीहरि सभी की अभिलाषापूर्ति के लिये प्रादुर्भूत क्यों नहीं हुए ? 
तो इसका कारण यह है कि भगवान्‌ का यह दर्शन दीर्घ-वहुमूल्य है । उनका जो केवळ चेतन्यात्मक 

सामान्य दशन है वह तो सभी भावों का भासक और अधिष्ठान होने के कारण किसी का साधक 
या बाधक नहीं है। किन्तु यहाँ का यह दर्शन अमूल्य है । यह कुपाशकित से उपहित है । अतः 
यहाँ केवल दृष्टि ही नहीं, कृपा का आधिक्य है । अतः यह्‌ बहुमूल्य है । इसीसे कहा है-- 
यञ्च रासं न पदयेत्तु रामो य॑ नाभिपइयति। 
निन्दितः सर्वलोकेषु स्वात्माप्येनं विगरहंति॥ 
अर्थात्‌ जो राम को नहीं देखता और जिसे राम नहीं देखते वह समस्त लोकों में निन्दनीय 
है तथा उसका आत्मा भी उसका तिरस्कार करता है। राम प्राकृत राजकुमार नहीं हें बल्कि वे 
सवके अन्तरात्मा हें । अतः आत्मस्वळ्प श्रीराम का दर्शन न करनेवाले आत्मघाती हैं ही । 
यदि राम आत्मस्वरूप न होते तो उनका दर्शन न करने में इतनी विगर्हा नहीं थी, क्योंकि इतना 
निन्दनीय तो आत्मा का ही अदर्शन है, जैसा कि श्रुति कहती है-- 
असुर्या नास ते लोका अन्धेन तमसावृताः । 
ताँस्ते प्रत्याभिगच्छन्ति ये के चात्महनो जनाः ॥। 
अर्थात्‌ जो कोई (एसे) आत्मघाती लोग हैं वे उन असुर्यं नामक (अनात्मज्ञों के 
आत्मभूत देहात्मक) लोकों को जाते हें जो अदर्शनात्मक अन्धकार से आवृत हें । 
इस दृष्टि से श्रीरामभद्र समस्त प्राणियों के अन्तरात्मा हें। अतः जिसने उन्हें नहीं 
देखा और जिसे उन्होंने नहीं देखा वह निन्दनीय है ही । इसलिये इस निन्दा से छूटने के लिये उन 
अपने स्वरूपभूत श्रीरघुनाथजी का साक्षात्कार करना ही चाहिये । किन्तु यदि राम आत्मस्वरूप 
हैं तो सर्वावभासक होते के कारण स्ंदुक्‌ हें ही । उनका न देखना बन ही नहीं सकता । फिर 
जब एसा नियम है कि-- 
'तमेव भान्तमनुभाति सर्व॑ तस्य सासा सर्वमिदं विभाति ।' 


तो घटादि विषयों के भान से पूर्व भी श्रीराम का भान होना अनिवार्य है ही; 
क्योंकि जैसे प्रतिबिम्ब का ग्रहण दर्षण-ग्रहण के अनन्तर ही होता है उसी प्रकार चितिरूप दर्पण 
के ग्रहण के अनन्तर ही चेत्यरूप प्रतिविम्व का ग्रहण होता है । अतः ऐसा कोई पुरुष नहीं है जो 
घटादि को देखे और चैतन्यात्मक श्रीरामभद्र को न देखे । 

तो फिर यह दर्शन कैसा है? यहाँ रामभद्र का दर्शन उनके कृपाकोण से देखना है, 
तथा विशुद्ध भगवदाकाराकारित मनोवृत्ति पर अभिव्यक्त भगवत्स्वरूप का साक्षात्कार करना 
जीव का भगवददर्शन है। इसी प्रकार यहाँ भगवान्‌ का जो अनुग्रहोपेत दर्शन है वही ब्रजाङ्गनाओं 
की अभिलाषापूर्ति का हेतु होने के कारण दीघेदशन है । यद्यपि भगवान्‌ का अनुग्रह भी समस्त 


* जो आत्मतत्त्व नित्य-शुद्ध-बुद्ध-मुक्तस्वभाव है उसको कर्तृत्वमोक्तृत्वादि अनर्थो से संयूबत मानना 
उसका अपमान करना है । और 'सम्भावितस्य चाकीर्तिमरणादतिरिच्यते' इस भगवदुक्ति के अनुसार यह 
अपमान उस आतमदेव की मृत्यु ही है, अतः अनात्मज्ञ आत्मघाती ही है । 

जीवों पर समान ही है, तथापि उसकी विशेष अभिव्यक्ति तो भक्त की भावना पर ही अवलम्बित 
। श्रुति कहती हैः 
'य्सेवेब वृणुते तेन लभ्यस्तस्येष आत्मा विवृणुते तन्‌ं स्वाम्‌ । 

अर्थात्‌ यह आत्मा जिसको चाहता है उसी के द्वारा प्राप्त किया जा सकता है, उसी के 

प्रति यह अपने स्वरूप की अभिव्यक्ति करता है । श्रीभगवान्‌ कहते हें 
ये यथा मां प्रपद्यन्ते तांस्तर्थव भजाम्यहम्‌ । 

अर्थात्‌ जो लोग जिस प्रकार मुझे प्राप्त होते हैं उसी प्रकार में भी उनकी कामना पूर्ण 
करता हूँ । 

यहाँ यह सन्देह हो सकता है कि पृथिवी में नरदारकरूप .से प्रकट हुए श्रीकृष्णचन्द्र 
में अळुप्तदृक्त्वादि कंसे हो सकते हैं ? इसका उत्तर दते हं 

'ककुभः--कं सुखं तद्रूपतयेव को पृथिव्यामपि भातीति ककुभः ।' 


s Et 5॥ 


| 


अर्थात्‌ 'क' सुख को कहते हें, भगवान्‌ 'कू' अर्थात्‌ पृथिवी में भी सुखरूप से भासमान हें 
इसलिए ककुभ हैं । तात्पर्य यह है कि परमानन्दसिन्धु श्रीभगवान्‌ पृथिवी पर अवतीर्ण होकर भी 
परमानन्दरूप स ही अभिव्यक्त हें । अर्थात्‌ जो अलुप्तदृक्‌ विशुद्ध परमानन्दघन तत्त्व है वही 
पृथिवी में श्रीनन्दनन्दन-रूप से सुशोभित है ; अतः इस रूप में भी उसका अलुप्तदुक्त्व अक्षुण्ण 
ही है । 
अथवा 'कं सुखं तदूपा कुः पृथिवी भाति यस्मात्‌ असौ ककुभः’ 
अर्थात्‌ क सुख को कहते हें, अतः जिनके कारण कु--पृथिवी भी सुखस्वरूपा जान 
पड़ती है वे भगवान्‌ ककुभ हें । तात्पय यह है कि भगवान्‌ के अलुप्तदुक्त्व और परमांनन्द- 
सिन्धुत्व में तो सन्देह ही क्या है, उसकी सन्निधि से तो, 'क्‌' दाव्दवाच्या पृथिवी भी आनन्दरूपा 
होकर भास रही है । जिस समय रासलीला से भगवान्‌ अन्तहित हो गये उस समय श्रीक्ृष्ण- 
सौन्दर्थसमास्वादन से प्रमत्त हुई गोपाङ्गनाएँ वृक्षादि से उनका पता पूछती हुई अन्त में पृथिवी 
से कहती हें-- 
कि ते कृतं क्षिति तपो बत केशवांङध्यिस्पश(रुवोत्पुलकिताङद्भरुहेविभासि। 
अप्यङ घिसम्भव उर्त्रमविक्रमाद्दा आहो वराहृदपुषः परिरम्भणेन॥। 
अर्थात्‌ 'अरी पृथिवी ! तूने ऐसा क्या तप किया है कि जिसके कारण तू श्रीकृष्णचन्द्र 
के स्पर्शजनित आह्वाद से हुए रोमाञ्चों से सुशोभित है ? अथवा श्रीउरुक्रम भगवान्‌ के पाद- 
विक्षेपजनित चरणस्पा से या श्रीवराह भगवान्‌ के आरिङ्गन से तुझे यह रोमाञ्च हुआ है ?' 
यहाँ सन्देह हो सकता है कि पृथिवी तो जड है, उससे ऐसा प्रइन करना किस प्रकार 
सार्थक होगा ? तो इस सम्बन्ध में मेघदूत के यक्ष का दृष्टान्त स्मरण रखना चाहिये । वह भी 
तो मेघद्वारा अपनी प्रियतमा के पास अपना सन्देश भेज रहा था। वात यह है कि जो विरहीहोते हें- 

उन्हें चेतनाचेतन का विवेक नहीं रहता.। प्रिया को वियोगव्यथा से पीड़ित भगवान्‌ राम भी 
मानो विरहियों की दशा का दिग्दशेन कराते हुए कहते हँ---है चन्द्र ! तुम पहले श्रीजानकीजी 
का स्पर्श कर उनके अङ्ग-सङ्ग से शीतल हुई किरणों द्वारा फिर हमारा स्पर्श करो ।' इसी प्रकार 
यहाँ भी पृथिवी से प्ररन हो सकता है । विरहिणी ब्रजाङ्गनाओं की दृष्टि में तो पृथिवी भगवत्स- 
म्वन्धिनी होने के कारण चेतन ही है । i 
अतः वे पृथिवो से पूछती हैं, हे क्षिति ! तुमने ऐसा कौन-सा तप किया है ? यंदि कहो 
कि हम तो जड़ हैं, हमारे में तुम्हें तप का क्या चिह्न दिखाई देता है ? तो हमें तो मालूम होता है 
कि तुमने अवश्य ही कोई बड़ा तप किया है । इसी से तो तुम्हें भगवान्‌ के चरण स्पर्श का सौभाग्य 
प्राप्त हुआ है । इससे तुम्हारा आनन्दोद्रेक स्पष्ट प्रकट होता है, क्योंकि विना आनन्दोद्रेक के 
रोमाञ्च नहीं होता । अतः परमानन्दकन्द श्रीकृष्णचन्द्र के चरण-स्पर्शजनित उल्लास से ही 
तुम रोमाञ्चित हो रही हो ।' यहाँ पृथिवी की ओर से यह कहा जा सकता था कि पृथ्वी का यह 
तरुलतारूप रोमाञ्च तो अनादि काल से है इसे तुम श्रीकृष्णचन्द्र के चरणस्पशा से हुआ कंसे 
मानती हो ? इस पर कहता है--'यह तो निइचय है कि इस प्रकारकी रोमोद्गति भगवच्चरणों के 
स्पशं से ही हो सकती है ; चाहे यह श्रीकृष्णचन्द्र के चरणस्पर्श से हुई हो अथवा भगवान्‌ उरुक्रम 
के पादविक्षेप के समय उनके पदस्पर्श से हुई हो या जिस समथ भगवान्‌ ने वाराहं अवतार लेकर 
तुम्हारा आलिङ्गन किया था उस समय उस आलिङ्गनजनित' आनन्दोद्रेक से यह रोमाञ्च हुआ 
हो । तुम्हें भगवच्चरणों का स्पशं अवश्य हुआ है और तुम हमारे प्राणाधार श्रीनन्दनन्दन का 
पता भी अवश्य जानती हो ; अतः हम पर दयादृष्टि करके हमें उनका पता बतला दो ।' 
पृथिवी का इस प्रकार का सौभाग्य तो परम्परा से है। अर्थात्‌ यह सौभाग्य पृथिवी के 
समस्त देश को प्राप्त नहीं है, बल्कि उसके एक देश को ही है । किन्तु जिस प्रकार भगवान्‌ राम 
के चित्रकूट पर निवास करने से 'चिनु श्रम बिन्ध्य बड़ाई पाव सारा विन्ध्याचल ही सौभाग्य 
शाली समझा गया, उसी प्रकार यहाँ भी यद्यपि केवल व्रजभूमि को ही भगवान्‌ के ` चरणस्पशं 
का सौभाग्य प्राप्त था, क्योंकि अन्यत्र रथादि या पादत्राणादि का व्यवधान अवश्य रहता था, 
तथापि उसी के कारण सारी पृथिवी की सौभाग्यश्री की सराहना की गई । ब्रज को तो यह सौभाग्य 
प्राप्त था ही । इसी से कहा है--- § 
'जयति तेऽधिकं जन्मना व्रजः श्रयत इन्दिरा शइवदत्र हि।' 
अर्थात्‌ आपके प्रादुर्भूत होने से व्रज बहुत ही धन्य-धन्य हो रहा है ; क्योंकि यहाँ निरन्तर 
ही लक्ष्मीजी का निवास रहने लगा है | वेकुण्ठ की अधिष्ठात्री महालक्ष्मी वैकुण्ठलोक की सेव्या 
है, किन्तु यहाँ तो वह श्रयते-सेवते अर्थात्‌ सेवा करती है--सेविका है । यही नहीं 'बुग्दारण्यं 
स्वपदरमणं प्राविशद्गोतकोतिः' कहकर तो स्पष्ट ही वृन्दारण्य की शोभा में भगवच्चरणों का 
ही कारणत्व निर्देश किया गया । अतः सिद्ध हुआ कि जिसके कारण अर्थात्‌ जिनका चरणस्पश 
पाकर 'कु'-पृथिवी भी परमानन्दमयी हो रही हैँ वे श्रीभगवान्‌ ही ककुभ हें । 

अथवा 'कः ब्रह्मापि कुत्सितो भाति यस्मात्‌ असौ ककुभः’ अर्थात्‌ जिनकी अपेक्षा ब्रह्मा 
भी कुत्सितं ही प्रतीत होता है वे भगवान्‌ ही ककुभ हैं । ऐसी स्थिति में उनकी सर्वज्ञता और 
अलूप्तदृक्ता में तो सन्देह ही क्या है ? 

ऐसे अचिन्त्यानन्दैःवर्थशाली श्रीभगवान्‌ ब्रजाङ्गनाओं के रमण के लिये वृन्दारण्य में 
कँसे आये ? इस पर कहते हैं 'के ब्रह्मणि को कुह्सिते अस्मदादावपि समान एव भातीति ककुभः” 
अर्थात्‌ वे भगवान्‌ ब्रह्मा और हम जैसे कृत्सितों में भी समान खूप से ही विराजमान हैं इसलिए 
ककुभ कहे जाते हैं, क्योंकि भगवान्‌ की दृष्टि में उत्कृष्ट-अपकृष्ट भेद नहीं है । भला जव कि 
भगवान्‌ के स्वरूप का अपरोक्ष साक्षात्कार करनेवाले मुनियों की भी ऐसी स्थिति होती है कि 
'साधुष्नपि च पापेणु समबुद्धिविझिव्यते’ तो फिर स्वयं भगवान्‌ में विषमदुष्टि वयों होने लगी ? 

भगवान्‌ तो समस्वरूप हें “निर्दोषं हिं समं ब्रह्म ।' वे कवल वरणमात्र से ही भेददृष्टि- 
वाले से जान पड़ते हें। जिसने परप्रेमास्पदरूप से उनका वरण किया है उसी को 'यें यथा मां 
प्रपद्यन्ते तांस्तथंव भजाम्यहम्‌’ इस नियम के अनुसार वे आत्मीयरूप से स्वीकार करते हें। 
श्रीगोसाई जी महाराज कहते हें-- 


जद्यपि सम नहि राग न रोषू। 
गहहि न पाप-पुन्य - गुन-दोष्‌ ॥। 
तदपि कर्राह रुसविबम बिहारा । 
भक्त-अभक्त हृदय अनुसारा ॥। मं 


तात्पर्यं यह है कि भगवान्‌ के सम-विषम व्यवहार में भक्त का हृदय ही हेतु है। परम 
करुणामय श्रीभगवान्‌ की परमभास्वती अचिन्त्य कृपा अपार है । किन्तु जिसने उसका प्राकट्य 
कर लिया है उसे ही उसकी उपलब्धि होती है । इसका उपाय यही है कि उस परम प्रेमास्पद 
तत्त्व को स्वकीय रूप से वरण करे, उसकी प्रार्थना करे और उसे आत्मसमर्पण करे। वस इसी से 
वह भगवत्क्पा प्रकट हो जायगी । इस प्रकार परमकरुण और कृपालु श्रीहरि हम जैसे कृत्सितों 
की मनोरथर्पात के लिए भी सव प्रकार कृपा करते हैं । | 
अव एक दूसरी दृष्टि से इस इलोक के अर्थ का विचार करते हें। प्रथम इलोक की 
व्याख्या में एक स्थान पर कहा गया था शरदोत्फुल्लमल्लिका के समान आपातरमणीय सुखों में 
ही आसक्त 'ता रात्रीः अज्ञानरूप अन्धकार से व्याप्त उस प्राकृत प्रजा को देखकर भगवान्‌ ने 
रमण करने की इच्छा की । जिस समय भंगवान्‌ ने अज्ञानियों के हृदयारण्य में रमण करने की 
इच्छा की. उस समय उसे रमणाहेँ बनाने के लिये उनके हृदयाकाश में वेदिक श्रौत स्मात्तं धर्मरूप 
चन्द्रमा का उदय हुआ, क्योंकि जब तक वर्णाश्रमधर्म का आचरण करके मन शुद्ध नहीं होगा तव 
तक वह भगवत्‌-क्रोड़ा का क्षेत्र बनने योग्य नहीं हो सकता । हृदय की शुद्धि का प्रधान हेतु 
बैदिक श्रौत स्मात्तं कर्मो का आचरण ही है । जैसे चन्द्रोदय से वृन्दारण्य भगवत्क्रीड़ा के योग्य 


« 

होता है उसी प्रकार वेदिक श्रौत स्मात्तं कर्मो का अनुष्ठान करने से मनुष्य का हृदय भगवान्‌ ' 
की विहारभूमि वन सकता है । 

इसमें 'उडुराजः' का अर्थ एक तो चन्द्रमा ही ठीक है। दूसरे 'रलयोः डलयोइचेव' 
इत्यादि नियम के अनुसार पहले 'ड' और 'ल' का सावर्ण्य होने से 'उलुराजः' और फिर 'ल' 
और 'र' का साव्यं होने से 'उरुराजः' माना जाय तो 'उरुधा राजल इति उरुरःजः' ऐसा विग्रह 
करके यह्‌ अर्थ करेंगे कि यजमान, ऋत्विक्‌, द्रव्य एवं देवतारूप से अनेक प्रकार सुशोभित होने- 
वाला यज्ञ ही उरुराज है । धर्म के स्वरूप ये ही हें । पहले हम कह चुके हें कि अवयवी अवयवों से 
अभिन्न होता है । अतः धर्म के अङ्ग होने के कारण ये यजमानादि धर्मरूप ही हें । 'अष्टदशोबत- 
मतरंयेु कम! इस वाक्य के अनुसार कर्म अनेकविध साधनसाध्य ही है । इनमें द्रव्य और देवता 
तो कमं के आन्तरिक साधन हैं और ऋत्विक्‌ यजमानादि उसके सम्पादक होने के कारण बहिरङ्ग 
हें। इस प्रकार यह्‌ बैदिक श्रौत स्मात्ते कर्म ही चन्द्र है । वह जिस हृदय में उदित होता है उसे 
ही शुद्ध करके भगवान्‌ की क्रीड़ाभूमि बना देता है । 

वह उड्राज कसा है ? 'ककुभः--के स्वर्गे को “पृथिव्यां भातीति ककुभः’ अर्थात्‌ यह धर्म 
स्वर्गं और पृथित्री में समानरूप से भासता है । यह सारा प्रपञ्च धर्म का ही कार्य है, यदि धर्म 
न हो तो यह सव उच्छिन्न हो जाय | धर्म के बिना न यह लोक है और न परलोक ही । “नायं 
लोकोऽस्त्ययज्ञस्य कुतोऽन्यः कुरुसत्तम’ अतः धर्म ही देवताओं का रक्षक है और धर्म ही मनुष्यों 
का । इसी से भगवान्‌ ने कहा है | 


देवान्‌ भावयतानेन ते देवा भावयन्तु वः। 
परस्पर भावयन्तः श्रेयः परमवाप्स्यथ ॥। 


अर्थात्‌ 'इस वैदिक श्रौत स्मात्तं कमं से तुम देवताओं को सन्तुष्ट करो और देवता तुम्हारा 
पालन करें । इस प्रकार परस्पर परितुष्ट करते हुए ही तुम परम श्रेय अर्थात्‌ मोक्ष प्राप्त कर 
सकोगे ।' इस प्रकार साधारण स्वर्गादि ही नहीं मोक्ष प्राप्ति में भी यह वर्णाश्रमधर्म ही मुख्य 
हेतु है, क्योंकि बिना वर्णाश्रमधर्म का यथावत्‌ आचरण किये चित्तशुद्धि नहीं हो सकती, बिना 
चित्तशुद्धि के जिज्ञासा नहीं होगी, विना जिज्ञासा ज्ञान नहीं होगा और ज्ञान के विना मोक्ष नहीं 
हो सकता । 

इसीसे यह भी बतलाया है कि 'यतोऽरयुदयनिःश्रेयससिद्धिः स घ्नः? अर्थात्‌ जिससे 
अम्युदय (लौकिक उन्नति) और निःश्रेयस (पारलौकिक परमोन्नति) की सिद्धि होती है दही 
धर्म है। तया "क्रियेते अभ्युद्यनिःश्ेयसो अनेनेति धर्मः’ इस व्युत्पत्ति के अनुसार भी धर्म ही 
अभ्युदय और निःश्रेयस का धारण करनेवाला है । वस्तुतः वैदिक श्रौत स्मार्तं कमं ही सम्पूर्ण 
प्रपञ्च को धारण करनेवाला है ; इसी से कहा है--“धारणाद्धर्ममित्याहुः' अर्थात्‌ धारण 
करने के कारण ही इसे धर्म कहते हैं । अतः शास्त्रानुमोदित वर्णाश्रमधर्म का यथावत्‌ आचरण 

करते से दी मनुष्य सत्र प्रकार की सिद्धि प्राप्त कर सकता है, और यही भगवत्पूजन का मुख्य 
प्रकार है-“स्वकर्मणा लमभ्यच्यं सिद्धिं विन्दति मानवः । इसी के द्वारा मनुष्य अन्तःकरण 
शुद्धिरूपा, भगव-द्रक्तिरूपा और भगवज्ज्ञानलक्षणा सिद्धियाँ प्राप्त कर सकता है । 

अतः जिसके हृदय में भगवान्‌ रमण करना चाहते हें उसके हृदय में पहले इस वर्णाश्चम- 
धर्मरूप चन्द्र का ही उदय होता है । इस उडुराज के प्रियः और दीर्घदर्शनः ये दोनों विशेषण 
हेँ। वह उडुराज कैसा है? 'प्रिय:---सवका प्रिय ; क्योंकि सभी प्राणी सुख चाहते हें और 
सुख का साधन धर्म है । जो लोग ऐहिक अथवा आमुष्मिक सुख चाहते हें उन्हें धर्म का आश्रय 
लेना चाहिए, क्योंकि उसकी प्राप्ति का साधन धमं ही है । इसीसे बुद्धिमान्‌ सुख की परवाह न 
करके धर्मानुष्ठान पर ही जोर देते हैँ, क्योंकि वे जानते हें कि साधन होने पर साध्य को प्राप्ति 
हो ही जायगी । अतः जहाँ धर्म होगा वहाँ सुख उपस्थित हो जायगा । श्रीगोसाईजी महाराज 
कहते हें-- 

जिमि सुख संपति विर्नाह्‌ बुलाये । 
घर्मसील पहें जाहि सुभाये॥ 

अर्थात्‌ जहाँ धर्मं है वहाँ सब प्रकार के सुख और वैभव को आज नहीं तो कल अवश्य 
जाना पड़ेगा । यही नहीं, भगवान्‌ को भी धर्म ही प्रिय है, इसीसे वे स्वयं कहते हें--'धमंसंस्था- 
पनार्थाय सम्भवसि युगे-युगे ।' अर्थात्‌ में युग-युग में धर्म की सम्यकू प्रकार से स्थापना करने के 
लिये जन्म ग्रहण करता हूँ । यद्यपि सर्वशक्तिमान्‌ होने के कारण वे बिना अवतीर्ण हुए भी धर्म 
को स्थापना कर सकते थे, तथापि अपनी इस परम प्रेमास्पद वस्तु की रक्षा के लिये उनसे अवतीर्ण 
हुए विना नहीं रहा जाता ; वस्तुतः प्रेमावेश ऐसा ही होता है । इस विषय में एक आख्यायिका 
भी प्रसिद्ध है । 

कहते हें, एक वार किसी सम्राट्‌ ने किसी बुद्धिमान्‌ से कहा कि 'यदि भगवान्‌ स्वद्क्ति- 
मानू हैं तो धर्म और भक्तों की रक्षा के लिये अवतार क्यों लेते हें ; इस कार्य को वे अपने सङ्कूल्प- 
मात्र से ही क्यों नहीं कर डालते ; अथवा उनके वहुत-से सेवक भी हैं उन्हीं से इसे पूरा वयों नहीं 
करा देते ?' इसपर उस बुद्धिमान्‌ ने उत्तर देने के लिये एक मास का अवकाश माँगा । सम्राट्‌ 
का एक अति सुन्दर पुत्र था, उसके प्रति सम्राट्‌ का अत्यन्त स्नेह था। बुद्धिमान्‌ ने ठीक 
उसी के आकार की एक मोम की मूर्ति वनवाई और एक दिन, जिस समय सम्राट्‌ अपने बहुत से 
सेवक और साथियों के सामने महल के तालाब में स्नान कर रहा था उस समय उस पण्डित नें 
उस मोम के पुतळे को दुलार करते हुए तालाब की ओर ले जाकर उसे जल में गिरा दिया । 
अपने लाड़ले लाल को तालाब में गिरा जान सम्राट्‌ उसको प्राणरक्षा के लिये तुरन्त तालाब में 
कूद पड़ा और वहाँ अपने पुत्र की आक्ृति का एक पुतलामात्र देखकर पण्डित से इस अशिप्टता 
का कारण पूछा । पण्डित ने कहा--'महाराज ! यह आप क प्ररन का उत्तर है ; जिस प्रकार 
आपने बहुत-से दरबारी और दास-दासियों के रहते हुए भी राजकुमार के मोहुवश आपके 

ध्यान में इस काम के लिये किसी को आज्ञा देने की बात नहीं आई उसी प्रकार भगवान्‌ भी अपने 
अत्यन्त प्रिय भक्त या धर्मे को सङ्कुट में पड़ा देखकर स्वयं अवतीणं हुए बिना नहीं रह सकते ।' 
इस प्रकार यह धर्मे-चन्द्र प्रिय है । इसके सिवा यही भगवत्प्राप्ति का भी असाधारण 
हेतु है ; क्योंकि यह वर्णाश्रम धर्म ही भगवान्‌ की आराधना का प्रधान साधन है, इसके सिवा 
किसी और साधन से उनकी प्रसन्नता नहीं हो सकती--- 
वर्णाश्ममाचारवता पुरुषेण परः पुमान्‌। 
हरिराराध्यते पन्था नान्यत्तत्तोषकारणम्‌ ॥। 


तथा भगव:द्गक्ति ही तत्त्वज्ञान का प्रधान हेतु है ; अतः परम्परा से ज्ञान का साधन 
भी यह धर्मचन्द्र ही है। यह बात सर्वथा सुनिश्चित है कि निर्गण परमात्मा की प्राप्ति मन. 
बुद्धि, प्राण और इन्द्रियों की निश्‍्चळता होने पर ही हो सकती है । इसीसे भगवती श्रुति कहती है-- 
यदा पञ्चावतिष्ठन्ते ज्ञानानि मनसा सह। 
बुद्धिच न विचेष्टते तामाहुः परमां गतिम्‌ ॥। 
अर्थात्‌ 'जिस समय मन के सहित पाँचों ज्ञानेन्द्रियाँ स्थिर हो जाती हें तथा बुद्धि भी चेष्टा 
नहीं करती, उसी अवस्था को परमगति कहते हैं।' किन्तु आरम्भ में यह इन्द्रियादि की निश्चे- 
ष्टता अत्यन्त दुःसाध्य है । अतः पहले वैदिक श्रौत स्मार्त्तं कर्मो का अनुष्ठान करके अपने देह 
और इन्द्रियादि की उच्छूद्भुल चेष्टाओं को सुसंयत करना चाहिए, तभी उनका निरोध करना भी 
सम्भव होगा । 
इसके सिवा और भी यह चन्द्र कैसा है? 'दीर्घदशशनः--दीर्धेण कालेन फलात्मना 
दर्शनं यस्य इति दीघंद्शनः' । अर्थात्‌ जिसका दीर्घकाल पदचात्‌ फलरूप से दर्शन होता है, 
क्योंकि कर्मफल होने में भी कुछ देरी अवश्य होती है ;. अथवा कीट-पतङ्गादि अनेक योनियों के 
पदचात्‌ जब जीव को मनुष्ययोनि प्राप्त होती है और उनमें भी जब उसका जन्म ब्राह्मण, क्षत्रिय, 
वेश्य इन तीन वर्णों क अन्तर्गत होता है तव उसे इस धर्मचन्द्र का दर्शन होता है, वयोंकि उसी 
समय उसे वेदिक श्रोत स्मात्तं धर्मो का आचरण करने का अधिकार प्राप्त होता है। इसलिए 
भी वह दीघंदशन है । 
अथवा 'दीर्घमनपबाध्यं दशनं यस्य स दीघंदशन: अर्थात्‌ जिसका दर्शन दीर्घ-अवाध्य 
है ऐसा यह धर्म-चन्द्र है, क्योंकि धर्म का ज्ञान वेदों से होता है और उनका प्रामाण्य. किसी से 
बाधित नहीं है । र 
वह धर्मचन्द्र किस प्रकार प्रकट हुआ? 'स॒उड्राजः चषणीनामधिकारिजनानां 
शचः तत्तदभिलषिताप्राप्तिजन्या आर्तोः शन्तमः सुखमयः करः सुखप्रदइच स्वर्गादिफलमं जन्‌ 
दरीकवन्नदगत्‌, अर्थात्‌ वह चन्द्रमा अधिकारी पुरुषों की अपने अभिलषित पदार्थो. की अप्राप्त 
के कारण होनेवाली दीनता को स्वर्गादि सुखमय और सुखप्रद फलों द्वारा निवृत्त करता हुआ 

प्रकट हुआ । साथ ही स्वाभाविक कामकर्मरूप आपति भी आत्ति की जननी होने के कारण आत्ति 
ही है। उसका मार्जन करता हुआ भी प्रकट हुआ । इस पक्ष में यह समझना चाहिए कि जो 
सुखरूप और सुखप्रद शास्त्रीय काम-कर्मादि हैं, उनसे स्वाभाविक काम-कर्मादि की निवृत्ति 
होती है । 

और क्या करता हुआ प्रकट हुआ ? 

यथा प्रियः श्रीकृष्ण: प्रियायाः श्रीवृषभानुनन्दिन्याः मुखमरुणेन विलिम्पन्नुदगात्‌ एव- 
मेवायमपि प्रियो दीघंदर्शनइच उड्राजोऽरुणेन कर्मजन्येन सुखेन तद्रागेण वा प्राच्याः 
प्राचीनाया बुद्धेः सुखं सत्वात्मकं भागं बिलिम्पन्‌ तद्गतदुःखं दूरीकुर्वज्नुदगात्‌ । 

जिस प्रकार प्रियतम भगवान्‌ कृष्ण अपनी प्रियतमा श्रीवृपभानुनन्दिनी के मुख को 
अपने करधृत कुङकुम से अनुरञ्जित करते प्रकट हुए थे उसी प्रकार यह प्रिय और दीर्घदर्शन 
चन्द्र भी अरुण-कर्मजनित सुख अथवा उसके राग से प्राची--प्राग्भवा बुद्धि के सत्त्वात्मक भाग 
को लेपित करते हुए अर्थात्‌ उसके दुःख को दूर करते हुए प्रकट हुए। अथवा यों. समझो कि 
प्राच्याः अव्विकदशश्याः सुखं जाड्यं स्वजनितेन नित्यानित्यदिवेकेन तिरस्कुवज्नुदगात्‌' 
अर्थात्‌ बुद्धि की जो अविवेकदशा है, उसके मुख यानी जड़ता को अपने से उत्पन्न हुए नित्यानित्य- 
विवेक से तिरस्कृत करता हुआ प्रकट हुआ, क्योंकि वैदिक श्रोत स्मार्तं कर्मों का अनुष्ठान करने 
से चित्त शुद्ध होता है। इससे नित्यानित्यवस्तु विवेक होता है और विवेक से बुद्धि की जड़ता 
निवृत्त होती है । 

प्रथम इलोक में जहाँ 'ताः' पद से मुमुक्षुरूपा प्रजा ग्रहण की गई है वहाँ इस इलोक का 
तात्पर्यं इस प्रकार लगाना चाहिए कि जिस समय भगवान्‌ ने मुमुक्षुरूपा प्रजाओंके हृदयारण्य में 
श्रुतिरूपा व्रजाङ्गनाओं का आवाहन कर उनके साथ रमण करने का विचार किया उसी समय 
उस हृदयारण्य को अतिशय सुशोभित करने के लिये 'उड्राजः विवेकचन्द्र: उदगात्‌'-उडुराज 
यानी विवेकरूप चन्द्रमा उदित हुआ । उस विवेकरूप चन्द्र को उडुराज क्यों कहा है ? इस 
पर कहते हें--उड्स्थानीयासु किञ्चित्प्रकशन-शीलास्वन्तःकरणवृत्तिषु झमदमादिरूपासु 
वा राजते अतिशयेन दीप्यते इति उडराजः'-क्योंकि वह उड्स्थानीया मन्द प्रकाामयी अथवा 
शम-दमादिरूपा अन्तःकरण की वृत्तियों में राजमान--अतिशाय देदीप्यमान हैं, इसलिए उड्राज' 
है। यह्‌ विवेक-चन्द्र उन सव की अपेक्षा अधिक शोभाशाली है, क्योंकि यह स्ववृत्तिवेद्य परमतत्त्व 
का अवद्योतक है। अथवा यों समझो कि जिसके अन्तर्गत समस्त वृत्तिवेद्य वस्त्वन्तर हें यह 
विवेकचन्द्र उसका ज्ञान कराता है ; अथवा समस्त वृत्तियाँ, उनके विषय तथा आश्रय अर्थात्‌ 
प्रभाता, प्रमेय और प्रमाण इन सवका अवभासक जो परमतत्त्व है उसका इस विवेकचन्द्र से 
ही बोध होता है, इसलिए यह्‌ उड्राज है । अथवा शान्तिदान्तिरूपा जो चित्तवृत्तियाँ हें वे उड्स्था- 
नीया हें, उनकी शोभा इस विवेक-चन्द्र के पूर्णतया उदित होने पर ही होती है, विना विवेक के 
उनमें भी पूर्णता नहीं आती, इसलिए यह उड्राज है । 

अथवा 'रलयोः डलयोश्वैव' इत्यादि नियम के अनुसार 'उरुधा राजते शोभते इति 
उर्राजः'--जो अनेक प्रकार से सुशोभित होता है वह उरुराज ही उड्राज है । विवेक के चार 
भेद हें--साध्यालम्बन, साधनालम्वन, ऐक्यालम्वन और निविकल्पालम्बन। इस प्रकार 
अनेकों तरह से सुशोभित होने के कारण वह उरुराज है। त्वं पदार्थ के यथार्थ स्वरूप का साक्षात्कार 
करना साधनालम्बन विवेक है । पञ्चभूतविवेकपूर्वक तत्पदार्थं के वास्तविक स्वरूप का साक्षात्‌ 
रूप से अनुभव करना साध्यालम्वन विवेक है | तत्‌ और त्वं पदार्थो का ऐवय निश्चय करना 
एक्यालम्बन विवेक है तथा त्वं पदार्थ की उपाधि देहादि तथा तत्पदार्थं की उपाधि स्थूल, सूक्ष्म 
एवं कारण प्रपञ्चादि--इन दोनों प्रकार के विकल्पों को सवके अधिष्ठानभूत स्वभ्रकादा परब्रह्म 
में लीन करके जो निविकल्प वस्तु का ज्ञान होता है वह निविकल्पालम्बन विवेक है । 

यहाँ कोई कह सकता है कि विवेक तो दो मिश्रित वस्तुओं के पार्थक्यकरण का नाम है, 
किन्तु यहाँ निविकल्पावस्था में तो समस्त प्रपञ्च का अस्तित्व ही नहीं रहता । ऐसी अवस्था में 
किससे किसका विवेक किया जायगा ? इस विषय में ऐसा समझना चाहिये कि सम्मिश्रण 
सवेदा सत्य पदार्थो का ही नहीं हुआ करता, सत्य और मिथ्या पदार्थों का भी हो सकता है। 
यदि सत्य पदार्थो का ही सम्मिश्रण होता तो वे विवेक के पदचात्‌ भी वने ही रहते ; किन्तु 
जहाँ सत्य और असत्य पदार्थों का मेल है वहाँ तो विवेक के अनन्तर असत्य का निवृत्त हो जाना 
ही भूषण है । इस प्रकार निविकल्पालम्वन विवेक भी सम्भव है ही । 

अथवा 'उरुतया विस्तीर्णतया राजते शोभते इति उर्राजः' बयोंकि पूर्णरूप से राजमान 
तत्त्व-विवेक ही है । जो अन्तःकरण विवेकरहित हैं वह पूर्णतया अनर्थशून्य नहीं हो सकता । 
सभी प्रकार के अनर्थो की निवृत्ति विवेक होने पर ही तो की जाती है ; जैसा कि कहा है-- 


सर्पान्‌ कुशाग्राणि तथोदकानि ज्ञात्वा सनुष्याः परिवर्जयन्ति । 
अज्ञानतस्तत्र पतन्ति चान्ये ज्ञाने फलं पश्य यथा विशिष्टम्‌ ॥। 


अर्थात्‌ ज्ञान में किस प्रकार विशेष फल है वह इसी से समझ लो कि लोग सर्प, कृशा 
और जलाशय आदि का ज्ञान होने पर ही उनसे बचते हें, उनका पता न होने पर तो वे उनके 
शिकार हो ही जाते हें । 

इसी प्रकार विवेक से ही मनुष्य की प्रवृत्ति भगवत्तत्त्व में होती है। यदि विवेक न हो 
तो कौन प्रेमास्पद है और कौन त्याज्य है--इसका ज्ञान ही कंसे हो ? अतः जो हूदयारण्य 
विवेकचन्द्र की शीतल और सुकोमल किरणों से अनुरञ्जित नहीं हुआ उसमें भगवान्‌ का प्राकट्य 
होना असम्भव है । इसलिये भगवत्साक्षात्कार के लिये अन्तःकरण में विवेकरूप चन्द्र का प्रादु- 
भाव अवदय होना चाहिए । 

जो लोग इस विवेकचन्द्र को भगव:द्धक्ति का वाधक समझते हें, उनके विषय में कया 
कहा जाय ? उनके सिद्धान्तानुसार यदि द्वैतस्थिति ही परमकल्याण का हेतु है तो वह तो कीट- 

पतङ्ग सभी को प्राप्त ही है। अतः वे सभी परम कल्याण के भागी होने चाहियें । वस्तुतः 
प्रेम का कारण तो अपने परप्रेमास्पदत्व का ज्ञान ही है । यदि हमारी दृष्टि में अपने प्रेमास्पद से 
भिन्न अन्य पदार्थों को भी सत्ता रहेगी तो हमारा प्रेम उनमें भी बँटा रहेगा और यदि वे सव-के- 
सब अपने प्रेमास्पद में ही लीन हो जाएँगे तो हमारा सारा प्रेम सिमटकर एकमात्र उस अपने 
आराध्यदेव में ही पुञ्जीभूत हो जायगा । प्रेम का नाझ तो होगा नहीं, क्योंकि वह आत्मस्वरूप 
है । अतः निविकल्पालम्वनविवेक सम्पन्न हुए विना तो ठीक-ठीक भगवत्प्रेम हो ही नहीं सकता । 

एक वात ध्यान देने की और भी है । निरतिशय प्रेम सदा त्वंपदार्थं के लिये ही हुआ 
करता है ; अपने आराध्यदेव में भी जो प्रेम होता है वह आत्मीय होने के ही नाते होता है । 
इसीस भगवती श्रुति कहती है-- 

'न वारे देवानां कामाय देवा: प्रिया भवन्त्यात्मनस्तु कामाय देवाः प्रिया भवन्ति । 


अर्थात्‌ हे मैत्रेयी ! देवता लोग देवताओं के लिये प्रिय नहीं होते ; बल्कि अपने ही 
लिये प्रिय होते हैं । जो उपासक अपने को भगवान्‌ से भिन्न समझते हें वे किस लिये उनमें प्रेम 
करते हें? इसी लिये न, कि ऐसा करने से हमारा कल्याण होगा, अथवा ऐसा करने में ही हमें 
आनन्द आता है ; अतः उनका वह भगवत्प्रेम भी आत्मतुष्टि के ही लिये होता है । जिन महा- 
नुभावों का ऐसा कथन है कि हमारा सिद्धान्त तो तत्सुखित्व अर्थात्‌ भगवान्‌ के सुख में सुखी 
रहना है वे भी इसी लिये तो भगवत्सुख में सुखी हैं न, कि उन्हें उसी में सुख मिलता है । 

इस प्रकार यदि यह नियम है कि आत्मा के लिये ही सव कुछ प्रिय होता है तो जो उपासक 
अपने से भिन्न मानकर किसी उपास्य की उपासना करता है, वह भी वास्तव में तो अपने सुख 
के लिये ही ऐसा करता है। इस प्रकार उसका उपास्य उसके सुख का शेषभूत हो जाता है किन्तु 
परप्रेमास्पद तो शेषी ही हुआ करता है, शेष नहीं होता । वह तो शेषी का शेष होने के कारण 
आपेक्षिक प्रेम का ही आस्पद होता है । आत्यन्तिक प्रेम का आस्पद तो रषी ही होता है । 

अतः हम जिस किसी भी तत्त्व को अपने से भिन्न मानेंगे वह हमारे परप्रेम का आस्पद 
नहीं होगा । बल्कि जिसे हम अपने से भिन्न मानेंगे वह हमें अपना शत्रु समझकर अपने परम स्वार्थ 
से च्युत कर देगा ; क्योंकि अपने से भिन्न कोई भी पदार्थ मानने पर ट्त हो जाता है और 
थोड़े से भी द्वैत को श्रुति भय का कारण वतलाता है--'उदरमन्तर कुरुते अथ तस्य भयं भवति ।' 
यदि कोई सभी को अपने से भिन्न समझता है तो सभी उसका तिरस्कार करने लगते हें ; जैसा 
कि श्रुति कहती है--'सर्बं तं परादाद्योऽन्यत्रात्मनः सवं वेद ।' 

इस पर कोई-कोई महानुभाव कहा करते हें कि अनुकूलो में भेद रहने पर भी भय नहीं 
होता, किन्तु अनुकूलता सदा बनी ही रहेगी, इसमें भी तो कोई प्रमाण नहीं है । आज अनु- 
कूलता है तो कळ प्रतिकूलता हो सकती है, अतः अभय अभेद में ही है। इसी से कहा है--- 
'अथ य उ एतस्मिन्नदुर्ये अनात्म्ये अनिरुक्ते अनिलयने अभयं प्रतिष्ठां विन्दते अथ सो अभयं- 

गतो भवति।' अर्थात्‌ जो कोई इस अद्‌ इय, अरूप, अनिर्वाच्य और अनिकेत ब्रह्म में अभय स्थिति 
प्राप्त कर लेता है वह अभय पद को प्राप्त हो जाता है । 

यदि हम प्राकृत क्षुद्र पदार्थो को अपने आत्मा या आत्मीयों से भिन्न समझते हैं तो वह हमें 
स्वार्थं से भ्रष्ट कर देता है तब यदि हम पूर्णपरब्रह्म परमात्मा को अपने सर्वान्तरतम परप्रेमास्पद 
प्रत्यगात्मा से भिन्न मानेंगे तो वह हमें हमारे परम स्वार्थ से पतित क्यों न कर देगा ? इसी से 
विवेकी वेद, शास्त्र, धर्म, ईशवर इन सभी को, अपना परप्रेमास्पद बनाने के लिये, अपने से अभिन्न 
समझता है । वह्‌ एक अणु को भी अपने आत्मा से भिन्न नहीं समझता । इसलिये यह्‌ नास्तिकता 
नहीं, परम आस्तिकता है । विवेक से भगवतत्त्व के परातत्त्वज्ञान की निवृत्ति हो जाती है । विवेकी 
भगवान्‌ को कोई बाह्य वस्तु नहीं समझता,उसकी दष्ट में तो जिस अपने आत्मा के लिये सारी 
वस्तुएँ प्रिय होती हें उसी का वास्तविक स्वरूप भगवान्‌ हो जाते हें । इसलिए उसका तो भगवान्‌ 
के प्रति निरुपाधिक और निरतिशय प्रेम हो जाता है । 

इस प्रकार यह विवेकरूप चन्द्र भक्तितत्त्व का वाधक नहीं, परम साधक है । उस उड्राज 
का विशेषण है 'ककुभः-क ब्रह्मात्मकं कुं कुत्सितं प्रकृतिप्राकृतात्मकं जगत्‌ भासयतीति ककुभ 
अर्थात्‌ क--न्रह्मस्वरूप सुख और क्‌-प्रकृति एवं प्राकृत पदार्थो से होनेवाला कुत्सित जगत्‌-- 
इन दोनों को ही भासित करनेवाला होने से यह ककुभ है । जिस सभय जगत्‌ और परमानन्दमय 
परब्रह्म का विवेक होता है उस समय जागतिक सुख सर्वथा निःसार प्रतीत होने लगता है। 
ब्रह्मानन्द तो निरतिशय और त्रिकालाबाधित है; किन्तु प्राकृत सुख सातिशय और अनित्य है ; 
अतः ब्रह्मानन्द को वाढ़ में उस प्रा कृत सुख का तो विलीन हो जाना ही परम मङ्गल है । 

अथवा 'के ब्रह्मणि कुषु कृत्सितेष्वपि भाति दीप्यते इति ककुभः’ अर्थात्‌ यह आत्माना- 
त्मविवेक अथवा विवेक-चतुष्टय चाहे ब्रह्मा हो और चाहे कुत्सित--निम्नकोटि के प्राणियों में 
हो, दोनों ही की शोभा बढ़ाता है । वस्तुत: न्यूनता तो वहीं है जहाँ इसका अभाव है । 
'प्रियः'~-यह्‌ भी 'उड्राजः' का ही विशेषण है ; क्योंकि यह विवेक-चन्द्र परप्रेमास्पद 

श्री भगवान्‌ की प्राप्ति करानेवाला होने के कारण सभी को प्रिय है, तथा समस्त अनर्थो की 
निवृत्ति करनेवाला होने से भी प्रिय है । 

इसी का विशेषण'दीर्घदर्शन:' भी है । 'दीघमनपबाध्यं दशनं यस्य अपौरुषेयत्वेन समस्त- ` 
पुंदोषशड्काक लड्कःरा हित्येनाप्रमाष्यशङ्काशून्य-चेदजनितस्वात्‌ असो दीघंदर्शन:” अर्थात्‌ अपौरुषेय 
होने के कारण जो पुरुषोचित दोषों के शङ्कारूप कलद्धुसे रहित है, अतः जिसके अप्रामाण्य की 
कोई आशङ्का नहीं है उस वेद से उत्पन्न होने के कारण 'जिसका दर्शन--ज्ञान दीर्घ यानी 
अवाध्य है, वह विवेकचन्द्र दीर्घदशन है, क्योंकि विवेक वेद से होता है और वेद अपौरुषेय होने के 
कारण सव प्रकार के पुरुषोचित दोषों के शङ्कारूप कळङ्क से रहित है। अथवा इसका दर्शन 
दीघंकाळ में---अनेकों जन्मों के पदचात्‌ होता है-इसलिए यह दीर्घदशन है ; जैसा कि श्रीभगवान्‌ 
ने भी कहा है--- 

बहुनां जन्मनामन्ते ज्ञानवान्मां प्रपद्यते । 
ऐसा जो विवेकचन्द्र है वह 'चर्षणी-अधिकारी पुरुषों के 'शुचः-शोकोपलक्षित विविध 
दुःखोंको विचाररूप अपनी कल्याणमयी और सुखप्रद किरणों से मार्जन करता हुआ उदित हुआ 
क्योंकि मन की उच्छु खळ वृत्तियों का शमन करने के लिये लाखों ,उपाय एक ओर और विवेक 
एक ओर है ! उन मानसिक सन्तापों की शान्ति के लिये जो अन्य साधन हैं उनमें से वहुतों का 
तो अनुष्ठान ही असम्भव है तथा विना विवेक के उनसे पूर्ण शान्ति भी नहीं होती । किन्तु यथार्थ 
विवेक तो एक क्षण में ही सभी विक्षेपों को शान्त कर देता है । हमारे चित्त में हर समय ऐसे 
विचारों का तुमुल युद्ध छिड़ा रहता है कि अमुक कार्य ठीक नहीं हुआ, अमुक पुरुष का व्यवहार 
उचित नहीं था, हमें अमुक समय तक अमुक कार्य अवश्य कर लेना चाहिए, हमें अमुक झंझट लगा 
ही हुआ है इत्यादि । यह विक्षेप किसी भी प्रकार की वाह्य सुविधाओं से निवृत्त नहीं हो सकता ; 
किन्तु जिस समय ठीक-ठीक विवेक होता है उस समय इसका ढूंढने पर भी पता नहीं लगता । 
आयुर्वेद में भी कई जगह शारीरिक रोगों के हेतु मानसिक रोग ही माने गये हें । उन 
मानसिक रोगों की चिकित्सा तो ओषधि आदि से हो ही नहीं सकती । कई स्थलों में तो कारण 
की चिकित्सा करने से ही कार्य की भी चिकित्सा हो जाती है ; किन्तु जहाँ कार्य वहुत उग्र हो 
जाता है वहाँ पहले ओषधिप्रयोग द्वारा कार्य को निर्बल करके पीछे कारण की चिकित्सा करते हें । 
किन्तु यहाँ आध्यात्मिक राज्य में तो यदि शोक, मोह्‌ एवं ईर्ष्या आदि रोगों की चिकित्सा हो जाय 
तो वाह्य व्याधियों का आश्रयभूत शरीर ही प्राप्त न हो । अत: पूर्ण स्वास्थ्य तो उन मूलभूत रोगों 
की चिकित्सा होने से ही प्राप्त हो सकता है । इसीसे पूर्वकाल में जब झात्रुओं से पराजित होने पर 
किसी राजा का राज्य छिन जाता था तो वह महषियों की ही शरण लेता था और वे उसे यही 
उपदेश करते थे-- 
यत्किञ्चिन्मन्यसेऽस्तोति सवं नास्तीति बिद्धि तत्‌ । 
एवं न व्यथते प्राज्ञः इच्छामप्यापदं गतः ॥ 


अर्थात्‌ तुम जिस वस्तु को ऐसा मानते हो कि वह है उसे यही समझो कि वह है नहीं । 
ऐसा निश्चय रहने से बुद्धिमान्‌ पुरुष कड़ी से कड़ी आपत्ति प्राप्त होने पर भी व्यथितं नहीं होता । 
वस्तुतः आत्मा से भिन्न जितना भी प्रतीयमान जगत्‌ है, उसमें अस्तित्व-बुद्धिपूर्वक जो भळे-वुरेपन 
का निश्‍चय करना है, वही सारे दुःखों का मूल है । यह प्रपञ्च तो अनन्त है। इसमें किसी भी 
समय अनुकूलता-प्रतिकूलता का अभाव हो जाय, यह सर्वथा असम्भव है। अतः जव तक 
इसमें सत्यत्व बुद्धि रहेगी तव तक हृदय के तापों की शान्तिं हो ही नहीं सकती । वस्तुतः अभि- 
निवेशपूर्वक निरर्थक एक ही वस्तु का वारम्वार अनुसन्धान करना ही पूरा रोग है । किन्तु जिस 
समय बिवेक-चन्द्र का उदय होता है, उस समय सारी अनुकूलता-प्रतिकूलता बाळू की भीत के 
समान ढह जाती है । 

वह विवेक-चन्द्र क्या करता हुआ उदित हुआ ? -'अरुणेन ब्रह्मात्मना विषयेण प्राच्याः 
प्राचीनायाः धियः मुखं सत्त्वात्मकं भागं बिलिम्पन्‌' अर्थात्‌ अरुण यानी ब्रह्मरूप विषय से प्राग्वा 
बुद्धि के सत्त्वात्मक भाग को विलेपित करता उदित हुआ । तात्पर्यं यह है कि जिस समय विवेकः 
रूप चन्द्र का प्रादुर्भाव होता है, उस समय वुद्धि पूर्ण परब्रह्मरूप रङ्ग से रंग जाती है । यह्‌ नियम 
है कि बुद्धि अपने विषय से अनुरञ्जित हुआ करती है | विवेक होने पर एकमात्र शुद्ध परब्रह्म 
की ही सत्ता रह जाती है ; इसलिए उस समय बुद्धि ब्रह्म राग से ही अनुरञ्जित हो जाती है। 
प्रेम यानी राग का आस्पद होने के कारण भी परमात्मा अरुण कहा जाता है । अथवा यों समझो 
कि “प्राच्याः अविवेकदशापन्नायाः बुद्धेः मुखं जाड्यात्मकं दुःखात्मकं वा भागम्‌ अरुणेन ब्रह्म- 
साक्षात्कारजन्येन सुखेन बिलिम्पन्‌ तिरोहितं कुर्वन्‌ उदगात्‌'--प्राची यानी अविवेक दशा को 
प्राप्त हुई बुद्धि के मुख-जाडचात्मक या दुःखात्मक भाग को अरुण यानी ब्रह्मसाक्षात्कारजनित 
सुख से विलेपित--तिरोहित करता हुआ उदित हुआ । 
किस प्रकार उदित हुआ सो वतलाते हें--'यथा प्रियः श्रीकृष्ण: प्रियायाः श्रीवृषभानु 
नन्दिन्या मुखस्‌ अरुणेन कुंकुमेन विलिम्पन्‌ उदगात्‌ ।' अर्थात्‌ जिस प्रकार प्रिय श्रीकृष्णचन्द्र 
अपनी प्रियतमा श्री वूषभानुनन्दिनी के मुख को अरुण कुङकुभ से विलेपित करते हुए उदित हुए 
थे, उसी प्रकार यह विवेक चन्द्र उदित हुआ । 
इसके सिवा प्रथम इलोक की व्याख्या करते हुए जहाँ 'ताः' शब्द से ज्ञानीरूपा प्रजा 
ग्रहण की गई है, वहाँ पर यह समझना चाहिये कि जिस समय भगवान्‌ श्रीकृष्ण ने ज्ञानियों के 
विवेकी अन्तःकरण रूप अरण्य में रमण करने की इच्छा की 'तदैब--उसी समय 'उड्राजः' 
परमात्मारूपचन्द्र का उनके विवेकी अन्त:करणरूप वृन्दारण्य में श्रुतिरूपा व्रजाङ्गनाओं के साथ 
रमण करने के लिये उदय हुआ । यहाँ 'उड्राजः' शब्द का तात्पर्य ऐसा समझना चाहिये 
'उड्स्थानीयेबु परिमित ज्ञानक्रियादिशबितशीलेषु जीवेषु राजते इति उड़राजः' अर्थात्‌ पर- 
मात्मारूप चन्द्र उड्स्थानीय परिमित ज्ञानक्रियादि शील जीवों में राजमान हें, इसलिए उड्राज 
हें । जीवों की उपाधि मलिन है, इसी से उनकी ज्ञान-शाक्ति और क्रिया-शक्ति अभिभूत रहती है। 
उनकी शक्ति परिच्छिन्न है । अतः उन्हें विषय के साथ इन्द्रियों का सन्निकर्ष होने पर ही कुछ 
ज्ञान होता है । प्रभाण-निरपेक्ष ज्ञान नहीं होता, क्योंकि सारे प्रमाण आवरण के अभिभावक हैं । 
किन्तु परमात्मा की ज्ञान-शक्ति और क्रिया-शक्ति अपरिच्छिन्न हैँ, उनकी उपाधिभूता लीला- 
शक्ति भी परम विशुद्धा है । अतः वह अपने आश्रय परमात्मा का आवरण नहीं करती; 
इसलिए परमात्मा की स्वाभाविकी ज्ञानशक्ति और , क्रियाशक्ति अपनी उपाधि से 
अनभिभूता होने के कारण किसी प्रकार के प्रमाण की अपेक्षा नहीं रखती । इस प्रकार 
प्रमाणानपेक्ष ज्ञान क्रियावान्‌ होने के कारण ही परमात्मा अन्य जीवों की अपेक्षा अधिक 
राजमान (शोभाशाली) है और इसी से जीवरूप उडुओं की अपेक्षा से उसे उडुराज 


कहा है। 

अथवा यों सभझो कि घटाकाशस्थानीय जीव उडु के समान हें और महाकादरूध पर- 
मात्मा निथन्तृत्वेन जीवों में विराजमान है । यह नियन्तूत्व ऐसा है कि जैसे घटाकादा महाकाश 
के अधीन है उसी प्रकार अन्तःकरणावच्छिन्न चैतन्य परमेश्वर के अधीन है । इसी से अभेद होते 
हुए भी नियमन वन जाता है। अथवा जैसे प्रतिविम्ब विम्वाधीन हें उसी प्रकार जीव ईदवर के 
अधीन हैँ । इस प्रकार भी वह उड्राज है। 

अथवा 'रलयोः डलयोइचेव' आदि नियम के अनुसार 'उड्राजः' के स्थान में 'उरुराजः' 
मानें तो यों समझना चाहिए-“उरुधा जीवेशादिरूपेण बहुधा राजत इति 'उरुराजः' अर्थात्‌ 
जीव-ईइवरादिरूप से अनेक प्रकार राजमान है इसलिए परमात्मा उरुराज है ; जसे कि कहा 
है-'इन्द्रो मायाभिः पुरुरूप ईयते ।! अथवा सगुणनिर्गृणरूप से अनेक प्रकार राजमान है, इसलिये 
उरुराज है; या जायमान और अजायमान रूप से राजमान है, इसलिए उरुराज है ; जैसा कि 
श्रुति कहती है-'अजायमानो बहुधा व्यजायत' अर्थात्‌ अजन्मा होने पर भी परमात्मा महदादि 
रूप से अनेक प्रकार उत्पन्न हुआ है । अथवा रासलीला में वे अनेक रूप से राजमान हुए थे इस- 
लिए उर्राज हें । श्रुति भी कहती है-'स एकधा भवति दशधा भवति शतधा सहस्रधा भवति' 
इत्यादि । अथवा वहुत से विभक्त पदार्थो में अविभक्त रूप से अकेला ही विराजमान है इसलिये 
परमात्मा उरुराज है। 'अविभक्तं विभक्तेषु' अर्थात्‌ विभक्त जो कार्यवर्ग उसमें परमात्मा 
अविभक्त यानी कारणरूप से स्थित है ; अथवा विभवत जो साक्ष्यवर्ग उसमें वह अविभवत 
यानी साक्षीरूप से स्थित है; या ऐसा समझो कि विभक्तं जो काल्पनिक प्रपञ्च उसमें वह 
अधिष्ठानरूप से ओतप्रोत है। इन्हीं सव कारणों से परमात्मा उरुराज यानी उड्राज है। 
वह स्वप्रकाश पूर्ण परब्रह्म परमात्मा, जो सवका महाकारण और स्वरूपतः कार्यकारणातीत 
है, ज्ञानियों के विवेकी अन्तःकरणरूप अरण्य में रमण करने के लिये 
आविर्भू हुआ । 

यहाँ रमण का अर्थ है तत्पदार्थ के साथ त्वंपदार्थं का ऐक्य हो जाना । जो अन्तःकरण 
बिवेकचन्द्र की शीतल सुकोमल अमृतंमय किरणों से सुशोभित है उस अन्तःकरण-रूप वृन्दारण्य 
में यह तत्पदार्थरूप भगवान्‌ त्वंपद के अर्थभूत अनन्त जीवरूप ब्रजाङ्गनाओं के साथ रमण करने 
को अर्थात्‌ अपने साथ उनका तादात्म्य स्थापित करने को प्रकट होता है, वयोंकि असली रमण तो 
यही है कि नायक और नायिका का देश, काल और वस्तुरूप व्यवधान से रहित सम्मिलन हो । | 
यही पारमार्थिक रमण है । लौकिक रमण में तो कुछ न कुछ व्यवधान रहता ही है ; क्योंकि 
जव तक द्वेत बना हुआ है तंव तक उसमें विभाग भी रहता ही है । 

बे भगवान्‌ रूप उड्राज सवके अभिलषित हैं, इसलिए “प्रिय: हैं, बयोंकि वे सभी के 
अन्तरात्मा हें । आत्मा नाम की वस्तु किसी को भी अप्रिय नहीं होती । संसार में सुख-प्राप्त 
और दु:ख-निवृत्ति के लिये जितनी चेष्टाएँ होती हें सब आत्मार्थ ही हें । ऐसी स्थिति में अपने 
परप्रेमास्पद भगवान्‌ के साथ कौन रमण करना न चाहेगा ? 


१४२ भक्ति-सुघा--तृतीय खण्ड 


इसके सिवा और भी वे कंसे हें? 'दीर्घदर्शन':-'अन।दविद्याबीजनिवृत््यनन्तरं 
दीर्घेण कालेन दर्शनं यस्य स दीर्घदर्शनः? अर्थात्‌ अनादि अविद्यारूप बीजभाव की निवृत्ति के 
पश्चात्‌ जिनका बहुत देर में दर्शन होता है ऐसे ये भगवान्‌ दीघंदशँन हें । इस संसार में नाना 
प्रकार के कर्मजाल में फंसे हुए जीव को प्रथम तो नर-देह ही दुर्लभ है ; उसमें भी पृस्त्व-प्राप्त 
कठिन है तथा पुरुषों में भी विशुद्ध निष्काम भाव से स्वधर्माचरण करना दुर्लभ है, एवं स्वधर्मे- 
परायणों में भी कोई विरले ही विवेक-वैराग्यनिष्ठ होते हें। यह भगवद्दर्शन अनेकों सोपानाति- 
क्रमणों के पश्चात्‌ प्राप्त होनेवाला है । इसलिए यह निश्‍चय ही अत्यन्त दीर्घकालसाध्य है । 

किन्तु सवक अन्तरात्मा और परप्रेमास्पद होने के कारण वे सबको सुलभ भी हें । अतः 
के ब्रह्मणि कुबु कुत्सितेबु सम एवं भातीति ककुभः'-क अर्थात्‌ ब्रह्मा में और कु-कुत्सित जीवों 
में समान रूप से भासमान होने के कारण ककुभ हें । वे जिस प्रकार हमारे मन, और अहङ्कारादि 
तथा उनके विकार, श्रद्धा, अश्रद्धा, धी, ह्ली, आदि के अवभासक हें उसी प्रकार ब्रह्मा से लेकर 
कीट-पतङ्गादि पर्यन्त सभी जीवों के प्रमाता, प्रमाण और प्रमेय के प्रकाश हैं । इस प्रकार सवको 
सुलभ होने के कारण वे 'ककुभ' हें । अतः 'के स्वर्ग को पृथिव्यां सवंत्रेव एतीति ककुभः' अथवा 
'कं स्वर्गः कुः पृथिवी भाति विभाति यस्मात्‌ स ककुभः अर्थात्‌ भगवान्‌ स्वर्गं और पृथिवी सभी 
जगह भासमान हें अथवा उन्हीं से स्वर्ग और पृथिवी भी भासमान हें इसलिए भी वे 'ककुभ! हें । 
अतः सव कुछ उन्हीं से भासितं है 'तझेव भान्तमनुभाति सबं तस्य असा सवंसिदं विभाति ।' 
इस प्रकार वे सभी को सुलभ हें । इसी से ज्ञानीरूप चर्षणियों की उपासना से सन्तुष्ट होकर वे 
अपने साथ उनका तादात्म्य स्थापित कर उन्हें भगवदीय आनन्द का अनुभव कराना चाहते हैं । 
इंसी लिए वे उनके विवेकी अन्त:करण-रूप आकाश में उदित हुए । 

क्या करते हुए उदित हुए ? -'करे: स्वांशविशेषेवंषयिकसुखेइचर्षणीन!मज्ञजनानामपि 
तत्सुखप्राप्तिनिमित्तान्‌ शुवः शोकान्‌ मृजन्‌ दूरीकुबंन्‌ उदगात्‌’ अर्थात्‌ वे अपनी किरणों से अपने 
अंशभूत वेषयिक सुखों द्वारा चर्षणी यानी अज्ञजनों के भी उस सुख की अप्राप्ति से होनेवाले शोकों . 
को निवृत्त करते हुए उदित हुए । वास्तव में, विचारना चाहिये कि वैषयिक सुख भी क्या हें ? 
वे अनन्त अविकारी परमानन्दमूति परब्रह्म के कण ही तो हें। वे उस परमानन्द-सिन्धु की 
वूदें ही तो हैं । किन्तु लोग भ्रमवश भगवान्‌ को छोड़कर तुच्छ वेषयिक सुखों की अभिलाषा 
करक व्यर्थ दुःख पाते हें। श्री गोसाईजी महाराज कहते हें-- 


अस प्रभु हृदय अछत अविकारी । 
फिरहि जीव जग दीन दुखारी ॥ 


इस प्रकार, क्योंकि वैषयिक सुख परब्रह्म परमात्मा के ही अंशभूत हें, इसलिए वे उनके 
द्वारा उन अज्ञ पुरुषों के, जो कि अनन्त भगवत्स्वरूपानन्द से अनभिन्ञ हें, उन विषयों की अप्राप्ति 
के कारण होनेवाले शोक को निवृत्त करते हुए प्रकट हुए । और क्या करते हुए प्रकट हुए ? 


श्रीरासलीलारहस्य १४३ 


ध्राच्या: प्राचीनायाःनिर्वृ त्तिकायाः बुद्धेमुखं प्रधानं सत््वात्मकं भागम्‌ अरुणेन स्वाभिव्यवित- 
जनितेन सुखेन विलिम्पन्‌ उदगात्‌ अर्थात्‌ वे प्राचीना यानी निवृत्तिकामिनी बुद्धि के मुख यानी 
प्रधान सात्तिवक भाग को अपनी अभिव्यक्ति से उत्पन्न हुए सुख के द्वारा विलेपित करते हुए 
उदित हुए । भगवत्सु का बुद्धि पर ही लेप करना युक्तियुक्त भी है ; क्योंकि वही उसे 
ग्रहण कर सकती है 'स्वथं तदन्तःकरणेन गृह्यते अर्थात्‌ ब्रह्माभिव्यक्ति-जनित जो सुख है उसकी 
अभिव्यक्ति निश्चयात्मिका वृद्धि पर ही होती है । 
वे पर्रह्मलूप उड्राज किस प्रकार उदित हुए, सो वतलाते हें-'यथा कर्चित्‌ 
दीर्घदशनः दीर्घेण कालेन दर्शनं यस्य एवंभूतः प्रियः प्रियायाः विप्रोषितभतु कायाः शुचः 
विभागसम्भूतानि शोकाश्ूणि इन्तसैः करें: करव्यापारंः मृजन्‌ करधृतेन अरुणेन कुंकुमेन 
मुखं विलिम्पन्‌ च स्यात्तथा’ अर्थात्‌ जिस प्रकार कोई दीर्घकाल के अनन्तर आनेवाला 
प्रबासी पति अपनी वियोगसन्तप्ता प्रियतमा के शोकाश्चुओं को अपन सुशीतल कर व्यापारा स॒ 
पोंछता है तथा उसके मुख को अपने हाथ में लिये हुए कुंकुम से लाल कर दता हैं उसी प्रकार य 
उड्राज उदित हुए । 
अथवा यों समझो कि जिस समय भगवान्‌ ने रमण करने को इच्छा की और गोपाङ्गनाओं 
के सौन्दर्थे-माधुर्यं एवं तप का स्मरण कर उनको वृन्दारण्य में आह्वान करने का संकल्प किया 
उसी समय उड्राज-प्रेमाम्बुराशि की वृद्धि करनेवाला चन्द्रमा सस्यरूप चर्षणियों के शोक- 
सूर्यं की तीक्ष्णतर किरणों से उत्पन्न हुई म्लानता को अपनी सुशीतल किरणों से निवृत्त करता 
हुआ उदित हो गया । 
इसके सिवा 'उड्राजः' इस शब्द से भगवान्‌ श्रीकृष्णचन्द्र भी अभिप्रेत हो सकते हैं ; 
क्योंकि यौवन की अतिंशयता' के कारण उड्ओं--नक्षत्रों--के समान स्वच्छ हें और रञ्जन 
यानी अनुराग-जनक होने के कारण राजा हें । अथवा यदि 'उरुराजः' ही 'उड्रा।जः' है--एसा 
मानें तो इस प्रकार अर्थ करना चाहिये-'स्वकोयप्रेमातिशयेन उरुधा रञ्जयतीति उरुराजः' 
अथवा 'उरून्‌ भहतस्तत््वदशितोऽपि महारुनीन्‌ रञजयति स्वानुरागयुक्तान्‌ करोतीति उरुराजः' 
अर्थात्‌ अपनी प्रेमातिशयता के कारण अनेक प्रकार से रञ्जन करते हें अथवा जो महान्‌ तत्त्व- 
दर्शी भी हें उन महामुनियों का भी अपने अनुराग-विशेष के द्वारा अनुरञजन करते हें इसलिए 
श्रीकृष्णचन्द्र उरुराज हें | वे प्रिय अर्थात्‌ धन, धाम, और सुहुद्रगं से भी प्रियतर यानी 
सबके सर्वस्वभूत और दीघदशेन-जिनका दर्शन दीर्घं यानी अत्यन्त मूल्यवान्‌ है, एसे श्रीकृष्ण- 
चन्द्र चर्षणी यानी गोपीजनों के शोक--प्रियतम के विरह्‌-जनित सन्ताप को निवृत्त करने तथा 


१. यों तो भगवान्‌ की अवस्था इस समय केवल ८-१० वर्ष की थी ; किन्तु रास-क्रीडा के लिये वें 
इस समय अपनी योगमाया से युवावस्थापन्न हो गये थे । 

२. 'यद्धामार्थसुहृत्म्रियात्मतनयप्राणाशयास्तत्क्ते ।' 
अर्थात्‌ गोपाङ्गनाओं के गृह, धन, सुहृद्‌, प्रिय, आत्मा, पुत्र, प्राण और मन ये सभी जिनके लिये थे । 


१४४ भक्ति-सुधा--तुतीय खण्ड 


'ककुभः” सोन्‍्दर्यातिशय के कारण मन्दगामिनी प्राची पूजनीया प्रियतमा श्रीवृषभानुनन्दिनी 
के मानादिजनित आँसुओं को अपने कर-व्यापारों से निवृत्त करते एवं अरुण कुंकुमादि सें उनका 
मुख विलेपित करते विहारस्थल में आविर्भूत हुए । 

श्रीवृषभानुनन्दिनी भगवान्‌ की नित्य सहचरी हें। जिस प्रकार शक्ति के बिना शिव, 
मधुरिमा के बिना मिश्री और दाहिका शित के बिना अग्नि नहीं रंह संकते उसी प्रकार श्री राधिका 
जी के विना व्यामसुन्दर नहीं देखे जाते । वे उनकी स्वरूपभूता आह्वादिनीशवित हैं । उन्हीं 
के कारण श्रीकृष्णचन्द्र की सारी शोभा है ; अतः उन्हें छोड़कर वे एक पल भी नहीं रह सकते । 
वे निरन्तर उनकी सन्निधि में रहते हें और एक-दूसरे से तादात्म्य को प्राप्त हो परस्पर एक- 
दूसरे की शोभा बढ़ाते हें। माधुर्य भाव से उपासना करनेवाले वहुत से भावुकों के मत में तो 
कृष्णकृपा की प्राप्ति के लिये श्री प्रियाजी की उपासना ही कर्तव्य है । उनका मत है कि श्रीराधिका 
जी स्वाधीनभतू का हें, भगवान्‌ उनके अधीन हैं, वे नित्य निकूङ्ज में निरन्तर श्रीप्रियाजी के 
सौन्दर्यसमास्वांदन के लिये उन्हें अपने माधुर्य रस का नेवेद्य समर्पण करते हें । इस प्रकार भगवान्‌ 
से आराधित होने के कारण ही वे 'श्रीराधा' कहलाती हैं । अतः उनका आह्वान करने के लिये 
भगवान्‌ को वेणुनाद करने की आवश्यकता नहीं थी । वे तो उनकी सन्निधि में ही थीं और उनकी 
प्रसन्नता के लिये ही यह लीला भी की गई थी । 

एसी अवस्था में यह प्ररन होता है कि फिर भगवान्‌ के वेणु नाद का और क्या प्रयोजन 
था ? यहाँ यही समझना चाहिए कि भगवान्‌ ने अन्य यूथेशवरी और साधनसिद्धा ब्रजाङ्गनाओं को 
बुलाने के लिये ही वंशीध्वनि की थी । वे चिरकाल से भगवत्सङ्ग के लिये उत्सुक थीं और तरह 
तरह के व्रत-उपवास भी कर रही थीं, अतः उन्हें उनकी उपासना का फल देने के लिये ही 
भगवान्‌ ने वंशी-ध्वनि की ।* 

इस तरह अखण्डमण्डल श्रीवृषभानुनन्दिनी के मुख के समान चन्द्रमा को तथा उसकी 
शीतल सुकोमल रश्मियों से रञ्जित मनोहर बन को देखकर श्रीब्रजाङ्गनाओं का मन हरण 
करनेवाले वेणुगीत पीयूष को प्रवाहित किया । उस प्रेमानन्द समुद्र को बढ़ानेवाळे गीत को 
सुनकर उनका मन मोहित होकर कृष्ण की ओर आकर्षित हो उठा, मानो कृष्ण ने हठात्‌ उनके मन 
को हर लिया । वस फिर कया था, जैसे नदियाँ समुद्र की ओर दौड़ती हें समस्त ब्रजाङ्गनाएँ 
सं श्रम से श्रीकृष्ण की ओर चल पड़ीं । मानो जब प्रेमानन्द में मन बह चला तब मन के परतन्त्र 
दारीर भी उसी वेग में बह चला | यह गीत पीयूषप्रवाहक इतर प्रवाहों की तरह अपने संसर्गी 
पदार्थों को गन्तव्य की ओर न ळे जाकर उद्गम-स्थान श्रीकृष्ण की ओर ही ले जाता है। किवा 
जब श्रीकृष्ण के वेणुगीतरूप चौर ने ब्रजाङ्गनाओं के धैर्य्य, विवेक आदि रत्नों से भरपुर 

१. “कुम्भ मन्दायां गतौ' इस धातु से 'ककुभः' शब्द सिद्ध होता है । 
२. इसके बाद कुछ प्रवचनों के नोट नहीं लिये जा सके । आगे २१ वें इलोक से व्याख्या चलती है। 

मनो मञ्जूषा को हर ले गया तो वे व्याकुळ होकर उसी के अन्वेषण के लिये दौड़ पड़ीं। कोई दोहन, 
कोई परिवेषण छोड़कर, कोई लेपन, मार्जन, अञ्जन, पति-शुश्रूपण छोड़कर उलटे-पलटे भूषण- 
वसन धारण कर श्रीकृष्ण के पास चल पड़ीं । पति, पिता, श्राता आदि के रोकने पर भी वे न 
रुकीं । जव कुछ ब्रजाङ्गनाओं को उनके पति आदिको ने गृह के भीतर रोक लिया तो वे वहीं 
नेत्र मींचकर श्रीकृष्ण का ध्यान करने लगीं । प्रियतम के दु:सह विरहजन्य तीव्र ताप से समस्त पाप 
कम्पित हो उठे और ध्यान प्राप्त प्रियतम के परिरम्भणजन्य अनन्त आनन्द से पुण्य भी दुर्वेल हो 
गये। इस तरह व्रजाङ्गना सद्यः क्षीणवन्धन होकर गुणमय देह को त्याग जारवुद्धि से भी उन्हीं 
भगवान्‌ को प्राप्त हो गई । 

समीप में आई हुई ब्रजाङ्गनाओं को देखकर भगवान्‌ अपनी वचन-चातुरी से मोहित 
करते हुए बोले-“हे महाभागाओ, आपका स्वागत हो । हम आप लोगों का कया प्रिय करें ? 
ब्रजमें कुशल तो है ? आप लोग अपने आगमन का कारण कहो । यह्‌ घोररूपा रजनी घोर व्याघादि 
जन्तुओं से निषेवित है । आप लोग ब्रज में जाओ । हें सुमध्यमाओ, यहाँ स्त्रियों को नहीं ठहरना 
चाहिए। आप लोगों के माता, पिता, भाता, पति घर में न देखकर ढूढ़ते होंगे। 
बन्धुओं को संकट न पहुँचाओ। बहुत हो चुका, अब आप लोग विलम्ब मत करो | ब्रज को 
चली जाओ | 

आनन्दकन्द भगवान्‌ श्रीकृष्णचन्द्र ने ब्रजाङ्गनाओं को यही आदेश दिया कि तुम लोग 
गोष्ठ में रहकर अपने पतियों की शुश्रूपा करो । हमारी प्राप्ति क! यही उपाय है । यदि पाति- 
रत्य में तुम्हारी गति न हो तो 'शुश्रूषध्वं सतीः? पतिब्रताओं को सेवा करो । इस व्याज से भगवान्‌ 
ने समस्त पुरुषों को यही उपदेश किया है कि जिनकी गति परब्रह्म की उपासना में न हो वे देवता 
और भाता-पितादि रूप वैदिक और लौकिक ईदवरों को उपासना करें । यदि वे पहले इन ईदवरों 
की सेवा करेंगे तो क्रमशः उन्हें परमेश्‍वर की प्राप्ति हो जायगी । इससे सिद्ध हुआ कि जिन पुरुषों 
के पाप-पुङज की कर्म और उपासना द्वारा निवृत्ति हो गई है वे ही भगवद्धाम में प्रवेश करने के 
अधिकारी हो सकते हें-- 

नराणां क्षीणपापानां कृष्णे भक्तिः प्रजायते । 
इसके सिवा यह भी प्रसिद्ध ही है कि 
वर्णाश्रमाचारवता पुरुषेण परः पुमान्‌ । 
हरिराध्यते पन्था नान्यत्तत्तोषकारणम्‌ ॥। 

अतः यदि तुम वर्णाश्रम-धर्माचार के द्वारा इन लौकिक और वैदिक ईइवरों की सेवा 
करोगे तभी परमेश्वर की प्राप्ति कर सकोगे । अनभिज्ञ पुरुषों को ही मोहवश स्वधमे में अरुचि 
और परधमं में रुचि होती है । इसी प्रकार अर्जुन को भी जो परधमं में रुचि हुई थी वह उसका 


मोह ही था। उसने जो क्षात्रधर्म का परित्याग कर ब्राह्मणधर्म का आश्रय लिया था ओर वन्धुवघ से 
l9 

विरत होकर कहा था कि 'गुरूनहत्वा हि महानुभावान्‌ श्रेयो भोक्तुं भैक्ष्यमपीह लोके' वह उसका 
भयङ्कर व्यामोह्‌ ही था । 

जिस प्रकार रुग्णावस्था में पित्तादि के दूषित हो जाने से लोगों को निम्वादि कटु पदार्थो 
में रुचि होने लगती है और दुग्धादि में अरुचि हो जाती है, उसी प्रकार मोह के कारण ही स्वधर्म 
में अरुचि हुआ करती है । अतः रुचि हो या न हो, उचित यही है कि स्वधर्म का आश्रय लिया 
जाय और परधम का परित्याग किया जाय। 

इससे सिद्ध हुआ कि जिस प्रकार भगवान्‌ ने ब्रजाङ्गनाओं से कहा था कि मुझ परपुरुष 
का सङ्ग छोड़कर तुम अपने पतियों की सेवा करो इसी प्रकार साधारण मनुष्यों को भी उनका 
यही आदेश है कि उन्हें स्वधमं का ही आश्रय लेना चाहिए । जिस प्रकार छत पर जाने के लिये 
प्रत्येक सीढ़ी पर होकर जाना पड़ता है, उसी प्रकार परमात्मप्राप्ति में भी क्रमिक साधना का 
अवलम्बन करना होता है। जो लोग सोपानातिक्रम करके परमोच्च नैष्कर्म्यं का आश्रय लेते 
हैं, उनका ऐसा पतन होता है कि फिर उत्थान होना दुर्लभ हो जाता है। इसी से महापुरुष 
कर्मेत्याग में भय दिखलाया करते हैं । भगवान्‌ ने भी इसी कारण कर्मानुष्ठान को आवश्यकता 
प्रद॑शित करने क लिये अर्जुन से कहा था कि 


संन्यासः कर्मयोगइच निःश्रेयसकरावुभौ । 
तयोस्तु क्मंसंन्यासात्‌ कर्मयोगो विशिष्यते ॥ 
साधारण पुरुषों क लिये तो यही क्रम है ; हाँ, गुणातीतों की बात अळग है । गुणातीत 
तो कहते ही उसे हें जिसपर गुणों का आक्रमण न हो । अतः अज्ञ पुरुषों को उनका अनुकरण न 
करके स्वधर्म का ही आश्रय लेना चाहिए । यदि वे उसे छोड़कर नैष्कर्म्यं पर आरूढ़ होना चाहेंगे, 
तो सर्वथा पतित हो जायेंगे । 
यह बात भी सुनिश्चित है कि प्रयत्न केवल साधन में ही होता है, फल में प्रयत्न नहीं 
होता । साधन क पर्यवसान में फल तो स्वतः प्राप्त हो जाता है । यदि किसी काष्ठ को काटना 
हूँ तो कुठार का उद्यमन और निपातन किया जाता है। वहाँ प्रयत्न की आवश्यकता कुठार के 
उद्यमन-निपातन में ही होती है ; उसके परिणाम में द्वैधीभाव तो स्वयं हो जाता है । इसी प्रकार 
आवश्यकता इसी वात की है कि हम सबसे पहले कमं द्वारा अपनी उच्छृङ्खल प्रवृत्तियों का निरोध 
करके फिर सात्त्विक प्रवृत्तियों द्वारा अपनी राजस, तामस प्रवृत्तियों का निरोध करें। उसके 
पश्चात्‌ जव हमारी सात्त्विक प्रवृत्ति का भौ निरोध हो जायगा तो स्वस्वरूप की उपलब्धि स्वतः 
ही हो जायगी । ज्यों ही मानस व्यापार की शान्ति हुई कि 'तदा द्रष्टुः स्वरूपेऽवस्थानम्‌’ इस 
सूत्र के अनुसार द्रष्ठा की अपने स्वरूप में स्थिति हो जाती है । * 
- वस्तुतः नेष्कम्यं क्या है-इस वात को साधारण पुरुष समझं भी नहीं सकते, इसी लिए 
वे कर्मत्याग की व्यर्थ चेष्टा में प्रवृत्त होते हें । जिस प्रकार नौकारूढ़ व्यक्ति को 'मवश तटस्थ 

वृक्षादि चलते दिखाई देते हें और अपने में स्थिरता प्रतीत होती है, उसी प्रकार अज्ञानियों को 
मोहवश अपने निष्क्रिय शुद्ध स्वरूप में कमें की प्रतीति होती है । इसी वात को भगवान्‌ ने इन 
शब्दों में व्यक्त किया है-- 

कर्मप्यकमं यः पद्येदकमंणि च कर्म यः। 

स बुद्धिमान्‌ मनुष्येषु स युक्तः स च कर्मकृत्‌ ॥। 
वास्तव में अकर्म तो स्वरूपस्थिति है, वह कत्तव्य नहीं है । जो अकर्म को कत्तव्य सम- 


~ a ~ 


झकर देहेन्द्रियव्यापार की निवृत्ति का प्रयत्न करते हें वे अकमं के रह्स्य से सर्वथा अनभिज्ञ 
हें। इस प्रकार का प्रयत्न भी तो एक व्यापार ही हैं ; अतः वह निवृत्ति नहीं, उसे व्यापार- 
शान्ति ही कहा जा सकता है। वस्तुतः 'संग्यासस्तु पूर्णब्रह्मणि सम्यबन्यासः' इस लक्षण क 
अनुसार पूर्ण ब्रह्म में सर्वथा आत्मसमर्पण करने का नाम ही संन्यास है। वह उपेय या साध्य है, 
उपाय था साधन नहीं है । इसी से भगवान्‌ गोपिकाओं को उपदेश करते हैँ कि में तो उपेय हूं, 
तुम मुझे प्राप्त करने के लिये पतिशुश्रूष ण-रूप उपाय का अवलम्वन करो । | 
यदि मोह या दुदेववश तुम्हारी स्वधर्म में निष्ठा नहीं है तो अहङ्कार छोड़ो और द्यास्चज्ञों 
का सत्सङ्ग करो । इससे स्वधर्म में तुम्हारी अभिरुचि होगी । इसी वात को लक्षित करने के 
लिए भगवान्‌ ने व्रजाङ्गनाओं से कहा है-'ुश्रूषध्वं सतीः' (सत्पुरुषों की सेवा करो) स्त्रियों 
के लिये पतित्रता ही सत्पुरुष हें । जिस प्रकार स्त्रियों के लिये भगवान्‌ ने पतिब्रताओं का सङ्ग 
करने की आज्ञा दी है, उसी प्रकार पुरुषों को शास्त्रज्ञ और निःस्पृह ब्राह्मणों का सहवास करना 
चाहिए । मनु भगवान्‌ ने भी ब्राह्मणों से ही उपदेश ग्रहण करने की आज्ञा दी है । वे कहते हें-- 
अध्येतव्यमिदं शास्त्रं ब्राह्मणेन प्रयत्नतः । 
शिष्येभ्यश्चोपदेष्टव्यं सम्यक्‌ नान्येन केनचित्‌ ॥। 
जो लोग देखादेखी दूसरों को उपदेश करने लगते हैं वे उनके पतन के ही कारण होते हें। 
वास्तविक कल्याण तो शास्त्रज्ञ ब्राह्मण के ही उपदेश से हो सकता है। जिस प्रकार कोई साधा- 
रण पुरुष किसी वैद्यराज के थोड़े से ओधधिप्रयोगों को देखकर यदि स्वयं भी वैद्यराज होने का 
दावा करके ओषधि देने लगे तो वह रोगियों की मृत्य का ही कारण होता है, उसी प्रकार अनधि- 
कारी उपदेशक जनता के अमङ्गल के ही हेतु होते हें। अज्ञ जन केव श्रवण के ही अधिकारी 
हें । शास्त्रज्ञ ब्राह्मणों से श्रवण करके वे अपना कल्याण अवश्य कर सकते हैं ; इसी से भगवान्‌ 
ने कहा है कि-- 
अन्ये त्वेवमजानन्तः श्ुत्वान्येभ्य उपासते । 
तेऽपि चातितरन्त्येव मृत्युं श्रुतिपरायणाः ॥ 
अतः उन्हें आत्मकल्याण के लिये श्रवण तो अवझ्य करना चाहिए, किन्तु दूसरों को 
उपदेश करने का प्रयत्न न करना चाहिए । 

इस प्रकार जिस तरह स्त्रियों को पतिंब्रताओं की सेवा करनी आवश्यक है उसी प्रकार 
पुरुषों को ब्राह्मणों की शुश्रूवा करनी चाहिए । यदि उनकी सेवा में रहते-रहते जल्दी लाभ न भी 
हुआ तो 'जब कछु काल करिय सत्सङ्गा। तबहि उमा होइहि 'मभङ्गा ॥' कुछ दिन धैय 
रखकर उनको सेवा में तत्पर रहो । अधिक मल की निवृत्ति के लिये अधिक काल मार्जन की 
आवश्यकता होती है । इसी तरह जन्म-जन्मान्तर के पापों की निवृत्ति में कुछ समय लगना स्वा- 
भाविक ही है। यदि उनके कथन में रुचि नहीं होती तो भी कुछ काल तो अरुचि से भो उन्हीं 
की आज्ञा में रहो । वेद्य रोगी के लिये हितकर समझकर जो ओबधि देता है, रोगी को किसी 
प्रकार का ननु-नच न करके उसी को सेवन करना चाहिए ; उसे अपनी रुचि की अपेक्षा नहीं 
करनी चाहिए । 
संसार में सत्सङ्ग बहुत दुर्लभ है। साधु जन कहीं साइनबोर्ड लगाकर नहीं बैठते । 
उनको प्राप्ति सौभाग्य से ही होती है। श्री गोसाई जी महाराज कहते हें-- 
सत्सङ्गति संसृति कर अन्ता । 
पुण्य पुञज बिनु मिर्लाह न सन्ता ॥। 
श्रीम ्गवद्गीता में आत्मकल्याण के लिये साधुसेवा की आवश्यकता भगवान्‌ कृष्ण ने 
इस प्रकार दिखलाई है-- 
“तद्विद्धि प्रणिपातेन परिप्रशनेन सेवया । 
उपदेक्यन्ति ते ज्ञानं ज्ञानिनस्तत्वदश्िनः ॥।' 
किन्तु सेवा में धेर्यं की बहुत आवश्यकता है ; जल्दबाजी से काम नहीं चलता । देखो 
इन्द्र ने दीर्घं काल तक सेवा की तभी उसका अन्तःकरण शुद्ध हुआ और वह आत्मतत्त्व की उप- 
लब्धि में समर्थ हो सका । 
गीता में भगवान्‌ श्रीकृष्णचन्द्र कहते हें-- 
परित्राणाय साधूनां विनाशाय च दुष्कृतास्‌ । 
धर्मसंस्थापनार्थाय सम्भवामि युगे-यगे ॥ 
इस प्रकार भगवान्‌ ने 'साधुओं का परित्राण' अपने अवतार का प्रधान प्रयोजन वत- 
लाया है। अब यह प्रश्न होता है कि साधु किसे कहते हें। भाष्यकार भगवान्‌ शङ्कराचार्य 
ने 'साधूनाम्‌' इस पद का पर्याय 'सन्मार्गस्थानाम्‌' लिखा है। 
किन्तु सन्मार्ग क्या है ? इसका निर्णय होना बहुत कठिन है। यदि कहा जाय कि 
शास्त्रानुमोदित मार्ग का नाम सम्मारग है, तो इसमें भी सन्देह होता है; क्योंकि यह निश्चय होना 
कठिन है कि सच्छास्त्र कौन है । लोग शङ्का करते हें कि वेद ही ` सच्छास्त्र क्यों है, कुरान या 
बाइबिल आदि को ही प्रधान सच्छास्त्र क्यों न माना जाय? यद्यपि यह बात युक्त से भी 
सिद्ध की जा सकती है कि वेद ही सच्छास्त्र है तथापि यहाँ इसका प्रसंग नहीं है। इसलिये 
विशेष न कहकर थोड़ा-सा संकेत किया जाता है । 

मान लीजिये आपको कहीं जाना है । अपने ध्रुव की ओर जाते-जातें आगे चलने पर 
आपको चार मार्ग मिले । उस समय चारों मार्गो से यात्री आ-जा रहे हें। आप उनसे पूछते 
हें कि अमुक स्थान को कौन मार्ग जाता है, तो वे सभी अपने-अपने मार्ग को वहाँ जानेवाला और 
अधिक सुविधाजनक वतलाते हैं। वे अपने-अपने मार्ग की प्रशंसा करते हें-इतना ही नहीं 
अपितु अपने से भिन्न मांगों को विध्नवहुल और त्याज्य भी वतलाते हें ऐसी अवस्था में आप 
कया करेंगे? हमारे विचार से तो आप यही देखेंगे कि इनमें कोई हमारा परिचित (आप्त- 
पुरुष) भी है। तव उनमें जो आपके ग्राम के आस-पास का होगा, औरों की अपेक्षा उसी का 
विश्वास करोगे । अतः विचारवानों का यही कत्तव्य है कि आप्तवाक्य का अवलम्वन करें। 
यह साधारण धर्म कहा जाता है कि जो आचार-विचार अपनी कुलपरम्परा से चला आया हो 
उसी का आश्रय लिया जाय । आप जिस देश, जाति, सम्प्रदाय या कुल में उत्पन्न हुए हैँ उसमें जो 
पुरुष या शास्त्र अधिक आदरणीय माने गये हों उन्हीं के मागे का अवलम्वन करें, क्योंकि पिता 
अपने पुत्र का अहित कभी नहीं चाह सकता | अतः पिता-प्रपितामह-क्रम से जो मार्ग चला 
आया हो उसी का आश्रय लेना चाहिए । 
धर्म के विषय में यह व्यापक लक्षण है । यह जैसा हिन्दुओं के लिये है वैसा ही ईसाई, 
मुसलमान, जैन, बौद्ध आदि अन्य मतावलम्वियों के लिये भी है । उन्हें भी अपने-अपने आचार्य 
और धर्मग्रन्थों का आश्रय लेना चाहिए। यदि आप आरम्भ से ही यह निइचय करने लगेंगे कि 
कौन मार्ग श्रेष्ठ है तो इसका निर्णय कभी नहीं कर सकेंगे । यह तो वहुत लम्वा-चोड़ा क्रम है, 
इसका निर्णय तो कभी नहीं होगा । ऐसी अवस्था में आप धर्ममागे का अवलम्वन कंसे कर सकेंगे ? 
राजा को सारी शक्तियाँ प्राप्त होती हें; वह चाहे जिसे उजाड़ सकता है और चाहे 
जिसे बसा सकता है; उसे कोई रोकनेवाला नहीं होता । फिर भी वह्‌ अपने ही वनाये हुए 
नियमों का अनुसरण करता है। वस्तुतः विना नियम के कोई भी व्यवस्था हो नहीं सकती । 
इस प्रकार की नियम-श्रुङ्कला का नाम ही तो धर्म है। लौकिक श्शुङ्कला से वद्ध प्रवृत्ति का 
नाम लौकिक व्यवहार है और वैदिक श्ुङ्कला से बद्ध प्रवृत्ति का नाम धमं है। किन्तु नियम- 
निर्माण का कार्य अभिज्ञ पुरुष ही कर सकते हें; अतः यहाँ फिर हमारा वही लक्षण लागू हो जाता 
है कि जो जिस धर्म, जिस जाति और जिस कुळ में उत्पन्न हुए हैं उन्हें उसी में उत्पन्न हुए आप्तं 
पुरुषों के मार्ग का अवलम्वन करना चाहिए । 
विद्यार्थी को यदि कोई अक्षर दिखलाकर कहा जाय कि यह 'क' है और इस पर वह 
कहने लगे कि इसे 'क' क्यों कहते हें तो उसे इसका हेतु किसी प्रकार नहीं समझाया जा सकता 
और उसे कोरा ही रहना पड़ेगा । इसका ज्ञान प्राप्त करने के लिये तो पहले-पहल उसे आचार्य 
के कथन में अन्ध-श्रद्धा ही करनी होगी | पीछे जव उसकी वुद्धि विकसित होगी और उसे 
व्याकरण-शास्त्र के सूक्ष्म रहस्य का पता चलेगा तो उसे स्वयं ही सब वात मालूम हो जायगी । 
जब वैद्य रोगी को ओषधि देता है तो वह क्यों नहीं कहता कि में इसे क्यों सेवन करूं । उस समय 

उसे वंद्य में श्रद्धा करनी ही पड़ती है । श्रुति ने भी “श्रद्धत्स्व तात श्रद्धत्स्व' इस अजात शत्रु की 
उक्ति द्वारा श्रद्धा का ही विशेष महत्त्व प्रतिपादन किया है । 

अतः आस्तिकों को यह तर्क करने की आवश्यकता नहीं है कि वेद अपौरुषेय क्यों हें ? 
जो आर्यावत्ते में उत्पन्न हुए हें और आर्यधर्मावलम्बी हें उन्हें पहले-पहल ऐसा मानना ही चाहिए। 
पीछे जब समझने की योग्यता होगी तब वे इस तथ्य को समझ भी सकेंगे । पहले योग्यता 
प्राप्त करो; 'इलोकवातिक' 'तन्त्रबातिक' और 'पञ्चपादिका विवरण” आदि ग्रन्थों को देखो; 
तब समझ सकोगे कि वेद अपौरुषेय क्यों हें । उस समय तुम यह जान लोगे कि वेद ही सच्छास्त्र 
क्यों हें और उनसे भिन्न किसी अन्य ग्रन्थ को यह सम्मान क्यों प्राप्त नहीं है? इन्हीं के अनुमोदित 
धर्म की रक्षा करने के लिये भगवान्‌ कह रहे हें-- 


परित्राणाय साधूनां विनाशाय च दुष्कृताम्‌ । 
घर्ससंस्थापनार्थाय- सम्भवामि ` युगे-युगे ॥। 


अव तक हमने जो कुछ कहा है वह हमारी ही कल्पना हो-ऐसी बात नहीं है । भगवान्‌ 
ने भी कत्तंव्याकत्त॑व्य का विवेचन करने के लिये शास्त्र की ही शरण छेने की आज्ञा दी है। 
इसी से वे कहते हें-'तस्माच्छास्त्रं प्रमाणं ते कार्याकार्यव्यचस्थितो ।' वह शास्त्र वया है? 
इसका भगवान्‌ स्पष्टतया खुले शब्दों में उत्तर देते हें कि 'बेदेशच सवे रहमेब देद्यो'। अत 
वेद ही सच्छास्त्र है | 

पुर्वेमीमांसक 'शास्त्र' शब्द का अर्थ वेद ही करते हें। उत्तर-मीमांसा का सूत्र है- 
'शास्त्रयोनित्वत्‌'; इसकी व्याख्या करते हुए आचार्य लोग कहते हें 'आस्त्रस्‌ ऋग्देदादि'। 
सांख्यादि में तो 'शास्त्र' शब्द का उपचार से प्रयोग होता है। जैसे 'वेदान्त' शब्द का मुख्य 
अर्थ उपनिषद्‌ है; ब्रह्मसूत्रादि में उसका औपचारक प्रयोग होता है, क्‍योंकि वे उन्हीं का विचार 
करते ह्‌ं। 'शिष्यते हितमुपदिशयतेऽनेन इति शास्त्रम्‌’ इस व्युत्पत्ति के अनुसार भी वेद ही 
शास्त्र हैं, क्योंकि निरपेक्ष हित का उपदेश उन्हीं में किया गया है । अन्य शास्त्रों में जो हितोपदेश 
है उसे श्रुति-प्रामाण्य की अपेक्षा है । वेदिक लोग दर्शन, स्मृति और गीता का भी स्वतःप्रामाण्य 
नहीं मानते; उनका प्रामाण्य वेंदमूलक होने के ही कारण है । “मनुस्मृति इसी लिये प्रामाणिक 
है क्योंकि वह वेदानुमोदित धमं का प्रतिपादन करती है और श्रुति उसके लिये कहती है कि 'यहे 
सनुरवदत्तद्भषजम्‌' । श्रीमद्भगवद्गीता भी वेदानुसारिणी होने के कारण ही प्रमाणिक है। 
यदि भगवदुक्ति होने के कारण उसे स्वत:-प्रमाण कहा जाय तो बौद्ध दर्शन भी प्रामाणिक मांना 
जायगा । किन्तु वेद-विरुद्ध होने के कारण बौद्ध दशन भगवदवतार भगवान्‌ बुद्ध की उक्ति 
होने पर भी प्रामाणिक नहीं है । 

प्रमाणों का किसी अर्थ में सांकयं होता है और किसी में व्यवस्था होती है । दाब्द केवल 
श्रोत्रेन्द्रिय से ही ग्रहण किया जा सकता है। उसका ज्ञान किसी अन्य इन्द्रिय से नहीं हो सकता । 


bs 

अतः श्रोत्र शव्द ग्रहण में इन्द्रियान्तर-निरपेक्ष प्रमाण है । यहाँ प्रमाण की व्यवस्था है । किन्तु 
दूरस्थ जल नेत्र से भी ग्रहण किया जा सकता है । ऐसें ही और भी कितने ही पदार्थ हूँ जो कई 
प्रमाणों से ज्ञात हो सकते हें । उनमें घ्रमाणों का सांकर्य है। 

वेद स्वतःप्रमाण हें और गीतादि का प्रामाणिकत्व वेदमूलक होने के कारण है-ऐसा 
कहकर हमने गीता का निरादर नहीं किया । जैसा हम पहले दिखा चुके हें हमारा यह कथन 
भगवदुकिति के ही अनुसार है । अतः यह तो उसका सम्मान है। जो लोग ऐसा कुतक करते हैं 
कि गीता के वेदानुसारी होने में क्या प्रमाण हैं उनकी यह चेष्टा साहस मात्र है। गीता के 
वेदानुसारित्व में शङ्का करना वड़ी भारी धृष्टता है। 

एक वात वहुत ध्यान देने योग्य है। लोग चमत्कारों से बहुत आकषित होते हैं । 
शास्त्रानुयायियों पर जनता की ऐसी श्रद्धा नहीं होती जैसी कि चमत्कारों पर होती है । किन्तु 
ऐसा कोई नियम नहीं है कि सिद्धि वैदिकों में ही होती हो जैन आदि अन्य मतावलम्वियों 
में भो सिद्धियाँ और तितिक्षा आदि गुण देखे जाते हें परन्तु उनका अनुगमन नहीं करना 
चाहिए । वैदिक मतावलम्बी यदि इन गुणों से शून्य हो तो भी उसी का अनुसरण करना चाहिए । 
यदि अहिंसा और दया आदि भी हमारे शास्त्रों की विधि से बिपरीत हों तो वे पाप हें और 
शास्त्रानुमोदित हिसा भी धमे है। अर्जुन को दया और करुणा ही तो हो रही थी; परन्तु 
भगवान्‌ कहते हें-- 


'कतस्त्वा कष्मलमिदं विषमे समुपस्थितम्‌ । 
अनांजुष्टमस्वर्यमकोतिकरमर्जुन ।।' 


€ 


इस प्रकार भगवान्‌ ने उस दया और करुणा को भी 'अनार्यजुष्ट', 'अस्बग्यं' और 
'अकोतिकर', 'कष्मल' (पाप) कहकर त्याज्य बतलाया है । 

अतः पहले लकीर के फकीर बनो । जो कुछ शास्त्र कहता है उसे आँख मूंदकर ग्रहण 
करो । पहले कुछ योग्यता प्राप्त कर लो तव निर्णय करना । यदि तुम्हें कोई अनुमान करना 
है तो पहल प्रतिज्ञा; व्याप्ति एवं निगमन आदि पञ्चावयव वाक्य एवं देवाभास आदि का ज्ञान 
प्राप्त करो । जब तक तुम्हें सत्‌ और असत्‌ हेतु का विवेक न होगा तब तक ठीक-ठीक अनुमान 
कैसे कर सकोगे ? ६ 

हमें शान्ति, तितिक्षा और अहिंसा ये कुछ भी अपेक्षित नहीं हैं; हमें केवल वेदिक विधि 
की अपेक्षा है। जो ऐसा मानते हैं कि 'तस्माच्छास्त्रं प्रमाणं ते कार्याकार्यव्यबंस्थितो' यह 
भगवद्वाक्य है और जो भगवद्वाक्य को अपना सर्वस्व मानने का दावा करते हैँ उन्हें तो यही कत्तव्य 
है, औरों के लिये हमारा कुछ कहना नहीं है। आज-कळ लोगों की कुछ एसी प्रवृत्ति है कि जब वे 
दूसरों के आचरण पर दृष्टि डालते हें तो उन्हें निरी भूलें दिखाई देती हैं, किन्तु अपनी भूल उन्हें 
कभी नहीं दीखती । श्रीगोसाई जी महाराज कहते हें-'पर उपदेश कुसल बहुतेरे । जे आचर्राह 

ते नर न घनेरे।।' अतः दूसरों की समीक्षा में न पड़कर हमें पहले अपनी ही ओर देखना 
चाहिए । 
शास्त्र की आज्ञा है कि “स्वधर्माचरणं शक्त्या विधर्माच्च निवतंनस्‌' (स्वधर्म का 
यथाशक्ति पालन करना चाहिए और विधर्म का त्याग) जो लोग यथाशक्ति स्वधर्म का पालन 
करते हैं वे ही सत्पुरुष हें । कुछ कर्म तो ऐसे हें जिनका न करना पाप है; जैसे सन्ध्या, अग्निहोत्र 
एवं बलिवेशवदेव आदि | वे नित्य कर्म हें। इसी प्रकार पार्वण श्राद्धादि नैमित्तिक कमं भी 
अवश्य कत्तव्य हें। उनका परित्याग करने में दोष माना गया है। आज थोड़े से ब्राह्मण ही 
एसे दिखाई देते हें जो इन सव धमों का यथायोग्य पालन करते हें । परन्तु उनके प्रति अन्य लोगों 
की विशेष आस्था नहीं देखी जाती; अतः उनका उत्साह भी कितने दिन रह सकेगा । प्रवृत्ति 
के लिये आस्था की भी अत्यन्त आवश्यकता है । इसी लिये प्रत्येक ग्रन्थ के पहले उसका माहात्म्य 
दिया जाता है। और उस ग्रन्थ के पाठ के समय उसका पाठ भी अनिवार्य होता है । वह अर्थवाद 
अभिरुचि की वृद्धि के लिये है । किन्तु उस कमें के कर्ता को उसमें अर्थवाद दृष्टि नहीं करनी 
चाहिए । इसी से नाम में अर्थवाद वुद्धि करना भी एक नामापराध माना गया है । नामोच्चारण 
न करने का दोष निवृत्त हो सकता है; परन्तु नामापराध की निवृत्ति नहीं हो सकती । अतः 
यदि वैदिक कर्मों की प्रवृत्ति करनी है तो उसका माहात्म्य भी सत्पुरुषोंमें प्रख्यात होना चाहिए । 
कर्मं योग की आज भी बहुत महिमा है । परन्तु इस समय इसके अनेक अर्थ हो रहे हैं । 'योगः 
कर्मसु कोशलम्‌' इस भगवदुक्ति का आश्रय लेकर महात्मा तिलक ने तो कर्म करने को कुशलता 
को ही कर्मयोग कहा है। किन्तु भगवान्‌ का तो यही कथन हैं कि “कर्म ब्रह्मघ्रतिष्ठितम्‌' अर्थात्‌ 
कमं ब्रह्म में स्थित हैं । यहाँ 'ब्रह्म' शब्द का अर्थ करते हुए वे कहते हें कि 'ब्रह्माक्षरसमुऱटूचम्‌' 
अर्थात्‌ ब्रह्म अक्षर परमात्मा से उत्पन्न हुआ है। अतः वेद ही ब्रह्मं है और वेदोबत कमं ही 
कर्मयोग है । 
आज भक्तशिरोमणि श्रीगोसाई जी महाराज की, 'कलि नाहि धर्म न कमं विवेकू । 
रामनाम अवलम्बन एक्‌' इस उक्ति का अवलम्वन करके' सारे धर्म-कर्मों को तिलाञजछि देकर 
केवल हूरिनाम-सङ्कीतन में लगने की ही प्रवृत्ति हो रही है। हम भगवन्नाम रुद्धीत॑न को 
हेय-दृष्टि से नहीं देखते वह तो परम मङ्गलमय है। परन्तु गोसाई जी के तात्पर्यं को न 
समझकर उनकी उक्ति का आश्रय लेकर कत्तव्य कर्म की अवहेलना करना कदापि क्षम्य नहीं 
हो सकता । 
जब तक कमें के करने में परम लाभ सुनिश्चित न होगा और उसके परित्याग में परम 
हानि का निश्‍चय न होगा तब तक उसमें प्रवृत्ति नहीं हो सकंती । जिस प्रकार आत्मज्ञान के 
लिये श्रुति कहती है कि 'इह चेदवेदीदथ सत्यमस्ति न चेदिहावदीन्भहती विनष्टिः' उसी प्रकार 
कर्म के अकरण में भी प्रत्यवाय प्राप्ति का पूर्ण निइचय होना चाहिए । इसी से अग्निहोत्रादि 
नित्य कमो के लिये तो शास्त्र की जबरदस्त आज्ञा है किन्तु सोमादि नित्य कर्मों के लिये 


श्रीरासलीलारहस्य॑ १५३ 


यथाशक्ति पद का अध्याहार किया गया है । नित्यकर्मो में भी यथाशक्ति पद का अध्याहार 
हो सकता है; जैसे रोग के समय सन्ध्योपासंन न कर सके तो केवल मानसिक संध्या ही कर ले 
अथवा केवळ अर्ध्यदान कर ले । किन्तु अधर्म तो कभी कत्तव्य नहीं हो सकता । अतः क्षत्रिय 
वैशय को ब्राह्मण के घर्म का आश्रय करना अथवा शूद्र को वेदाध्ययन करना कभो विहित 
नहीं हो सकता । 
इसलिये यदि तुम परम कल्याण चाहते हो तो एसे ब्राह्मणों का समाश्रयण करो जो पाप 
से सर्वथा वचा हुआ हो और धर्म का यथादाक्ति पालन करता हो। वही सत्पुरुष हैं। उसकी 
सेवा करने से ही परमात्मा को प्राप्ति कर सकोगे । भगवान्‌ ने “शुश्रूषध्वं सती: ऐसा कहकर 
सर्वसाधारण को यही उपदेश किया है । 
पहले कह चुके हैँ कि जीवमात्र परतन्त्र होने के कारण केवल परब्रह्म परमात्मा ही पूर्ण 
पुरुष है । 'पतीन्‌ शुश्ूषध्वस्‌' इस कथन से भी स्त्रीमात्र के परमपति सच्चिदानन्दघन परमपुरुष 
परमात्मा ही विवक्षित हें । अतः जिस प्रकार स्त्रियों को पतियों का शुश्रूषण आवश्यक है उसी 
प्रकार जीवमात्र को पुर्ण परब्रह्म परमेश्वर की आराधना करना परम कत्तव्य है। इसमें किसी 
प्रकार की शङ्का नहीं करनी चाहिए । 
परन्तु एक ही परमात्मा की आराधना विवक्षित होने पर भी यहाँ 'पतीन्‌' ऐसा 
बहुवचन क्यों है ? यह कथन जीवभेद की दृष्टि से है । जिस प्रकार गगनस्थ सूर्य एक ही है 
तथापि जळपात्रों के भेद से उसके अनेकों प्रतिबिम्ब पड़ते हें, उसी प्रकार एक ही सच्चिदानन्दघन 
परमात्मा विभिन्न अन्तःकरणों में बिभिन्न रूप से प्रतिफलित हो रहे हें। अथवा भावनाभेद 
या अवतारभेद के कारण यह वहुवचन हो सकता है, क्योंकि एक ही भगवान्‌ राम, कृष्ण, दिव 
आदि अनेकों रूपों में प्रकट हुए हैं गोपाङ्गनाओं के लिये तो यह प्रयोग आदरार्थ भी हो सकता 
है, क्योंकि उनके लिये तो एकमात्र भगवान्‌ ही आराध्यदेव, रक्षक, पति और गुरु हें, तथा गुरुजन 
आदि आदरणीय व्यक्तियों के लिये वहुवचन का प्रयोग किया जाता है । इसके सिवा इस प्रकरण 
में रासलीला के समय एक ही भगवान्‌ अनेकरूप होनेवाल हें । अतः भावी भेद के कारण भी 
कथन हो सकता है। 
यदि तुम पतिशुश्रूषण की रीति न जानती हो, तुम्हें इस वात का पता न हो कि पतिदेव 
को किस प्रकार अपने अनुकूल बनाया जाता है तो 'शुश्रूषध्वं सतीः'-पतिव्रताओं की सेवा करो । 
इससे तुम सेवा की विधि जान जाओगी । जैसे श्रीसीताजी को श्रीअनसूयाजी और कौझल्याजी 
आदि ने उपदेश किया था उसी प्रकार, जीव अपने परमपति सर्वेश्वर भगवान्‌ को कंसे अपने 
अनुकूल करे यदि यह जानना हो तो, उसे वैसा आचरण जानने के लिये सत्पुरुषों की सेवा 
करनी चाहिए। जो लोग भगवान्‌ को प्रसन्न करना जानते हें और जो शास्त्रा- 
नुमोदित मार्ग से चलते हें वे ही इस मागे में सत्पुरुष हें । उनको कृपा से भगवान्‌ की प्राप्ति हो 
जाने पर फिर कुछ भी दुर्लभ नहीं रहता । भगवान्‌ के संकल्प से ही बन्ध-मोक्ष की प्रवृत्ति है । 
20 

जव तक भगवान्‌ में अनुराग नहीं है तब तंक तुम कैसे ही विद्वान्‌ या मेधावी हो यों ही 
भटकते रह जाओगे । सारा शास्त्रज्ञान भी भगव:ड्भ क्ति विमुखों के लिये केवल भारमात्र रह 
जाता है । 


मऱद्क्तिविमुखानां हि झास्त्रगतेषु सुह्यताम्‌। 
न ज्ञानंन च मोक्षः स्यात्तेषां जन्मदतेरपि॥। 


यह बात भगव-ड्रक्ति-विमुख झास्त्रज्ञों के लिये है। इससे हम शास्त्र की अवहेलना 
नहीं करते । एसा शास्त्रज्ञ दूसरों का कल्याण तो कर सकता है, किन्तु स्वयं कोरा ही रह जाता 
है; जसे दीपक औरों को तो प्रकाशित करता है, किन्तु उसके नीचे अँधेरा ही रहता है । इस 
विषय में विद्वानों की भी एसी ही सम्मति है कि विद्वान्‌ रागी होने पर भी दूसरों का कल्याण कर 
सकता है, किन्तु शास्त्रानभिज्ञ पुरुष विरक्त रहनेपर भी दूसरों को पथप्रदर्शन नहीं कर सकता । 
जिसके हाथ में दीपक है बह्‌ स्वयं भले ही अँधेरे में रहे परन्तु दूसरों को तो प्रकादा प्रदान कर ही 
सकता है। इसी प्रकार एक विद्वान्‌ भी, जो सब प्रकार के अधिकारियों के लिये तदनुकूल 
साधनों का ज्ञान रखता है, यदि स्वयं आचरण न भी करे तो भी दूसरों को तो ठीक-ठीक उपदेश 
कर ही सकता है । एसी गाथा भी है कि कहीं कथा होती थी । उसे सुन-सुनकर श्रोता तो कितने 
ही मुक्त हो गये परन्तु पण्डितजी कथा ही वाँचते रह गये । क्योंकि जब तक शास्त्रानुमोदित 
आचरण न होगा तब तक केवल शास्त्रज्ञान से कोई कल्याण का पात्र नहीं हो सकता । 'आचार- 
हीनं न पुनन्ति बेदाः' मरणकाल में सारे शास्त्र इसी प्रकार छोड़कर चले जाते हें जैसे पत्रहीन 
वृक्ष को पक्षिण । अतः आत्मकल्याण में आचरण की ही प्रधानता है । इसी से कहा है-- 


पण्डिता बहवो राजन्‌ बहुज्ञाः संशयच्छिदः । 
सदसस्पतयो ह्याक असन्तोषात्पतन्त्यधः ।। 


अतः साधन-सम्पन्न प्राणी ही आत्मकल्याण कर सकता है। इसलिये जो शास्त्रज्ञ 
है परन्तु शास्त्रोक्त धर्मो में निष्ठा नहीं रखता उसके लिये शास्त्र अकिञ्चित्कर हें । वह दूसरे 
के लिये अवई॑य आदरणीय है परन्तु उसे स्वयं अपने पर जुगुप्सा ही करनी चाहिए । उसके प्रति 
श्रद्धा और सद्भाव रखने से दूसरों का कल्याण अवश्य हो सकता है; भले ही बह स्वयं नरकगामी 
ही हो । कई पदार्थ ऐसे हैं, जो स्वतः स्वरूपत: पतित हैं ,परन्तु यदि उनकी विधिवत्‌ सेवा-पूजा 
की जाय तो अपने उपासक का कल्याण कर सकते हैं | गौ स्वयं पशु है, परन्तु अपने भकत को 
गोलोक ले जाती हैं । अश्वत्थ वृक्ष स्वयं पापयोनि स्थावर है, किन्तु अपनी पूजा करनेवाले 
का कल्याण कर सकता है । इसी प्रकार ब्राह्मण यद्यपि शारीर दृष्टि से महा अपवित्र, अस्थि- 
मांस एवं चर्भरूप ही है, तो भी अपने में श्रद्धा रखनेवाळे के लिये तो सब प्रकार मंगल का ही 
कारण होता है। 

ते हें 
ट्‌ 


ब्राह्मण यदि दुराचारी भी हो तो भी पूजनीय है । श्रीगोसाई जी महाराज कहते 
पूजिय विप्र सकलगुणहीना। 
नह न शूद्र गुण ज्ञान प्रवीना ॥ 
दुष्टड धेनु दुही सुनि भाई। 
पथु रासभी दुही न जाई॥ 
ऐसी ही वात एक स्मृति में भी कही गई है--- 
दुःशीलोऽपि द्विजः पूज्यः न तु शूद्रो जितेन्द्रियः । 
कः परित्यज्य गां दुष्टां दुहेचछीलवतीं खरीम्‌॥ 
भगवान्‌ कृष्ण कहते हेँ-- 
न ब्राह्मणान्मे दयितं रूपसेतच्चतुर्भृजम्‌ । 
सर्ववेदमयो विप्र सर्वदेवमयो ह्यहम्‌ ॥ 
यह वात सुशिक्षित और सदाचार सम्पन्न ब्राह्मणों के लिये ही कही गई हो ऐसी वात 
नहीं है। भगवान्‌ का तो यह कथन है कि--- 
ब्राह्मणो जन्मना श्रेयान्सरवंषां प्राणिनामिह । 
विद्यया तपसा ठुष्ट्या किसुं मत्कलया युतः ॥। 
किन्तु इससे यह नहीं समझना चाहिए कि इस प्रकार का गुणहीन व्राह्मण स्वयं भी 
कल्याण का पात्र हो सकता है। उसे स्वयं तो नरक ही भोगना पड़ेगा । उसकी अपेक्षा तो 
स्वधर्मनिष्ठ शूद्र की ही सद्गति होनी अधिक सम्भव है। इसी भाव को लक्ष्य में रखकर 
श्रीमद्भागवत में कहा है--- 
'विभ्र/द्‌द्विषड्गुणयुतादरविन्दनाभपदारविस्दविमुखाच्छ्चपचं वरिष्ठम्‌’ भन्ये । 
इस प्रकार श्रीमद्भागवत में कहीं तो गुणहीन व्राह्मण को भी सर्वथा पुजनीय वतलाया 
गया है और कहीं भगव द्क्तिहीन ट्वादश-गुण-विदिष्ट ब्राह्मण की अपेक्षा भगवच्चरणानुरागी 
इवपच की उत्कृष्टता दिखलाई गई है। आजकल ब्राह्मण लोग तो प्रशंसा-परक वाक्यों को 
लेकर अपनी पूजनीयता का दावा करते हैं और अब्राह्मण लोग निन्दापरक वाक्यों को लेकर 
उन्हें नीचा दिखाने का प्रयत्न करते हें। परन्तु वातं बिल्कुल उलटी है । वस्तुतः ब्राह्मणों 
को तो यह चाहिए कि अपने ब्राह्मणत्व का अभिमान छोड़कर निन्दापरक वाक्यों के अभिप्राया- 
नुसार भगव-द्वक्ति और शास्त्रानुमोदित आचरण को ग्रहण करें तथा अब्राह्मणों को यह उचित 
है कि ब्राह्मणों के गुण-दोष की ओर न देखकर ब्राह्मणमात्र में श्रद्धा रखें; क्योंकि शास्त्र में जहाँ 
आचारहोन ब्राह्मण को निन्दा की गई है वह उनके कल्याण की दृष्टि से है और जहाँ उनकी 
प्रशंसा की गई है वह ब्राह्मणेतर वर्णो की ब्राह्मणमात्र के प्रति श्रद्धा परिपक्व करने के लि हैं । 

संसार में शास्त्रज्ञ होना सरल है, परन्तु अपने परम प्रेमास्पद प्रभु को स्वानुकूल 
कर लेना परम दुर्लभ है | किन्तु भूषण यही है । पत्नी बड़ी रूपवती हो और तरह-तरह के वस्त्रा- 
लंकारों से सुसज्जिता हो, परन्तु यह उसका भूषण नहीं है। उसकी वास्तविक शोभा तो इसी 
में है कि वह अपने प्राणाधार प्रियतम को अपने अनुकूल बना ले । इसी प्रकार शास्त्रज्ञों का 
भूषण भी यही है कि वे परम प्रभु श्रीपरमात्मा को अपने अनुकूल कर लें । जहाँ भगवान्‌ रहते 
हैं वहीं सारे गुण रहते हें; अतः यदि भगवान्‌ प्रसन्न हो गये तो मानो सर्वगुण सम्पन्नता प्राप्त 
हो गई । इसी से “पतीन्‌ शुश्रूषध्वं. ऐसा कहा है। और इस पति-शुश्ूषा का प्रकार समझने 
के लिये 'शुश्रूषध्वंसतीः' यह कहा है । 

यहाँ ब्रजाङ्गनाओं के लिये “सतीः? दाव्द से क्या विवक्षित होगा ? उनके लिये जो 
भिन्न यूथेश्वरियाँ हें वे ही सती हें। उनकी शुश्रूषा करने से ही वे अचिन्त्यानन्दसुधासिन्वु 
भगवान्‌ के सौन्दर्य एवं माधूर्य रस का समास्वादन कर सकेगी, क्योंकि वे यूथेशवरियाँ भगवान्‌ 
को स्वाधीन करना जानती हें। भगवान्‌ का यह उपदेश पहले भी है कि यहाँ जो आह्वादिनी- 
शक्ति स्वरूपा श्री रासेश्वरी हें उनके कृपाकटाक्ष से ही यथेइवरी ब्रजबालाओं को 
भगवान्‌ को स्वाधीन करने का सामर्थ्यं प्राप्त हुआ है। इसी प्रकार अन्य गोपाङ्गनाओं को 
उन यूथेशवरियों को सेवा करने से ही उसकी प्राप्ति हो सकती है। अतः उन्हें उन्हीं का आश्रय 
लेना चाहिए । 

किन्तु इसके लिये ब्रज में जाने की क्या आवश्यकता थी ? इसका कारण बतळाते हें-- 

क्रन्दन्ति बाला वत्साइच तान्पाययत दुह्यत । 

यह ऐसी ही वात है जैसे “मामनुस्मर युद्धय च'। इधर अपनी प्राप्ति के लिये भगवान्‌ 
उन्हें यूथरवरियों की सेवा करने का आदेश देते हें और उधर इसके साथ ही बालकों को दुग्ध- 
पान कराने और गोदोहन करने की भी आज्ञा दे रहे हें। इससे सर्वसाधारण के लिये भगवान्‌ 
का यही मत प्रतीत होता है कि उन्हें निरन्तर भगवत्स्मरण करते हुए अपने लौकिक और वैदिक 
कत्तंव्यों का भी यथावत्‌ पालन करते रहना चाहिए । स्त्रियों के लिये बालकों को दुग्धपान 
कराना आदि गृहक्रत्य धमं ही है । जिस प्रकार स्त्रियों के लिये युद्ध और वैश्यों के लिये व्यापार 
कत्तंव्य है उसी प्रकार स्त्रियों को सब प्रकार के गृहक्रत्यों को सुचारु रूप से सम्पन्न करते रहना 
चाहिए 

इधर “क्रन्दन्ति बाला वत्साइच तान्पाययत दुह्यत' इस वाकय से अन्य जीवरूप स्त्रियों 
के लिये भगवान्‌ का यह उपदेश है कि जब तुभ मेरी ओर आने लगते हो तो ये अज्ञानी इन्द्रिया- 
घिष्ठाता देवगण अपने पशु को अपने अधिकार से बाहर जाता देखकर 'कऋन्दन्तिः--चिल्लाने 
लगते हें । ये विघ्न करने में समर्थ हें इसलिये उस साधक के मागे में तरह-तरह के विघ्न उप- 
स्थित कर देते हें । श्रीमद्भागवत में कहा है-- 

(वां सेवतां सुरकृता बहवोऽन्तरायाः स्वोको विलङ्घ्य व्रजतां परमं पदं ते ।' 

देवता लोग नहीं चाहते कि यह प्राणी उनके पञ्जे से निकलकर भगवद्धाम में प्रवेश 
करे। श्रुति भगवती कहती है 'नैतद्देवानां प्रियं यदैतन्मनुष्या विद्यु अतः ऐसी परिस्थिति होने 
पर ये वालक और वत्स रूप देवगण क्रन्दन करने लगते हें । वाळ अज्ञ को कहते हैं । देवता लोग 

रोगप्रधान हैं, अभोक्ता आत्मतत्त्व में उत्तकी गति नहीं है इसलिए वे 'बाल' हें तथा ऐसी पांदादिक 

प्रवृत्ति के कारण ही उन्हें 'बत्साः' कहा गया है । देवताओं को 'असुर” भी कहा गया है--'असुर्या 
नाम ते लोकाः अन्धेन तमसा वृताः । 'असु' झब्द का अर्थ प्राण है; 'असुषु रमन्त इति असुरा 
इस व्युत्पत्ति के अनुसार देवताओं को असुर कहा गया है, क्योंकि उनकी प्रवृत्ति प्राणादि अनात्मा 
के पोषण में ही 

जिस समथ देवासुर-संग्राम में देवताओं को विजय प्राप्त हुई तो वे भगवान्‌ को भूलकर 
अभिमानवश उसे अपना ही पुरुपार्थं समझने लगे | वे इस वातं को भूल गये कि हमारे देह, 
इन्द्रिय एवं अन्तःकरण आदि सभी जड़ हें । सर्वान्तर्यामी श्रीहरि की प्रेरणा के विना उनमें कुछ 
भी गति नहीं हो सकती । 


ईक्वरः सर्वभूतानां हृह्देशेऽजुन लिष्ठति। 
स्यामयन्‌ सर्वभूतानि यन्त्रार्ढानि सोयया ॥ 
इस प्रकार देवताओं को मोहवश असुरभाव को प्राप्त होते देखकर भगवान्‌ ने उनका 
मानभदेन किया और तव उनकी आँखें खुलीं । 
परन्तु देवताओं का यह असुरत्व प्षापेक्ष है। जो लोग जगन्मोहिनी माया के अधिकार 
को पार कर गये हैं,जिनका वृद्ध यादि में आत्मत्वाभिनिवेश सर्वथा गलित हो गया है और जिन्हें 
निखिल प्रपञ्च अपने स्वरूपभूत चिदाकाश में प्रतीत होते हुए तलमालिन्य के समान सर्वथा 
असत्‌ अनुभव होता है, उन तत्त्वनिष्ठ जीवन्मुक्तों की अपेक्षा से ही वे 'अद्युर' हूँ । अन्य मनुष्यों 
एवं असुरों की अपेक्षा तो वे 'सुर' ही हैँ । 
वस्तुतः सारा विवाद व्यष्टि-अभिमान में ही है । व्यष्टि-अभिमान के कारण ही जीव 
अपने को पण्डित, बुद्धिमान्‌, ऐश्वर्य-शाली, सुखी, दुःखी अथवा अशक्त समझता है। यदि इस 
परिच्छिन्नत्वाभिमान को छोड़कर समष्टि में आत्मबुद्धि हो जाय तो फिर कोई विवाद नहीं 
रहता । आज हम थोड़ी-सी विद्या का अभिमान करते हें ; किन्तु उस समय तो 'अस्य महतो 
भूतस्य निःइवसितये तद्यदृग्वेदो यजुर्वेदः सामवेदः’ इत्यादि श्रुति के अनुसार वेद भी हमारे ही 
निःश्वास मात्र रह जाते हें ; विद्वान्‌-अविद्वान्‌, धर्मात्मा-पापी, सुखी-दुःखी-सव हमारे ही 
स्वरूप हो जाते हें और सारा विशव-प्रपञ्च हमारा ही श्रुकुटि-विलास हो जाता है । आज हम 
थोड़े से आदमियों को अपना बन्धु कहते हैं, तथा अन्य पुरुषों के प्रति हमारा द्वेष या औदासीन्य 
है, परन्तु जहाँ 'बसुधेब कुटुस्बकम्‌' सारा संसार हमारा परिवार है वहाँ सव अपने ही हो जाते 
हैं। फिर विरोध के लिये कहीं स्थान नहीं रहता । 

अतः परिच्छिन्नत्वाभिनिवेश ही सारे अनर्थ का मूल है । इसकी निवृत्ति होते ही सम्पूर्ण 
अनथों का मूलोच्छेदन हो जाता है। फिर उसके सारे दोष निवृत्त हो जाते हें । किन्तु प्राणी 
उलटा समझता है । इसी से कहा है 'अहङ्कारविसूढात्मा कर्ताहमिति मन्यते ।' 

देवता लोग इन्द्रियों के अधिष्ठाता हैं । वे इन्द्रियद्वार में आसन जमाये बैठे हैं । यदि 
तुम उन्हें सन्तुष्ट न रखोग तो विपयरूप शत्रुओं का आक्रमण होने पर वे उन्हें तुम्हारे अन्तः 
करण में प्रवेश करने से नहीं रोकेंगे। फिर तुम्हारी विषय-विचलित बुद्धि भगवान्‌ में नहीं 
लग सकेगी ; और तुम भगवन्मार्गं से च्युतं हो जाओगे । अतः यदि तुम विषय-वातं के विक्षेप 
से बचकर अपने चित्त को परमानन्दघन श्रीभगवान्‌ में समाहित करना चाहते हो तो इन द्वार- 
पालों को सन्तुष्ट करो । इसी से भगवान्‌ कहते हें--'तान्‌ पाययत' (उन्हें पिलाओ) कया 
पिलाओ ? सोम | तात्पर्य यह है कि जिन-जिन देवताओं के लिये जो-जो द्रव्य विहित है उन- 
उन द्रव्यों का निक्षेप करक उन्हें सन्तुष्ट करो । इस प्रकार उन्हें पिलाकर फिर उन्हीं से 'दुह्यत'- 
अपना अभीष्ट फळ दुहो । श्रीगीताजी में भगवान्‌ अर्जुन से कहते हें-- 


देवान्‌ भावयतानेन ते देवा भावयन्तु चः। 
परस्परं भावयन्तः श्रेयः परमवाप्स्यथ ।। 


इस प्रकार परस्पर एक-दूसरे को प्रसन्न रखने से ही तुम परम श्रेय की प्राप्ति कर सकोगे । 
यहाँ परम श्रेय से परत्रह्म परमात्मा की प्राप्ति समझनी चाहिए, जिससे बढ़कर कोई और लाभ नहीं 
है--'यं लब्ध्वा चापरं लाभं सन्यते नाधिकं ततः ।' अतः, भगवान्‌ कहते हें यदि तुम मेरी प्राप्ति 
करना चाहते हो तो देवताओं के लिए बिहि द्रव्य का निक्षेप करके उनका आप्यायन करो, 
क्योंकि यदि देवताओं के आप्यायन के लिय तुम यज्ञ-दानादि में लग जाओगे तो तुम्हारी पाशविक _ 
्रवृत्तियाँ छूट जायँगी । उनके छूट जाने से तुम्हारा अन्तःकरण शुद्ध होगा और फिर शम-दमादि 
की प्राप्ति होने पर श्रवण, मनन और निदिध्यासन के द्वारा तुम भगवान्‌ को प्राप्त कर लोगे । 
इस प्रकार देवताओं का आप्यायन और उनसे अपने अभिमत फल का दोहन करते हुए ही तुभ 
सत्पुरुषों का आश्रय लो । यदि उनका आप्यायन न करते हुए तुम सत्पूरुषों का सेवन करोगे 
तो वहाँ भी विध्न हो जायगा । इसी से गुरु-शिष्यों में विद्वेष होता देखा गया है । शान्ति-पाठ 
में कहा है-- 

“सह्‌ नाववतु सह नो भुनक्तु सह वीर्यं करवावहै । तेजस्विनावधीतमस्तु । 
मा विद्विषावहै ।” 

यहाँ 'मा विद्विषावहै? इस पद से जो द्वेषनिवृत्ति के लिये प्रार्थना की गई है यह गुरु- 
शिष्य में दब की सम्भावना होने पर ही उपपन्न हो सकती है | संसार में जितना भी लौकिक- 
वेदिक व्यवहार है वह भाया के ही आश्रय से होता है। अतः सभी जगह राग-द्रेषादि की सम्भा- 
वना हो सकती है । किन्तु यदि तुम देवताओं का आप्यायन करोगे तो तुम्हारा इन्द्रियग्राम सबल 


a 

और सतेज होगा । तभी तुम उसके द्वारा सम्यकू प्रकार से गृरुसेवा कर सकोगे और उनके किये 
हुए तिरस्कारादि को सहन कर सकोगे । 

इस प्रकार अपरिपक्व ब्रजाङ्गनाओं और अपरिपक्व जीवों के लिये भगवान्‌ ने यह 
सत्पुरुषों के सभाश्रयणपूर्वक स्वधर्मपालन का आदेश किया है । जो लोग अपने कत्तव्य कर्म का 
अनुष्ठान करते हुए सद्गुरु की शरण में रहने से साधनसम्पन्न हो गये हैं, जिनको सारी उच्छद्ध ल 
प्रवृत्तियाँ शान्त हो गई हें उन्हीं के लिये भगवान्‌ ने कहा है--'योगारूढस्य तस्यच शामः कारण- 
मुच्यते ।' 

भगवान्‌ की यह शैली है कि वे नैष्कर्म्यं का उपदेश नहीं करते । वह तो फलरूप से 
स्वतः प्राप्त होगा । इसी प्रकार गोपाङ्गनाओं के लिये जो परमानन्दकन्द भगवान्‌ कृष्णचन्द्र 
के सौन्दर्थ-माधुर्य-सुधारस का आस्वादन है वह फलरूप हैं । साधन का परिपाक होने पर वह तो 
उन्हें स्वयं प्राप्त होगा । वह उनके लिये कत्त॑व्य नहीं है--'मैब तस्य कृतेनार्थो नाकृतेनेह कइचन ।' 

वे श्रुतिल्या ब्रजाङ्कनाएँ विवेकी अन्तःकरणरूप वृन्दारण्य में स्थित परन्रह्मलूप भग- 
वात्‌ श्रीकृष्णचन्द्र के पास गई । वे परमात्मा श्रुतियों का तात्पर्यं अपने में सुदृढ़ करने के लिये 
“स्थूणानिखनमन्याय' से उनकी निष्ठा को विचलित. करने के लिये उनसे कहते हें--'तद्यात 
गोष्ठम्‌' अर्थात्‌ तुम अपने समुदाय को ही जाओ। तुम्हारा अधिकांश समुदाय साध्य-साधन- 
रूप कर्म का ही प्रतिपादन करता है ; अतः तुम्हारा तात्पर्यं भी कर्म में ही होना चाहिए । 
तुम क्यों निर्विशेष शुद्ध चैतन्य-रूप सिद्ध वस्तु का प्रतिपादन करने की चेष्टा करती हो । श्रुतियों 
का तात्यर्य आपाततः तो कर्म में ही प्रतीत होता है, उसके लिये विशेष विवेचन को आवश्यकता 
नहीं होती । वे परब्रह्मपरक हें--इसका निर्णय करने के लिये तो उपक्रम, उपसंहार, अपूर्वता 
आदि का ज्ञान होने की आवश्यकता होती है । जिस प्रकार 'विषं भुङ्‌ क्ष्व' इस वाकय का सीधा- 
सादा अर्थ ‘बिष खाओ' आपाततः प्रतीत होता है, परन्तु वस्तुतः इसका तात्पर्ये शत्रुगृह में भोजन 
से निवृत्त करना है। इस बात को समझने के लिये कुछ विशेष ऊहापोह की आवश्यकता होती 
है। श्रुति कहती है--'सोऽरोदीद्द्रोदीत्तद्ुदस्य रुद्रत्वं तस्य यदश्षु व्यज्ञीयंत्तद्रजतम्‌” अर्थात्‌ 
'वह रोया, यही रुद्र का रुद्रत्व है, उसका जो आँसू गिरा वह चाँदी हो गया [ इसलिये जो चाँदी 
देता है उसे रोना पड़ता है ]' यह इसका आपाततः प्रतीयमान अर्थ है । किन्तु इसका तात्पर्यं यही 
है कि वहियाग में चाँदी का दान नहीं करना चाहिए, जैसा कि श्रुति कहती है 'वहिषि रजतं न 
देयम्‌’ इत्यादि । 

सृष्टि-प्रतिपादक वाक्यों का सृष्टि-प्रतिषादनपरत्व तो आपाततः प्रतीत होता है ; 
परन्तु यह वात कि उनका तात्पर्यं सृष्टि में होकर निखिल प्रपञ्च की परब्रह्मरूपता प्रतिपादन 
करने में है विशेष ऊहापोह करने पर ही ज्ञात होती है । इसके लिये हमें तर्कं का आश्रय लेना 
पड़ेगा । 'फलवत्सन्निधावफलं तदङ्क फलवान्‌ के समीप में रहनेवाला निष्फल उसी का अङ्ग 
हुआ करता है । ब्रह्मबोधक वाक्य मुक्तिफल से युक्त है,सृष्टि-वाक्य में कोई फल श्रुत नहीं है । 

अतः सृष्टिवाक्य ब्रह्मरोधक वाक्य का अङ्ग होकर ब्रह्मवोधन में ही अपना तात्पर्य 
रखता है । जिस प्रकार मृत्तिका से उत्पन्न हुआ घट घटोत्पत्ति से पूर्व, घटध्वंस के पश्चात्‌ और 
इस समय भी केवळ मृत्तिका ही है उसी प्रकार ब्रह्म से उत्पन्न और उसी में स्थित और लीन 
होनेवाला जगत्‌ ब्रह्म ही है। वस्तुतः जगत्‌ ब्रह्म से उत्पन्न नहीं हुआ । यदि ब्रह्म से जगत्‌ की 


उत्पत्ति मानी जाय तो ब्रह्म का सावयवत्व, विकारित्व और सुख-दु:खात्मकत्व सिद्ध होगा ; - 


क्योंकि यह नियम है कि कार्य में कारण के ही गुण रहा करते हैं, अतः प्रपञ्च में जो गुण दिखाई 
देते हें वे उसके कारण ब्रह्म में भी होने ही चाहिए। इसलिए, जिस प्रकार 'विषं भुड़ &षव' इस 
वाक्य का आपाततः प्रतीयमान अर्थ छोड़कर इसका तात्पर्य शत्रु के घर का अन्न छोड़ने में माना 
गया उसी प्रकार हमें सृष्टि-प्रतिपादक वाक्यों का सीधा-सादा अर्थ छोड़कर ब्रह्म में ही तात्पर्य 
मानना पड़ेगा । 
अतः हे श्रुतिथो ! तुम इधर परब्रह्म के प्रतिपादन का प्रयत्न क्यों करती हो ? जाओ 
साध्यसाधनरूप प्रपञ्च का ही प्रतिपादन करो । इसमें विशेष आयास भी नहीं है । देखो, 
'कदचनस्तरीरसि नेन्द्र सझ्चसि दाशुषे’ यह श्रुति स्पष्टतया इन्द्र का ही प्रतिपादन करती है; 
इसी प्रकार कोई श्रुति पुरोडाश की स्तुति करती है ; जैसे--'स्योनं ते सदनं कृणोमि घृतस्य 
घारया झुशेबं कल्पयामि, लस्मिन्‌ सीद अमृते प्रतितिष्ठ ब्रीहोणां सेध सुमनस्यमानः’ । 
श्रुतियों का जो शब्दार्थ होता है वह आपततः ही प्रतीत हो जाता है--“औत्पत्तिकस्तु 
शब्दस्यार्थन सम्बन्धः' इस वाक्य के अनुसार राब्द और अर्थ का सम्वन्ध स्वाभाविक है । अतः 
जिन इन्द्र, वरुण, वायु आदि देवताओं का श्रुतियाँ आपाततः प्रतिपादन कर रही हैं वे ही श्रुतियों 
क पति हैं, उन्हीं की तुम सेवा करो ; परपुरुषरूप निविशेष ब्रह्म का आश्रय मत लो । 
यहाँ जो 'सतीः' शब्द में द्वितीया है वह प्रथमा के अथे में है । इसका तात्पर्य यह है कि 
'पतीन्‌ शुथ्षध्वंयस्माद्ूयं सत्यः'~-तुमपतिथों (अपने प्रतिपाद्य देवताओं ) की सेवा करो क्योंकि 
लुम सती हो । और यदि 'सतीः' दान्द को द्वितीयान्त ही माना जाय तो इस वाक्य का अर्थ 
होगा--'सतियों को सेवा करो'। सतियाँ वे श्रुतियाँ हें जो अपने प्रतिपाद्य देवताओं का ही 
प्रतियादन' करती हूँ, परब्रह्म तक नहीं दौड़ती । तुम उन्हीं का अनुगमन करो ; क्योंकि मीमां- 
सकों का जवरदस्त आग्रह है कि 'आम्नायस्य क्रियार्थत्वादानथंवयमतदर्थानाम्‌' अर्थात्‌ 'वेद 
क्रियार्थं है, इसलिए जो वाक्य क्रियार्थं नहीं हें उनका कोई प्रयोजन नहीं है ।' 
मीमांसकों का मत है कि विधि-निषेधरूप से क्रियापरक होने पर ही वाक्य की सार्थकता 
है ॥ विघि-वाक्य इष्टप्राप्ति का उपदेश करंने के कारण सार्थक है ; जैसे--'उ्बरितः सन्‌ 
पथ्यमइनीयात्‌' (ज्व रग्रस्त होने पर पथ्य भोजन करे )इसी प्रकार 'अरिनिहोत्रं जुहुयात्‌’ 'स्वगे- 
कासो यजेत्‌? आदि वाक्यों की अर्थवत्ता है । तथा निषेधवाक्य अनिष्ट-परिहार का उपाय उपदेश 
करने के कारण सार्थक है, जैसे--'सर्पायअंगुलि न दद्यात्‌'(सपं को अंगुली मत पकड़ाओ) 
इसी प्रकार 'ब्राह्मणो न हन्तव्यः’ आदि वाक्य समझने चाहिए । परन्तु 'यह राजा जाता है, 

'पुृथिवी सात द्वीपोंवाली है! इत्यादि सिद्ध-वस्तु-प्रतिपादक वाक्य और 'वायुर्वे क्षेपिष्ठा देवता 
(वायु शी प्रगामी देवता है) इत्यादि अर्थवाद किसी क्रिया में उपयोगी न होने के कारण व्यर्थ हें। 
अब यहाँ सन्देह किया जा सकता है कि अर्थवाद को सार्थक न मानने पर तो उसका 
शास्त्रत्व ही सिद्ध नहीं हो सकता, क्योंकि 'शिष्यते हितमुपदिष्यतेऽनेन इति शास्त्रम्‌' इस लक्षण 
के अनुसार शास्त्र उसी को कहते हें जो हित का उपदेश करता है ; जिस उक्ति का कोई प्रयोजन 
नहीं होता उसे शास्त्र नहीं कहा जा सकता, वह तो उन्मत्तप्रलापवत्‌ उपेक्षणीय ही होती है। 
वाचस्पति मिश्च का कथन है-प्रतिपित्सितं त्वर्थ प्रतिपादयन्प्रतिपादयितःवधेयवचनो भवति । 
अप्रतिपित्सितन्लु प्रतिपादयन्नायं लौकिको नापि पारीक्षक इत्युन्मत्तवदुपेक्ष्यः स्यात्‌ । किन्तु 
वस्तुतः अर्थवाद का अदास्त्रत्व माना नहीं गया, क्योंकि 'स्वाध्यायोऽध्येतव्यः' इस विधि 
से स्वाध्यायपदवाच्य समस्त वेदराशि का [ आचारय-परस्परा से ] अध्ययन करने का विधान 
किया गया है। समस्त वेदराशि के अन्तर्गत तो अर्थवाद भी है ही। और गुरुपरम्परापूर्वक 
वेदाध्ययन का घुतकुल्या पयःकुल्यादि की प्राप्तिरूप अदृष्ट फल भी बतलाया गया है | इसके 
सिवा श्रौतसूत्रकार करकाचार्यजी भी कहते हें कि 'बेदे मात्रामात्रस्याप्यानर्थवयं न वक्तुं 
शक्यम्‌’ अर्थात्‌ वेद में एक मात्रा की व्यर्थता नहीं वतलाई जा सकती । अतः मीमांसक को 
अथवाद की सार्थकता अवश्य बतलानी चाहिए 
मीमांसक कह सकता है कि विधि के साथ एकवाक्यतापन्न होकर विधिविहित अर्थ की 
स्तुति करने में अर्थवाद का उपयोग होता है ; इसी तरह ये सार्थक हो सकते हें। किन्तु 
वेदाध्ययन से घृतकुल्या, पयःकुल्या आदि अदृष्ट फल की कल्पना करने की क्या आवद्यकता है ? 
इससे तो वेदार्थज्ञानरूप दुष्ट फल ही प्राप्त हो जाता है ; और दुष्ट फल के रहते हुए अदृष्ट फल 
की कल्पना करना व्यर्थं है । 
इस पर झाङ्का होती है कि यदि ऐसी वात है तो वेदार्थ-ज्ञान स्वतन्त्रतासे स्वयं वेदाध्ययन 
कर लेने से ही हो सकता है; उसके लिये 'स्वांध्यायोऽध्येतव्यः' इस वाक्य से आचार्यपरम्परा- 
पूर्वक अध्ययन करने की ही विधि क्यों की गई है । 
उत्तर में कहा जा सकता है कि गुरुपरम्परापूर्वक अध्ययन करने से वेद संस्कृत होता हैं 
और संस्कृत वेद ही यज्ञ-यागादि में उपयोगी है। इसलिये यह्‌ विधि सार्थक है | वेदाध्ययन 
से वेदार्थ ज्ञान की निष्पत्ति तो अन्वय-व्यतिरेक से स्वतः सिद्ध है । जिस प्रकार भोजन करनेवाले 
पुरुष को तृप्ति हो ही जाती है उसी प्रकार जो कोई वेदाध्ययन करेगा उसे वेदार्थज्ञान होगा ही । 
इसमें विधि की आवश्यकता नहीं है । विधि की सार्थकता अप्राप्त विषय का प्रतिपादन करने 
ही होती है । जिस प्रकार तण्डुलनिष्पत्ति नखविदळन से भी हो सकती है और मुसलावहनन 
से भो । किन्तु यागादि में मसलावहनन ही करना चाहिए ; इसी लिये 'ब्रीहीनवहन्ति' यह 
विधि को गई है। इसका फल अदृष्ट होता है । इसी प्रकार वेदार्थ का ज्ञान गुरु से अध्ययन 
करने पर भी हो सकता है और व्युत्पन्नमति पुरुषों को स्वयं अपने बुद्धिबळ से भी हो सकता है । 
4 

इसी से यह विधि की गई है कि 'स्वाध्यायोऽध्येतव्यः' अर्थात्‌ गुरुपरम्परा से ही अध्ययन करना 
चाहिए। इसी से वेदाध्ययन सार्थक होगा । वेदाध्ययन से वेदार्थ का ज्ञान होगा, तव वेदार्थ 
का अनुष्ठान किया जायगा और उससे स्वर्गादि की प्राप्ति होगी । इस प्रकार दुष्ट फल के साथ 
वह अदृष्ट फल का भी जनक होगा । 

'आस्नायस्य क्रियाथत्वादानर्थक्यमतदर्थानाम्‌ इस सूत्र के अनुसार अर्थवाद की सार्थ- 
कता न होने से अर्थवाद उत्तप्त हो रहा है और इसी प्रकार विधि भी उत्तप्त है; क्योंकि स्वभावतः 
विधि में लोगों की प्रवृत्ति नहीं होती। उसमें प्रवृत्ति होने के लिये उसकी स्तुति की 
आवश्यकता है । 

पहले यह पद्धति थी कि बड़े-बड़े राजा लोगं सभाएँ कराया करते थे । उनमें शास्त्रार्थ 
होता था । वहाँ जो विद्वान्‌ विजयी होता था उसका बहुत आदर-सत्कार किया जाता था | 
उस सम्मान के प्रलोभन से ही विद्वान्‌ लोग न्याय, मीमांसा आदि शुष्क विषयों का भी अध्ययन 
करते थे । इस प्रकार जिस कर्म की महत्ता सत्पुरुषों में प्रसिद्ध होती है उसी में लोगों की प्रवृत्ति 
हुआ करती है । वैदिक एवं स्मात्तं कर्मो में भी लोगों की तभी प्रवृत्ति हो सकती है जव लोग उन 
कर्मो को करनेवालों का आदर करें । एसा तो कोई विरला ही विद्वान्‌ होता है जो आदर आदि 
की अपेक्षा न रखकर कत्तंव्य-बुद्धि से ही शास्त्र-रक्षा करे । यह वात अवश्य है कि ऐसे महानुभावों 
का भी सर्वथा अभाव नहीं है । इस समय यद्यपि अश्वमेध, राजसूय एवं अग्निष्टोम आदि यज्ञों 
को कोई नहीं पूछता तो भी ऐसे भी ब्राह्मण हें जिन्होंने शुष्क इष्टियों द्वारा अइवमेधादि कृत्यों का 
अभ्यास किया है और आवश्यकता पड़ने पर वे उनका अनुष्ठान करा सकते हें । 

देखो, शास्त्र कह रहे हेँ-'अहरहः सन्ध्यामुपासीत' 'अग्निहोत्रं जुहुयात्‌’, 'स्वाध्यायोऽध्ये 
तब्यः' । किन्तु इन विधिवाक्यों से प्रेरित होकर आज कितने आदमी उनका पालन करते हें ? 
किन्तु जनता में हरिनाम-संकीर्तन की थोड़ी-सी महिमा प्रसिद्ध होने के कारण उसका प्रचार दिनों 
दिन बढ़ रहा है । इससे सिद्धे हुआ कि विधि में प्रवृत्ति होने के लिये उसकी स्तुति की आवश्यकता 
है। अतः इधर अर्थवाद अपनी सार्थकता के लिये और विधि अपने में प्रवृत्ति होने के लिये उत्तप्त 
थे, उन्होंने 'नष्टाइवरथदग्ध'न्याय' से परस्पर एक-दूसरे की कार्यसिद्धि की । अर्थवाद ने विधि 
की जि करके विधि में रुचि उत्पन्न की और विधि ने अर्थवाद को अपने फल से फलवान्‌ 
वना दिया । 


द्‌ ह प्रकार मन्त्रों को सार्थकता के विषय में भी प्रन होने पर उनका. उपयोग द्रव्य 
और देवताओं के स्मारक होने में है यह समाधान किया जाता है । 


इस तरह विधि, निषेध, अर्थवाद और मन्त्र इन सभी का प्रामाण्य क्रियापरत्वेन ही है । 
इसी से भगवान्‌ श्रुतिस्वरूपा व्रजाङ्गनाओं से कहते हें कि अपने प्रामाण्य के लिये तुम अपने समु- 
१ दो संजा वन में गये हुए थे। उनमें से एक का घोड़ा मर गया और दूसरे का रथ नष्ट हो गया । 


वे आपस में मिल गये। उनमें से एक ने अपना रथ दिया और दूसरे ने घोड़ा। इस प्रकार परस्पर 
मिलकर वे उस वन से निकलकर सकुशल नगर में पहुँच गये । इसे 'नष्टाइवरथदग्धन्याय' कहते हैँ । 


श्रीरासलीलारहस्य १६३ 


दाय का ही अनुगमन करो । जिस प्रकार तुम्हारा समुदाय क्रियापरक है उसी प्रकार तुम भी 
क्रियापरक हो जाओ, शुद्ध चैतन्यरूप सिद्ध वस्तु का प्रतिपादन मत करो । 

यदि कहा जाय कि हमारा अप्रामाण्य हो जाने दो तो ऐसा कथन भी ठीक नहीं ; क्योंकि 
तुम सतो-अपौरुषेय होने से सवंदोष-विवजित हो, तुम्हें मीमांसकों का सङ्ग छोड़ना उचित 
नहीं है । कुछ 'द्यावापृथिवी जनयन्देव एकः' इत्यादि श्रुतियाँ कह सकती हें कि मीमांसक तो 
हमारे स्वार्थ का ही अपलाप करते हैं, क्योंकि वे हमारे सर्वस्व परब्रह्म की सत्ता ही स्वीकार 
नहीं करते, फिर हमीं उनकी अपेक्षा क्यों करें ? परन्तु यह विचार ठीक नहीं है। मीमांसक 
जो ईश्वर का खण्डन करते हें वे केवल वेंदनिर्मातृत्वेन उसे स्वीकार नहीं करते ; वयोंकि नैया- 
यिकों के मतानुसार अनुमानसिद्ध सवंज्ञ ईश्वरकृत होने के कारण वेदों का प्रामाण्य है ; और 
इधर ईर्वर के सर्वज्ञत्व का ज्ञान भी वेद से ही होता है । इस प्रकार वेद और ईश्वर इन दोनों में 
अन्योन्याश्रय दोष की प्राप्ति होती है । इसके सिवा एक दोष यह भी है कि जिन युक्तियों से 
अनुमान करके नैयायिक वेदनिर्माता ईश्वर का सर्वज्ञत्व सिद्ध करते हैं, उन्हीं युनितयों से वौद्ध 
ईसाई और यवन लोग अपने धर्मग्रंथों के निर्माताओं को सर्वज्ञ सिद्ध कर सकते हें | वेदान्त, 
दर्शन के मत में भी ईद्वर की सिद्धि अनुमान से नहीं, बल्कि शास्त्र से ही होती है ; जैसा कि 
'शास्त्रयोनित्वात्‌', 'तं त्वौपनिषदं पुरुषं पृच्छामि’ 'वेदेशच सवे रहमेव देद्यः' इत्यादि वावयों से 
सिद्ध होता है। 

इसी से शास्त्ररक्षक का आदर भगवान्‌ भी करते हेँ। वे कहते हें-'विप्रप्रसादाद्ध- 
रणीधरोऽहम्‌ ।' अतः मीमांसक लोग वेद का प्राभाण्य ईदवरक्ृत होने के कारण नहीं मानते । 
बल्कि अपौरुषेय होने के कारण मानते हेँ। इसी से उन्होंने जो ईश्वर का खण्डन किया है वह 
इसीलिए है कि उन्हें ईशवरनिर्मितत्वेन वेद का प्रामाण्य इष्ट नहीं है । वह स्वत: प्रमाण है । 

उत्तर मीमांसा और पूर्व मीमांसा का यह सिद्धान्त है कि प्रमाण स्वतः प्रमाण हुआ 
करता है ; उसका अप्रामाण्य परतः होता है । यदि प्रमाण का प्रामाण्य परत: माना जायगा 
तो जिस प्रमाण से उसका प्रामाण्य सिद्ध किया जायगा उसके प्रामाण्य की सिद्धि के लिये किसी 
तीसरे प्रमाण की अपेक्षा होगी और उनके प्रामाण्य के लिये चौथे प्रमाण की आवश्यकता होगी । 
इस प्रकार अनवस्था का प्रसङ्ग उपस्थितं हो जायगा । वेदातिरिवत अन्य ग्रन्थों का भी प्रामाण्य 
तो स्वतः सिद्ध है किन्तु पौरुषेय और सादि होने के कारण उनका अप्रामाण्य परतः है । उनका 
पौरुषेयत्व और सादित्व तो उन्हीं से सिद्ध होता है । कोई भी प्रुष सर्वज्ञ नहीं हो सकता ; 
अन्यथा अनेक सर्वज्ञ मानने पड़ेंगे। यदि अनेक सवज्ञ माने जायें तो उनके कथन में विरोध 
नहीं होना चाहिए । परन्तु ऐसी वात है नहीं ; जीवमात्र में अल्पज्ञत्व, सातिदायत्व और 
करणापाटव आदि दोष रहते ही हें । इसलिए उनके रचे हुए ग्रन्थ भी प्रामाणिक नहीं हो सकते । 

जिस प्रकार अन्य ग्रन्थों का पौरुषेयत्व प्रदर्शित किया जा सकता है उस प्रकार वेद का 
पौरुषेयत्व सिद्ध नहीं किया जा सकता । यदि पूछा जाय कि इसमें प्रमाण कया है ? तो परोक्ष 

बस्तु के अभाव में तो प्रमाणाभाव ही पर्याप्त प्रमाण होता है । हम तो बेद के कर्ता का अभाव 
बतला रहे हैं, अतः उसके लिये किसी प्रमाण की आवश्यकता नहीं है । कहा जा सकता है कि 
एसे भी कितने ही ग्रन्थ हें कि जिनके कर्ता का ज्ञान नहीं है ; तो कया उन्हें भी अपौरुषेय ही 
मानना चाहिए ? इसमें हमारा कथन यह है कि उन ग्रन्थों की सम्प्रदाय-परम्परा का विच्छेद 
देखा जाता है, इसलिए वे अपौरुषेय नहीं हो सकते । किन्तु वेदों की सम्प्रदाय-परम्परा का 
विच्छेद नहीं हुआ, क्योंकि उसके विच्छेद में कोई प्रमाण नहीं है । 

यदि कहा जाय कि कहीं-कहीं वेदों की उत्पत्ति भी तो सुनी जाती है ; जैसे-'अस्य 
महतो भूतस्य निःशवसितमेव ऋग्वेदो यजुरवेदः! इत्यादि वावयों से ज्ञात होता है। यह कथन 
ठीक है किन्तु इसके साथ ही 'वाचा विरूप नित्यया', अनादिनिधना निरया चोगुरसुप्टा रदय॑- 
भवा! आदि वाक्यों से उनका नित्यत्व भी प्रमाणित होता है । अतः इन दोनों प्रकार के वावयों की 
एकवाक्यता होनी चाहिए । इनका अभिप्राय केवल यही है कि पूर्वं कल्प की आनुपूर्वी के समान 
इस कल्म के आरम्भ में भी भगवान्‌ स्वयम्भू से उसी आनुपूर्वी के अनुस्मरणपूर्वक वदो का 
आविर्भाव हुआ । 

इसी से भगवान्‌ कहते हें कि तुम अपने समुदाय में जाओ, क्योंकि मीमांसक भी परब्रह्म 
परमात्मा का खण्डन नहीं करते । वे केवल न्यायप्रतिपादित अनुमानसिद्ध सर्वज्ञ ईश्वर को 
स्वीकार नहीं करते, अपौरुषेय वेदप्रतिपादित सर्वज्ञ ईशवरका खण्डन वे कभी नहीं करते । 
कर्मफल देनेवाला या कमं में देवतादिरूप से ईश्वर उन्हें भी मान्य है ही परन्तु तुम स्वतन्त्र विधि 
निरपेक्ष अद्वैत ब्रह्म में मत. आसक्त हो । | 

अतः तुम साध्यसाधनमय प्रपञ्च का ही प्रतिपादन करो, निविशेष परब्रह्म का प्रति- 
'पादन करने का प्रयत्न मत करो | इसमें 'मा चिरम्‌'-देरी भी नहीं होगी । इसलिए 'शुश्नू- 
षध्वं पतीन्‌'-अपने-अपने प्रतिपाद्य देवताओं का ही प्रतिपादन करो । 

यह सुनकर मानों श्रुतियों को यह सन्देह हुआ कि यदि हम अनन्त परब्रह्म का ही प्रति- 
पादन करेंगी तो अन्य देवता तो उसी में आ जायेंगे, क्योंकि वे भी तो ब्रह्म से अभिन्न ही हें। 
यह नियम है कि कार्यगत सत्ता कारण में ही रहती है, अतः समस्त कार्य का पर्यवसान कारण में 
ही होता है । जिस प्रकार मृत्तिका का प्रतिपादन कर देने पर घटादि का भी प्रतिपादन हो ही 
जाता है उसी प्रकार सवके अधिष्ठानभूत परब्रह्म का प्रतिपादन करने पर अवान्तर देवताओं का 
प्रतिपादन भी हो ही जाता है । वास्तव में तो सत्तामात्र शुद्ध ब्रह्म ही सम्पूर्ण शब्दों का वाच्य 
है ; क्योंकि यह्‌ निखिल प्रपञ्च उसी से तो उत्पन्न हुआ है'तस्सादेतस्मादात्मन आकाइाः सम्भूत 
आकाशाद्वायुः ।' अतः यह ब्रह्मरूप ही 

इसलिए यदि ब्रजाङ्गनाएँ अपने प्राक्त पतियों को छोड़कर भगवान्‌ श्रीकृष्णचन्द्र के 
पास गई तो उनका पातिव्रतं भंग नहीं हुआ, क्योंकि-- 

गोपीनां तत्पतींनां च सर्वेषामेव देहिनाम्‌ । 
योऽन्तशचरति सोऽध्यक्षः क्रीडनेनेह देहभाक्‌ ॥। 

जिस प्रकार तरंग समुद्र से भिन्न नहीं होती, इसलिए यदि एक तरंग के साथ दूसरी तरंग 
का सम्बन्ध है तो वस्तुतः वह सम्वन्ध समुद्र के ही साथ है ; क्योंकि वही समस्त तरंगों का अधि- 
ष्ठान है, इसी प्रकार समस्त जीवों के अधिष्ठान साक्षात्‌ परब्रह्म भगवान्‌ कृष्णचन्द्र ही हें । 
अतः श्रुतियों को यह विचार हुआ कि यदि हमं परब्रह्म का ही प्रतिपादन करेंगी तो भी हमारा 
पातिब्रत भंग नहीं होगा । 
इस पर भगवान्‌ कहते हें-'सच है, मेरे साथ सम्वन्ध करने से तुम्हारा पातिब्रत तो भंग 
नहीं होगा तथापि 'कऋन्दन्ति बालावत्साइच'-ये वालक और वछड़े तो रो रहे हें। इन पर दया 
करनी चाहिए ये अज्ञानी हें, अपने अधिष्ठानभूत मुझ परब्रह्म को नहीं जानते, इसलिए वाल 
हें ; तथा इनकी प्रवृत्ति अनात्म पदार्थों में है, इस पाशविक प्रवृत्ति के ही कारण ये वत्स हें । 
तुम्हें चाहिए कि इन पर दया करके इन्हें इनके इष्ट पदार्थ सोमादि का प्रदान करो । 
यदि विचारः किया जाय तो उपास्य-उपासंना का पर्यवसान तो प्रेमातिशय में होता है । 
उसके लिये उपासना साधन है । 'भक्ति' शब्द के भी दो अर्थ हें-“भज्यते सेव्यते भगवदाकार- 
सन्तःकरणं क्रियतेऽनया सा भक्ति: अर्थात्‌ जिसके द्वारा भगवदाकार वृत्ति की जाय उसे भक्ति 
कहते हें और दूसरा 'भजनं भक्तिः' भगवदाकार वृत्ति ही भक्ति है । इस प्रकार भवित साध्य भी 
है और साधन भी । इसी प्रकार 'उपासना' शब्द का भी तात्पर्यं यह है-'लक्ष्यमुपत्य यह्दीघकालं 
नेरन्तर्यंणादरपुर्वेकमासनं लढुपासनम्‌ अर्थात्‌ अपने लक्ष्य तक पहुँचकर जो दीघे काल तक अव्य- 
हित रूप से उसकी सन्निधि में रहता है उसका नाम उपासना है । इस तरह यदि हम अपने ध्येय 
का दीर्घकाल तक सेवन करेंगे तो उसके प्रति हमारे हृदय में राग उत्पन्न होगा । 
"ध्यायतो "विषयान्पुंसः संगस्तेषपजायते । 
भगवान्‌ की इस उक्ति के अनुसार यदि हम विषय-चिन्तन करते-करते विषयासवत हो 
जाते हें तो दीर्घकाल तक भगवच्चिन्तन करने पर उनमें भी हमारा राग हो ही जाना चाहिए । 
प्रेम आरम्भ में ही नहीं होता ; वह तो दीर्घकाल तक सत्कारपूर्वेक अपने प्रियतम का निरन्तर 
चिन्तन करते रहने पर ही होता है। जिस समय भगवान्‌ में हमारा प्रेम होगा उस समय हमें 
उनकी प्राप्ति की उत्कट अभिलाषा हो जायगी । 
एक वात और ध्यान देने की है, प्रेम की अभिवृद्धि प्रेमास्पद में ही हुआ करती है। 
जो प्रेम करने योग्य नहीं होता उसका दीर्घकाल तक चिन्तन किया जाय तव भी उसमें प्रेम नहीं हो 
सकता । व्याघ्र और सर्पादि का जन्म भर चिन्तन करते रहो, उनमें प्रेम कभी नहीं होगा । उनमें 
तो द्वेष की ही वृद्धि होगी; प्रेम तो प्रेमास्पद में ही हो सकता है । चिन्तन से केवल योग्यता मिलती 
है । प्रेमास्पद का चिन्तन करनेसे प्रेम बढ़ता है और द्रेषका चिन्तन करनेसे द्वेषकी वृद्धि होती है । 
विषय भी सुख के साधन हें, इसलिये उनमें भी प्रेम हो जाया करता है। प्रेम दो ही में होता है- 
सुख में तथा सुख के साधन में । सुख के साधन में जो प्रेम होता है वह स्थायी नहीं होता, जब 
तक वह पदार्थ सुखप्रद रहता है तभी तक उसमें प्रेम रहता है । देखो, जल तभी तक प्रिय लगता 
है जव तक हमें तृषा रहती है। परन्तु सुख तो सदा ही प्रेमास्पद है । अतः: निरतिशय प्रेम सुख 

में ही हो सकता है। केवल सुखस्वरूप तो एकमात्र श्रीभगवान्‌ ही हें, इसलिये हमें उन्हीं में 
प्रेम करना चाहिए । प्रेम के इन दो भेदों को शास्त्र में सोपाधिक और निरुपाधिक प्रेम भी 
कहा है । 
प्रेम के विषय में यह नियम है कि अत्यन्त नीच परिस्थिति में रहनेवाला पुरुष भी उसी 
को अधिकाधिक प्रेमास्पद समझता है जो जितना उसका अधिक आन्तरिक होता है। जो 
देहात्मवादी हें, जिन्हें विविध प्रकार के सौख्योपभोग ही इष्ट हें उनका प्रेम भी अधिकाधिक 
अन्तरंग में ही होता है। देखिये, पुत्रादि की अपेक्षा शरीर अधिक प्रिय है, शरीर की अपेक्षा 
मन अधिक प्रिय है; इसी से मन उद्टिग्न होने पर उसे शान्त करने के लिये आत्मघात तक कर 
लेते हें। मन भी जब चञ्चलता के कारण अशान्ति का हेतु दिखाई देने लगता है तो उसके 
भी नाश का प्रयत्न किया जाता है। यहाँ तक कि अन्त में अभ्यासी लोग बुद्धि का भी निरोध 
करते हें । इससे ज्ञात होता है कि जो बुद्धि से लेकर स्थूळ प्रपञ्च-पर्यंन्त सम्पूर्ण दृदयवर्ग का 
प्रकाशक है वह सर्वान्तरतम आत्मा ही निरुपाधिक परमप्रेम का आस्पद है। हमारा परमाराध्य 
प्रभु बहिरंग नहीं है । वेद-शास्त्र उसे सवका अन्तरात्मा कहकर प्रतिपादन करते हें, अतः जो 
लोग भगवान्‌ को बहिरंग समझते हैं वे वस्तुतः उपासना का रहस्य नहीं जानते । वह तो सर्वा- 
न्तरतम है । संसार के सारे पदार्थों का वियोग हो सकता है किन्तु भगवान्‌ का वियोग कभी 
नहीं हो सकता; वह तो हमारा परम सखा है । श्रुति कहती है-- 


ह्वा सुपर्णा सहजा सखाया समान वृक्षं परिषस्वजाते । 
तयोरन्यः पिप्पलं स्वांद्वत्यनइनन्नन्यो अभिचाकशीति ॥ 


वेष्णव आचायों का मत है कि जिस समय जीव ब्रह्मलोक को जाता है-जिन्हें कि वे 
वेकुण्ठ, गोळोक, साकेत तथा नित्य वृन्दावन आदि नामों से पुकारते हें-उस समय उसे लिग 
शरीर छोड़ देना पड़ता है। ब्रह्मलोक को वे दाबल ब्रह्म का धाम नहीं मानते । वे उसे शुद्ध 
चिदानन्दघन भगवान्‌ का चिन्मय धाम मानते हें । अतः वहाँ जो जीव जाते हें वे विरजा नदी 
में स्नान करने पर अपना लिंग शरीर त्याग देते हें । इस प्रकार छिग शरीर का तो हमसे वियोग 
हो जाता है किन्तु भगवान्‌ का वियोग कभी नहीं होता । 

. अतः भगवान्‌ हमारे नित्य सखा हें । किन्तु मैत्री सर्वंदा समान और सजातीय व्यक्तियों 
में ही हुआ करती है । अत: जिस प्रकार भगवान्‌ 'सच्चिदानन्द दिनेश' हें उसी प्रकार जीव भी 
"चेतन अमल सहज सुखराशी' है । इसलिये जो उनके स्वभाव में भेद मानते हें वे ठीक-ठीक 
नहीं जानते । भगवन्‌ तभी जीव के परमप्रेमास्पद हो सकते हें जब कि जीव को उनका नित्य 
सम्बन्धी माना जाय। अतः उपासना का ठीक रहस्य वही जानता है जिसे उपास्य और 
उपासक के अभेद का निश्‍चय है । अन्यथा-- 

« 'अन्योऽसावन्योऽहमस्मि न स वेद यथाः पशुः'। 

जो ऐसे अनभिज्ञ लोग हें वे ही सर्वमिथ्यात्व निश्‍चय को सुनकर 'कऋन्दन्ति'-रोते हें । 
वे अनभिज्ञ कर्मठ कहे जाते हें । स्मरण रहें सत्र कर्मकाण्डी अनभिज्ञ नहीं होते । जो भगवत्प्राप्ति 
के लिये भगवदर्थ कर्म करते हें वे तो परम विवेकी हैँ ऐसा कर्म करने के लिये तो भगवान्‌ 
स्वयं आज्ञा दे रहे हें 
'मत्कर्मकृन्मत्परमो भट्क्तः संगर्वाजतः। 
निवेरः सवभूतेषु यः स सासेति पाण्डव 
'यत्करोषि यदइनासि यज्जुहोषि ददासि यत्‌। 
यत्तपस्यसि कौन्तेय तत्कुरुष्व मदर्पणम्‌ ॥। ' 
कर्मजड़ तो वे हैँ जो ऐहिकामुष्मिक भोगों को ही परम पुरुषार्थ मानकर उन्हीं की प्राप्ति 
के लिये सारे कर्मे-ध्मे करते हें । उनके विषय में भगवान्‌ कहते हें 
'यामिमां पुष्पितां वाचं प्रवदन्त्यविपश्चितः । 
वेदवादरताः पार्थ नान्यदस्तोतिवांदिनः॥ 
आसुरीं योनिमापन्ना मूढा जन्मनि जन्मनि। 
मामप्राप्येव कौन्तेय ततो यान्त्यधमां गतिम्‌ ॥। ' 
वे लोग वेद के अर्थवाद में ही आसक्त रहते हें । वे ही श्रुतियों का ब्रह्मपरत्व सुनकर 
घवराते हें । वे अभय में भय देखते हें । भगवान्‌ गोड़पादाचायं कहते हे-- 
'अस्पर्शयोगो नामंष दुर्दश : सर्वयोगिनाम्‌ । 
योगिनो बिभ्यति ह्यस्मादभये भयर्दाशनः॥ 
जो वस्तुतः भगवत्तत्त्व के रहस्यज्ञ हें वे तो यह सव देखकर उलटे प्रसन्न होते हें । 
बे जानते हें कि यदि वापी-कूपादि समुद्र में एकीभाव को प्राप्त हो जाये तो उनकी अपेक्षा 
नहीं रहती । इसी प्रकार अचिन्त्यानन्द सुधासिन्धु श्री भगवान्‌ ही तो सारे सुख के अधिष्ठान 
हें; यदि उनमें हमारे सारे क्षुद्र सुख समा जाते हैं तो आनन्द ही है। 
जो लोग विषयासक्त हें, जो 'यक्ष्ये दास्यामि मोदिष्ये’ इस सिद्धान्त के माननेवाले 
हें वे ही 'नेह नानास्ति किञ्चन' इस सिद्धान्त को सुनकर रोते हैं । उन्हीं के लिये कहा है- 
“क्रन्दन्ति बाला वत्साइच ।' अतः तुम प्रपञ्च का सत्यत्व प्रतिपादन करके उन्हें ही तृप्त करो 
और उनके लिये अभीष्ट फलरूप दुग्ध दुहो । यह उनके प्रति तुम्हारी करुणा होगी । यद्यपि 
परब्रह्म की ही उपासना करने से तुम्हारा पातिव्रत भग्न नहीं होगा, क्योंकि 'तमेतं ब्राह्मणा 
विविदिषन्ति यज्ञेन दानेन तपसानाशकेन” इस श्रुति के अनुसार विचारवानों के सारे जप-तप 
का परम लाभ ब्रह्मज्ञान ही है, तथापि दया तो करनी ही चाहिए । महानुभाव तो सर्वदा 'सर्वे- 
भूतहिते रताः ही हुआ करते हें; अतः तुम भी उन्हें अभीष्ट वस्तु देकर उनका 
आप्यायन करो । 

इस इलोक का तात्पर्यं यह भी हो सकता है कि समस्त प्राणियों की बुद्धियाँ ही ब्रजाङ्ग- 
नाएँ हँ और भगवान्‌ कृष्ण उनके साक्षी हें। अतः 'तद्यात गोष्ठं मा” ऐसा पदच्छेद करके यह 
तात्पये समझना चाहिए कि अव तुम गोष्ठ को मत जाओ अर्थात्‌ साध्यसाधनात्मक प्रपञ्च 
का प्रतिपादन मत करो, वल्कि 'शुश्रषध्वं पतीन्‌ ।' यहाँ 'पतीन्‌' इस पद में बहुवचन गौरवार्थ 
है । अर्थात्‌ उपक्रम उपसंहार अपूर्वता आदि षड्विध छिंगों से मेरे में ही अपना तात्पर्यं निइचय 
करो । '्रेगुण्यविषया वेदाः’ यह भगवान्‌ का कथन अविवेकियों की ही दृष्टि से है। विचार- 
वानों का तो यही कथन है कि 'बेदेशच सर्वेरहमेव बेद्यो।' अतः त्रिगुणमय संसार के साथ संसगे 
करना ही अमंगल है । परब्रह्म परमात्मा का अनुस्मरण ही एकमात्र कल्याण का मूल है । अतः 
श्रुति प्रपञ्चपरक है-ऐसा प्रसिद्ध होने से तुम कलद्धित हो जाओगी । और यदि त्रिगुणातीत 
शुद्ध परब्रह्म का प्रतिपादन करोगी तो तुम भी गुणातीतं हो जाओगी और इससे तुम्हें महत्ता 
प्राप्त होगी। 
परन्तु यह होगा कैसे ? इसके लिये तुम शुश्रूषध्वं सतीः” अर्थात्‌ 'सत्यं ज्ञानमनन्तं बरह्म’ 
आदि जो श्रृतियाँ परब्रह्म का प्रतिपादन करती हैं, तुम उन्हीं के सिद्धान्त का अनुसरण करो । 
यहाँ अपने में बुद्धियों का निइचय दृढ़ करना है; इसलिये मानों बुद्धियों के प्रति भगवान्‌ 
कहते हें कि 'पतीन्‌ शुश्रूषध्वम्‌' यहाँ उपाधिभेद के कारण वृद्धियों के अनेक पति उपपन्न 
हो सकते हैं । बुद्धि स्वभाव से ही नामरूपात्मक दृश्य की ओर जाती है। इसी से भगवान्‌ 
कहते हें-'तद्यात मा चिरं गोष्ठम्‌' अर्थात्‌ अब तुम और अधिक काल दृश्य की ओर मत 
जाओ । वलिक दृश्य की ओर से निवृत्त होकर अपने अवभासक समस्त बुद्धियों के साक्षी सर्वान्त- 
यामी परब्रह्म का ही चिन्तन करो । परन्तु ऐसा कोई-कोई ही कर पाता है; क्योंकि 
पराञ्चि खानि व्यतृणत्स्वयंभूस्तस्मात्पराङ, पइयति नान्तरात्मन्‌ । 
इसलिये 
कश्चिद्धीरः प्रत्यगात्मानमेक्षदावृत्तचक्षुरमृतत्त्वभिच्छन्‌ ॥। 
अहा ! भगवान्‌ का वह सौन्दर्थंमाधुर्यं कितना महान्‌ है । भगवत्पाद भगवान्‌ शङ्कराचार्य 
प्रबोधसुधाकर में लिखते हें-'अरी बुद्धि तू तराजू के एक पलड़े में सारे संसार का सुख 
और दूसरे में परमानन्दकन्द भगवान्‌ कृष्ण के सौन्दर्यसुधा का एक कण रख तब तू देखेगी कि 
भगवान्‌ का सौन्दर्यकण ही भारी है। अतः तू सांसारिक विषयों को छोड़कर भगवान्‌ कृष्ण 
की सौन्दर्यसुधा का पान किया कर |! 
इसी से भगवान्‌ कहते हें-'अरी बुद्धियो ! अब तुम गोष्ठप्रपञ्च में मत जाओ, वहाँ 
बहुत रह चुकीं । उस स्थान में तो पशु रहा करते हें; तुम तो अपने परम प्रियतम मुझ परब्रह्म 
का ही आश्रय लो ।' 
. यदि कहो कि हुम स्वतन्त्र नहीं हें, हम कंसे आपकी ओर आवें ! तो भगवान्‌ कहते हैं 
तुम अवश्य पराधीन हो,क्योंकि तुम करण हो और करण अपनी प्रवृत्ति के लिये कर्ता के अधीन- 

हुआ करता है; अतः तुम प्रमाता को समञझाओ। इस पर श्रुति कहती हें-हम तो उसे बहुत 
समझाती हैं; परन्तु अव तो वह भी विवश्च है । जैसे दौड़नेवाला पुरुष यद्यपि पादसञचालन 
में स्वतन्त्र होता है तथापि वेग वढ़ जाने पर वह भी उस वेग के अधीन हो जाता है; फिर उसकी 
गति उसके अधीन नहीं रहती । इसी प्रकार यद्यपि प्रमाता जीव स्वतन्त्र है, तो भी बृद्धि से 
विषय चिन्तन करते रहने के कारण अव उसे विवद होकर उसी प्रकार की प्रवृत्ति में प्रवत्त होना 
पड़ता है 
दुर्गासप्तशती में सुरथ नामक राजा और समाधि नामक वैद्य का प्रसंग आता है । 
सुरथ दात्रुओं से पराजित होकर भागा था। उसका राज्य शत्रुओं के हाथ में चला गया था। 
अव उसमें उसका कोई स्वत्व नहीं रहा था तो भी उसे अपने सम्बन्धियों और हाथी-घोड़ों की 
स्मृति सताती थी । इसी प्रकार समाधि को उसके पुत्रादि ने घर से निकाल दिया था तो भी 
उसे घर और घरवालों की ही स्मृति वनी रहती थी । उन्होंने एक मुनिवर के पास जाकर इस 
अनभिमत चिन्ता का कारण पुछा । तव मुनि ने कहा-- 
ज्ञानिनामपि चेतांसि देवी भगवती हि सा। 
बलादाकृष्प मोहाय महामाया प्रयच्छति। 
अतः भगवान्‌ कहते हें यदि तुम्हारी प्रवृत्ति नहीं होती तो शुश्रूषध्वं सतीः भगदती 
शक्ति का समाश्रयण करो; क्योंकि-- 
संबा प्रसन्ना वरदा नृणां भवति मुक्तये। 
सा विद्या परमा मुकतहतुभूता सनातनी ॥। 
क्योंकि वह सर्वात्मिका है 'या देवी सर्वभूतेषु भ्ान्तिरूपेणसंस्थिता,' “या देवी सर्व 
भूतेषु बिद्यारूपेण संस्थिता’ अपने से विमुख लोगों के लिये वही भ्रान्ति रूप से प्रकट होती है 
और अपने भक्तों के लिये वही परम कल्याणी विद्या देवी है । 
यच्च किचित्क्वचिट्टस्तु सदसद्वाखिलात्मिक । 
तस्य स्वस्य या शक्तिः सा त्वं कि स्तूयसे तदा ॥। 
अथवा 'सती' दान्द से सात्त्विको वृत्ति भी विवक्षित हो सकती है । अतः इसका तात्पर्य 
यह है कि पहले सात्त्विक वृत्तियाँ जागृत करो । भगवान्‌ का नाम जप करो, प्रभु का गुणगान 
करो और राजस तामस वृत्तियों का त्याग करो । ऐसा करते-करते पीछे परब्रह्म परमात्मा- 
काराकारिता वृत्ति हो जायगी । 
इस प्रकार बुद्धियों को भगवान्‌ का यही उद्देदथ है कि तुम गोष्ठ यानी साध्यसाधनात्मक 
संसार की ओर मत जाओ, बल्कि पतीन्‌-सम्पू्णं बुद्धियों के साक्षी परब्रह्म परमात्मा-का ही 
आश्रय लो । बुद्धियाँ अपने चरम आश्रयभूत साक्षी का अवलम्बन न करके संसार में प्रवृत्त 
होती हें और फिर उसी में फॅस जाती हें। अतः भगवान्‌ उन्हें उपदेश करते हें कि तुम संसार से 
22 

विरत होकर अधिष्ठान परमात्मा की ओर ही जाओ । वह आत्मा जाग्रदादि तीनों अवस्थाओं 
का साक्षी है, वह यह जानता है कि इस समय मेरी बुद्धि सात्त्विक है, इस समय राजस है और 
इस समय मोहग्रस्त है । इस प्रकार जो काम, संकल्प, विचिकित्सा, धी, ह्ली आदि अन्तःकरण 
के घर्मो को जानता है, जो जाग्रत्‌ और स्वप्न में प्रमाता, प्रमाण एवं प्रमेयरूप त्रिपुटी का अव- 
भासक है और सुषुप्ति में उनके अभाव को प्रकाशित करता है उस सर्वावभासक परमतत्त्व पर 
दृष्टि पहुँचने पर यह निखिल प्रपञ्च सहज ही में निवृत्त हो जाता है। किन्तु यह है अत्यन्त 
दुलभ; इसी से कहा है--- 
कश्चिद्धीर: प्रत्ययात्मानमेक्षदावृत्तचक्षुरमृतत्वसिच्छन्‌ । 

'धीर' शब्द का अर्थ है-'धियं ईरयति प्रेरयति इति धीरः? अर्थात्‌ जो बुद्धि आदि कार्य- 
करण-संघात को अपने अधीन रखता है-स्वयं उसके अधीन नहीं होता । ऐसा कोई देहाभिमानी 
नहीं हो सकता । इसी लिये भगवान्‌ ने कहा है-'अव्यक्ता हि गतिर्दुःखं देहर्वा-द्भरवाप्यते ।' 

वह्‌ बुद्धि का प्रेरक नील, पीत आदि किसी रूपवाला नहीं है। वह तो अत्यन्त सूक्ष्म 
है। देखो, इन नीलळ-पीतादि का प्रकाशक पहले तो सूर्य का प्रकाश देखा जाता है। जिस 
प्रकार नीलपीतादि रूपवान्‌ है उसी प्रकार उन्हें प्रकाशित करनेवाले सूर्य एवं अग्नि आदि के 
आलोक भी रूपवान्‌ हें; परन्तु अपने प्रकाश्य नील-पीतादि की अपेक्षा उनमें बहुत सूक्ष्म है। 
उस सौर आलोक का प्रकाशन चाक्षुष-ज्योति से होता है; वह-रूपरहित है । इस प्रकार रूप- 
रहित तत्त्व रूपवान्‌ को प्रकाशित कर रहा है । यह भी अनुभव में आता है कि जो नेत्र ज्योति 
निर्दोष होती है वह आलोक को ठीक-ठीक प्रकाशित कर सकती है और जो सदोष होती है वह 
उसका ठीक-ठीक प्रकाशन नहीं कर सकती । किन्तु यह कौन जानता है कि नेत्र सदोष है या 
निर्दोष ? इस वात को मन जानता है; चक्षु के पाटवापाटव का ज्ञाता मन है। मन में भी 
रूप नहीं है । इसी प्रकार मन के चाञ्चल्यांदि को जाननेवाली बुद्धि है, और बुद्धि अपना कार्य 
अहंकारपूर्वक करती है; जैसे कि यह कहा जाता है कि 'में अपनी बुद्धि द्वारा भन का निरोध 
करूंगा । इस प्रकार हम देखते हें कि बुद्धि इस 'में' का करण है। यह 'में' अत्यन्त सूक्ष्म है । 
यदि हम कुछ काल बुद्धि आदि से रहित केवल 'में' का ही चिन्तन करें तो हमारे सामने में 
और 'में' के साक्षी का भेद सुस्पष्ट हो जायगा । इस समय तो 'में' और चिदात्मा का अन्यो- 
न्याघ्यास हो रहा है । जिस प्रकार तपे हुए लोहपिण्ड में अग्निरहित लोहपिण्ड और लो हपिण्ड- 
रहित अग्नि का भान नहीं हो सकता उसी प्रकार इस समय हमें 'में' से रहित चेतन और चेतन- 
रहित 'में' की प्रतीति नहीं हो सकती । सुषुप्ति में 'में' का अभाव रहता है । उस समय चिदात्मा 
“में' के अभाव का प्रकाशक है । इस प्रकार वह स्पष्टतया 'में' के भाव और अभाव दोनों ही 
का प्रकाशक प्रतीत हो रहा है। इसी क्रम से हम उसे शब्द, स्पर, रस और गन्ध के चरम 
अवभासक रूप से भी निश्‍चय कर सकते हें। अतः विषयों को अवभासक पञ्चज्ञानेर्द्रियाँ हें, 


इन्द्रियों का अवभासक मन है, मन की प्रकाशिका बुद्धि है, बुद्धि का प्रेरक अहंकार है और इन भन, 
बुद्धि, अहंकार सभी का भासक चिदात्मा है । 

व्यवहार में देखते हैं कि गन्धाकाराकारितंवृत्ति, रूपाका राकारितवृत्ति,रसाकाराकारित- 
वृत्ति, स्पर्शाकाराकारितवृत्ति और शब्दाकाराकांरितवृत्ति-इन सवमें परस्पर भेद है। इसी 
प्रकार इनको ग्रहण करनेवाली इन्द्रियों में भी भेद है । इनके भेद और अभेद का विवेक 
करो । इनमें जो भेद है वही प्रपञ्च है और जो अभेद है वही परमार्थ है। उत्पन्न तथा नष्ट 
होनेवाली गन्धवृत्ति, रसवृत्ति, स्परशवृत्ति आदि पृथक्‌ हें परन्तु उन वृत्तियों की उत्पत्ति, स्थिति 
नाश तथा उनके स्वरूपों का भासन करनेवाला अखण्ड वोध या निविकार भान सदा एकरस 
तथा एक ही है । 

जिस प्रकार नील-पीत-हरितं आदि रूपों का अवभासक सौर आलोक एक ही है किन्तु 
उसके प्रकार्य भिन्न हें उसी प्रकार दृश्य अनेक हैं और द्रष्टा एक ही है । किन्तु नील-पीतादि 
दृश्यों को प्रकाशित करते समय उनका अवभासक सौर आलोक तंद्रप हो जाता है; उन नील- 
पीतादि की सन्धि में जो उसका निर्विशेष रूप रहता है वही उसका शुद्धं स्वरूप है । इसी वात 
को पञ्चदशीकार ने एक अन्य दुष्टान्त द्वारा इस प्रकार स्पष्ट किया है :-- 


खादित्यदीपिते कुड्ये दपंणादित्यदीप्तिवत्‌ । 
कूटस्थभासितो देहो धीस्थजीदेन भास्यते । 
एक स्थान परं कई दर्पण रखे हुए हैं । उनमें सूर्यं की किरणें पड़ कर फिर समीपस्थ 
भित्ति पर प्रतिफलित हो रही हैं । वे दर्पणालोक और उनकी सन्धियाँ ये दोनों ही सौर आलोक 
से प्रकाशित हें; किन्तु सन्धियाँ केवल सौरालोक से प्रकाशित हें और दर्पणालोक दर्पण में पड़े 
हुए सौरालोक के आभास से भी प्रकाशित हें । इसी प्रकार विषयों की स्फूति तो चेतन तथा 
अन्तःकरणस्थ चिदाभास दोनों के योग से होती है, किन्तु उन विषयों की सन्धि अर्थात्‌ निविषय 
स्थिति केवल चेतन से ही भासित होती 
अतः आत्मसाक्षात्कार करने के लिये पहले हमें शब्द, स्पश, रूप, रस एवं गन्धादि को 
वासनाओं से वासित अन्तःकरण द्वारा विषयों से हटाकर इन्द्रियों को स्वाधीन करना होगा । 
फिर बुद्धि से मन का और अहंकार से बुद्धि का संयम करना होगा । तत्परचात्‌ अपने स्वरूप- 
भूत साक्षी से अहंकार को पृथक्‌ निश्चय करने पर हम अपने शुद्ध स्वरूप का बोध प्राप्त कर 
सकेंगे । 
सबसे पहले सम्पूर्ण प्रतीयमान प्रपञ्च को पृथिवीमात्र चिन्तन करो; घट, पट, गृह, 
उद्यान आदि सभी वस्तुओं को केवल पृथिवीतत्त्व ही अनुभव करो । फिर इस पृथिवीतत्त्व 
का जळूतत्त्व में लय करो और संत्र केवळ जळतत्त्व को ही व्याप्त देखो । तत्पश्चात्‌ जल को 
अग्नितत्त्व में लीन करो तथा सब पदार्थो को तेजोमय ही देखो । इसी प्रकार फिर उन्हें क्रमशः 
वायुरूप और आकाशरूप देखो | इस चिन्तन के बढ़ने के साथ क्रमशः गन्धादि विषयों को 
निवृत्ति होती जायगी । वृत्ति प्रायः तेज से आगे नहीं बढ़ती । वायु और आकाश रूपरहित 

पदार्थ हैं, इसलिये उन पर दृष्टि जमना बहुत कठिन है। यदि मन वायुतत्त्व में स्थित हो गया 
तो उसे अन्धकार और प्रकाश की भी प्रतीति नहीं होगी, क्योंकि ये दोनों तो तेज के अन्तर्गत 
हें । रूप की निवृत्ति होने पर तो सारा ही विक्षेप निवृत्त हो जाता है। अब केवल स्पश और 
दान्द रह जाते हैं, स्पशं की निवृत्ति होने पर केवल शब्द ही शेष रहता है। इससे आगे बढ़कर 
शब्द को देखनेवाळे भन में ही स्थित हो जाओ । फिर तटस्थवृत्ति से मन की गति को देखो और 
तत्परचात्‌ उसे देखने को देखो । इस प्रकार बुद्धि तुम्हारा दृश्य हो जायगी । वुद्धि का द्रष्टा 
अहंकार है । इससे आगे अहंकार भी भासय कोटि में आ जाना चाहिए । तत्पश्चात्‌ उसकी भो 
प्रतीति नहीं होगी और केवल सर्वावभासक चिदात्मा ही रहं जायगा । इस प्रकार बुद्धि सवके 
अघिष्ठानभूत केवल आत्मा में ही स्थित हो जाती है; उस समय उसके भासय दाव्द-स्पर्शादि 
ध्रपञ्च में से कुछ भी प्रतीत नहीं होता । 

अव हम प्रकृत विषय पर आते हें। भगवान्‌ का उपदेश है-'शुश्रूषध्बं पतीन्‌' अर्थात्‌ 
जो सर्वावभासक चिदात्मा जाग्रत और स्वप्न अवस्थाओं में प्रतीत होनेवाले द्वत का तथा सुषुप्ति 
में अनुभव हुए अज्ञान का साक्षी है, तुम उस परम पति का ही आश्रय लो । अतः तुम नामरूपा- 
त्मक प्रपञ्च की ओर मत जाओ, वल्कि उसके अवभासक सर्वसाक्षी परमात्मा का चिन्तन 
करो । यदि कहो कि उसमें तो हमारी गति नहीं है, हम किस प्रकार ऐसा करें तो उसके लिये 
“शुश्रूषध्वं सती: । 'सती' दाब्द का अर्थ हम पहले ही कह चुके हें । तात्पर्यं यह है कि इसके 
लिये तुम ब्रह्मविद्यारूपिणी भगवती महामाया की उपासना करो । देखो, गोपियों को भी 
श्री कात्यायिनी देवी की उपासना करने से ही परब्रह्मस्वरूप भगवान्‌ कृष्ण की प्राप्ति 
हुईथी। 

ऐसी ही एक गाथा उपनिषदों में आती है। जिसे समय देवासुर संग्राम में परब्रह्म 
परमात्मा के प्रसाद से देवताओं को विजय प्राप्त हुई तो वे भगवान्‌ को भूल गये और उस विजय 
को अपने ही पुरुषार्थं का फल मानने लगे । उस समय परम दयालु भगवान्‌ अपने मोहमग्रस्त 
अनुचरों का व्यामोह दूर करने के लिये एक विचित्र रूप से उनके सामने प्रकट हुए । भगवान्‌ 
के उस विचित्र अनन्त प्रकाशमय विग्रह को देखकर देवताओं को बड़ा कुतूहल हुआ और उन्हें 
यह जानने के लिये बड़ी उत्सुकता हुई कि यह यक्ष कौन है । यह बात जानने के लिये सबसे पहले 
अग्नि देव गये । भगवान्‌ ने उनसे पूछा, 'तुम कौन हो ?” अग्नि ने बड़े गवं से कहा, 'में अग्नि 
हूँ, लोग मुझे जातवेदा कहते हें।' भगवान्‌ ने कहा-'तुम क्या कर सकते हो ?” अग्नि देव ने 
कहा-'संसार में जितने पदार्थ हें में उन सभी को जला सकता हूँ ।' तब यक्ष भगवान्‌ ने उनके 
आगे एक तृण रखकर कहा, 'भला इसे तो जलाओ ।' अग्निदेव अपना सारा पुरुषार्थ लगाकर 
हार गये किन्तु वे उसे जलाने में समर्थ न हुए और इस प्रकार मानमर्दन हो जाने से चुपचाप 
लौट आये । उनके पीछे वायु देवता गये । किन्तु उनकी भी वही गति हुई | वे भी एक क्षुद्र 
तृण मात्र को उड़ाने में समर्थ न हुए । 

इस प्रकार अग्नि और वायु के विफल मनोरथ होकर लोट आने पर स्वयं देवराज इन्द्र 
उस यक्ष का परिचय प्राप्त करने के लिये चळे । देवराज को देखते ही यक्ष भगवान्‌ अन्तर्धान 
हो गये । इससे इन्द्र को वड़ा परिताप हुआ। वे सोचने लगे, “अहो ! मुझे सन्निधान से उनके 
दर्शन और सम्भाषण का भी सौभाग्य प्राप्त न हो सका ।” जिस समय जीव को भगवद्विरह 
के कारण परिताप होता है उसी समय उसे भगवत्साक्षात्कार की योग्यता प्राप्त होती है। वह 
क्षण बड़े सौभाग्य से प्राप्त होता है जिसमें प्राणी अपने प्रियतम की विरह वेदना से तड़पने लगता 
है और उसका रोम-रोम भगवद्दर्शन के लिये उत्कण्ठित हो उठता है। देखिये, जिस समय 
भगवान्‌ के साथ व्रजाङ्गनाओं का संयोग था उस समय उनकी उपासना उतनी प्रवल नहीं थी; 
किन्तु जब उन्हें भगवान्‌ का वियोग हुआ तव उनकी लगन इतनी बढ़ी कि उस विरहार्नि ने 
उन्हें केवल इसी लिये नहीं जलाया क्योंकि उनके हृदय में भगवान्‌ की प्रेममय मूति विराजमान 
थी । उस आनन्द-सुधासिन्धु के कारण ही उनकी रक्षा हुई। इसी भाव का वर्णन करते हुए 
श्री वल्लभाचार्यजी ने यह श्रुति कही है--- 

कोऽह्येवान्यात्कः प्राप्याद्यदेष आकाश आनन्दो न स्यात्‌। 

अर्थात्‌ यदि सहृदय प्रेमियों के अन्तःकरणों में प्रेमानन्द रूप सुधा न होती तो अपने 
प्रियतम के वियोग में उनमें से कौन चेष्टा करता और कौन प्राण धारण करता ? वे तो तत्काल 
उस विरहानळ में भस्म हो जाते । 

अतः यदि भगवान्‌ के वियोग का सन्ताप न हुआ तो यह जीवन व्यर्थ है; भगवान्‌ 
वाल्मीकि कहते हें :-- 


यइच रामं न पश्येत्तु रामो यन्नाभिपश्यति। 
निन्दितः सरवंलोकेषु स्वात्माप्येनं विगहुंति॥ 


वस्तुतः यह भगवदर्थ सन्ताप ही परम तप है । 

इस प्रकार जव इन्द्र ने इस सन्ताप-रूप तप से अपना मनोमळ भस्म कर दिया तो उमा 
देवी का आविर्भाव हुआ । उसी ने उन्हें भगवान्‌ का परिचय दिया। अतः स्मरण रखना 
चाहिए यह महावाक्यजनित ब्रह्माकार वृत्तिरूपा उमा ही प्रकट होकर जीव को परब्रह्म के पास 
ले जाती हें । अतः हे बुद्धियो ! यदि तुम मुझ परब्रह्म के पास आना चाहती हो तो "शुश्रूषध्वं 
सतीः? भगवती वाक्ति की उपासना करो । अथवा, जैसा हम पहले कह चुक हैं, सात्त्विक वृत्तियाँ 
ही सतियाँ हैं, उन्हें उद्बुद्ध करो । उनके उद्बुद्ध होने से जब तुम्हारी राजस-तामस वृत्तियाँ 
नष्ट हो जायेंगी तभी तुम उन्हें प्राप्त कर सकोगी । 

अव यदि श्रुतियाँ कहें कि 'महाराज ठीक है, परन्तु यदि हम संसार को छोड़कर अपने 
परम प्रियतम परत्रह्म का ही अवलम्बन करें, प्रपञ्च का आश्रयण करना छोड़ दें, तो उस 
अस्पर्शयोग को सुनकर जो बाल बत्सस्थानीय अज्ञजन हैं वे रोने लगेंगे, क्योंकि उनके लिये तो 

संसार ही सब कुछ है । वे तो पुत्र-क़लत्र और धन-धामादि को ही अपना सर्वस्व समझते हें । 
इस पर भगवान्‌ कहते हें, 'दत्सा बालाइच क्रन्दन्ति मा! अर्थात्‌ ये वत्स और वालक भी क्रन्दन 
नहीं करेंगे । क्‍यों नहीं करेंगे ? क्योंकि विवेकी के लिये संसार असत्‌ होने पर भी उन 
अविवेकियों की दृष्टि में तो वह सत्य ही रहेगा । "नष्टमप्यनष्टं तदन्यसाधारणत्वात्‌' देखो, 
स्वप्नभ्रपञ्च तो उसी का निवृत्त होगा जो जागेगा। जो जगा नहीं है उसके लिये तो स्वप्न का 
सारा व्यापार सत्य ही होता है । इसी प्रकार यह दृश्य-प्रपठच भी उसी के. लिये मिथ्या होगा 
जो अपने शुद्ध स्वरूप में जागेगा, उसे तो इसकी निवृत्ति इष्ट ही है । इसके विपरीत अप्रबुद्ध 
के लिये इसकी निवृत्ति होगी नहीं । भगवान्‌ ने कहा है-- 


यथाह्प्रतिबुद्धस्य प्रस्वापो बह्वनर्थभृत्‌ । 
तदेव प्रतिबुद्धस्य न चार्थाय कल्पते॥ 
इसलिये वाळ-वत्सस्थानीय अज्ञजन भी क्रन्दन नहीं करेंगे । 
दूसरी वात यह है कि यदि वे रोवेंगे तो यह बतलाओ कि तत्त्वज्ञान होने से पहले रोवेंगे 
या पीछे ? पीछे तो रो नहीं सकते; क्योंकि उस समय तो वे अचिन्त्यानन्द-महार्णव श्री भगवान्‌ 
में अभिन्नरूप से स्थित हो जाने के कारण प्रपञ्च की अपेक्षा से ही रहित हो जाते हें। भला 
अमृत के समुद्र को पाकर क्षुद्र कूप-तड़ागादि के लिये कौन व्यग्र होता है? और पहले इसलिये 
नहीं रो सकते कि प्रपञ्च का भिथ्यात्व सुनकर भी उस पर उनकी निष्ठा नहीं होगी । देखो 
यह मनुष्य-शरीर कितना घृणित है ? इसके ऊपर यदि चर्म न होता तो इस पर मविखयाँ भिन- 
कतीं । इसमें क्षण भी रहने की इच्छा न होती । इस वात को समझने के लिये विशेष विचार 
की भी आवश्यकता नहीं है । इस दारीर में अस्थि, मांस, रकत आदि घृणित पदार्थ ही भरे 
हुए हैं यह वात बहुत साधारण बुद्धिवाले पुरुषों को भी सुगमता से समझाई जा सकती है । 
तो भी हमारे जेसे अज्ञानियों की तो वात ही क्या है, बड़े-वड़ेऋषि-मुनि भी रम्भा-उवंशी आदि 
अप्सराओं के उस अत्यन्त घृणित शरीर के ही लावण्य में फंस गये थे। इस प्रकार सब कुछ 
जानकर भी उन्हें जो मोह हुआ वह भगवती महामाया की ही महिमा है--. 


“देवी ह्येषा गुणमयी सम माया डुरत्यया । 
मामेव ये प्रपच्चन्ते मायामेतान्तरन्ति . ते ।।'” 
“ज्ञानिनामपि चेतांसि देवी भगवती हि सा । 
बलादाकृष्य मोहाय महामाया प्रयच्छति ।।'” 
अतः भगवान्‌ कहते हें यदि तुम संसार का मिथ्यात्व प्रतिपादन करोगी तो भी वे 
अज्ञजन नहीं रोवेंगे, क्योंकि उनकी तो उसमें गति ही नहीं होगी । 
अब यह भी सन्देह हो सकता है कि यदि अज्ञानियों को परोक्ष रूप से भी यह निश्चय 
हो जायगा कि ऐन्द्र पद आदि सब मिथ्या हें तो भी वे यज्ञ-यागादि में प्रवृत्त नहीं होंगे । वस्तुतः 

ऐसे अनधिकारियों ने ही अद्वैतवाद को कलङ््कित कर रखा है। उन्हें भे ही ब्रह्म का अपरोक्ष 
साक्षात्कार न हुआ हो तथापि यह तो निइचय हो ही जाता है कि कर्म नहीं, धर्म नहीं, लोक नहीं 
और वर्णाश्रभाचार भी नहीं। अतः वे धर्म-कर्मादि को तिलाञजलि दे देते हें। इन 
अधिकारियों के कारण ही अद्वैतवाद को कर्लङ्कित होना पड़ा 
ऊपरी दृष्टि से देखा जाय तो अद्वैतवादी और नास्तिकों में कोई भेद दिखाई नहीं देगा । 

मुक्तावस्था में दुइ्य की व्यर्थेता तो नैयाथिकों के मत में भी हो जाती है । यहं ठीक है कि वे उसका 
भिथ्यात्व स्वीकार नहीं करते; तथापि मुक्त पुरुष को तो-उसका विशेष ज्ञान निवृत्त हो जाने 
के कारण-प्रपञच का भान नहीं होता । यही वात सांख्य मत के विषय में कही जा सकती है । 
वस्तुतः संसार से सम्वन्ध छूट जाने पर और प्रभु से सम्वन्ध जुड़ जाने पर लोक-वेद की विधि 
छूट ही जाती है। सव आचायों का ऐसा ही मत है। 

'यद्ायमनुगुह्माति भगवान्‌ हरिरीइवरः। 

जहांति लोकते वेदे वे मति च परिनिष्ठिताम्‌ ।।' 


और यही नास्तिकों का भी लक्षण है । देखा जाय तो तत्त्वज्ञ और ब्रात्य इन दोनों का 
वाह्य रूप एक ही होता है । देखिये जिस प्रकार यवनादि शिखा-सुत्रादि से रहित होते हैं उसी 
प्रकार एक परमहंस भी होता है। यही नहीं, भगवान्‌ शङ्कर को भी 'ब्रात्य' कहा गया है- 
ब्रात्यानां पतये नसः'। इस प्रकार देखा जाय तो एक तत्त्वज्ञ का स्वरूप तो अवद्य व्रात्य 
के समान ही होता है; तथापि उनमें वस्तुत: बहुत अन्तर होता है। उनमें से एक तो साधन- 
कोटि को पार कर गया है और दूसरे ने उसमें प्रवेश भी नहीं किया । इस समय अवश्य दोनों ही 
साधन के संसर्ग से रहित हें । ध 

इस प्रकार यज्ञ-यागादि का अनुष्ठान न करने पर भी अट्टँतनिष्ठ महात्मा को अवेदिक 
नहीं कहा जा सकता । वस्तुतः वेद का प्रामाण्य माननेवाला तो वही है। वेदिक तो उसी को 
कहना चाहिए जो: वेदार्थ को अवाधितं रखे । वेद कहते हें-'एकसेवादितीयं ब्रह्म', सत्य 
ज्ञानमनन्त ब्रह्म' इत्यादि अतः जो ब्रह्म को सजातीय, विजातीय एवं स्वगत भेद से रहित 
मानते हें वे तो ब्रह्म से भिन्न वेद की भी सत्ता नहीं मानते । वेद की पृथक्‌ सत्ता मानने पर तो 
वेद को सजातीयादि भेद से रहित सिद्ध नहीं किया जा सकता । अतः ऐसी अवस्था में वेद अप्रा- 
माणिक हो जाता है। इसलिये अपने प्रामाण्य के लिये वेद स्वत: ही अपना अभाव प्रतिपादन 
करते हें-- 

'अत्र वेदाः अवेदाः ब्राह्मणाः अञ्राह्मणाः पुल्कसाः अपुल्कसाः' । 

कार्यं जब तक अपने कारण से भिन्न रहता है तभी तक उसकी पृथक्‌ उपलब्धि होती 
है। कारण से अभिन्न होने पर उसकी पृथक्‌ प्रतीति नहीं होती। वेद भी ब्रह्म के कार्य 
हें-'अस्य महतो भूतस्य निःइवसितमेव ऋग्वेद: अतः वस्तुतः वे परन्रह्म से व्यतिरिक्त 

नहीं हें । घटादि तभी तक उपलब्ध होते हें जब तक वे अपने कारण मृत्तिका में नहीं मिलते । 
उसमें मिल जाने पर उनकी पृथक्‌ प्रतीति नहीं होती । अतः वेद को ब्रह्म से व्यतिरिक्त न 
मानना उनका तिरस्कार नहीं है ; यह तो उसका सम्मान ही है। जो पुरुष वेद को ब्रह्म से 
भिन्न मानता है उसपर तो वेद कृपित होते हें और उसे स्वार्थ से भ्रष्ट कर देते हें । श्रुति स्वयं 
कहती है--- 
“वेदास्तं परादुः योऽन्यत्रात्मनो वेदान्वेद सवं तं परादाद्योऽन्यत्रात्मनः सवं वेद' । 
क्योंकि भाई ! ब्रह्म से वियोग होना किसी को इष्ट नहीं है। तुम भी तो परब्रह्म से 
वियुक्त होने के कारण ही तड़प रहे हो । वेदों को भी भगवान्‌ का वियोग कंसे सह्य हो सकता है ? 
फिर तुम उन्हें भगवान्‌ से व्यतिरिक्त क्यों समझते हो ? तुम यज्ञ-यागादि कमो को भगवान्‌ 
से भिन्न क्यों मानते हो ? यदि तुम एक अणु को भी ब्रह्म से पृथक्‌ समझोगे तो बह अवश्य तुम्हारे 
लिये भय उपस्थित कर देगा । प्रेमी तो अपना भी पृथक्‌ अस्तित्व नहीं रखना चाहता । 
जब में था तब हरि नहीं अब हरि हैं में नाहि। 
कबिरा नगरी एक में राजा दो न स्माह ॥। 
यदि हम अपनी पृथक्‌ सत्ता रखेंगे तो ब्रह्म में वस्त-परिच्छेद आ जायगा ; तथा जिस 
देश में हम रहेंगे उसमें ब्रह्म नहीं रहेगा । इसलिये ब्रह्म में देशपरिच्छेद भी हो जायगा । इसी 
से भावुक पुरुष अपनी सत्ता प्रभु को ही समपित कर देते हें ; वे प्रभु से पृथक्‌ रहकर उनके 
पूर्णत्व को खण्डित करना नहीं चाहते । अतः पहले अपने धन-धान्यादि प्रभु को समर्पण करो, 
फिर देह समपित कर दो और तदनन्तर मन, बुद्धि और प्राण भी प्रभु को ही अर्पण कर दो | 
परिणाम में तुम भी उन्हीं में समपित हो जाओगे । भगवान्‌ कहते हे-- 
“निवसिष्यसि मय्येव अत ऊध्वं न संशयः ।' 
यदि घटाकाश अपने को महाकाश से पृथक्‌ समझता है तो जिस देरा में वह अपनी सत्ता 
भानेगा उस देश में उसे महाकादा की सत्ता अस्वीकार करनी पड़ेगी । इस प्रकार वह महाकादा 
की पूर्णता को खण्डित कर देगा। इसी से घटाकाश कहता है, 'में अपनी सत्ता रखकर अपने 
प्रभु की अपूर्णता नहीं करूँगा । में अपने को भी उन्हें ही समापित कर दूंगा ।' 
वही अद्वैतवादियों का सिद्धान्त है। वे प्रभु को आत्म-समर्पण भी कर देते हें। यही 
उनकी अद्भत भक्ति है । वे अपने प्रियतम को अपना-आप भी दे डालते हें, क्योंकि आत्मा ही 
सबसे बढ़कर प्रिय है ; इसी के लिये प्रत्येक वस्तु प्रिय हुआ करती है--- 
'आत्मनस्तु कामाय सवं प्रियं भवति’ । 
अतः यदि तुम अपने परम प्रेमास्पद को समर्पण न करके केवल स्त्री, धन और मन 
आदि ही प्रभु को अर्पण करते हो तो तुम सच्चे प्रेमी नहीं कहे जा सकते । अत: आत्म-समपंण- 
रूप अद्वैत दशन ही सच्ची पूजा है और यही उत्कृष्टतम भक्ति है । 


कब 

हाँ, मूर्ख पुरुषों के लिये यह सिद्धान्त अवश्य वहुत भयावह है। इस सिद्धान्त के ब्याज से 
वे देह को भी ब्रह्म मान सकते हें । परन्तु वस्तुतः यह सिद्धान्त भक्ति का घातक नहीं हैं। यह 
तो उसकी चरमावस्था है। किन्हीं महातुभावों ने कहा है कि--' पहले उपासक को भावना 
करते-करते ऊपर-नीचे सर्वत्र ब्रह्म ही दिखाई देता है। अतः पहले 'ब्रह्म॑चाधस्ताद्‌ब्रह्मंबो- 
परिष्टातू' यह श्रुति ही चरितार्थं होती हैँ । पीछे एक सञ्चारी भावविशेष का अभ्युत्थान होनें 
पर एसा होता है कि जिससे वह अपने को ही प्रियतमरूप से देखने लगता है । उसी अवस्था का 
प्रतिपादन 'अहमेवाधस्तादहमेबोपरिष्टात्‌’ इस श्रुति ने किया है ।' 

श्री गोस्वामी तुलसीदासजी का कथन है-- 


सो अनन्य गति जाहि अस मति न टरे हनुमन्त । 
में सेवक सचराचर रूपराशि भगवन्त ॥ 
अनबन कथा सुख नास हृदय हरि नयनन निरखि कुपासमुद्र हरि ।' 
इस प्रकार निरन्तर सर्वत्र भगवद्दर्शन ही करना चाहिए । यही निर्भय मागं है। 
इस मार्गे में चळनेवाला कभी किसी अन्तराय से आक्रान्त नहीं होता । श्रीमःद्भागवत में कहा है-- 
यानास्थाय नरो राजन्न प्रमाचेत काहिचित्‌ । 
धावन्निमील्य वा नेत्रे न स्खलेन्न पतेदिह॥ 
एष निष्कण्टकः पन्था यत्र सम्पुज्यते हरिः। 
कुपथं तं विजानीयाद्गोविन्दरहितागमम्‌ ॥ 
इस प्रकार सवको ब्रह्ममय देखते हुए जब तक तुम अपने आत्मा को भी ब्रह्म से अभिन्न 
न देखोगे तव तक तुम अपने प्रियतम परब्रह्म की पूर्णता की रक्षा नहीं कर सकोगे । अतः तुम 
अपने को भी प्रभु में ही समपित कर दो । 
किन्तु वह समर्पण किया कंसे जाय ? उसका स्वरूप क्या है ? क्या घड़े में वेर डालना 
बेर का समर्पण है? इसका नाम समर्पण नहीं है । समर्पण में अपनी सत्ता पृथक्‌ नहीं रहती, 
जिस प्रकार घटाकाश की सत्ता महाकारा से पृथक्‌ नहीं है। जिस समय तरङ्ग समुद्र में लीन 
होती है उस समय क्या समुद्र से पृथक्‌ उसकी उपलब्धि हो सकती हें ? 
अतः भगवान्‌ से पृथक्‌ अपनी सत्ता न रखना ही उनका सम्मान है। यदि तुम 
उनसे अपना भेद रखते हो तो तुम उनका अनादर करते हो। भला जिस पत्नी ने अपने 
पति को त्याग दिया हो उसको कोति हो सकती है ? इसी प्रकार यदि जीव अपने को परब्रह्म 
से पृथक्‌ समझे तो उसके लिये इससे बढ़कर और क्या कलङ्क हो सकता है। ऐसा कळङ्क तो 
उसके लिये आत्मघात के समान है ; क्योंकि 'सम्भावितस्य चाकोतिमरणादतिरिच्यत'। 
इसी लिये उपनिषद्‌ पढ़नेवाले भगवान्‌ से प्रार्थना करते हे-'माहं ब्रह्म निराकुर्या मा 
मा ब्रह्म निराकरोदनिराकरणमऽस्तु' प्रभु दीर्घकाल से हमारा निराकरण करते आये हें और 

हम प्रभु का निराकरण करते आये हें । इसी से हमें कीट-पतङ्गादि योनियों में “मना पड़ा है। 
यह अनिराकरण तो प्रभु की कृपा से ही होगा । वे ही हमें ऐसी बुद्धि प्रदान कर सकते हैं क्योंकि 
यह चरण असत्पुरुषों को अत्यन्त दुष्प्राप हें। जिस समय पुरुषों का संसरण समाप्त होने को, 
होता है, हे नाथ ! तभी आपके श्रीचरणों में प्राणियों को रति होती है । वस्तुतः मायामोहित 
जीव वरवस प्रभु को भूलकर प्रपञ्च में फंसा हुआ है और प्रभु की उपेक्षा करता है। अतएव ऋषि 
यही प्रार्थना करता है--हे दयामय ! आप ही कृपा करें कि में आपका अनादर या उपेक्षा न 
करूँ । हे दयामय ! मायामोहित होकर ही हमने आपका अनादर किया है । अपने अन्तरात्मा 
प्रियतम सर्वस्व का अपमान मोह से ही हमने किया है, अतः आप मेरी उपेक्षा न करें । इस प्रार्थना 
के साथ-साथ आप ही से यह भी प्रार्थना है कि में आपका अनादर न करूँ । 

अक्रूरजी महाराज कहते हँ--- 

सोऽहं तवाङ घ. युपगतोऽस्म्यसतां दुरापं तच्चाप्यहं भवदनुग्रहमीश भन्ये । 

पुंसो भर्वर्याह्‌ संसरणापवर्गस्त्वय्यबजनाभ सदुपासनया रतिस्स्यात्‌ ॥ 

हें नाथ, आज में आपके चरणों की शरण आया हूँ, यह भी आपके अनुग्रह का फल है। 
जब तक प्रभु कृपा न करें, जब तक वे हाथ न ळगावें तब तक हमारी नैया किनारे नहीं लग सकती । 
श्री गोसाई जी महाराज का कथन है-- - 

ज्ञान भक्तिं साधन अनेक सब सत्य झूठ कछ्‌ नाहीं । 


अर्थात्‌ ये सारे साधन हें तथापि जव तक आपका करावलम्ब न हो तव तक मेरे किये तो 
कुछ होना नहीं है । अतः भाई ! एसी बुद्धि तो प्रभुक्रपासाध्य है । हमें तो केवल प्रभुकृपा 
को प्रतीक्षा करते रहना चाहिए । आखिर जाओगे कहाँ ? दर-दर घूमते जन्म-जन्मान्तर बीत 
गये, कहीं कोई ठिकाना नहीं मिला । अव प्रभु के सिवा और आश्रय ही कहाँ है ? 
तत्तेऽनुकम्पां सुसमीक्ष्यमाणो भुञ्जान एवात्मकृतं विपाकम्‌ । 
हद्वाग्वपुभिविदधन्नमस्ते जोवेत यो मुक्तिपदे स दायभाक्‌ ॥ 
भगवान्‌ को कृपा कव होती है इसका कोई निश्चित समय नहीं है । इसलिए हर समय 
सावधान रहो । एसा न हो, तुम्हारी असावधानी में प्रभुकृपा की घड़ी यों ही निकल जाय और 
तुम उससे वञ्चित ही रह जाओ। मान लो, भगवान्‌ कोई परदानशीन स्वामी हें और तुम उनके 
द्वार पर बंठे हो । वे हर समय तो परदे से बाहर आते नहीं हें परन्तु जिस समय वे आये उस समय 
तुम सो गये, तो इसमें प्रभु का क्या दोष है ? इसलिये तुम सदा सावधान रहो । प्रभु अतिथि 
का अनादर कभी नहीं करते । वे दीनवत्सल हें; उन्हें दीन बहुत प्यारे हें। इसी से श्री गोसाई जी 
कहते ह्‌-- 
जाऊं कहाँ तजि चरन तिहार। 
काकर नाम पतितपावन अस केहि अति दीन पियारे ।।' 

इसलिए हम प्रभु को छोड़कर कहीं अन्यत्र नहीं जाना चाहिए । धनियों के द्वारों पर 
हम बहुत भटक लिये । अव उनका मुख मत देखो । वेदान्तदेशिकाचार्यजी कहते हें--- 


दुरीइवरद्वारवहिविर्तादका दुरासिकायं रच्ितोयमञ्जलिः। 
यदञ्जनाभं निरपायमस्ति मे घनञ्जयस्यन्दनभूषणं धनम्‌ ॥ 
दुरीइवरों के द्वार की वहिवितदिका पर दुराशा को लेकर जो बैठना है उसके लिये मेंने 
हाथ जोड़ दिया ; क्योंकि हमारे पास तो धनञ्जय के रथ का अति सुन्दर भूषण अञ्जनाभ 
श्रीकृष्ण ही अनपाय धन है । फिर हमें और की क्या आवश्यकता है ? परन्तु सो मत जाना ; 
सदा सावधान रहकर प्रभु की ओर टकटकी लगाये रहना । प्रभु का प्राकट्य वहुत जल्दी-जल्दी 
हुआ करता है । यहाँ अध्यात्म-प्रेमियों को तनिक ध्यान देना चाहिए । देखिये, घटाकार वृत्ति 
की निवृत्ति हुई और अभी पटाकार वृत्ति का उदय नहीं हुआ । इस सन्धि में प्रभु .की झाँकी 
होती है। अज्ञान और उसके कार्य प्रभु के आवरक हें । विषय को प्रकाशित करनेवाली वृत्ति 
का नाम प्रमाण है, विषय को प्रमेय कहते हैँ और प्रमाण के आश्रयभूत चेतन का नाम प्रमाता है । 
इनमें एक के न रहने पर तीनों ही नहीं रहते । किन्तु इन तीनों का और इन तीनों के अभाव का 
प्रकाशक आत्मा है । इसी भाव को यह इलोक व्यक्त करता है-- 


'एकमेकतराभावे यदा नोपलभामहे । 
त्रितयं स च यो वेद स आत्मा स्वाश्रयाश्रयः ॥४ ` 
अत: जिस समय प्रमाता एक वृत्ति उत्पादन करके शान्त होता है उसके पदचात्‌ दूसरी वृत्ति 
उत्पन्न करने से पूर्व वह विश्राम लेता है। उस विश्रान्ति के समय ही उसक शुद्ध स्वरूप को 
उपलब्धि होती है। इसलिये प्रति पल सावधान रहो । निमेषोन्मेष करना भी भूल जाओ । 
सदा निर्निमेष दृष्टि से प्रभु को वाट निहारते रहो । 
हमें प्रभु का निराकरण नहीं करना चाहिए और प्रभु से प्रार्थना करनी चाहिए कि वे 
हमारा निराकरण न करें। इस प्रकार सारे लौकिक-वैदिक कमों को प्रभु से अभिन्न समझना 
ही प्रभु की परमोत्कृष्ट भक्ति है । यह प्रभु का अनादर नहीं है। 
किन्तु दुराचारियों ने ब्रह्मज्ञान पर कलङ्क लगा दिया । जो वात सर्वोच्च कोटि की थी 
उसे वे श्रीगणेश में ही करने लगे । जिसने भगवत्तत्व को प्राप्त कर लिया है वह यदि वेदिक- 
स्मात्तं कर्मो को छोड़ता है तो ठीक ही है, किन्तु जिसने अभी प्रभु को ओर पदार्पण भी नहीं किया 
वह यदि अपने कत्तव्य कर्मो को तिलाञ्जलि देता तो उसका कल्याण अनन्त कोटि जन्मों में भी 
नहीं होगा । जिसे सुधा-समुद्र की प्राप्ति हो गई है वह यदि वापी, कूप, तड़ागादि की अपेक्षा 
करता है तो ठीक ही है, किन्तु जिसे उसकी प्राप्ति नहीं हुई वह यदि उन कूप-तड़ागादि की 
अवहेलना करेगा तो प्यासा मर जायगा । अतः पहले अपने को भगवान्‌ में समापित करो 
पहले सबको ब्रह्मरूप देखो, पीछे अपने को ब्रह्मरूपं देखना । 

यह ठीक है कि अनभिज्ञ लोग ब्रह्मतत्व का साक्षात्कार किये विना ही लौकिक-वैदिक 
कर्मों का मिथ्यात्व मान बेठेंगे । किन्तु यह उसकी अनधिकार-चेष्टा ही होगी । जिन्होंने श्रौत- 
स्मार्तं कर्मो का अनुष्ठान नहीं किया, जिन्हें इहामुत्रफल्योग से वैराग्य नहीं हुआ, जो सदसद्वस्तु 
का विवेक करने में असमर्थ हें, जिनके पास शम-दमादि साधनों का भी अभाव है और जिन्हें 
विषयी जनों की भोगेच्छा के समान तीव्र मुमुक्षा नहीं है वे तो ब्रह्मजिज्ञासा के ही अधिकारी 
नहीं हें । ऐसे लोगों को ब्रह्मज्ञान में प्रवृत्त होने के लिये तो भगवान्‌ शङ्कराचायं ने निषेध किया 
है । श्रीगोसाईजी महाराज भी कहते हेँ--'वादि विरति बिनु ब्रह्म-विचारू । 

ऐसे अनधिकारी लोग जब ब्रह्मविद्या की ओर प्रवृत्त होते हें तव वे धर्म, कर्म और पाप- 
पुण्यादि का तो मिथ्यात्व निश्‍चय कर लेते हें किन्तु भोग सत्य ही मानते हैं । अतः यह निश्चय 
हुआ कि 'वत्सा बालाश्च क्रन्दन्ति’ यह कथन ठीक ही है । इसी का उत्तर भगवान्‌ देते हैं कि वे 
नहीं रोवेंगे, क्योंकि इसमें वेदशास्त्रादि का दोष नहीं है । शास्त्र में तो सभी प्रकार के साधनों का 
निरूपण है। उसमें यह नियम नहीं है कि प्रत्येक व्यक्ति के लिये वे सभी साधन कत्तव्य हें ; 
उनमें जिसके लिये जो साधन उपयुक्त हो उसे उसी का आश्रय लेना चाहिए । औषधालय में 
सभी प्रकार को ओषधियाँ रहती हें। इस वात का निर्णय तो वैद्य ही कर सकता है कि किस 
रोगी को कोन ओषधि देनी चाहिए । यदि वेद्य की शरण न लेकर रोगी स्वयं ही मनमानी 
ओषधि लेने लगे तो इसमें बैद्य या औषधालय का क्या दोष ? यह तो उसी का अपराध है। 
इसी प्रकार शास्त्रोकत कौन साधन किसके लिये उपयुक्त है, इसका निर्णय तो श्रोत्रिय और 
ब्रह्मनिष्ठ गुरु ही कर सकते हें। अतः आत्मकल्याण की इच्छा रखनेवाले साधकों को उन्हीं 
को शरण लेनी चाहिए । ८ 

शास्त्र में तो जहाँ कर्म का प्रकरण है वहाँ ज्ञान की निन्दा की गई है और जहाँ ज्ञान का 
प्रकरण है वहाँ कर्म और उपासना की तुच्छता दिखलाई है । ईशावास्योपनिषद्‌ कहती है-- 

अन्धन्तमः प्रविशन्ति यऽविद्यामपासते । 
ततो भूय इब ते तमो य उ विद्याया & रताः।।' 

अर्थात्‌ जो केवल कमं में ही तत्पर रहते हें वे अद्शंनात्मक अज्ञान में प्रवेश करते हें और 
जो केवल उपासना में ही लगे हुए हें वे तो उनसे भी अधिक अंधेरे में जाते हें। किन्तु यहाँ जो 
कर्म ओर उपासना की निन्दा की गई है वह कमं था उपासना के त्याग के लिये नहीं है, वल्कि 
उनके सुमुच्चयानुष्ठान का विधान करने क लिये है । मीमांसकों का मत है--'नहि निन्दा निन्द्य 
निन्दितुं प्रवत्तंते अपितु विधेयं स्तोतुम्‌ ।' यदि उपर्युक्त श्रुति का अभिप्राय कर्म और उपासना के 
त्याग में ही होता तो श्रुत्यन्तर से जो कमं और उपासना का विधान सुना जाता है वह अप्रामा- 
णिक हो जायगा और इस प्रकार श्रुतिविरोध भी होगा । इसी से भगवान्‌ राङ्कराचार्यजी कहते 


हे-'न शास्त्रविहितं किञ्चिदप्यकर्तव्यतामियात्‌' । अतः इस निन्दा का अभिप्राय कर्मे और 
उपासना के त्याग में नहीं बल्कि उसके समुच्चय की स्तुति में है.। 


{ 

इसलिये केवल कर्म या केवल उपासना में प्रवृत्त न होकर उन दोनों का साथ-साथ 
अनुष्ठान करना चाहिए । यदि कर्म और उपासना से अन्धन्तमः की ही प्राप्ति हुआ करती तो 
“विद्यया देवलोकः कर्मणा पितृलोकः’ ऐसी विधि न होती । यद्यपि कहीं-कहीं त्याग के लिये भी 
निन्दा की जाती है; जेसे मिथ्या भाषणादि की। किन्तु यहां ऐसा नहीं हो सकता; क्योंकि यहाँ 
इसकी विधि पाई जाती है । श्रुति में ऐसा बहुत देखा जाता है कि कहीं एक वस्तु का विधान 
और कहीं उसी का निषेध है। आपाततः इसमें वहुत विरोध मालूम होता है । विधि धर्म के 
लिये होती है और निषेध पाप के लिये । एक ही कर्म में पाप और पुण्य दोनों हो नहीं सकते । 
किन्तु ऐसा देखा जाता है कि 'अग्नीषोमीयं पशुमालभेत' और 'सा €हिस्यात्सवंभूतानि' इत्यादि 
वाक्यों में से एक हिसा का विधान और दूसरा उसका निषेध करता है । इसका तात्पर्यं यही 
समझना चाहिए कि यागोपयुक्त हिसा का निषेध नहीं है और यागानुपयुक्त हिसा का निषेध 
किया गया है । 

अर्थवाद का आपततः प्रतीयमान अर्थ नहीं लिया जाता। पूर्वमीमांसक तो अर्थवाद 
का स्वार्थ में तात्पर्यं ही नहीं मानते । उत्तर मीमांसकों का विचार दूसरा है। वे अर्थवाद के 
तीन भेद मानते हें--भूतवाद, गुणवाद और अनुवाद । जो मानान्तर सिद्ध अर्थे का प्रतिपादन 
करता है उसे अनुवाद कहते हें ; जेसे-“अग्निहिमस्यथ भेषजम्‌' । जो मानान्तर से विरुद्ध अर्थ 
का प्रतिपादन करता है उसे गुणवाद कहा जाता है ; जैसे 'आदित्यो यूपः' और जो मानान्तर से | 
अविरुद्ध और मानान्तर से असिद्ध अर्थ का प्रतिपादन करता है, उसे भूतवाद कहते हें ; जैसे 
“बज्त्रहस्तः पुरन्दरः’ । प्रस्तुत अर्थवाद गुणवाद है ; क्योंकि वह श्रृत्यन्तर से विहित कर्म 
और उपासना की निन्दा करता है । अर्थात्‌ मानान्तर से विरुद्ध अर्थ का प्रतिपादन करता है । 

किन्तु यहाँ जो कर्म और उपासना के फल को अन्धन्तम कहा है वह सापेक्ष है। इस 
प्रसङ्ग में महाभारत की एक कथा का स्मरण होता है। एक ब्राह्मण गायत्री का जप किया 
करता था । उसकी प्रौढ़ जपनिष्ठा से प्रसन्न होकर गायत्री देवी उसके सम्मुख प्रकट हुई । 
देवी ने उस ब्राह्मण देवता को वर दिया कि जापक को जिस नरक की प्राप्ति होती है वह तुम्हें 
न मिळे । 

जापक को नरक मिलता है--यह वात बड़ी कृतूहल-जनक मालूम होती है। परन्तु 
इसका तात्पर्यं दूसरा है। यहाँ ब्रह्मलोक को ही 'नरक' कहा गया है ; वयोंकि विशुद्ध ब्रह्म 
की अपेक्षा ब्रह्मलोक निकृष्ट ही है। अतः उसे नरक कहा जाय तो अनुचित न होगा । इसी 
प्रकार यहाँ जो अदशंनात्मक तम कहा है वह मोक्षपद की अपेक्षा से ही है। उपासना से और 
भी अधिक अन्धन्तमः की प्राप्ति बतलाई, इसका कारण यह है कि उपासना मानस क्त्य है ; 
सर्वसाधारण के लिये यह भी सुगम नहीं है। भला, जिन लोगों के हस्तपादादि देहावयव भी 
सुसंयत नहीं है वे उस भानव व्यापार को ठीक-ठीक कंसे निभा सकेंगे? कम करने से कर्मेन्द्रियाँ 
और ज्ञानेन्द्रियाँ सुसंयत होती हैं ; क्योंकि कर्मकाण्ड में प्रत्येक चेष्टा नियमवद्ध है । खाना, 

पीना, सोना, बोलना सभी नियमित रूप से ही करना पड़ता है । वैदिक कर्मो का अनुष्ठान करते 
समय जिस कमं के लिये जैसी विधि है उससे तनिक भी इधर-उधर होने पर प्रायश्चित करना 
पड़ता है । इसलिए कर्मानुष्ठान से इन्द्रियों की प्रवृत्ति सर्वथा सुसंयत हो जाती है। इंद्रियों के 
संयत होने पर उपासना में प्रवृत्त होना सम्भव है । इसी से उपासक को कमं में भी प्रवृत्त करने 
के लिये यह श्रुति केवल उपासना में भय प्रदर्शित करती है । 

कर्मकाण्डी को जो अन्धन्तमः की प्राप्ति वतलाई वह इसलिए है कि उसे केवल कमं में 
ही न रह जाना चाहिए । यदि वह कर्मजड़ हो गया तो उपासनासाध्य उत्कृष्ट फल से वञ्चित 
रह जायगा ; अतः कमं के साथ-साथ उसे उपासना का भी अनुष्ठान करना चाहिए । फिर 
जिस समय कर्म और उपासना से ऊपर उठे हुए जिज्ञासु को श्रुति तत्त्वज्ञान का उपदेश करती है 
उस समय कर्मादि से उसकी प्रवृत्ति हटाने के लिये वह कर्म की निन्दा करती है। उस समय वह 
कहती है--'प्लवां ह्येतेऽवृढा यज्ञरूपाः'। परन्तु कर्मकाण्ड का प्रतिपादन करते समय वह एसा 
कभी नहीं कह सकती । 

अतः भगवान्‌ कहते हेँ--'हे श्रुतियो ! यदि तुम मुझ में अपना तात्पर्यं निश्‍चय करोगी 

और इससे अज्ञानी लोग क्रन्दन करेंगे तो इसमें तुम्हारा दोष नहीं होगा । इसके लिये तो वे ही 
उत्तरदायी होंगे । उन्हें चाहिए कि वे किसी विज्ञ की शरण में जाकर श्रुत्यर्थं का अनुशीलन करें ।' 
वस्तुतः यह पद्धति है कि जो जिस निष्ठावाला हो उसे उसी निष्ठावालों का संग करना चाहिए । 
कर्मी कर्मी का, भक्त भक्त का और ज्ञानी ज्ञातियों का संग करें। शास्त्र का तात्पर्य समझने 
के लिये भी शास्त्रज्ञ गुरु की शरण में ही जाना चाहिए, शास्त्र का भर्म बिज्ञ पुरुष ही खोल सकते हें । 

अतः भगवान्‌ कहते हे--'तान्‌ पाययत दुह्मत च न'--तुम उन्हें पयपान मत कराओ 
और उनके लिये कर्मफल दुहुने की चेष्टा भी मत करो। तुम तो मेरा ही प्रतिपादन करो ; 
क्योंकि महातात्पर्यं का प्रतिपादन होने पर अवान्तर तात्पर्यं तो उसी में आ जाते हें । यह नियम 
है कि किसी उत्कृष्ट धर्म का निर्वाह करने में निकृष्ट धर्म का अपवाद भी हो जाय तो कोई दोष 
नहीं होता। अतः 'पतीन्‌ सुश्रूषध्वम्‌'--अपने परमतात्पर्यं परब्रह्म का ही प्रतिपादन करो । 

एक पतिब्रता अपने पतिदेव की चरणसेवा कर रही थी । पतिदेव सोये हुए थे । इसी 
समय उसका पुत्र अग्नि की ओर जाने लगा । उसके चित्त में उसे उधर जाने से रोकने का विचार 
हुआ परन्तु ऐसा करने के लिये उसे पतिसेवा छोड़नी पड़ती थी । इसलिए उसने पतिसेवा को ही 
अपना परम कत्तव्य समझकर वच्चे को बचाने का कोई प्रयत्न नहीं किया । इस उत्कृष्ट धर्म के 
प्रताप से अरिनिदेव शीतल हो गये और वालक का बाळ भी वाँका नहीं हुआ । इसी से भगवान्‌ 
कहते हें--हे श्रुतियो, जव तक तुम अपने परमतात्पर्यं का विषय शुद्ध बुद्ध मुकत परब्रह्म का 
प्रतिथादन करने में प्रवृत्त नहीं हुई थीं तव तक तो कर्म और उपासना का पोषण करके उन अज्ञ 
जनों को पयपान करा सकती थीं, परन्तु अब, जव कि तुम इस ओरं आई हो, तुम उनके लिये 
कर्मफल रूप दुग्ध का दोहन करने की चेष्टा मत करो ।. - 

इधर बुद्धियों की दृष्टि से देखें तो उन्हें भगवान्‌ यही उपदेश देते हैं कि “मा यात गोष्ठम्‌” 
घट-पटादि अनात्म विषयों की ओर मत जाओ ; वल्कि 'शुश्रूषध्बंपतोन्‌' अपने अवभासक 
और अधिष्ठानभूत परब्रह्म की ओर देखो । इस प्रसङ्ग में “क्रन्दन्ति बाला वत्साइच' इसका यह 
तात्पर्यं है कि जव तक परब्रह्म की अनुभूति नहीं होती तव तक अन्तःकरण और इन्द्रियाँ घवराये 
रहते हें । उनकी जो वाह्य-प्रवृत्ति है वह उनके दुःख का ही कारण है । श्रुति कहती है-- 
पराञ्चि खानि व्यतृणत्स्वयम्भूः। 
यहाँ हमें “व्यतृणत्‌? शब्द पर विशेष रूप से विचार करना है। भगवान्‌ भाष्यकार 
ने “व्यतृणत्‌' का पर्य्याय ¶हुसितवान्‌' लिखा है । अर्थात्‌ स्वयम्भू परमात्मा ने इन्द्रियों को वहि 
मुख करके हिंसित कर दिया है। वहिर्मुख होने में इन्द्रियों की हिंसा कंसे मानी गई ? इसमें 
यही कहना है कि अपने प्रियतम से विमुख कर देना हिंसा ही तो है। इन्द्रियाँ अपने परम प्रेमा- 
स्पद सर्वान्तरतम परमात्मा का अनुभव नहीं कर रहीं, बल्कि नाम-रूपात्मक संसार में ही भटक 
रही हैं यही उनका वध है । अतः जव तक हमारी समस्त इन्द्रियों की प्रवृत्ति परब्रह्म परमात्मा 
की ओर नहीं होती तब तक वे अत्यन्त व्यग्र रहती हैँ । यही उनका क्रन्दन है-- 
मन-करि विषय-अनल बन जरही। 
होइ सुखी जो यहि सर परही॥ 


प्रायः यह देखा जाता है कि विविधविध भोग-सामग्री से सम्पन्न महानुभाव भी अद्याच्ति 
के चंगुल में फंसे रहते हें। उनकी भोगतृष्णा को जैसे-जंसे भोजन मिलता जाता है वेसे-वेसे 
ही वह और भी अधिक उत्तेजित होती जाती है । जिस प्रकार विषम विषाक्त अग्नि के कटाह 
में पड़ा हुआ कीट तड़पता है उसी प्रकार साँसारिक भोगों में फंसे हुए जीव निरन्तर बेचैन रहते 
हें । परन्तु किया क्या जाय यह उनका स्वभाव ही है जैसे शूकर को विष्ठा से ही प्रेम होता है उसी 
प्रकार इन इन्द्रियों की प्रीति विषयों में ही होती है । उस अपनी वासना के कारण जीव दु:ख में 
ही सुख का अनुभव कर रहे हैं । जिस प्रकार दाद खुजलाने में सुख मालूम होता है उसी प्रकार 
विषयों में सुख जान पड़ता है । इस व्यामोह से निकलो और परब्रह्म परमात्मा की ओर वढ़ो । 

जिस समय तुम्हारी प्रवृत्ति नामरूपोपाधि निर्मुक्त परब्रह्म में ही होगी उसी समय 
तुम्हें शान्ति प्राप्त होगी । फिर तो 'यत्रयत्र मनो यातितत्र तत्र समाधयः” इस उक्ति के अनुसार 
सवत्र सुख का ही भान होगा । 'आनन्दाद्ध्येबखल्विसानि भूतानि जायन्ते' इस श्रुति के अनुसार 
यह नामरूपात्मक जगत्‌ आनन्दात्मक परब्रह्म से ही उत्पन्न हुआ है । इसलिए यह आनन्दमय 
ही है । जिस प्रकार स्वाभाविक सौगन्ध्योपहित चन्दन में मृत्तिका एवं जलादि के योग से अस्वा- 
भाविक दुगेन्ध की प्रतीति होती है अथवा पित्त विगड जाने के कारण मिश्री कडवी जान पड़ती 
है, उसी प्रकार अचिन्त्यानन्त सौख्यसुधासिन्धु ब्रह्म में अज्ञानजनित उपाधि के कारण इस दु:ःखमय 
प्रपञ्च की प्रतीति होती है । अधिष्ठान ब्रह्म का ज्ञान होने पर उसकी निवृत्ति हो जाती है । 

अतः 'तान्‌ पाययत दुह्मत' इन इन्द्रियों को पान कराओ और दुहो । क्या पान कराओ? 
परब्रह्मामृत ; क्योंकि जव बुद्धि ब्रह्माकार रहने लगेगी तो विषय दुःखमय नही रहेंगे, वे भी 
ब्रह्ममय हो जायेंगे । अतः इन्द्रियों को उस परमानन्द-सुधा-सिन्धु में निमज्जित करने के लिये 
दुश्यमात्र को परब्रह्म-रूप देखो । 
ऊपर जो पतिव्रता की गाथा कही है उसमें यदि वह पतिब्रता लौकिक साधनों से अपने 
बालक को बचाने का प्रयत्न करती तो वह सदा के लिये उसकी रक्षा नहीं कर सकती थी । उसे 
सदा के लिये तो वह तभी सुरक्षित कर सकती थी जब कि अग्नि शीतल हो जाय । इसके लिये तो 
पतिशुश्रूषण ही एकमात्र साधन था । उस परमधर्म का दृढ़तापूर्वक पालन करके ही उसने अग्नि 
का स्वभाव बदल दिया । 
सांख्य, नैयायिक और वैशेषिक आदि मतावलम्वियों की विवेकवती बुद्धि अपने मन, 
बुद्धि, इन्द्रिय और इन्द्रियवृत्ति रूप बालकों को सर्वथा सुरक्षित नहीं करती । वह अपने बालकों को 
अग्नि से वचा तो लेती है, परन्तु अग्नि के भय का सर्वथा नादा नहीं करती ; क्योंकि प्रपञ्च 
का अत्यन्ताभाव तो उस मत में है नहीं । यह काम तो अद्वतनिष्ठ बुद्धि ही करती है। एसा 
कहकर हम अद्वैतवाद का पक्ष नहीं करते ; हमारा तो केवल यही मत है कि जिनके मत में पूर्ण 
सच्चिदानन्दघन परब्रह्म से भिन्न किसी दूसरी वस्तु की सत्ता रहती है उनके यहाँ तो दुःख का 
बीज रह ही जाता है । 
इसी दृष्टि से बुद्धियों के प्रति भगवान्‌ का यही कथन है कि “शुश्रूषध्वं पतीन्‌? तुम पर- 
ब्रह्माकाराकारित वृत्ति में परिणत होकर इन्हें ब्रह्मामृत पान कराओ और इनकी तृष्णा को शान्त 
करो-इनका मनोरथ पूर्ण करो । वस्तुतः विषय-सेवन से इन्हें सुख नहीं मिल सकता । भला 
मृगतृष्णा का जल पौने से किसी की प्यास गई है, उसमें जळ है ही कहाँ ? इसी प्रकार क्या 
विषय-भोग-जन्य सुखों से इन्द्रिय और इन्द्रियवृत्तियों को शान्ति मिळ सकती है ? नहीं, क्योंकि 
विषय और विषय-सुख तो हें ही नहीं । अतः तुम सच्चिदानन्दघन परब्रह्म का ही अनु मन्धान 
करो । इससे यह नामरूपात्मक प्रपञ्च निवृत्त हो जायगा ; फिर तो एकमात्र अचिन्त्यानन्द- 
सौख्य-सुधा-सिन्धु परमात्मा ही रह जायगा और फिर ये उसी की माधुरी का 
पान करेंगी । 
वस्तुतः इन्द्रियों से विषयों का स्फुरण नहीं होता, बल्कि विषयावच्छिन्न चेतन का ही 
होता है। सव का अधिष्ठानभूत चेतन ही सत्य वस्तु है। उसके सिवा अन्य वस्तु की सत्ता ही 
कहाँ है ? यहाँ यह सन्देह हो सकता है कि ब्रह्म इन्द्रियों का विषय केसे होगा, वह तो अदब्द, 
अस्पश और मन एवं इन्द्रिय आदि का अविषय है। इसमें कहना यह है कि वस्तुतः ब्रह्म ही 
सारी इन्द्रियों का विषय हो सकता है । प्रमाण का प्रामाण्य अज्ञात वस्तु का ज्ञान कराने में ही 
है। अज्ञान की दो राक्तियाँ हें आवरण और विक्षेप । इनमें आवरण के भी दो भेद हें-अस- 
त्वापादक और अभानापादक । ये असत्त्वापादक और अभानापादक आवरक किसी स्वतः 

सत्ता और स्फूतिवाली वस्तु का ही आवरण करेंगे । ऐसी वस्तु ब्रह्म ही है । अतः वही अज्ञान का 
विषय हो सकता है । इसी से संक्षेपशारीककार का कथन है-- 


'आश्रयत्वविषयत्वभागिनी निविभागचितिरेव केवला । 
पुर्वंसिद्वतमसो हि पर्चिमो नाश्रयो भवति नापि गोचरः ॥।' 


मिथ्या वस्तु की तो अज्ञात सत्ता-स्फूति हुआ ही नहीं करती । इसलिये वह प्रमाण विषय 
हो ही नहीं सकती । समस्त इन्द्रियों का विषय एकमात्र परब्रह्म ही हो सकता है, अतः इन्हें 
उस ब्रह्मानन्द-सुधा-सिन्धु के अमृत का ही पान कराओ । 

मन एवं समस्त इन्द्रियाँ जव तक विषयचिन्तन करती रहेंगी तब तक दुःख ही पार्येगी । 
इन्हें क्या करना चाहिये ? केवल ब्रह्माम्यास । ब्रह्माभ्यास का लक्षण इस प्रकार है-- 


तच्चिन्तनं तत्कथनमन्योन्यं तत्प्रबोधनम्‌ । 
एतदेकपरत्वं च ब्रह्माभ्यासं विदुर्बुधाः ॥ 
यह वात निश्चित है कि हम जैसा चिन्तन करेंगे वैसे ही वन जायेंगे । इसी से श्रुति 
कहती है-- 
` _ 'श्यत्क्तुर्भवति तत्करं कुरुते यत्कर्म कुरुते तदभिसम्पद्यते ।' 
जिनके श्रोत्र भगवत्कथा श्रवण में संलग्न हें, जिनके चरण भगवद्धामों की यात्रा करते 
हें, जिनके हाथ निरन्तर भगवत्सेवा में ही लगे रहते हें, जिनकी घराणन्द्रिय प्रभु के पादपद्म से 
संलग्न तुलसिका का ही आघ्राण करती है तथा जिनके अङ्ग भगवऱ्धक्तों के सहवास का अद्भुत 
आनन्द लूटते हें उनके लिये यह संसार संसार ही नहीं रहता । देखिये ! नारद, शुकदेव, 
व्यास एवं बसिष्ठादि के लिये भी तो यही संसार है वे वारम्वार देह धारण करके यहाँ आते 
हें। उनके लिये यह आनन्दस्वरूप है और हमारे लिये यही विषम विषाक्त अर्निपूर्ण कटाह 
हो रहा है । जिनको बुद्धि ने श्रीकृष्णचन्द्ररूप परमपति की शुश्रूषा की है उनके लिये यह भगवद्रूप 
हो गया है। इसी से वे प्रभू के लीलाविग्रह का आस्वादन करने के लिये सव कुछ जानकर भी 
थोड़ा-सा भेद स्वीकार करते हें । शुद्ध परब्रह्म आनन्दरूप है किन्तु उसका सगुण रूप आनन्द- 
कन्द है-वह आनन्द का ही घनीभूत रूप है । जिस प्रकार इक्षुरस मिष्ट है, किन्तु शकरा और 
मिश्री में जो माधुरी है वह कुछ और ही है, इसी प्रकार भगवान्‌ के दिव्यमङ्गल विग्रह का 
सुख विचित्र ही है। उनके कर, चरण, नख, अधर, भूषण, आयुध सभी परम दिव्य हें; उनके 
एक-एक अवयव पर कोटि-कोटि कामदेव निछावर किये जा सकते हें । उनकी उस परमानन्द- 
मयी मूति का सुखास्वादन करने के लिये ही वे नित्यमुक्त महषिगण इस लोक में अवतरित होते 
हें और स्वरूपतः सर्वथा अभिन्न होने पर भी प्रभु का आनन्द भोगने के लिये भेद स्वीकार 
करते हें; क्योंकि बिना भेद के भोग नहीं हो सकता । यही भगवल्लीला का निगूढ़ रहस्य है । 

ऊपर कहा जा चुका है कि बुद्धियों के प्रति भगवान्‌ का कथन है कि तुम संसार की ओर 
मत जाओ, अपने परमपति परमात्मा का ही अनुसन्धान करो । यहाँ 'ऋरम्दन्ति बाला वत्साइच' 
का तात्पर्यं यह है कि जब तक तुम लोग परब्रह्म परमात्मा का अनुसन्धान न करोगी तव तक 
इन्द्रिय और इन्द्रियवृत्तिरूप बालक तथा बछड़े क्रन्दन करते रहेंगे; क्योंकि ब्रह्मानुसन्धान न 
करने पर तो प्रपञ्च की प्रतीति बनी ही रहेगी । वस्तुतः इस संसार की सत्ता मन की चञ्चलता 
रहने तक ही है, उस चञ्चलता का निरोध होने पर फिर प्रपञ्च की प्रतीति नहीं होती । 


मनसो ह्यमनीभावे द्वेतं नंवोपलभ्यते । 


अतः प्रपञ्च की प्रतीति और उसके कारण इन्द्रियों के क्रन्दन का हेतु तुम्हीं हो । 
जिस प्रकार महासमुद्र में वायु के योग से कुछ हलचल होने पर ही तरङ्गमाला का प्रादुर्भाव 
होता है उसी प्रकार बुद्धि के स्फुरण से ही चित्समुद्र में कुछ हलचल होती है । इसी का नाम 
मन है। योगवासिष्ठ में कहा है-- 


स आत्मा सर्वगो राम .नित्योदितवपुमं हान्‌ । र 
यन्मनाक्‌ मननों शक्ति धत्ते तग्मन उच्यते ॥। 


अतः थोड़ीसी मननी शक्ति को धारण करने पर परब्रह्म ही मनरूप से प्रादुर्भूत होता है। 

किन्तु मन की वह मननी शक्ति क्या है ?. यदि हम इस वात का विचार करें कि तरङ्ग 
क्या है तो यही निइचय होगा कि वस्तुत: वह समुद्र ही है। वायु के कारण ही उसकी पृथक्‌ 
प्रतीति होती है। इसी प्रकार मन भी मायाझक्ति के कारण ही अपने अधिष्ठान-रूप परब्रह्म 
से पृथक्‌ प्रतीत होता है । अतः चित्त का जगत्‌-सम्वन्ध. स्फुरण ही मननी दवित हैं, वस्तुतः 
व्यावहारिक जगत्‌ में स्फुरण ही चित्‌ का चित्तत्त्व है, वही सृष्टि का बीज है, उसी को भगवान्‌ 
का ईक्षण, सङ्कल्प अथवा आदिसंवेदन कहकर भी पुकारा जाता है। 

मन साक्षीभास्य माना जाता है । उसको कभी अज्ञात सत्ता नहीं रहती । जिस प्रकार 
समुद्र के बिना तरङ्ग की सत्ता नहीं होती उसी प्रकार शुद्ध चेतन से भिन्न मन नहीं है। यदि 
मननी शक्ति का निरोध हो जाय तो चित्त चित्‌ हो जाता है। वस्तुतः चित्‌ तकार-रहिंत चित्त 
ही है । योगवासिष्ठ में कहा है-- 

चित्तं चिद्विजानीयात्तकाररहितं यदा । 


यहं तकार ही चञ्चलता है। इस चञ्चलता के कारण ही नित्य-शुद्ध-बुद्ध निविकार 
ब्रह्म में प्रपञ्च की प्रतीति हुई है। इसकी निवृत्ति होने पर तो मन का मनस्त्व ही नहीं रहता । 
फिर तो यह प्रपञ्च ब्रह्म ही हो जाता है; क्योंकि वास्तव में तो अन्वय व्यतिरेक से ब्रह्म॑ ही है- 
ब्रंह्मकी सत्ता से ही इसको सत्ता है, ब्रह्म को छोड़ कर तो इसकी सत्ता ही नहीं है । माया या 
अज्ञानं भौ अधिष्ठान से भिन्न नहीं है | 

श्री गोसाई' तुलसीदासजी कहते हें-जिस प्रकार काष्ठ में अनेकों पुतलियाँ और कपास 
में तरह-तरह के वस्त्र निहित हें उसी प्रकार चित्त में ही सारा प्रपञ्च है । यदि चित्त स्वाधीन 
हो जाय तो भले ही संसार के सारे पदार्थ बने रहें उनसे अपना क्या हानि-लाभ होता है । 
इस विषय में एक गाथा है-एक राजा अद्वमेध यज्ञ कर रहा था । यज्ञीय अब्व छोड़ा 
गया, बहुत से सैनिक अश्व की रक्षा के लिये चले । उस अश्व को एक मुनिकुमार ने पकड़ 
लिया और उस सारी सेना को जीतकर वह उसे लेकर एक शिला में घुस गया । यह अद्भुत 
वयापार देखकर बचे-खुचे सैनिकों को वड़ा आइचये हुआ और उन्होंने जाकर सारा हाल राजा 
को सुना दिया । राजा ने उस अश्व को लाने के लिये कुछ आदमियों के साथ अपने भाई को 
भेजा | वह राजकुमार जब उस स्थान पर पहुँचा तो एक शिळा के सिवा वहाँ और उसे कुछ 
भी न मिला । उसने सोचा कि यहाँ अवश्य कुछ मुनिश्रेष्ठ होंगे; उन्हीं से इस लीला का रहस्य 
खुल सकेगा। इधर-उधर खोजने पर उसे एक महात्मा दिखाई दिये । महात्मा समाधिस्थ 
थे। राजकुमार तन-मन से उनकी सेवा-शुश्रूषा करने लगा । परन्तु उनका समाधि से उत्थान 
न हुआ । कुछ काल पश्चात्‌ उसकी सच्ची लगन देखकर वही मुनिकुमार प्रकट हुआ और उसे 
वह यज्ञीय घोड़ा दे दिया। राजकुमार ने वह अश्व तो दूसरे मनुष्यों के साथ राजधानी 
को भेज दिया और स्वयं वहीं रह गया। तब मुनिकुमार ने पूछा-“राजन्‌ ! तुम क्‍या 
चाहते हो ?! 
राजकुमार ने कहा-'भगवान्‌, मेरी यही इच्छा है कि इन मुनिश्रेष्ठ का समाधि से 
व्युत्थान हो ।' इस पर मुनिकुमार ने कहा-'ऐसा होना तो बहुत कठिन है ; बयोंकि इस समय 
ये स्थूल, सूक्ष्म और कारण तीनों शरीरों का अतिक्रमण कर केवल सत्तामात्र परब्रह्म के साथ 
एकीभाव से स्थित हें । तथापि में प्रयत्न करता हूँ ।' ऐसा कहकर मुनिकुमार समाधिस्थ हो 
गया । उसने तीनों शरीरों से सम्बन्ध छोड़कर सन्मात्र में स्थित हो मुनिवर के सम्मात्र तत्त्व 
में स्थित आत्मा को उद्बुद्ध किया । इससे मुनि की समाधि खुळ गई। मुनिवर ने राजकुमार 
और समाधिस्थ मुनिकुमार को देखा तथा योगबल से सारा रहस्य जानकर मुनिकुमार को 
उद्बुद्ध किया । फिर राजकुमार ने मुनिवर से प्रार्थना की-'भगवन्‌ ! आप मुझे अपना 
परिचय देकर कृतार्थं करें और ये मुनिकुमार हमारा अश्‍व लेकर किस प्रकार इस बिला में घुस 
गये थे यह संब रहस्य बतलाने की कृपा करें ।' 
मुनि ने कहा-“राजन्‌ ! पूर्वकाल में में एक राजा था। संसार से निर्वेद होने पर में 
अपना राज्य छोड़कर सपत्नीक यहाँ तपस्या करने चला आया । एक दिन, जब कि में समाधिस्थ 
था, दैववश मेरी रानी की वृत्ति कुछ चञ्चल हो गई और उसने संकल्प से ही मेरे साथ मेथुन 
किया । उससे वह गर्भवती हो गई और यथासमय उससे यह पुत्र उत्पन्न हुआ । पुत्र-प्रसव के 
पश्चात्‌ उसने तो शरीर छोड़ दिया, फिर मेंने ही इसका लालन-पालन किया । कुछ वयस्क 
होने पर इसकी इच्छा राज्य भोगने की हुई। तब मेंने इसे योगाभ्यास में लगाया, उसमें सिद्धि 

प्राप्त करने पर इसने संकल्प से ही इस शिला में एक ब्रह्माण्ड रच लिया है । यह उस ब्रह्म।ण्ड 
का ईश्वर है । तुम्हारे अश्‍व को भी यह वहीं ले गया था । 
यह सब वृत्तान्तं सुनकर कुतूहलूवश राजकुमार को उस मुनिकुमार के संकल्पित ब्रह्माण्ड 
को देखने की इच्छा हुई। तब मुनिकुमार ने कहा-'अच्छा तुम मेरे साथ चलो ।' किन्तु जव 
राजकुमार ने उसके साथ शिला में प्रवेश करने का प्रयत्न किया तो वह सफल न हुआ | तव 
मुनिकुमार ने अपने योगबल से उसे अपने साथ ले लिया । उस शिला में प्रवेश करने पर उसे 
इस ब्रह्माण्ड की अपेक्षा भी अधिक विस्तृत ब्रह्माण्ड दिखाई दिया ।' वहाँ उसने ऐसा ही आकाशा 
देखा; तथा वहाँ के ब्रह्मलोक, इन्द्रलोक, वैकुण्ठ, पाताल और रसातलादि में जाकर ब्रह्मा, विष्णु 
आदि सब देवताओं का भी दर्शन किया । उसने यह भी देखा कि वहाँ वह मुनिकुमार ही सबसे 
अधिक पूजनीय है; वहाँ के देवगण भी उसे अपना ईश्वर समझते हैँ । इस प्रकार केवल एक दिन 
में ही उसने वह सारा ब्रह्माण्ड देख लिया । तव उसे फिर इस लोक में आने की इच्छा हुई। 
उसके कहने से मुनिकुमार उसे बाहर ले आया; किन्तु उसने देखा कि वहाँ का सारा ही रंग- 
ढंग बदला हुआ है। जहाँ पर्वत था वह विस्तृत समतल भूमि है, जहाँ नदी थी वहाँ मरुभूमि 
दिखाई देती है और जहाँ वन था वहाँ नगर बसे हुए हें । 
यह देखकर उसने मुनिकुमार से इसका कारण पूछा । मुनिकुमार ने कहा-तुम्हें मेरे 
ब्रह्माण्ड में तो एक ही दिन व्यतीत हुआ जान पड़ा था; किन्तु उतने ही समय में यहाँ कई युग 
बीत गये हें। इसलिये अब यहाँ सब कुछ बदल गया है। तुम्हारे कुल में भी अव बहुत-सी 
पीढ़ियाँ बीत चुकी हें; तुम्हारे सामने जितने मनुष्य थे उनमें तो केवल तुम ही रह गये हो।' 
यह सुनकर राजा को बड़ा विस्मय और विषाद हुआ । फिर उसने मुनिकुमार से इसका रहस्य 
पूछा । 
मुनिकुमार - बोला-“राजन्‌ ! वस्तुतः यह प्रपञ्च संकल्पमात्र है। साधारण लोगों 
के संकल्प शुद्ध नहीं होते, उनमें कई संकल्पों का सांकर्यं रहता है; इसलिये वे सिद्ध भी नहीं 
होते। यदि हमारा संकल्प सिद्ध हो जाय और उसमें अन्य संकल्पों का मेल.न रहे तो हम उसे 
प्रत्यक्ष व्यावहारिक रूप में देख सकते हें । जिस संकल्प की पूर्वकोटि और परकोटि ज्ञात होती 
है वह तो कल्पना ही है, वह सिद्ध संकल्प नहीं है। यदि हमारा संकल्प ऐसा हो जाय कि उसकी 
पूर्वकोटि का [अर्थात्‌ वह कब और किस प्रकार आरम्भ हुआ था-इस बात का] भान न रहे 
तो वह अवस्य प्रत्यक्ष हो जायगा । मेरा संकल्प सिद्ध हो गया है। उस संकल्प-शकित से ही 
मेंने इस शिला में ब्रह्माण्ड की भावना कर ली है । मेरा ब्रह्माण्ड इस ब्रह्माण्ड की अपेक्षा बृहत्तर 
है । जितने समय में मेने वहाँ एक दिन की भावना की थी, उतने समय में इस ब्रह्माण्ड के ब्रह्मा 
ने कई युगों को भावना की । अतः वहाँ केवल एक दिन हुआ और यहाँ कई युग बीत गये । 
वस्तुतः सारा प्रपञ्च भगवान्‌ का संकल्प ही है। जो शक्ति भगवान्‌ में है, वही योगियों में 
भी हो जाती है। वे यदि घट को पट कहें तो उसे पट होना पड़ेगा । ब्रह्मादि का संकल्प भी 

एसा ही है । इसी से उनके संकल्पित पदार्थ उन्हें भी प्रतीत होते हें और हमें भी । अन्य पुरुषों 
के संकल्प ऐसे नहीं होते, उन्हें अपने संकल्पों की पूर्वकोटि ज्ञःत रहती है; अतः उनके संकल्पित 
पदार्थ केवल उन्हें ही प्रतीत होते हें, दूसरों को नहीं ।' 

इसी से पहले कहा गया है--“मनसो ह्यमनीभावे हतं नेवोपलभ्यते' क्योंकि प्रपञ्च 
को प्रतीति मन की चञ्चलता में ही होती है, उसकी स्थिरता में नहीं । अतः भगवान्‌ बुद्धियों 
से कहते हें--'अरी बुद्धियो ! जव तक तुम स्थिर होकर अपने परम प्रेमास्पद परब्रह्म परमात्मा 
का सुखास्वादन न करोगी तव तक तुम्हारा श्रम निवृत्त न होगा । श्रम की निवृत्ति परमप्रेमास्पद 
के सुखास्वादन से ही होती है; क्योंकि जिस समय प्राणी प्रेमविह्वळ होता है उस समय उरूकी 
इन्द्रियाँ और मन शिथिल पड़ जाते हें । जिस समय कोई प्रेमी दीर्घकाल के प्रवास के अन्तर 
अपनी प्रियतमा से मिलता है और उन दोनों का परस्पर आरिङ्गन होता है उस समय उन्हें 
वाहर-भीतर का कुछ भो ज्ञान नहीं रहता । यह दशा प्राहृत प्रेमियों की है फिर परमानन्द- 
सौख्य-सुधासिन्धु श्री ञ्यामसून्दर का संयोग होने पर उनके दिव्य रूप, दिव्य स्पशे एवं दिव्य 
गन्ध का समास्वादन करने पर जो विलक्षण स्थिति होती है, उसका तो कहना ही क्या है ? 
श्रुति कहती है-उस समय तो न वाह्य जगत्‌ का ज्ञान रहता है और न आन्तर का-'नान्तरं 
किञ्चन वेद न बाह्यम्‌ ।' उस समय उसका चित्त भो अपने अधिष्ठानभूत चिदात्मा में लीन 
हो जाता है-- 

तच्चापि चित्तबडिशं शनकेवियुङ क्ते । 

जिस समय जीव को अपने एकमात्र प्रियतम परमानन्दकन्द श्रीकृष्णचन्द्र का आइलेष 
होता है उस सभय जो आनन्दातिरेक होता है उसमें उसके मन और इन्द्रिय आदि ऐसे परिप्लुत 
हो जाते हें कि उसे अपना भी भान नहीं रहता । उस स्थिति में भक्त और भगवान्‌ का सवथा 
अभेद हो जाता है। भगवान्‌ को नित्यनिकुञज-लोला में श्री वृषभानुदुलारी के साथ उनका 
नित्य संयोग रहता है । वहाँ उनका कभी विप्रयोग नहीं होता, क्योंकि भगवान्‌ कृष्ण अचिन्त्या- 
नन्द-सुधासिन्धु हें और श्री रासेश्‍वरोजी उनकी मधुरिमा हैं । वस्तुतः वे एक ही तत्त्व हैं । 
केवल रसातुभूति के लिये हो उनके दिव्यमङ्गल विग्रहं का प्रादुर्भाव हुआ है । वे यद्यपि सर्वदा 
एक रूप हें तथापि लीलाविशेषोपयुक्त रसाभिव्यक्ति के लिये उनका विप्रयोग आवश्यक है । 
`अतः लीला-विशेष के विकास के लिये ही उनका द्वेधीभाव होता है। उस समय जितने भावों 
की अपेक्षा है उन सभी का प्रादुर्भाव होता है यह ठोक है कि उस नित्य लीला में उनका कायिक 
और ऐरन्द्रियक विप्रयोग कभी नहीं होता । उनके मन, प्राण, नेत्र तथा प्रत्येक अद्भ-प्रत्यद्ध 
परस्पर संर्लिष्ट हें । तथापि उस संइलष से प्रेमातिराय के कारण उनमें जो विह्लछता आती 
है उससे श्री वृषभानुनन्दिनो का मन कृष्ण सुख का अनुभव नहीं करता और श्री क्कष्णचन्द्र का 
विह्वल मन श्री निकुञ्जेइवरीजी की माधुर्यसुधा का आस्वादन करना भूल जाता है । यहाँ केवल 
इतना ही विप्रयोग होता है। .' 

अब इधर अध्यात्म में आइये । यह बुद्धिरूपा प्रमदा सुधुप्ति में थोड़ा-सा उस ब्रह्मसुख 
का रसास्वादन करती है । इसी से उस समय इसे आत्मविस्मृति हो जाती है । वस, जिस समय 
बुद्धि अपने को भूली कि उसे प्रपञ्च का भान ही नहीं रहता । फिर तो बुद्धि बुद्धि नहीं रहती, 
मन मन नहीं रहता और प्राण प्राण नहीं रहते । वे सब केवल चिन्मात्र हो जाते हैं । इसी से 
भगवान्‌ ने कहा कि “हे बुद्धियो ! जब तक तुम मुझमें ही स्थित न होगी तब तक तुम्हारे बाल- 
बच्चे रूप ये इन्द्रियां और मन आदि रोते ही रहेंगे ।” 
परन्तु करें बया ? बहुत कुछ विखार भी करते हूँ, तब भी विषय में अपनी ओर 
आकर्षित कर हो लेते हें । हम स्वयं उनकी ओर जाने का संकल्प नहीं करते, तथापि जिस समय 
कोई असाधारण रूप हमारे सामने आता है उस समय नेत्र उसकी ओर खिंच जाते हें; जिस समय 
कोई सुमधुर शब्द सुनाई देता है कान वहाँ से हटना नहीं चाहते ; जव कोई दिव्य गन्ध मालूम 
होतो है तो घ्राणेन्द्रिय उसमें फंस ही जाती है तथा जब कोई सुस्वादु पदार्थ सामने आता. है तो 
रसनेन्द्रिय उसका रस लेने ही लगती है। ये सब हठात्‌ हमें अपनी ओर खींच लेते हैं। यह 
सब उस महामाया का ही प्रभाव है। 
ज्ञानिनामपि चेतांसि देवी भगवती हि सा। 
बलादाकृष्य मोहाय महामाया प्रयच्छति ।। 


यह देवी भगवती कोन है? विषय-रूप में परिणत हुई प्रकृति ही वह महामाया है। 
उसके कारण बड़े-बड़े ज्ञानी तपस्वो और जितेन्द्रिय भी अपनी-अपनो निष्ठा से विचलित 
हो जाते हें । नारद, विश्वामित्र और ब्रह्मादि को भी उसने नहीं छोड़ा, फिर हम जसे साधारण 
पुरुषों को तो वात हो क्या है ? अतः महापुरुषों का यही उपदेश है कि कोई केसा ही विवेकी 
हो उसे सवेदा विषयों से दूर ही रहना चाहिये; वहाँ उसे अपनी पण्डिताई का भरोसा नहीं करना 
चाहिये । भगवान्‌ शङ्कराचार्य कहते हें-- 

'आरूढयोगोऽपि निपात्यतेऽधः सङ्गेन योगी किमुताहपसिद्धिः ।' 


अतः विषयों के रहते हुए ये बाल-बच्चे तो रोते ही रहेंगे । यदि तुम इनका रोना बन्द 
करना चाहती हो तो तुम अपने पतिदेव अचिन्त्यानन्द-सुधासिन्धु परब्रह्म का चिन्तन करो । 
उसमें निश्चल हो जाने पर विषयों की सत्ता ही नहीं रहेगी । इस प्रकार जब विषय ही न रहेंगे 
तो रोवेंगे किसके लिये ? 

'वास्तव में तो इन्द्रिय और इन्द्रियवृत्ति परब्रह्म की ही ओर जाना चाहती हें, विषयों 
को ओर जाना इन्हें अभीष्ट नहीं है । परन्तु करें क्या, विषय रूप चुम्बक इसे वलात्‌ अपनी ओर 
खींच लता है। इसी से बृहदारण्यकोपनिषद्‌ में इन्द्रियों को ग्रह बतलाया है और विषयों को 
अतिग्रह । इन्द्रियां ओर मन प्राणी को इसी प्रकार ग्रहण किये हुए हें जेसे ग्रह अर्थात्‌ भूत। 
उन ग्रहों से गृहीत होकर यह जीव रोता-चिल्लाता है । इन ग्रहों से छूटने के लिये उसे श्रोकृष्ण 

रूप ग्रह की झारण लेनी चाहिये । जिस समय यह्‌ कृष्ण-ग्रह-गृहीतात्मा हो जायगा उस समय वे 
क्षुद्र ग्रह इसका कुछ भी न बिगाड़ सकेंगे । किन्तु विषय अतिग्रह हें । आत्मा पर मन रूप ग्रह 
चढ़ा हुआ है, उस पर इन्द्रियरूप दशा भूत सवार हें और उन पर भी विषयरूप विकट भूत लगे 
हुए हें। इन अतिम्रहों से गृहीते होने पर भला इन्द्रियों की आत्मा की ओर केसे प्रवृत्ति हो 
सकती है ? 

पहले हम कह चुके हें कि स्वयम्भू भगवान्‌ ने इन्द्रियों को बहिर्मुख करके हिसित कर 
दिया है । हिसा किसे कहते हें ? अनभिमत कर्म करना पड़े-यही हिंसा है । इन्द्रियां विषयों की 
ओर जाना नहीं चाहतीं, भगवान्‌ ने इन्द्रियों को बहिर्मुख कर दिया। इससे उन्हें 
बलात्कार उनकी ओर जाना पड़ा। यही उनकी हिसा है। अतः भगवान्‌ कहते हें-“हे 
बुद्धियो ! ये इन्द्रियरूप वालक विषयों की ओर जाने से रो रहे हें ओर परमानंन्द-सुधा का 
पान नहीं कर पाते । इसमें कारण तुम्हीं हो, क्योंकि यदि तुम चञ्चलता छोड़ दो तो इन विषयों 
की सत्ता ही न न रहे । उस समय ये इन्द्रियाँ जायेंगी ही कहाँ ? तव तोये ब्रह्मानन्द-सुधा का ही 
पान करेंगी । अतः इन्हें शान्त और तृप्त करने के लिये भी लुम मेरा ही चिन्तन करो ।” 

इन्द्रिय और इन्द्रियवृत्ति वुद्धि की ही अवस्था-विशेष हें । इसलिये ये उसके बालक ही हें । 
जिस प्रकार दर्पण के भीतर अनेक प्रकार के पदार्थ प्रतिविम्बित होते हें उसी प्रकार 
शुद्ध चैतन्य-रूप दर्पण में समस्त प्रपञ्च प्रतिबिम्वित है। दर्पण में जो आकादा को प्रतीति 
होती है वह वस्तुतः निरवकाश में ही अवकाश की प्रतीति है। दर्पण के अवयव इतने सघन हें 
कि उनमें किसी पदार्थ का प्रवेश होना सम्भव ही नहीं हैं। अतः उसमें जितने समुद्र, नदी 
पर्वंत एवं वन आदि प्रतीत होते हें वे सव असत्‌ ही हैं । इसी प्रकार शुद्ध चेतन्य रूप दर्पण में 
अनेकविध प्रपञ्च प्रतीत हो रहा है । परन्तु वस्तुतः वह सव केवल स्वयं-प्रकाश शुद्ध चेतन ही है । 

परन्तु उनकी प्रतीति क्यों होती है ? यहाँ दो बातें ध्यान देने की हें-(१) जिस समय 
आप दर्पण के श॒द्ध स्वरूप पर दृष्टि ले जायेगे उस समय आपको उसमें प्रतिविम्बित पदार्थ 
दिखाई नहीं देंगे और जिस समय आप प्रतिबिम्बित पदार्थ देखेंगे उस समय दर्पण का शुद्ध स्वरूप 
नहीं देख सकेंगे । यहो वात परब्रह्म के विषय में भी है। परब्रह्म को ग्रहण करनेवाली वृत्ति 
प्रपञ्च को ग्रहण नहीं कर सकती और प्रपञ्च को ग्रहण करनेवालो परब्रह्म को ग्रहण नहीं कर 
सकती । (२) यह भी निश्चित बात है कि प्रतिबिम्बित पदार्थो की सत्ता दर्पण के ही अधीन है 
और वस्तुतः दर्पण को ग्रहण किये विना हम प्रतिबिम्ब को ग्रहण भी नहीं कर सकते । यह कभी 
सम्भव नहीं है कि हम तरङ्ग को तो देख ळें और जल को न देंखे तथा हमें सौरालोक या चन्द्रलोक 
की प्रतीति तो न हो किन्तु उनसे प्रकाइय पदार्थो की प्रतीति हो जाय | इसी प्रकार हमें पहले 
ब्रह्म का ग्रहण होता है और पीछे प्रपञ्च का; क्योंकि सारे पदार्थ उसी के प्रकाश से प्रकाशित हें 

शतमेव भान्तमनुभाति सवं तस्य भासा सर्वमिदं विभाति । 
किन्तु इस समय जो ब्रह्म का ग्रहण होता है वह॑ उसके शबल रूप कां होता हैं॥ उसके 

शुद्ध स्वरूप का ग्रहण तो प्रपञच' की उपेक्षा करते-करते उसकी अप्रतीति होने पर ही होगा; 
जिस प्रकार कि शुद्ध दर्पण का ग्रहण तभी हो सकता है जव कि प्रतिबिम्ब का ग्रहण न किया 
जाय। 
जिस समय बुद्धि प्रपञ्च को ग्रहण करती है उस समय वह बहुत घबराती है; क्योंकि 
इसमें सिंह-व्याघ्रादि बड़े-वड़े भयानक पदार्थ भी हें । लोक में प्रतिबिम्ब से भय होना प्रसिद्ध 
है । माता बालक को अपनी परछाई नहीं देखने देती, वयोंकि उसे भय है कि वह उसे वेताल 
समझ कर डर जायगा । ऐसे स्वकल्पित मिथ्या वेताल से भो मृत्यु हो जाती है। इसी प्रकार 
यह प्रपञ्च चिद्रूप दर्पेण में प्रतिविम्बित परछाई है । अतः विवेकवती बुद्धिरूप माता को उचित 
है कि वह इन्द्रिय और इन्द्रियवृत्तिूप अपने बालकों को, उनके कल्याण के लिये, यह्‌ प्रपञ्च- 
रूप परछाई न देखने दे और केवल दर्पण स्थानीय ब्रह्म को ही देखे । 
यहाँ यह शङ्का न करनी चाहिये कि प्रतिबिम्ब तो किसी बिम्व का हुआ करता है; 
अतः परब्रह्म में जो प्रपञ्च प्रतिफलित होता है उसका भी कोई विम्ब होना चाहिये । 
दर्षणादि परिच्छिन्न पदार्थ हें, इसलिये उनमें जो प्रतिबिम्व पड़ता है वह विम्ब के ही कारण 
होता है; किन्तु ब्रह्म तो अपरिच्छिन्न है, उससे पृथक्‌ और स्थान ही कहाँ है, जहाँ उसमें प्रति- 
फलित होनेवाला विम्व रहेगा । बिम्बभूत जो कोई भो पदार्थ होगा वह देश, काल और वस्तु 
के अन्तर्गत ही होगा । किन्तु देश, काल और वस्तु तो प्रतिबिम्ब के ही अन्तर्गत हैं । यदि कहो 
कि अनुमान से तो कोई न कोई बिम्ब मानना ही होगा; क्योंकि लोक में विना बिम्ब का कोई 
प्रतिबिम्ब देखने में नहीं आता । किन्तु अनुमान भी तो एक ज्ञान ही है; अतः यह भी ज्ञान- 
स्वरूप ब्रह्म से वाहर नहीं हो सकता, फिर उससे ज्ञेय पदार्थ तो ब्रह्म के बाहर हो ही कंसे सकता 
है ? अतः ब्रह्म में जो प्रतिबिम्बत है वह विम्ब-रहित है । यह इस दर्पण की विलक्षणता है । 
यही इसको अनिर्वचनीया शक्तिरूपा माया है । यही माया सबको मोहित किये हुए है । 
किन्तु यह इसका स्वभाव अवश्य है कि यदि तुम इसमें प्रतिबिम्बित प्रपञच को देखना 
'छोड़ दो तो तुम्हें शुद्ध ब्रह्म का साक्षात्कार हो जायगा और साक्षात्कार होते ही माया और उसका 
प्रपञ्च सदा के लिये मिट जायगा । इसी से भगवान्‌ बुद्धियों से कहते हें-'मा यात गोष्ठम्‌'- 
तुम विषयों को ओर मत जाओ; बल्कि इन इन्द्रियों के विषयरूप हाऊ की निवृत्ति के लिये तुम 
केवल शुद्ध परब्रह्म को ही देखो । तुम भास्यवर्ग को मत देखो, केवल भान को ही देखो । 
एसा करने के लिये भगवान्‌ क्यों कहते हें? क्योंकि “क्रन्दन्ति बाला वत्साइच'-ये 
इन्द्रियाँ रो रही हें। अतः न तो तुम्हीं प्रपञ्च को देखो और न इन्हीं को दिखाओ, अन्यथा 
इनको मृत्यु हो जायगी । देखो, जिस समय तुम इस प्रपञ्च को देखती हो उस समय तुम्हारे 
ये बालक भी उसे ही देखने लगते हें। अतः तुमं उसे मत देखो और 'तान्‌ भा पाययत मा दुह्यत 
च' अर्थात्‌ इन इन्द्रियों को विषय-सेवन मत कराओ और न इनके सामने विषयों को ही आने 
दो; 'क्योंकिःइन्हें बिषयरूप पयःपान कराना तो विष ही पिलाना है। इन्हें वह प्रिय अवश्य है, 

परन्तु: उसके सेवन से इनका अनिष्ट ही होगा । रोगी वाळक कुपथ्य करना चाहा ही करता है, 
परन्तु माता उसे करने थोड़े ही देती है । उनके सेवन से इन्हें शान्ति या तृप्ति भो नहीं हो सकती । 
विषय-सेवन से तो इनकी विषयाभिलाषा और भी बढ़ जायगी-"भोगसनुविवर्धत इन्द्रियाणां 
कोशलम्‌ ।' 

अतः इनके हित. के लिये इन्हें विषय-सेवन मत करने दो । विषय-सेवन न करने से 
इन्द्रियों की भोग-वासना निर्वेल पड़ जायगो । यह ठीक है कि इन्द्रियों के निग्रह से उनकी 
बाह्य प्रवृत्ति मन्द पड़ जाती है तथापि उनकी आन्तरिक शक्ति बढ़ जाती है । एक व्यक्ति 
कुछ काल मौन रहता है। इससे वागिन्द्रिय अवश्य मन्द पड़ जाती है । वह अधिक बोल नहीं 
सकता । परन्तु वह जो कुछ कहता है वही हो जाता है। यदि वह वटवृक्ष को नीम का वृक्ष 
बतला दे तो उसे निम्बवृक्ष हो जाना पड़ता है । योगदर्शन में मौन से वाकूसिद्धि मानी गई है । 
इसी प्रकार जो वालब्रह्मचारी है वह एकाएकी कामाहत नहीं होता । अत्यन्त रूपवती स्त्रियों 
को देखकर भी उसका चित्त विचलित नहीं होता । एक बार मह॒षि नारद तप कर रहे थे। उन्हें 
तपोश्रष्ट करने के लिये इन्द्र ने कुछ अप्सराएँ भेजीं । परन्तु उनके सारे हाव-भाव कटाक्ष उन्हें 
विचलित करने में समर्थ न हो सके । करते केसे ! इस समय श्री नारदजी की मनोवृत्ति तो एक- 
मात्र भगवत्तत्त्व में ही स्थित थी, उसे तो उनका भान भी नहीं हुआ । इस समय भगवान्‌ की उन 
पर पुर्ण कृपा थौ । भला जिनके ऊपर भगवान्‌ की कृपा है उनका कोई क्या विगाड़ सकता है ? 

सीमि कि चाप सकहि कोउ तासु । 
बड़ रखवार रमापति जासु॥ 

भगवान्‌ कृष्ण ने भी उद्धव को यही उपदेश किया है कि हे उद्धव ! ये इन्द्रियाँ मनुष्य 
को ठगनेवाली हें । यें उसे असदभिनिवेश में ग्रस्त कर देती हें; अतः तुम इनसे विषय 
सेवन मत करो । 

तस्मादुद्धव मा भुङ क्ष्व विषयानसदिन्द्रियेः । 
आत्माग्रहणनिर्भातं पश्य वेकल्पिकं स्मम्‌ ॥। 

भगवान्‌ शङ्कुराचार्यजो ने भो यही कहा है कि शम, दम, उपरति, तितिक्षा आदि साधनों से 
सम्पन्न होकर ही ब्रह्मविचार करना चाहिये । यदि इन्द्रियों को स्वाधीन न किया जायगा तो 


वेदान्त-चर्चा केवल तोते की कहानी ही होगो ।* उससे तुम्हारा कल्याण नहीं हो सकता । 


* एक बार एक व्यक्ति को यह देखकर बड़ी करुणा हुई कि बेचारे निरीह तोते व्यर्थ मनुष्यों के चंगुल में 
फसते हें । इसलिए उसने सोचा कि इन्हें कोई ऐसा पाठ पढ़ा दिया जाय जिससे ये उसमें न फंसे। उसने एक 
तोते को यह वात सिखला दी--तोते! सावधांन रहना । नली के ऊपर मत बैठना और अगर बैठ 
जाओ तो उसे छोड़ देना। उसे तुम्हीं ने पकड़ रखा है, उसने तुम्हें नहीं पकड़ा । उस तोते से सुनकर यह 
पाठ उस प्रान्त के सब तोतों ने सीख लिया । सब इसी प्रकार कहने लगे ।: परन्तु उस व्यबित ने देखा कि एक 
तोता नली में फंसा हुआ है और मुँह से यही वात कह रहा है। यही दशा साधनहीन वेदान्तियों की होती है । 
वे मुख से तो अपने को शुद्ध-बुद्ध-मुक्त कहते रहते हें किन्तु वस्तुतः रहते विषयों में आसक्त ही हें। इस प्रकार 
कें ज्ञान से कोई:लाभ नहीं हो सकता । ज डक 

अतः यदि तुम वास्तव में अपना कल्याण चाहते हो तो विषयों को त्यागो । रसना 
को रसास्वादन से रोको, श्रोत्रों से शब्द ग्रहण मत करो और घाणेन्द्रिय से गन्ध मत सूंघो । 
सारी इन्द्रियों का निरोध कर दो । 
मुक्तिमिच्छसि चेत्तात विषयान्विषवत्त्यज । ~ 7 
क्षमार्जवदयातोषसत्यं ' पीयूषवऱद्ूज ॥। 
आत्मलाभ का यही उपाय है । इसी से भगवान्‌ ने कहा है-- 
यच्छेद्टाङ मनसी प्राज्ञस्तययच्छेजज्ञान आत्मनि । 
ज्ञानमात्मनि महति तद्यच्छेच्छान्त आत्मनि ॥। 
पहले अपनी इन्द्रियों को प्रवृत्ति को शास्त्रीय करो। इससे उनकी उच्छद्कलता शान्त हो 
जायगी । फिर धीरे-धीरे अभ्यास द्वारा उनसे विषय ग्रहण करना छोड़ दो । श्री मधुसूदन 
सरस्वती ने अपनी गीता की टीका में कहा है-'यदि घर में चोर घुस रहे हों तो सबसे पहले 
दरवाजा बन्द कर लेना चाहिये; पीछे कोई और उपाय करो । इसी प्रकार विषयों पर विजय 
प्राप्त करने के लिये पहले इन्द्रियों को उनके विषयों से निवृत्त करो । यदि.अन्तःकरण. में भोग- 
वासना बनी हुई हो तो भी इन्द्रियों से अन्य विषयों को तो ग्रहण मत करो । अब जो विषय रूप 
चोर तुम्हारे अन्तःकरण रूप घर में घुस आये हें उनकी परब्रह्म रूप राजा के यहाँ रिपोर्ट करो, 
वह अवश्य इनका प्रवन्ध कर देंगे । श्री गोसाई जी महाराज कहते हे-- 
मम हृदय भवन प्रभु तोरा । 
तहं बसे आय बहु चोरा॥ 
अति कठिन कर्राहु बरजोरा । 
मार्नाह नहि बिनय निहोरा॥ 
कहू तुलसिदास सुनु रासा। 
यह लुर्टाह सब धघन-धामा॥ 
चिन्ता यह मोह अपारा। 
अपजस जनि होइ तुम्हारा ॥ 
अतः भगवान्‌, आप उन्हें निकालिये। नहीं तो, आपका अपयश अवश्य होगा; क्योंकि-- 
समता तिमिर तरुण अंधियारी । 
राग-द्रेष उलूक तमकारी॥ 
तब लगि बसत जोव उर माहीं । 
जब लगि प्रभु-प्रताप-रवि नाहीं ॥। 
वास्तवः मं, जिस राजा के राज्य में चोर प्रजा का धन अपहरण करते हें उस राजा के लिये वह 
कलंक ही है; क्योंकि प्रजा तो राजा का सर्वस्व है । "प्रजायन्त इति प्रजा इस व्युत्पत्ति के 


LD 

अनुसार 'प्रजा' शब्द का अर्थ भी पुत्र है। अतः राजा का यह परम कत्तव्य है कि वह प्रजा के 
हित की रक्षा करें । 

इस प्रकार जिस समय यह जीव प्रभु को ही अपना एकमात्र आश्रय बना लेता है उस 
समय उसके सारे विकार निवृत्त हो जते हैँ । जब वह स्वयं प्रकाश श्रीहरि के सम्मुख होता है तव 
उसके हृदय भवन का कल्मष रूप अन्धकार तत्काल निवृत्त हो जाता है। 

अतः भगवान्‌ का भी बुद्धियों के प्रति यही कथन है कि तुम इन इन्द्रिय वृत्तियों को पय:- 
पान मत कराओ। यह बात ठीक है कि इन्द्रियों के व्यापार का सर्वथा निरोध नहीं किया जा 
सकता । शरीर रक्षा के लिये भोजनादि भो करना ही होगा । अतः आवश्यकता इसी बात 

गे है कि अपनी प्रवृत्तियों को शास्त्रीय करो । नित्य-नैमित्तिक कमों का अनुष्ठान करो । उन्हीं 

विषयों को ग्रहण करो जिनके बिना तुम्हारा निर्वाह न हो सके । भगवान्‌ के दिये हुए देह और 
इन्द्रियों का सदुपयोग करो । भगवान्‌ ने अपनो प्राप्ति के लिये हो ये देह और इन्द्रियाँ आदि 
दी हेँ। अतः इनसे वही कायं करो जो भगवत्प्राप्ति में सहायक हें । इनकी सात्त्विकी प्रवृत्ति 
को प्रबळ करो, राजस को निर्बल कर दो और तामस प्रवृत्ति बिल्कुल मत होने दो । 

देखो जिस समय हनुमानूजी लङ्का को गये थे उस समय पहले उन्हें सुरसा मिली । 
उसे उन्होंने अपने पुरुषार्थ से प्रसन्न कर उसका आशीर्वाद प्राप्त किया । वह देवमाता थी, 
अतः सात्त्विकी प्रवृत्ति-रूपा होने के कारण उसे अपने अनुकूल कर लेना ही उचित था | 
उसके पश्चात्‌ छायाग्राहिणी सिहिका राक्षसी मिली, जो समुद्र में ऊपर उड़नेवाले प्राणियों की 
छाया पकड़ कर उन्हें गिरा लेती और फिर खा जाती थी । वह तामस प्रवृत्ति थी । ` उसे उन्होंने 
मार डाला । फिर लङ्का में पहुँचने पर उन्हें लूद्धिनी मिली । उसने भी उनका मार्ग रोका; 
किन्तु उसे उन्होंने एक मुकके से ही ठीक कर लिया । वह राजस प्रवृत्ति थोः ; उसे दमन से 
शिथिल कर देना ही ठीक था। इसी प्रकार हमें सात्त्विक प्रवृत्ति को वढ़ाना चाहिये, राजस 
प्रवृत्ति को शिथिल कर देना चाहिये और तामस का सर्वथा नाश कर देना चाहिये | वे तो 
पापरूपा हें । 

अतः जो कमं शास्त्र-विहित हैं उनका तो यथाशक्ति पालन करो । “यथाशक्ति' शब्द 
का प्रयोग विहित कर्मों के लिये हो हो सकता है, पाप कर्मों में 'यथाझक्ति' शब्द को प्रवृत्ति नहीं 
हो सकती । विहित कर्मो में भी जिनके न करने से प्रत्यवाय होता है वे तो अवश्य करने चाहिये । 
अग्निष्टोमादि याग अत्यधिक अथंसाध्य हें; प्रत्येक व्यक्ति उनका अनुष्ठान करने में समर्थ नहीं 
है। इसलिये 'यथाशक्ति' शब्द का प्रयोग उन्हीं के लिये किया गया है। सन्ध्या, अग्निहोत्र 
एवं बलिवेरवदेव आदि कर्मो को, जिनमें न तो विशेष परिश्रम है और न व्यय ही, तो अवश्य करना 
ही चाहिये । 

आजकल एक परिष्कृत सनातनधर्म का आविर्भाव हुआ है। उसके अनुयायी शास्त्र 
के किसी अंश को तो प्रामाणिक मानते हें और किसी की उपेक्षा कर देते हें । परन्तु इसे शास्त्र का 

प्रामाण्य स्वीकार करना नहीं कहा जा सकता । इसे तो स्वेच्छाचार ही कहा जायगा | तुम 
कहते हो गीता हमारा सवेस्व है, किन्तु गीता तो कहती है-- 

यः शास्त्रविधिमृत्सुज्य वर्तते कामकारतः 

न स सिद्धिमवाप्नोति न सुखं न परां गतिम्‌ ॥। 
अब देखना यह है कि शास्त्र क्या कहता है ? तुम शूद्रों को शास्त्राध्ययन कराना चाहते हो । 
परन्तु शास्त्र तो इसकी आज्ञा नहीं देता । यही नहीं, वर्णाश्रम-धर्म का भी लोप करना चाहते 
हो। शूद्र और वेश्य ब्राह्मणों का कर्म कर रहे हें और ब्राह्मण वेशय तथा शूद्रों का । परन्तु 
शास्त्र तो कहता है-- 

स्वधर्मे निधनं श्रेयः परधर्मो भयावहः । 
अपने वर्णधर्म में तुम्हारी प्रवृत्ति नहीं होती, उसमें तुम्हें दोष दिखाई देता है। यह तुम्हारा 
व्यामोह ही है । अर्जुनको भी एसा ही व्यामोह हुआ था । इसीसे वह युद्ध में दोष-दृष्ट 
कर भिक्षा माँगने के लिये तयार हो गयां था। परन्तु बाह्य दृष्टि से ऐसा दोष किस कर्म 
में नहीं रहता “सर्वारम्भा हि दोषेण धूमेनाग्निरिवाबृताः।' भाई, समाज का कोई भी अङ्ग 
व्यर्थं नहीं है। शिर जैसा आवश्यक है वेसा ही चरण भी है। शरीर के किसी भी अङ्ग में 
पीड़ा हो, उसके कारण सारा शरीर ही अस्वस्थ रहा करता है। अत: हम किसी भी वर्ण को 
नगण्य और हेय नहीं समझते। हमारे विचार से तो सभी को परधर्म की ओर प्रवृत्त न होकर 
अपने ही वर्ण के लिये विहित कर्मों का यथाशक्ति अनुष्ठान करना चाहिये । 

इस प्रकार स्वधर्मानुष्ठान करते हुए नित्यप्रति कुछ काल के लिये अपनी इर्द्रियों की 
वृत्तियों का सर्वथा निरोध करने का भी प्रयत्न करो । एसा करते-करते परब्रह्म का साक्ष।त्कार 
होने पर ही इन इन्द्रियों का क्रन्दन बन्द होगा । 
इसके विपरीत यदि इन इन्द्रियरूप वत्स और बालकों को विषय-रूप पयःपान कराया 

जायगा तो ये और भी अधिक क्रन्दन करेंगे । तुम इन्हें जितना ही तृप्त करने का प्रयतन करोगी 
ये उतना ही अधिक अतृप्त होते जायेंगे । अतः इन्हें तृप्तं करने का प्रयत्न छोड़कर तुम अपने 
एकमात्र परम पति शुद्ध-बुद्ध-मुक्त-स्वरूप परत्रह्म की ही ओर देखो । इसमें कोई आयास 
भी नहीं है ; विषयदर्शन में तो आयास भी अधिक है और परिणाम में.दुःख' भी है। परन्तु 
ब्रह्मदशन में तो कोई परिश्रम भी नहीं करना पड़ता और उसका परिणाम भी परम सुखमयं है। 
परब्रह्म तो स्वथं प्रकाश है, उसे प्रकाशित करने के लिये कोई व्यापार नहीं करना पड़ता ; बल्कि 
उसके लिश तो व्यापार का त्याग ही कत्तव्य है। परन्तु विचित्रता तो यही है कि हमसे व्यापार 
ही नहीं छोड़ा जाता। यदि मन, बुद्धि और इन्द्रियों का व्यापार छूट जाय तो परब्रह्म की 
उपलब्धि तत्काल हो सकती है । 

यदा पञ्चाबतिष्ठन्ते ज्ञानानि मनसां सह। 

बुद्धिच न॑ विचेष्टेत तामाहुः परमां गतिम्‌ ॥ [भर 

इसीसे भगवान्‌ कहते हें--'गोष्ठं मा यात'--जहाँ पशु प्राय जीव रहते हैँ उस प्रपञ्च 
की ओर मत जाओ। एसा करने से ही उनका क्रन्दन शान्त होगा । यदि प्रतिबिम्ब पर 
दृष्टि न ले जा कर केवल दर्षण पर ही दृष्टि जाय तो प्रतिंबिम्व की प्रतीति नहीं होगी । इसी 
प्रकार यदि तुम अपनी वृत्ति को अन्तर्मुख करके विषयों तक नहीं ले जाओगी तो तुम्हें विषम 
विषाक्त संसार की प्रतीति नहीं होगी । > 
यदि कहो कि ये इन्द्रियां हमारे वालक हैं, हमें इन पर दया करनी ही चाहिये । इन्हें 
विषय प्रिय हें, इसलिये हमें इन्हें अभिलधित विषय प्राप्त कराने ही चाहियें-तो इस पर भगवान्‌ 
कहते हें-'तान्‌ मा दुह्यत'-तुम इनके लिये अभिलषित पदार्थ प्रस्तुत मत करो । इन्हें विषयप्र।प्ति 
नहीं होगी तो ये स्वथं ही क्रमशः शान्त हो जायेगी । इन्हें विषय देना तो मानो विष देना है । 
यही बात प्रेमियों की आचार्यभूता ब्रजाङ्गनाओं से भगवान्‌ कहते हें कि तुम ब्रज में 
मत जाओ | में ही निखिल ब्रह्माण्ड का परमपति हूँ । अतः तुम मेरी ही सेवा करो । इस समय 
यदि तुम्हारे बाल-बच्चे क्रन्दन भी करते हों तो भी उन्हें तुम पय:पान मत कराओ और न बछड़ों 
के लिये दोहन ही करो ; क्योंकि वह तुम्हारे परमधमं का विरोधी है। यदि भगवत्प्रेम में दया 
आदि धर्म विरोधी होते हों तो उनका त्याग ही करना चाहिये । 
भगवान्‌ की यह विचित्र वाचोभङ्गी सुनकर कुछ ब्रजाङ्गनाओं को तो अभिरुचि 
सुस्थिर हुई और कुछ को व्यामोह हुआ । भगवान्‌ का यह्‌ वाग्विन्यास बड़ा ही विचित्र था। 
इससे भिन्न-भिन्न निष्ठावाले भिन्न-भिन्न अर्थ निकाल सकते थे । कर्मियों के लिये इसमें कर्मा- 
नुष्ठान का आदेश था, जिज्ञासुओं के लिये कर्मसंन्यास की विधि थी, उपासकों के लिये कमंसमुच्चय 
का विधान था, गोपियों के लिये गोष्ठ को लौट जाने का आदेश था और प्रकारान्तर से न लौटने 
के लिये भी अनुमति थी । वस्तुतः रासपञ्चाध्यायीरूप यह अमृतसिन्धु ऐसा गम्भीर है कि हम 
इसके एक बिन्दु का ममं भी यथावत्‌ नहीं समझ सकते । वेद भगवान्‌ की सुषुप्ति के समय 
उनके अज्ञात रूप से प्रकट हुए श्‍वासोच्छ्वास हैं । 
| 'अस्य महतो भूतस्य निःश्वसितमेव ऋग्वेद: 
किन्तु उनका मर्म आकलन करने में भो बड़े-बड़े मनीषिजन घबराते हें। फिर जिन 
वाक्यों का उच्चारण प्रभु ने स्वयं लीला-विग्रह धारण करके किया उनके भावगाम्भीर्य का तो 
कहना ही क्या है ; उसके तो जितने अर्थ किये जायें थोड़े ही हें । 
अव हम इस इलोक का उपसंहार कर आगे के इलोक पर विचार करते हें । भगवान्‌ 
ने कहा था कि हे ब्रजाङ्गनाओ ! तुम जाओ। इस पर ब्रजाङ्गनाएँ सोचती हें-ऐसी जल्दी 
कया है, वन की शोभा देखकर चली जायेंगी । किन्तु भगवान्‌ कह रहे हें-'मा"चिरम्‌-देरी 
मत करो ; क्योंकि यह रात्रिकाल पति शुश्रूषारूप परमधर्म का उपयुवत सभय है और 
धर्मानुष्ठान में विलम्ब होना उचित नहीं है । इसलिये तुम जाओ और पतियों को तथा उनको 
माता आदि सतियों को शुश्रूषा करो । 


१९८ भक्ति-सुधा--तुतीय खण्ड 


इस प्रकार भगवान्‌ के निराकरण करने पर ब्रजाङ्गनाएँ बहुत खिन्न हुई । वे सन्तप्त 
हो कर दीर्घं निःरवास छोड़ती हुई कुछ सोच रही हें-यह देखकर भगवान्‌ कहते हें-- 


अथवा मदभिस्नेहाऱडूवत्यो यन्त्रितायाः। 
आगता ह्यू पपच्नं वः प्रीयन्ते मम जन्तवः॥। 


भगवान्‌ को यह रीति है कि वे सीधे-सीधे किसी को उत्तर नहीं देते ; न तो सहसा 
स्वीकार ही करते हें और न अस्वीकार ही । संसार में दो प्रकार के लोग ही सुखी होते हैं ; या 
तो परम बोधवान्‌ और या अत्यन्त मूढ़ । 


यञ्च मूढतमो लोके यइच बुद्धेः परं गतः। 
त\बुभौ सुखमेधेते बिलिइयत्यन्तरितो जनः॥। 


~ 


इसलिये भगवम्मार्ग में लगे हुए प्राणी प्राय: व्याकुल ही दिखाई दिया करते हैँ । वस्तुतः 
इस व्याकुलता की आवश्यकता भी है। जिस समय भगवान्‌ के सम्मिलन की अभिळाषा क्षुधा- 
पिपासा के समान अत्यन्त बढ़ जाय तभी प्राणी को समझना चाहिये कि हम ठीक मार्ग पर चल 
रहे हें । परन्तु यह प्राणी दीर्घकाल से भगवान्‌ से बिछ्ड़ा हुआ है । इसलिये इसे भगवत्सम्मिलन 
की उत्कट इच्छा होना अत्यन्त दुर्लभ है । जैसे अजीणं के रोगी को भूख लगना अत्यन्त आनन्द 
का हेतु होता है उसी प्रकार प्रपञ्चासक्त जीव को भगवत्प्राप्ति की तृष्णा अत्यन्त सौभाग्य का 
फल है। इसीसे भगवान्‌ शङ्कराचार्य ने भगवत्प्राप्ति के साधनों में सबसे अन्तिम साधन मुमुक्षा 
बतलाया है। इस मुमुक्षा के पश्चात्‌ ही जिज्ञासा होती है। यदि भगवान्‌ के ज्ञान को उत्कट 
इच्छा हो जाय तो फिर उनके मिलने में कुछ भी देरी न हो सारे साधन इस जिज्ञासा के लिये 
ही हें। भगवान्‌ को जानने को यह उत्कट इच्छा भगवत्कृपा से ही होती है । यदि यह हमारे 
हाथ को चीज होती तो इस प्रकार प्रार्थना क्यों की जाती-“माहं ब्रह्म निराकुर्या मा मा ब्रह्म 
निराकरोदनिराकरणमस्तु' यदि हम भगवान्‌ का निराकरण न करने में समर्थ होते तो इसके 
लिये प्रार्थना क्यों की जाती ? परन्तु नहीं, हम सब कुछ जानते हुए भो अनादिमाया से मोहित 
होकर उनका निराकरण करते हें हम जान-बूझकर भी अनन्तानर्थ के निदानभूत संसार में 
गिरते हैं । परन्तु किया क्या जाय-- 


केनापि देवेन हृदिस्थितेन यथा नियुक्तोऽस्मि तथा करोमि । 


इसीसे महानुभाव लोग नास्तिकों की भी निन्दा नहीं करते ; क्योंकि वे जानते हें 


कि यह बात उनके वश की नहीं है । एक व्यक्ति अपने कल्याण की कामना से संसार से विरक्त 
होता है, परन्तु पीछे माया से मोहित होकर वह पतित हो जाता है । इसमें उसका क्या दोष है ; 
वह तो अपना कल्याण ही चाहता है । न्यायकुसुमाञ्जलिकार श्री उदयनाचार्यजी नास्तिको के 


लिये कल्याण-कामना करते हुए भगवान्‌ स प्राथना करत ह्‌-- dr) } 

इत्येवंश्रुतिनीतिसम्भवजलेर्भूयोभिराक्षालिते 

येषां नास्पदमादधासि हृदये ते जेलसाराशयाः । 
किन्तु प्रस्तुतविभ्रतीपविययाय्युच्चेभंवच्चिन्तकाः 

काले कारुणिक त्वेव कृपया ते तारणीया नरा: ॥। 


महानुभावों को दूसरों को दुःख में देखकर खेद हुआ ही करता है । इसीसे उदयनाचार्यजी ने 

जो नास्तिकमत का खण्डन किया है वह उन्हें भगवत्सुख से वञ्चित देखकर करुणावशा ही 
किया है-ड्वेष के कारण नहीं किया । देखो, महू्लोकनिवासी जीवों को किसी प्रकार का कष्ट 
नहीं होता ; परन्तु वे जो अपने से नीचे के लोगों को परमात्मसुख से वञ्चित देखते हें इससे तो 
उन्हें खेद होता ही है । वस्तुतः देखा जाय तो हम लोग भी नास्तिकप्राय ही हें । यदि भगवान्‌ 
को सता में हमारा पुरा विश्वास होता तो हमें लुक-छिप कर पाप करने का साहस केसे होता ? 
भगवान्‌ तो अन्तर्यामी हैं, वे तो हमारी मानसिक क्रिया को भी जानते हें । अतः ऐसी परिस्थिति 
में हमारे मन की भी दुष्प्रवृत्ति कैसे हो सकती है ? इस प्रकार यदि सच पूछा जाय तो हमसे तो 
नास्तिक ही अच्छे हें। हम तो ऊपर से आस्तिकता का दावा करते हुए वस्तुतः नास्तिक हें, 
किन्तु वे प्रत्यक्ष अपना दोष स्वीकार कर लेते हें । 

अतः सिद्ध हुआ कि भगवान्‌ का निराकरण करना-यहं मायामोहित जीवों का स्वभाव 
ही है। श्रीमद्भागवतादि में यह प्रसिद्ध ही है कि गर्भावस्‍था में जीव को भगवान्‌ का प्रत्यक्ष ज्ञान 
हो जाता है । उस समय उसे अपने पूर्वजन्मों की भी स्मृति होती है, और वह समझता है कि में 
भगवान्‌ से विमुख रहने के कारण ही अनन्त जन्मों में भटकता रहा हूं । उस समय वह भगवान्‌ 
की प्रार्थना करता है । पूर्वजन्मों में भी उसने इसी प्रकार सह्नों वार प्रार्थना को थी ; परन्तु 
संसार में पदार्पण करते ही उसे उसका कुछ भी ध्यान नहीं रहा । अतः यह देखकर कि में अनन्त 
बार प्रभु के प्रति अपनी प्रतिज्ञा भुला चुका हूँ उसे बहुत संकोच भी होता है ; तथापि प्रभु का 
स्वभाव समझ कर वह फिर भी उनके सामने रोता ही है। यही दशा भगवान्‌ से मिलने के 
लिये वन को जाते समय भरतंजी की थी-- 


फेरति मनहु मातुझत खोरी। 
चलत भक्तिबल धीरज थोरी ॥ 
जब समुझत रघुनाथ-सुभाऊ । 
तब मग परत उतावल पाऊ॥। 


अहा ! प्रभु का स्वभाव कंसा करुणामय है? उन्हें अपराध का तो स्मरण ही नहीं 
होता, किन्तु थोड़े से भी उपकार को वे वारम्वार स्मरण करते हें-- 
रहत न प्रभु चित चूक हिये को । 
लही 4 कील करत. सुरत सौ बार किये को ॥। 


२०० भक्ति-सुबा-तृतीय खण्ड 


अतः प्रभु का ऐसा स्वभाव समझ कर ही जीव उस समय उनसे प्रार्थना करता है कि 
भगवन्‌, अब में अवस्य आपके चरणों का समाश्रयण करूंगा । में आपको भूलकर बहुत भटक 
चुका हूँ, अब ऐसी भूल नहीं करूंगा । 

परन्तु गर्भ से बाहर आते ही वह फिर प्रभु को भूल जाता है। यदि थोड़ी-सी विद्या या 
वेभव मिल गया तो फिर तो सीधे-सीधे प्रभु का निराकरण करने लगता है। परन्तु भगवान्‌ 
तो उनका भी अभङ्गल नहीं चाहते । वे जानते हैं कि 'ये अज्ञ हें ; मेरी माया से मोहित हो 
रहे हैं / इसीसे यह प्रार्थना को जाती है कि 'में ब्रह्म का निराकरण न करूं और ब्रह्म मेरा 
निराकरण न करे।' किन्तु भगवान्‌ का निराकरण न करना अपने हाथ की वात नहीं है । यह 
तो भगवत्क्रपासाध्य ही है । .वह्‌ भगवक्कत्पा तभी हो सकती है जब हम भगवान्‌ की आज्ञा का 
पालन करें ; और शास्त्र ही भगवान्‌ की आज्ञा है-- 


श्रुतिस्मृती ममैवाज्ञे यस्त उत्लंघ्य वतंते । 
आज्ञोच्छेदी मम द्रोही मड्क्तोऽपि न वेष्णवः ॥। 
अतः सच्चा भगवत्प्रेमी वही है जो शास्त्र का उल्ळङ्कन नहीं करता । वैष्णवधर्म का 
लक्षण करते हुए कहा है-- 
न चलति निजवर्णधमंतो सूममतिरास्मसुहद्विपक्षपक्षे । 


वस्तुतः भगवत्कृपा तो सर्वत्र समान रूप से विद्यमान है। उसे केवल अभिव्यवत करना 
है और वह अभिव्यक्ति भगवदाज्ञा-पालन से ही हो सकती है । श्री गोसाईजी महाराज कहते हें-- 
आज्ञा सम न सुसाहिब सेवा ।' 

जिस समय भरतजी भगवान्‌ को लौटाने के लिये चित्रकूट पर्वंत पर गये उस समय 
उनका विशेष आग्रह देखकर भगवान्‌ ने कहा कि 'भरत, तुम जेसा कहो बेसा ही करूँ ।" उस 
समय भरतजी ने यही सोचा कि मुझे अपने सुख-दुःख का विचार न करके भगवान्‌ की आज्ञा का 
ही प्राधान्य रखना चाहिये ; क्योंकि सेवक का धर्म तो स्वामी की आज्ञा का पालन करना ही 
है। इधर ब्रजाङ्गनाओं का व्रत भी तत्सुखसुखिरव ही था । वृन्दावन से मथुरा कुछ दूर नहीं 
थी ; परन्तु भगवान्‌ की इच्छा न देखकर उन्होंने मरण से भी सहस्रगुण दुःखदायिनी दियोग- 
व्यथा तो सहन की किन्तु मथुरा नहीं गई । अतः सेवक का प्रधान कत्तव्य तो स्वामी की आज्ञा 
पालन करना ही है । 

जिस समय भगवान्‌ देखते हें कि मेरा भकत मुझसे मिलने के लिये अत्यन्त उत्सुक है उस 
समय वे उसे अपनी माधुरी का थोड़ा-सा रसास्वादन करा देते हैं । ऐसा वे इसी लिये करते हें 
जिससे कि उस उपासक की भगवन्मिलन की तृष्णा और भी अधिक तीव्रतर हो जाय । इसीसे 
भगवान्‌ का भजन करनेवालों को कभी-कभी कुछ विलक्षण आनन्द का अनुभव हुआ करता है ; 
परन्तु वह स्थिर नहीं रहता । वह भजनानन्द तो प्रभु-प्रेम को आसक्ति के लिये है । जिस प्रकार 

किसी कामुक पुरुष को कामिनो सौन्दर्यं का थोड़ा-सा भी व्यसन हो जाने पर फिर उसे कितना 
ही समझाया जाय वह उसे छोड़ नहीं सकता उसी प्रकार जिसे भजनानन्द की थोड़ी-सी भी चाट 
लग गई है उसे संसार का कोई भी सुख आकर्षित नहीं कर सकता । 

देखो, जिस समय ना रदजी ने देखा कि मेरी माता का देहावसान हो गया तो वे यह 
समझ कर कि मेरा भगवऱद्भजन का एकमात्र प्रतिवन्ध नष्ट हो गया वहुत प्रसन्न हुए और तत्काल 
वन को चल दिये । वहाँ इन्द्रियों का निरोध कर दीर्घकाल तक भगवद्भूजन करते रहे । इसी 
समय एक दिन भगवान्‌ ने उन्हें अपनी मधुरिमा का यत्किञ्चित्‌ रसास्वादन कराया । 

परन्तु वह आनन्द बहुत जल्दी तिरोहित हो गया । इससे नारदजी बड़े व्यग्र हुए । 
उन्होंने बहुते रा यत्न किया परन्तु पुनः उस रस का समास्वादन न कर सके । उन्होंने प्रभु से 
बहुतेरी अनुनय-विनय की, वे बहुतेरे विह्वल हुए, परन्तु प्रभु ने फिर कृपा न की । वास्तव में 
तो प्रभु की यह कठोरता ही परम कृपा थी । भगवान्‌ को सबसे बड़ी कृपा यही तो है कि जीव उनके 
लिये अत्यन्त तृषित हो जाय। यह तो परम सोभाग्य है । हम लोग स्त्री, धन आदि के लिये 
निरन्तर शोक-समुद्र में डूबे रहते हें । किन्तु प्रभु के लिये हमारा अन्तःकरण कभी द्रवीभूत नहीं 
होता । न जाने वह समय कब आवेगा जब प्रभु की विप्रयोगा तल में दग्ध हो कर हमारा एक-एक 
पल एक-एक कल्प के समान व्यतीत होगा । भावुकों को स्थिति एसी ही विलक्षण हुआ करती है 

अतं: भगवान्‌ ने देखा कि नारद के प्रेम का अभी शेशवकाल है । अभी इसके पनपने 
की आवश्यकता है। जिस समय जतु के समान इसका अन्तःकरण सर्वथा द्रवीभूत हो जायगा 
उसी समय यह मेरा यथावत्‌ प्रेम प्राप्त कर सकता है । इसलिये भगवान्‌ ने यह कठोरता धारण 
की थी । उनकी यह कठोरता भी कोमलता थी । प्रभु ने थोड़ा-सा रसास्वादन इसी लिये कराया 
था, जिससे उनकी तुषा खूब बढ़ जाय ; क्योंकि बिना रस-परिचय के उसमें प्रवृत्ति नहीं होती । 

इसी प्रकार जब भगवान्‌ कृष्ण ने देखा कि मेरे उपेक्षा के वचन सुनकर गोपाङ्गनाएंँ 
कुछ उदास हो चली हूं उन्हें आश्वासन देने के लिये उन्होंने कहा-- 


अथवा मदभिस्नेहाट्रवत्यो यन्त्रिताहयाः। 
आगता ह्य पपन्नं वः प्रीयन्ते मयि जन्तवः ॥। 


पहली उत्थानिका में कहा जा चुका है कि जव प्राणी बहुत काल तक भगवच्चिन्तन करते 
रहने पर भी भगवत्कृपा से वञ्चित रहता है तो उसकी लगन में कुछ शिथिलता आ जाती है। 
हम रूप-रसादि शब्दों का जितना ही अधिक सेवन करेंगे उतनी ही उनके प्रति हमारी तृष्णा 
बढ़ती जायगी। रास्त्रालोचन की भी ऐसी ही वात है। जिन्हें शास्त्रावळोकन का व्यसनः 
हो जाता है उनसे फिर उसके विना रहा नहीं जाता। इसी प्रकार जो लोग निरन्तर भगवः 
च्चरित्रों को श्रवण-कीत्तंन करते रहते हें उनका भी उसमें सुदृढ़ अनुराग हो जाता है । ऐसा 
अनुराग सनकादि में था । 

आज्ञा वसन व्यसन यह तिनहीं । 
रघुपति चरित होहि तह सुनहीं ॥। 
किन्तु यदि भगवःद्भजन कुछ काळ के लिये छूट जाता है तो उसका स्वारस्य भी कुण्ठित हो 
जाता है-उसका फिर नये सिरे से अभ्यास करना होता है। इसी से योगसूत्रकार महषि 
पतञ्जलि ने कहा है 'स तु दीघकालनेरन्तर्यंसत्कारासेबितो दृढभूमिः ।' आप चाहे भगवच्चरित्रों 
का श्रवण-मनन करें, चाहे कर्मनिष्ठा को दृढ़ करें, चाहे योगाभ्यास में प्रवृत्त हों और चाहे 
बेदान्तश्रवण करें-सभी को दोर्घ काळ तक आदरपूर्वक सेवन करने की आवश्यकता है। यदि 
आपको खिचड़ी बनानी है तो उसके लिये जैसी और जितनी अग्नि की जितनी देर तक आवश्यकता 
है यदि उतनी अग्नि न देंगे अथवा बीच-बीच में अग्निसंयोग को रोक देंगे तो खिचड़ी कभी बन ही 
न पावेगी । इसी प्रकार भगवःद्टजन में सफलता प्राप्त करने के लिये भी दीर्घकाल तक 
निरन्तर पर्याप्त अभ्यास को अपेक्षा है। इसी तरह यदि दीर्घ काल तक भगवच्चरणस्मरण 
और भगवत्स्वरूपानुध्यान करते रहोगे तो उसका व्यसन हो जायगा और यह व्यसन ही परम 
सोभाग्य है । 
पुंसां भरवद्याह संसरणापदर्ग- 
स्त्वथ्यव्जनाभ सदुपासनया रतिस्स्यात्‌.। 
परन्तु यदि दीर्घकाल तक प्रियतम के सम्मिळन की चाह लगी रहे--प्रभु से मिलने की 
उत्कण्ठा उत्तरोत्तर बढ़ती जाय तो यह बड़े ही सौभाग्य की बात है। एसी प्रीति तो चातक 
और मीन में ही देखी जाती है 
जग यश भाजन चातक मीना । 
नेम प्रेम नित जासु नवीना ॥ 
चातक का एक ही नियम है । वह स्वाति-बूंद को छोड़कर दूसरे जल की ओर कभी दृष्टिपात भी 
नहीं करता। उसके अभाव में वह निर्मल-नीर-प्रपूरित सरोवर के तट पर भी पीऊ-पीऊ रटते- 
रटते मर जायगा परन्तु अन्य जळ कदापि ग्रहण न करेगा । अपने एकमात्र प्रियतम पयोधर 
को छोड़कर वह किसी से याचना नहीं करता । परन्लु वह पयोधर उसे क्या देता है? खूब गर्ज- 
तर्ज कर ओलों की वर्षा करता है और विजली भी गिरा देता है। 
जाँचत जल पवि पाहन. डारे। । न 
जलद जन्मभरि सुरति बिसार ॥ 
परन्तु उसकी तो एक ही टेक रहती है । ` क्या उसे जल की कमी है ? नहीं, परन्तु यदि उसे 
अमृत भी दिया जाय तो भी वह अपना नियम' भंग नहीं कर सकता । 
चातक रटन घटे घटि जाई। 
बढ़े प्रेम सब भाँति भलाई ॥ 


~ ~~ 

यही दशा मीन की है। वह तो एकक्षण के लिए भी अपने प्राणाधार जल का वियोग सहन 
नहीं कर सकती । इसी विषय में किसी की उत्प्रेक्षा है । 
आ।पेदिरेऽम्बरतलं परितः पतङ्गाः 0४, 
म भृङ्गा रसालमुकुलानि समाश्रयन्ते । ii 
संकोचमञ्चति सरस्त्वयि दीनदीने 
मोनो नु हन्त कतमां गतिमभ्युपेतु॥ 
अरे सर! इस सभय तो तुझमें बड़े दिव्यातिदिव्य पुष्प विद्यमान हें। इसीस तेरे 
बहुत से साथी बने हुए हें। परन्तु जब तू क्षीण हो जायगा, तुझमें खिले हुए कमल कुम्हिला 
जायेगे तब ये हंस तुझे छोड़कर गगनमण्डल में विहार करने लगेंगे और ये स्मर जो तेरे परम 
प्रेमी बने हुए हें वे भी तुझे छोड़कर रसाल-मुकुल का ही आश्रय लेंगे । परन्तु वता, यह मीन कहाँ 
जायगा ? इसे तेरे साथ ही-नहीं, नहीं तुझसे भी पहले सूख जाना होगा ।' 
इस प्रकार प्रेमास्वादन करनेवालों में प्रधान तो चातक ओर मीन ही हें। अन्य प्रेमियों 
में तो इस तरह का एकांगी प्रेम प्रायः देखा नहीं जाता । लोक में यह कहावत प्रसिद्ध ही है कि 
'एक हाथ से ताली नहीं बजती'. वहाँ तो प्रेम के बदले में प्रेम किया जाता है । अतः दोनों ओर 
से प्रेम की अपेक्षा होती है । इसलिये जब प्राणी भगवान्‌ के सम्मिलन को आकांक्षा से कुछ काळ 
तक भगवच्चिन्तन में तत्पर रहता है और फिर भी भगवान्‌ की ओर से उसे कोई सहारा नहीं 
मिलता तो उसका धैर्यं भग्न हो जाता है और उसकी श्रद्धा शिथिल पड़ जाती है । साधनमार्ग 
में श्रद्धा को बड़ी आवश्यकता है । योगदशेन में श्रद्धा का अर्थ उत्साह किया है। वहाँ बतंलाया 
है कि वह माता के समान योगी पर अनुग्रह करता है । बिना श्रद्धा या उत्साह के साधनमागे में 
प्रवृत्ति नहीं हो सकतो । अतः श्रद्धापुर्वक स्वाध्याय ओर अभ्यास में तत्पर रहने की आवश्यकता 
है। भगवन्मार्गं में शीघतर प्रगति होने के लिये स्वाध्याय और योगाभ्यास दोनों ही के क्रमिक 
अनुष्ठान की अपेक्षा है.। : 
स्वाध्यायादय्योगमासीत योगात्स्वाध्यायमासनत्‌ । छ 
स्वांध्याययोगसम्पत्त्या परमात्मा प्रकाशते ॥ 
यदि तुम निरन्तर ध्यानपरायण होकर आरम्भ ही से चार घण्टे की समाधि लगाने का 
प्रयत्न करोगे तो उसमें कभी सफल न हो सकोगे । पहले-पहले केवल पाँच मिनिट ध्यान का 
अभ्यास करो ; फिर पाँच मिनिट स्वाध्याय करो। इस प्रकार ध्यान और स्वाध्याय का 
साथ-साथ अभ्यास करते हुए क्रमशः ध्यानकाल में वृद्धि करो । ध्यान के बढ़ने पर धीरे-धीरे 
स्वाध्याय में कमी कर सकते हो। उससे पहले यदि स्वाध्याय छोड़कर केवळ ध्यान में ही लगोगे 
तो ध्यान तो होगा नहीं, केवल मनोराज्य या तन्द्रा में समय का अपव्यय होगा । 
_ स्वाध्याय क्या है ? अपने प्रियतम के स्वरूप का परिचायक अध्ययन ही स्वाध्याय 
कहलाता है। यदि तुम भगवान्‌ कृष्ण का साक्षात्कार करना चाहते हो तो श्री सूरदासजी के 

उन पदों का पाठ करो जिनमें भगवान्‌ के दिव्यातिदिव्य स्वरूप-सोष्ठव का वर्णन किया गया 
है अथवा श्रीमऱद्भागवत से भगवान्‌ की दिव्य-मंगलमयी मूर्ति की स्फूति करनेवाले अंशों का 
परिशीलन करो । उसके मनन से जब तुम्हारी मनोवृत्ति ध्येयाकार हो जाय तो जितने काल वह 
स्वरूप मानस नेत्रों के सामने रह सके उतने समय तक ध्यान करो । फिर जव ध्यान में शिथिलता 
आवे तो स्वाध्याय करो । इसी प्रकार निर्गृणोपासकों को भी “सत्यं ज्ञानमनन्तं ब्रह्म' आदि 
वाक्यों का मनन करते हुए ही ध्यानाभ्यास में प्रवृत्त होना चाहिए । इस तरह स्वाध्याय और, 
ध्यान का क्रमिक अभ्यास करने से ही प्रभु के स्वरूप की स्फूति जल्दी हो सकती है । 

जब बहुत काल अभ्यास करते रहने पर भी भगवत्स्वरूप की स्फूर्ति नहीं होती तो 
साधक बहुत निरुत्साह हो जाता है। उसका उत्साह बनाये रखने के लिये ही स्वाध्याय को 
आवश्यकता है। बहुत-से लोग भिन्न-भिन्न महात्माओं के पास जाकर साधन को वात पूछा 
करते हैं। उन्हें कोई कुछ साधन बतलाता है और कोई कुछ दूसरा साधन बतला देता है। वे 
कुछ दिन तक साधन का अवलम्बन करते हें और उसमें असफल होने पर निरुत्साह हो जाते हैं । 
उनका हृदय विषादग्रस्त हो जाता है। किन्तु विषाद से कोई लाभ नहीं होता | लाभ तो 
साधन-मार्ग में चलने से ही होगा । विषाद से शोक-मोह के सिवा और कुछ हाथ नहीं लगता। 
इसलिये साधक को विषाद नहीं करना चाहिए । जिस समय तुम्हारा साधन पूरा होगा उस 
समय साध्य अवश्य मिलेगा ; उसके लिये उतावले क्यों होते हो ? 

तनिक हिरण्यकशिपु के तप की ओर ध्यान दो। उसके शरीर को पिपीलिकाओं ने 
छलनी कर.दिया था, मांस सवथा सूखकर केवल अस्थि चर्म मात्र रह गये थे ; तो भी वह 
निरुत्साह नहीं हुआ । वह कहता है कि 'काळ नित्य है और आत्मा नित्य है ; अतः यदि शरीर 
नष्ट भी हो जाय तो कोई चिन्ता नहीं, हम तपस्या से पीछे नहीं हटेंग । यह है तपस्या का उत्साह ।' 
देखो, वे लोग राक्षस थे, किन्तु उनकी धारणा केसी स्थिर थी । हम लोग दश दिन माला फेरते 
हें और कोई आनन्दानुभव न होने के कारण समय और मन्त्र को दोष देने लगते हें । किन्तु यह 
हमारी भूल है। हमें दुढ़तापूरवेक अपने साधन पर डटे रहना चाहिए । 

एक वेश्य व्यापार को अपना सर्वस्व समझता है। व्यापार करने में वह अपनी सर्वस्व 
रक्षा मानता है और व्यापार न करने में सर्वस्व का नाश समझता है। इसीसे वह धन, स्त्री, 
गृह और देश की भी उपेक्षा करके विदेश में चला जाता है, तथा अपने कारोवार के लिये द्विन-रात 
एक कर देता है। लोग कहते हें, 'महाराज भजन करते हें तो निद्रा बहुत सतातो है।' किन्तु 
तनिक स्टेशनमास्टर और खजानञ्चियों से तो पूछो उन्हें कितनी निद्रा आती है? वे जानते हें 
क्वि थोड़ा-सा प्रमाद होने से भी हानि होने की सम्भावना है। वे दो-चार रुपये की हानि की 
आशङ्का से रात भर जागते रहते हें। इसी प्रकार तुम्हें भी यदि भजन में ढील होने पर हानि 
को आशङ्का होती तो आलस्य कंसे आ सकता था ? जिसे तीव्र क्षुधा या तीब्र पिपासा होती है 
उससे कब बेठा जाता है ? इसी प्रकार यदि भगवत्तत्त्व के न जानने में अपनी हानि सुनिश्चित 

'हो और उसके ज्ञान में अपना परम लाभ निश्चित हो तो प्रमाद हो ही नहीं सकता । भगवती 
श्रुति कहती है--- छनि 
इह चेदवेदीदथ सत्यमस्ति .न चेदिह!वेदीभ्महती विनष्टिः । 

याद रखें यदि इस भनुष्यजन्म में आप भगवान्‌ का साक्षात्कार न; कर सके तो 'महती 
विनष्टिः'-सर्वस्वनाश हो जायगा । क्योंकि, जव दो रुपये की हानि को आशङ्का से रात.को 
नींद नहीं आतो तो सर्वस्वनाश की आशङ्का होने पर कंसे आलस्य सतावेगा ? 

हमें जो काम करना है उसकी आवश्यकता का अनुभव करना चाहिए । भगवद्धजन 
में सर्वस्व लाभ है और उसको उपेक्षा में सवेनाश है-जब तक ऐसा सुदृढ़ निश्चय न होगा, भजन 
में प्रगति कंसे होगी ? सामान्य रूप से यह वात सभी को निश्चित है कि एक दिन अवइय मरना 
होगा । परन्तु यह निश्चय रहते हुए भी साठ-साठ वर्ष के बूढ़े भी दुराचार, दम्भ और पाप से 
निवृत्त नहीं होते । इसमें क्या हेतु है ?-मोह । मोह ही उन्हें मृत्यु की घड़ी का विस्मरण करा 
देता है। एक तो इस प्रकार का मृत्यु का सामान्यरूपेण निइवय और दूसरा अपने पुत्र या बन्धु 
को मृत्यु को देखकर होनेवाला वै राग्य-कया ये दोनों समान हें ? हमें भी अपनी मृत्यु का निश्चय 
है ; परन्तु क्या हम उसकी ओर से निरिचिन्त नहीं हें ? किन्तु यदि हमें राजाज्ञा हो जाय कि 
आज से पाँचवें दिन तुम्हें फाँसी दे दी जायगी तो फिर क्या पाँच दिन तक हमें नींद आ सकती है ? 
अतः हमें ऐसा अभिमान न करना चाहिए कि हम परमार्थ-विषय को जानते ही हें हमें सत्पुरुष 
या सच्छास्त्रों के सङ्ग की क्या आवश्यकता है । यदि तुम ऐसा सोचोगे तो तुम्हारी प्रगति शिथिल 
पड़ जायगी । नहीं इनका सङ्ग तो विवेक और वैराग्य को उद्दीपन करनेवाला है । इस उद्दीपन 
को बहुत आवश्यकता है । हमें विचारशक्ति को निरन्तर जागृत रखना चाहिए । इस प्रकार 
जब भजन की आवश्यकता सुनिश्चित रहेगी तो भजन में प्रमाद न होगा । यह कोई जादू-टोना 
या मन्त्र नहीं है यह तो युवित और अनुभवसिद्ध वात है । उत्साह भङ्ग होने से पुरुष निर्वीर्य 
हो जाता है ; अतः उत्साह को स्थिर बनाये रखना चाहिए । 

सुनते हें भ्रूवजी को छः महीने में ही भगवान्‌ का दर्शन हो गया था। जिस समय 
भगवान्‌ उनके समक्ष प्रकट हुए ध्रुवजी ने कहा-'भगवन्‌ ! में तो सुनता था आप बड़े ही 
दुराराध्य हें, परन्तु मुझ पर आपने इतनी शीघ्र कृपा कर दी ।' भगवान्‌ ने कहा-'झ्ुव, तुम यह 
मत समझो कि हम छः मास में ही मिल गये हैं ; आओ देखो, हमारी प्राप्ति के .रिये तुम्हारे 
कितने शरीर शुष्क हुए हैं।' श्रुवजी ने दिव्य-दृष्टि से देखा कि उनके सह॒ख्रों शरोर कन्दराओं 
में सूखे हुए पड़े हें । भगवान्‌ बुद्ध को तो प्रतिज्ञा थी-- 

'इहासने शुष्यतु मे शरीरम्‌' 

अतः असफलता से हताश मत हो । साधन में लगे रहो । देखो, वायुयान आदि लौकिक 
पदार्थो के आविष्कार में भी कितने समय, धन, जन-समुदाय का क्षय हुआ है । भगवत्प्राप्ति तो 
उसकी अपेक्षा कहीं अधिक मूल्यवान्‌ है । बस, लगे रहो, भगवान्‌ अवश्य कृपा करेगे । 

तुमने टिट्टिभ की गाथा सुनी होगी । समुद्र उसके अण्डे हर ले गया था | इससे कुपित 
होकर उसने समुद्र को सुखा डालने का निश्चय किया । वह अपने पञ्जे में वाळू भरकर समुद्र 
में डाल देता और चोंच से एक बूंद पानी लेकर समुद्र से वाहर डाल देता । उसने दृढ़ निश्चय 
कर लिया कि चाहे कितने ही जन्म बीत जायें समुद्र को अवश्य सुखा डालना है । यह सव लीला 
देवर्षि नारदजी ने भी देखी और टिट्टिभ की दुर्दशा देखकर उन्हें उस पर बड़ी दया आई । उन्होंने 
यह सारा समाचार पक्षिराज गरुड़ को सुनाया और उन्हें अपने सजातीयों को सहायता करने 
के लिये उत्तेजित किया । फिर क्या था? पक्षिराज के तो पर मारते ही समुद्र में खलबली पड़ 
गई ; उसे तुरन्त हार माननी पड़ी और टिट्टिभ के अण्डे लाकर देने पड़े । 

यह समुद्र का पराजय टिट्टिभ के अपने प्रयत्न से नहीं हुआ था । उसमें तो गरुड़जो की 
सहायता ही कारण थी । परन्तु यदि टिट्टिभ एसा हठ न करता तो गरुड़जी क्यों आते ? इसी 
प्रकार जो लोग दत्तचित्त होकर तन-मन से लग जाते हें उन्हीं पर भगवान्‌ की कृपा होती है और 
उसीसे वे भगवत्प्राप्ति करने में समर्थ होते हें। भगवत्प्राप्ति का एकमात्र साधन तो भगव- 
त्सम्मिळन की तीब्रतर तृषा ही है ; उस छटपटाहट के बिना भगवत्क्ृपा अत्यन्त दुर्लभ है । 


'हठ-बश शठ बहु सांधन करहों। 
भक्ति-हीन भव-सिन्धु न तरहों॥ 
इस प्रकार दीर्घकाल तक भगवान्‌ के लिये सतृष्ण रहते-रहते भी जब साधक को प्रभु 
को ओर से कोई सहारा मिलता दिखाई नहीं देता तो वह श्रान्त हो जाता है, उसका हृदय कुछ 
अवसन्न हो उठता है। उस समय प्रभु उस पर अनुग्रह करते हें । प्रभु के हुदयाकाश में जो 
अनुग्रहरूप चन्द्र विराजमान है, प्रभु के. मन्दहास के द्वारा उसकी शीतल किरणें साधक के सन्तप्त 
हृदय तक पहुँचकर उसे शान्त कर देती हें । इस प्रकार प्रभु का अनुग्रह होने पर साधक को कुछ 
आश्वासन प्राप्त होता है और वह चौगुने उत्साह से साधन में जुट जाता है। यही स्थिति यहाँ 
ब्रजाङ्गनाओं की थी । Et 
वे लोकिक-वैदिक सभी प्रकार की श्ुंखलाओं को तोड़कर भगवान्‌ की सन्निधि में आई 
थीं ; किन्तु यहाँ उनका इस प्रकार तिरस्कार हुआ । जिनके लिये उन्होंने सर्वस्व त्याग कर 
अनेकविध विध्नों का सामना किया था वे ही ऐसे निष्ठुर भाव से उनकी उपेक्षा कर रहे हें । 
एसी स्थिति में उनके अनाइवास का अवकाश है या नहीं ? 
परन्तु प्रभु बड़े कृपाळु हें। उनका तात्पर्य उनके तिरस्कार में तो था ही नहीं । वे 
तो 'स्थूणानिखनन न्याय' से अपने प्रति उनकी निष्ठा की परीक्षा कर रहे थे ; वे तो उनको 
निष्ठा को और भी सुदृढ़ करना चाहते थे । इससे यह नहीं समझना चाहिये कि ब्रजाङ्गनाओं 
के भाव में भी कोई न्यूनता रहनी सम्भव थी। वे तो प्रेममार्ग की आचार्या हें। मौन और 
चातक में जो प्रेम उपलब्ध होता है वह तो ब्रजाङ्गनाओं के प्रेमसुधासिन्धु का एक कणमात्र है। 

जीव और परब्रह्म में जो प्रेमसम्वन्ध है, उस प्रेम का तो एक अंश भी मीन और चातक में नहीं 
है। 'आत्मनस्तु कामाय सर्व प्रियं भवति’ । किन्तु हाँ, वह प्रेम तिरोहित अवश्य है। तथा 
ब्रजाङ्गनाओं का भगवान्‌ के प्रति जो अनुराग है वह तो तत्त्वज्ञ महानुभावों के आत्मप्रेम की 
अपेक्षा भी कहीं बढ़कर है । हम कह चुके हें 
मुक्तानामपि सिद्धानां नारायणपरायणः। 
सुदुर्लभ: प्रशान्तात्मा कोटिष्वपि, महामुने ॥। 
यद्यपि तत्वज्ञ भी प्रपञ्च का मिथ्यात्व निचय करके सजातीय, विजातीय और स्वगत 
भेदशून्य परब्रह्म में ही स्थित होते हैं तथापि चतुर्थ, पञ्चम और षष्ठ भूमिकावाले ज्ञानियों का 
आत्मप्रेम भी उतना प्रौढ़ नहीं होता जैसा कामुकों का अपनी प्रेयसी के प्रति होता है । इसीसे 
विद्यारण्य स्वामी ने जीवन्मुक्ति विवेक में तत्त्वज्ञान के पश्चात्‌ भी मनोनाह की आवद्यकता 
बतलाई है, क्योंकि आत्मज्ञान हो जाने पर भी प्रारब्ध की प्रबलता रहने के कारण विक्षेप बना 
ही रहता है। इसीसे चित्त ब्रह्मानृसन्धान से हटकर विषयों की ओर चला जाया करता है। 
ज्ञानी लोग प्रपञ्चचिन्तन में अनर्थ समझकर ही उसे उस ओर से हटाकर पुन: ब्रह्मानसन्धान 
में जोड़ते रहते हें ऐसा करते हुए भी उनका चित्त कई बार आत्मानुसन्धान से हटकर अनार्‍म- 
पदार्थो की ओर चला जाता है। आत्मानृसन्धान में उसको स्वारसिक प्रवृत्ति नहीं होती । 
इसीके लिये योगाभ्यास किया जाता है। निरन्तर योगाभ्यास करते-करते ब्रह्मतत्त्व में उसको 
स्वारसिक प्रवृत्ति हो जाती है। ऐसा नारायणपरायण महापुरुष सुदुलभ है । 
ब्रजाङ्कनाओं को एसी स्थिति स्वाभाविक थी । भगवान्‌ के अनेक प्रकार से तिरस्कार 
करने पर भी उनकी 'मनोवृत्ति भगवान्‌ से विचलित नहीं हो सकती थी । ब्रजाङ्गनाएँ तो 
परम सिद्ध थीं ; उनके चरणकमल तो योगीइवरों के लिये भी वन्दनीय हें । परन्तु उन्हें लक्ष्य 
करके ही भगवान्‌ ने सर्वसाधारण के कल्याण के लिये एसी कई बातें कही हें जिनकी वे पात्र नहीं 
थीं । हाँ, उनमें भी जो सुदृढ़ निष्ठावाली नहीं थीं, उनके लिये वे बातें उपयुक्त भी हो सकती हें । 
इस प्रकार कई बार भगवान्‌ के उपेक्षा करने पर सम्भव है ब्रजाङ्गनाओं को कुछ 
सन्ताप हुआ हो । अतः उन्हें अपनी अवहेलना से कुछ खिन्न देखकर भगवान्‌ ने उन्हें आश्वासन 
देने के लिये कहा-- 
अथवा मदभिस्नेहाड्वत्यो यन्त्रिताशयाः। 
आगता ह्य,पपन्नं बः प्रीयन्ते मयि जन्तवः ॥। 
'मेंने जो तुम्हारे विषय में तरह-तरह के पक्षों की कल्पना कर रखी थी वह व्यर्थं थी ।' 
में अब समझा ; आप तो हमारे प्रेम से आकृष्ट-चित्ता होकर ही हमसे मिलने आई हें।' 
ब्रजाङ्गनाएँ वस्तुतः प्रेम के प्रवाह में बहकर ही आई थीं ; वे स्वयं अपनी इच्छा से वहाँ नहीं 
आई । ` भगवान्‌ के मुखारविन्द से वेणुनाद के रूप में निःसृत जो प्रेमतत्व उसीने उन्हें खींच. 

लिया था । ब्रजाङ्गनाओं का अन्तःकरण तो स्वयं ही प्रेमामृतपूरित एक महासरोचर के समान 
था ; किन्तु वह अनेकविध प्रतिबन्ध से निबद्ध था। उसे लौकिक बैदिक मर्यादारूप बहुत से 
बाँधों ने मर्यादा में रोक रखा था । किन्तु जब यहाँ इयामघन ने वेणुनादरूप गर्जन करते हुए 
दिव्यातिदित्र्य रस का वर्षण किया तो उससे गोपाङ्गनाओं के हृदयस्थ प्रेमसमुद्र का बाँध टूट 
गया । उसमें ऐसी बाढ़ आ गई कि वह और अधिक काल मर्यादा में न रह सका । व्रजाङ्गनाओं 
ने अपनी मर्यादा की यहाँ तक रक्षा की थी कि शारीर की सुध-बुध भूल जाने पर भी उन्होंने अपने 
गोपजाति के लिये विहित लौकिक वैदिक कृत्यों की उपेक्षा नहीं की । वे दधिमन्थनादि गृहक्ृत्य 
करती. ही रहीं । हाट में गोरस बेचने जातीं, किन्तु प्रेमविभोर होकर “दही लो” कहने के बदले 
इयाम लो' पुकारने लगतीं ! इससे हम लोगों के लिये उन्होंने यही उपदेश दिया है कि हमं 
अपने शास्त्रोक्त स्वधर्म.का पालन करते हुए ही भगवत्प्राप्ति का प्रयत्न करना चाहिए । 
दुहन्त्योऽभिययुः कार्चिद्दोहं हित्वा समुत्सुकाः । 
यहाँ जो सार्वत्रिक शात प्रत्यय है वह हेतुता का योतक है । अत: इसका तात्पर्य यही 
है कि भगवान्‌ के वेणुनिनाद से आकर्षित होने में गोपियों को गोदोहनरूप स्वधर्मानुष्ठान ही 
तु था। 
अतः हमारा यह बलपूर्वक कथन है कि आप किसी भी परिस्थिति में रहें, अपने लोकिक- 
वंदिक कृत्यों.का यथावत्‌ पालन करते रहें । 
गोपाङ्भनाओं का प्रेम अत्यन्त प्रोढ़ था ; किन्तु वे उसे छिपाये रहती थीं । उनका 
सिद्धान्त था--- 
गुप्त प्रेम सखि सदा दुरेये। 
कुञजगलिन बिच अइये जइये ॥ 
प्रेमी लोग प्रेम को सदा दुराते ही हें। वह हठात्‌ प्रकट हो जाय तो वश की बात नहीं। 
अहा ! श्री वृषभानुनन्दिनी ने तो अपने प्रेम को अन्तरतम सखियों से भी छिपाकर रखा था। 
वह उन्हें उनकी अचेतावस्था में ही प्रकट होता था । 
अब, जब भगवान्‌ ने देखा कि इनकी पूर्ण योग्यता है। ये मेरा रसास्वादन करने की 
पात्र हें तो उन श्यामघन ने वेणु-निनाद से अमृत वर्षण कर उनके हृत्समुद्र में इतना रस भर 
दिया कि वह उक्षमें समा न सका । अहा! जिनके चरणनख से निकली हुई श्री गङ्गाजी 
वडवारिन द्वारा सोखे हुए समुद्र को भरने में समथं हें, उन्हीं इयामघन ने जव वेणुनाद द्वारा प्रेममय 
अधर-सुधारस वर्षण किया तो उसका प्रवाह इतना बढ़ा कि उसमें व्रजा ङ्गनाएँ बह गई । यदि 
बल प्रवाह में पड़ी हुई नौका को कोई नाविक रोकना चाहे तो वह रोक नहीं सकता । इसी 
प्रकार गोपाङ्गताओं को भी कोई रोक न सका । 
इसीस भगवान्‌ कहते हेँ-'गोपिकाओ ! अब में समझा । तुम तो मेर प्रेम से विवश 
होकरः ही यहाँ आई हो।' यन्त्रितायाः-वश्ी क्तान्तःकरणाः -अर्थात्‌- जिनका अन्तःकरण 

किसी ने अपने अधीन कर लिया हो । भगवान्‌ के मधुमय बेणुनिनादरूप चौर ने गोपाङ्गनाओं 
के हृदय-भवन में घुसकर उनके विवेकरूप धन को चुरा लिया था। इसी लिये उन्हें लौकिक- 
वैदिक मर्यादा का ज्ञान नहीं रहा । भगवान्‌ कहते हँ-आप लोगों ने यद्यपि वड़ा प्रयत्न भी 
किया कि लोकमर्यादा का विच्छेद न हो ; परन्तु यह तो आपके वश की वात नहीं रही थी । 
देखो, भ्रमर बहुत से वन्धनों को काट सकता है, कठोर काष्ठ में भो छिद्र कर देता है, परन्तु 
पद्धुज-कोश को नहीं काट सकत्ता। इसी प्रकार आप भी प्रेमवन्धन को काटने में सर्वथा 
असमर्थ थीं । 

किन्तु, प्रियतम ! जव आप जानते हें कि ये ब्रजाङ्गनाएँ प्रेमपाझ में बॅधकर ही आपके 
पास आई हें तो आप इन पर कृपा क्यों नहीं करते ? इस पर भगवान्‌ कहते हें-'मदभिस्नेहा- 
ज़ूबत्यो यन्त्रिताशयाः-आप मेरे अभिस्नेह से विवशचित्त हें। 'अभितः स्नेहः अभिस्नेहः 
प्रीतिनिशेषः' अर्थात्‌ हे गोपाङ्गनाओ ! हम जानते हें, आप लोग सहज स्नेह से आई हें-किसी 
स्त्री-पुरुष सम्बन्धिनी रति के कारण नहीं आई । आपका प्रेम विशुद्ध है ; उसमें काम का 
लेश नहीं है। मेरे में तो केवल प्रेम है, कृति तो है नहीं। अतः वह तो हमारे दर्शनमात्र से चरितार्थ 
हो गया । आप लोग यदि रमणाभिलाघा से आतीं तो अङ्ग-सङ्ग की आवश्यकता होती । 
आप यदि अङ्ग-सङ्ग की इच्छा से आतीं तो आपको ब्रह्मसंस्पर्शं प्राप्त होता । आपका तो 
स्वाभाविक प्रेम है और मेरे प्रति प्रेम होना स्वाभाविक ही है ; क्योंकि “प्रीयन्ते मयि जन्तवः 
मेरे प्रति जीवमात्र का प्रेम है। यह तो मेरा स्वभाव ही है ; अतः इसमें कोई विशेषता नहीं 
है । यहाँ “भवत्यः ,शब्द पूजार्थक हैं । इसका तात्पर्यं यह्‌ है कि आप तो प्रेम को आचार्या और 
मुनिजनों के लिये भी वन्दनीया हैं । मेरे प्रति तो स्वभावतः समस्त जीवों का प्रेम है ; फिर 
यदि आपका भी मेरे में अनुराग हुंआ तो इसमें विशेषता ही क्या है । इसलिये आपका प्रेम तो 
मेरे दर्शनमात्र से ही चरितार्थ हो गया । 

'जन्तु' पद से यहाँ देह से तादात्म्याध्यासवाले पामर और अनभिन्ञ प्राणी अभिप्रेत हे 
क्योंकि आत्मा तो वस्तुतः जन्म-मरण-रहित है । वह्‌ 'जन्तु' शब्द का वाच्य नहीं हो सकता । 
जिस समय वह देह से अपना तादात्म्य करता है तभी 'जन्चु' कहा जाता है । मेर प्रति तो उन 
पामर प्राणियों का भी प्रेम है, क्योंकि में सभी का आत्मा हूँ और आत्मा नाम को वस्तु सभी को 
प्रिय हुआ ही करती है । यद्यपि जीव देहादि में ही आत्मभाव कर लेते हैं तो भी में तो उनका 
भी परमःप्रेमास्पद हूँ । 

कहतें हें, जिस समय रामभद्र वन को पधारे उस समय अयोध्या में जो स्त्रियाँ पुत्रहीना 
थीं उन्हें भी जब प्रभु के वनगमनानन्तर पुत्रःप्राप्ति हुई तो प्रभु के वियोग के कारण उससे कुछ 
प्रसन्नता नहीं हुई ; जिनके पति चिरकाळ से विदेश गये हुए थे उन्हें उनका आगमन होने पर 
भी कोई सुख न हुआ । यहाँ तक कि पशु-पक्षी और स्थावरों को भी दुर्दशा ही रही । नदियाँ 
सूख गई और वृक्ष एवं लताएँ पत्र-पुष्पहीन हो गये । 

अपि ते विषये म्लाना सपुष्पाइकुरकोरकाः। 
घोड़ों की दशा तो श्री गोसाईंजी महाराज ने लिखी ही है-- 
जो कह राम लषन वेदेही। 
हिकर हिकर हय चितर्वाह तेही ॥ 
जहें अस दस! पशुन की बरनी । 
को कहि सकहि सचेतन करनी ॥ 
यदि भगवान्‌ राम कोई अन्य व्यक्ति होते तो सब को एसी बेचेनी क्यों होती? यद्यपि 
आपात दृष्टि से यह भी कहा जाता है कि उन सब को यह ज्ञान भी नहीं था कि वे हमारे अन्तरात्मा 
ही हैं, तथापि वस्तुस्थिति तो ऐसी ही थी । हमारी तो ऐसी भी आस्था है कि जिन्होंने भगवान्‌ 
रामभद्र का दर्शन या स्पशं किया था उन्हें उनका अपने अन्तरात्मास्वरूप से अवश्य ज्ञान हो 
गया था ; क्योंकि प्रभु की यह प्रतिज्ञा है 
मम दरसन फल परम अनूपा । 
जीव पाव निज सहज स्वरूपा ॥ 
अतः जिन्हें उनका सान्निध्य प्राप्त हुआ था उन्हें तो उस परमतत्व का लाभ अवश्य हो 
गया था जो योगीन्द्रों को भी दुर्लभ है । 
उन्हें जो स्वरूपानभिज्ञ कहा जाता है वह लौकिकी दृष्टि को लेकर कहा जाता है। 
अन्यथा 'कहु रे शठ हनुमान कपि' भला मरुतूनन्दन वीराग्रणी श्रीहनुभानूजी क्या बन्दर हें ? 
पक्षिराज जटायु क्या साधारण पक्षी हें ? भक्ताग्रगण्य काकभुशण्डिजी क्या कोरे कोए ही हें ? 
केवल लौकिकी दृष्टि से ही उन्हें पशु-पक्षी कहा जाता है। 
अहा ! जिन्हें प्रभु का सान्निध्य प्राप्त हुआ था उन कोळ-किरात और भीळों को भी 
प्रभु का जो परम दुर्लभ प्रेम प्राप्त हुआ था वह क्या हमें अनायास प्राप्त हो सकता है? प्रभु 
केसे प्रेम से उनकी बातें सुनते थे ?--- ै 
वेदवचन सुनिमन अगम ते प्रभु करुनाएऐन । 
सुनत किरातन के वचन ज्यों पितु बालक-बेन ॥। 
इससे यह सिद्ध होता है कि प्रभु का स्वरूप-ज्ञान किसी को हुआ हो अथवा न हुआ हो 
उनके दर्शेन मात्र से उनके प्रति प्रमातिशय होना तो स्वाभाविक ही था। देखो, खर और दूषण 
कंसे क्रूर राक्षस थे ? वे अपनी बहिन के अपमान से क्षुभित होकर बदला लेने के लिये 
ही आये थे । तथापि जिस समय उन्होंने प्रभु का रूप-माधुर्य देखा तो कहने लगे-- 


जद्यपि भगिनी कीन्ह कुरूपा । 
बध लायक नहि पुरुष अनूपा ॥ 

भगवान्‌ तो साक्षात्‌ अपने आत्मा हें, जिन अन्य पदार्थों में भो आत्मत्व का विश्रम 
हो जाता है उनके प्रति भी अपार प्रेम हो जाता है। देखो, दारीर में आत्मत्व का केवल परम 
ही तो है; किन्तु उसके लिये मनुष्य संसार की सारी वस्तुओं को निछावर कर देता है । 
अतः भगवान्‌ कहते हें कि इस प्रकार जव अज्ञ जन्तुओं का भो मेरे प्रति स्वाभाविक 
अनुराग है तो हे गोपिकाओ ! आप तो परम पूजनीया हें। आपको मेरे प्रति प्रेम हुआ- 
इसमें तो कहना ही क्या है । आप जेसी प्रणयिनी जो योगीन्द्रमुनीन्द्र वन्द्यपादारविन्दा हें यदि 
लौकिक-वैदिक वन्धनों की उपेक्षा करके हमारे प्रेम से आकृष्ट होकर यहाँ पधारी हें, तो यह 
उचित ही है । 
इस पर गोपिकाओं की ओर से यह प्रन हो सकता है कि महाराज ! आपके प्रति तो 
सब प्रेम करते हें किन्तु आप भी उनके लिये कुछ करते हें या नहीं ? इसका उत्तर यही है कि 
परीयन्ते प्रीतिमेव कुवन्ति न तु किञ्चिदपि मत्तोऽभिवाञ्छन्ति'-जीव मरे प्रति केवल प्रेम ही 
किया करते हें, मुझसे कुछ चाहते नहीं हें। मेरे सम्मुख होते ही उनकी सारी कामनाएँ 
निवृत्त हो जाती हें देखो, विभीषण राज्य की कामना से भगवान्‌ के सम्मुख आये थे, परन्तु 
प्रभु का दशन करने पर तो यही कहने लगे- 
उर कछु प्रथम वासना रही। 
प्रभुपद प्रीति सरित सो बही ॥ 
यदि कहो कि अच्छा, भक्त तो आपसे कुछ नहीं चाहते, परन्तु आपको तो अपनी ओर 
से उनका कुछ उपकार करना ही चाहिये । इस पर प्रभु कहते हें-श्रीयन्ते मयि स्वरूपमात्रे न 
तु प्रत्युपकारिणि'-मुझ अपने स्वरूपमात्र में उनका केवल प्रेम ही होता है, वे मुझमें प्रत्युपकार 
की दृष्टि से प्रीति नहीं करते, क्योंकि मुझमें तो केवल प्रेम ही है-कत्त॑व्य नहीं है । जिन्हें कोई 
कामना हो उन्हें अन्य देवताओं को शरण लेनी चाहिये । 
कामस्तेस्तेहृ तज्ञाना प्रपदचन्तेऽन्यदेवताः । 
लभन्ते च ततः कामान्‌ मयेव विहिताग्हि तान्‌ ॥। 
मुझमें तो उन्हीं का अनुराग होता है जिनका अन्तःकरण समस्त कामनाओं से निर्मुक्त होकर 
स्वच्छ हो गया है । 
येषां त्वन्तगतं पापं जनानां पुष्यकमंणाम्‌ । 
ते द्न्द्रमोहनिर्मुक्ताः भजन्ते मां दृढ्व्रताः॥ 
किन्तु ऐसी वात नहीं है कि भगवान्‌ किसी को कामनाएं पूर्ण किया ही नहीं करते । 
यह तो उनकी नीति है । उन्होंने कामनापूति का काम अन्य देवताओं को सौंप रखा है। जिस 
प्रकार सम्राट्‌ के यहाँ भिन्न-भिन्न विभागों के भिन्न-भिन्न अधिकारी होते हें, उसी प्रकार भगवान्‌ 
के यहाँ भी हें। परन्तु समय-समय पर भगवान्‌ स्वयं भो अपने भक्तों को कामना पूर्ण करते 

ही आये हैं। जिस समय ग्राहगृहीत होने पर गजराज ने निर्विशेष रूप से भगवान्‌ की स्तुति 
की थी उस समय और कोई देवता उसकी रक्षा के लिये उपस्थित नहीं हुआ । यद्यपि इन्द्र, 
वरुण, कुबेर आदि सभी देवता उसकी रक्षा करने में समर्थ थे; परन्तु उन्होंने तो यही सोचा कि 
हमारा नाम लेकर थोड़ा ही पुकारता है जो हम जाये । उस समय केवळ श्रीहरि ने ही प्रकट 
होकर उसका संकट निवृत्त किया और साथ ही यह भी सिद्ध कर दिया कि जिस निर्विशेष परब्रह्म 
की गजराज ने स्तुति की थी वह में ही हूँ । इसी प्रकार द्रौपदी की लाज बचाने के समय भी 
प्रभु ने ही वस्त्रावतार लिया था । अतः ऐसी वात भी नहीं है कि प्रभु कभी किसी की कामना- 
पुत्ति करते ही हों। इसीलिये, 
सर्वकाम अकामो वा मोक्षकाम उदारधीः । 
तीव्रेण भक्तियोगेन यजेत पुरुषं परम्‌ ॥ 

एसी उक्ति है । परन्तु यहाँ तो ब्रजाङ्गनाओं के साथ उपहास हो रहा है। 

इस प्रकार यद्यपि उन्होंने ब्रजाद्गनाओं का समाइवासन भी कर दिया, तथापि वात 
वही रही कि गोष्ठ को जाओ, देरी मत करो। यह नियम है कि जिस समय प्रियतम अपने प्रेमी 
का निराकरण करता हो उस समय यदि वह मुसकाने लगे तो उसके तिरस्कार का प्रभाव नहीं 
पड़ता । वह बात उपहास में सम्मिलित हो जाती है। जिस प्रकार यदि कोई पुरुष वैराग्य 
का उपदेश कर रहा हो और स्वयं अच्छे ठाट-वाट में हो तथा आकृति से भी रागी-सा जान 
पड़ता हो तो उसके कथन का कोई प्रभाव नहीं होता । अतः उपदेश के समय अनुकूल आचरण 
और मुद्रा की भी बहुत आवश्यकता है । इसी से जब परमानन्दकन्द श्रीकृष्णचन्द्र ने उनका 
स्वागत करके फिर मन्द मुसकान पूर्वक निराकरण करना आरम्भ किया तो वे समझ गई कि यह 
केवळ इनका उपहास है । 

अव मानिनी ब्रजाङ्गनाओं की स्थिति भी समझ लेनी चाहिये । उनको स्थिति बहुत 
ऊंची है । मानिनी गोपाङ्गनाएँ वे हैं जो प्रभु पर आत्मीयता का अधिकार रखती हें; वे उन्हें 
अपने अधीन समझती हें और उनसे जो चाहें करा सकती हें । उन्हीं के विषय में यह कहा गया 
है कि वे भगवान्‌ को कठपुतली के समान नचाती थीं 'ताहि अहीर की छोहरियां छछिया भर 
छाछ पे नाच नचाव ।' 

दूसरी अनभिज्ञा गोपियाँ हें । साहित्य दृष्टि से वे मुग्धा नायिका हें। वे प्रभु के अनु- 
कूल रहकर उनका अनुग्रह प्राप्त करना चाहती हें। ये प्रभु की प्रार्थना करती हें किन्तु जो 
मदीयत्वाभिमान वाली हें उनकी प्रार्थना स्वयं प्रभु करते हें। देखो, जिस समय वृषभानु- 
नन्दिनीजी ने कहा कि महाराज में तो थक गई तो यहाँ तक उनका कथन ठीक था; किन्तु इसके 
आगे जो यह कहा कि 'नय मां यत्र ते मनः'-आपकी जहाँ इच्छा हो वहाँ मुझे ले चलिये-यह 
कथन उनके अनुरूप नहीं हुआ । इसी से भगवान्‌ अन्तर्धान हो गये । श्री राधिकाजी मानिनी 
नायिका थीं; उनको नायक के आश्रित नहीं होना चाहिये था। उन्होंने जो आश्रयत्व-व्यञ्ज़क 

भाव प्रकट किया-यह उनके अनुरूप नहीं था । इससे रसभङ्ग हो गया और रासलीला का 
आविर्भाव रस-वृद्धि के लिये ही हुआ था । इसी से भगवान्‌ अन्तर्धान हो गये । 

गोपिकाओं ने कहा था कि हे कृष्ण, हम आपका वेणुनिनाद सुनकर नहीं आई । हम 
तो शरच्चन्द्र की दुग्धसदृश शुम्र चन्द्रिका से अत्यन्त शोभाप्राप्त इस कुसुमित वनावली की 
छटा निहारने आई हें। हमें यहाँ ठहरने के लिये विशेष अवकाश ही नहीं है।' उस समय 
भगवान्‌ को यही कहना पड़ा कि है मानिनियो ! यह ठीक है, आप हमारी वंशी-ध्वनि सुनकर 
हमारे दर्शनों के लिये तो नहीं आई, परन्तु अव यदि हमारे सौभाग्य से आप यहाँ पधारी हें तो 
कुछ काल ठहरिये ।' 

यही वात इस समय भगवान्‌ कह्‌ भी रहे हें, “मानिनियो ! हम जानते हें, आप ऊपर 
से ही कह रही हें कि, 'हम वृन्दारण्य की शोभा निहारने के लिये आई हें”, तथापि भीतर से तो 
हमारे प्रति आपका अवश्य अनुराग है । यदि कहो कि आप हम कुलाङ्गनाओं के लिये एसे 
अननुरूप वचन क्यों कहते हैं, हम पर पुरुष में कैसे अनुराग कर सकती हें ? तो ऐसी बात नहीं 
है, मेरा तो सौभाग्यातिशय ही ऐसा है कि जो रस-रीति से अनभिज्ञ शुष्क हृदय पशुप्राय जीव हें 
उनका भी मुझमें अनुराग हो जाता है, फिर आप तो रसिकशिरोमणिभूता हें । अतः मेरे प्रति 
आपका अनुराग होना तो सर्वथा उचित ही है। कामिनियों के हाव-भाव कटाक्ष का रहस्य तो 
कामुकों को ही ज्ञात हो सकता है। आप लोग रसाभिज्ञों में शिरोमणिभूता हैं; अत: जिस 
उ्घुंगारमूति मुझ आनन्दकन्द के प्रति स्वभावतः सव जीवों का आकर्षण होता है उसके प्रति आपका 
अनुराग होना ठीक ही है ।” 

अथवा 'अयन्त्रिताशया' ऐसा पदच्छेद किया जाय तो यह भाव होगा कि ए गोपिकाओं ! 
आप वास्तव में पतिब्रता शिरोमणि ही हैं । मेरा रूप यद्यपि एसा है कि उसके प्रति सभी का 
आकर्षण हो जाता है तो भी आपका चित्त मेरी ओर आकर्षित नहीं हुआ-यह आपके मनोबल 
को ही महिमा है। अथवा भगवान्‌ गोपिकाओं से प्रेम की भिक्षा माँगते हें। वे कहते हें कि 
जिसमें पामर जीव भी प्रेमपाद से बेंध जाते हें उसे मेरे प्रति क्या आपका अब भो अनुग्रह नहीं 
होगा-अब तो मुझे अपना प्रेमदान देना ही चाहिये । 

अथवा भगवान्‌ की यह उक्ति अनधिकारिणी गोपाङ्गनाओं की निष्ठा को विचलित 
करने के लिये और अन्तरङ्गाओं की निष्ठा को सुदृढ़ करने के लिये है; क्योंकि जिन्हें उनके 
प्रति एकान्तिक प्रेम नहीं है, उन्हें तो स्वधम में ही परिनिष्ठित रहना चाहिये और जो एकमात्र 
उन्हीं को अपना परमाराध्य मान चुकी हें उन्हें अब लौकिक-वैदिक बन्धनों की अपेक्षा नहीं है 

आरुरुकषोमनेर्योगं ˆ कमं कारणमुच्यते। 
योगारूढस्य तस्येव शमः कारणमुच्यते ॥। 

इसी भाव को लेकर भगवान्‌ कहते हें-गोपाङ्गनाओ ! मेरा ऐसा विचार था कि 

आप किसी अनुचित प्रेम के वशीभूत होकर तो इस असमय में यहाँ नहीं आई ? परन्तु अब 

मुझे निश्चित हो गया.कि आपका प्रेम विशुद्ध है। आप पतियों को छोड़कर मुझमें प्रेम नहीं 
करतीं परन्तु पति में ही विष्णु-बुद्धि करके मुझ सर्वान्तरात्मा की आराधना करती हैँ । इसी से 
भगवान्‌ ने 'अभिस्नेहात्‌' कहा है; 'कामात्‌' अथवा 'रमणाभिलाषात्‌’ ऐसा नहीं कहा। 
अभिस्नेह' का अर्थ निरुपाधिक प्रेम है, कामादिक सोपाधिक प्रेम हें। कामिनी नायिका को 
नायक में तभी तक प्रेम होता है जव तक काभ विकार रहता है । परन्तु आपका प्रेम निरुपाधिक 
है, वह कभी विचलित होनेवाला नहीं है । उसमें अङ्ग-सङ्भादि किसी काम की गन्ध भी नहीं है । 
अतः "भवत्यः? आप पूजनीया हें । उद्धवादि भक्तजन भी आपका पूजन करना चाहते हेँ-- 
आसामहो चरणरणुजुषामहं स्याम्‌ । 
इसलिये अब आप जाओ, अपने पतिदेवों का ही पूजन करो। उसी से मेरा भी पूजन 
हो जायगा; क्योंकि में सर्वान्तरात्मा हूँ । यह गोपिकाओं के उपलक्षण से संन्यासनिष्ठा के 
अनधिकारियों को उपदेश है कि तुम अपने वर्णाश्रमधर्म का पालन करते हुए ही मुझ सर्वान्तरात्मा 
की आराधना करो । 


इसी उक्ति से वे अधिकारिणी गोपाङ्गनाओं से कह रहे हें कि 'हे गोपियों ! तुम्हें 
सारे वन्धनों को काटकर अव मेरी ही आराधना करनी चाहिये; क्योंकि 'अभिस्नेहात्‌' अभितः- 
सब ओर से मुझमें ही स्नेह होने के कारण आप यहाँ आई हें। इसलिये अब आपके लिये कोई 
और कत्तव्य नहीं है ।'” 
यस्त्वात्मरतिरेव स्यादात्मतुप्तशच मानवः। 
आत्मन्येव च सन्तुष्टस्तस्य कायं न विद्यते॥ 
नेव तस्य कृतेनार्थो न(क्ठतेनेह कझ्चन। 
न चास्य सर्वभ्तेषु करिचिदर्थव्यपाश्रयः ॥ 
यदि जीव का प्रेम सव ओर से सिमटकर एक ओर ही लग जाय तो वह अपना लक्ष्य 
बहुत जल्द प्राप्तं कर सकता है। परन्तु इसका प्रेम तो छितराया हुआ है। वह स्त्री-पुत्र, 
घन-धरती आदि कितनी ही वस्तुओं में बटा हुआ है । इसी लिये उससे कोई सफलता नहीं होती । 
अतः आवश्यकता इस वात की है कि उस प्रेम की सारी धाराओं को रोककर केवल भगवान्‌ 
में ही लगा दिया जाय। परन्तु पहले-पहल ऐसा होना सम्भव नहीं है। अतः आरम्भ में ऐसा 
करना चाहिये कि अपनी इन्द्रियों के व्यापारों को भगवत्सम्बन्धी कर दिया जाय। श्रोत्रों 
को अन्य दाब्दों से हटाकर केवल भगवच्चरित्र श्रवण में लगाओ, जिह्वा से केवल भगवन्नाम 
जपो और भगवत्प्रसाद का रसास्वादन करो, नेत्रों से केवल भगवहिग्रह के अनुपम सौन्दर्य का 
अवलोकन करो । इसी प्रकार सारे विषयों को भगवन्मय करदो । बस, एकमात्र भगवान्‌ 
ही आपको प्रीति के विषय बन जायें । श्री गोसाई जी महाराज कहते हें 


यह विनती रघुवीर गुसाई । 
नाते नेह जगत के सब रे, बटुर होउ एक ठाई ॥। 

गोपियों की स्थिति ऐसी ही भगवन्मयी थी । वें जो कुछ देखती थीं, जो कुछ सूंघती 
थीं, जो कुछ स्पर्श करती थीं सव इयाममय था-“जित देखूं तित श्याममई है। उनका अन्तः- 
करण रूप सरोवर इयाम-रंग से रंग गया था। अन्तःकरण जिस-जिस इन्द्रिय रूप प्रणाली 
के द्वारा निकलकर जिस-जिस विषय को व्याप्त करके प्रकाशित करता था वही इयाममय प्रतीत 
होता था । अतः भगवान्‌ कहते हें-'अयि भानिनियो ! आप लोगों का मेरे प्रति अभिस्नेह 
है। आपका चारों ओर का प्रेम वटुरकर मुझमें ही लग गया है । अत: आप यन्त्रितादाया हैं, 
आपका चित्त विवश है। सो यह उपपन्न ही है । आप इसकी अनुपपत्ति की आशङ्का न करें; 
क्योंकि जव अवान्तर धर्म सर्वात्मा श्रीहरि के स्मरण रूप परमधमं में वाधक होने लगते हें तो 
वे त्याज्य हो ही जाते हें । 

यद्यपि मेरे प्रति प्रेम तो सभी का होता है, तथापि स्वेकर्म-संन्यास में उसी का अधिकार 
है जो श्रौत ओर स्मार्तं कर्मों का अनुष्ठान करने से शुद्धान्तःकरण होकर या तो निविशेष परब्रह्म 
का श्रवण, मनन और निदिध्यासनपूर्वक अपरोक्ष साक्षात्कार कर चुका हो या भगवान्‌ के 
पदपझपराग का सुरसिक मधूकर होकर सांसारिक भोगवासनाओं से ऊपर उठ गया हो। 
ऐसा महानुभाव बहुत दुर्लभ है; क्योंकि इन्द्रियों की स्वाभाविक प्रवृत्ति विषयों की ही ओर है; 
अतः आचार्य लोग साधनों पर ही जोर दिया करते हें। इधर भगवान्‌ भी ब्रजाज्भनाओं की 
स्वरूप निष्ठा को पुष्ट करते हुए उन्हें पतिशुश्रूषा का ही आदेश देकर सर्वसाधारण के लिये 
श्रौत-स्मार्तं कर्मों की आवश्यकता का ही प्रतिपादन कर रहे हें । 

भगवान्‌ का इस सारे कथन से क्या-क्या तात्पर्यं है, सो तो वे ही जानें । हमें तो जो कुछ 
उन्हीं के कृपाकण से प्राप्त हुआ है उसी का निरूपण कर रहे हें । हम पहले कह चुके हें कि 
स्याम-सुन्दर श्रीहरि के वामाङ्ग में रासेश्वरी श्रीवृषाभानुनम्दिनी विराजती हें । वे उन्हीं की 
आह्वादिनी शक्ति हें; स्वरूपतः भगवान्‌ के साथ उनका अभेद है । आरम्भ में जो 'श्रीभगवान्‌- 
वाच' ऐसा कहा गया है वहाँ 'श्री' शब्द उन्हीं का योतक है । यह श्री श्रयते हार या इति श्रो'- 
जो हरि का आश्रय ले वह श्री नहीं है, बल्कि “श्रीयते इति श्री'-जिसका आश्रय लिया जाता है 
वह श्रो है। अनन्तकोटि-ब्रह्माण्डान्त्गंत सोन्दर्य-माधुये-सुधा की अधिष्ठात्री जो महालक्ष्मी हैं 
उनके द्वारा भी जिनके चरणकमल सेवित हैं वे श्रीवृषभानुदुलारी ही श्री हें । उनकी प्रसन्नता 
के लिये ही भगवान्‌ ने यह लीला की थी । रासलीला एक नायिका से नहीं होती इसी लिये 
अन्य गोपाङ्गनाओं का आवाहन किया गया था। अब यदि उन सबका आदर करते हें तो सम्भव 
है श्री राधिकाजी रुष्ट हो जायें, क्योंकि वे मानिनी हें न। अतः भगवान्‌ उनका तिरस्कार 
करते हें जिसमें वे दयावश स्वथं ही कह दें कि श्यामसुन्दर ! अव आप इनका निराकरण वयों 
कंरते हूँ, आ गई हें तो इनकी इच्छा भी पूर्णं कीजिये । 

अथवा यह भी सम्भव है कि अन्य गोपियाँ तो आ गई हों और राधिकाजी अभी न 
आई हों । इसलिये भगवान्‌ उनकी प्रतीक्षा में हों; क्योंकि इस लीला की अधिनायिका तो वे 

ही हैं। अतः वे अन्य गोपिकाओं को इसलिये सीधा-सीधा उत्तर नहीं देते जिसमें राधिकाजी 
के आने पर उनका मान रखने के लिये यह कह सकें कि हमें आपकी प्रतीक्ष! थी इसी से अभी कोई 
निश्चय नहीं हुआ । 

इस गोपिकायूथ में कितनी ही ब्रजाङ्गनाएं मानिनी हैँ । इसी से भगवान्‌ ऐसे वचन 
कह रहे हें जिनके अनुकूल और प्रतिकूल दोनों अर्थ हो सकते हैँ । मानिनी नायिका का नायक 
पर आधिपत्य रहता है; इसलिये उसे ऐसे वाक्य बोलने पड़ते हें, जिनका अर्थ बदलकर वह अपने 
को उनके कोप का भाजन होने से वचा सके । 

यह रासलीला कोई उपहास या प्राकृत लीला नहीं है। यह तो शुद्ध परब्रह्म का नित्य 
लास्य है । रास का स्वरूप क्या है ?- 

साधवं माधवं वान्तरे अङ्गना अङ्गनामद्भनामन्तर माधव: । 

एक-एक गोपी के अनन्तर भगवान्‌ हें और भगवान्‌ की एक-एक मूर्ति के अनन्तर एक- 
एक ब्रजाङ्गना है सांख्यवादियों का कथन है-क्षणपरिणासिनो हिँ भादा ऋते चितिदाकतेः' । 
वह चितिशकित ही भगवान्‌ कृष्ण हें । यह सम्पूर्ण प्रकृति चिद्रूप श्रीकृष्ण के ही चारों ओर घूम 
रही है। आजकल वैज्ञानिकों का भी मत है कि एक ग्रह दूसरे ग्रह के आश्रित होकर गति कर 
रहा है। इस प्रकार सारा ही ब्रह्माण्ड गतिशील है। यही प्रकृति का नित्य नृत्य है। 
यदि आध्यात्मिक दृष्टि से विचार करें तो हमारे शारीर में भी भगवान्‌ की यह नित्यलीला हो 
रही है । हमारा प्रत्येक अङ्ग गतिशील है। हाथ, पाँव, जिह्वा, मन, प्राण सभी नृत्य कर रहे 
हें। इन सवका आश्रय और आराध्य केवल शुद्ध चेतन ही है। यह सारा नृत्य उसी की 
प्रसन्नता के'लिये है; और वही नित्य एकरस रहकर इन सव की गति-विधि का निरीक्षण करता 
है। जब तक इनके बीच में वह चेतन्य रूप कृष्ण अभिव्यक्त रहता है तब तक तो यह रास 
रसमय है; किन्तु उसका तिरोभाव होते ही यह विषमय हो जाता है। इसी प्रकार गोपाङ्गनाएँ 
भी भगवान्‌ के अन्तर्हित हो जाने पर व्याकु हो गई थीं । अतः इस संसार रूप रासक्रीडा में 
भी जिन महाभागों को परमानन्दकन्द श्री ब्रजचन्द्र की अनुभूति होती रहती है, उनके लिये तो 
यह आनन्दमय ही है । 

अहो ! यह संसार तो अब भी प्रभु का वृन्दारण्य ही है । यहाँ वही चन्द्र छिटक रहा 
है, वही यमुना है ओर वही मन्द-सुगन्ध सुशीतल समीर बह रहा है । तथापि आज श्रीकृष्णचन्द्र 
के ओझळ हो जाने से इन जीवरूप गोपाङ्गनाओं के लिये यह दुःखमय ही हो रहा है। यदि वे 
दीख़ने लगें तो फिर यही परम आनन्दमय हो जाय । 

देखो, इस रास रस की प्राप्ति के लिये गोपाङ्गनाओं ने स्वधर्मानुष्ठान करते हुए 
श्रीकात्यायिनी देवी की आराधना की थी । अतः हमें भी भगवत्संयोग सुख की प्राप्ति के लिये 
स्वंधर्म-पालन में ही तत्पर रहकर भगवान्‌ की उपासना करनी चाहिये । जब तक जीव परब्रह्म 
श्रीकृष्णचन्द्र सं वियुक्त रहता है तब तक उसे शान्ति नहीं मिलती । अतः जीव का परम 

पुरुषार्थ प्रभु की प्राप्ति ही है । इसके लिये हमें भगवान्‌ के किसी भी स्वरूप की उपासना करनी 
चाहिये । भगवान्‌ विष्णु, शिव, श्रीकृष्ण, रामभद्र, दुर्गा-ये सव भगवट्विग्रह ही हें। साम्प्र- 
दायिक पक्षपात के कारण इनमें से किसी के प्रति भी द्वेप-दृष्टि नहीं करनी चाहिये । अपने 
इष्टदेव का प्रेम पूर्वक पुजन करो । इसके लिये उनके स्वरूप और उपासना विधि का ज्ञान 
प्राप्त करो तथा यह भी मालूम करो कि उनकी उपासना में क्या-क्या प्रतिवन्ध हैं । 
प्रतिवन्ध कुपथ्य रूप हें, उनसे वचने की वहुत आवश्यकता है । यदि कुपथ्य करते हुए चन्द्रोदय 
जैसी ओषधि का भी सेवन किया जाय तो भी लाभ होना सम्भव नहीं है। इसलिये उपासना 
मार्ग के प्रतिवन्धों से सर्वदा सतक रहो । 

“स्वधर्माचरणं शक्त्या विधर्माच्च निवर्तनम्‌'-इस वाक्य के अनुसार संदा स्वधमं 
का तो यथादाक्ति पालन करो, किन्तु विधर्म का तो सर्वथा त्याग कर दो । यदि साथ-साथ विधर्म 
रूप कुपथ्य का त्याग और स्वधमं रूप पथ्य का सेवन न किया जायगा तो यथेष्ट लाभ होना 
कदापि सम्भव नहीं है । ऐसी अवस्था में सारी ओषध निष्फल हो जायगी । इस प्रकार यदि 
कोई पुरुष स्वधर्म-पालन और विधर्म-विसर्जन-पूर्वंक भगवान्‌ की उपासना करता है तो उसे 
ब्रह्मसंस्पर्शं अवश्य प्राप्त हो जाता है । 


॥ श्रीरासलोलारहस्य समाप्त ॥। 

श्री रासपञ्चाध्यायी 


[ वि० संवत्‌ २००० में पुज्य श्री स्वामीजी महाराज वृन्दावन में चातुर्मास्य कर रहे 
थे, उस समय 'रासपञचाध्यायी' के द्वितीयाध्याय से आपका प्रवचन प्रारम्भ हुआ था-। प्रस्तुत 
प्रकरण उसी समय कासंगुहीत है। यद्यपि इसमें श्री महाराजजी की प्रौढ़ शब्दावली और 
भावगाम्भोर्य का तो यथावत्‌ संग्रह नहीं हो पाया है, तयापि प्रकरण अत्यन्त उपयोगी होने के 
कारण 'भक्तिसुधा' के पाठकों के लिए प्रस्तुत किया गया है ] संपादक 


“अन्तहिते भगवति सहसेव ब्रजाद्कनाः । 
अतप्यंस्तमचक्षाणाः करिष्य इव यूथपम्‌ ।। 
(भाग० १० स्क० ३० अ० १ इलो ० ) 


भगवान्‌ भकतपराधीन हें। वे अपनी सर्वज्ञता, सर्वशक्तिमत्ता आदि को भूलकर 
भक्तों के पीछे घूमते हें, परन्तु गर्वं से उन्हें बड़ी शत्रुता है। वे अपने भकतों में गर्व नहीं आने 
देना या रहने देना चाहते । जहाँ गवे रहेगा भगवान्‌ वहाँ स्वयम्‌ न रहेंगे । भगवान्‌ को अपने 
अत्यन्त अनुकूल पाकर गोपियों को गर्वे हो गया । उसे दूर करने क लिये भगवान्‌ अन्तहित 
हुए । गोपियों को भगवान्‌ के दरशन और स्पशं का जो वाह्य सुख मिल रहा था वह नहीं रहा । 
भगवान्‌ वहाँ से कहीं चले नहीं गए, अपितु गोपियों के मन, बुद्धि, प्राण, अन्तःकरण आदि में 
प्रविष्ट हुए । श्रीमद्वल्लभाचार्यजी कहते हें 'वे कंसे अन्तःप्रविष्ट हुए' उसका क्या प्रकार था' 
वह्‌ ब्रजाङ्गना जान न सकी । वे क्यों न जानती थीं, क्योंकि वे व्रजाङ्गना थीं, अतः नहीं जानती 
थी । अर्थात्‌ जन्म से, बाल्यकाळ से ही वे भगवान्‌ को बाह्य मूर्ति के ही रूप में देखा करती थीं । 
अतः जब आज उन्हें नहीं देखा तो वे दु:खी हुई । 

ब्रजवासियों पर दया करके विषमता को मिटाकर भगवान्‌ व्रज में प्रकट 
हुए-“तास्ताः क्षपाः प्रेष्ठतमेन नोता मयेव वृन्दावनगोचरेण ।” जो अनन्त अचिन्त्य. अलक्ष्य 
अव्यपदेक्य निर्विकार तत्व है-वह वृन्दावन में गोपाल, गोचारक बना । जिसे अष्टाङ्गयोगयुक्त 
योगी नहीं प्राप्त कर सकते वह यहाँ प्रकटा । बात यह है कि अत्यन्त वेजात्य में प्रीति नहीं 
होती । मनुष्य रूपहीन, स्पशंहीन, रसहीन, गन्धहीन अचिन्त्य अग्राह्य में कंसे प्रीति करे? 
यद्यपि अचिन्त्य अग्राह्य निर्विकार श्रीभगवान्‌ ने भक्तानुग्रहारथ, नृसिह्‌, वराह, कच्छपादि 
अवतार धारण किए, परन्तु उनकी महामहिमा, महान्‌ एस्वर्य को देखकर अपने से असमान होने 
के कारण मानव-हृदय उनसे स्वच्छन्द अनुराग करने में और भी असमर्थ रहा । पहले तो अचिन्त्य 
अग्राह्य आदि होने से ही प्रेम दुघंट रहा, फिर कच्छपादि में भी महामहिमा आदि के कारण वहाँ 
भी वह दुलंभ ही रहा । अतः भक्तवत्सल भगवान्‌ चतुर्भुज मानव रूप में अवतीणे हुए । परन्तु 

इस रूप में भी चतुर्भुजरूप और ऐइवर्यातिशय के कारण मनुष्य को कुछ संकोच ही रहा, वह 
पूरा-पूरा अपना हृदय उनके समक्ष न खोल सका । तब प्रभु ठीक-ठीक मानवाकार श्रीराम 
रूप में अवतीर्ण हुए, परन्तु यहाँ भगवान्‌ मर्यादा पुरुषोत्तम वन गए । अतः इस रूप में भी मर्यादा- 
पूर्ण लोग अथवा साधारण जीव प्रीति करते डरते रहे। एश्वर्य में भी सङ्कोच वना ही है। 
इसलिए वह अचिन्त्यैश्वर्थ जगदाधार भगवान्‌ गोप और गोपियों के साजात्य सम्वन्ध को लेकर 
गोपाल रूप में अवतीर्ण हुए, और सभी के नि:सङ्कोच परप्रेमास्पद वन गए । 
जव भगवान्‌ क्ष्ण मथुरा में आ गए तव गोपवाला अधिक वियोगसन्तप्त हुईं । 
किसी ने कहा-“मथुरा क्या दूर है, नहीं रहा जाता तो जाओ वहीं दर्शन कर आओ !' सब तो 
नहीं पर कुछ व्रजाङ्गना किसी समय मथुरा भी गईं ,परन्तु वहाँ श्रीमथुरानाथ का वैभव देखकर 
उनके शोर्य,वीर्य,ओज, तेज को देखकर उन्होंने घूघट निकाल लिया, कहने लगीं-ये हमारे प्रभु 
प्राणधन झ्यामसुन्दर नहीं हें । नख से शिख तक रत्नजटित सौवर्णा भरणधारी सञ्राट्‌, ये हमारे 
प्रभु नहीं हें हमारे तो वे मयूरपिच्छ, गुञ्जावतंस, पीताम्वर, लकुटीकम्वलघारी व्रजविहारी 
प्रभु हें । अर्थात्‌ एश्वर्य में उन्हें सङ्कोच हुआ, वे तो अपने साजात्य में प्रेम करती रहीं । अभिप्राय 
यह कि-सांजात्य में नि:सङ्कोच प्रणय होता है, अत: भगवान्‌ गोचा रण करते प्रकटे । 
जीव अल्पन्ञ है, अल्पंशक्ति है, अकिंचन है और प्रभु सर्वज्ञ सर्वशवितमान्‌ हें । एसे महान्‌ 
अन्तर में जीव की कंसे गति हो, वह उन्हें कंसे प्राप्त करे ? एक दीन-हीन भिक्षुकी, महा राजाधि- 
राज से, सम्राट्‌ से, सम्मिलन की सम्भावना भी केसे करं सकती है ? परन्तु यों निराश होना 
ठीक नहीं, अपितु उत्कट आदा वनाए रखना चाहिए, तव शीघ्र ही दशन मिलता है । यद्यपि 
आशा दोष है, त्याज्य कोटि में है, परन्तु प्रभुसम्मिलन की आशा महापूण्यों का फल है। यह 
आशा कल्पलता है। इसे नेह के अनुराग के जळ से सींचना चाहिए । शने:-शनैः इसमें नाल, 
स्कन्ध, शाखा, उपशाखा पत्र, पुष्प और फल अवश्य लगेगा ही । इस भाव का आना कि प्रभु 
दुलेभ हें, इसे स्वयम्‌ भगवान्‌ ने दूर किया है-श्रुति कहती है 
“द्वा सपर्णा सयुजा सखाया समानं वक्ष परिषस्वजाते । 
तयोरन्यः पिप्पलं स्वाद्वत्ति अनइनन्नन्योऽभिचाकशीति ।'” 
तुम ओर तुम्हार प्रभु एक हैं, दोनों सुपर्ण हैं, दोनों का साजात्य सम्बन्ध है, तब मिलने 
में कुछ कठिनाई नहीं । कहा जा सकता है-कहीं कहीं साजात्य में भाई-भाई में भी प्रेम नहीं 
रहता, इसको दूर करने केलिये-'सखाया' कहा । जब परस्पर सख्य-सोहादं होगा तव मिलने 
में कोई कठिनाई न रहेगी । हाँ, यदि सखा भी दूर देश में हो तो अवश्य विघ्न हो सकता है जैसे 
चन्द्र और समुद्र । 
परन्तु यहाँ तो यह बात भी नहीं है क्योंकि-'समानं बुक्षं परिषस्वजाते' शरीररूप एक 
ही वृक्ष पर दोनों का निवास है, सादेशय है । फिर भी “असङ्गो नहि सज्जते” से उस परतत्व को 
जब असङ्ग वतलायां गया तंब उसमें प्रेम केसे हो ? इसका भी समांधान करते हुए श्रुति ने 

“सयुजा' विशेषण दिया । अर्थात्‌ जीव और ब्रह्म दोनों का घनिष्ट सम्बन्ध है, दोनों एक ही हें । 
जैसे जल और तरङ्ग, घट और मृत्तिका, उत्पल और नैल्य एक ही हैं, इनमें से एक दूसरे से अलग 
नहीं हो सकते । चिदचित्‌, भेदाभेद आदि सभी वादों में यह वात माननी पड़ती है। ऐसी 
स्थिति में निराश होने की बात ही नहीं रह जाती । भगवान्‌ तो स्वयम्‌ इस विषमता को मिटाने 
का प्रयत्न करते हैं, वे गोपों के साथ प्रेम करने के लिए ही गोपाल बने हें । यहाँ तो “अनइनन्नन्यो- 
इभिचाकश्ञीति” का भेद भी . . . वृन्दवनगोचरा: से मिट गया । यहाँ तो उस 'अनशिता' अभोवता 
ने गवाँरी ग्वालिनियों के मक्खन की चोरी की । निरञ्जन ने श्रीयशोदा से अञजन लगवाया 
वह अनङ्ग (निरङ्ग) साङ्ग वन गया, उसने खूब ब्रजदेबियों से उपाहृत छाके छकीं । इसी 
समता में क्रीडा होती है। तभी तो-“उवाह भगवान्‌ कृष्णः श्रीदामानं पराजितः” चुटियाँ 
पकड़कर श्रीदामा ने भगवान्‌ से अपना दाँव लिया, उनकी पीठ पर चढ़कर टिकू टिक्‌ करके उसने 
सवारी साधी । यदि श्रीदामा उनमें और अपने में जरा भी भेद पाता तो यह कहने की केसे 
हिम्मत करता-“हरिन्यारि कर आपन गैया, ना हम चाकर नन्द वाबाके ना तू मोर गुसेया,. . . 
कहा भयो दस गया अधिकेया . ... . . .” 
इस तरह भगवान्‌ अपनी सर्वज्ञता को भूलें, हम अपनी अल्पज्ञता को भूलें और इस 

तरह समानता स्थापित हो । इस समानता के रूप में भगवान्‌ यहाँ पधारे हें। इस रूप में इन 
पर ब्रजाङ्गना न्योछावर हो रही हें | वे उन प्रियतम प्राणधन को-वालमुकुन्द को वालभाव 
से देखती हैं, बाहुलता से वेष्टित करती हँ, और उनकी बलया लेकर फूली नहीं समाती । ऐसी 
स्थिति में वे अन्तहित को क्या जानें । विशेष कर वे व्रजाङ्गना हें, ब्रज की अङ्गना हें, भोली 
हैं, मुग्धा हें, वे तो साक्षात्‌ भगवान्‌ को ही जानती हैं । अतः “अतप्यंस्तमचक्षाणाः करिष्य 
इव यूथपम्‌” उन्हें न देखकर बड़ी सन्तप्त हुई, जैसे हथनियाँ हाथी को न देखंकर व्याकुल होती 
हें। 'तमचक्षाणाः' से यह भाव बतलाया कि-ये विशुद्धानुरागवती हें, कान्तभाववती नहीं । अतः 
दर्शेन, स्पर्शं ही मुख्य है, रमण मुख्य नहीं । अतएव 'करिष्य इच' यूथपम्‌? का उदाहरण है । 
करिणी स्पर्शकुशल होती हैं । एक सूक्त में कुरङ्ग, मातङ्ग, पतङ्ग, भुङ्ख और मीन की एक- 
विषय की कुशलता बताई गई हेँ-“कुर्क मातङ्ग पतङ्गः भूड़ मीना हताः पञ्चभिरेव 
पञ्च” अतः दर्शन और स्पर्शकुला सख्यभाववती अथवा विशुद्धानुरागवती ब्रजाङ्गना 
श्री इयामसुन्दर का दर्शन न पाकर अति सन्तप्त हुई । 

` साधारणतया दो प्रकार की गोपी हैं, एक सख्यभाववती, दूसरी कान्तभाववती । चन्द्रा- 
वली प्रभृति कान्तभाववती हें । इन्हें स्पशं सुख की अधिक आकांक्षा रहती है सख्यभाववती 
केवल दशन से तृप्त रहती हें। यहाँ इन्हीं के लिये 'तमचक्षाणा:' पद है । गोपियाँ श्री युगल 
सरकार के दर्शन के लिये लालायित रहती हैं । इनकी एक के दशन से तृप्ति नहीं होती वे दोनों 
ही के दरशन चाहा करती हें । श्रीरासेकवरी वृषभानुनन्दिनी के बिना आनन्दकन्द श्रीकृष्णचन्द्र 
क मुखचन्द्र का दर्शेन और श्रीश्यामसुन्दर मदनमोहन के बिना श्रीब्रजेश्‍वरी महारानी का दशन 

भी उन्हें तृप्त नहीं करता, सुख आनन्द नहीं देता | वे तो युगल सरकार का श्रीराधाकृष्ण 
का, श्यामाश्याम का युगल दर्शन चाहतो हैं । फिर जहाँ दोनों में से एक भी दर्शन नहीं-अथवा 
दोनों का ही दर्शन नहीं, वहाँ तो सन्ताप का कुछ ठिकाना ही नहीं । अतः कहा-'अतप्यंस्तमच- 
क्षणाः? हाय, हम हतभाम्याओं को प्रिया प्रियतम में से एक के भी दर्शन नहीं । अभी प्रियतम 
के दर्शन हो रहे थे उन्हें भी विधाता ने ओझल कर दिया । 

शारदी पूर्णिमा के स्वच्छ, शुद्ध निष्कलङ्क पूर्णचन्द्र, श्रीकृष्णचन्द्र के दर्शन विना यह 
चन्द्र प्रलयकालीन द्वादश आदित्यों के समान सन्ताप दे रहा है। यह आल्हादकर चन्द्र नहीं, 
अपितु प्रलयकाल के महाताप के द्वादश आदित्य एकत्र उदित हुए हैं । ये किशुक कुसुम और 
अरुण वस्त्र नहीं है, अपितु ये दावाग्नि की लपटें हें । अपने प्रियतम प्राणघन मनमोहन स्याम 
सुन्दर को न देखकर, उनके दर्शत्त-काल में, संयोग के समय में आह्लाद देनेवाली इन वस्तुओं में 
अधिकाधिक तापकता की गोपाङ्गनाओंको प्रतीति हो रही है । कान्तभाववती तथा सख्यभाववती 
दोनों ही की यह सन्तप्त दशा है । यह ठीक ही है, प्राणी को प्राण के वियोग में, अभीष्ट के अभाव में 
दु:ख होता ही है। फिर जो प्राणों का भी प्राण है, मन का भी मन है, श्रोत्र का भी श्रोत्र है, चक्षु 
का भी चक्षु है, वाणी की भी वाणी है, उसके विप्रयोग में असह्य पीड़ा का होना स्वाभाविक है । 
श्रुति है-“प्राणस्य घ्राणः. . . .” महात्मा तुलसीदासजी ने भी कहा है-“प्राण घ्राण के जीव 
जिय के सुख के सुखराम । तुम तजि तात सुहात गृह जिनहि तिनहिं विधि वाम” 

श्रुति का वचन भी है-“. . . एतस्येवानन्दस्य मात्रामुपजीवन्ति |” जगत्‌ में जितने 
भी महान्‌ से महान्‌ आनन्द हें, सुख हें, वे सव इसी आनन्द के एक अंदा में-कण में समा जाते हैं । 
वे सव इसी की क्षुद्र विभूति हें । चन्द्र में आह्वादकता, निरस में सरसता, उस पूर्णतम पुरुषोत्तम 
से ही है। इसके न होने से आह्वाद कहाँ ? सरसता कहाँ? सोस्य कहाँ ? फिर तो उरग 
श्वास की तरह सब विषमय दुःखमय होगा । एसे उन प्रभु प्रियतम प्राणधन के विप्रयोग से 
श्रीब्रजाङ्गनाओं को इतना दारुण सन्ताप हुआ कि वह अकथनीय ही है । उन्हें उस समय समस्त 
आह्वादकर वस्तु दुःखद प्रतीत हुई । श्रीमद्वल्लभाचाय्यंजी के कथनानुसार यह ताप पहले 
ऊपर ही ऊपर रहा, फिर अन्तर में प्रविष्ट होने लगा, परन्तु अन्तःप्रविष्ट थे-लीलारस सहित 
श्री कृष्ण, वे कहीं अन्यत्र नहीं गए थे। वहीं से गोपिकाओं के अन्तर से उनकी लीलाशक्ति 
प्रकट हुई। तब उस लीलाशक्ति की प्रेरणा से रमापति के गति विश्रम आदिसे आक्षिप्त 
चित्त होकर तथा तदात्मिका बनकर श्रीमती ब्रजाङ्गनाओं ने उन्हीं की उन उन चेष्टाओं को 
ग्रहण किया 

“गत्यानुरागस्मितविभ्रमेक्षितेर्मनोरमालापविहारबिस्रमेः । 
आशक्षिप्तचित्ताः प्रमदा रमापतेस्तास्ता विचेष्टा जगृहस्तदारिमकाः। 

वियोग ऊंची चीज है, मूल्यवद्‌ वस्तु है। किसी ने कहा-“सङ्ज मविरहबिकल्पे, वरसिह 

विरहो न सङ्भमस्तस्याः। सङ्ग संव तरथेका त्रिभुवनमपि तन्मयं विरहे” हमें तो वियोग चाहिए।ः 

सङ्गम नहीं, पर यह बड़े दीघेदाशियों की बातें हें संयोग में एक ही जगह 'प्रियतम होता है, 
पर वियोग में तो सारा विश्व प्रियतममय हो जाता है। »जित देखूं तित इयाममयी है।' 
एक अवस्था इससे भी ऊँची है, उसमें संयोग और वियोग दोनों में कष्ट ही कष्ट है-“अदुष्टे 
दरश्शनोत्कण्ठा दृष्टे विइलेषभीरुता । नादृष्टेन न दृष्टेन भवता लभ्यते सुखम्‌ ।।” हे प्राणघन ! 
जब तक आपके दर्शन नहीं होते तव तक तो दर्शन की उत्कण्ठा लगी रहती है और दर्शन हो जाने 
पर अगले क्षण में होनेवाले वियोग की चिन्ता लग जाती है । क्‍या करें, किसी भी तरह चैन नहीं 
है, न दर्शन से ही सुख मिलता है और न अदशंन से ही । संयोग-वियोग किसी में शान्ति नहीं । 
सखि ! अभी तो ञ्यामसुन्दर मदनमोहन का यह भुजाइलेष मिला है, पर यह भुजलतावन्ध कव 
तक प्राप्त रहेगा, यह संरलेषजन्य सुख कब तक रहेगा कुछ ठिकाना नहीं । हाय ! कहीं अभी 
बिइलेष न आ जाय ! यों ऊंचे प्रेमियों को दु:ख ही दु:ख बना रहता है। 

यह एक विशिष्ट स्थिति है-प्रेमी को संयोग में कुछ शान्ति रहती है। पर विप्रयोग 
दशा में उद्वेलित समुद्र की तरह श्यंगार की स्थिति होती है। उस समय वह मर्यादा तोड़ 
देता है, प्रेमी के धेर्यका पुल टूट जाता है। कहा है-- 


“प्रासादे सा दिशिदिशि च सा पृष्ठतः सा पुरः सा । 
प्ंड्के सा पथि पथि च सा तद्वियोगातुरस्य॥ 
हंहो चेतः प्रकृतिरपरा नास्ति मे कापि सा-सा। 
सा सा सा सा जगति सकले कोऽयमद्वेतवदः ।।” 


यह अद्वैतो का अद्वत है । पर यहाँ का अद्वेत और है, यहाँ तो आलम्बन 
ही सवंत्र दीख पड़ रहा है । यही दशा श्री लालजू को है । वे वियोग में अपनी प्राणेशवरी को 
सवंत्र देख रहे हें। यों संयोग और वियोग में वियोग का महत्त्व है, पर वियोग में आनन्द कब 
आता है? हम सव अनादि काल को वियोगिनी हें, वियोगिनी इसलिए कि जीव स्वल्पज्ञ है, 
परतन्त्र है और पारतन्त्र्य ही स्त्रीत्व है इसका वर्णन अन्यत्र है। हाँ, तो हम सब अनादि काल 
की वियोगिनी हें, पर क्या वह आस्वाद है? जन्म-जन्मान्तर से युग-यृगान्तर से शूकर, कूकर, 
कोट, पतङ्ग बनते-बनते मर रहे हें। उस परप्रेमास्पद का वियोग जन्म-जन्मान्तर से 
हो रहा है, पर वियोगजन्य आनन्द का कभी स्वप्न में भी स्वाद नहीं आता । इसका कारण 
यही कि उस तत्व का कभी साक्षात्कार नहीं, श्रवण तक नहीं "श्रवणायापि बहुभिर्यो न लभ्यः” 
तब केसे आनन्द मिले । पहले सम्प्रयोग हो, वस्तु का थोड़ा परिचय मिले, रस का कुछ पता 
लगे, तब पुन: उसके लिए उत्कट उत्कण्ठा हो, तव कहीं उसके वियोग का आस्वाद हो । 
देवा नारद ने जब प्रथमावस्था में महात्माओं के प्रसाद से तत्व का थोड़ा पता पाया 
और जङ्गल में जाकर परिश्रमपूर्वक जब अनुसन्धान करने लगे तो एक क्षण के लिए उन्हें हृदय 
मं कुछ'चमत्कार मिला । देर्वाष नारद के दाब्द हें--- 

“ध्यायतइचरणाम्भोजं भावनिजितचेतसः । 
ओत्कण्ठयाश्रुकलाक्षस्य हृद्यासीन्मे झनेहरिः ॥” 
फिर उन्होंने बहुत प्रयत्न किया पर वह चमत्कार उन्हें नहीं मिला । वे बहुत ही 
दुःखी हुए, जैसे र्क की वड़ी कठिनता से मिली निधि खोई जाए, फणि को मणि खोई जाए । 


~ ~ 


फिर आकाशवाणी हुई 


“हुन्तास्मिन्‌जन्मनि भवान्‌ न मां द्रष्टुमिहाहंति । 
अविपक्वकषायाणां दुदशोऽहं कुयोगिनाम्‌ ॥।” 
(भाग० १ स्कं०, ६ अ०, २२ इलो० ) 
सकुद्‌ यद्दशितं रूपमेतत्कामायतेऽनघ ! 
सत्कामः शनकेः साधुः सर्वान्‌ मुञ्चति हृच्छयान्‌ । 
(भाग० १ स्कं०, ६ अ०, २३ इलोक ) 
आप इस जन्म में मुझे नहीं प्राप्त कर सकते । क्योंकि वेराग्य के परिपक्व हुए बिना 
कुयोगियों को में नहीं दीखता । जो एक वार रूप दिखाया है, वह आपकी कामना (इच्छा वृद्धि ) 
के लिए है । फिर तो जरा-सा भी आस्वाद मिल जाने से छोड़ा ही न जा सकेगा-“बिहातु मिच्छेन्न 
रसग्रहो यतः” एक कण का भी आस्वाद हो जाने से फिर “चाट' पड़ जाती है। पर जब तक 
कुछ भी अनुभव नहीं, किसी भी वस्तु में कंसे प्रवृत्ति हो सकती है । इसलिए पहले संयोग हो, 
तब विप्रयोग का आनन्द मिले । 
इसीलिए भगवान्‌ कृष्ण ने श्री ब्रजाङ्गनाओं में पहले रससञ्चार किया । 
“ब्वहुप्रसारपरिरम्भकरालकोरुनोवीस्तनालभननर्मनखाग्रपातेः । 
कषवेल्याबलोकह सितेब्र॑जसुन्दरीणामुत्तम्भयन्‌ रतिर्पात रमयाञ्चकार। 
(भाग १० स्कं० २६ अ० ४६ इलो० ) 
आज भागवत की रासपञ्चाध्यायी' शङ्काओं का . केन्द्र बनी हुई है। 
उसका यह इलोक प्रधान और स्पष्ट शङ्कास्थान माना गया है। परन्तु इसके 
पूर्वापर को जिन्होंने कभी सोचा नहीं, जो अत्यन्त बहिरङ्ग हैं, उन्हें ही दोष दीख पड़ते हें । 
अन्यथा थोड़ा भी विचार करने से प्रसङ्ग शुद्ध प्रतीत होता है । हाँ, तो श्रीकृष्ण कोटि-कोटि 
कन्दर्पं के सौन्दर्यंदर्प को अपनी नखमणिचर्द्रिका के सौन्दर्यंसिन्धु के एक बिन्दुकण से निजित 
करनेवाले हें। श्रीश्यामसुन्दर मुरलीमनोहर ने श्रीब्रजाङ्गना जन को .उनका वृद्धिज्भत प्रणय 
देखकर स्वरसास्वाद कराना चाहा, पर वहाँ पहले प्रकृत काम हटे तब अलौकिक रस की स्थापना 
हो । बाहु, ऊरु, स्तत आदि प्राक्त लौकिक काम के स्थान हें, कामदेव उनमें छिपकर बैठा 
हुआ है। श्री गोपाङ्गना जन को कामदेव ने अपना दुगं बनाया है और वह वाहु आदि स्थानों में 
बैठकर मानो श्रीकृष्ण से युद्ध करना चाह रहा है। भगवान्‌ कृष्ण ने श्री गोपाङ्गनाओं के अङ्क 

ढुगे देशों से कन्दं को निकाल कर वहाँ स्वानन्दात्मक रस की स्थापना की । यही “बाहुप्रसार 
- - ” का तात्पर्यं है । जव पहले स्वानन्दात्मक रस को स्थापना हो गई, तव भगवान्‌ अन्तर्धान 
हो गए-छिप गए । अब श्री ब्रजांगना विप्रयोग के आनन्द का अनुभव करने लगी । 
बात यह है कि जीव को अनेक जन्म के कई प्रकार के पहले संस्कार पड़े हें । उनके 
कारण वह अपने प्रभु के अनेक जन्म के विप्रयोग को जानता ही नहीं, यदि वह जान जाए तो 
बिप्रयोग का उसे आनन्द मिले । दूसरे, आवश्यकता है परम तल्लीनता की-प्रेम में विभोर 
हो उठने की, शयाम के रङ्ग में अपने को रंग डालने की । जब तक यह स्थिति नहीं, तव तक 
आनन्द कंसा ? 
लाक्षा (लाख ) कठोर वस्तु है, पर अग्नि के सम्बन्ध को पाकर वह द्रुत कोमल हो जाता 
है। इसमें विशेषता यह है कि जितना अधिक अग्नि का ताप होगा, उतना ही अधिक द्रवता 
आएगी । लाख को खूब तपाया जाए इतना तपाया जाए कि वह सौ परत (तह) के तनजेब में 
छानने योग्य हो जाए। फिर वह छान भी लिया जाय कूड़ा ककंट उसमें से निकाल लिया 
जाय गंगाजल की तरह वह स्वच्छ विशुद्ध हो जाए। उसमें हरिद्रा हिगुछ हरा, पीला कोई 
भी रंग छोड़ा जाए; जो भी छोड़ा जायगा, वह सव उसके अणृ-अणु में, अंश-अंश में व्याप्त हो 
जायगा । अब यह लाख चाहे कि इस रंग को में निकाल डाळूंगा, तो उसका निकालना असम्भव 
है, और यदि रंग ही चाहे कि में इसमें से निकल जाऊं तो यह भी असम्भव है। यह है दृष्टान्त । 
इसे दार्ष्टान्त में समन्वित कीजिए । भक्त का या प्रेमी का अन्तःकरण लाक्षा है, उसे प्रियतम 
प्राणधन झ्यामसुन्दर को प्रणयाग्नि से तपाओ, खूब तपाओ । काम, क्रोध, लोभ, मोह आदि के 
कूड़े-कर्कट को निकाल कर फेंक दो । फिर उसमें 'श्याम' रंग छोड़ो, अब प्रेमी का अन्तःकरण 
और प्रियतम एकमेक हो गया । प्रेमी चाहे कि अपने अन्तःकरण से में इयाम को हटा दूं तो वह 
असमर्थ ही रहेगा | इ्यामसुन्दर भी चाहें कि में यहाँ से निकल भागूं, तो उनके लिए भी यह न 
होगा, चाहे वह कितने भी छली-वली हों। एक भक्त-अन्धे भक्त (सूरदास) इसी कोटि के 
हो गए हैँ। वें यहीं वृन्दावन की कुऊज गलियों में अपने प्रियतम घ्राणधन श्यामसुन्दर मनमोहन 
को ढूंढ़ते एक कुएं में गिर पड़े। वेसे तो भगवान्‌ उन्हें नहीं मिल रहे थे। पर अब उनसे न 
रहा गया, तुरन्त हाथ पकड़ कर कुएँ से निकाल लिया । महाभाग्यवान्‌ सूरदास कूपपात पीड़ा 
को भूल गए । वे उस कोमल कर स्पर्श को पाकर कृत-कृत्य हो गए । उन्होंने निइचय किया 
कि इतना सुखकर, साधारण जनों में असुलभ, कोमल स्पशे प्रियतम प्राणधन के विना अन्यत्र 
उपलब्ध ही नहीं हो सकता । उस मङ्गलमय ब्रह्मसंस्पशं से वे रोमांचित हो उठे। उन्होंने 
उसे जोर से पकड़ लिया । भक्त की वांछा पूरी हुई, दिव्य दृष्टि मिली, दर्शन आदि मिले । 
भगवान्‌ बलात्‌ अपना हाथ छुड़ाकर जाने लगे तब सुर ने कहा-“हस्तमुच्छिद्ययातोऽसि बला- 
त्कृष्ण किमद्भुतम्‌ । हृदयात्‌ यदि निर्यासि पौरुषं गणयामि ते” इसी का हिन्दी में भी 


अनुवाद है-- 

“हाथ छुड़ाए जात हो निर्बल जानिके मोहि। 

हिरदे से जब जाहुगे भरद बदोंगो तोहि।।” 
नाथ ! हाथ छुड़ाके जाते हो जाओ, पर आपको सर्वज्ञता सर्वशक्तिमत्ता की महत्ता 
तो तब है, जव आप इस दुर्वल अन्धे के हृदय-मन्दिर से निकल भागो, आज मुझे यही देखना 
है । यह पिघली हुई लाख की ललकार है, रंग के प्रति । भक्त अपने हृदय से निकल जाने को 
चैलेऊज देता है, पर प्रभु लाचार हैं, निकल नहीं सकते । यह प्रभु की लाचारी का दुष्टान्त है । 
अब भक्त की लाचारी का दृष्टान्त सुनिए । एक सखी मूच्छित पड़ी हैं, एक उसके पवन सञ्चार 
आदि उपाय में खड़ी है। दूसरी आकर मनमोहन श्यामसुन्दर का नाम लेने लगती है, उनकी 
कुछ करतूत वतलाना चाहती है । पर उपचारिका सखी अपने मुख पर तर्जनी रखकर सङ्केत 
से उसे वैसा करने को रोकती है-“सन्त्यज सखि तदुदन्तं सुखलवमपि यदि समीहसे सख्याः, 
स्मारय किमपि तदितरत्‌ बिस्मारय हन्त मोहनं मनसः” 

सखि, यदि अपनी सखी का तुम थोड़ा भी कल्याण चाहती हो तो उसकी वात को मत 

छेड़, उसके अतिरिक्त किसी और का स्मरण कराओ। 'तदुदन्तम्‌' और 'तदितरत्‌' कहती 
है, नाम तक नहीं लेना चाहती । तब सखि क्या करें ? फिर यह कंसे अच्छी होगी ? उपाय 
यही है, सखि ! किसी तरह इसके मन से मोहन को भुला दो । इस दृश्य को एक महात्मा योगी 
देख रहे थे, उन्हें यह देखकर वड़ा आरचर्य हुआ । वे कहते हें- 


“प्रत्याहृत्य मुनिः क्षणं विषयतो यस्मिन्मनोधित्सति। 
बालासौ विषयेषु धित्सति मनः प्रत्याहरन्ती ततः। 
यस्य स्फृत्तिलवाय हन्त ! हृदये योगी समुत्कण्ठते, 
मुग्धेयं किल पश्य तस्य हृदयान्निष्क्ान्तिमाकाङः क्षते ।” 
एक मुनि विषयों से चित्त को हटाकर क्षण भर के लिए; जिसमें लगाना चाहता है, यह वाला, 
उससे चित्त को-आसक्त चित्त को निकालकर विषयों में लगाना चाहती है । कितना आइचरय 
है कि जिस तत्व की हृदय में तनिक-सी स्फूत्ति-चमत्कार के लिए अष्टाङ्ग योगयुक्त योगी 
उत्कण्ठित रहता है-कभी मेरे मानसकुञ्ज में भगवान्‌ पधारें, यह मुग्धा भोळी गवाँरी ग्वालिन 
उसे अपने चित्त से निकाल देने के लिए व्याकुल है। और भी एक सखी कहती है- 
“इत उत देखे मति चौथ को चन्दा तोय देखे ते कलड्ूः मोय लग जाएगो ॥” 
इतना ही नहीं, वह इ्यामसुन्दर चित्त से निकल जाए, इसके लिए दोषानुसन्धान करती है। 
जिसके नामस्मरण मात्र से दोष नामशेष हो जाते हें, प्रेमोन्माद में व्रजाङ्गना उसमें दोष ढूंढ़ती हें- 


“मुगयुरिव कपीन्द्र विव्यधे लुब्धधर्मास्त्रियमकृतविरूपां स्त्रीजितः कासयानाम्‌ 

बलिमपि बलि मत्वावेष्टयद्‌ ध्वाँक्षवद्‌ यस्तदलमसितससख्ये्दुस्त्यजस्तत्कथार्थः ।” 
(भाग १० स्कं० ४७ अ० १७ इलो० ), ` 

सखि! ये तो सदा के छलिया हें, देखो, रामावतार में, लुब्ध धर्मा अथवा अलुब्धधर्मा होकर 
मृगयु-बहेलिया की तरह निरपराध बाली को मारा; छिपकर, पेड़ की ओट लेकर वाली का वध 
किया, और इनकी बहादुरी देखो सखि ! स्त्री पर इन्होंने हाथ उठाया, प्रेम करने के लिए 
बिचारी शूर्पणखा इनकी उदारता सुनकर पहुँची थी, उसे यह वर दिया कि नाककान काटकर 
विचारी को बिदा किया | क्या कहें सखि ! स्त्रीजितों को कुछ विचार थोड़े ही रहता है। 
वे जानकी के प्रणयोन्माद में इतने प्रमत्त थे कि उन्हें धर्मशास्त्र तक नहीं स्मृत रहा, विरूप कर 
दिया एक सुन्दरी स्त्री को सखि ! कोई एक अवतार की वात हो तो कहें, इनके तो जन्म-जन्म 
को ये ही करतूतें हें-देखो, वामन अवतार में इन्होंने वलि को छला । 'वलि' को खाकर कौए 
को तरह इन्होंने सर्वस्व समर्पयिता वलि को, उसका सर्वस्व हरण करके भी उसे नागपाश में 
बाँध लिया । सखि ! यह क्या न्याय है? इसलिए कालों से, कुटिलों से सम्बन्ध जोड़ना सख्य 
भाव करना अब हम छोड़ देंगी । पर क्या करें, उनका कथा रूप अर्थ हाय ! छोड़ा ही 
नहीं जाता ।. 

ये सब ब्रजाङ्गनाओं के प्रेम समुद्र की तरङ्गे हें। कहीं कहती हें-“घ्रीति की रीति 
रंगोलोई जाने ।” और अपना सर्वस्व न्यौछावर करती हें और कहीं ऐसा दोषनुसन्धान करती 
हें कि आइचय चकित रह जाना पड़ता है । एक ओर दोषानुसन्धान प्रसङ्ग है-एक विरह-तप्ता 
ब्रजवाला कहती है- “सखि, इन्होंने कभी किसी का भला नहीं किया । जन्मसे ही तो 'पुतना- 
सुंपयः-पानस्‌' बेचारी पूतना को-स्त्री को-समाप्त कर दिया-सखि! कालों की यही 
करतूत हें ।” 

“काळे सर्वाह्‌ बुरे. . .हम अब । काले से बिल्कुल अनुराग न करेगी | जब उनमें 
ही प्रेम नहीं, तब हम क्‍यों उनसे प्रेम करें?” कभी-कभी तो काले का इतना निषेध कि “अब 
काले वस्त्र और आभूषण तक न पहुनेंगी । कभी तो यह भाव, यह तरङ्ग कि “सखि हौं श्याम 
रंग रंगी सब चीज काली । नीळ निचोल, ओढ़नी, लहँगा, सब काळे, यहाँ तक कि हाथ आदि 
के गहने भी काले इन्द्रनील मणि के । पर जब दोषानुसन्धान का प्रसङ्ग उपस्थित हुआ, तव 
“एक भी काली चीज पास में न रखेंगी ।” एक चतुर सखी ने बीच में मीठी चुटकी लेते 
पुछा-“सखि ! हमने माना, इन काळे वस्त्रालङ्कारों को तुम अवश्य फेंक दोगी, पर यह तो 
बताओ, इन काले केशों का क्या करोगी ?” उत्तर मिला, और बड़ा भाव गम्भीर उत्तर 
मिला“. . . . . « धूलिधुंता मस्तके” सखि, इन केशों में मिट्टी पोत लेंगी ।” 


१ लुव्धधर्मा--व्याध के जैसे क्रूरता निर्देयता आदि धर्मो को क्षत्रिय होकर भी इन्होंने ग्रहण किया 
भयावह परधमं को लेकर पाप तक किया । फिर व्याध तो माँस भोजन की इच्छा से हरिण आदि को 
मारता है। परन्तु इन्होंने इसलिये बारि को नहीं मारा, वृथा ही मारा, अतः ये बड़े कठिन है-- 
अलुग्धधर्माहेँ। | 

दोषानुसन्धान के प्रसङ्ग में जो पद्य “मृगयुरिव कपीन्द्रम्‌” पहले कहा, उसी के आगे एक 
और वैसा ही पद्य है :-- 


“यदनुचरित लीला कर्णपीयूषविप्रुट्सक्गददनविधूतद्न्दधर्म विनष्टाः ॥ 
सपदि गृहकुट्म्बं दीनमुत्सुज्य दीना बहव इह्‌ विहङ्गा भिक्षुचर्या चरन्ति ।' 
(भागवत, स्कं० दशम अध्याय ४७ इलोकः १८) 


अर्थात्‌ सखि, उन श्यामसुन्दर के द्वारा अनुष्ठित, सुधा बिन्दु के समान कानों को अति 
मधुर लगने वाली लीलाओं को जिन्होंने एकवार भी सुन लिया, उनके ढन्दर घर्म-सुख दुःखादि 
जो गृहस्थादि में हुआ करते हें, काँप गये । अर्थात्‌ इस हमारे आश्रित पुरुष ने ऐसी चीज 
सुन ली, जो अव जङ्गलो में मारा-मारा फिरेगा । यह समझ कर दुःखादि भी दुःख से भानो 
कम्पित हो गये । यों कृष्णलीला के. श्रोता पुरुष घर-घाट कहीं के नहीं रहे, अतएव विनष्ट हो 
गये | हाय? वे लोग विलखते स्त्री-पुत्रों को जिनका पालन धर्मतः न्याय्य है-लीला सुनते ही 
तुरन्त छोड़कर सचमुच जङ्कलों में भाग गये । एसे बहुत से लीला श्रोता दीन होकर, अर्थात्‌ 
कन्था, कौपीन के चिथड़ों को लपेटे, पक्षियों की वृत्ति धारण किये, नारायण कहते यहाँ वृन्दावन 
में भीख माँगते फिरते हें । कया सखि ! तुम्हीं बताओ एसों से प्रेम करें ? ” 

सारांदा यह कि जब भावुक का चित्त लाक्षा को तरह द्रुत हो जायगा, सतत भावना- 
परिपाक से, तव उसमें ब्रजेन्द्रनन्दन इयामसुन्दर का प्राकट्य होगा और फिर वे वहाँ से जाने में 
समर्थ न होंगे । यद्यपि भगवान्‌ सर्व शक्तिमान्‌ हें, उनकी महिमा है-“छछी भरे, भरी ढरकावे, 
जब चाहे तब फेर भरावे ।” परन्तु ऐसे भक्तों के आगे उनकी सर्वशवितिमत्ता कुण्ठित हो जाती 
है, वे उन्हें नचा सकते हें । इस तरह के वियोग में स्वाद है। यह अनुभव को वात है। कहीं 
मार्ग में प्रिय मित्र मिला, उसका चित्र हृदय पट पर अङ्कित हो गया । मोहर तब उभड़ती है, 
जब लाक्षा गरम हो। स्नेहरूप अग्नि से द्रुत अन्तःकरण पर वस्तु का स्वरूप प्रकट होगा । 
कामी कामिनी के लिए व्याकुल रहता है, उसे अग्नि के लिए तृण से कोई सम्वन्ध नहीं, उसके 
हृदय में वियोगारिन सदा धधकती रहती है । इस तरह दर्शन-स्पर्शन आदि द्वारा हूदय-लाक्षा 
पिघलती है, उसमें अपने इष्ट तत्व के सम्पृबत होनेपर वह फिर अचळ हो जाता है | श्रीमद्‌ 
भगवद्वपु मूत्र पुरीष भाण्डागार प्राकृत शरीर नहीं, वह अप्राकृत दिव्य रसमय है, अतएव 
पूर्वोक्तरीत्या “बाहु प्रसार परिरम्भ आदि के अनुसार ब्रज देवियों के तत्तदङ्गालभन द्वारा 
मानो उसने व्रजदेवियों को अप्राकृत रसानुभवक्षम देह दी । 'उज्वल नीलमणि' का भी यही 
मत है-गन्धक को पारद से घोटें, तो कुछ काल के वाद गन्धक जैसे पारद (पारा) रूप हो 
जाता है बैसे ही पूर्ण के सम्बन्ध से अपूर्ण वस्तु पूर्ण हो जाती है, प्राक्त वरतु अप्र।कृत बन 
जाती है । यही बात ब्रजाङ्गनाओं के पक्ष में है, भगवान्‌ ने उनके अळकादि का स्पर्श करके 
इन्हें रसस्वरूप-स्व-स्वरूप बना दिया, प्राकृत से अप्राकृत में बदल दिया । इस पर भगवान्‌ 


ड] 

का अधिक आनुकूल्य पाकर गोपाङ्गनाओं को दपं हुआ । उसी को दूर करने के लिए लीला 
नायक श्रीकृष्ण अर्न्ताहत हो गये । छिप गये । 
श्री इयामसुन्दर मदनमोहन के वियोग में जब गोपाङ्गनाएँ व्यथित हुई, वह विप्रयोगा- 
र्निताप शनेः-शनेः जब उनके अन्तःकरण में प्रविष्ट हुआ, तब उनके ताप को, दुःख को दूर 
करने के लिए श्रीभगवान्‌ की लीला शक्ति प्रकट हुई । अन्तहित शब्द का अर्थ 'छिपना' और 
(अन्तःमनसि हिंतं-दया यस्य सः) 'जिसके हृदय में दया हो वह व्यक्ति भी होता है। पीछे 
“अ्न्ताहते भगवति” “अन्ताहिते” कह आये हैँ । भगवान्‌ गोपीजनवल्लभ हैँ । गोपाङ्गनाओं 
के प्रति बड़े कृपाल हें । उनके हित के लिए ही वे अन्तहित हुए हें उन्हें सन्ताप पहुँचाने के लिए 
नहीं । क्योंकि वे निष्ठुर नहीं हें । इसलिए “तासान्तत्सोभगमदम्‌ . . .” आदि पहले कहा । 
श्रोब्रजाङ्गनाओं को यह गर्वं था कि “श्रीश्यामसुन्दर हमारे परवश हँ-अधीन हें, क्योंकि वे 
हमारी वेणी सुलझाते हूँ, पादचित्त को उन्नति का नाम 'मान' और उसकी गाढ़ता 'मद' है। 
“रासलोला' परम रसमयो है। थोड़ा भी गवं उसमें वाधक होगा । अत: श्रीश्यामसुन्दर प्रभु 
उसे दूर करके पूर्ण विशुद्ध रसास्वाद कराने के लिए और 'प्रसादा्य' (गोपियों की प्रसन्नता के 
लिए) स्ववश करने के लिए अन्तहित हुए, छिपे । तथा च मन में हित है। अथवा 'अन्तः' 
पञ्चम्यन्त अव्यय है। उसका अर्थ हुआ (हृदयात्‌) हृदय से अर्थात्‌ ब्रजदेवियों के हृदय से 
विच्छेद हेतुक गर्व के निवारण करने के लिए भगवान्‌ परमोपकारक बने, अन्तर्हित हुए । 
श्रीमद्वल्लभाचारयंजी कहते हें-“तासां तत्‌ सोौभग “मर्द! वीक्ष्यमानञ्च. . . .” इसमें 
“मद' का अर्थ पूर्णता है, जिसका आशय हुआ गोपाङ्गनाओं को अपनी पुर्णता का, अपने 
सोभाग्य के उत्कर्ष का अनुसन्धान हुआ । यदि ऐसा हो तो इसमें कोई आपत्ति नहीं, क्योंकि 
उनके जसी कृष्ण ग्रहगृहीतात्माओं को उन्हें अपने सोभाग्य के उत्कर्षं का अनुसन्धान हो तो 
जिस अवस्था में वे हें, उसमें जाकर होना ही चाहिए । यह बहुत दुर्लभ है । फिर भगवान्‌ की 
पूणं कृपा से ही तो यह्‌ हुआ है.। एसी स्थिति में इसका अपनोदन क्यों हो ? इस पर वे कहते 
हेंजजो मान हुआ वह असामयिक है, वह रस-विच्छेदक होगा । अतः उसे दूर करने के लिए 
भगवान्‌ अन्तहित हुए । फिर भी अन्तहित न होना चाहिए, क्योंकि मानवती का मान 
मनाकर अपनोदन करना ही रसमर्यादा है। इस पर कहते हें-मान आन्तर वस्तु है, बहिरङ्ग 
नहीं । अतः उनका अपनोदन अन्तनिहित होकर ही हो सकता है, अतएव भगवान्‌ अन्तहित 
हुए । उन्होंने लीला बिशेष से विशिष्ट होकर अन्तहितता के साथ मानापनोदन किया । 
अथवा मान हुआ श्री वृपभानुनन्दिनी को, वह भी सहसा । वे करुणामयी हें। उनके 
प्रसाद लेश से श्री श्यामसुन्दर का दर्शन सम्भव है। उनके बिना ऋष्णतत्त्व का प्राकट्य ही 
नहीं । 'आत्मरति' में आत्मा श्रीरासेश्‍वरी हें । जैसे गुण और गुणी का तादात्म्य है, वैसे. ही 
श्रीराधा कृष्ण तत्व का तादात्म्य है। कर्पूर में से सौगन्ध निकल जाय तो कर्पूर कुछ नहीं रह 
जाता । श्रीवृषभानुनन्दिनी जल में माधु्यस्थानीया हैं। श्रीकयामसुन्दर तत्व में से माधुयं 

निकल जाय, तो फिर वह कुछ है ही नहीं । श्रीनन्दनन्दन का आच्तररमण श्रीरासेदवरी में ही 
होता है। बाहर का रमण वहिरज्ों में है। किसी भावुक के मत से तो सौगन्ध का पृथक्‌ होना 
और उसके ग्राहक घाण का अलग होना, यह वड़ा व्यवधान है, असहच है । पूरा आनन्द तो तव 
है, जब पुष्प में ही घाण हो। यह यहीं सम्भव है। उनकी द्ाक्ति उनमें और उनकी शक्ति 
उनमें रहती है। 

अतः “सबं वाक्यं सावधारणस्भवति'-जहाँ कहीं आत्मा का सञ्चार होगा, जहाँ 
श्रीरासेश्वरी के स्वरूप का संचार होगा, वहीं रमण होगा । श्रीललिता विशाखा आदि में 
रसोदय उनसे सम्वन्ध जुड़ने पर होगा | उनका अनुगमन इस की तरह हुए विना रसोदय या 
रमण नहीं होगा । श्री रासेश्वरी की कृपा के विना श्रीकृष्ण को भी रसास्वाद या रमण सम्भव 
नहीं, अतः दोनों का तादात्म्य ऐकात्म्य स्वीकृत हुआ है । फिर श्रीरासेशवरी परम करुणामयी 
है, इसी वल पर वे कृतकृत्य हुए । जो सखियों के प्रति यदाकदा उनमें ईर्ष्यादि देख पड़ती है, 
वे सव लीला रससञ्चारार्थ हैं । सूक्ष्म विचार करने पर तो नित्य निकुञ्ज में मान आदि का 
प्रवेश ही नहीं । परन्तु इन स्थूल मान आदि का ही वहाँ संचार नहीं, सूक्ष्म भान आदि तो 
रसपोषार्थ वहाँ भी हें ही । वहाँ सर्वादिक सम्प्रयोग है, कभी विप्रयोग होता ही नहीं । तथापि 
रस की सव अवस्था प्रकट होती रहती है । नेत्र में उन्मीलन-निमीळन मात्र में विप्रयोग आदि 
हो जाते हे । अस्तु, इसी दृष्टि से श्रीब्रजेशवरी रासेश्वरी में ईप्या का सञ्चार हुआ और मेरे 
प्रभु, मेरे ही घ्राणधन अन्यों को भी ऐसा मान देते हें। इस तरह का मान उत्पन्न हुआ तथा 
अन्यों में गर्व का उदय हुआ । अतः “प्रशमाय प्रसादाय तत्रेवान्तरधीयत।' । अहो प्रभु की 
भक्तवश्यता ? जो प्रभु केशव हें, “कद्च ईइच केशो तावपि वशयतीति सः” अर्थात्‌ ब्रह्मा तथा 
रुद्र को भी वश में रखनेवाले हें, वे भगवान्‌ गोपी-गर्वापहारार्थं अन्तर्ध्यान हुए । परन्तु यह 
एइवर्य श्रीरासेइवरी का मान दूर करने में कंसे समर्थ होगा ? वहाँ के माधुर्य-सा-्राज्य में इसका 
प्रवेश भी कहाँ ? इसलिए वहाँ तो भगवान्‌ श्रीराधारानी को 'बेणुगूंथन' सेवा करके उनका 
मान मनायेंगे । इस पक्ष में 'केशव' को व्यृत्पत्ति होगी-'केशान्‌ वयते संस्करोतीति केशव: ।' 

भगवान्‌ अपनी योगमाया से ही अन्तहित हुए । श्री ब्रजदेवियों के हृदय में वे अकेले 
नहीं, किन्तु अपनी लीला के साथ अन्तर्निहित हुए । अतः लीला देवी श्रीब्रजाङ्गनाओं के 
ब्रजाङ्गना-मानस में प्रविष्ट थी, अतः वहीं से प्रकट होने लगीं। उसो को कहते हें- 


“त्यानुरागस्मितविस्रमेक्षितेमनोरमालापविहार विस्रमः 
आकृष्टचित्ताः प्रमदा रमापते स्ताता विचेष्टा जगृहस्तदार्मिकाः” ।” 
(भाग १० स्कन्ध ३० अ० २ इलोक) । 


कायिकी, वाचिनिकी, मानसिको, तीन प्रकार की लीलाएँ साधारणतया मानी 
गयी हें । उनमें पहले कायिकी 'गति' का वर्णन करते हैं, 'श्रीब्रजाङ्गना विहार करते समय गति 

का अनुभव कर रही थीं । हंस, गज और सिंह-सी गति उनके मानस में उदित हुईं जव उनके 
मनमें यह भावना हुई कि श्रीकृष्ण प्राणंथन सम्मिलन के लिए पधार रहे हैं, तव इन गतियों 
का स्फुरण हुआ । 'गत्यानुराग' में गति, आ, अनुराग ऐसा सन्धिविच्छेद करना चाहिये । 
'आ अनुराग' का आशय है प्रेम को सव ओर से वटोर कर, वे प्रियतम श्रीकृष्ण के स्मितादि का 
अनुभव करने लगी । ऐसे एकान्त गाढ़ अनुराग से श्रीगोपाङ्गनाएँ श्यामसुन्दर के "स्मित' 
आदि का अनुध्यान या ग्रहण करने लगी । स्मित भन्दहास का नाम है, यह चित्तलोभक है 
यह अद्भुत विस्म है, माया है । जिससे गोपाङ्गना न तो अत्यन्त बहिर्मुख ही रहें और न अत्यन्त 

अन्तर्मुख ही, क्योंकि बहिर्मुखता से ताप और अत्यन्त अन्तर्मूखता से साक्षात्कार होगा, जो 
अभी अभीष्ट नहीं । अत: मध्यम स्थिति में रखा। गोपाङ्गनाओं को यह सव नाच वही 
भगवल्लीलाशक्ति नचा रही है । अलसवलितादिस्वरूप गोपाङ्गनाविषयक श्टङ्गारोद्रेक से 
मन की अनवस्थिति का नाम विस्म है। यह श्रीकृष्णभाव है। इस प्रकार के अवलोक से 
गोपियाँ कृष्णात्मक चेष्टा से गृहीत हुई । इन सबसे लाख की तरह द्रुत भाव भी हो रहा है। 
इसके अतिरिक्त श्रीकृष्ण की प्रत्येक चेष्टा से जो मनोरम आलाप अथवा रमण करनेवाले 
आलाप है, फिर तदनुगुण विहार और विस्नम से तदात्मक चेष्टा ग्रहण की । विश्रम का अर्थ 
पहले कहा गया है। 'मनमोहन इयामसुन्दर सिह गति से आकर सामने खड़े हो गये ।' ऐसी 
ब्रजाङ्गनाओं की भावना से उनके मानस में पूर्णानुराग का अभिव्यञ्जन, हास से स्वानुकूलता, 
विश्रम से विशिष्ट भ्रमण, कटाक्ष, नेत्रतारकों का विशिष्ट घुमाव आदि हुआ । यह सब प्राकृतों 
में भी होता है, पर उससे यह लीला अधिक स्थिर महत्व की है । 

'मनोरमालाप' पर विश्वनाथ चक्रवर्ती के ये भाव हें-श्रीब्रजदेवियों के उस समय ये 
मनोरम आलाप हुए-अयि पक्मिनी ! (कमलिनि, अर्थात्‌ स्त्री से नायिका से-वात कर रही 
है, नायिकात्व का आरोप करके पूछ रही है)आप लोग स्थल पझिनी हैं, हम प्रेम पिपासात्ते हें 
हम मधुपों को मधुपान कराओ । एक गोपी कहती है-'हे पद्मिनी ! अपने पति सूर्य को मधुपान 
देगी ? पर सूर्य को पिनी मधुपान नहीं कराती ।' ऐसे मनोरमालाप से एक गोपी पराजित 
हो गयी । दूसरा अर्थ-दूसरी कहती है-तुम्हें महादपं-सपं ने दष्ट किया है, हम गारुडिक हें, 
हम तुम्हारे अङ्ग का विघट्टन करेंगी । तव बह कहती है-हमें सर्पं ने नहीं काटा । इस पर 
गारुड़िक बनीं गोपी कहती है-तुम्हारी गदूगद वाणी से तो यह स्पष्ट हो रहा है। ऐसे मनोरमा- 
लाप से आक्षिप्त चित्ता गोपाङ्गनाओं ने श्रीकृष्ण की गत्यादि उत्त-उन चेष्टाओं को ग्रहण किया । 

इससे मन में लौकिकता न आनी चाहिए । श्रीभगवान्‌ परम निष्काम हेँ। यहाँ 
भक्त पारवझ्यात्‌ प्राकृतता की प्रतीति है । एक बार श्रीनन्दरानी को भाव हुआ कि 'ये तो 
ईश्वर हें।' पर यह भाव प्राकृत लीला में व्याघात है। ऐसा होने पर श्रीयशोदा छड़ी कंसे 
दिखाये ? अतः प्रभु ने उस भाव को हटाया । माधुर्यं भाव से वह हंट गया । यहाँ प्राकृत 
कान्तभाव से अप्राकृत ईशवरभाव को दबाया । श्रीभगवान्‌ का वह्‌ सौन्दर्य, माधुर्ये कान्तादि- 

भाव से गोपाङ्गनाओं की एकतानता का विशेषकर पोषक हुआ । मनोरमालाप, विहार आदि 
से उन्हें बन्धादि उपदेश हुआ । यह सव भाव ब्रजदेवियों के रोम-रोम में समाये हुए थे। वे 
किसी-न-किसी भाव से प्रतिक्षण कृष्णप्रविष्टचेता रहती थीं। “बेधी”' में यह वात नहीं है, 
वहाँ तो संसार से चित्त हटा कर प्रभु का ध्यान करने पर भी वह (चित्त) वहाँ नहीं रहता । 
परन्तु रागानुगा प्रीति में मन सहज ही में प्रियतम प्राणधन के व्यान में लीन रहता है। श्री 
श्यामसुन्दर मनमोहन का यह लोकोत्तर हास, विश्रम, गति, सौन्दर्यं प्रेमी को वलात्‌ खींचे, 
हटाने पर भी न हटे, तभी सच्ची रागानुगा प्रीति है । लौकिक कामी कामुक को भी यहो स्थिति 
होती है। इसीलिए महात्मा श्री तुलसीदास ने चाहा कि जँसे कामी को नारी प्रिय होती है, 
वैसे ही मुझे भगवान्‌ श्री अयोध्यापति प्रिय हों- 
“कामिहिं नारि पियारि जिमि लोभिहि प्रिय जिमि दाम. . . . . . . . . .. . \” 

इसी लिए सकल सुन्दर शेखर मयूरशेखर श्रीकृष्ण, ऐसे भाव से व्यक्त हुए कि उन्हें 
देखकर किसका मन न चल जाय? ऐसे ही तात्पर्यं की, श्रीब्रजाङ्गनाजन की उक्ति है- 

“का स्त्र्यङ्ग ते कलपदायतम्‌च्छितेन संमोहितार्यचरितान्न चलेत्त्रिलोक्याम्‌ । 

त्रेलोक्यसौभगमिदञ्च निरीदय रूपं यद्गोद्विजद्ममृगाः पुलकान्यबिभ्न्‌ । 

(भागवत १० स्कन्ध पूर्वाद्ध, अध्याय २६, इलोक ४० ) । 

अर्थात्‌ नाथ ! मधुर पदावली के साथ उच्च स्वर से गाये गये, आपके स्वरालापों 
को सुनकर तथा त्रिभुवनमोहन इस दिव्य रूपराशि को निहारकर देवी, मानवी, 
आसुरी त्रिलोक में कोन वह स्त्री है, जो आर्यं चरित से चलित नहो जाय? जब कि पशु, 
पक्षी, हरिण और जड वृक्षों तक में रोमाञ्च हो आता है? इस प्रकार यहाँ ब्रज दिव्यदेवियों 
के प्रसङ्ग में केवल भावमात्र लौकिक है । वैसे तो वे प्रभु और उनकी लीला सदा से अलौकिक 
है । अतः ब्रजाङ्गनाओं के आकर्षणातिशय-ययोतनार्थं भी कहा-“गत्यानुरागस्मित . . .” 

इसमें “प्रमदा! पद आया है । इसकी व्युत्पत्ति है 'प्रकृष्टो मदो यासान्ताः प्रमदाः ।' 


- मद में मोहकता है । यह नारीव में स्वभावसिद्ध है। वह भी ब्रज को नारियों में, वह भी फिर 


अङ्गना “प्रशस्तानि अङ्कानि यासान्ताः' वह भी श्रीकृष्ण में, उनकी ही लीला से आक्षिप्त चित्त 
प्रमदाएँ । यों प्रकर्ष की पराकाष्ठा हो गयी । इस पर भी यह और विशेषता कि इनका चित्त, 
देह, गेह्‌, स्वजननेह से हटकर श्रीकृष्ण परमात्मा में आकृष्ट हो गया । और चाहिए ही क्या ? 
अनृत, मायामय संसार से चित्त हटकर उनमें फंसे, यही तो होना चाहिए । बड़े-बड़े अष्टाङ्गयोग 
युक्त योगी इसीके लिए लालायित रहते हें। सिद्ध महात्मा जप, तप, ध्यान से इसी एक बात 
को निरन्तर चाहा करते हें । पर धन्य है, उन ब्रजाङ्गनाओं को, जिन्होंने योग से भी दुलभ तत्व 
को भोग से प्राप्त किया। श्रीश्यामसुन्दर मनमोहन की आभा में, सौन्दर्यं झलक में उनका 


चित्त ऐसा उलझा कि फिर उलझा ही रह गया । अतएव वह प्रमदा भी हें। अर्थात्‌ इसी 
कारण प्रक्ृष्ट मद-हर्षेवाली होने से वे प्रमदा हें । 

सचमुच इससे बढ़कर और हर्ष का स्थान कौन होगा ? औपनिषद्‌ विज्ञान भी ऐसा 
है-“प्रमोद उत्तरः पक्षः” अर्थात्‌ प्रिय, मोद, प्रमोद और आनन्द ये आनन्दमय ब्रह्म के एक अङ्ग 
हें। ये सब योनियों में अनुभूत होते हें । देवादि में भी ये अनुभूत हें। ये ही आनन्दसिन्धु 
शुद्ध ब्रह्म के चिह्न हें । ये जहाँ से आते हैं, वहीं आनन्दसिन्धु है। तब आनन्दसिन्धु बल्देवबन्धु 
में आक्षिप्तचित्त होकर गोपाङ्गनाएँ प्रकृष्ट हषं या मोदवाली हों, इसमें कहना ही कया ? 
पूर्वोक्त श्रीवल्लभाचार्यजी के अभिप्रायानुसार जव लीला-शाक्ति ने 'ताप' को वाहर ही रोक 
दिया, तब वे सुतरां प्रमदा हो गयीं । यों उनका कथन भी ठीक हुआ । 

एक दूसरा भाव-“आकृष्टचित्ताः प्रमदा रमापतेः” श्रीब्रजदेवियाँ स्वयं सुन्दरी हें 
वे साधारण किसी व्यक्ति के गत्यादि से आक्षिप्तचेता न होंगी । अतः विशेष हेतु दिया- 
“रमापतेः-लक्ष्मीपतेः गत्यादिभिराक्षिप्तचित्ताः” अर्थात्‌ ब्रजाङ्गनाजन के आकृष्ट होने में 
ललित गति, मधुर आलाप आदि किसके ? तो 'रमापतः' लक्ष्मीपति के । इससे आक्षिप्त- 
चित्तता का समर्थन किया। जब श्रीरमा का भी मन आकृष्ट हो गया, जिसने गुण-दोष को 
तौलकर उन्हें पति बनाया है, तव मुग्ध ग्वालिनियों का तो कहना ही क्‍या? समुद्र- 
मन्थन के समय श्रीरमादेवी प्रकट हुई। उस समय वहाँ प्रायः सभी देव, ऋषि आदि 
उपस्थित थे ओर उसे चाहा भी सव ने। परन्तु श्रीरमा ने स्वथंवर किया । उसने किसी में 
कोई दोष, तो किसी में कोई त्रुटि पायी । एक निर्दोष मिळे तो विष्ण भगवान्‌, पर ये उसे 
चाहते ही नहीं- 


“क्वचिच्चिरायुननं हि शीलमङ्गलं क्वचित्तदप्यस्ति न वेद्यमायुषः । 
यत्रोभयं कुत्र च सोऽप्यमङ्गलः सुमङ्गलः कदच न काङ क्षते हि माम्‌ ॥” | 
(भाग० स्कं० ८, अ० ८, इलो० २२) । 


अर्थात्‌ इन देवादि में कोई (मार्कण्डेयादि) दीर्घायु अवश्य हे, पर स्त्रीजन को प्रसन्न 
करने के उपयुक्त शीळ और मङ्गल इनमें नहीं । तथाच किसी में (हिरण्यकडिपु आदि में) यह 
विशेषता है, तो उनकी आयु का कुछ ठिकाना नहीं । किञ्च श्रीमहादेव आदि में ये दोनों बातें 
हें, पर वे रूप और वेश आदि से अमङ्गल बने हें और कोई (विष्णु ) उक्त दोनों बातों के साथ 
सुमङ्गल भी हें, पर वह मुझे चाहते ही नहीं । शङ्कर अनन्त, अखण्ड हें, पर उनका वेश विलक्षण 
अमङ्गल है । विष्णु में सब बातें हें, पर वे मुझे चाहते ही नहीं । अच्छा, ये न चाहें, में तो इन्हें 
चाहती हूँ । यह निश्‍चय करके लक्ष्मी ने श्रीविष्णु के गले में वरमाला पहना दी । 

भगवान्‌ भक्तपराधीन हें । भक्त उन्हें जसा नाच नचायें, नाचते हें। भकत भगवान्‌ 
को वन्यमाल पहनाता है, वह सूख भी जाती है, पर भगवान्‌ उसे उतारते नहीं, क्योंकि वह प्रिय 
भक्त की पहिनायी हुई है । यद्यपि भगवान्‌ के अङ्ग-सङ्ग से कोई भी वस्तु म्लान नहीं होती 

नहीं । वह भगवान्‌ की दक्षिणावत्तं सुवर्णरोमराजि पर सूखी हो जाने से कुरकुराती है। 
वक्षःस्थल के दोनों ओर वह चुभती है तव भी भगवान्‌ उसे उतारते नहीं--- 


“पर्य्युष्टया तव विभो वनमालयेयं संस्पाद्वनी भगवती प्रतिपत्निवच्छी: । 
यःयुप्रणीतममुयाहंणमाददत्नो भूयात्सदाङः ध्यिरशुभारायधूमकेतुः ।।” 
(भाग० स्कं० ११, अ० ६, इलो० १२) 


अतः भगवान्‌ ने निरपेक्ष होने पर भो भक्तजनवइ्यतावश लक्ष्मीजी को स्वीकृत किया । 
इस प्रकार सर्वजगदविष्ठात्री देवी लक्ष्मी ने खूब परीक्षा करके भगवान्‌ को वरा और उनके 
चरणों में ऐसी अनुरक्त हुई कि अपनी स्वाभाविक चञ्चलता को छोड़कर सदा के लिए अचला 
हो गयीं-“चलापि यच्छीन जहाति यत्पदम्‌” ऐसे लक्ष्मी को भी मुग्ध करनेवाले इयामसुन्दर के 
गति-विभ्नम आदि से ब्रजदेवियाँ कंसे वश न हों ? 

भगवान्‌ के प्रति गोपियों के वशीकार में एक दूसरा यह भी हेतु है कि सवं सोन्दये- 
माधुर्य-सम्पदधिष्ठातृ महाशक्ति श्रीरमा हें । उसके पति-अध्यक्ष-भगवान्‌, उससे भी अधिक 
अनन्त सोन्दर्य-माधुर्य-सुघाजलनिधि हें, अतः उनकी ललित गति आदि से गोपाङ्गनाओं का 
मन आक्ृष्ट हो गया । यह एक और तरह की 'रमापति' पद की साभिप्रायता हुई । इसके 
अतिरिक्त 'रमा' श्री रासेइवरी राधा का ही नाम है-“रमयति श्रीकृष्णं या,सा रमा' इस व्युत्पत्ति 
से श्री कृष्णचन्द्र भगवान्‌ को रमण करानेवाली तो राधा ही हें । लक्ष्मी विष्णु को रमण कराती 
हैं । यह वैकुण्ठ की वात है, ब्रजरस की नहीं । 'रासपञ्चाध्यायी'में श्री कृष्ण से सम्वद्ध ्रजरस का 
वर्णेन है । इस दृष्टि से रमापति या राधापति अर्थात्‌ श्रीराधा के प्राणधन श्रीकृष्ण भगवान्‌ 
को उन गति-विलासादि से श्रीराधा, सखी आदि आक्षिप्तचेता हुई । प्रेमप्रमत्त श्रीब्रजाङ्गनाएँ 
भगवान्‌ को इन लीला, गति, स्मित, विस्म, विहार आदि से तदात्मिका हो गयीं । वे भूल गयीं 
कि हम कृष्णप्रणयप्रमत्त गोपाङ्गना हें और उन्हें दृढ़ निश्चय हो गया कि हम कृष्ण ही हें । फिर 
वे भो वेसी ही लीलाएँ करने लगीं । एक कहती है-सखि ! देख, में कृष्ण हूँ, मेरी गति देख । या 
तन्मयी होकर वही सव करने लगीं-“तास्ता विचेष्टा जगृहुस्तदात्मिकाः” । यद्यपि दासी 
स्वामी की चेष्टा का अनुकरण करे, यह्‌ दोष है, ऐसा करना अनुचित है । परन्तु ब्रजाङ्गनाओं 
का इसमें कोई दोष नहीं, क्योंकि वे प्रभु नटनागर की इन लीलाओं से आक्षिप्तचित्ता हें । 
उन्हें पता ही नहीं कि वे कहाँ, कब, क्या कर रही हें। जेसा-जेसा लीलाशक्ति कराती है, वेसा- 
वैसा वे करती हें। भाव यह कि कहाँ तो इन व्रजदेवियों की यह स्थिति कि श्रीमुरलीमनोहूर 
श्यामसुन्दर के पादारविन्द की दिव्यनखमणिचन्द्रिका की एक छटा के दशन प्राप्त होने से अपने 
को कृतक्कत्य मानती हें । ऐन्द्रपद, ब्राह्मपद तक के ऐर्वर्य-सुखों को उस पर न्योछावर करती हें 
और कहाँ यह स्थिति कि उन्हीं श्रीमदनमोहन भगवान्‌ से पादसंवाहन तक करायें । यह उसी 
सोभगमद की महिमा का प्रभाव था जो श्रीब्रजदेवियों को अपना दास्यभाव भूल गया और यह 

गर्व उत्पन्न हो आया कि वे श्रीघनश्याम हम पर मुग्ध हें, हमारे हाथ की कठपुतली हें, हम जो 
करायेंगी, सो करेंगे । यह सव उसी लीला से उन भावों ने उन्हें वैसा करने को प्रेरित किया । 
कोई महानुभाव यह मानते हें कि 'तास्ता विचेष्टा जगृहुस्तदात्मिकाः' से यह भाव व्यक्त 
होता है कि भगवान्‌ श्रीलीलाविहारी की उन-उन लीलाओं ने ही श्रीब्रजाङ्गनाओं को स्ववदा 
करके उनके द्वारा अपना (लीला का) सम्पादन कराया | भाव यह कि कहीं भावुक भाव को 
ग्रहण करने चलता है, तो कहीं भाव स्वयं भावुक को ग्रहण कर लेता है । गोपीजन 'क्ुष्ण- 
ग्रहगृहोतात्म(' हें, विमुग्ध हें, जसे उनमें कोई प्रेतादि आविष्ट हो । यह्‌ इन्द्रियाँ, मन ग्रह हें 
जीवात्मा को ग्रह की तरह परेशान करते हें । फिर ग्रह भी अतिग्रह से गृहीत हें । रूप, रस, 


हें । एक गृहपति को, रूपादि विषयों से अतृप्त वहुत-सी सपत्नियाँ जैसे नोचती हें, सताती हें-- 


जीवात्मा को रूपादि विषयसंसक्त इन्द्रियाँ वेसे ही सताती रहती हें । श्रीनृसिह भगवान्‌ से 
प्रह्माद ने यही कहा-- 


“जिह्वंकतोऽच्युतत विकर्षति माऽवितुप्ता शिइनोऽन्यतस्स्वगृदरं श्रवणं कुतदिचत्‌ । 
घ्ाणोऽन्यतइचपल दृक्‌ क्व च कर्मशक्तिबह्वथः सपत्न्य इव गहर्पात लुनन्ति ।” 
(भाग०, ७ स्कं०, & अ०, ४० इलो० ) 


इस तरह जीवात्मा को इन्द्रियां और उन्हें विषय, चुम्बक जसे लोहे को 


खींचे, खींचते हें। परन्तु जव यह ऋृष्णग्रह से गृहीत होता है, तव ये सव कूच कर जाते 
हें। यह ऊँचे लोगों की वात है। नहीं तो इधर हम चाहते हें कि किसी तरह यह 


मन उस क्रष्णग्रह के चक्कर में आ जाय पर जरा भी नहीं फॅसता । न वे ही फंसाते हें और न 
यही फंसता है । उधर यह हाळ कि नहीं चाहते कि यह उनमें फंसे, पर वह ग्रह जवर्देस्ती फंसाता 
है और ऐसा पकड़ता है कि फिर लाख प्रयत्न करने पर भी छोड़ता ही नहीं । ब्रजाङ्गनाएं उसी 
उच्च कोटि की हैं । 'लीला” ने स्वयं इन्हें गृहीत किया । यह्‌ ब्रज का महत्व है। ब्रज की 
साधारण स्त्री भी 'रमा' है, वृक्ष कल्पतरु हें, जल अमृत है और श्रीब्रजाङ्गनाएँ तो रमा-पूज्या 
हें, क्योंकि उन्हें श्रीकृष्ण ने हठात्‌ और स्वयं ग्रहण किया है, वे प्रमदा-प्रकृष्टमदा हैं, श्री इयाम- 
सुन्दर नटनागर की सखी हें । ऐसी स्थिति में लीला ने स्वयं ही इन्हें ग्रहण किया । यह प्रभुकत्‌ँक 
अनुकम्पा है । अतः “तास्ता विचेष्टा एव ता जगृहुः अर्थात्‌ गोपाङ्गनाओं ने उन-उन विचेष्टाओं 
को ग्रहण नहीं किया, अपितु उन-उन चेष्टाओं ने-लीलाओं ने-स्वयं ही उन्हें ग्रहण किया । 

मल बात तो यह है किबे तदात्मा पहले ही हो चुकीं । श्री श्यामसुन्दर की लीला में 
आसक्तचेता पहले ही हो गयीं । अनुकरण में तभी स्वाद आता है, जब अनुक्ता तदनुसंपृकत हो 
ले, भेद मिट जाय, अभेद हो जाए । इसके लिए पवित्र वातावरण हो, एकान्त सेवन हो । विपद्‌- 
संहारी, गर्वापहारी, रसिकविहारी का भृङ्खी-कीटन्याय द्वारा अनुसन्धान हो। उनके कोटि- 


श्रीरासपञ>चाध्यायी २३५ 


कोटि कन्दर्पदर्घदलनपटीयान्‌ लोकोत्तर लावण्यभरनिर्भर श्रीमुखारविन्द का अनुसन्धान हो 
और उनकी लीला, तत्परिकर आदि का अनुसन्धान हो, इन सव के समुचित स्वरूप में होने पर 
आवेश होता है, वही सच्चा है। उसी समय आनन्दघन घनश्याम अपने कमलनयन से उसे 
निहारकर निहाल कर देते हें । सदा के लिए अपना लेते हें । यह वात “रागानुगा' भवित से ही 
शीघ्र सिद्ध होती है। इसीलिए लौकिकता, कान्तभाव, औपपत्य तक श्रीरूपगोस्वामी आदि 
अङ्गीकृत करते हैं। जल की मधुरता में औपपत्य नहीं कहा जा सकता । तात्पर्ये यह कि 
लौकिकता के भाव की अधिकता से अधिकता होती है। उससे अत्यन्त उत्कण्ठा होती है । 
उत्कण्ठा से परमानुराग का उदय होता है । उसीसे तदात्मकता होगी । तभी 'लीला' स्वयं 
ग्रहण करने को दौड़ पड़ेगी । तभी ज्ञात होगा कि कंसे रमापति की विचेष्टाओं से गोपाङ्गनाएं 
परिगृहीत हुई । 

श्रीकृष्ण को ललित गति, स्मित, सानुराग ईक्षण, विविध मनोरमालाप और विहार, 
इनसे गोपसीमन्तिनियों का चित्त उनमें खिच गया । वे आनन्दसिन्धु में निमग्न हो गयीं । 
तन्मयता प्राप्त होने पर उन-उन चेष्टाओं को करने लगीं । चेष्टानुकरण में तन्मयत्ता की 
आवश्यकता है । श्रीभगवान्‌ की लीला रोम-रोम में जव स्थायीभावापन्न हो जाय, तव अनुकरण 
किया जाता है । भक्तं भी अनुकरण कर सकता है अथवा लीला ही जव उन्हें स्वयं गृहीत कर ले, 
तव अनुकरण हो सकता है । जँसे कहीं भक्त भगवान्‌ को ग्रहण करता है, तो कहीं भगवान्‌ ही 
उसे ग्रहण करते हेँं। यहाँ उन लीलाओं ने गोपप्रमदाओं को गृहीत किया, इसका अधिक 
स्फुटीकरण इसमें है-- | 

“गतिस्मितप्रेक्षणभाषणादिषु प्रियाःप्रियस्य प्रतिरूढ्मूत्तयः । 
असावहन्त्वित्यबलास्तदास्मिका न्यवेदिषुः कृष्णविहारविस्रमाः' 
(भाग० १० स्कं०, ३० अ०, ३ इलो० ) 

गोपसुन्दरियाँ उस समय अपनी गति से हंस, सिह और गजेन्द्र को भी लजाने लगीं, 
उनका मन्द हास काम को भी विस्मय उत्पन्न करने लगा । ऐसे ही प्रेक्षण, भाषण आदि हुए । 
उनके स्वरूप में गोपललनाओं के मन आदि तल्लीन हो गये । ऐसा अद्भुत अनुरागोद्रेक अन्तः- 
करण की कोमलता का योतक है । यहाँ अन्योऽन्यात्मकता का वर्णन है । पहले स्मित आदि. 
स्थिर हुए, फिर वे लीला आदि के साथ गोपरामाओं में प्रतिविम्वित हुए और उनका इनमें प्रति- 
विम्बन हुआ । गोपाङ्गनाओं के भन, इन्द्रियों में गति, स्मित आदि आरूढ़मूत्ति हुए, फिर गति, 
स्मित आदि में गोपाङ्गना चित्त आदि प्रतिरूढ़मूत्ति हुए, परस्पर एक्य हुआ । यों श्रीनन्दनन्दन 
वंशीधर प्रभु का स्वरूप और लीला ब्रजदेवियों के मन, बुद्धि, अन्तःकरण, रोम-रोम में प्रविष्ट 
हुई ।. . . मूत्ति-कार्यकारणसंघात-अन्तरात्मा प्राणों में प्रतिरूढ़ हुई । श्रीभगवान्‌ और उनको 
लीळा श्रीब्रजदेवियों में और श्रीत्रजदेवियों के भन, बुद्धि, चित्त, अहङ्कार आदि भ्रीभगवान्‌ और 
उनकी लीला में प्रतिरूढ़ हुए । एक यह भी बात है कि उस समय वहाँ भ्रीगोपियों को भगवान्‌ 

का प्रत्यक्ष दशन अथवा उनकी लीला का ही प्रत्यक्ष दर्शन तो है नहीं, फिर श्रीकृष्णमूत्ति में यह 
सब प्रतिरूढ़ कंसे हुआ ? तव इस पर यह समझना चाहिए कि पहले श्रीकृष्ण और उनकी लीला 
आदि श्रीगोपरामाओं में-उनके मन, बुद्धि में प्रविष्ट या आरूढ़ हुए, फिर स्वान्तस्थ अथवा 
स्वान्तःप्रत्यक्ष श्रीकृष्ण तथा तल्लीला में श्रीगोपाङ्गनाएँ और तन्मनोबुद्धधादि प्रत्यारूढ़ हुए । 
तभी “असावहन्त्वित्यवला:” यह कथन सङ्गत हुआ । 
इस तरह जब अन्योऽन्य की एकता हो गयी-श्रीरयामसुन्दर की ब्रजाङ्गनाओं से और 
ब्रजाङ्गनाओं की श्रीश्यामसुन्दर से एकता हो गयी-अभेद हो गया, तब श्रीगोपवाला कहती हें- 
'देखो सखि, हम ही कृष्ण हें।' यह तन्मयता कंसे? तव कहा-'अबलाः' (नारी) वलहीन 
हें। श्री मोहन मुरलीमनोहर के विरह में शक्तिहीन हो गयीं । धैर्य रखना बळ का काम है। 
उसके बिना धैय कंसा ? जरा से विप्रयोग में भी आँख डबडवा आती है-आँसू आ जाते हैं । 
इतना अधेये यद्यपि गुण नहीं, पर यहाँ का अधेय महागुण है । श्रीश्यामसुन्दर के वियोग में 
जितनी ही व्याकुलता हो, तड़फड़ाहट हो, उतनी ही अधिक तन्मयता होती है । नारी धैर्यवलशून्य 
होने से शीघ्र व्याकुल होती है । इनका हृदय बहुत कोमळ होता है । इसी कोमलता के कारण 
वे प्रेम को अधिकारिणो हेँ। फिर व्रजाङ्गना[ओं की कोमलता का तो कुछ ठिकाना ही नहीं । 
इसी तन्मयता और कोमलता के कारण वे भेद नहीं जान सकी । इनमें और श्रीकृष्ण में परस्पर 
प्रतिबिम्ब से अभेद हो गया, तव युक्त ही कहा गया-'असावहन्त्वित्यबलाः' । 
अथवा एसी दुर्लभ स्थिति-श्री कृष्ण परब्रह्म के साथ तादात्म्यापत्ति की प्राप्ति-निर्वलता 
से कंसे होगी ? यह तो वड़े वल का काम है । तव कहा-'अबलाः-अः वासुदेवः बलं यासान्ताः'। 
अर्थात्‌ भगवान्‌ वासुदेव ही जिनका सवसे बड़ा बळ है, वे ब्रजाङ्गनाएँ 'असाबहम्‌' इत्यादि कहने 
लगीं । वस्तुतः जगत्‌ के सव वल-धन, बिद्या, सौन्दर्य आदि को छोड़कर श्रीकृष्णचन्द्र आनन्द- 
कन्द नन्दनन्दन को ही जिसने अपना सर्वोपरि वल बनाया-वही अभिन्न होता है । तभी तो उन 
अवला-ब्रजबाला में अभेद हुआ। तभी उन्होंने कहा-'असावहम्‌', अथवा 'अः-वसुदेवः 
बलम्‌-प्राणा यासान्ताः' । अर्थात्‌ वल का भी मूल है घ्राण, भगवान्‌ वासुदेव ही जिनके 
प्राण हैं, वे ब्रजाङ्गनाएँ 'अबला' हुई । इस तरह श्रीकृष्ण के अनुकूल और श्रीकृष्ण के ही आधार 
पर कायिकी, वाचनिकी को, मानसी समस्त चेष्टावाली ब्रजदेवियाँ 'अबला' टहरीं । जिनके 
भगवान्‌ वासुदेव ही मन, बुद्धि, अन्तरात्मा, रोम-रोम के सर्वस्व हें, उन व्रजवालाओं को उनके 
बिना , प्राणस्थानीय उनके बिना, केसी अन्य अवधानता ? अतः सर्वत्र उनका अवलोकन 
करती कहती हेँ-'में कृष्ण हूँ ।' 
यह स्थिति वेशभूषा आदि से भी अनुकरण करा देती है। रस के उद्रेक में नायिका 
नायक को लीला का अनुकरण करती है । यही स्थिति “मधुरिपुरहमिति भावनश्ञीला” इस 
रसिकेन्द्रचूड़ामणि श्रीजयदेव के गीत में पायी जाती है। एक बार श्रीराधा प्रतीक्षा कर रही 
थी-बाट जोह रही थीं, अपने प्राणधन त्रिभुवनमोहन मुरलीमभोह्र की । उसी समय उन्हें 

एक विशिष्ट अवस्था में 'मधुरिपुरहम्‌' का अनुसन्धान हो आया । यह भावना का फल है। 
वस्तुतः यहाँ तो इन ब्रजमहिलाओं के वाहर-भीतर श्रीसाँवरिया गिरिधारी ही विराजमान हें । 
अत: यहाँ तो यह व्यवहार स्वाभाविक है । 
श्रीराधा और श्रीकृष्ण एक ही हें, दो हें ही नहीं । कल्पना करो-दो शीशी हें, एक दयाम, 

एक गौर | श्याम शीशी में गौर रस भरा है और गौर शीशी में श्याम रस भरपूर है । श्रीराधा 
रसमयी गोर शीशी हें, वह काँच की नहीं, रस की ही वनी है। वेजात्य की यहाँ कल्पना 
ही नहीं । उसमें श्यामरस भरपूर है। ऐसे ही श्रीकृष्ण इयाम शीशी हें। अतः उभय उभय- 
भावात्मा, उभय उभयरसात्मा है । यहाँ कुछ व्रजाङ्गनाएँ राधांशभूता हैं । अंश भी बहुत ही 
स्वल्प है। राजराजेश्वरी श्रीरासेइवरी राधा के पादारविन्द की नखमणि ज्योत्स्ना की छटा 
का एक स्वल्प भाग, तद्भूता ब्रजाङ्गना तद्रूप होने के नाते अपने को अभिन्न मानती हैं । इस 
प्रकार भावना से भी अभेद होता है। वस्त्राभरण से भी व्रजाङ्कनाएंँ अपने को ऱ्यामाभिन्न 
समझती हें । उन्होंने जो नीळ निचोल पहना है, वक्षोज में जो मृगमद लेपा है, वह सव श्याम ही 
है। भीतर-वाह्र श्याम ही श्याम है । किसी भावस्निग्ध का बड़ा ही सुन्दर सूनत है- 

'श्रवसोः कुवलयमक्ष्णोरज्ञजनम्‌रसोमहेन्द्रमणिदाम । 

वृन्दावनतरुणीनां मण्डनमखिलं हरिजयति।' 
ब्रजवालाओं ने अपने कानों में नीलकमल के 'कर्णफूल”, नेत्रों में अञ्जन और हृदय में नीलवण 
की महेन्द्रमणि का हार पहना है। लोग समझेंगे, उन्होंने इन वस्तुओं से अपना शङ्कार किया 
है। पर वात ऐसी नहीं । उन्होंने इन श्यामवर्ण की वस्तुओं को धारण करके प्राणधन इयाम- 
सुन्दर को ही धारण किया है। उनका तो अखिल मण्डन-समस्त श्शुङ्गार-एकमात्र 'श्रीहरि' 
ही हूँ। वे इन सोने-चाँदी के कंकड़, पत्थर के भूषणों को नहीं पहनतीं । अपने कानों में उन्होंने 
जिस इयामसरोरुह को सजाया है, वह साधारण सरोरुह नहीं, अपितु, पूर्णानुरागरससारसमुद्भूत 
है । कमल का नाम प्कुज है, वह पङ्क-कीचड़ से उत्पन्न होता है । पर जिस पङ्कज को उन्होंने 
धारण किया है, वह साधारण मिट्टी की कीच में नहीं उपजा, वह पूर्णानुरागदुग्धसरोवर को कीच 
में उपजा है। जब सरोवर दूध का, तव उसकी कीच नवनीत (मक्खन) की होगी । जव 
भूपद्धूज लोकातिशायी सोन्दर्य-सोगन्ध्य-सम्पन्न होता है, तव पूर्णानुरागरससारसमुद्भूत सरसिज 
के सौरभ्यादि की कीमत कौन आँके ? एसे ही ब्रजबालाओं ने यह साधारण करिखा आँखों में 
नहीं लगाया, अपितु, उस सोन्दर्य-सुधाजलनिधि श्रीघनञ्याम को ही सदा के लिए अपने नेत्र- 
निकुञ्ज में निवास दिया है । श्रीगुसाई जी ने भी ग्रामवधूटियों की उक्ति में कहा है-'जो पाइय 
माँगे विधिपाही, सखि राखिय इन नेनन माँही ।” उन ग्रामवधूटियों की तो यह वासनामात्र थी 
कि-यदि हमें ब्रह्मा वर देने को प्रस्तुत हों, तो हम यह वर माँगे कि इन भगवान्‌ श्रीराम को 
अपने नेत्रों में पथराकर रखें, पर इन ब्रजवधूटियों ने तो यह साक्षात्‌ ही कर दिखाया । अथवा 
श्री कृष्णपादपद्मपराग को ही इन्होंने अञ्जन बनाया । 

इस प्रकार व्रजवनिताएँ अपने को श्रीवयामसुन्दर से ही भूषित करती थीं । उनकी 
दृष्टि में इसके अतिरिक्त किसी भी आभूषण को पहनना अत्यन्त ही हेय है। जेसा कि एक 
स्थल में उनकी स्पष्ट उक्ति है-- 


“ईदृशा पुरुषभूषणेन या भूषयन्ति हृदयं न सञ्जुवः। 
घिक्‌ तदीयकुलश्ञीलयौवनं धिक्‌ तदीयगुणरूपसम्पदः ।” 
ऐसे सिद्धान्त की ब्रजाङ्गनाओं ने वाहर-भीतर सर्वत्र श्रीश्यामसुन्दर प्राणधन 
को. ही धारण किया । इस प्रकार का तादात्म्य श्रोगोपाङ्गनाओं को हुआ। अन्यत्र 
तादात्म्य आरोपित होता है, परन्तु यहाँ नहीं । अतः श्रीश्यामसुन्दर भगवान्‌ की गतिं, 
स्मित, प्रेक्षण, भाषण आदि श्रीब्रजवनिताओं में और ब्रजवनिताओं के मन, बुद्धि आदि 
श्रीञ्यामसुन्दर भगवान्‌ में आरूढ़ हुए। भगवान्‌ श्रीकृष्ण के साथ यों अभिन्नभाव से उनकी 
रसमयी कायिको, वाचनिकी, मानसी लीला से, विहार से उनमें जो विभ्रम उत्पन्न हुए, वे सव 
ब्रजदेवियों में उत्पन्न हुए । श्रीनवलकिशोर की सभी चेष्टा-गति, भाषण, दर्शन आदि-जो-जो 
थीं, सव इन ब्रजाङ्गनाजन में प्रस्फुटित हुई । इतना ही नहीं, बल्कि इतनी ऐक्यापत्ति हुई कि 
इन ब्रजरमणियों की लीला से श्रीराधाविहारी का विश्नम हुआ-“श्रीकृष्णबिहारस्यबिस्रमो 
याभ्यः । अनुकरण पूरा उतरा, सर्वथा तन्मयता अथवा लीलाओं ने गोपरामाओं को वलात्‌ 
गृहीत किया यों “गतिस्मित” इत्यादि सङ्गत हुआ । 
यहाँ एक भाव यह भी है-श्रीवल्लभाचार्यजी ने अणुभाष्य में कहा है-किसी भावुक के 
चिन्तन से जो अभेद होता है, यह एक सञ्चारीभाव है। इसमें तीन अवस्थाएँ होती हें । यहाँ 
“छान्दोग्योपनिषद्‌ का यह प्रसङ्ग उदाहरण है-“अहमेच पुरस्तात्‌” इत्यादि अर्थात्‌ पहले भावुक 
को जगतू की ओर अपनी भी विस्मृति हो जाती है । फिर केवल अपनी ही स्मृति रहती है- 
“अहमेव पुरस्तात्‌ दक्षिणतश्चोत्तरेण” वह सम्पूर्ण विश्व में अपना ही अस्तित्व देखता है। 
दूसरी स्थिति में वह भगवान्‌ को ही सर्वत्र देखता है-“भूसेव पुरस्तात्‌, भूसेच'” । अन्त में तीसरी 
स्थिति-“अहमेव पुरस्तात्‌'' या “आत्मेचोपरिष्टात्‌’' की होती है । अर्थात्‌ में ही अथवा आत्मा 
ही सकंत्र भरपूर है, यह भावुक ज्ञानी को अन्तिम निइचय होता है । 
भगवान्‌ ने कहा है-- 
“मद्गुणश्रुतिमात्रेण मयि सवंगुहाशये । मनोगतिरविच्छिन्ञा यथा गङ्भाम्भसोऽम्बुधो ।” 
मेरे गुणों के श्रवण करने से-मेरी लीला से भावुक के चित्त की सर्वाधिष्ठान 
मुझमें गति होती है। जसे गङ्गा का जळ समुद्र में जाता है, भावुक का चित्त वैसे मेरी ओर 
प्रवाहित होता है। भावुक के द्रुत चित्त की यह स्थिति है । चित्त को द्रुतता उसकी निर्मळता 
पर निर्भर है । “भक्तिरसायन'' में कहा है-जल के प्रधान स्थान 'टंकी' आदि में रंग छोड़ने से 
वह जहाँ-जहाँ स्पष्ट होगा-अपने में रंग लेगा ; जहाँ-जहाँ वह रंगीन जल निकलेगा-कल आदि. 

के ट्वारा-वहाँ वह जिस जिस पर पड़ेंगा-अपने रंग में मिला लेगा । सभी का बाह्य और 

आभ्यन्तर दर्शन-ग्रहण-अन्तःकरण से ही होता है। वह यदि लाक्षा की तरह या 'टंकी' के 

सदुश शयाम रंग में रंगा है तो अव जो भी उससे गृहीत होगा चाहे वह आन्तर, वाह्य, पुरस्तात्‌, 

उपरिष्टात्‌, हरित, पीत कैसा भी हो-उस रंग में रंगा जाकर ही गृहीत होगा । अतः श्रीद्याम- 

सुन्दर भगवान्‌ को अपने हुत्पुण्डरीक पर विराजित करके ब्रजाङ्गना सव कुछ इयाममय ही देखती 

हँ-“जित देखो तितं इयाममयी है ।” ब्रजाङ्गना अपने मन में विचारती हूँ-'ये लोग वावरे हें 

या हम ही वावरी हें, यह लोगों के नेत्र में विकार हो गया हैं या हम ही किसी नेत्ररोग से ग्रस्त 

हो गयी हें ! क्योंकि लोग हरे, पीले, लाळ कई रंग बतलाते हैं, पर हमें तो सर्वंत्र श्याम ही 

इयाम दीख पड़ रहा है।' इस स्थिति में-“भूमंवाधस्तात्‌ भूमंबोपरिष्टात्‌ . . .” को प्रतीति 

होती है। जव भूमा का पार्थक्य नहीं प्रतीत होता तब “अहमेव पुरस्त।दहमवोपरिष्टादहमेव 

दक्षिणतइचोत्तरेण” की ही सत्र प्रतीति होती है। इसी प्रकार तदवस्थापन्त ब्रजाङ्गना 'जंसी 

इयाम की सव लीला, वंसी ही हमारी सव लीला' ऐसा समझती हें । इस रूप से अपने को इयामा- 

भिन्न समझकर कहती हें- “में ही इयाम हूँ ।” 

जिनमें 'कृष्ण-विहार-विस्रमा (कृष्णाय विहारेण विस्रमो यासु') की वस्तुस्थिति है, 
उनकी यह बात है, अन्यों की नहीं । सभी तो श्रीराधांश समुद्भूता नहीं । जो हें उनमें ऐसा 
विभ्रम हुआ । मूल इलोक में “न्यवेदिषुः” बहुवचन है। इसका यह्‌ अभिप्राय है कि सम्पूर्ण 
अपरिगणित कोटि ब्रजाङ्गनाओं को विश्रम हुआ । सबने अपने को कृष्ण समझा । विशेषता यह 
थी कि सभी अपने को कृष्ण समझती हँ, पर अन्यों को “में कृष्ण हूँ ऐसे 'म से युक्त समझती 
हें। तथा च समझाती हें-'सखि, हम तो तुम्हारे पास ही हें, हमारे विप्रयोग से तुम बयों इतनी 
म्लान हो रही हो ?” इसपर समझाई जानेवाली सखी समझानेवाली से कहती हें-'सखि, तुम तो 
सखी हो, कृष्ण नहीं ।' तब वह उत्तर में कहती हें-'नहीं, तुम सखी हो, में तो कृष्ण हूँ ।' यों वे 
एक दूसरी को समझाती हें और अपने को सव श्रीकृष्ण समझती हें तथा दूसरी को सव सखी 
जानती हें। इस प्रकार वे व्रजाङ्गना विभ्मान्वित हुईं । यहाँ एक यह भी प्रइन उठता है कि 
श्रीञ्यामसुन्दर भगवान्‌ के विहार से इन्हें यह विश्रम हुआ है, अथवा श्टङ्गाररसाक्रान्ततावश 
अपने चित्त की अनवस्थि से उन्हें यह भावना हुई कि-“हम कृष्ण हें।” इस पर यही समझना 
चाहिए कि अधिकारानुसार पात्रों में भावना की उद्भूति होती है। इनमें किसी को श्रीकृष्ण 
विहार-विभ्वम से तो किसी को श्शृङ्गाराक्रान्तता से विम्रम हुआ । वाकी विश्रम सवको हुआ- 
“में हो कृष्ण हूँ ।” 
“अन्तहिते भगवति सहसेव ब्रजाङ्गनाः । अतप्यंस्तमचक्षाणाः ॥। 
भगवान्‌ श्रीकृष्ण के अन्तहित होने पर गोपरामा बहुत विह्वल हुई । उनका चित्त 

अपने प्राणधन की गति, अद्भुत्‌ अनुराग, काममदभञ्जक स्मित, आकर्षक विश्रम, मनोरमाळाप 
से उनमें सवंदा के लिए आकृष्ट हो गया । भगवान्‌ ने अपने इन स्वाभाविक गति, स्मित आदि से 

बलात्‌ उनके चित्त को अपने में खींच लिया । प्राणवियोग में मरण होता है । श्रीकृष्ण तो प्राणों 
के भी प्राण हें, फिर उनके वियोग में व्रजसुन्दरियों का जीवन कंसे रहा यही अचरज है । उस 
समय उनके लिए परमाह्नादकर शारद पूर्णचन्द्र भी सूर्य के यदा प्रलयकालीन तीब्र सूयों के सदृश 
परम तापक हुआ । प्रलयकाल में नीचे से सङ्कर्षण-ज्वाला उठती है, ऊपर से त्रयोदश 
प्रचण्ड चण्डांशु तपते हेँ। शारद पूर्णचन्द्र शीतल, कोमल, मधुर, आह्वादकर होता है। परन्तु 
यही वियोगियों के लिए उक्त प्रलयकालीन सङद्भूर्षण-ज्वाला, त्रयोदशादित्य के सदुश परम 
सन्तापक होता है। व्रजवामाओं के लिए श्रीकृष्णचन्द्र रूप पुर्णचन्द्र के वियोग में प्रलय-सा - 
उपस्थित हो गया । निश्चय था कि शीघ्र ही उनके प्राणपखेरू उड़ जाते । इस सन्ताप-स्थिति 
को दूर करने के लिए ही श्रीरमापति ने अपनी गति आदि से उनके चित्त को अपने में आकृष्ट कर 
लिया, क्योंकि चित्त रहें, तो देहानुसन्धान हो। भगवान्‌ ने गोपरामाओं को सन्ताप-सू्य से 
बचाने के लिये ही अपने गत्यादि से उनके चित्त को खींच लिया, अतएव “आक्षिप्तचित्ताः 
प्रमदा: कहा गया । 
अथवा “आक्षिप्तचित्ताः प्रमदाः’ का अर्थ है-“अपने प्राणधन इयामघन को ढूंढने के 
लिए ब्रजरामाओं ने अपने मन को प्रोत्साहन देकर निकाल दिया कि हे मन ! घ्राणधन प्रियतम 
का पता नहीं ओर तुम यहाँ इस वियोग में शान्ति से बेठे हो जाओ उनका पता लो।” यों 
तिरस्कारपुर्वंक चित्त को निकाल दिया, फेंक दिया । इस तरह आक्षिप्तचित्तता वनी । जब 
चित्त ही नहीं, तब ताप का अनुभव केसा ? ब्रजवालाएँ श्रीकृष्णचन्द्र आनन्दघन को प्राप्त करके 
'प्रमदा' बनी हैँ । उन्हें अपने इस प्रमदात्व-हर्षंप्रकर्ष-अथवा मद-प्रकर्ष के कारण अपने इन्द्रिय- 
ज्ञान तक का पता नहीं । वे प्रेमोन्माद में, संयोग में भी ऐसी वियोग की भावना किया करती हें । 
वसे तो उन्हें रोम-रोम में श्रीकृष्णसंयोग प्राप्त है। अतः यह प्रेमोन्माद में वियोग-भावना 
है । वे तो एक प्रकार से प्रियमय ही हैं, केवळ 'वरफ-पूतरी सिन्धुविच रटत पियास पियास' 
को स्थिति है। बरफ की पूतरी में भीतर, बाहर, मध्य में जळ ही जल है। वह स्वयं भी जल ही 
है । इसी प्रकार श्रीप्रिया-प्रियतमको परस्परमेंसदा प्रेम की भूख रहती है-'हाय प्रेम नहींमिला' 
और वे हें स्वयं प्रियतमप्रेम के स्थान सूर्य का प्रकाश अन्यत्र पर्वतादि में कभी होने और कभी 
नहीं होने से व्यभिचरित है, पर सूर्य में वह सदा रहता है। प्रेम और प्रेमी की जाति अलग है। 
पर यहाँ तो दोनों एक ही हैं । पूतरी जल में पड़ी है, पर प्यासी मरती है, मानो अनादिकाल से 
जल नहीं मिला । यही प्रिया-प्रियतम की स्थिति है। यह अचिन्त्य, अनन्त, अखण्ड, अव्यक्त, 
प्रत्यक्‌चैतन्याभिन्न तत्व की बनी पूतरी हें। अनेक राब्दों में कह सकते हें-प्रेमामृतसिन्धु-अचिन्त्य 
रसामृतसिन्धु, पूर्णानुराग-रससारसिन्धु से दो पूतरी निकलीं-श्रीराधा, श्रीशयाम। अब इनके 
बाहुर-भीतर सर्वत्र वही प्रेमामृत आदि तत्व है। वहाँ प्रेम स्थायी है, जेसे सूर्य में प्रकाश नित्य है । 
प्रेमानन्दमहासुर्यं में कभी भी प्रेमका अभाव नहीं हो सकता । अपने स्वरूप के पूर्ण ज्ञान में पूतरी 
को प्यास ही कंसी ? पर यहु प्रेमोन्माद की स्थिति है-में प्यासी हूँ ।” पूतरी को तरह प्रिया- 

प्रियतम दोनों उस प्रेमसिन्धु में हें अनन्तानन्त अनुराग होने पर भी उसके लिए दोनों अधीर 
रहते हैं । 'इनके मिलने के मूल्य का कण भी हमारे पास नहीं? यही भाव, यही प्यास दोनों को 
सदा तड़फड़ाती रहती है। सूर्य से प्रकाश कभी जाता ही नहीं। पुतरी से जल कभी जाता 
नहीं । वंसे ही प्रेम जिनमें सदा, नित्य रहता है, उन श्रीकयामाइयाम को सदा यही भावना रहती 
है कि कव प्रेमकण मिळे । वे सदा प्रेम को चाहा करते हें, उसके लिए विकल रहते हैं, पर उन्माद 
में, अत्यन्त संयोग में सर्वाङ्गीण सम्प्रयोग के होने तथा रहने पर भी उसकी प्राप्ति की महती 
आकांक्षा बनी ही रहती है। उसके प्राप्त होने पर प्रेमोन्माद में उसे भूल जाते हें | प्रेमोन्माद- 
मूलक दो आकांक्षाएँ प्रणयी को होती हैं :-एक प्रियतम के संमिलन की अभिलाषा और दूसरी 
संयोगमूलक अनुराग की उत्कण्ठा । प्रेमी की स्थिति कुछ विचित्र रहती है, वह भजन करने की 
अपेक्षा प्रेम करना ही उत्तम समझता है। प्रयत्न नहीं करने पर भी प्रेम प्राप्त करने को तैयार 
रहता है। किसी भी तरह प्रियतम मिळे, यही उसका ध्येय रहता है। प्रेम में गुण-दोष की 
परीक्षा को या विवेक को स्थान नहीं है। कहा है--- 
“महादेव अवगुण भवन, विष्णु सकल गुणधाम । 
जाकर मन रम जाहि सन, ताहि ताहि सन काम ।।” 

श्रीअम्वा पार्वती श्रीशिवप्राप्ति के निमित्त तप कर रही थीं। उसी प्रसङ्ग पर सप्तषि उनके 
पास गये । परीक्षा के निमित्त भगवान्‌ शिव को उनके सामने निन्दा की। पर श्रीपार्वती अटळ 
निइचय लेकर बैठी थीं । वह कोई वाळू को भित्ति न थी, जो फूंक से उड़ जाती । उन्‍होंने अन्त में 
स्पष्ट कह दिया-'हूमने माना कि महादेव अवगुण-दोष-के घर हें और विष्णु सव गुणों के स्थान, 
पर जिसका मन जहाँ रम गया, उसे तो उसी से काम है।” उसे गुण-दोष देखने का समय ही 
कहाँ ? एसे ही श्री व्रजाङ्गना श्रीकृष्ण से प्रेम करती हें। उन्हें यह्‌ ज्ञान ही नहीं कि उनके 
प्रेमास्पद सुन्दर हैं या असुन्दर, गुणी हैं या निर्गृणी। वे इन सव वातों को कुछ नहीं जानतीं, 
केवळ प्रेम करना जानती हैं । किसी भकत की सूक्ति है-- 


“असुन्दरः सुन्दरशेखरो वा, गुणेविहीनो गुणिनां वरो वा। 
द्वेषी सयि स्यात्करुणाम्बुधिर्वा, कृष्णः स एवाद्य गतिमंसास्तु ।।” 
हमारे प्रियतम चाहे सुन्दरों के सरताज हों, चाहे गुणगण से विहीन हों, चाहे वे 
मनमोहन हम से प्रेम करें चाहे न करें, चाहे वे हम पर प्रसन्न हों, चाहें नाराज, पर हमारे तो 
वे ही प्राणधन हें, सवसव हें। 
जहाँ प्रेमियों की गणना चलेगी, एक प्रेमी चातक भी गिना जायगा । प्रेमियों के पारखी 
श्री गोस्वामीजी कहते हें-“जलद जनम भरि सुरति बिसारे, माँगे जल पवि पाहन डार ।” 
प्रेमी स्वातिबिन्दु माँगता है और प्राणधन मेघ, ओला, पत्थर वरसाता है। परन्तु चातक कभी 
उसकी इस निठ्रता को मन में भी नहीं लाता । मेघ कभी उसे वर्ष भर में भी याद नहीं करता, 

कभी ध्यान पर भी नहीं लाता । एक तरफ यह हाल है और दूसंरी ओर प्रेमी एकाध वस्तु नहीं, 
किन्तु अपना सर्वस्व वार डालने को तैयार है। गद्भाजल, यमुनाजल, साक्षात्‌ सुधा 
भी चातक को नहीं चाहिए। उसको तो वहो एक, केवल एक ही, स्वातिबिन्दु 
चाहिए। 
गङ्गा के तट पर एक वृक्ष था। उसकी एक शाखा गङ्गा में लटक रही थी। चातक- 
पक्षिराज अपने प्राण-जीवन की चिन्ता में उसी शाखा पर बेठा था। इसी समय पीछे से एक 
बहेलिया ने तीर मारा । निशाना सच्चा बैठा, उसके घ्राणपखेरू उड़ गये, वह हवा के झोंके से 
गङ्गा में गिर पड़ा। परन्तु अन्त में मरते समय भी उसका नियम नहीं टूटा, स्वभाव से ही उसने 
अपना मुंह बन्द कर लिया-कहीं मरने पर भी गङ्गाजळ मुंह में न चला जाय, मेरे तो मुख में बस 
वही स्वातिविन्दु हो। कितना ही कोई अपना हो, निजी हो, पर उसके भी प्रतिकूल आचरण पर 
एक दिन कोप आ ही जाता है। किन्तु चातक को नहीं आता । किसी ने कहा-,चातक, अन्य 
उत्तम जल पियो, में अमृत आन दूंगा । क्यों स्वाति पर प्राण देते हो ?” तो उसने कहा-“नहीं, 
मेरे लिए तो साक्षात्‌ प्रेमद्रव भी तुच्छ है। मनुष्य की तरह ढूलमुळपन्थी में नहीं हूँ । यहाँ तो यह 
अडिग अडोल निश्चय है-स्वातिंबिन्दु ही मिलेगा, तो लेंगे, नहीं तो पत्थर, ओला की मार से मर 
जायंगे ।” इतना ही नहीं, उसके मुंह से मरते समय अन्तिम शब्द निकले-“पुत्रो, मेरा श्राद्ध भी 
गङ्गाजल आदि जलों से नहीं करना ।” वाह्री दृढ़ता ! अपने प्रत्यक्ष भी न लिया और भविष्य 
के लिए भी वंशजों को शिक्षा दे गया । इतना ही नहीं, किन्तु मेरे वंशज भी ऐसा ही करें- 
यह भी निश्चित कर गया। यह है प्रेमतत्व । इन प्रेमी व्यक्तियों के अखण्ड प्रेम से ही इनका 
इतना यश फैला है। इसी प्रेमतत्व के सम्बन्ध से साधारण वस्तु में भी मिठास-उत्तमता-आ 
जाती है। इसके विना अमृत भी फीका है। बस यदि यह प्रेम नहीं, तो कुछ नहीं। यदि 
श्रीब्रजाङ्गनाएँ व्रजेश्वर श्रीशयामसुन्दरको पपीहाकी तरह स्वाति का जल न समझकर साधारण 
जळस्थानीय समझतीं और एसी स्थिति में दूसरे के भजन-सेवन करने में प्रवृत्त हो जातीं, तो आज 
उनके इस महान्‌ सौभाग्य का कोई प्रसङ्ग ही न आता । पर इसके विपरीत उनका तो मन्तव्य 
ही यह कि हमार प्राणधन प्रेमी चाहे जैसे भी हों हम तो उनसे ही प्रेम करेंगी-“असुन्दरः सुन्दर- 
शेखरो वां. . .” वे अपने प्रेमी के गुण, दोष, महत्व के विषय में कोई दात ही नहीं रखतीं, बस, 
केवळ प्रेम करती हें। चातक की तरह अपमानित होने पर भी अपने लक्ष्य से नहीं गिरतीं । 
क्योंकि “चातक रटन घटे घटि जाई” का उनका सिद्धान्त है। अजी ! जिन पर जीवन वार 
डारा-सर्वेस्व न्योछावर कर दिया, बदले में उनके प्रेम न करने पर यदि उनसे वैराग्य हो जाय तो 
फिर कुछ स्वारस्य ही नहीं। स्वाद तो तभी कि प्रेमी की ओर से शतधा सहस्रधा अपमानित 
होने पर भी चातक के जैसे रटन न घटे । प्रत्युत, उत्तरोत्तर रटन बढ़ती ही जाय, चाहे कितने ही 
तिरस्कार क्यों न हों। सुवर्ण को जितना ही तपाया जायगा, जितना ही उसका निघर्षण-छेदन- 
ताप-ताड़न किया जायगा, उतना ही वह मूल्यवान्‌ होगा । 

हमारा प्रेम काञ्चन की तरह खरा होना चाहिए। आज प्रेम कम, बल्कि नहीं के 
बरावर है और उसका दिखावा, ढिढोरा ही सबसे ज्यादा है पर यह है अपने को धोखा देना ही । 
एक भक्त कहता है-हम प्रेम तो करें, पर यदि वे न जाने तब करें; अथवा उनकी ओर सें 
अधिक से अधिक उपेक्षा, तिरस्कार, डाट-फटकार मिले, तंव करें । “प्रेम कनक ही बात चढ़े. .” 
यह तो यहाँ शर्त ही नहीं थी कि-वे प्रेम करें, वे सुन्दर हों, तव हम प्रेम करेंगे । यह हैं प्रेम चीज, 
यह जिस में हो वही धन्य है । 

मिसरी जैसी मीठी लगती है, ब्रह्म अथवा ब्रह्मस्थानीय श्रीकिशोर नटनागर प्रभु वेसे 
मीठे नहीं लगते, कटु लगते हें। खेळ-तमाशों में, उपन्यास-नाटकों में, थियेटर-सिनेमा में मन 
लगता है। दोषवश जैसे मिसरी में मिठास नहीं प्रतीत होती, वेसे ही मायावश सर्वान्तरतम 
प्रियतम प्रभु में मिठास नहीं प्रतीत होती, पर वास्तव में मीठे वहीं हें। वे प्रेम के योग से ज्ञात 
होते हें। प्रेम के विना अचिन्त्य, अनन्त, अव्यक्ततत्व भी फीका लगता है, जो मधुरिमा का 
उद्गमस्थान है । प्रेम की महिमा से सुतृप्त हुआ चातक अमृत भी नहीं चाहता। इसलिए 
श्रीत्रजाङ्गना प्रेम चाहती हें, आदर नहीं । प्रेम होने से ही परमानन्द की प्राप्ति होतीहै। कंस 
आदि नें भी प्रभु श्रीकृष्ण का दशन किया, पर, आनन्द-मिठास-उन्हें अनुभूत नहीं हुई, क्यों 
कि वहाँ प्रेम नहीं था। अतः ये गोपरामा प्रेम की भिक्षा माँगती हें । 

जहाँ प्रेम मिला कि प्रेमोन्माद हुआ, वहाँ संयोग में भी वियोग की उच्च दशा का उदय 
हो जाता है। अतः रासेइवरी की, प्रेम की और प्रिय संमिलन की उत्कट इच्छा रहती है-प्रेम, 
प्रियतम दोनों मिलें । एसे ही श्रीश्याम-सुन्दर भी दोनों चाहते हें । जिस प्रेमसिन्धु की ये दोनों- 
श्रीहयामाइ्याम पूतरी हैं, उसी से प्रेम बना । इन दोनों ही के भीतर प्रेम भी और प्रियतम भी 
हें। इधर श्रीरासेइवरी के स्वरूप में प्रेम, प्रियतमः विराजमान हें, उधर श्रीरसिकविहारी 
में भी ऐसे ही प्रेम, प्रियतम इसकी भिक्षा माँगते हें। दोनों विराजमान हैं। फिर भी दोनों 
भीतर-वाहर एक हैं । बरफ पूतरी की तरह प्रेम, प्रियतम एक ही प्रेमसिन्धु से निकले हैं, एकत्र ही 
स्थित हैं। फिर भी “रटत पियास वियास”-'हा प्राणजीवन कब मिलोगे ? ' यह प्रेमोन्माद को 
स्थिति है । असली वस्तु प्रेमोन्माद को उत्पन्न करके विभ्रयोग में संयोग भावना का हो जाना है । 
परन्तु इसके विना संयोग में वियोग प्रतीत न हों जाय इस लिए श्रीभगवान्‌ ने “गत्यानुरागस्मित- 
विभमे क्षिते:ः से संत्राण करने के लिए यह प्रेमोन्माद प्रदान किया । 

एक और भी अर्थ है-भगवान्‌ को गोपवामाओं के सन्त्राण को परवाह क्यों करनी थी ? 
जब कि बे आप्तकाम, आत्माराम हें? उन्हें तो चातक के सामने जलद को तरह ही डटे रहना 
चाहिये था। 

इस पर यह समझना कि-'रमांपतेः आक्षिप्तचित्ताः' अर्थात्‌ रमापति मनमोहन के 
चित्तको भी अपने गति आदि से गोपियों ने आक्षिप्त कर लिया, हर लिया । गति या अनुराग, 
स्मित, विभ्रम, ईक्षित कटाक्षादि, मनोरम आलस्य, विलास आदि द्वारा श्रीकृष्ण को गोपाङ्गनाओं 

ने अपने वश कर लिया । अतः उन की पूर्णकामता भुला गयी। थे तो ये पूर्णकाम ही, पर जव 
गोपाङ्गनाओं के अपांगों से मन खो बैठे, तब इधर इन पर ध्यान आया और तव प्रेमोन्माद की 
स्थिति उत्पन्न की, वे तो थे, नीरस, पूर्णकाम, उन्हें सकाम और सरस बनाया सखियों ने। 
ठीक है, माधुर्ये के विना मिसरी का मूल्य ही क्या ? “राधा विन आधा कृष्ण ?” एक विशेषता 
यह भी कि पूर्णकाम के भक्त भी आत्माराम, पूर्णकाम, परम निष्काम होते हैं । परन्तु लीला- 
स्वादन में तो ये बड़े तत्पर देखे जाते हें देखिये, श्री गोस्वामीजी कह रहे हें-“आशादसन 
व्यसन यह तिनहीं, रघुपति चरित होही तहे सुनहीं ।” उन निष्कामो में सकामता ला देनेवाले वे 
श्रीहरि इस प्रकार के गुणवाले हें, इसमें उन भक्तों का कोई दोष नहीं । कहा है-- 

“आत्मारामाइच सुनयो निग्रन्था अप्युरुक्रमे । 

कु््त्यहैतुकों भवितमित्थंभूतगुणो हरिः ।” 

“नेरगुणस्था रमन्ते स्म गुणानुकथने हरेः” (भागवत) 

अहैतुको भक्ति चुम्बक को तरह वलात्‌ उन्हें खींच लेती है। श्रीभगवान्‌ में 
आत्मारामचित्ताकर्षकत्व भी एक गुण है। श्रीसनकादि शुकादि 'निग्र॑न्थ' थे, उनकी चित्‌, 
अचित्‌ की ग्रन्थि चिज्जड ग्रन्थि-खुल गयी थी। 'पलालभिव घान्यार्थी' की तरह वे सारग्रहण 
कर चुके थे, ये सव मर्मज्ञ थे, शास्त्ररह्स्य जानकर सब कुछ छोड़ बेठे थे, मोक्ष तक नहीं चाहते 
थे। पर फिर भी उस बाँक विहारी मनोहारी के लोकोत्तर रूपलावण्य पर उनका चित्त बरवस 
लूभा जाता था । किसी को बड़ी सुन्दर सूक्त है-- 
“क्लेश क्रम/त्पञ्चविधे क्षयङ्कते यद्‌ब्रह्मसोख्यं स्वयसस्फुरत्परंः । 
तद्व्यर्थयन्‌ कः पुरतो नराक्कतिःइयामोऽयम।मोदभरः प्रकाशते ।” 
किन्हीं महापुरुष के पञ्चविध क्लेश-अविद्या, अस्मिता, राग, द्वेष अभिनिवेश 

क्षीण हो चुके थे, शान्त होकर पञ्चकोषातीत में उनका मन लग गया । तत्त्वसाक्ष।त्कार उन्हें 
हो चुका था, उन्हें कहीं श्यामसुन्दर के दशन हो गये । अब प्रयत्न करते हें पर समाधि ही नहीं 
लगती । किसी ने कहा है कि 'जो लो तोहि नन्द को कुमार नाहो दीठिपरो, तोलों ध्यानधारणा 
सम\धि त्‌ करि ले।' उसका दर्शन हो जाने के वाद चित्त खिच जाता है, पर पवित्र अन्तःकरण- 
वालों का ही वहाँ खिंचाव होता है । जैसे चुम्वक स्वच्छ लोहे को जल्दी खींच लेता है, वैसे ही वह 
₹यामसुन्दर महात्माओं के चित्तको जल्दी खींच लेता है। उन्हें ज्ञान ही नहीं होता कि वे श्याम- 
सुन्दर से क्यों इतना प्रेम करते हें ? यह श्रीभगवान्‌ में विराजमान चित्ताकर्षकत्व गुण का माहात्म्य 
है । यह तो हुई योगीन्द्र-मुनीन्द्रों को बात। पर यहाँ इन गॅवारी ग्वालिनियों ने तो उन योगीन्द्र- 
मुनीन्द्र मनोहारी श्रीभगवान्‌ के भी मन को खींच लिया । उन्हें श्रीभगवान्‌ होकर भी इन 
गोपरामाओं के साथ रमण करने की इच्छा हो गयी । 


“भगवानपि ता रात्रीः शरदोत्फुल्लमल्लिकाः। वीक्ष्य रन्तुं मनइचक्र योगमायामुपाश्षितः ।” 

यह तो मानना ही पड़ेगा कि सनकादि, शुकादि अन्य आत्मारामों की अपेक्षा 
श्रीभगवान्‌ में अधिक आत्मारामत्व था। पर इन्हें कम आत्मारामत्ववाली अथवा जो आत्मा 
रामत्व को जानती भी नहीं, उन गोपाङ्गनाओं ने इनके आत्मारामत्व को छीन लिया और 
इन्हें 'गोपीराम' या गोपीरमण वना दिया। निष्काम को सकाम वना दिया। पूर्णकामता 
आदि छिप गयी, मन गोपरामाओं मे खिच गया। अव यह दशा हो रही है कि इनके पीछे- 
पीछे घूम रहे हें। इस प्रकार 'आझ्कष्टचित्ता रमापतेः” के अर्थ में पष्ठी है। अतः यह्‌ अर्थ भी 
होता है कि श्रीरमापति ने राजहंस, गजराज और सिंह की गति को लज्जित करनेवाली गति, 
अनुराग, हास, अलसवलितादि विभ्रम, तथा मनोरमालाप से ब्रजाङ्गनाओं के चित्त को खींच 
लिया, क्यों कि उन्होंने सोचा कि 'यदि चित्त इनके पास रहेगा, तो ये हमारे विप्रयोग जन्य 
तीब्रताप में सन्तप्त होंगी ।' ब्रजाङ्गनाओं को '“्रमदा' कहा गया । 'प्रकृष्टो मदो यासाम्‌' 
इस व्युत्पत्ति से भाव यह कि दैहिक सब प्रपञ्च भूल गयीं, जिस मन के रहने में 
सन्ताप, वियोग होता है, उसे तो भगवान्‌ ने पहले ही हर लिया । अव सुख-दु:ख ही किसे हो ? 
फिर श्रीभगवान्‌ ने गोपाङ्गनाओं में प्रमद मादक मद उत्पन्न किया, जिससे वियोगताप में भी 
उन्हें संयोग प्रतीत हुआ इससे वह वियोगजन्य तीव्रताप उनके अन्तर में प्रविष्ट न हो सका। 
इतने पर भी यदि श्रीमनमोहून का विप्रयोग उन्हें वाधा पहुँचाये-तो ठीक नहीं । अतः 'तास्ता- 
बिचेष्टाजगृहुस्तदात्मिकाः ।' तदात्मिका का अर्थ है-'स एव रक्षकत्वेन वत्तंमानो हृदि यासा- 
न्ताः ।' अर्थात्‌ वे ही श्यामसुन्दर रक्षक्र रूप से जिनके हृदय में विराजमान हैं, वे ब्रजाङ्गना 
वियोगताप को ओर से निर्भीक बना दी गयी, क्योंकि अपने प्रेमी की उपेक्षा करके उसे छोड़ 
देना उचित नहीं । पर सौभाग्यमद के होने पर उसे भी दूर करना अपेक्षित था । 

'गोपाङ्गनाओं के हृदय में वतमान रहकर श्रीभगवान्‌ ने उनकी रक्षा की, इस वात को 
उपनिषद्‌ -वचन से श्रीमद्वल्लभाचार्यजी ने भी पुष्ट किया है-'को ह्येवान्यात्कः प्राण्यात्‌ यदेष 
आकाश आनन्दो न स्यात्‌।' अर्थात्‌ कोन जीता, कौन चेष्टा करता, यदि भगवान्‌ श्रीकृष्ण अन्तर 
में विराजमान हो कर उनका रक्षण न करते । इस तरह ये ब्रजाङ्गनाएं कंसे जीतीं, कंसे श्रीदयाम- 
सुन्दर को ढूंढती, यदि उनसे अन्तर में त्राण न पातीं । 'तदात्मिकाः' एक और भी अथं है। वह 
यह कि श्रीनन्दनन्दन में ही गोपाङ्गनाओं के प्राण, आत्मा सव कुछ है-'तस्मिन्नेवात्मा, प्राणा 
यासान्तास्तदात्मिकाः”” उन ब्रज देवियों का यही सब से बड़ा भाव है । ये कहती हें--- 


“यत्ते सुजातचरणास्बुरुहं स्तनेषु भीताः शनेः प्रिय दधीमहि ककंशेषु । 
. तेनाटबीमटसि तद्वयथते न किस्वित्‌ कूर्पादिभि अ्रेमति धीभ॑वदायुषां नः ।' 
हे प्रियं! आपके चरण अत्यन्तं सुकोंमल हें, उन में कमल की पांखुरी के भी गड़ जानें 


का भय रहता है । आप के उन चरणों को हृदय के ताप को दूर करने के लिए हम अपने स्तनों 
में-हूदय में धारण करती हें, पर नाथ! हम डरती हें-आप के कमल कोमल पादों को 

कर्कशकठोर स्तनों में कंसे धरें, कहीं वे उनमें गड़ न जाँय। हे प्राणजीवन! आप उन्हीं 
कोमल चरणों से कण्टकाकीणं अरण्यों में घूमते हो, इस से हमें और भी व्यथा होती है । हमारे तो 
प्राणों के भी प्राण, जीवन आप हो। 
आपको यों घूमते देखकर हमारी बुद्धि चकरा जाती है, हम कया करें ?' कितना ध्यान 
है, कितनी भावुकता है ; क्या यह प्राकृत विषयलोलूप कामिनियों को होगी ? फिर आध्या- 
त्मिकादि ताप भी तभी दूर होंगे, जब प्रभु श्रीहरि के चरण हृदय में निहित होंगे । बात यह है 
कि लौकिक कामुक-कामिनी आदि में स्वसुखसुखित्व का भाव होता है, वे सब अपने सुख के लिए 
प्रेम करते हें। लोक में पिता आदि अपने आनन्द के लिए बालक के कोमल कपोल का चुम्वन 
करते हें, उसे उनकी दाढ़ी चुभती है, वह रोता है, पर इसकी परवाह किसे रहती है? वहाँ 
तो चुम्बन की बौछार (परम्परा) लग जाती है। इसलिए कहा है-". . . आत्मनस्तु कामाय 
सब प्रियं भवति. . .” किन्तु श्रीब्रजाङ्गनाओं के विषय में यह वात नहीं है, यहाँ तो तत्सुख- 
सुखित्व का भाव है । यह इलोक लज्जा का स्थान नहीं, जसा कि अनभिज्ञ कह बेठते हें । अपितु 
श्रीब्रजदेविथों के विशुद्ध, गाढ़, प्रेम से आक्षिप्त हृदय का दर्पण है, उच्च भावुकता का केन्द्र है । 
बे कहती हें, क्या करें आपके चरण हुदयों में धरे बिना ताप दूर नहीं होगा-यह सभी शास्त्रों का 
सिद्धान्त है पर डरती हें हम, यह स्तन (हृदय) कठिन है, कहीं चुभ न जाय, पर आप इनसे वन 
में घूमते हो, क्या इनमें तृण, गुल्म, पत्र आदि न गडते होंगे ? अवश्य गड़ते होंगे । फिर भी हाय 
हम जीवित हें । परन्तु हमारा कुछ वस नहीं चलता, बयोंक्रि हमारे प्राण विधाता ने आपके हाथ 
में दे दिये हें, नहीं तो ये कब के निकल गये होते । अतः “तस्मिन्नेव आत्मा प्राणो यासान्ताः 
तदात्मिकाः'' यह ठीक कहा गया । जब तक श्रीश्याभसुन्दर घ्राणेइवर इनके अन्तर में विराजमान 
हें, तव तक ये मर सकती नहीं, तीब्र ताप सहकर भी जीवित रहेंगी, डोलती-फिरतीं काम-काज 
करती रहेगी । इसीसे “रमापतेरपि आक्षिप्तं चित्तं याभिस्ताः” यह सङ्गत है । जो इयामसुन्दर 
परमसमाहितचेता योगीन्द्र मुनीन्द्रों के चित्त को भी आकृष्ट कर लेते हें, उनके चित्त को गोप- 
वधूटियों ने आक्ृष्ट कर लिया । अतएव 'रमापतेरपि प्रकृष्टो मदो यासाम्‌? यह भी भाव है 
अर्थात्‌ जिनका मद रमापति से भी बढ़कर है। तभी तो अपनी 'गति' आदि से आप्तकाम, 
पूर्णकाम को भी खूब मतवाला बना दिया । 
अथवा अपने चित्त पर आक्षेप करती हेँ-'अरे चित्त ! तू.शरीर में बैठा बया करता है? 
जा, प्राणधन का अन्वेषण कर' इस तरह (आक्षिप्तं चित्तं याभिस्ताः) चित्त को जिन्होंने बाहर 
निकाल दिया, वे गोपाङ्गनाएँ श्रीर्यामसुन्दर को ढूंढती हुई उनकी लीला का अनुकरण करती 
हें। उसमें ऐसी विभोर, तल्लीन हो गयी हें कि श्रीश्याम के गति, स्मित, प्रेक्षण, भाषण आदि 
सब का अनुकरण करती हें । यद्यपि अनुक्ता नट आदि को अनुकरणीय और अनुकर्त्ता में भेद 
बना रहता है, पर इनको तो यह भेद ज्ञात ही नहीं रह गया । इनके मन, बुद्धि आदि सभी सर्वथा 
इयामसुन्दर के ही सदृश हो गये । 


NR # अवि न्‍् 

उस समय धर्मी (श्रीकृष्ण) और धर्म (जैसे अग्नि की उष्णता आदि वैसे श्रीकृष्ण के 

धर्म) दोनों का आविभाव हुआ । फिर विह्ारविम्रम का उदय हुआ | (विहारः--विगतो 
हारो यस्मात्‌ एतादृशो विभ्मः ) अर्थात्‌ जिस विश्रम या विलास में हार रहित होना पडता है, 

उस विहारविश्नम का उदय हुआ । जिस समय ब्रजाङ्गनाएँ अपने प्रियतम से मिलने लगती हैं, 
उस समय वे देश, काल और वस्तु का व्यवधान भी नहीं रहने देना चाहती । प्रेमोद्रेक में व्यवधान 
सह्य नहीं होता हार, कञ्चुकी आदि निकाल देती हें । आनन्दोद्रेक में रोमाञ्च तक-जो 
प्रियतमालिङ्गनसमुत्थ है-वाधक होता है, फिर हार की तो वात ही क्या ? अतः 'विहार' 
(विगतो हारः) कहा | ऐसे विलास का वे अनुभव करने लगीं । द्वारिका की श्रीकृष्ण की 

पटरानियों का भी एक ऐसा ही प्रसङ्ग है। एक वार श्रीकृष्ण इन्द्रप्रस्थ के प्रवास से आये, तो 
उनकी महिषियाँ उनसे मिलने के लिए-“. . . उत्तस्थुरारात्‌ सहसाऽऽसनाइयात्‌'” आसन सें 
उठीं और आशय से भी उठीं । देशव्यवधान को दूर करने के लिए आसन से उठीं। पर उन्हें 
इतने से ही सन्तोष नहीं हुआ । उन्होंने सोचा-क्या हम उन प्राणेश्वर से पाँच-पाँच कोष के 
कञ्चुक को पहने हुए मिलें, जहाँ एक कञ्चुकमात्र भी वाधक होता है, अन्नमय, प्राणमय, 
मनोमय, विज्ञानमय और आनन्दमय कोष के कञ्चुकों को पहनकर मिलने में स्वाद ही कुछ 
नहीं । इन प्राणधन से तो निरावरण होकर सम्मिलन में आनन्द है । अतः आशय से उठकर 
मिलीं अर्थात्‌ आशयोपलक्षित पञ्चकोष के आवरण को हटाकर श्रीकृष्ण परमात्मा से मिलीं । 
परन्तु श्रीब्रजदेवियों के यहाँ इन कोषों की चर्चा नहीं, वे तो नवघनस्‍्याम मुरली मनोहर मनमोहन 
की निरन्तर चिन्ता से तदात्मिका-रसात्मिका-हो रही हें और श्रीवृषभानुनन्दिनी उस रस की 
मधुरिमास्थानीया है। इस प्रसङ्ग पर श्रीनन्ददासजी ने कहा है-'तरङ्गन वारि ज्यों' श्रीउद्धव 
भगवान्‌ कृष्ण के सन्देश को गोकुल में ब्रजवालाओं के निकट पहुँचाकर जव वापस आये, तव 
शयाम के विप्रयोग में व्याकुल उन गोपदेवियों का उन्होंने श्रीकृष्ण के सामने दयनीय चित्र खींचा 
और कहा-वे आपके विना मरी जा रही हें और आप यहाँ मौज ले रहे हो । उत्तर में श्रीभगवान्‌ 
ने सहास स्वर में कहा-उद्धव ! ब्रज में इतने दिन रहकर उन व्रजाङ्गनाओं से वया सीख आये 
हो ? और तब उन्होंने दिखाया 'तरङ्ग ज्यों ।' श्रीगोपाङ्गनाओं के रोम-रोम में, घ्राण-प्राण 
में झ्यामसुन्दर विराजमान हें। श्रीउद्धव यह देखकर और चकित रह गये। एसी 
स्थिति में गोपियों और श्रीकृष्ण में छिपाव ही क्या है। लोग व्यर्थ मोटी शङ्का करते हें- 
श्रीकृष्ण ने गोपाङ्गनाओं को नग्न कराया, हाथ बेंधाकर बुलाया चीरहरण लीला की । पर वया 
वे नग्न होकर जल में नहीं नहाई'थीं ? क्या वे कृष्ण परमात्मा जळ से भी बहिरङ्ग हें ? वस्तु 
स्थिति तो यह है कि-“सर्वेषामपि वस्तूनां भावार्थो भवति स्थितः। तस्यापि भगवान्‌ कृष्णः 
किमतद्‌ वस्तु रूप्यताम्‌ ।' सभी वस्तुओं का भावार्थ परिणामी में स्थित होता है, अर्थात्‌- 
सभी वस्तुएँ अपने कारणरूप में स्थित होती हें उस कारण के भी कारण भगवान्‌ कृष्ण हें । 
उससे भिन्न और है ही क्या वस्तु, जिसका निरूपण किया जाय ? अन्त में सत्तत्व श्रीकृष्ण ही 

ठहरते हें । इतना भीतरी श्रीकृष्ण तत्व है। उसके समक्ष क्या कोई वस्त्रपरिधान करेगा, 
हाँ, तो प्रकृत में-जल में तरङ्ग की तरह गोपाङ्गना हैं । वे एक तरह से जल ही हें। परन्तु 
जलगत मधुरिमा की अपेक्षा तरङ्ग बहिरङ्ग हैं । मधुरिमा अन्तरङ्ग है, वह श्री राधा हैं । 
अस्तु, इस प्रकार 'कृष्ण विहार-विभ्रमा' ब्रजाङ्गना आपस में एक दूसरी से कहती हें- 
हे अबलाओ, तुम कहाँ इयामसुन्दर को ढूंढती फिरती हो, वह्‌ अशेष विहार नागर कृष्ण तो हम 
ही हैं, लो हमें ग्रहण करो । इस प्रकार वे मनमोहनस्वरूप ही हो रही हें । बाहर, भीतर, मध्य 
में उनके इयाम ही इयाम भरपूर हें । वही आत्मा, मन, बुद्धि, प्राण सब कुछ हो गए हैं। यों वे 
तदात्मिकाः (स एवं आत्मा प्राणादिर्यासान्ताः) हो गई हें । 
प्रकृत इलोक के “प्रिया: प्रियस्य प्रतिरूढ़मूत्तेय:' अंश पर पहले कुछ कहा गया है। अब 
एक भाव और कहा जाता है-'प्रिया: प्रियस्य प्रतिरूढ़मूत्तेय: ।' विष्णुदेवतरस में 'बवचित्‌ 
स्त्रियः पुरुषायिता भवन्ति’ से विपरीत रति का एक पक्ष है। अर्थात्‌ ; श्ङ्गारोद्रेक में नायक 
नायिका बन जाता है और नायिका नायक बन जाती है। यहाँ 'गति, स्मित. . .' आदि 
लीला में “स्वयम्‌ स्त्रियः सत्यः प्रतिरूढ़मूत्त॑यः' हुए । श्रीब्रजाङ्गना इयामसुन्दर वन 
गई और ब्रजचन्द्र श्रीकृष्णचन्द्र व्रजाङ्गना बन गये । श्रीराधा श्याम हो गई और श्रीश्याम 
राधा हो गये । प्राक्ृत-लौकिक श्शुङ्गार में वस्तुत: नायिका नायक नहीं होती और नायक 
नायिका नहीं होता । पर यहाँ तो प्रभु साक्षात्‌ काम और सत्य सङ्कल्प हें । एक दूसरे का 
चिन्तन करते ही करते श्रीरसिक-विहारिणी बन जाते और वह, वह बन जाती हैं । ये दोनों 
प्रेमामृतसिन्धु कीःदो मूर्ति वनकर प्रकट होते हें और उसीमें ये दोनों प्रिया-प्रियतम गोता लगाते 
रहते हें । उसमें न जाने कौन कब बदल जाता है, कुछ पता नहीं रहता । क्योंकि उस प्रेमसुधा- 
सिन्धु के उन्मज्जननिमञ्जन में यह्‌ उलट-फेर दिन में करोड़ों वार होता है । 
इस प्रसङ्ग में यह भो ज्ञातव्य है कि पहले श्रीभगवान्‌-भजनीयतत्व स्वतन्त्र और 
साधक परतन्त्र रहता है । भक्त भगवान्‌ को हर तरह रिझाने का प्रयत्न करता है ; स्तुति 
आदि करता फिरता है । वस्तुतः स्वातन्त्र्य ही पुंस्त्व और पारतन्त्र्य हो स्त्रीत्व है- (स्वतन्त्रमेव 
पुंस्त्वम्‌, पारतन्त्र्यमेव स्त्रीत्वम्‌ ) । इन दृष्टियों से यही निश्चय होता है कि जीव परवश- 
पराधीन और ईदा स्ववश-स्वाधीन है | श्री गोस्वामीजी ने भी कहा है-“परवश जीव स्ववश 
भगवन्ता ।” तरङ्ग जळ के परतन्त्र रहती हें, जीव प्रभु के परतन्त्र रहता है। इसी आवय 
से ईश प्राप्ति के निमित्त सखीभाव की साधना होती है। पारतन्त्रय से ही पूर्णता-स्वाधघीनता 
प्राप्त होती है । भक्त को दृढ़ साधना से फिर धीरे-धीरे श्री भगवान्‌ परतन्त्र-भक्त के अधीन 
होने लगते हें और भक्त स्वतन्त्र, दुरूह वेदान्त और कोमल भक्तिरस में समान भाव से वत्तंमान। 
श्रीस्वामी मधुसूदन सरस्वती ने श्री कुष्ण तत्व के साक्षात्कार के लिए , यहीं श्रीवृन्दावन में चार 
बार श्रीगोपाल सहस्तनाम का पुरश्चरण किया । पर कुछ भी सिद्धि-सूत्र न मिलने पर अन्त में 
इन्होंने काशी में श्रीकालभैरव का अनुष्ठान किया । उससे उन्हें पू्व॑सञ्चित अपने पापों का- 

` प्रभु दर्शन प्रतिवन्ध का ज्ञान हुआ, हतादा भाव मिटा और श्रीकालभैरव के प्रोत्साहन से फिर 
श्रीवृन्दावन में आकर पाँचवीं वार श्रीगोपाल सहस्र नाम का पुरङचरण उन्होंने आरम्भ किया । 
उसमें पूर्वपरिश्रम की सव कसर निकल गई । “क्लेशः फलेन हि पुननंवतां विधत्ते ।'” रूप, 
लावण्य, माधुर्यं और सुन्दरता को सीमा श्रीमुरलीमनोहर मनमोहन उनके समक्ष प्रकट हो 
गए । अब श्री स्वामीजी को मान की सूझी, श्रीशयामसुन्दर उनके सामने जाते हें और वे मुंह 
फिराते हें। अव भक्त स्वतन्त्र, भगवान्‌ परतन्त्र हें । ऐसे ही अवसर के लिए श्री भगवान्‌ ने 
श्रीमुख से कहा है-“अहं भक्तपराधीनो ह्यस्वतन्त्र इव द्विजः।. . . . . . . “में भवतों के 
अधीन हूँ . . . (भाग० ६, ४, ६३) । 
“साधवो हूदयं मह्यं साधूनां हृदयन्त्वहम्‌ । मदन्यत्ते न जानन्ति न हन्तेभ्यो मनागपि ।” 
(भाग० ९,४,६८) साधुओं का-भक्तों का हृदय मेरा विहार स्थल है और मेरा हृदय साधुओं 
का निवासस्थान । मेरे सिवा वे और कुछ भी नहीं जानते । “वशीकुवन्ति मां नित्यं सत्‌ स्त्रियः 
स्पत यथा. . . .' (भाग० ९, ४, ६६) जैसे साध्वीसती पतिव्रता स्त्री अपने सत्पति को वश 
में कर रखती हें, वैसे ही स्वाधीनभतू का की तरह मुझे सद्भक्त वश में कर लेता है। तभी तो 
उस पुर्णंतम को हाथ में माखन रख रखकर, ताली दे-देकर, गोपियों ने नचाया । मानो वे उनको 
काठ को पूतरी थे-'तद्ज्ञों दार्यन्त्रवत्‌' इसके अनुसार श्रीकृष्ण में गोपाङ्गनात्व हुआ। यों 
“प्रियाः प्रियस्य प्रतिरूढ़मू्त॑यः' से विपरीत रति भाव बना । श्रीकृष्ण गोपाङ्गना हो गए और 
गोपाङ्गनाएं श्रीकृष्ण हो गई। इस प्रकार गोपा ज्भनाएँ श्रीकृष्ण बनकर कहती हें-'असावहन्त्विति। 
यह केवल भावना ही नहीं, वस्तुस्थिति ही ऐसी है। पहले तो प्रेमोद्रेकवंश श्रीनन्दनन्दन उन 
ब्रजाङ्गनाओं के रोम-रोम में थे ही, दूसरे प्रतिरूढ़भाव से भी वे उनमें स्थित हुए, एवं तीसरे- 
मन, बुद्धि, चित्त, अहङ्कार में विभ्रमादि से भी वे प्रविष्ट हुए । इसके अतिरिवत 'कृष्णावहार- 
विभ्रमाः’ का यह भी समास होता है-'क्ृष्णबिहारस्य विभ्रमो यासु ।' कृष्णविहार का विभ्रम 
जिनमें हुआ वे गोपियाँ में ही कृष्ण हूँ ऐसा परस्पर कहने लगीं । अर्थात्‌ ; इन गोपाङ्गनाओं के 
बिहार में कृष्णलीला का विभ्रम हो गया। अतएव यह. अलौकिक लीला थी । वस्तुतः 
गोपाङ्गनाओं के मन में यह भाव ही नहीं था कि हम अनुकरण कर रही हें, वे निष्कपट, निरछल 
थीं । वे सच्चे ही प्रेमसमुद्र में गोता लगाती रहती थीं । इस समुद्र की तरङ्गें संयोग में शान्त 
रहती हैं, पर वियोग में खूब उठती हें। कभी इसमें उन्माद, विभोरता का ज्वारभ.टा आता 
है । जब कभी उनकी यह प्रेमसमाधि भर्न होती, तल्लीनता में कुछ कमी आती, वियोग का ज्ञान 
होता, तब वे पुकार उठतीं, 'हा प्राणधन, इयामसुन्दर, नटनागर, कहाँ हो; और ढूंढने लूगतीं--- 
“गायन्त्य उच्चेरमुमेव संहता विचिक्युरुन्मत्तकवद्चनाद्‌ वनम्‌ । 
पप्रच्छ्राकाशवदन्तरंबहिभूतेषु सन्तं पुरुषं वनस्पतीन्‌ ॥४।।” 
श्री गोपाङ्गनाएँ अव तक वाह्यानुसन्धान से शून्य थीं, उन्हें होश ही नहीं कि हमारा 
श्रीप्राणप्यारे से इस समय असम्प्रयोग हो रहा है। वाह्यानुसन्धान होते ही-'हा श्याम ! हा 

प्राण कहाँ हो! इस चिन्तासन्तान-सन्ताप से सातिशय सन्तप्त हो उठती हें और श्रीश्याम- 
सुन्दर नन्ददुलारे को फिर प्राप्त करने का प्रयत्न करती हँ-सखि, चलो ढूंढें । कंसे ढूंढें ? तो 
संहत-सम्मिलित होकर ढूंढें । यहाँ ब्रजदेवियों के इस चरित्र से उपदेश मिलता है कि कोई भी 
काम सम्मिलित होकर ही करना चाहिए, आपस की फूट से काम बिगड़ जाता है। इनकी तो 
यह नित्यलीला है । यह्‌ तो विप्रयोग का नटन हम लोगों के लिए है। वैसे इनमें कभी ईर्ष्या 
भी होती थी । इनके पृथक्‌-पृथक्‌ यूथ थे । इनकी ईर्ष्या स्पृहणीय है, वह भक्तिरसामृतसिन्धु 
की लहरें हें। पारा बहुत स्वच्छ-उज्वल होता है। गन्धक उसके रूप में हो जाती है, उसमें 
समा जाती है। चित्त जव स्वच्छ होता है, इष्ट-प्रेय तत्व उसमें प्रतिफलित होता है। उस 
समय चित्त आनन्दस्वरूप-रसस्वरूप होता है । अमृत की सब तरङ्गे अमृत, रस की सव तरज़रें 
रस ही होती हैं । ईप्यादि सब चित्त की ही वृत्ति अथवा विकार हें। इस प्रकार इयामप्रेमप्रमत्त 
बडभागियों को ईर्ष्या भी प्रेम ही है । अस्तु, अब तो ढूंढना है, अतः रागद्वेषहीन होकर ढूंढने में 
ही सुविधा रहेगी । यही उपदेश भी मिलता है । कुञज आदि की बातों का अर्थात्‌, यह अमुक 
कुञ्ज को, अमुक भाव की है आदि बातों का विचार कभी स्वस्थता में होगा । इस समय दृष्टि 
की अपेक्षा नहीं । अब तो ईर्या-द्रेष सब दूर हो गया । केवल श्रीष्यामसुन्दर के अन्वेषण की 
चिन्ता है। अव तो वे परस्पर कहती हें सखि ! यह प्रेम मूच्छित होगी तो अपने गुलावजल 
छिड़क कर इसको होश में लावेंगी । अतः 'संहता:' कहा । 'गायन्त्य उच्चे:' गाती हुई ढूंढने 
चल रही हें-यदि मनमोहन दूर भी होंगे तो सुन लेंगे। फिर हम तो उनके गुण गाती चलती 
हें-जिन्हें सुनकर रह न सकेंगे, जहाँ भी होंगे, अवश्य और शीषर ही आकर दर्शन देंगे । इस 
बहाने हम अपनी आत्ति-पीड़ा भी सुना देंगी । वे हमारी पीड़ा सुनकर भी प्रसन्न होते हें । इसके 
अतिरिक्त उन्हें गान लगता भी बहुत अच्छो है। हम कहती ललन ! जरा पादसंवाहन करो, 
वेणी गूंथ दो । तब वे “मुझे गान सुनाओ, गूंथ दूँगा” आदि कोरी गप्प मारने लगते, काम न 
करते । अतः हमारे उच्च स्वर से गाए गए गीतों को सुनकर अवश्य ही प्राणधन घनइ्याम 
पारगं । भगवान्‌ ने स्वयं ही कहा-- ` 
“नाहं वसामि वकुण्ठे योगिनां हृदयेऽपि न । 
सद्भक्ता यत्र गायन्ति तत्र तिष्ठामि नारद । 
अथवा गोपियाँ प्रेमात में विद्चलता से बेहाल हें। उन्माद से गान निकल रहा है। 
ब्रजाङ्गनाओं को किसी ने समझाया-तुम क्यों उन्हीं को गाती हो, जो त्याग कर चले गए । 
इस पर वे कहती हुँ-'हाँ, हम तो उन्हीं को गावेंगी, उन्हीं को रिझावेंगी ।' वे यह निश्चय लेकर 
बेठी हें-“चाहे वे शतकोटि-अनन्तकोटि कष्ट दें, पर हम तो उन्हें ही बाँकेबिहारी को ही गावेंगी। 
इनका यह 'अटल' नियम है । कितनी भी विपत्ति आने पर, ये अन्य को न गावेंगी । वे त्रिभङ्ग 
होने पर भी ललित श्याम, चाहे कितने भी बिपरीत आचरण करें, पर इनका प्रेमःप्राखर्य 
बढ़ता ही जाएगा । गायन उनका स्वभाव हो गया, अतः गाती ही हूं । 

विचिक्युरुन्मत्तकवद्‌ वनाद्वनम्‌’ उन्मत्तक की तरह, जहाँ जहाँ सम्भावना है, ढूंढ़ती हैं । 
एक से एक को, निरालस होकर, दूसरे, तीसरे, चौथे, पाँचवें वनों को ढूंढ डालती हें । विश्राम 
ही नहीं लेंतीं । जव तक प्यारे मनमोहन न मिल जाएँ, चेन ही नहीं । इससे भी उपदेश है--- 

ढूंढ़ते ही रहो ।' जव तक अभिलषित कार्ये सिद्ध न हो ले, विश्राम ही कंसा ? फिर वे पूछती 
हें-वनस्पतिथों से । उन्हें दृढ़ आशा है कि इनसे प्राणप्यारे का पता मिलेगा ही । इससे यह 
भी सिद्ध हुआ कि-प्रेमी वृक्षों तक से पूछ सकता है ; चेतन की तो कथा ही क्या ? अमुक से 
पूछो, अमुक से नहीं-यह तो उनके यहाँ विचार ही नहीं-अतएव साधारण्येन बहुवचन है- 
'वनस्पतीन्‌' । श्रीमद्वल्लभाचार्यजी का इस पर एक भाव है-वृन्दावन के वनस्पति वेष्णव हें, 
'मूढ़ा अपि वैष्णवाः प्रष्टव्याः । अनुरागी चाहे विद्वान्‌ न हों, पर वे प्रष्टव्य हें । अतः वृक्षों से 
पूछती हें । अथवा ब्रजाज्भनाओं को प्रेमोन्माद से दिव्य दृष्टि प्राप्त हुई, उन्हें वृक्षों का वास्तविक 
स्वरूप ज्ञात हुआ । ब्रज के वन, लता, तर आदि अपने एक-एक कण से श्रीञ्यामसुन्दर के स्वरूप 
को प्रकट करते हेँ-अतएव भावुक ब्रजधूलि को भाल पर धरते हेँ। एक भावुक का कहना है- 
'सन्त्ववतारा बहवः पुष्करनाभस्य सर्वतोभद्राः । कृण्णादन्यः को वा लतास्वपि प्रमदोभवति ।' 

अर्थात्‌ भगवान्‌ विष्णु के बहुत अवतार हुए और उत्तम उत्तम हुए हों। परन्तु 
श्रीकृष्णावतार के अतिरिक्त और कौन अवतार हुआ, जिसने लताओं में भी, जडों में भी प्रेम 
का गाढ सञ्चार किया हो । 

“'यत्पादपांसुबहुजन्मकृच्छ्तो धृतात्मभिर्योगिभिरप्यगम्यः'” जिन श्रीभगवान्‌ की पाद- 
धूलि बहुत जन्मों में भी योगीन्द्र मुनीन्द्रों तक को भी दुलेभ हैं, उन प्रभु ने अपने सञ्चार से ब्रज- 
वृन्दावन-लता-तरु को अनन्त महत्व दिया है । श्रीवृन्दावन के वृक्षों क प्रकाश को एक किरण भी 
चिना प्रभुपादारविन्द की अनुकम्पा के जन्मजन्मान्तर युगयुगान्तर और कल्पकल्पान्तर में भी 
दरष्टुमशक्य है । 'आनन्दवृन्दावनचम्पू' में कहा है :-श्रीवृन्दावनधाम के एक एक वृक्ष, इन्द्रनील, 
पद्मराग और हरितमणि आदि. के सदुश चमत्कृत-देदीप्यमान हैं, इनकी शाखा, उपशाखा, पत्र, 
पुष्प, फल भी वैसे ही सचिककण, प्रकाशमान हें। उनपर शुक, पिक, कपोत, तित्तिर, मयूर 
आदि अनेक विहङ्गम विराजमान हें । उनके एक एक पल्लव का प्रकाश सह्रों सूरयो को लज्जित 
करता है । किन्तु इनका दशन अनन्त दुर्भावना तिमिराच्छन्न इन चमंचक्षुओं से नहीं हो सकता । 
यह तो श्रीमद्भगवत्क्पेकलभ्य दिव्यदृष्टि पर ही निर्भर है। श्री व्रजाङ्गनाओं को यह सौभाग्य 


१ “वनलतास्तरव आत्मनि विष्णुं व्यञ्जयन्त्यइव पुष्पफलाढयाः। प्रणतभारविटपां मधुधारा: 
प्रेमहृष्टतनवः ससृजुः स्म (श्रीधरीसंमतो 'ववृ षु' रितिपाठः) [ युगलगोपीगीत ] । भगवान्‌ श्रीगोपाल जब 
वन में गौ चराने जाते तब कौतुकवश वेणु बजाकर चरती हुई गौओं को बुलाते। उस समय उनके वेणुरव 
को सुनकर वन के लता, त₹ (स्त्री-पुरुष दोनों ही) भार से झुकी शाखाओं से प्रणत होते, पुष्प और फल की 
बहुतायत से प्रसन्नता सूचित करते, प्रेम से रोमाञ्चित होते। इन लक्षणों से अपने में मानों वे श्रीविष्णु को 
ही सूचित करते हुए मधुधारा बरसाने लगते । ` ये विष्णु साक्षात्कृति के लक्षण हैँ । 

प्राप्त था। वे उन तरुओं के वास्तविक स्वरूप को देख रही थीं। अतः उनसे अपने प्रियतम 
प्राणधन आनन्दकन्द कृष्णचन्द्र परमानन्द को पूछती हें । 

एक भाव और-प्रसिद्ध कवि श्रीकालिदास के खण्डकाव्य 'मेघदूत' में यक्ष ने मेध को 
दूत बनाकर अपनी प्रिया के पास भेजा है । जहाँ प्राक्त स्थळ में ऐसी स्थिति है कि चेतन अचेतन 
का भेद मिट जाता है, तब इनकी तो बात ही निराली है । वे तो श्यामसुन्दर के लोकोत्तर अनु- 
रागसागर में सदा इंतनी मग्न रहती हें कि किसी भी तरह की सुधबुध ही नहीं रहती । ऐसी 
स्थिति में चेतन अचेतन को भूलकर वे भी वृक्षों से प्रन करें तो कोई असङ्गति नहीं । व्रजाङ्गना 
वृक्षों से पूछते समय पहले उनका गुणगान करती हैं, प्रार्थना करती हें ; फिर उनसे अपने प्रियतम 
का पता न पाकर उनमें दोष बताती हुई आगे चळ देती हें । वे सब से पूछती जाती हें-न जाने 
किससे पता लग जाए । अपनी कार्यसिद्धि के लिए मनुष्य सव कुछ करता है । पुत्र के लिए 
लोग नौ मन काँकर चालते हें । कितने ही देवी-देवताओं को ध्याते-पूजते हें गरज, सव 
कुछ करा लेते हें। गरज पर बड़े-बड़े नास्तिक, साधुओं की खुशामद करते हें, उनसे सट्टा 
पूछते हें। तब प्रियतम घ्राणधन की प्राप्ति के लिए ही वया-वया न किया जाए, क्सिक्सिसे न 
पूछा जाए ? अतः ब्रजाङ्गना सबसे पूछती फिरती हैं, गातो फिरती हें । थही उपदेश है-रागद्वेष 
छोड़कर तल्लीन होकर अभिलषित वस्तु का पता लो, अवश्य सफलता मिलेगी । 

“गायन्त्युच्चे” यों श्रीगोपाङ्गनागण उच्चस्वर से भगवान्‌ को गाता हुआ उनके 
अन्वेषण में संलग्न है। इसमें गोपियों का एक भाव यह भी है कि--जैसे श्रीमुरलीमनोहर के 
श्रीमुख से विनिःसृत वेणुगीत निनाद को सुनते ही हम उनके सन्निधान में अविलम्ब आ पहुँची, 
बसे ही वे भी शीघ्र हम लोगों के पास पधारें। अतः उच्चै: उनके गुणों को गाती हुई ढूंढतो हैं । 
अपने गुणों को-प्रशंसा को सुनकर शीघ्र आवेंगे यह भी व्रजदेवियों का तात्पर्यं है। 
उपदेश तो है ही कि श्री भगधान्‌ की प्राप्ति का. असाधारण कारण उनका गुणगान ही है, 
इन गोपदेवियों के लिए उन्मत्तकवत्‌ कहा गया है। उन्मत्तक में 'कन्‌' प्रत्यय अधिकता में है । 
इससे यह बतलाया गया कि-ब्रजाङ्गना मतवालों की तरह देह-गेह के नेह और सम्बन्ध से 
तथा वस्त्रांनुसऱ्धान आदि से शून्य हें। उन्हें कुछ पता ही नहीं कि वे कहाँ कया कर रही हें। 
अर्थात्‌ ; अधिकाधिक उन्मादिनी गोपी उच्चस्वर' से प्राणघन घनश्याम को गाती हैं । 
यद्यपि इस समय श्रीभगवान्‌ इन्हें त्यागकर दुःसह विप्रयोग दु:ख दे रहे हें । श्रीब्रजदेवियों के 
सयामविरहजन्य तीब्रातितीब्र सन्ताप को देखकर लोक निरालोक हो गए, दिशाविदिशा सन्तप्त 
हो उठीं, पाषाण भी द्रुत हो चले, पर वे ब्रजचन्द्र तनिक नहीं पिघले, बड़े निष्ठुर-महाकठोर 
बने हुए हें । फिर भी ब्रजाङ्गना अपने कार्य से विरत नहीं हें-वे उच्च स्वर से उन्हें ही गा 
रही हें। वे चाहे रीझें, चाहे खीझें, वे तो उन्हें ही-एकमात्र उन्हें ही गाएंगीं । वे.तो निइचय 
लेकर बेठी हेँ-“असुन्दरः सुन्दरशेखरो वा. . .” वे चाहे करुणारसार्णव हों चाहे.द्वेषमहावाड- 
बानळ' ये तो भजेंगी उन्हें ही । गायेंगी उन्हें ही । अब क्या दूसरों को गाएंगी? - 

“उच्चै रमुमेव संहताः 'एव' पद आया है । इसका भी विलक्षण स्वारस्य है । एक गोपी 
कहती है-“सखि, जीवितं पणीकृतं मया . . . मेने तो अब जीवन की वाजी लगादी है । वाह ! 
कोई धन की बाजी लंगाता है, कोई जन की वाजी लगता है, कोई 'सट्टे' में सर्वसंव स्वाहा कर देता 
है, पर यह सव अपने जीवन की रक्षा के लिए करत हें। किन्तु यहाँ तो जीवन की भी कोई 
परवाह नहीं । ये जोवन का 'जुआ” खेळती हें । अव इन्हें माता, पिता, पति, गुरुजन किसी का 
क्या डर ! इससे अधिक कष्ट ही क्या होगा ? इन्होंने तो दृढ़ निर्णय कर लिया-“भाधवो यदि 
बिहन्ति हन्यताम्‌, बान्धवो यदि जहाति त्यज्यताम्‌ । साधवो यदि हसन्ति हस्यताम्‌, माधवः 
स्वयमुरीकृतो मया । 

यदि वे श्रीव्यामसुन्दर प्राणवन विथोगदुःख-देखकर तरसा-तरसाकर हमारा वध 
करते हैँ तो बडे शौक से करें,हम इसके लिए तैयार हें। यदिवान्धव-कुट्म्बी हमें छोड़ते हें तो वे 
भी छोड़ दें और हमारी इस हालत पर साधुजन हँसते हें तो भले ही हंसें, खूब हसे, पर हमने तो 
उन माधवमुरलीमनोहर को सर्वस्व समर्पण द्वारा स्वयं स्वीकृत कर लिया, स्वयं वर लिया । 
यह है ब्रजाङ्गनाओं का अडिग अडोल निइचय । इस स्थिति में सव तो आनन्द ले रहे हें, पर वे 
ब्रजवाला दुःसह विरह वेदना को सहती प्राणप्यारे को ढूंढ रही हें। यद्यपि वे यशोदानन्द आनन्द- 
कन्द और दुःखनिकन्दन हें,पर इन्हें विरहवाडवार्नियों में जलात हें झुळसाते हैँ तथापि ये तो उन्हें 
ही (एव) गाती हें और उच्चस्वर से गाती हैं । इसका नाम है दृढ़ प्रेम । , 

इसके अतिरिक्त 'संहताः' इकट्ठी होकर ढूंढ रही हैं। श्रीमनमोहन में रसात्मिकता 
है, तव भी वे नीरसों का सा व्यवहार कर रहे हैं, नहीं मिल रहे हें। परन्तु व्रजाङ्गना बड़े सौहादं 
से एक बन से दूसरे बन को, एक कुञ्ज से दूसरे कुञ्ज को अन्वेषण कर रही हैं। वे इस कार्य में 
बहुत व्यस्त हैं । उनके केशपार खुल गए हें, वाल बिखर गए हें, वस्त्र असंयत हो गए हें । उनकी 
इस दशा से प्रतीत होता है वे निरालस होकर अन्वेषण कर रही हें और भानो विश्राम का तो नाम 
ही नहीं जानतीं । ये संब भाव भी 'उन्मत्तक' पदद्योत्य हें इस तरह ब्रजदेवियाँ अपने प्रोणधन 
झयामसुन्दर को खोज रही हें । कंसे हें और कौन हें वे उनके प्रiणजीवन, जिनका वे गवेषण 
कर रही हें? तव कहा-“आकाशवदनन्तरं बहिभूतेषु सन्तं पुरुषम्‌” उनके अन्वेषण का विषय 
वह पुरुषोत्तम है जो प्राणीमात्र में, वस्तु मात्र में आकाश की तरह वाहर भीतर सर्वत्र विराजमान 
हें। वह'तो आकांश से भी अन्तरतम तत्त्व है । अहन्तत्व, अव्यक्ततत्व महत्तत्व से भी परे की 
वस्तु है। जब उसी को सत्ता से सत्तावान्‌ आकाश भी सर्वत्र भरपूर है, तब कया वह सर्वत्र 
भरपूर नहीं? अतएव कहा भी-“सर्वषामपि वस्तूनां भावाथों भवतिस्थितः। तस्यापि 
भगवान्‌ कृष्णः किमतद्वस्तु रूप्यताम्‌ ।” इसका विवेचन पीछे भी हुआ है । “कारणमेव कार्या- 
कारेण परिणमते” कारण ही कार्ये के आकार में परिणत होता है, मिट्टी ही घट बन जाती है 
और कार्य का पर्य्यवसान कारण में होता है, घट फूटकर मिट्टी हो जाता है। श्रीशुक कहते हें- 
हम किसका निर्णय करें, वह्‌ तो एक ही तत्व सवंत्र भरपूर है। श्रीमद्बल्लभाचार्यजी ने कहा- 

श्रीशुकाचारयं जी परमसर्वज्ञ थे, वे 'आनन्दभात्रकरपादमुखोदरादि' तत्व को संत्र प्रत्यक्ष अनुभूत 
करते थे। तभी कहा-“. . .भूतेषु सन्तम्‌. . . ।” अस्तु । तात्पर्यं यही कि कार्यो में कारण 
स॒वंत्र व्यापक रहता है । इस दृष्टि से जब श्री कृष्णतत्व व्यापक तत्व ठहरता हैं, तव वह मधुर- 
मूति देहे गेहे स्ंत्र विराजमान है, अणु-अणु परमाणु परमाणु में है। केवल कुछ आवरण है, 
जिससे बह सबको नहीं दिखाई देता। जैसा कि-“भायाजवनिकाछन्न. . .” और “नाहं 
प्रकाराः सर्वस्य योगमायां समाश्रियः'” आदि से तत्र-तत्र बतलाया गया है। राजा परीक्षित के 
नामकरण बीजनिर्देश प्रसङ्ग में कहा है-“गभंदुष्टमनुध्यायन्‌ . . .” अर्थात्‌ गर्भ में देखे श्री भग- 
वान्‌ को वही बाहर आने पर ढूंढने सा लगा । तब कया बहिदेंश से उत्तरा के गर्भ में परीक्षित्‌ की 
रक्षा के निमित्त भगवान्‌ गए थे ? नहीं, वे पहले ही से वहाँ थे, वहीं रहते हें, परन्तु माया के 
आवरणवश नहीं दीखते, उसके हटने पर दीख पडने लगते हैं ।॥ माया का अपसरण दो प्रकार से . 
होताहै,एक भक्त के श्रम से दूसरा भगवत्‌ कृपा से। दूसरे, इन मानव पुरियों में हायन करनेवाला 
हीपुरुष है, “पुंस्सु शेते इति पुरुषः' अर्थात्‌ समष्टि व्यष्टि शयी ही तत्व पुरुष है । यों उस प्रोकृत 
पुरुषेतर पुरुषोत्तम को व्रजाङ्गना वृक्षों से पूछती हें । कह सकते हें इन दृष्टियों से तो गोपाङ्ग- 
नाओं के समीप भी वह तत्व विराजमान है ही और इनको भी उस व्यापक श्यामतत्व की स्फूति 
होती ही है, तब ये ढूंढ़ किसे रही हें? यह ठीक है। उक्त रूप से गोपाङ्गनाओं को उस तत्व की 
स्फूर्ति है ही, परन्तु वह प्रत्यक्ष में नहीं प्राप्त है। प्रत्यक्ष में जैसा भाव होता है वह इन्हें नहीं 
प्राप्त है-अतः उसका अन्वेषण कर रही है। वैसे ब्रजाङ्गनाओं के नेत्रों में शयामल महोभय 
दीप्ति प्रतिष्ठित है, इन्हें सब ओर इयाम रूप ही दीख पड़ रहा है। परन्तु वे इतने ही से सन्तुष्ट 
नहीं, इन्हें तो शाब्दस्पर्शादि भी वेसे ही चाहिए | श्रीश्यामसुन्दर के महोमय शरीर में रूप, रस, 
गन्ध, स्पर्श शब्द सब विषय लोकोत्तर है। ब्रजाङ्गना चाहती हें-जैसे हमारे नेत्रों में उन सर्वे- 
इवर प्राणाधिक प्रिय का सर्वातिशायी रूप बसा है, वेसे ही उनके शब्दस्पर्शादि भी प्रत्यक्ष हों, 
नेत्रों मं भी वही आभा हो, स्पर्शं भी बही हो । पर अपने आप जब ये प्रवृत्त होती हें, तब इन्हे 
उस सबका अभाव प्रतीत होता है, वह अनुभव ही नहीं होता । तब आकाशवद्‌ व्याप्त पुरुषोत्तम 
को वनस्पतियों से पूछती हें, अचेतनों से पूछती हें, यह उनको विभोरता है । 

यहाँ एक भाव यह भी है-दर्पी को ब्रह्म भी जड प्रतीत होता है । पर जो रसिकशिरोमणि 
हँ-जो इस सिद्धान्त के आदी हँ-“तुणादपि सुनीचेन तरोरपि सहिष्णुना । अमानिना भानदेन 
कोत्तनीयः सदा हरिः ।'” वे तो इन तरुओं को सद्घन, चिद्धन, आनन्दघन समझते हें. और अपने 
को जड समझते हें । अतएव वे 'भूतेषु सन्तं पुरुषं वनस्पतीन्‌ पप्रच्छुः व्यापक पुरुषोत्तम को वृक्षों 
से पूछती हें। पूछो, पूछो | इस अन्वेषण प्रसङ्ग में यों अन्तरङ्ग दृष्टि से तो महत्व है ही पर 
बाह्य दृष्टि से भी महत्व है-ब्रह्मलोक, वेकुण्ठलोक, भूमण्डल में न ढूंढकर, ब्रज में--गाँवों में ढूंढो । 
दपं में मत रहो-यह एक उपदेश सूक्त है-परमिममुपदेशमाद्रियध्वं निगमवनेषु नितान्तखेद- 
खिन्नाः । विचिनुत भुवनेषु वल्लवीनामुपनिषदर्थमुल्खले निबद्धम्‌ ॥' कोरे “टिड्ढाणञ्‌ - 

इयसजूदघ्नज्य सात्रच॒ तपयूठक्‌ ठञाकञा, ववरपः” के घोषण से यदि थक गए हों तो इस उपदेश 
का सम्मान करो । निगमागमवेद्य को तिगमाटवी में ढूंढ़ते थक गए हों तो अव उन मुग्धा गोपियों 
के घर में आँगन में उसे ढूंडो। वह उपनिपदर्थं श्रीवालमुकुन्द वहाँ ऊखल में बचा है। यदि 
अहङ्कार में रह गए-'अजी इन गवाँर गोपों से क्या पूछेंगे और वह सर्वोपरि विराजमान तत्व 
इनके यहाँ गाँवों में कहाँ से आया, उसे तो महेन्द्रादि लोक में प्राप्त कर सकेंगे'-तव तो त्रस गए, 
वह वहाँ भी न मिलेगा । अहद्धारियों को दृष्टि से ब्रह्म परे ही रहता है क्योंकि-उनको दृष्टि 
में अपने सामने ब्रह्मा भी कुछ नहीं । इधर रसिकों के यहाँ दपं का काम ही नहीं. यहाँ तृण भी 
महान्‌ है। तात्पर्यं यही कि जहाँ, जैसे भी उसके मिलने की सम्भावना हो, ढूंडो। अतएव 
ब्रजाङ्गना वृक्षों से पूछती हें-- 
“दुष्टो चः कच्चिदशवत्य, प्लक्ष, न्यग्रोध, नो मनः। 
नन्दसुनुगंतो हृत्वा प्रेम हासावलोकनेः।।” 

अद्वत्थ, प्लक्ष, न्यग्रोध तीनों सव से बड़े ऊचे वृक्ष हैं, दूर की वात देख सकते हें। 
दूरस्थ श्याम को ये जान लेंगे। अश्वत्थ की व्युत्पत्ति है-“न इवोऽपि स्थाता।' अर्थात्‌ 
कल भी-अगले क्षण में भी नहीं रह सकनेवाला अनित्य यह विश्‍व है-एऐसा समझनेवाला- 
ज्ञानी अइ्वत्थ है। गोपाङ्गना कहती हें ऐसी विशव की गति को जानकर सदा परोपकार में रत 
है. अश्‍वत्थ, हमें कृपाकर हमारे प्राणप्यारे को बताओ, क्या आपने कहीं उन्हें देखा है? वः- 
युष्माभिः । अर्थात्‌ ; क्योंकि वे श्यामसुन्दर आपकी ममता के आस्पद हें । साधारण वस्तु पर 
ध्यान नहीं दिया जाता, ध्यान रहता ही नहीं । पर, जो अपना है, उसका पता रहता है, उसका 
भी आना जाना बना रहता है । श्रीशयाम आपके परप्रेम के आस्पद हें। आप बिहारस्थली क हैं, 
आप महाभाग्यवान्‌ हें, कृपाकर हमें उन श्याम का पता दीजिए। यह प्रशंसा हुई । एस ही प्लक्ष' 
की स्तुति करती हें-'प्रकृष्टतया क्षीयते परोपकाराय यः स प्लक्षः, रलयोरभेद: अर्थात्‌; जो सदा 
परोपकार के निमित्त ही क्षीण होता रहे वह प्लक्ष है । “प्लक्ष' को प्रक्ष मानकर यह अपक्षितार्थक 
व्युतूपत्ति की गई, ऐसे अवसर पर र ल में भेद नहीं माना जाता । परोपकार के लिए अपने को 
मिटा दने में सोत्साह हे प्लक्ष, तुम्हारा जीवन, मरण दोनों उपकार के लिए हेँ-हमारा भी उपकार 
करो-जरा श्रीश्यामसुन्दर को वता दो । न्यग्रोध ! याचक को जो दुत्कारना, वह्‌ हुई न्यक्कार, 
उसे रोकनेवाला,-च्यक्‌ रोधयतीति न्यग्रोधः । हे न्यग्रोध ! तुम बड़े उदार हो-कोई उन वंशीधर 
में प्रेम माँगने आवेंगे तो उन्हें तुम न्यक्कार न करोगे । अतः हम तुमसे याचना करती हें-श्रीरयाम- 
सुन्दर का पता दो, बड़ी कृपा होगी। वे 'नन्दसून्‌' हमारा चित्त चुराकर ले गए हें ; हम उन्हें 
ढूंढ रही हें, अत: हे अश्वत्थादि ! तुमने कहीं देखा हो तो बता दो । गोपाङ्गना इस समय श्रीकृष्ण 
पर कुपित हें, अतः बडों के नाम से उनका नाम निर्देश करती हें-नन्दसूनु-नन्दराय के बेटा । 
हमारा कोई सम्बन्ध नहीं, क्योंकि हमारे यदि वे होते तो हमारे पास रहते । यदि कोई गोपाङ्ग- 
नाओं से पूछे कि यदि यह बात है तब इतनी व्यग्रता से तुम उन्हें ढूंढ क्यों रही हो? इस पर 

उनका उत्तर है-वे चोर हें, हमारा मन चुरा ले गए हें, चोरों का पता बहुत जरूरी है । सखि, 
तुम्हारा मन तुम्हारे पास होगा, वे क्यों लेने आवेंगे और केसे ले जायंगे-तो 'प्रेमहासावलोकन:/ 
मन्दहास और कटाक्षपातो से हमारे हृदय में प्रवृष्ट होकर ले गए। कदाचित्‌ वृक्ष कहें ; 
देवियो, हम वृक्ष हें-जड़ हें हम क्या जानें तुम्हारे चित्तचौर को । इसी प्रसङ्ग में 'कच्चित्‌' का 
प्रयोग है । कच्चित्‌ प्रश्‍नवाचक अव्यय है। इस अर्थ में यह पहले अभी अभी चरितार्थ हो चुका । 
फिर अब वृक्षों की उक्ति में इससे अचित्‌ जड़ अर्थ प्रकाशित हुआ । ब्रजाङ्कना वृक्षों को यही 
उत्तर देती हें-'तुम अज्ञों को अचित्‌ प्रतीत होते हो, परन्तु हो चेतन, आप लोग अमलात्मा 
महामुनीन्द्र योगीन्द्र हें , यहाँ श्रीरयामसुन्दर का स्पशं प्राप्त करने के लिए तरु, लता रूप में प्रकटे 
हें। तरु लता बनने की बात तो श्री उद्धव ने भी कही-- 
“आसामहो चरणरेणुजुषामहं स्यां वृन्दावने किमपि गुल्म लतोषधीनाम्‌ . . . .” 
(भाग १० स्क० ४७ अ०) 
ब्रजाङ्गना को जब तक अपने प्राणधन के पता मिलने की आशा रही, वृक्षों की खूब 
प्रशंसा को। पर जब देखा कि अव ये न बताएंगे, आशा निराशा में बदल रही है; तब उन्हें उनसे 
असूया होने लगी-गृणों में दोष दीख पड़ने लगे । एक कहती है-सखि, ये चेतन चाहे हों, पर ये 
कच्चित्‌ हें, इनका चेतन, कुत्सित चेतन है-“कत्चित्‌-कुत्सितञ्च चेतनं येषाम्‌ ।” अच्छा, अब 
हमको ज्ञात हुआ, तुम लोग तीर्थवासी हो, बड़े कठोर हो, अतः बतलाते नहीं । अथवा आज दिन 
राजा कलि का साम्राज्य है। वह चोर पक्षपाती है। तुम भी वृक्षों, चोरशिखामणि माखनचोर 
इयामसुन्दर के पक्षपाती हो। अतएव इसका नाम 'अइ्वत्थ' है, स्थिरमति नहीं, आज कुछ तो 
कल कुछ कहता हैं। फिर'चल-पत्र' भी यह्‌ है-स्वयम्‌ अस्थिर है, जानबूझकर भी धोखा दे 
सकता है। दूसरा यह इसका साथी प्लक्ष भी एसा ही है,-- प्रकृष्टतया क्षीयते इतिप्लक्षः ।' 
यदि यह धर्मात्मा होता, तो प्रकृष्ट (अधिक) क्षयी क्यों होता? और इसन्यग्रोध की तो बात ही 
मत पूछो, इसने तो अपने यहाँ दूसरों के लिए तिरस्कार का ही भण्डार'भर रखा है-'न्यवकारमेव 
रोधयति ।' 
एक दूसरी सखि कहती है, “नहीं सखि, देख, ये भी श्रीश्यामसुन्दर के वियोगताप से 
स्तब्ध हें, वे भी दु:खी हें, विह्वल हें । हमारी इनकी एक सी ही स्थिति है।' यह वृन्दावन के पशु, 
पक्षी, वृक्षों में जो हराभरापन आनन्द-एकरसता की स्थिति है, यह श्रीइयामसुन्दर के दशन से 
ही है। तव श्रीरयाम के वियोग में भी वे हरे-भरे ही क्यों दीखते हें? तो यह बात दूसरी है, 
ब्रजलीला में यह सदा एकरस रहते हें, क्योंकि श्रीभगवान्‌ ब्रजलीला में श्री वृन्दावन को छोड़कर 
एक पाद भी कहीं नहीं जाते-“वृन्दावन परित्यज्य पादमेकं न गच्छति ।” व्यापी वेकुण्ठ में ही 
पुरुषोत्तम भगवान्‌ का प्रादुर्भाव होगा । जँसे-- - 
नेत्र,जो बाहर से दीख रहे हैं ये नेत्र नहीं है,अपितु ये नेत्र गोलक हें। नेत्र, अतीन्द्रिय इन्द्रिय 
है, वह इस गोलक के भीतर है । . . . श्रीचेतन्य महाप्रभु श्रीजगन्नाथपुरी में रहते थे, तो क्या उन्हें 

वहाँ श्रीरयामसुन्दर का प्राकट्य नहीं था ? था,.पर वह्‌ अन्तर में था। “यो वेद निहितं गुहायां 
सह ब्रह्मणा विपङ्चितेति।” दो ब्रह्म की कल्पना है, एक कार्यत्रह्म एक कारणब्रह्म। सबके 
ऊपर-सवसे वड़ा कारण ब्रह्म है। 'शेष' का भी यही अर्थ है-शिष्यते इति शेषः। लयप्रक्रिया से 
सवके लोन होने पर क्या वचेगा ? कारणब्रह्म, वही अव्याकृत तत्व है और वही शेष है ; 
उसी पर श्रीभगवान्‌ विष्णु विराजते हें। अतएव कहा भी-“यत्र प्रविष्टः सकलोऽपि जब्तु- 
रानन्दसच्चिद्धनतासुपेति।” वह व्यापक तत्व है। जो महानुभाव श्रीवल्लभादि वृन्दावन से 
प्रसङ्गवश वाहर रह गए, वे वस्तुतः बाहर नहीं रहे। वे श्रीवृन्दावन को छोड़कर बाहर कंसे 
रहतें ? इसी उक्त युक्ति से, वे कभी वियुक्त नहीं रहे। उनके हृदय में श्रीवृन्दावन, श्रीनित्य- 
निकुञ्ज का सदा प्राकट्य है। परन्तु सर्वसाधारण का सामर्थ्य ऐसा नहीं है। आजकल बहुत 
से भावों से दर्शनशकिति व्यापिका हो रही है। वैसे भी-“अपाणिपादो जवनो ग्रहीता पह्यत्यचक्षुः 
सश्युणोत्यकर्ण: . . .” सवेदर्शी, सवंश्रोता वह सव में हें, परन्तु प्रकट अपने स्थान में गोलोक में 
ही-होगा । “स भगवः कस्मिन्प्रतिष्ठितः स्वे महिम्नि. . . .।” यह विशेषरूप में प्राकट्य 
है। वह लता, भूमि सब यहीं हें, यह ठीक है, परन्तु नेत्रदोष से वह असली रूप में नहीं दीखतीं । 
दोष से-पित्तदोष से मिसरी भी कडवी लगती है। एसे ही दोषवदा व्यापक भी 
श्रीश्यामसुन्दर के दशेन नहीं होते । यहाँ श्रीवृन्दावन में जहाँ काञ्चनमयी भूमि है, वहाँ तरु 
नीलमणि के हें, जहाँ पद्म रागमणि की भूमि है वहाँ तरु हरितमणि हें. . .यों नील, पीत, हरे रूप 
में सब लोकोत्तर वस्तु हें। यत्र-तत्र लता परिवेष्टित तरु मानो श्री श्रीराधाकृष्ण ही विहार 
करते प्रतीत हो रहे हें। परन्तु यह सव असली रूप में दीखते नहीं तव इसे नेत्रदोष ही कहना 
चाहिए। इसके लिए भगवदनुकम्पा प्राप्त हो, दिव्यदृष्टि मिळे तो यह सव अद्भुतता दीख 
पड़ने लग जाय । अन्तरङ्ग दृष्टि से वे वृक्षादि यह सव कह रहे हें। पर वह्रिङ्ग दृष्टिवश हमें 
कुछ ज्ञात नहीं होता । सखि, ब्रजलीला के अतिरिक्त श्रीश्यामसुन्दर के विप्रयोग ताप में ये तरू, 
लता झुलसते क्यों नहीं, इन्होंने एकवार ही नेत्रभर के उन त्रिभुवनसुन्दर का ऐसा दशन 
पाया है कि वह रूपमाधुरी इनकी चक्षुओं में सदा के लिए वस गई है, ओझल ही नहीं होती । 
इन्हें उस कमनीयता का स्थायीभाव प्राप्त हो गया है । ये उस खूपमाधुरी की लोकोत्त रता पर- 
आर्चर्यकारिता पर मुरध हो रहे हें-स्तब्ध हो रहे हें। सखि, तव हमें ये क्या जवाब दें, क्या 
बतावें ? 
इस प्रकार श्री्रजसीमन्तिनी अपने प्राणवल्लभ श्रीशयामबिहारी को वृक्षों से पूछती, वन से 
वन में भटकती फिर रही हें। कण्टकाकीर्ण गर्तो में, अनुकूल-प्रतिकूल भूमि में घूम रही हें। 
उन्हें भागे-विमागे का ज्ञान नहीं है । देह का अनुसन्धान नहीं है। इनकी प्रेमोन्माद में ऊभिमाली 
समुद्र की सी स्थिति हो रही है। उसमें जैसे ज्वारभाटे आते हैं, इन्हें भी कभी कुछ स्मरण-अनु- 
सन्धान हो आता है ? कभी भी नहीं । परन्तु श्रीभगवान्‌ को योगमाया उनके साथ है ; वह उनकी 
रक्षा कर रही है। उन्हें कष्टों से बचा रही है। उनकी सेवा के लिए वह तत्पर है। अन्तरङ्ग 
33 

दृष्टि से भी-यह तो वृन्दावन धाम है, यहाँ कष्ट कंसा ? किन्तु प्रेमियों की कितनी दुरवस्था 
होती है-यह टीकाकार कल्पना करते हैं । यह इसलिए कि साधकों को आइवासन मिले, सहारा 
मिले | साधारणों की कौन कहें, ये ब्रजदेवियाँ प्रेमपथिकों की परमाचार्या हें । ये बतलाती हें- 
देखो, प्राणधन को ढूंढने में कितना क्लेश हें, कहीं पाषाणों वृक्षों से टकराते हैं । ऐसे ही भावुक भी 
अपने को जीवन-मरण के संशय में डाले विना अभीष्ट तत्व नहीं प्राप्त कर सकता-'न संशयमना- 
रुह्य नरो भद्राणि पश्यति, संशथं पुनरारुह्य यदि जीवति पश्यति।' बड़े बड़े सम्राट्‌, स्वराट्‌ 
विराट एसे ही ढूंढने से मिलेंगे । कोई भी काम प्राणों की बाजी लगने से ही सिद्ध होगा । यह 
भाव दिखालाने के लिए ही टीकाकार इतनी बातें कहते हें। 'आनन्दवृन्दावनचम्पु' में कहा 
है-जहाँ जहाँ विषम स्थानों में व्रजाङ्गना घूमती हैं, वहाँ उनके परमानुरागवश कठोर--तीक्ष्ण 
कण्टक भी कोमल-कुसुम हो जाते हें, जैसे श्रीभगवदुर्शन से, वज्र से भी कठोर वस्तु कोमल हो 
जाती है । गोस्वामीजी ने भी कहा-- 

“जिर्नाह्‌ निरखि मग साँपिनी बीछी, तर्जाह सहज विष तामस तोखी।” 

नागिनी पुत्रादिनो है-अपने बच्चों को भी खा जाती है-'पुत्रादिनी सपिणी” इतनी 
क्रूर है, वह भी भगवड्ूक्तों के सामने अपने स्वाभाविक विष को त्याग देती है। प्रकृति के 
समस्त अङ्ग भागवत की सेवा करते हें। “तस मग भयो न राम कहें, जस भा भरर्ताह्‌ जात। 
पृथ्वी श्रीरामभद्र के चरणों नीचे अपने कोमल हूदयकमल को बिछाती थी, परन्तु भरत के 
लिए वह इससे भी अधिक कोमल थी । अतः जहाँ वृन्दावन अपने अधीइवर के लिए कोमल 
बनता है, वहाँ वह उनके प्रिय के लिए कोमळ क्यों न होगा । पहले तो वहाँ कण्टक, शर्करा कंकड 
हैं ही नहीं, वहाँ तो इन्द्रनील, पद्मरागमणि आस्तीणे हें। पर. ..... “तं सप्रपञचमधिरूढ 
.. . -\' “गाँठी तो बाँधे नहीं माँगत हूँ सकुचाँय, तिनके पीछे हरि रहें कहूँ भूखे नहि रहि 
जाँय।” यों प्रकृति के अणु अणु इन ब्रजदेवियों की सेवा के लिए तत्पर हें। स्वामी को प्रसन्न 
करने के लिए पहल स्वामिनी को प्रसन्न करना चाहिए । आज भी 'वायसराय' को प्रसन्न करने के 
लिए उनकी मेम को हार पहनाया जाता है। वेसे ही श्रीकृष्ण को प्रसन्न करने के लिए उनकी 
अन्तरङ्गा इन व्रजदेवियों का पहले प्रसाद प्राप्त करना चाहिए । प्रकृत में उनका चरित्रगान 
और उनकी लगन का अनुकरण ही उनके प्रसाद का हेतु है । अस्तु । इस तरह वे अपने मनमोहन 
को ढूंढती फिर रही हें । 

अश्वत्थादि में और भी कल्पना-अइ्वत्थ विष्णु देवत्य, प्लक्ष ब्रह्मदेवत्य, और न्यग्रोध 
शिवदेवत्य हैं । अतः मानो व्रजाङ्गना अपने प्राणधन को ब्रह्मा, विष्णु और महेरवर से पूछती हें। 
वे कहती हें-'आप लोग साधु हैं, आप से हम अपने चोर को पूछ रही हें। दूसरे , आपकी शाखा- 
प्रशाखा दशों दिशा में फल रही हें--उन हमारे चितचोर को कहीं अवश्य देखा होगा ।' पिप्पल, 
चलदल है उसे चञ्चल देखकर व्रजाङ्गना ने समझा-'यह हाथ हिला रहा है, कह रहा है--हमने 
तुम्हारे श्यामसुन्दर को नहीं देखा। ठीक है, इसे नेत्र नहीं हें। चलो नेत्रवाळे से पूछें। (प्रकृष्टे 

अक्षिणी यस्य असौ प्लक्षः) इस प्लक्ष के बड़ी-बड़ी आँखें हें, यह नेत्रवाला है । इसके जो अरुण 
पल्लव हें--वे नेत्र हें। यह ब्रह्मदेवत्य भी है। अच्छा, तो तुम्ही बताओ प्लक्ष ! तुमने कहीं 
हमारे प्राण को देखा ? अये यह क्या, यह तो कुछ वोलता ही नहीं, क्या इसने मौनव्रत लिया है ? 
पर नहीं, इसे वागिन्द्रिय नहीं है, बेचारा कंसे वोले। सखि! आओ इस न्यग्रोध से पूछें, यह 
जिह्वावाला है, इसके दल जिह्वा के जैसे हें । यों नए नए क्रमों से वार-वार पूछती फिरती हें । 
फिर कुछ जवाव न मिलने से दोपानुसन्धान की सुध हो आती है । कहती हें-सखि, अब जाना, 
यह ऊँचा (दपिष्ठ ) होने से क्षुद्र है, यह क्षुद्रफल भी है (पीपल जितना वड़ा है, फल उसके उतने 
ही छोटे हें), चाहे कितना भी आराधन करें इससे महाफल-श्याम नहीं मिलेंगे। यह 
अइ्वत्थ है-अस्थायी है।' सहसा 'वट' पर दृष्टि चली जाती है । कहती हें-'देखो इसकी शाखा 
कितनी झुकी हैं, यह्‌ विनम्र है (नितरास्‌ अग्राणि अधोभूतानि यस्य असो) शिव देवताक है ; 
दिव परमवेष्णव हें। अतः यह अवश्य बतावेगा ।' परन्तु उत्तर की कोई आशा न देखने पर 
कहती हेँ-इसकी बडी से बडी भी उन्नति अवनति ही है। देखो, शाखा नीचे घुसती जा रही हें- 
"नितरामग्राणि अधाभूतान्यव यस्य असो न्यग्रोधः ४” अश्वत्थ परोपरकारी नहीं है, अतः 'दरिद्वा' 
इसमें निवास करती है। वात यह है-दरिद्रा लक्ष्मी की बड़ी वहिन हैं । उसे कोई नहीं व्याहता 
था। इसी लिए लक्ष्मी का भी विवाह रुका रहा, क्योंकि छोटे भाई वहिन का विवाह पहल हो 
जाने से 'परिवित्ता' 'परिवित्ती' दोष होता है। अन्ततः बहुत कुछ समझाने-वुझाने पर अद्वत्थ ने 
दरिद्रा से विवाह किया । उसे प्रसन्न रखने के लिए यह तय किया गया कि शनिवार के दिन 
श्रीनारायण सहित लक्ष्मी वहाँ आकर वसे । अतएव अन्य दिनों में अइ्वत्थ के स्पशं का निषेध 
है। यह अश्वत्थ उपकारी नहीं, इसीका फल है जो इसे दरिद्रा मिली है। श्रीमद्वल्लभा- 
चार्यजी के कथनानुसार श्रीब्रजवनिताओं ने प्लक्ष में यह दोप देखा-प्लक्ष अपवित्र है, देवताओं 
ने स्वर्ग की कामना से पशु का आलम्बन किया, उसी से यह उत्पन्न हुआ, अतः अपवित्र है । 
तभी तो प्राणजीवन का पता नहीं देता।' यह सब निराश होने पर कहा जाता है, सान्त्वना के 
समय एसा नहीं कहा जाता । 
अथवा अपना मनोरथ सिद्ध न होने पर भी वे ब्रजदेवियाँ वृक्षों से असूया नहीं करतीं । 
क्योंकि वे प्रेम मार्ग की आचार्या हें । अतः कहती हें-'कच्चित्‌-' कुत्सितशचेतनवर्गोऽपि यस्मात्‌ । 
अर्थात्‌ ; इस वृन्दावन वृक्षसमूह्‌ को अपेक्षा चेतनवर्ग भी कुत्सित है, इन्द्रादि भी निकृष्ट हें । 
ब्रह्मा, वह तो आशा लगाए बेठा है-'वह दिन कव उदित होगा, वह ऊँचा भाग्य कब जागेगा 
“कि जब श्रीवृन्दाटवी में,में कुछ-लता पत्र पाद धूलि वनूंगा और किसी वड़भागी व्रजवासी के चरण 
से मेरा उद्धार होगा'-'तद्भूरिभाग्यमिहजन्म किमप्यटव्यां यद्गोकुलेऽपि कतमाङि घ्ररजो- 
भिषेकम्‌ । . . . (भाग० १० स्क० १४ अ० ३४ इलोक) उद्धव भगवान्‌ को बहुत प्रिय थे । 
भगवान्‌ उन्हें अपने से जरा भी कम नहीं मानते थे, श्रीसङ्क्षण-वळदेव और श्रीलक्ष्मी भी उद्धव 
से अधिक प्रिय-न थीं । उनके लिए ये भगवान्‌ के शब्द हें-“नोद्धबोऽण्वपि मन्न्यूनः ... . . न 

च सड्भूबणो न श्री:. . . .यथा भवान्‌ ४” वे महाभाग्यवान्‌ उद्धव भी श्रीवृन्दावन के तृण, 
गुल्म बनने के लिए तपस्या करते रहे। यह भाग्य वृन्दावन के वृक्षों को छोडकर संसार में और 
किसका होगा ? यों 'कच्चित्‌' से व्रजाङ्गना वृक्षों की प्रशंसा ही करती हें और कहती हें-आप 
परम चेतन हो, कृपा करो, वताओ-“दृष्टो व: कच्चिदइवत्थ . . .” वृक्ष, मानो स्तुति से प्रसन्न 
हो गए। परस्पर प्रइनोत्तरपरम्परा चलने लगी-किसको बतावें, ब्रजबालाओं, तुम किसे पूछती 
हो? चौर को। क्या चुराया उसने? हमारा मन। चौर कौन है? नन्दसूनु । नहीं, 
वह तो विष्णु है-व्यापक है, नन्दराय ने अनन्त तपस्या से उसे प्राप्त किया है, वह चौर नहीं, 
आखिर उसने तुम्हारा क्या चुराया ? अजी ! नन्दसूनु व्यापक-विष्णु होंगे तुम्हारे घर में, हमारे 
यहाँ तो वे पक्के चौर हें, उन्होंने क्या नहीं चुराया, हमारे दही को चुराया, नवनीत की चोरी 
की और अब तो वे हमारे मन को भी चोरकर भाग गए हें ! 

मुग्धा गोपी, तुम क्या कहती हो ? मन! यह्‌ तो तुम्हारे ही पास होगा और दूध 

दही, माखन की तो चोरी ही नहीं गिनी जाती | 'नहीं नहीं, वे हमारा मन चुरा ले गए हैं, 
वे हमारे चितचोर हें। दूध, दही की चोरी पर तो हमने कभी उन्हें ढूंढ ही नहीं । अवकी बार 
उन्होंने हमारी बड़ी भारी चोरी की है-हमारी मनोमञ्जूषा का उन्होंने हरण किया 
है, उसमें धैर्य, लज्जा, विवेक, विज्ञान, धर्मनिष्ठा आदि रत्न भरे रखे हें। उसे वे 
ले गए, अब कुछ रह ही नहीं गया । दही, माखन जाने से हमारी कोई क्षति नहीं थी, हम 
चिवेकादि से रहित नहीं थीं । पर आज हम उनसे हीन होकर वाल बिखेरे घूम रही हें। 
हाय,हमारा सर्वस्व लुट गया । बताओ, बड़ा पुण्य होगा । सखियों, तुम क्या कह रही हो, 
उन्होंने ` तुम्हारा भन कंसे चुराया, क्योंकि वह तो अन्नमय, प्राणमय के भीतर रहता है, 
वहाँ से कोई भी उसे कंसे ले सकता है ? यह मत कहिए, 'प्रेमहासावलोकनेः' वे प्रेम से हृदय में 
प्रविष्ट'हुए, मधुर हास से उस मञ्जूषा को ग्रहण किया और तुरन्त उलटे पाँव लौट पडे । प्रेमी 
हृदय में घुस जाता है, वह हृदय की बात जान जाता है । 'इस समय वे मोहून ; उदासीन, अग्राह्य, 
अलक्ष्य, अचिन्त्य, अव्यपदेशय बने हें। पर पहले इतने अनुरागी बने कि हमारे पादसंवाहन 
करते; वेणी गूंथ देते, नाचते, गाते, जो हम कहतीं सब करते । इसी प्रेम से वे हृदय में प्रविष्ट 
हुए । उन प्रेमी का हास याद आता है-माळूम होता है, वे अपने उस हृदयहारी हास से हमें 
पकडे हुए हैं । ऐसे ही विभोरता के अवसर पर अवलोकन-कटाक्षों से बस मन लेकर झट से 
चले गए । आप कृपाकर बता दो, हम सर्वशून्य होकर उन्हें ढूंढ रही हें। आप बडे हो, राजा हो, 
न्याय करो। 
 _ अथवा मन के तीन भाव हें-तामस राजस सात्विक! प्रेम, हास और अवलोकन इन 
तीनों ने मनों को अपहूत किया। यहाँ अलौकिक सद्घन, चिद्धन, में तामस, राजस भाव कहाँ 
से आए ? इस पर श्रीमद्वल्लभाचायंजी का कहना है-यह यद्यपि लोकातीत है। परन्तु यहाँ गोपी 
कोई तामसी, कोई राजसी आदि हें । इनमें भी दश भेद हें। इनमें तामसी तम से ऊंची हें । 

श्रेम 'पत्तन' आदि में भी यह वर्णेन है। जो अन्यत्र प्रधान है वह प्रेमपन्थ में अप्रधांन है । वंह भी 
बैधी भक्ति की अपेक्षा रागानुगा प्रीति में और भी अप्रधान है । वैधी प्रीति में सत्य आदि धम का 
ही मन्त्रिमण्डल रहता है। रागानुगा में वह वदल जाता हैं, वहाँ व्यसन लग जाता है । परन्तु 
यदि भावुक का मन श्री कृष्णपादारविन्दमकरन्द का मधुप वन जाए, तव तो फिर महान्‌ वैराग्यादि 
भी अग्नि में “राई नोन' की तरह वार कर फेंक दिए जाएँ। श्रीसनकादि शुकादि आशावसन- 
दिगम्वर महा विरक्त थे । पर उन्हें एक व्यसन था--जहाँ मङ्गलमय भगवान्‌ का चरित्र होता ; 
उसे वे अवश्य सुनते । अन्यत्र आझा दूषण है, कहा भी है-“आझा पिश्ञांची परिमदितानाम्‌, . . 
परन्तु यहाँ वह भूषण है, यहाँ आदा, तृष्णा कल्पलता है। अन्य सब कुछ देकर भी इसे भावुक 
खरीदना चाहता है। तामस स्नेह है, वह एक गाढ़ आसित है, दृढ़ अभिनिवेश है। प्रेमी इसे 
पाकर किसी की नहीं सुनता । माता, पिता, बेद, शास्त्र, सज्जन, साधु उसे इस मार्ग से रोकते 
रोकते परेशान हो जाएँ, पर वह किसी की नहीं मानता । वह उसका प्रियव्यसन मूढ़ग्राह, ओरों 
की तो क्या साक्षात्‌ सृष्टिकर्ता ब्रह्मा की भी वात कान नहीं करता । यह महाअर्निपुञ्ज सूर्यदेव 
ठण्डा पड़ जाए, चन्द्र जल उठे, दुनिया उथळ-पुथल हो जाए,परन्तु यह वह प्रेम है, षह तामस स्नेह 
है जो किञ्चन्मात्र भी शिथिल न होगा । जैसे लौकिक कामिनी को कान्त में अटूट अनुराग 
होता है, इन गोपाङ्गनाओं को वैसे ही श्रीकृष्ण में था। वेधी प्रीति में इसका तिरस्कार है 
रन्तु रागानुगा में इसी का आदर है । इस प्रकार की कृष्ण की तामसी मूत्ति का इन दो पदयों में 
वर्णन है 
“ब्हापोडं नटव॑रवपुः कर्णयोः काणकारं विभ्रदृवास: कनककपिशं वंजयन्तोञच मालाम्‌ । 
रन्ध्यान्‌ वेणोरधरसुधया पुरयन्‌ गोपवृन्देव्‌ न्दारण्यं स्वपदरमणं प्राविशद्‌ गीतकोत्तिः। 
“करर्णोत्पलालकचिटद्क०” (भाग० १० स्क० ३३ अ० १६ ₹्लो० )-“इयासं 
हिरण्यपरिधिं नवमाल्यबह ०” (भाग० १०, २३, २२) 
इनमें शृङ्गार रससारसवंस्व उद्वेलित उद्वुद्धरूप में संयोग, वियोग दोनों ही के साथ 
वर्णित हुआ है। यहाँ संयोग तो “अणोरणीयान्‌” है और वियोग ही “महतो महीयान्‌” 
श्रीश्यामसुन्दर वनविहारी ने मस्तक पर मुकुट धारण किया है, वह मोरपंख का बना है। उसके 
मयूरपिच्छ में जो क्‍्यामता है, उससे आसंक्ति-तामसता निर्दिष्ट हुई-परम आसवित 
बतलाई गई। अरुण पल्लव के समान पीताम्वर से सरस सुकोमलता कही गई। 
आम्रपंल्‍लव के निर्देश से यह कहां गया कि उसे भी श्यज्भार स्वरूप से घारण किया 
है और इससे रञ्जनशील राग की सूचना है। व्रजाङ्गनाओं का अनुराग सरळ, 
सुकोमल है। माला के सौगन्ध्य से 'सत्व' गुण कहा गया । 'सत्य' का अभिप्र\य है- प्रकाश, 
“रज' का अभिप्राय 'है-हल्चल-क्रिया और तम का अभिप्राय है-रुंकावट-आवरण । 
यही अकृति में भी है। जहाँ “लीला! है वहाँ भी एक अवरोध, हलचल, और प्रकाशं 
हें। पहले श्रीश्यामसुन्दर -मुरलीमनोहर का प्रकाश, फिर उनके दशन के लिए 

चञ्चलता, इसके वाद उससे आसक्ति-गाढमूढता सिद्ध ही है। यह जो प्रेम है, यह[[तामस है। 
प्रेम का स्वरूप, आसक्ति-उत्कट उत्कण्ठा है। ब्रजाज्भना कहती हैं-हे वृक्षो, श्रीश्यामसुन्दर 
के अनुराग से आवरण हो गया-हमारी बुद्धि पर परदा पड़ गया, हास से चञ्चलता- 
खलबली हो उठी और अवलोकन से सात्विक भाव। उसी समय ये चौरशेखर/ हमारे चित्त 
को चुरा ले गए। अब तुम समझे, यों चुरा ले गए। अब ये कहाँ गए ? तुमने देखा हो तो 
जल्दी बतलाओ। 
अच्छा ब्रजवनिताओं, यह तो बताओ तुमने उन में विश्‍वास कंसे कर लिया? विश्वास 
न करने का कोई कारण नहीं था, क्योंकि हम जिनके राज में रहती हें, वे उनके पुत्र हें-“नन्दसूनु' 
हें। हम क्या जानती थीं कि ये पालक के बालक ही हमारे घालक निकल पडेंगे। अथवा 
“नन्दस्य-सर्वानन्दहेतोरयं सुनुः” हम तो समझती थीं जगदानन्दकारक नन्द के ये सुपुत्र हें । 
अतएव हमने उन पर विशवास किया । हुन्त कष्टम्‌ ! हम विशवास से ठगी गई । वृक्षो, तुम 
बताओ, तुमने उन्हें किसी तरफ जाते देखा है? 
इस प्रकार ब्रजाङ्गना श्रीकृष्ण के विरह में विह्वल हुई उनका अन्वेषण कर रही हैँ 
और संहृत होकर गान करती हुई उन्हें खोजती हें। फिर फिर अनुसन्धान होने से प्लक्षादि से 
पूछती हें-हमारे चित्तचौर को बताओ वह प्रेम, हास और अवलोकन से हमारे मन को धेयं, 
लज्जा, विवेक, विज्ञान की मञ्जूषा को हर ले गए हें । प्रेम, हास और अवलोकन से यहाँ सारिवक, 
राजस और तामस भाव वतलाए। प्रथम वस्तुज्ञान अवलोकन, फिर तत्प्राप्ति के लिए व्याकुलता, 
इसके वाद स्नेहासक्ति मूर्च्छा हुई यह वात अन्यत्र भी कही गई है-“अदझंने दर्शनमात्रकासा 
दृष्ट्वा परिष्वङ्गः. . .” अर्थात्‌ ; जव तक प्राणप्रिय का दरशन नहीं मिला तंव तक तो दर्शन 
को केवल उत्कट उत्कण्ठा रही । फिर इसके पूरा होते ही आलिङ्गन की अभिलाषा जाग उठी। 
इसके बाद एक विचित्र आसक्ति, विभोरता ने वश में कर खिया । फलतः अब वह उन में मिल 
जाना चाहती है और उन्हें अपने में मिला लेना चाहती है-दोनों एकमेक हो जाना चाहते हें । 
यद्यपि ये श्वृङ्गार के भाव हैँ-रसीले भाव हें । पर यह्‌ लौकिक श्शृङ्गार से ऊंची वस्तु 
है। साथही इस विषय में श्री भरतादि नांटयाचारयों की सम्मति है कि ऐसे समस्त श्रृङ्गार के 
उदात्त भाव, भेद, प्राक्त नायक नायिकादि में समन्वित नहीं हो सकते, यदि हो सकते हें तो केवळ 
रसिकशेखर श्री राधाकृष्ण में ही, उनके प्रेम-सुधासिन्धु क तो एक बिन्दु में ही ये सब समा जाएंगे। 
इन्हीं के प्रसङ्ग में कहा गया है-“आशास्महे विग्रहयोरभेदम्‌”दोनों एक दूसरे क साथ अभेद-एक्य 
चाहते हैं । परन्तु ये सव भाव अन्तरङ्गा आह्वदिनी शक्ति और श्रीरयामसुन्दर में ही हें । अस्तु, 
प्रकृत में अभिप्राय यही है कि इस प्रकार से दरशन सात्विक है और उससे ज्ञान उत्पन्न होता है- 
“सत्वात्‌ सञ्जायते ज्ञानम्‌” इसके अनन्तर मिलने की उत्कण्ठा, फिर तज्जनित गाढ़ आसबित- 
अभिन्तिवेश होता है | ये सत्वादि तीनों प्राक्त सत्वादि से भिन्न हें। गोपाङ्गना इस 'तामस' 
का-आवरक अन्धकार का बड़ा आदर करती हें। उनका कहना है-'हमारे लिए तो कृष्ण- 

पक्ष के तामस विस्तार में, अभिसरण की सुविधा रहती है, यह पक्ष बहुत उत्तम है ।” उनके यहाँ 
रज-गोरज-धूलि का भी वहुत आदर है-'वह्‌ ऐसा व्याप्त हो कि हमें श्रीशयाम का छिपकर दशंन 
करते कोई देखे ही नहीं।' उन्हें यों परम प्यारे साँवरे के दशन में 'रज' और 'तम' दोनों ही 
अपेक्षित हें दूसरे 'रज' को ये श्यामसुन्दर के आगमन की सूचना समझती हें। क्योंकि सायङ्काल 
गोचारण करके आते हुए श्रीगोपाल के आगमन को सूचना द्शनोत्कण्ठिता व्रजवालाओं को आगे 
डती गोधूलि से मिलती । वैसे भी “रज' में (गुण और धूलि दोनों में ) क्रिया-चञ्चलता होती 

है। प्रियंदर्शनपक्ष में चञ्चलता विह्वळता का बहुत महत्व है । एक भावुक ने कहा-“कृष्णभाव- 
रसभाविता मतिःक्रीयतां यदि कुतोऽपि लभ्यते” भाई, प्रेमियो ! 'क्ृष्णभावरसभावितामति' 
यदि खरीदी जा सके तो खरीद लो, चाहे वह किसी भी कीमत पर मिले । अच्छा, अगर ऐसा है 
तो हम खरीदेंगे, कहिए क्या दाम है? उसकी कीमत, बहुत ही सस्ती लेकिन वहुत ही महँगी भी- 
चञ्चलता एकमात्र मन की चञ्चलता है। वस, प्राणप्रिय के दशन के विना न रह सकना, 
उससे व्यथित, अशान्त रहना यही उस अमूल्य मति का मूल्य है। यहाँ अशान्ति वेचेनी जितनी ही 
बढे उतनी ही अधिकाधिक मूल्यवती है-मह॒घे है। यों भी 'रज' का महत्व है। हाँ, तो अव- 
लोकन से सात्विक भाव से प्रकाश, अर्थात्‌ गोपाङ्गनाओं को पहले दशन, फिर हास रूप राजस- 
भाव से प्राप्ति के लिए विह्वलता, अन्त में तामस से गाढासक्ति मूर्च्छा हुई । इन्हीं काण्डों से वे 
मन खो बैठीं । 

अथवा, प्रेम जगन्मोहन महौषध है-वेहोश करने की दवा है। उन चोरशेखर के पास 
इसके भण्डार भरे पड़े हें। उन्होंने यह्‌ मोहन महौषध देकर अपने दो साथियों को भेजा । वे 
हें-हास ऑर अवलोकन-नेत्र। जब श्रीश्यामसुन्दर चौर हें तो उनके हास, अवलोकन, नेत्र, 
हाथ, पाँव सव चौर हेँ। चौर के साथी सव चौर, इनमें वाँकेविहारी के बाँके नेत्र तो पवके चोर 
हें, उनसे कोई वचा ही नहीं। एक बार सरसिजसम्राट्‌ ने विचार किया कि 'यह अलबेलो 
ब्रजसाँवरिया, सबनकूं ठगतो फिरे है, सव की चोरी करे है, कहुं मेरीउ शोभाकू यह चुराय न ले- 
ज्यायं में अपनो खूवपक्को बन्दोवस्त कर लऊॐ।' यह निश्चय कर वह कमलाधिपति जलाशय में 
उत्पन्न हुआ, वहीं बसा-'यहाँ कंसे आवेगे श्याम ? पर वे बडे नटखटिया हें कहीं जलविहार के 
लिए ही आ निकले, तो मेरी इस अद्भुत शोभा को अवश्य चुरा छेंगे, वे पक्के चोरजारंशिखामणि 
हैं। मेरी सम्पत्ति यह एकमात्र शोभा ही है। मुझे खूब सावधान रहना चाहिए ।' जलविहार 
गर्मी में होता है, शरदू में लोग शीत से डरते हैं, सहसा जल में नहीं प्रविष्ट होते। यह सोचकंर 
, वह सरोजराज शरदृतु में और तत्रापि जल में उत्पन्न हुआ; वहीं बसा । इतने पर भी सन्तोष न 
हुआ,उसने अपनी रक्षा के लिए चारों ओर वहादुर कमलों को पहरेदार खड़ा किया, कितनों ही 
को अपने पास बसाया-यदि उन्हें चोरी करना ही इष्ट होगा तो इन्हीं की सम्पत्ति हरक अपनी 
आदत पूरी कर ळेंगे, मुझ तक नौबत न आएगी । पर इसके बाद भी डर के मारे उसने शतपत्नों 
को द्वारपाल बनाया । उनके भी चारों ओर काँटे लगाए, स्वयम्‌ सवके बीच में रहा। अब रक्षा- 

के बाह्य प्रयत्न प्रबन्ध से बह्‌ निर्चिन्त हुआ । किन्तु अब भी उसका भय गया नहीं । वह सोचता 
रहा-'उनकी चोरी बडी अद्भुत है, वे आँख से काजल निकाछ लेते हें।' अतः अव अपनी शोभाकी 
रक्षा के लिए उसने आभ्यन्तर प्रयत्न किया-उस छवि-सम्पत्ति को अपने अन्तरतम कोष में 
छिपाकर रखा । फिर भी सचमुच महान्‌ आश्चर्य, कि श्रीदयामविहारी के उन नेत्रारविन्दों ने- 
निरुपम नेत्रों ने सरसिजसम्राट्‌ की श्री को-सम्पत्ति को चुरा ही लिया और किसी ने देखा तक 
नहीं-'कव चुराया? श्री गोपीगीत के इस पद्य में यह वात कही गयी है-'शरदुदाशये साधु जात- 
सत्सरसिजोदरश्रीमुषा दृशा. . . . . . ' एसे चौर्यकुशल अपने साथी नेत्र चौरों को-अवलोकन 
को श्रीश्यामसुन्दर ने ब्रजसीमन्तिनियों की चोरी करने भेजा-“जाओ, गोपियों के मनोरत्न को- 
धेर्यलज्जादि रत्नों को चुरा लाओ।' साथ में मोहन औषध दिया, जिसके प्रयोग से वे जागती 
भी सो जाएँ । उन रूपशेखर शयाम के हास और अवलोकन ही इस कार्य के लिए पर्थ्याप्त थे, 
इनमें प्रेम-संमोहन और मिल गया-अब कहना ही क्या था। हे महावृक्षो, इस प्रकार प्रेम- 
हासावलोकन से उन्होंने हमारा सब कुछ चुरा लिया, हम उन्हें पूछ रही हें, बताओ, वे किस ओर 
गए हैं ? गोपियो, तुम! सच-मुच भोली हो, पर अपने रत्नों की-सर्वस्व की रक्षा में इतनी गफ़लत 
क्यों तुमने कोः? सज्जनो, यह तुम्हारा कहना ठीक है, पर हम तो थही विशवास करती रहीं, 
ये श्रीनन्दसूनु हें-आनन्ददायी हें, हमें क्या ज्ञान था कि इनसे प्रेम करके ऐसे सन्ताप उठाना 
पडेगा । यों ब्रजाङ्गना अपने ही प्रश्‍नोत्तर करती पूछती फिरती हेँ। जब तक उन्हें उत्तर 
की आशा रहती है विविध भाँति पूछती हें । निराश होने पर उनमें दोषानुसन्धान करती हें- 
सखि, इसने मौन ब्रत लिया है । नहीं, यह गूंगा है। यह भी बात नहीं, इसे तो प्रियतम के'दरस- 
परस से-गाढ़ प्रेम से स्तब्धता हो गयी है | हाँ हाँ, यह कह सकते कि बीमारी में आ गया. है, 
हमारी सुनता. ही नहीं । मेरी समझ में तो सखि, ये उनकी विभूति हैं, इन्हें धरीशयाम का अधिक 
सहयोग प्राप्त हुआ है। ये उनके साथी होने से उनके पक्षपाती हें, कभी पता न देंगे। यह सव 
कुछ नहीं, असल बात यह है कि ये सव महत्वाभिमानी हें । सोचते हें-'इन गवारी ग्वालिनों से 
क्या. बोले! । यही समझ कर ये हमारी उपक्षा.कर रहे हें । अतएव इनमें कोई गुण नहीं । चलोः 
अव आगे चलें, उस 'कुरवक' से पूंछे-देखो सखि ! इसमें सुमनस (पुष्प) भी लगे हें। यह 
अच्छे मनः वाळा है, इससे पूछना चाहिए ।. इसके स्वरूप से भी प्रतीत होता है, इसे श्रीश्या मसुन्दर 
के अवदय दरन हुए हैं ॥ तभी यह प्रसन्न हो रहा है ॥ इसके अम्लान पुष्प विकसित हो रहे हें । 
यह अपने सौरभ से मन को, दिर्दिगन्त को आमोदित कर “रहा है। इसका अन्तःकरण; पवित्र 
है ॥ दूसरे, फूलों का फूलना, यह तो प्यारे के दशन के बिना सम्भव नहीं-हृदय का फूल उसके 
बिना खिळता नहीं । यह इसका आमोद भी तभी है जब यह्‌. स्वयम्‌ दशन का आनन्द ले चुका 
हैं। सखि, इसका सहवासः करेंगी, इससे प्रश्‍न करेंगी तो हमारा भी मन खिलेगा, हमें भीं 
मङ्गलमयअङ्ग की प्राप्ति होगी। अहो, इसका तो नाम भी बड़ा अच्छा है-“'को'पुथिव्यां यशसो- 
रवो यस्यः सः कुरवः स एच 'क्ुरवकः' अखण्ड भूमण्डल में इसका यरा व्याप्त है. । यह श्रीश्यामः 

के ही समान है। इसके वे सखा हैं, अपने समान नाम रूप वाळे हैं । अतः इससे पूछो । इससे | 
पता चलेगा । कुरवक ! तुम बड़े अच्छे हो, तुमने कहीं श्यामसुन्दर को देखा हो तो बताओ, . 
वे हमारा मन चुरा के भाग आए हें । कुरवक की ओर से शङ्का करके कहती हें-सखि, यह तो 
. कह्‌ रहा है-ब्रजा ङ्गनाओ, तुम्हारे ही दोष से-गव से शयाम चले गए हें, अब तुम वयों रोती हो ? 
तो कहती हें,स्यामसुन्दर तो “दर्पहरस्मितः' हैँ । माना, हमारे ही दोषसे वे गए,पर वे अन्तहित 
क्यों हो गए ? क्योंकि उनके तो स्मितमात्र से ही हमारा दर्ष दूर हो सकता था । अमृत से लाभ 
होने की जगह विष का प्रयोग कौन करेगा ? “ब्रजजनातिहन्‌ वीर योषितां-निजजनस्मयध्वंसन- | 
स्मितः” (भाग० १०, ३१, ६) जिनकी मधुर मनोहर मुस्कान अनन्त कन्दर्पं के दपं को दलित 
कर देती है, कामिनी के काम-मद का मर्दन कर देती है, वे-“रमानुजो मानिनीनाम्‌” मानिनी 
के मान का मर्दन करने के लिए इस अरण्य में क्यों घूम रहे हें ? कहो कुरवक ! अरे हम इतना 
अ नुनय कर रही हें और यह बोलता तक नहीं ? सखि (कुत्सितो रवो यस्य सः, अथवा कुत्सितात्‌ 
रवात्‌ क॑ सुखं यस्य सः कुरवकः) जिसे दूसरों के रोने से सुख मिळे, यह तो वह है । हमारे रोने 
से यह प्रसन्न हो रहा है। देखो, फूल खिले हैं, सौरभ फैल रहा है। सच में यह भी निष्ठुर 
श्रीदयाम को तरह ही है, उन्हें भी हमारा रोना ही अच्छा लगता है । 
गोपियो ! योगीन्द्र-मुनीन्द्रवन्दितपादारविन्द से तुम पादसंवाहन कराओ यह क्या 
उचित है ? इसी तुम्हारे दर्षे को दूर करने के लिए वे अन्तहित हो गए हें । नहीं, यह काम तो 
'स्मित' से ही चल जाता । पर वे तो हमारे रोने से खुश होते हैं , अतः अन्तहित हुए हें । मृगयु 
(व्याध) हरिणियों को वीणावादन करके मोहित कर लेता है। फिर उन्हें जाल में फंसा कर 
उनके रोने से प्रसन्न होता है । हम हरिणाक्षियों को अपने कटाक्षशर से विद्ध और वंशीरव से 
मुग्ध करके अब रोती देखकर वे श्यामसुन्दर प्रसन्न हो रहे हें। इस तरह वे भी कुत्सित रव से| 
प्रसन्न होनेवाले कुरवक ही हें। 
आगे अशोक से पूछती हें । पहले उसकी स्तुति करती हँ-सखि ! यह बहुत सुन्दर] 
वृक्ष है, इसके पास जाने से ही शोक मिट जाता है-'नास्ति शोको यस्य स अशोकः ।' वह है|: 
आत्मवित्‌, क्योंकि-“तरति शोकमात्मवित्‌ |” आत्मा कौन है? श्रीकृष्ण, उनको जान 
लेने से सब शोक-मोह दूर हो जाते हें-“तत्र को मोहः कः शोकः. . .।” अशोक के मिल विना . 
शोक मिटता नहीं । अशोक के सङ्ग से अशोक हो जाता है । अतः हे अशोक ! हम तुमसे 
पुछती हें, बतलाओ, वे चितचोर मोहन कहाँ गए ? जैसे चन्दन अपने पास के वृक्षों को चन्दन 
बना देता है-सुगन्धित बना देता है, वैसे ही तुम्हारे पास आई हमको इयाम का पता देकर अशोक 
बनाओ, बड़ी कृपा होगी । अरे ! यह भी कुछ नहीं बोलता । बोळे क्या, जिसे स्वयम्‌ दुःख का| 
अनुभव नहीं वह दूसरे की पीड़ा को क्या जाने ? -“यथा कण्टकविद्धाङ्कः. - . . . - ” “जाके पाँव]! 
,न फटी बिवाई, सो क्या जाने पीर पराई!” हमारे विरहकष्ट को यह जानता ही नहीं, कंसे 
दुर करेगा। यह तो एक अशोक है, श्रीजानकोजी तो अशोक वाटिका में टिकी थीं। 
34 

बे बहुत भी एक का शोक दूर न कर सके। यह भी मोहन का ही साथी है। 
आगे चलो । ; 
“नागपुञ्चागचस्पकाः” सखि, नागकेशर को देखो “न अगः साधारणो वृक्षो यस्याः 
सा) ९ यह पुमान्‌ नाग है। ये दोनों गजेन्द्रगति श्रीमोहन की गति को जानते हैं । 
हे चम्पक, तुम्हारा वर्ण हमारे इयाम के शरीर पर विराजमान है, तुम उन्हीं की तरह चपल 
(चपि चापल्ये) भी हो । तुम्हीं लोग हमारे प्राणघन का परिचय दो । यहाँ, व्रजाङ्गनाओं 
में-मुग्धा, मध्या, प्रगल्भा, मानिनी बहुत भेद हें । उनमें से मानवती व्रजाङ्गना कहती हें- 
'नागपुंज्ञागचम्पकाः ।' तुम हमारे चोर को वताओ।' मानवती यह चाहती हँ कि-- 
श्रीनन्दनन्दन को यह पता न चले कि 'हम उन्हें ढूंढ रही हें, “. . . नेति नेति वचनामृत बोलत. .” 
ये स्वप्न में भी यह प्रकट न होने देंगी कि ,हम उन छबीले श्याम पर मुग्ध होकर उन्हें ढूंढ रही 
हें। इसलिए ये ब्रजथुवतियाँ यों पूछ रही हें-'हे नागपुन्नागचस्पकाः' हमें उन श्याम से कोई 
गज नहीं, केवल वे हमारी चीज़ चुरा के ले गए, अतः 'सोऽस्म।भिर्धंत्तंव्यः' हम उन्हें पकड़ेंगी । 
कदाचित्‌ 'पुन्नाग' कहे-'अरी ब्रजाङ्गनाओ, तुम अबला हो और वह बलवान्‌ है, तुम उसे कंसे 
धरोगी ? इस पर कहती हें, आखिर वे हें तो “रामानुज' श्री बलराम के छोटे भाई ही, क्योंकि- 
“बलाधिक्यात्‌ बलं विदुः ।' वह तो हमसे कम बलवान्‌ ही हें । 
इसी सम्बन्ध में गोपाङ्गना नाग से पूछती हें-हे नाग, तुम साधारण अग (वृक्ष) नहीं 
हो । तुम इ्यामसुन्दर के सदृश हो । उन नागसदृश भुजदण्डवाले इयाम को बतलाओ, तुमने 
कहीं उन्हें देखा है? 
“अहो अमी देववरामरार्चितं . . . . . . . . तमोपहत्यं तरुजन्म यत्कृतम्‌ ।” | 
भा० १० स्क० १५ अ० इलो० ५ 
श्रीभगवान्‌ ने स्वयम्‌ श्रीमुख से इन वृक्षों की स्तुति की है । ये साधारण वृक्ष नहीं हैं 
ये योगीन्द्र मुनीन्द्र-वन्दित वृक्ष हें यें सुमन और फल का उपहार लेकर अपने शाखारूप 
शिखाग्रभाग से 'भगवद्वन्दन करते हैँ । ये इसलिए प्रणाम करते हें कि 'तम मिट । पररलु 
_यह बात जॅचती नहीं, क्योंकि जब श्रीउद्धव, श्रीब्रह्मा जैसे श्रीवृन्दावन के 'तरु, गुल्म, ' होना 
चाहते हें, तब इनमें 'तम' कंसा ? इससे तो इनकी महिमा सिद्ध होती है । यद्यपि यह ठीक है, 
परन्तु इसमें वृक्षों का भाव दूसरा है। वृक्ष सोचते हें-'ये पक्षी, ग्वालबाल, गैया, जहाँ-जहाँ 
श्रीश्याम कन्हैया पधारते हें वहाँ-वहाँ पहुँच जाते हें, परन्तु हम तो ऐसा नहीं कर सकते । हमें 
तो श्रीवयामसुन्दर स्वयम्‌ ही पधार कर आलिङ्गन, स्पशं दें, तव हमारी इच्छा पुणे हो । अतः 
इस 'तम' को अदर्शनरूप वियोगजन्य दुःख को दूर करने के लिए उनकी प्रार्थना है । अथवा 
दूसरों के 'तम' को दूर करने के लिए यह इनका यत्न है, क्योंकि ये बडे हें-दिव्य हें-उदार हें । 


निःस्वार्थ भाव से परोपकार करना महानुभावों का स्वभाव होता है । परन्तु यह इनकी दिव्यता . 
सवसाधारण को नहीं ज्ञातं है, जेसे भगवान्‌ कृष्णं का ईश्वरत्व सब नहीं जान सके ; वेसे ही- . 

इनका वास्तविक स्वरूप अप्रकट है । इनका दिव्य स्वरूप, श्रीयमुना का मणि-होरकरचित तट 
और वहाँ दुग्धधारा प्रवाह यदि साधारण जनवेद्य हो जाय तो तुरन्त पहरा बेंठ जाय. परन्तु 
किन्हीं महानुभावों को यह सव सदा साक्षात्‌ रहता है । ऐसे ही एक महानुभाव ने एक अभिमानी 
सम्राट्‌ को यहाँ का एक पत्थर का टुकड़ा वतंलाया जो बहुत मूल्यवान्‌ हीरकखण्ड था ; सञ्राट्‌ 
का समस्त साम्राज्य भी उस टुकड़े के वरावर नहीं निकला । हाँ, तो इस दृष्टि सं “तमोपहत्ये'' 
प्रकाश करने के लिए, लोगों को वोध देने के लिए 'तरु जन्म' है । जिस समय अनन्तकोटि 
ब्रह्माण्डनायक अप्रकट-गुप्त रह कर लीला करते हैं, उनके परिकर भी छिपकर लीला में सम्मिलित 
होते हैं । व्रजाङ्गना कहती हैं, हें तरुओ ! उसी स्वरूप में आप वृक्ष हो, आपने हमारे प्राणप्यार को 
इधर कहीं जाते देखा हो तो कहो । हम आपका बड़ा अनुग्रह मानेंगी । 

ब्रजाङ्गनाओं की बहुत मिन्नत-आरजू करने पर भी जव आझा पूर्ण न हुई तव वही 
निन्दा में बदल गई-'सखि ! रूप और गृण की वात तो दूर रही पहले इसका नाम ही देखो केसा 
डरावना है-'नाग-सर्ष ? ' श्रीश्यामसुन्दर ने भी प्रेमहालाहल से हम सबको वियोग में विमोहित 
किया और ये भी उसी प्रकार कष्ट दे रहे हें । इसके अतिरिक्त यह पुन्नाग है, पुरुष जाति बड़ी 
कठोर होती है, वह हम अबलाओं के कष्ट नहीं जानती । चलो सखि, यें नहीं बतलायेंगे ।' यों 
जव व्रजाङ्गना निराश होती हें तव उनसे असूया करती हें । भाव यह है कि जिससे श्रीदयाम- 
सुन्दर का पता मिले उसकी स्तुति है । जो श्रीकृष्णतत्व को नहीं बतला सकते उनकी स्तुति ही 
क्या ? एक मुग्धा अनभिज्ञा नायिका ने प्रन किया-'आखिर सखि ! क्‍्यामसुन्दर चले क्यों 
गए ?' इस पर एक ने उत्तर दिया-'इसलिए कि अकेले श्रीघनइयाम को तुम अनेकों ने घेर 
लिया, इससे वे डर कर भाग गए ।' दूसरी कहने ळगी-'अरे नहीं, वे तो परम वळवान्‌ हें,- 
“रामानुजो मानिनीनाम्‌.. . .” श्री वळराम के अनुज हैं, स्वयम्‌ भी वलवान्‌ फिर भाई का भी 
बल, कहीं उनसे कह दें तो एक मुशल-प्रहार में ही वारा-न्यारा हो जाए । इसलिए सखि, उन्हें 
हमसे कंसा डर ? अतः यह वात नहीं, वस्तुतः वे हमारे मानापनोदनार्थ कहीं छप गए हें ।' 

यह रासलीला श्री रासेश्वरी के मन को आमोदित करने के लिए हुईः। उनको यह्‌ 
इच्छा हुई कि 'श्री गोपीजनवल्लभ आकर समस्त गोपियों के साथ केसे विहार कर सकते हें” 
यह देंखें । वैसे ही श्री वृषभानुनन्दिनी के एक-एक अङ्ग से अनेक-अनेक गोपाङ्गनाओं का 
प्राकट्य हुआ है । अवान्तर प्रयोजन यह भी कि-श्रुतिरूपा मुनिरूपा गोपियों को भी प्रसन्न 
किया जाए । उत्तम लीला तब बने, जब सव सख्यभावापन्न हों । परन्तु यहाँ सब में समान 
भाव हो गया-'हुम भी इयाम से वेणी गुंथावेंगी, हम भी पादसंवाहन करावेंगी' और होना 
चाहिए था यह भाव केवल एक श्रीराधाजू में ही । श्रीव्यामसुन्दर तो अपनी अभिन्नात्मा 
एक श्रीवृषभानुळली के प्राकट्य पर ही रास कर सकते थे ; उन्होंने एक उन्हें ही महत्त्व देकर, 
उन्हें ही प्रसन्न करने के लिए रास चाहा था | पर जब सव में समान भाव आ गया, तब वे भाग 
गए । “बह्वयः सपत्न्य इव गहपति लुनन्ति” वाली वात वे कंसे सहते ? परन्तु इसका भी 

समाधान हुआ-अनन्तसमुद्रतरङ्ग महासमुद्र के परतन्त्र हें। इसी आशय से श्रीभगवच्छङ्कर- 
पाद ने भी कहा है-“सत्यपि भेदापगमे, नाथ ! तवाहम्‌, न मामकीनस्त्वम्‌ । सामुद्रो हि तरङ्ग 
क्वचन समुद्रो हि तारङ्गः ।” भगवान्‌ श्रीकृष्णचन्द्र पूर्णपुरुषोत्तम हें, महानायक हैँ ; अनक 
गोपियों से डर कर वे भाग नहीं सकते । गोपाङ्गना अनेक रहें, अनन्त रहें, कोई बात नहीं । 
परन्तु वहाँ जो मान, ईर्ष्या, असूया आदि की सृष्टि हो गई, यही टीक नहीं हुआ । भगवान्‌ वहाँ 
नहीं विराजते जहाँ ईर्ष्या आदि हों । यदि इन भावों से गोपाङ्गना महाराससौख्यरसास्वाद मे 
विघ्न हो गई , तो ये इनके मान दपं आदि तो भगवान्‌ के एक स्मितमात्र से दूर हो जाते हँ । उन्हे 
श्रीशुकदेवजी ने कविनिवद्ध वक्तूप्रौढोकित द्वारा 'दपंह्रस्मित' कहा है । 

ऐसी स्थिति में भगवान्‌ अन्तहित क्यों हुए ? ये सब व्रजाङ्गनाओं के उक्तिवेचित््य हें । 
पहले एक नायिका की शिकायत थी, 'वे चोर हें, मनोरत्नमञ्जूंषा को चुरा ले गए।' अबः 
मानवतियों की शिकायत है, 'वे दर्प-मान चुरा ले गए, हमारा सर्वस्व लूट ले गए, हाय! हम 
अब क्या करें? व्यामसुन्दर ने अपने 'स्मित' से हमारा मान चुरा लिया, हमें निर्धन बना 
दिया । अतः हम अपना मान खोजने जा रही हें । बतलाओ , हे पुन्नाग ! बतलाओ, वे कहाँ गए ?' 
अबला बालाओ ! तुम उन्हें कंसे धरोगी ?” इस पर कहती हें-“रामानुजो मानिनीनाम्‌'” 
श्रीबलराम से हम जरा लज्जा करती हें, वे तो उनके छोटे भाई हें और छोटे होने से ही निर्बल । 
हम उन्हें बाहुलता से वेष्टित और नयनशर से विद्ध करके आँचल से बाँध कर रखेंगी । फिर वे 
निरबेल हैं, तभी तो भाग गए । यों इस प्रसङ्ग में मुग्धा, मध्या, प्रगल्भा, मानवती आदि नायिका- 
` भावान्न गोपाङ्गनाओं के भाव हें। | 

लोक में जब भावुक अपने को अभीष्टपूत्ति प्रसङ्ग में समर्थ नहीं पाता, तब वह आश्रय 
लेता है, महान्‌ का, देव का । उसमें स्त्री-हृदय-मातृहृदय कोमल होता है, परदुःख से सत्वर द्रुत 
'होता है । भावुकशेखर श्रीगोस्वामीजी ने अपनी 'विनय पत्रिका' के ४१वें पद्य में “श्री रघुनाथजी 
मेरी सुब लें! इसके लिए श्री जनकनन्दिनीजी से प्रार्थना [की है-'कबहुँक अम्ब, अवसर पाइ। 
मोरि औ सुधि द्याइवी, कछु करुन कथा चलाइ।' वस्तुतः श्रीश्यामसुन्दर कृष्णतत्व का- 
निर्गुण निराकार का, सम्मिलन अधिगति शक्तितत्व की आराधना भी ब्रह्मविद्या द्वारा ही 
होती है । 'केनोपनिषत्‌' में एक कथा है-इन्द्र, वायु, यम, वरुणादि देवों को गर्व हो गया । उसे 


' दूर करने के लिए तेज:पुञ्ज रूप में 'ब्रह्म' प्रकटा । उसे देवता नहीं पहिचान सके-'यह कौन | 


है ?” उसका पता लेने एक-एक देवता गए । अग्निदेव पहले उसकी परीक्षा लेने गए, पर 
` जाज्वल्यमान उस तेजोराशि को देख कर बोलने की हिम्मत ने पड़ी । तब उस तेजःपुञ्ज यक्ष 
ने कहा तुम कोन हो, तुम्हारा क्या सामर्थ्य है? अग्नि ने उत्तर दिया-'में अग्नि हूँ सब को 
क्षणभर में जला सकता हूँ । यक्ष ने उसके सामने एक तृणखण्ड रख दिया । कहा 'इसको जला 
दो।' बहुत जोर ळगांने पर भी अग्नि उसे नहीं जला सका । लज्जित होकर लौट आया । 
इसी प्रकार क्रम से वायु, वरुण सब गये, पर उस तिनके को न वायु उड़ा सका, न जल गला सका, 

तब हतश्रभ हो कर लौट आए । अन्त में इन्द्र गए । इस अवसर पर बह तेजःपुञ्ज अन्तहित हो 
गया । इन्द्र को इससे वड़ा पदचात्ताप हुआ--हा, मुझे तो उस तत्व के दर्शन तक न हुए । फिर 
इन्द्र ने ब्रह्मविद्या की आराधना से-उसकी सहायता से उस तत्व का ज्ञान प्राप्त किया । देवताओं 
का दर्पे मिट गया । भगवान्‌ श्रीरामके उपासक श्रीजानकी माताकी स्नेहभरी अनुकम्पासे श्री राम- 
तत्व के साक्षात्कार में सकल प्रयत्न होते हें । भगवान्‌ की अन्तरङ्ग शक्ति उनकी अपेक्षा कोमळ 
मानी जाती है। स्तुति-कुसुमाञ्जलिकार श्री जगद्धर भट्ट ने अपनी स्तुति में सरस्वती से कहा- 
मातः सरस्वती ! आप व्याकुल, हताश न होओ,बैये धारण करो, अवश्य भगवान्‌ शिव आपको 
सुध लेंगे, आप गुणगान करती चलो । फिर, उस दरवार में आपका पक्ष समर्थन करनेवाली, 
श्रीगङ्गा चन्द्रकला और पार्वती उपस्थित हैं । वे प्रसङ्ग पड़ने पर आपका पक्ष समर्थित करेंगी । 
क्योंकि स्त्री, अपनी स्त्री जाति का अवश्य पक्षपात करती हें। यदि भगवान्‌ कठोर हें तो वे 
उन्हें कोमल वना देंगी-- 


“मात: सरस्वति बधान धृति त्वदीयां, विज्ञप्तिमात्तंबिधुरां विभवे निवेद्य । 
देवीशिवा, शशिकला, गगनापगाच, कुर्वन्त्यवइयमवलाजनपक्षपांतम्‌ । 
(११ स्तोत्र, २४ इलोक ) 
अगले पद्य में कहा-हें सरस्वति ! यदि आप यह समझती हो कि 'चन्द्रलेखा' स्वभाव 
से ही कुटिल है-टेढ़ी है और गङ्गा नित्य तराज्भिता-अनिश्चित वुद्धिवाली है, इनसे सहायता 
की सम्भावना नहीं ; तव भी कोई चिन्ता नहीं । क्योंकि भगवती जगदम्वा पार्वती तो वहाँ 
विराजमान हैं ही, वे शैलराज की पुत्री हें-सद्वंश की सन्तान हैं,कुलीन हैं । अतएव दयाद्रेहृदया 
हें, पराए दुःख से अकारण ही उनका हृदय पिघल जाता है। वे अवश्य आपको मदद देंगी- 


“एषा निसगकुटिला यदि चन्द्रलेखा, स्वर्गापगा च यदि नित्यतरङ्गितयम्‌ । 
देवी दयाद्वंहृदया तु नगन्द्र-कन्या धन्या करिष्यति न ते निविडासवज्ञाम्‌ ।” 

(११ स्तो० २५ इलो० ) 
सारांश यह कि-काम न चलने पर सबको अबलाओं की शरण लेनी पड़ी है । यहाँ गोपीजन ने 
भी यही निश्चय किया-ये वृक्ष-पुरुष हमारी पीडा नहीं जानते । चलो, इस तुलसी से पूछें ये परम 
अन्तरङ्गा हे-“कच्चित्तुलसि कल्याणि, गोविन्दचरणप्रिये” हे तुलसि, आपकी तुलना जग में 
नहीं है । एक बार श्रीनारद कल्पवृक्ष का पुष्प लाए, उसे श्रीकृष्ण को समपित किया । उन्होंने | 
श्रीरुक्मिणी को दे दिया । नारदजी को अवसर मिला, नारद विद्या करने का । उन्होंने झट 
श्रीसत्यभामा से. जाकर कहा-'आप कहती थीं, “में भगवान्‌ को अति प्रिय हूँ ।' पर वह पुष्प 
तो उन्होंने आपको नहीं दिया ।' नारदजी का मन्त्र चल गया । श्रीसत्यभामा मान करके बँठ 
गई । श्रीकृष्ण को यह सब ज्ञात हुआ | वे श्रीसत्यभामा के पास गए, उनको समझाया 
“हम तुम्हें कल्पवृक्ष ही ला देंगे ।' और ला दिया । घूमते-घामते श्री नारद फिर वहाँ आ निकले । 

सत्यभामा ने उन्हें अपना सौभाग्य बतलाया । उन्होंने दान के गीत गाकर कल्पवृक्ष के सहित 
श्रीकृष्ण को दान कर देने की सलाह दी । इस दान लेने के अधिकारी की खोज होने पर स्वयम्‌ 
नारद दानपात्र बने । श्री सत्यभामा ने श्रीकृष्ण से कहा-'नाथ, जन्मजन्मान्तर में-में आपकी 
ही दासी बनूं आप ही मुझे मिलें, एतदर्थ में आपको दान कर देना चाहती हूँ ।' दान हो गया । 
अब श्रीकृष्ण से नारदजी ने कहा-चलिए, आप मेरा कमण्डलु उठाइए । मुझे आप महादान में 
मिल हें। श्रीकृष्ण नारद के साथ चल पड़े । अब तो बड़ी आफत मची । श्रीसत्यभामा ने 
स्वप्न में भी यह नहीं विचारा था कि इस दान से उचहें श्री कृष्ण से वियुक्त होना पड़ेगा । अन्ततो- 
गत्वा श्रीनारद किसी तरह मनाए गए । श्रीकृष्ण के बदले में उनके बरावर हीरे, माणिक्य, 
जवाहिरात सब तराजू में चढ़ाए गए, पर श्रीकृष्ण का पलड़ा हिला तक नहीं । श्रीसत्यभामा 
परेशान थीं. किकत्तेव्यविमूढ़ थीं । उधर श्रीरुक्मिणी को इस काण्ड का पता लगा, वे आई । 
उन्होंने एक प्रकार निकाला, कहा-बहिन, यह्‌ सब हीरे-हारे उतार दो, इनकी जगह एक तुलसी- 
दल, केवल एक तुलसीदल, रखो । ऐसा ही हुआ । श्रीकृष्ण का पलड़ा ऊपर उठ गया । यह है 
तुलसी का महत्व । अतएंव, तुलसीदल पर श्रीकृष्ण अपने को बेचते हें, जिसकी इच्छा हो खरीद 
ले-'तुलसीदलमा/त्रेण जलस्य चुलुकेन च, विक्रोणीते स्वमात्मानम्‌ . . . . . . ? इन दृष्टियों से 
गोपाङ्गनाओं ने कहा-गोविन्दचरणप्रिये-हे तुलसि, आप परम सौभाग्यवती हो, कल्याणी हो । 


हम तो श्रोश्यामविप्रयोग से अति तप्त हें, पर आपका उनसे कभी विच्छेद होता ही नहीं । आपको _ 


श्रीगोबिन्द के चरण अतिप्रिय हें । वेसे वेजयन्ती माला के साथ भगवान्‌ के वक्षःस्थल में भी 
तुलसी विराजमान है, पर उसे उनके श्रीचरणों से ही अनुराग है । जसे तुलसी को भगवान्‌ प्रिय 
हें, तुलसी भी भगवान्‌ को वेसे ही प्रिय है। कहा है-“तेऽति प्रियोऽच्युतः. . .” इस अच्युत से 
यह बतलाया गया कि-तुलसी का भगवत्पादारविन्द से कभी विश्लेषण होता ही नहीं, उसका 
अविधटित सम्बन्ध है । 

यहाँ 'गोविन्दचरणप्रिये' इस पद में 'चरण' से पुज्यता ली गई है । क्योंकि आग गोपियों. 
ने कहा--श्रीलुलसी की माला मोहन के वक्षःस्थल पर विराजमान है, उसके मकरन्दरसामृत के 
लोभी भ्रमर भी उसे घेर हें। यदि चरण ही प्रिय होतातो “सह त्वालिकुलँविभ्यत्‌ दृष्टस्तेऽतिप्रियोऽ- 


च्युतः''आदि कंसे कहा जाता? अस्तु । यहाँ ब्रजा ङ्गना तुलसी का भाग्य सराह रही हें-सखि तुलसि | 


देखो, एक हमारा भाग्य है और एक आपका। हमें वे इ्यामविहारी दर्शन देने से भी जी लुका रहे 
हैं, हम कोई भार नहीं, हम चरणस्पर्श मात्र चाहती हें। आप तो उनके विशाल वक्षःस्थल पर 
विराजमान हो । हमें तो वह अति दुलभ है, र्क की साम्राज्य-कामना है । हमने सब कुछ 
छोड़ा ; गुरुजन-लज्जा आदि सव को तिलाञ्जलि दी । तव जन्म-जन्म की तपस्या से वह 
प्राणाधार आज प्राप्त हुए थे, परन्तु हम प्राप्त न कर सकीं । देखो सखि! तुलसि! हमारे 
साथ कोई उपद्रव नहीं और आपके साथ ये झुण्ड भोरें मॅंडरा रहे हें, इतने पर भी यह आपका 


ही सोभाग्य है जो इन सवके साथ वे देवकीसुत आपको धारण किए रहते हें । हम तो अलिकुल- 


\ 
| 

माला से व्याप्त नहीं हँ-अलिकुलसंकुल नहीं हें, फिर भी दशन तक नहीं देते, छिपते फिरते हूं । 
आप अति प्रिय हो । प्रिय लक्ष्मी भी है । उनके वामवक्ष पर वामावत्ते सुवर्णरोमराजी भी 
लक्ष्मी ही है। “हार हास उरसि स्थिर विद्युत्‌. . .” वह वहाँ लता को तरह विराजमान 
है । परन्तु सखि, आप उनसे भी वढ़कर हो, आप सर्वाङ्गव्यापिनी हो-दोनों वक्षःस्थलों पर 
विराजती हो, वह भी भौंरों के साथ । इससे लक्ष्मी अवश्य नाराज होती होंगी-'मेरी छाती पर 
सौत विठा दी ।' सो यहाँ तो साक्षात्‌ ही तुम्हें धारण करके सौत बैठा दी । देवकृत भगवत्‌- 
स्तुति से भी प्रसङ्ग पुष्ट होता है--- 
“पर्युष्टया तव विभो वनमालयेयं संस्पद्धिनी भगवती प्रतिपत्निवच्छीः ॥ 
यः सुप्रगीतममुयाहणमाददन्नो भूयात्‌ सदाङः ध्िरशुभाशयधमकेतुः ॥। 
(भागवत ११ स्क्रं०, ६ अ०, १२ इलो० ) 


श्रीलक्ष्मी के लिए सापत्न्यभाव के विषयवाली उस सुखी वनमाला से सम्पादित भवत 
के पूजन को सुसम्पादित-वहुत उत्तम माननेवाले हे प्रभो आपका चरणारविन्द हमारे पापों 
को नष्ट करे । वनमाला वन्य पुष्पस्तवकों की वनी है, उसमें तुलसी मिश्रित है 
“लुलसीकुन्दमन्दारपारिजातसरोरुहैः । पञ्चभिग्रंथिता माला वनमाला प्रकीतिता ।” 
इस समय वासी हो चुकी, कुरकुराती है, चुभती भी है, परन्तु वह भकत की 
पहिनाई हुई है, उसे जब तक भक्त ही नहीं उतार दे, प्रभु नहीं उतारते । लक्ष्मी उससे प्रतिस्पर्धा 
करती है-्रस्पद्धनो भगवती प्रतिपत्निवच्टछ्रीः।' भगवान्‌ लक्ष्मी को नाराजगी की परवाह 
न करके उसे धारण किए हें। 'पर्य्युष्टया-पर्युषितया (इडभावरछान्दसः) 'वशकान्तौ' से 
बना है । यह तुलसीमाला सर्वाङ्ग में कान्तिमती वन कर बिराजती है । ब्रजाङ्गना कहतो हँ--- 
अतः तुम अतिप्रिया हो तुळसि ! वैसे सर्वाधिकसौभाग्य श्रीरासेश्वरीज्‌ आदि का ही है, पर 
इस समय अपने सौभाग्य को भूल कर साधारण के प्रेम को सिहाती है पीछे भी कहा-“पूर्णाः 
पुलिन्द्य उरुगध्य पदाब्जराग श्रीकुकुमेन दयितास्तनमण्डितेन. . .” सखि, हम तो अपुण हें 
'पुलिन्द्यः पूर्णाः' दयितास्तनमण्डितकुङः कुमसंलग्न पाद से प्राणधन दूर्वा में घूमे, इससे वह कुंकुम 
दूर्वा में लग गया उसे सुन्दर पाकर पुलिन्दियों ने अपने शरीर में छपेट लिया । वे क्ृतकृत्य हो 
गई । परन्तु इससे उनके मन में स्मर का (स्मरणं स्मरः) उद्रेक हुआ । पुनः उसी कुंकुम 
को लगा कर उन्होंने उसे दूर किया । अतः वे धन्य हें हम तो अनन्त काल से उसका सेवन 
कर रही हें, फिर भी कृतकृत्य न हुई ।' इस प्रकार ये सव गोपाङ्गना अपने को भूल कर प्रेम- 


` बिभोर बनी एसा कह रही हें । 


इस पर एक प्रसङ्ग और भी है-“जयति तेऽधिकं जन्मनाब्रजः श्रयत इन्दिरा शइवदत्र 
आ ” आपके जन्म से ब्रज का सौभाग्य खूब वढ़ा, वह सवेदेशशिरोमणि माना गया । 
श्रीलक्ष्मी यहाँ श्रीश्यामरूप में अवतीर्ण श्रीविष्णुदर्शनार्थं ही केवल नहीं आईं, अपितु वह शाइवत्‌ 

नित्य यहाँ रहती हैं । वह अपने पतिदेव के दर्शन की लालसा अथवा ब्रजवासियों की सेवा के 


` न्तिमित्त ब्रज में सदा रहती हैं । यहाँ 'श्रयते' यह आत्मनेपद है । इसका अभिप्राय यह कि यहाँ | 


श्रयण का फल कतूं गामी, आत्मगामी हें । अर्थात्‌, श्रीरमा अपने को सौभाग्यशालिनी बनाने 
के लिए व्रज में नित्य ही निवास करती हैं । वैकुण्ठ में श्रीनारायण के समीप तो वह 'श्रयते' संध्या 
है । यहाँ सेविका है। इन भावों से यह स्पष्ट है कि-श्रीराधा तथा उनके लोमकूपों से उत्पन्न 
नित्यसिद्धा आदि सखी लक्ष्मी से कहीं अधिक बढ़कर हें। पर वे इस समय अपने को भूलकर 
वेसा कह रही हैं । हाँ, तो ब्रजाङ्गना तुलसी से कहती हँ-आप लक्ष्मी से भी बढ़कर हो, आपको 
इयामसुन्दर ने अपना समस्तं वक्षःस्थल समपितं कर दिया । 'गोविन्दचरणप्रिये' पद में चरण 
का अर्थ आचरण-चेष्टा या लीला है “गोविन्दस्य चरणम्‌-आचरणम्‌, चेष्टा, लीला वा प्रिया 
यस्या सा तत्सम्बुद्धौ”' जिसका आशय यह हुआ कि-हे तुलसी आपको श्रीगोविन्द की लीला 
अत्यन्त प्रिय है। आपको सापत्न्यभाव भी है। श्रीश्यामसुन्दर के कम्बुकण्ठ में विराजमान 
मुक्तावेजयन्ती आदि किसी (माला) से आपको द्वेष भी नहीं है । आप कल्याणी हें। आप 
श्यामप्रिया हें । हमें बतलाओ, आपने उन्हें कहीं इधर देखा है ? 


है तुलसि, आप स्वयं मङ्गलमयी हो, अपने आराधक को, भक्त को भी माङ्गल्य प्रदान : 


करती हो । जो भक्त आपको श्रीकृष्ण भगवान्‌ के श्रीकण्ठ में श्रीचरण में समापित करते हें 
उन्हें आप उनसे मिला देती हो, आप कल्याणी हो । हमें भी बतलाओ श्रीश्यामसुन्दर किस 
तरफ निकल गए हैं ? हे सखि! आपको श्रीगोविन्द के चरण और आचरण, लीलादि भी 
अति प्रिय है । हम सब को भी वे श्रीगोकुलेन्द्र गोविन्दचरण तो अव्य प्रिय हें,परन्तु यह उनका 
आचरण प्रिय नहीं है-जो हमें वियोगिनी बनाकर छिप गए हें। सखि! आपको उनके वियोग 
का कभी अवसर ही नहीं आया । कारण कि आप सौभाग्यवश अनुकूल आचरण में ही रहीं । 


` जव आप वृन्दा थीं तब भी अनुकूल आचरण में रहीं । हम तो आर्यधर्मादि को त्याग कर उन्हें . 
चाहती हें, तब वे मिलते नहीं । पर आप नहीं चाहती थीं तब भी जालन्धर वेश से उन्होंने ` 


आपको ग्रहण किया । अन्त में वर भी दिया-'कभी विप्रयोग न होगा ।” भोग ळगने के समय 
और सब हट जाएँ, भोग राग में कमी हो जाए, पर आप नहीं हट सकतीं, आपकी कमी नहीं हो 
सकती । आपके बिना भोग ही नहीं लग सकता । देखो सखि तुलसि! आपको मकरन्द- 
लोभी '्मरों से संकुलित होने पर भी भ्मरों की गुनगुनाहट और लक्ष्मी की नाराजगी की 
परवाह न करके भी उन्होंने धारण किया है । एतावता यह भी बतलाया कि-'आप बहुवल्लभा: 
` हें-(बहवो वल्लभा यस्याः) तब भी वे आपको धारण किए हें । पहले वृन्दा” रूप में जालन्धर 


तुम्हारा वल्लभ था । अब ये मधुळम्पट मिलिन्दवृन्द मकरन्द पान के लिए आपको .घेरे हें। - 


फिर भी सखि, आपको .श्रीदयामसुन्दर धारण किए हें। हम तो हे तुलसि! एक वल्लभा हें, 
लोक घर्म, कुल धर्म, सब कुछ त्याग कर, अपना सर्वस्व उन पर न्योछावर करके उन्हें केवल 
: उन्हें ही स्वीकार कर चुकी हैं, पर फिर भी वे हमें दर्शन तक नहीं देते । इससे तो उनका सब 

आचरण आपके अनुकूल पाया जाता है । अतः आप अच्युत की परमप्रेयसी हो । अतएव वे आपसे 
सदा अच्युत (अविरिलिष्ट ) रहते हें । अतएव जाना जाता है,आपका बहुत शुद्ध और गाढ प्रेम हैं । 

अथवा 'गोविन्दचरणध्रिये' श्रीगोबिन्द का चरण ही प्रिय है जिन्हें ऐसी आप हो। 
हें तुलसि! आपने प्रथम से ही दैन्यभाव का आश्रय लिया-श्रीदयामसुन्दर के श्रीचरण को अङ्गीकृत 
किथा-दास्य भाव से, दासी होकर मानिनी या कान्ता वन कर नहीं । आपमें किसी भाव का 
गर्वे नहीं, ओद्धत्य नहीं, अतएव “तेऽतिप्रियोऽच्युतः।'”” कभी उनसे आपका विइलेष नहीं । 
हममें तो सखि तुलसि ! 'मान' है और यह वड़ा दोप है । यह इसीका फल है जो हमें आज असह्य 
विभ्रयोग हो रहा है। आप गोविन्दचरणप्रिया हो | जिन्हें श्रीचरण प्रिय होते हें-उन्हें कभी 
वित्रोग नहीं होता । यही विशेषता है । यही दास्यभाव की महिमा है । श्रीमद्वल्लभाचार्यंजी 
का कथन है-धी चरण रज से ही भक्त बनते हें । अतः उनका श्रीभगवान्‌ से विदळेष नहीं होता । 
यह उस रज में खास वात है । अतएव कहा भी है-- 


“श्रीरयत्पदाम्बुजरजइचकमे तुलस्या, लब्ध्वापि वक्षसि परं किल भृत्यजुष्टम्‌ । 
यस्याः स्ववीक्षणकृतेऽन्यसुरप्रयासस्तद्वद्चयञ्च तव॑ पादरजःप्रपन्नाः ॥' 
(भाग० १० स्कं० २९ अ० ३७ इलो० ) 


कृपा करके श्रीभगवान्‌ ने लक्ष्मी को अपने वक्षःस्थल पर स्थान दिया । यह नायिका 
का परम सौभाग्य है । पर लक्ष्मी डरती रही । वह जानती थी-श्रीचरणाम्बुज रज के विना 
वियोग हो जाता है। अतः इतना ऊंचा स्थान पाकर भी उसने चरणरज ही चाहा, इसके लिए 
उसने तपस्या की-“. . .यदूवाञ्छ्या श्रीललनाचरत्तपः. . .४” पहले भी श्रीलक्ष्मी का 
ऊंचा ही स्थान था, ब्रह्मादिस्तम्वपर्यन्त उसके अपाङ्गमोक्ष की-ज़रासा देख देने भर की- 
कामना किया करते थे । इस पर भी उसे सन्तोष नहीं था । अपने कमलों के कोमल भवन को 
छोड़ कर, श्री भगवान्‌ के पाद-पङ्कजरज को ही उसने उत्तम आश्रय समझा-- 


“ब्रह्मादयो बहुतिथं यदपाङ्गमोक्षकाभास्तपः समचरन्‌ भगवतुप्रपत्ताः । 
सा श्री: स्ववासमरविन्दवनं विहाय यत्पादसौभगमलं भजतेऽनुरक्ता ।।” 
इस प्रकार श्रीमन्नारायण के विशाल वक्ष को-निःसपत्न स्थान को पाकर भी 
श्रीलक्ष्मी उनके सपत्न स्थान श्रीचरणों को ही चाहती रहीं । श्रीभगवान्‌ के चरणःरचिन्द 
को महिमा ही एसी है । उनके चरणों में विराजमान वनमाला के गुच्छ आदि से उत्थित, मकरन्द 
से मिश्चित वायु का झोंका सनकादि के नासाविवर में जाते ही उनके चित्त और तनु दोनों में 
क्षोभ उत्पन्न कर देता है । वरवश ब्रह्मचिन्तन से उनका मन चंचल हो जाता है-- 


“तस्यारविन्दनयनस्य पदारविन्द किञ्जलकमिश्रतुलसीमकरन्दवायुः । 
अन्तर्गतः स्वविवररेण चकार तेषां संक्षोभमक्षरजुषाभपि चित्ततन्चोः ।।” 
35 “a 

उसी महत्व को समझ कर श्रीमहालक्ष्मी तुलसी के साथ-सपत्नी के साथ भी 
श्रीभगवान्‌ के चरणरज को ही चाहती है। अतएव तुलसी, दीघंदशिनी तुलसी 
पहले से ही उस महामहिमपदाम्वुज को ग्रहण किए रहती है। वयोंकि लक्ष्मी को सदा 
यह भय रहता है कि कोई श्रीमऱद्भगवच्चरणरजउपासक महातपस्वी मुझे अपने वश में न कर 
ले । इसलिए श्रीमद्भगवद्विप्रयोग से वचे रहने के लिए वह निरन्तर उनके पादाम्वृजरज में 
संलरन रहती है । तुलसी इस वात को समझती है, अतः वह पहले ही से उन चरणों में लिपटी 
रहती है । तभी श्रीञ्यामसुन्दर उसके लिए अच्युत हें। इस प्रकार जो चरणप्रिया है, वही 
प्रियतम के वक्षःस्थल पर स्थान पाती है । 

इसी प्रसङ्ग पर एक दूसरी दृष्टि से ब्रजाङ्गनोबित है-सखि तुलसि! ये मधुव्रत जो 
गुञ्जारव कर रहे हैं यह वस्तुतः आपका यशोगान कर रहे हें । सखि ! आपको तो वया, आपके 
कारण आपके अनुरागी भौंरों तक को भगवान्‌ इयामसुन्दर नहीं हटाते । अथवा ये भ्रमर वया 
हें? ये उनकी मूतिमती अभिलाषा हैं ; क्योंकि वे शयामल हैं, अतः ये भी श्यामल हें। हे 
तुलसि, आपने उन्हें ऐसा वश में किया है कि वे अपने मनोरथों को मृत्तिमान्‌ वना कर उनके द्वारा 
आपका यशोगान किया करते हें और आपका मकरन्द पान किया करते हें। आप धन्य-धन्य 
हो। सखि! हमें भी उनसे मिला दो-गोविन्दचरणप्रिये! हम तो श्रीमुखचन्द्र की अधरसुधा 
को पिपासु हुई, मानिनी हुई, अतः भटक रही हें। सखि, आप चतुर हो। अथवा- 
“कच्चित्तुलसि कल्याणि गोविन्दचरणप्रिये । सह त्वालिकुलंविभ्द्दृष्टस्तेऽति प्रियोऽच्युतः ।” 
हें तुलसि, हम लोग तो एसी हतभागिनी हें कि हम पर श्री इयामसुन्दर सदा 'अच्युत' रहते हें- 
कभी भी कृपा से-प्रेम से-द्रवीभूत नहीं होते । आप बड़ी सोभाग्यशालिनी हो। अनुकम्पा 
करके हमें वतलाओ आपने उन प्राणजीवन को इधर कहीं देखा है । अथवा 'गोविन्दचरण' में 
“चरण' पद आदरार्थक है ज॑से-गुरुचरण, पितृचरण; इसके अनुसार-परम आदरणीय गोविन्द 
गोकुलेन्द्र जिसे प्रिय हें वह तुलसी उनकी अतिप्रिया है। अत: कभी भी उनसे उसका 
बियोग नहीं है। अथवा-“गोभिः श्रुतिभिः चिन्द्यते--प्राप्यते यः स गोविन्दः” अर्थात्‌ जो 
वेद के द्वारा प्राप्त किया जा सके' वह हुआ गोविन्द, कहा भी है-“वेदान्तबद्यचरणेन मयेव 
गीतम्‌. . .” अर्थात्‌ वेदशास्त्र के महातात्पर्यं का विषय ही अत्यन्त प्रिय है जिसे. ऐसी हे तुर्लास ! 
आपने यहाँ कहीं उन मनमोहन को देखा हो, बताओ । आपको उनसे बड़ा प्रेम है। देखो, 
अभी अभी उन्होंने अपनी वनमाला में आपको नोंच कर लगाया है । अभी इधर गए हों, बता 
दो । यहाँ जिससे वे पूंछ रही हें, वह तो तुलसी का क्षुप है और यह यहाँ लगा है। इससे इस 
समय श्रीकृष्ण का कोई सम्बन्ध नहीं । 

ब्रजाङ्कना भी इस वात को जान रही हैं, तव उनकी यह सब प्रइन परम्परा श्रीचरणधृत 
तुलसी से होगी । परन्तु वह तो उन्हें दीखती ही नहीं ; तब प्रश्‍न वे किससे कर रही थीं ? 
एसे संशय पर यह समाधान समझना चाहिए कि जङ्गल में खड़ी तुलसी की सजातीय श्रीचरण- 

धृत तुलसी से गोपाङ्गनाओं ने प्रश्‍न किया । श्रीकृष्ण इधर से निकले तो उनके साथ वत्तमान 
तुलसी इस तुळसी से मिळती गयी इससे इस वनस्थ तुळसी को यह भी मालूम हो गया कि 
श्रीश्याम इधर पथारे हें । अब वह गोपाङ्गनाओं को उत्तर दे, न दे, यह वात दूसरी है । परन्तु 
इन दृष्टियों से प्रष्टव्यता उसमें अवश्य है । 

अव तुळसी से मानिनी गोपाङ्गना पूछती है-'हे सखि, उन अतिप्रिय व्याम को तुमने 
इधर कहीं देखा हो तो वतलाओ । हाँ, वे अतिप्रिय हें, हमारे जैसी परप्रेयसियों का अतिक्रमण 
करके आ गये हें । वे तुम पर मुग्ध हें, विभोर हैँ । ऐसे मुग्ध कि संसार की समस्त वस्तुओं का, 
प्रिय वस्तुओं का, अतिळङ्कन उन्होंने कर डाला और मधुर मधूपमूत्ति बनकर तुम्हारे पास 
चले आये । सखि ! तुमने उनके चित्त को खूब आकृष्ट किया ।' इस प्रकार यहाँ मानिनीउक्ति- 
प्रसङ्ग में 'अतिप्रिय' पद में एक ही समास को भिन्नार्थक करके दो चमत्कारिक अर्थो को सृष्टि 
है- (अतिक्रान्ताः प्रियाः अस्मांदृ्योऽपि येन सः तथा अतिक्रान्तं प्रियं जगद्वस्तुमात्रं येन सः) । 
फिर सखि ! तुम कल्याणी हो, तुम्हारी जो पूजा करते हैं, उनका तुम कल्याण करती हो । हम 
भी पुजा करती हें, कहो, 'मनमोहन' किधर गये हें ?' 

लौकिक दृष्टि से भी उन सर्वमनोहर मोहन का मन हम पर कृपालु हो अथवा हमारा 
मन उनमें लग जाय यह चाहते ही हैं, वात एक ही है । परन्तु स्थिति यह्‌ है कि चाहने पर भी 
नहीं लगता । श्रीविष्णु के द्वारा जालन्धररूप लेकर वृन्दा का पातिब्रत भङ्ग करने की शङ्का 
बहिर्भूतों की है। वैसे जालन्धर श्रीविष्णु का अंश था और वृन्दा श्रीराधा का अंश । केवल 
अपूर्ण स्वरूप में आसक्त अपने भक्त को छल से, बळ से जसे बने भ गवान्‌ अपने पूर्णरूप में ग्रहण 
करते हें । सब सती चाहेंगी कि वृन्दा का महत्व प्राप्त हो, हमारे मन को भगवान्‌ स्वीकार करें । 
वस्तुतः सव धर्मों का तात्पर्य ही यह्‌ कि श्रीदयामसुन्दर वलात्‌ हमें चाहें नहीं तो कोन चाहता 
है कलत्र, पुत्र, वित्त से चित्त हटाना ? स्त्री यदि जार में मन ले जाय, तो कभी उसका उद्धार 
नहीं । पतिप्रेम तो शाळग्रामबुद्धया सेव्यमान परमयुरुष को प्राप्त करना है। परमपति को 
प्राप्त करने के लिए ही पति को पूजा है । इसी स्वधर्मबुद्धया क्रियमाण कमं से प्रभू, प्रसन्न हो कर 
स्वात्मसमर्पण करते हें । तभी वे अमूत मनोरथों को मूत्तं मिलिन्द बना कर वृन्दा के तुलसी के 
मकरन्द का पान करते हें । इन दृष्टियों से तुलसि ! तुम्हारा बहुत महत्व है, श्रीदयाम तुम्हारे 
वश में हें अतः इधर आये हों तो बतलाओ सखि ! जरा हम भी उन चतुर चोर का दशन 
तो करें ।' 

जब ब्रजाङ्गनाओं ने देखा, 'हम इतनी देर से इसको मना रही हें, मिन्नतें कर रही हें 
पर यह जरा भी नहीं पिघलती, देखती तक नहीं ।' तब वे निराश हो गयीं । उसमें असूया 
उत्पन्न हो गयी-वे अब तुलसी के उन्हीं गुणों में दोष देखने लगीं-सखि ! यह बड़ी गर्वीली है, 
इसे अपने श्याम के अतिप्रियत्व का बड़ा अभिमान है। क्यों नहीं, इसका नाम ही आखिर 
तुलसी” ठहरा-“तुल्याः (नः अस्मान्‌) स्यति (खण्डयति) इति तुलसी ।” जिन श्यामसुन्दर 

में यह रत हें, हम भी उन में अनुरक्त हें । अतः हमें सोते समझ कर हमारा खण्डन कर रही हैं । 
सखि, यह तो दासी थी-चरणाधिकारिणी है। पर देखो उन साँवरे मोहन का अन्याय कि 
उन्होंने संविका को प्रेयसी का स्थान दिया है । अस्तु, दासी को प्रेयसी वनाया सो तो बनाया, पर 
यह भी नहीं सोचा कि 'यह नायकों से घिरी है।' इस रूप में तो यह हमारे हृदयों को टूक-ट्क 
कर रही है । हाय, जिस पर हमारा अधिकार है, उसीको इसने अपने वशा में कर लिया । यह 
तुलसी कल्याणी अर्थात्‌ भद्रा है । 'विचरति भद्रा त्रिभूवनमध्ये ।' नाममात्र ही भद्रा है, वस्तुतः 
है वह भी अभद्रा ही। भरणी, भद्रा से लोग बचते हैं । हाँ, सम्प्रयोग में यह्‌ भद्रा कल्याणी 
अवश्य है ।' कुछ व्रजाङ्गना कहती हें-'सखि, जाने दो, यह तो भगवदीया है । उनकी रुचि के 
बिना यह हमें उनका पता न देगी, क्योंकि यह अतिप्रिया है । अतः चलो, इसकी सौतों से पूछें- 
वे इससे दु:खी होंगी, अवश्य पता देंगी ।' 

(मालत्यर्दाश नः कच्चित्‌) यहाँ एक साथ भालती आदि कई के नाम हें । वस्तुतः 
अनन्तनामवाली दास्यभाववती ये सखी हैं । प्रिय सखि! मालति, तुम जानती हो इधर से कहीं 
इयामसुन्दर निकले हैँ, तुमने देखा है ?” मालती को प्रफुल्लित देखकर उससे मकरन्द गिरता 
देखकर ब्रजाङ्गना कल्पना करती हैं और उससे कहती है-सखि ! मालति ! तुम्हें श्रीश्याम 
के दशन अवश्य हुए हें तभी तो तुम्हारे विकसित सुमनों से सौमनस्य झलक रहा है। सखि! 
तुमने उन्हें देखा ही नहीं, किन्तु उनका स्पशं तो तुम्हें अवश्य प्राप्त हुआ है, तभी तो यह तुम्हें 
मुकुलित भाव के बहाने रोमाञ्च हो रहा है, क्योंकि श्रीश्याम के अङ्गसङ्ग के बिना रोमाञ्च 
हो नहीं सकता । अगर हो सकता है तो उनके स्पर से ही । यह अन्वयव्यतिरेक से ही दीख 
रहा है । इसके अतिरिक्त ये मकरन्दबिन्दु भी गिर रहे हें । अरे, ये मकरन्दविन्दु नहीं, ये तो 
स्पष्ट ही आनन्दाश्रु हें । सखि! वस, अव हमसे मत छिपाओ, यह सव चमत्कार तो उन श्रीदयाम- 
विहारी के दशन आदि के विना नहीं हो सकता । इससे ब्रजाङ्गनाओं को श्रीकृष्ण का स्मरण 
आ गया, वे बीच में उन्हें ही उपालम्भ देने लगीं-- 

“का स्त्र्यङ्ग ते कलपदायतमूच्छितेन संमोहितायंचरितान्न चलत्त्रिलोबयाम्‌ । . . . . . 4 
(भाग० १० स्कं० २६ अ० ४ इलो० ) 


(इसका विशेष व्याख्यान पीछे हुआ है) । 'हे मोहन! आपके कलपदायत से, मधुर 
सङ्गीतलहूरी से, कौन देवी, दानवी तक जड़, चेतन तक मोहित होकर आर्यधर्म से विचलित 
न हो जायगी ? सूर्यं से जैसे दिन, आपके रूप से वैसे ही संसार में सोभग सौन्दर्य है । आपके 
दर्शन के लिए गायें भी, पशु भी, लालायित रहते हें-- 


“गावच कुषणमुखनिर्गत-वेणुगीत-पीयूबमुत्तभितकणंपुटंः पिबन्त्यः । 
शावा: स्तुतस्तनपयःकवलाः स्म तस्थुर्गो विन्दमात्मनि दृशाश्रुकलाः स्पृदान्त्यः ।।'” 
(भाग० १० स्कं०, २१ अ०, १३ ₹लो० ) 

वे आपके मुख से निकले वेणुगीतपीयूष का अपने कर्णूप दोनों पानपात्रों 
को सावधानी से उठा कर पान करती हें। वे अपने वाहुओं से आपका सुस्पर्शसौख्य 
लेने में असमर्थ हें, क्योंकि उनके वाहु इस योग्य नहीं। अतः सजल नेव्ररन्ध्रों से 
आपकी मधुर मूत्त को हृदय में पधार कर (हृदि स्पृशन्त्यः) उसका वे निविघ्न आलिङ्गन 
करती हें और दूध पी रहे उनके वछड़े आपको देख कर वेणुनाद सुन कर चकित रह जाते हैं, 
स्तनों से बहते और मुख में गये दूध को पीना भूल जाते हें, अतएव वह बाहर यों ही झरने लगता 
है। हरिणियों की भी यही दला है-- 


“बन्याः स्स मूढमतयोऽपि हरिण्य एता या नन्दनन्दनमुपात्त-विचित्रवेशम्‌ । 
आकर्ण्य वेणुरणितं सह कृष्णसारः पूजां दर्धुविरचितां प्रणयावलोक: ॥।” 

वे एक तो पहले ही मूढमति हैं, फिर नन्दयशोदानन्दन श्रीश्यामसुन्दर को विचित्र 
वेषवारी देखकर और उनके विचित्र वेणुनाद को सुनकर अपने पतियों के साथ और भी 
मूढमति हो जाती हें, सुधबुध भूल जाती हें। इसी विभोर दशा में वे प्रणयावलोकन से अपनी 
समस्त सम्पत्ति से उनको पुजा करती हें, वे धन्य हें । हाँ, तो सखियो ! इसमें जो ये रोमावली 
आदि हें, यह सव उन्हीं श्रीदयाम के दरशन और स्पर्श का फल है । वृक्षों में, लताओं में रोमावली 
उनके स्पर्श विना नहीं हो सकती । सखि मालति, हमें इन लक्षणों से पता लग गया, वे तुम्हारे 
पास होकर गये हें। इतना ही नहीं, तुम दासी को तत्रापि पुष्पिणो (रजस्वला) को स्पश करते 
हुए गये हेँ । वतंलाओ सखि ! किस तरफ गये हें ?” यों परिहास भी करती हैं, पूछती भी हें । 
ब्रजाङ्गनाओं को श्रीकृष्ण के वियोग में घेर्य नहीं है । वे चाहती हें-किसी प्रकार से 

` जल्दी पता मिले । अतएव एक साथ ही कई से पूछ जाती हें-'महिलके, जाति, यूथिके . . .” 

इससे उनका अधरर्य द्योतन होता है। एक एक से प्रश्‍न करना, उत्तर सुनना धेर्यं का काम है । 
पर वे चाहती हें-'कोई भी दयावती जल्दी बतला दे ।' लताओं की ओर से मानो प्रइन है- 
है ब्रजाङ्गनाओ ! हम तो जड़ हैं, प्रेमोन्माद में तुम हमसे प्रश्‍न कर रही हो ।' इस पर व्रजाङ्गना 
कहती हें-'तुम झूठ बोलती हो, रहस्य को छिपाती हो, परन्तु तुम्हारा यह पुष्पविकास, यह मकरन्द- 
स्राव, तुम्हारी मानसप्रफुल्लता और आनन्दाश्रु को स्फुट ही बतला रहा है। वह सब श्रीइयाम- 
सुन्दर सम्पर्क को विना पाये नहीं हो सकता । यह चमत्कार उसीमें है । हम लोग, हे ताओ ! 
यह सव अनुभव कर चुकी हें । यह कल्पना अपने विषय में मत करो कि हम जड़ हैं, तुम लोग 
जड़ नहीं, बड़ी चतुर हो । बतलाओ श्रीइयामविहारी किस ओर गये हूं ?' 

श्रीकृष्णचन्द्र आनन्दकन्द के ऐश्वर्यमाधुय पर एक दृष्टि डालने से सहज ही उनके 
सम्पर्कं का महत्त्व ज्ञात हो जायगा । श्रीभगवान्‌ के ए्वर्य की तुलना अतुलनीय है । कहा 
है-“स्वयन्तु . . . किरीटकोटीडितप।दपीठः. . . स्वयं अद्भुत ऐड्वर्यवान्‌ हें। वह भी 
ऐसे कि किसी के साथ समानता ही नहीं बनती-असाम्यातिशय है-“न तत्समइचास्यधिकः” 

उनके जैसा तीनों लोक में कोई नहीं । स्थूल, सूक्ष्म और कारण जगत्‌ के वे महान्‌ अधिपति हें 
और हें-“स्वांराज्यलक्ष्म्याप्तसमस्तकामः ।” (स्वेनेव राजते दीप्यते) किसी दूसरे के प्रकाश से 
नहीं अपने ही प्रकाश से-स्वत:प्रकाश से प्रकाशमान तथा उसीसे पूर्णकाम । जैसे समुद्र अपने 
ही जल से पूणं है. . .। इन्द्र, महेन्द्र देवाधिदेव आकर उन पूर्णतम प्रभु को नमस्कार करना 
चाहते हें-उनके चरणों में अपना मस्तक रखना चाहते हें । परन्तु उन्होंने अपने मस्तकों पर 
जो मुकुट किरीट धारण किमे हैं, वे बहुत कठोर हें और श्रीप्रभु के चरण बहुत ही कोमल हैं । 
अतः उनमें गड़ जाने के डर से रत्नमय पादपीठ को (पाँव रखने की चौकी को) ही वे लोग 
प्रणाम करते हें । अथवा महुत्वातिशयवश प्रभु के चरणों तक अपने मस्तक को ले जानें को 
हिम्मत नहीं होती, अतः पादपीठ पर ही उसे छुआते हें। अथवा अपनी रूघुता वतलाने के 
लिए पादपीठ पर ही किरीटवेष्टित मस्तक को रखते हें । किरीटों के पादपीठ पर रखे जाने से 
खट-खट शाब्द होता है, वह मानो किरीटकृत स्तुति है। अर्थात्‌ श्रीभगवान्‌ के पादस्पर्श को 
पाकर जड चौकी में ऐसी चेतनता-विलक्षण चेतनता-आ गयी कि जिसके क्षणिक स्पश से 
किरीट जैसे जड पदार्थ भी बोलने लगे, वह्‌ बोलना भी सामान्य नहीं, अपितु स्तुति के रूप में, 
जहाँ गुणगणाढचता के साथ चातुर्य की परम अपेक्षा है। यों इन्द्रलोक, रुद्रछोक, ब्रह्मलोक, 
वेकुण्ठलोकादि के देवाधिपति बड़े भय, आदर ओर हषे से स्तुति करते हें, तथा महामहा- 
मूल्यवान्‌ उपहार लेकर उनके श्रीचरणों में समापित करते हें । कहाँ तो यह उच्च दृष्टि, यह 
एश्वर्य और कहाँ हरिणियों को पूजा ? जिन्होने वेद, वेदान्त नहीं पढा, पट्दर्शन का अभ्यास 
नहीं किया, उपास्यस्वरूप समझना जिनके लिए कठिन है, उन्होंने दर्शन से-केवळ दूर के दशन 
से पुजा को और धन्यवाद की पात्र वन गयीं--- 


“धन्याः स्म मूढ़मतयोऽपि हरिण्य एता या नन दनन्दनमुपात्तविचित्रवशम्‌ । 
आकण्यं बेणुरणितं सह. कृष्णसाराः पूजां दधूविरचितां प्रणयावलोकंः ।।” 

इस पर श्रीमद्रल्लभाचार्यजी का कथन है-वस्तुतः ऐ३वर्य की सच्ची पराकाष्ठा तभी 

समझी जा सकती है, जब सभी वर्ग के लोग धनी, गरीब, पण्डित, मूर्ख समान भाव से आराधना 

कर सकें । ये हरिणी केवळ प्रेम से अवलोकन करके ही पूजा कर सकती हें । इनके पास और 

कुछ पूजा सामग्री ही नहीं है और न ये उसे जुटा सकने में समर्थ हैं । श्रीभगवान्‌ ने इनको इसी 

` पूजा को स्वीकार किया और इनका सत्कारात्मक प्रतिपूजन भी किया । पुज्य को कोई पुष्कल 

भेंट समर्पण करके पूजा करे यह वात नहीं है, साधारण वस्तु से भी उनकी पूजा हो सकती है, 
केवल भाव की गाढता चाहिए । भगवान्‌ ने स्वयं कहा है-- 

“भूयप्यभक्तोपहृतन्न मे तोषाय कल्पते । अध्वप्युपाहृतं भक्तेः प्रेम्णा भूरय्येब मे भवत्‌ ।।ˆ 
अर्थात्‌ ; अभक्त के द्वारा बहुत भेंट की गयी वस्तु मुझे सन्तुष्ट नहीं कर सकती, 
परन्तु भक्तों के द्वारा प्रेम से श्रद्धा से समपित को गयी थोड़ी-सी अणुभर भी- 

वस्तु प्रेम से प्रेमकी महिमा से-मेरे लिए बहुत अधिक हो जाती है। श्रीसुदामा 
के तन्दुल श्रीवयामसुन्दर के योग्य थोड़े ही थें, परन्तु श्रीभगवान्‌ ने उन्हें जवर्दस्ती 
छीन लिया । यद्यपि श्रीसुदामा के दुपट्टे के कोने में उनकी ब्राह्मणो ने श्रीकृष्ण की भेंट के लिए 
ही पड़ोसिन से माँग कर उन मुट्ठीभर तन्दुळ को बाँध दिया, तथापि श्रीकृष्ण का वह महाराज- 
भाव, वह ऐंडवर्य देख कर उनकी हिम्मत छूट गयी । वे उन तन्‍्दुलों की भेंट करने में समर्थ न 
हुए । पर श्रीभगवान्‌ कव चूकनेवाले थे, वे तो उस स्वाद के भूखे थे । श्रीरुक्मिणी, श्रीसत्यभामा 
के द्वारा निमित विविध व्यञ्जनों में उन्हें वह स्वाद नहीं मिला था । उन्होंने छीन-झपट कर वह 
तन्दुलों की मुट्ठी ली । बल्कि इसी छीना-झपटी में बेचारे ब्राह्मण का पुराना दुपट्टा भी फट 
गया । श्रीमद्ठल्लभाचार्यजी ने इसका यों उपपादन किया है--- 


“प्रेरणा समपितं वस्तु हृदयेन सर्मापतं भवति, हृदयेन सर्मापतञ्च तत्‌ हृदयेनेव गृह्यते ।” 


प्रेम से समपित वस्तु हृदय से समर्पित होती है और हृदय से समित वस्तु हृदय से 
गृहीत होती है। “थुगपज्ज्ञानानुपपत्तिर्मनसो लिङ्गम्‌ ।” नेय्यायिक मन को, हृदय को, 
(स्वान्तं हृन्मानसं मनः इत्यमरः) अणु परिमाण-परिमित मानते हें । अणु से ग्रहण करने 
पर मृष्टिमान तो बहुत है-एक तन्दुल भी पर्य्याप्त होगा । प्रेमरहित समर्पण वाह्य समपंण 
है। उसे प्रभु महाविराट्‌ के अपने वाह्यस्वरूप से ग्रहण करते हें। आकाश के पेट को कोन 
भरेगा ? अतएव “भूर्य्यप्यभक्तोपहुतन्न मे तोषाय कल्पते” कहा है। प्रेम से समित वस्तु 
के साथ सुस्वादुता की भी कोई अभिसन्वि नहीं है-- 

“त्रं पुष्पं फलं तोयं यो मे भक्त्या प्रयच्छति । तदहं भक्त्युप हृतमइनामि प्रयतात्मनः ।।” 
फल खाने की वस्तु है, जल भी खा ले । पर क्या पत्र, पुष्प भी खाये जाते हें वे तो सूंघने की 
वस्तु हें । किन्तु भगवान्‌ भक्त के सऱद्भाव में, गाढ भक्ति में मुग्ध हो जाते हें, खाने और सूंघने की 
बात को भूल जाते हें । भावुक की समपित वस्तुएं प्रेमरसपरिप्लूप्त होती है । वे सब एक 
मुरब्वा बन जाती हैं । ऐसी थोड़ी भी वस्तु हो जाती है, फीकी भी मीठी हो जाती है । उस समय 
भक्त भी विभोर हो जाता है, केले की फली को छोड़कर छिलके को निवेदित करने लगता है । 

परन्तु हरिणियों के पास यह सब कहाँ ? वे तो केवल प्रेमभरे नेत्रों से देखना जानती 
हें। उनका सर्वस्व यही है । उन्होंने अपने वीक्षण से म्वाळ-वेदाधारी छेल-छबील भगवान्‌ का 
पूजन किया । उन रसिकचूडामणि भगवान्‌ को हरिणी के नेत्र देखकर इरिणाक्षी-प्रेयसी का 
स्मरण हो आया । यही हरिणीकृत पुजन हो गया । प्रियतम का स्मरण कराने से बढकर और 
क्या पूजन होगा ? भगवान्‌ ने उनके इस पूजन को अङ्गीकृत किया और प्रतिपूजन में-वदले 
में-उन्हें देख लिया । हरिणियों का यह पुजन, कमं से नहीं, ज्ञान से था। देखना ज्ञान है। 
यही तो ऐश्वर्य है कि छोटे-से-छोटे और बड़े-से-बड़े, अवस्थानुसार प्राप्त साधनों से सभी पूजा 
कर सकें । भगवान्‌ के माधुर्ये की भी यही स्थिति है । उनके माधुर्य पर देवाङ्गना मुग्ध हो- 

गयीं । जब देवषि, महर्षि, वीतराग, मुनीन्द्र-योगीन्द्र सब आपके लोकोत्तर लावण्य पर लट्टू . 


हो गये, ज्ञान, ध्यान सत्र उड़ गया, तब सरस, सहृदय गोपीइवरी आदि की तो वात ही क्या ? 
आपके माधुर्यं में इतना वेलक्षण्य है कि और तो मुग्ध हों सो हों ही, पर आप स्वयं भी उसे निहार 
कर मन्त्रमुग्ध हो गये-“घन्मत्यलीलोपयिक स्वयोगमायाबलं दर्शयता गृहीतम्‌ । विस्मापनं 
स्वस्य च सोभगद्धः परं पदं भूबणभूषणाङ्गम्‌ ” (भाग० ३।२।१२) । इसमे-“विस्मापनं 
स्वस्य च' कहा है। इसका अभिप्राय यही है कि वह भगवद्विम्व स्वथं भगवान्‌ को भी 
आर्चर्थे उत्पन्न करनेवाला था । लोक में सौन्दर्थ-सम्पादन की सामग्री अलङ्कार हें, गहने-कपड़े 
हैं । इनसे अङ्गों की शोभा बढती है । परन्तु श्री भगवद्विग्रह तो-'परम्पदम्भूषणभूषणाङ्भम्‌' 
है। प्रभु का मङ्गलमय स्वरूप, उनका एक-एक अङ्क भूषणों को भी भूषित करनेवाला है, 
भूषण का भी भूषण है-(भूषणभूतानि अङ्गानि यस्य तत्‌) मोरमुकुट, वाँकी लकुट, कारी 
कामरी, गुञ्जामाला, वनमाला अथवा कौस्तुभमणि आदि श्रीअङ्ग में धृत होकर अपनी शोभा 
पाते हूँ। कहा है-“वबक्षोऽविवासमृषभस्य महाविभूतेः पुंसां मनोनयन निर्वृ त्तिसादधानम्‌ । 
कण्ठञ्च कोस्तुभमणेरधिभूषणार्थ कुर्यान्मनस्यखिललोकनभस्कृतस्य” (भाग० स्कं० ३ 
अ० २८ इलोक २६) । इन कौस्तुभादि मणियों पर अनुकम्पा करके भानो इनकी तपस्या पर 
प्रसन्न होकर प्रभु ने इनको अङ्गीकृत किया, नहीं तो श्रीप्रभु को अपने निमित्त इनकी कोई 
आवश्यकता नहीं है, वे निरपेक्ष हुँ-“निर्गुणं मां गुणाः सर्वे भजन्ति निरपेक्षकम्‌ ।” भूषणों का 
यद्वा गुणों का आधान महत्व के लिए , मङ्गल के लिए, अथवा अनर्थ निवारण के लिए ही होता 
है। प्रभु को इनको अपेक्षा ही नहीं है। श्रीरामावतार में सब शकुन अपने को सफलजन्मा 
बनाने के लिए उदूभूत हुए । प्रभु के मङ्गलमय कार्यो में प्रवृत्त होना ही उनकी सफलता है। 
एसे ही श्रीअङ्ग के सङ्ग से भूषणों की महत्ता है, अन्यथा वे सब दूषण ही हैं । ऐसे अपने लोकाति- 
शायी रमणीय रूप पर आप स्वथं ही ऐसे मुग्ध हुए कि किसी के मनाये न माने । उनकी सर्वज्ञता, 
सर्वंशक्तिमत्ता सव कुण्ठित हो गयी । एक बार श्रीनन्दरानी के मणिमय प्राद्गण में आप बाळ- 
क्रीडा कर रहे थे। वह आपका श्रीवालमुकुन्द स्वरूप माधुर्य की साक्षात्मृत्ति अति ही दिव्य 
थी । घुटनुओं के बल चलते हुए उस दर्पण से भी अधिक शतकोटि-गुणित सुन्दरमणिभय 
प्राङ्क में आपको सहसा अपना प्रतिबिम्ब दीख पड़ा-'अहो सौन्दर्यम्‌ ? बस, उस सुन्दरता की 
सीमा के दृष्टिगत होते ही श्रीप्रभु उसका आलिङ्गन करने के लिए-उसका ग्रहण करने के 
लिए मचल पड़े। बड़ा जोर लगाया पर जब हाथ में न आया, तब आप धात्री का मुख देखकर 
रोने लगे । उस अपने प्रतिबिम्ब का ग्रहण अपने सामथ्यं से बाहर की बात समझ कर धात्री के 
द्वारा उसे लेना चाहा । भूल गये माखन-मिश्री खाना, उस रूप पर इतनी मुग्धता हुई-“रत्नस्थले 
जानुचरः कुमारः सङः ऋान्तमात्मोयमुखारविन्दम्‌ । आदातृकामस्तदलाभखेदाश्षिरीक्ष्य धात्री- 
बदनं रुरोद ॥। जब महानागरशिरोमणि को ही ऐसा मोह हो गया, तब और की तो बात 
ही क्या ? 

श्रीश्यामसुन्दर इस अपनी विस्मापक रूपराशि का आस्वादन लेने के लिए श्रीराधा 
वनना चाहते हें । ऐसे ही जव श्रीब्रजेशवरी अपने को देखती, तब उनके मन में भी यही आता कि 
में श्रीश्यामसुन्दर बनू तव इस रूप का आस्वादन मिळे ।' सारांश यह है कि श्रीराघा तथा श्रीकृष्ण 
दोनों ही को अपने अद्भुत स्वरूपमाधुर्यं पर मुरता है, परन्तु दोनों उसका उपयोग करने में 
असमर्थं हें, क्योंकि उपभोग्य वस्तु जव उपभोक्ता से भिन्न हो, तभी उसका उपभोग हो सकता 
है। यदि उपभोग्य वस्तु उपभोक्ता से अभिन्न, उसका स्वरूपभूत हो, तव उसका उपभोग 
दुर्घट ही है । अतः श्रीश्यामसुन्दर श्रीराधा वनकर अपने अद्भुत रूपमाधुर्य का उपभोग चाहते 
या करते हें और श्रीराधा श्रीयाम वनकर अपनी रूपमाधुरी का पान किया करती हें । इन्हीं 
दृष्टियों से “विस्मापनं स्वस्य च सौभगद्धेः” कहा गया है । 

एक भाव और भी इस प्रसङ्ग में है-जव कभी सर्वसीमन्तिनी श्रीवृषभानुनन्दिनी के 
अङ्क में रसिकशेखर नन्दनन्दन, षोडश वापिक कंशोर स्वरूप को अलौकिक, तदेकस्थ-अन्यत्र 
दुलभ रूप लावण्य को देखते, तब अपने रूप से भी अधिक मन्त्रमुग्ध हो जाते । उनकी रुचि 
होती-“में कव अनन्तानन्त कल्पों की तपस्या द्वारा श्रीघ्राणेशवरी का स्वरूप प्राप्त करके इस 
मधुर स्वरूप के संस्पश का अवसर प्राप्त कर सकूंगा । यद्यपि कहा जा सकता है कि जब श्रीवयाम, 
श्रीराधा के, नारी के रूप में आ आयेंगे, तब उन्हें उनके रूप पर मुग्धता ही कंसे रह जायगी, 
क्योंकि “मोहे न नारी नारि के रूपा” का सिद्धान्त है । तथापि जहाँ असाधारण बात होती है, 
वहाँ नारी भी उसके रूप पर मुग्ध हो ही जाती है । 

श्रीव्रजधाम में सभी भाव की उपासना चलतो है उसका यही रहस्य है। पीछे कहा 
गया है-“पुसां मनोनयननिर्व्‌ त्तिमादधानम्‌ ।” यह बड़े माकं का वचन है। (पुंसामपि) 
पुरुषों के भी, तथापि उन पुरुषों के, जो अनङ्ग को भी रजानेवाले हँ-उनके मन और नयन दोनों 
को उससे आनन्द, आह्वाद मिलता है । इसमें लौकिक स्त्रीत्व, पुंस्त्व-भावना मिट कर अलौकिक 
भावना होती है । यहाँ तो श्रीश्यामसुन्दर मदनमोहन को भी, जो परम पुरुष हें-पुरुषभाव- 
निवृत्तिपुर्वक श्रीवृषभानुनन्दिनी-भावना की प्रेप्सा होती है, अस्तु । इस प्रकार एक दूसरे की 
स्वरूप माधुरी का पान करने के लिए श्रीराधाकृष्ण दोनों ही परस्पर प्रतिक्षण परिरवत्तत 
होते रहते हें । 

ऐसी रूप-माधुरी में सदा छके रहनेवाले श्री्यामसुन्दर के दर्शेन मात्र से मालती 
(लतानायिका) आदि में आमोद, प्रसन्नता या सौगन्ध्य और तदतिरेकोत्य (हर्षोत्थ ) अश्नु 
(मकरन्दविन्दु ) प्रादुर्भूत होते हें । इस रूप में मालती को भावित करके श्री क्ृष्णान्वेबणकातरा 
ब्रजबाला कहती हें-'सखि, मालति! तुम यह मत कहो कि तुमने उन्हें देखा नहीं, क्योंकि यदि 
तुमने उन्हें देखा न होता, तो यह तुम्हारा सुमन-विकास-कुसुम-विकास-कंसे होता ? यह तो 
उस प्राणप्यारे की ही विशेषता है, जो उनके दशेनमात्र से ही प्रसन्नता आती है । अतः वतळाओ 
सखि, मालति ! मल्लिके ! तुम लोगों ने उन्हें इधर कहीं जाते देखा है ?-“मालत्यदशि चः 

कच्चिन्मल्लिक जाति यूथिक ; प्रीति वो जनयन्‌ यातः करस्पर्शेन माधवः ॥।” सखि, मालत्यादि 
न केवल उनका दशेत, किन्तु स्पश भी आप लोगों ने प्राप्त किया है, क्योंकि वे रसिकेन्द्रचूड़ामणि 
हैं, वे अवश्य ही आप लोगों के पल्लव, पुष्प आदि ग्रहण करते गये हें, आप लोगों के स्पर्श करते 
हुए इधर से गये हें ।” 'माधव' का अर्थ वसन्त और सरस श्शुङ्गाररसस्वरूप श्रीदयामसुन्दर भी 
हें। माधवी, मल्लिका, जाति आदि 'माधव' के बिना 'पुष्पिणी' नहीं हो सकतीं । इस तरह 
गोपाङ्गनाएँ इलब से बोल रही हेँ। इतना सब पूछने पर भी जब मालत्यादि कुछ बोलती ही 
नहीं; तब व्रजाङ्गना कहती हें-'अरी सखियो ! इतनी गर्वीली मत बनो, देखो, वे माधव 
(मायायाः शोभाया एव धवः, माधवः ) हें, शोभामात्र के पति हें-प्यारे हें । जब तक तुम पुष्पवतो 
हो, तभी तक वे इधर आते हें, फिर तो झाँकेंगे भी नहीं । देखो न, वे हमें कंसं छोड़ कर. चले 
गये । मालत्यादिको ! बतलाओ, बड़ा पुण्य होगा और उससे अधिक काळ तक तुम्हें श्रीदयाम 
का करस्परशं सुख मिलेगा । वतलाओ, किधर गये ? हे मालति, यह तो सिद्ध ही है कि. वे 
लुम से मिलते अवश्य गये हें, क्योंकि तुम उनकी प्राणाधिका राधिका की यद्वा लक्ष्मी की 'लतिका” 
हो और इनको सखी होने के कारण अधिकशोभावाली भी हो, अतः आनन्दोद्रेक में तुमसे मिलते 
हुए ही वे गये ह-(मायायाः लक्ष्म्या: अथवा राधाया: लतिकंव लती मालती 'लत परिवेष्टने” )। 
अजी यह उस लली को लता है-सौत की सखी है, इसलिए नहीं बतलायेगी । श्रीराधा का कभी 
उनसे वियोग नहीं, अतः यह मालती वियोग-दुः:खानभिज्ञा होने से मानो हमारी उपेक्षा कर 
रही है। मल्लिका-मल्ल हें अवयव जिनके, उन श्रीकृष्ण को आनन्द देनेवाली यह है। यह 
अद्भुतता' है इस वृन्दावन लता की कि इसे देखकर श्रीश्यामसुन्दर इसके पास खड़े हो जाते हें 
और अपनी प्रिया को इसकी सुन्दरता बतलाने लगते हें-'देखो, कंसी है यह ।' 'जाती' (जनयति 
आनन्दमिति जाती) श्रीमोहन में प्रेम उत्पन्न करनेवाली है। 'यूथिका' यह स्वयं भी यूथः के 
साथ रहती है और श्रीनन्दनन्दन को-त्रजाङ्गनाओं के साथी श्रीनन्दनन्दन को यूथसहित देखती 
है। यों व्रजाङ्गना उन लताओं की स्तुति,आदि करती हुई उनसे अपने प्राणधन का पता 
पूछती हेँ। 
 इसप्रसङ्ग में 'मालती' आदि पर कुछ और भी भाव हें। “हे मालति! आप-मा-- 
नित्यानपायिनी जो लक्ष्मी भगवान्‌ के वक्ष पर सदा निवास करती हें,-उनको लता हो, अतः 
आपको हमारे प्राणवल्लभ का अवश्य पता है, कृपा कर बतलाओ ।” जब बहुत अनुनय-विनय 
से पूछने पर भी मालती कुछ नहीं बोलती, तव उन्मादवती ब्रज-युवतियों को उससे ईर्ष्या होती 
है। वे उससे कहती हें-'आखिर मालति ! तुम. लक्ष्मीपक्षपातिनी हो, वह हमें सौत समझती 
हैं। एसी दशा में तुम हमारा प्रिय कंसे कर सकती. हो ? ” 
` चन्द्रावलीपक्ष की गोपाङ्गना भी इसीका समर्थन करती है। इस तरह ब्रजाङ्गनाओं 
में प्रशंसा, असूया आदि उदय हो रही है। सहसा फिर मल्लिका पर दृष्टि पड़ी-“अहो, 'मल्लिके'-- 
श्रीकृष्ण-को 'का'-सुख पहुँचानेवाली-यह लता है। इसके भकरन्द, कुसुम. आदि उनको 

बहुत प्रिय हें! देखो सखि! अनन्तकोटि ब्रह्माण्डाधिपति को भी यह आनन्दित करनेवाली 
है, बड़ी सौभाग्यशालिनी है यह । अच्छा, सखि, मल्लिके ! श्रीश्यामसुन्दर का पता बता कर 
हमें भी थोड़ा सुख दो ।” थोड़ी देर के वाद जव उत्तर की आशा समाप्त हो गयी, तव व्रजाङ्गनाओं 
को सूझा-“सखियो ! यह भी श्रीश्याम का पता न देगी, क्योंकि यह श्रीश्यामसुन्दर के उत्सङ्ग 
से सुखिनी है और उनके इस भाव की सम्भवतः कल्पना कर रही है कि 'वे रसिकेन्द्र श्रीययाम 
इनको किसी कारणवश विभ्रयोगदुःख देने के लिए अन्तर्ध्यान हुए हें, अत: उनकी कृपापात्र वनी 
रहने के लिए मुझे भी उनका पता नहीं देना चाहती ।” दूसरे, वे अपने श्रीहस्त से इसका स्पश 
करते गये हैं, मानो इसे समञ्जाते गये हें कि गोपाङ्गनाजन को मेरा पता मत देना।” यों उस 
मल्लिका के प्रति अवहेलना से देखतीं ब्रजाङ्गनाओं की दृष्टि फिर उसी अवहेलना से 'जाती' 
पर पड़ती है और वे प्रिय-प्राप्ति के लिए मिन्नतों के स्थान पर उसकी निन्दा करती हें । परन्तु 
उनको यह कुछ पता नहीं है कि प्रेमोन्माद उनसे क्या-क्या करा रहा है । अस्तु, वे जाती से 
कहती हँ-“तुम उन मोहन के लिए सुखजनन करनेवाली अवश्य हो । परन्तु 'जी अभिभवे” 
धातु से तुम्हारी रचना हुई है । हमारे रोने से तुम्हें सुख मिळता है। खल सज्जनों को दुःखी 
देखकर प्रसन्न होते हें । सखियो, इसमें और कुछ तत्व नहीं, केवल सुमनोविकाशमात्र ही रह 
गथा है । हाँ, यह यूथिका एक अवश्य ऐसी है, जो हमें श्रीदयाम को वतला सकती है, क्योंकि यह 
यूथी-गोपाङ्गनासहित श्रीनन्दनन्दन-को-'का'-आनन्द देती है। अच्छा, वहन यूथिके ! 
अब तुम्हीं हमारा अवलम्ब हो | ये मालती, लक्ष्मी, राधा आदि केवल उन नवनागर को ही 
सुख देती हें, परन्तु तुम केवल कृष्णपक्षपातिनी नहीं हो, हमारा भी पक्ष रखती हो। अतः 
श्रीराम का पता देकर हमें सुखिनी करो । हम उनके दशन विना बहुत व्याकुळ हें।' थोड़ी 
प्रतीक्षा करके देखने पर भी जब कुछ उत्तर नहीं मिला, यूथिका ज्यों-की-त्यों खड़ी ही रही, 
तत्र उन ब्रजदेवियों ने समझा-'यह वतलाती तो अवश्य, परन्तु वे नागरशिरोमणि 'करस्पशं' 
से हमें बतलाने का निषेध करते गये हें, तब विचारी कंसे वतलाये ? अथवा जब कृष्ण के साथ 
हम होती हें, तभी यह हमें आनन्दित करती है, उनके विना यह हमारी ओर ताकती तक नहीं ।'' 
इस तरह इन लताओं का गुणस्तवन, असूया आदि करतीं, कृष्णान्वेषणतत्परा ब्रजबालाओं 
की दृष्टि आम्रादि बड़े वृक्षों पर पड़ी । उन्होंने सोचा-“ये लता आदि क्षुद्र क्षुप हें, केवल पुष्पवाले 
हें, इनसे किसी को 'फल' न मिलेगा, चलो इन बड़े फली वृक्षों से अपना मनोरथ कहें '-“चूत- 
प्रियालपनसासनकोविदारजम्ब्वकंबिल्बबकुलास्रकदम्बनीपाः । येऽन्ये पराथंभवका यमुनोपकूलाः 
शंसन्तु कृष्णपदवीं रहितात्मनां नः॥।” अहह, गोपाङ्गनाओं के आगे प्रेम को पराकाष्ठा हो 
गयी । श्रीकृषणानुरागगङ्गा के महाप्रवाह से उनके धेयं का बाँध टूट गया, जड़-चेतन का भेद 
मिट गया । एक ही वात, एक ही धुन में वे व्यग्र हें-किसी भी तरह प्राणप्यारे, इयामसाँवर का 
दर्शन मिले । वृक्षों से पूछती हें-“हे कालिन्दीकूलवासी, विशुद्ध, परोपकारी कोविदारादि 
वृक्षो ! कृपा कर हमें श्रीकृष्ण का मार्ग बताओ, वे किस ओर पधारे हें? हमें शीघ्र वताओ ।'” 

मानो वृक्षों ने उत्तर दिया-“ब्रजाङ्गनाओ !' आप स्वयं ही उन्हें ढूंडो, हम लोग तो जड हें, 
असमर्थं हें ।” वे प्रेमप्रमत्त, उन्माद में निमग्न व्रजबालाएंँ स्वयं ही कल्पना कर लेती हें, स्वयं 
ही सब उत्तरःप्रत्युत्तर कर लेती हें | वृक्षों की बात सुन कर वे बोलीं-“हें परोपकारी, तीर्थवासी 
वृक्षो ! हमारा धैय छूट गया है, अन्तःकरण वश में नहीं है। कृष्णान्वेषण अब हमारे सामथ्ये 
के बाहर की वात है यह तो कृपा अब आप ही करो, उनको बतला दो । आप लोगों का जन्म 
परोपकार के लिए है । देखो, कोई धनहीन, जनहीन, गेहहीन होते हें, अन्यान्य वुद्धयादि से 
हीन होते हें, परन्तु हम तो आत्महीन हें । हमारी तो आत्मा ही नहीं रह गयी है। दीनों का 
सन्त्राण सज्जनङ्ग॑त्य है। दयापात्र कोन है? देहरहित, गेहरहित, इन्द्रियरहित, वलरहित, 
व्यङ्गाङ्ग, विकलाङ्गः नहीं, बल्कि हम हें, जो अन्तःकरण से शून्य हें, आत्मा से रहित हें। हमसे 
बढकर वृक्षो ! दूसरा दयापात्र और कोई न मिलेगा । हम तो आत्मरहित हें, वे त्रिभङ्गललितं 
घनश्याम हमारी आत्मा हैं, सर्वस्व हें। हम दयनीयों को बतलाओ वे सर्वस्वहारी, मुरळीधारी 
किस ओर गये हैं ? ” 

लोकवेद में प्रसिद्ध है कि संसार में किसी से भी ; प्रेम अपने ही लिए होता है-“न वा 
अरे पत्युः कामाय पतिः प्रियो भवति, आत्मनस्तु कामाय पतिः प्रियो भवति । आत्मनस्तु 
कामाय सवं प्रियं भवति ।” अतः जहाँ 'स्व' नहीं-आत्मा नहीं-बहाँ प्रेम भी नहीं । अतएव 
“स्व पुत्रादि में, 'स्व' राज्यादि में प्रेम होता है । अन्यथा पुत्रादि तो सभी को होता है । देवाराधन, 
यज्ञ, तप, सव 'स्व' कल्याण के लिए हें । पत्नी, पुत्र अनुकूल होने से प्रिय हें, नहीं तो दात्रु हें 
अथवा कुछ भी नहीं । जो धनकामना से, आति-निवृत्ति के लिए, ज्ञान के निमित्त, भगवान्‌ को 
भजते हें, वे अपने भक्त हें, भगवान्‌ के नहीं । परन्तु उन ब्रजवधूटियों का तो सब कुछ श्रीशयाम 
के लिए है । उनके देह, गेह, बुद्धि, अन्तरात्मा यदि श्रीघनइयाम को सुख न पहुँचायें, तो वे इन्हें 
न रखेंगी । ये तो सब केवळ प्राणेश्वर के लिए हें । जव ये उनके अङ्ग अपने प्राणधन की सेवा 
में नहीं आते, तब वे इन्हें आभूषणादि क्यों पहनायें ? ब्रजाङ्कनाएँ श्रीकृष्ण के बिना अपने को 
आत्महीन समझती हें । जल के बिना तरङ्ग का स्वरूप ही नहीं रहता, मृत्तिका के विना घट 
का कोई रूप नहीं, वेसे गोपी कृष्णमय हें । अतः श्रीकृष्ण के अन्तहित होने से गोपाङ्गनाएँ आत्म- 
रहित हो गयीं । इसीलिए गोपीजन कहती हें-“'वृक्षो, हम आत्मरहित हें, आत्मा का-श्रीश्याम 
का-पता हमें बतला दो । जो नित्यों में नित्यत्व-संस्थापन करनेवाले हें, वे मोहन हें, वे हमारी 
आत्मा हें-“नित्यो नित्यानाञ्चेतनश्चेतनानाम्‌ ।” महाकाश के बिना जैसे घटाकाश 
का जीवन नहीं, वेसे श्रीश्यामसुन्दर के बिना हमारा भी जीवन नहीं ।” आत्मा के बिना कोई 
रह नहीं सकता, अतः पहल 'अन्ताह्त' कहा गया । किन्तु इस समय व्रजाङ्गनाएं प्रेमोन्माद में 
अपने को आत्मरहित समझकर वृक्षों से पुछती हें। इस तरह व्रजाङ्गनाएँ अधीर हो रही हें। इधर 
श्रीहयामसुन्दर सोचते हँं-यद्यपि वे स्वयं अन्तहित हें और उन ब्रजाङ्गनाओं के दर्पोपशमन के 
लिए ही अन्तहित हुए हुँ, तथापि उनके हृदय में दथा है, वे व्रजाङ्गनाजन की ऐसी विलक्षण 

प्रणयदशा से उदित क्लेद के दूरीकार का उपाय सोचते हें, परन्तु उनकी समझ में नहीं आता कि 
इनको कंसे सान्त्वना दें । 

तरङ्ग में जल की तरह अन्य ब्रजाङ्गनाजन की स्थिति है और जल में मधुरिमा स्थानीया 
श्रीरासेश्‍वरी हें । यह अत्यन्त अन्तरङ्गा हें । इस प्रकार जलस्थानीय श्रीकृष्ण में मधुरिमा- 
स्थानीय अत्यन्त अन्तरङ्गता को प्राप्त करके भी श्रीवृषभानुदुलारी को, महारङ्क के लिए 
चिन्तामणि प्राप्ति की तरह श्री क्र्ण प्राप्ति में अतिदुळंभता की प्रतीति हो रही है । 'गोपालचम्पू' 
में पूर्णमासी पुरोहितानी और वृन्दादेवी की प्रेरणा से जव यह स्थिति वना दी गयी है, तंब गर्गाचायं 
आये हें। ये सव भाव उत्कण्ठा को उत्कट बनाने के लिए हें, इसी लिए श्रीजीवगोस्वामी ने 
परकीयात्व का पोषण किया है। परन्तु चम्पूकार ने स्वकीयात्व मानते हुए इन भावों की 
स्थापना की है। वैसे ब्रज में कोई भी ऐसा नहीं जो श्रीकृष्ण को अपना प्रियतम न समझे, सभी 
उनका आनुरूप चाहते थे । गोपवालाओं के माता-पिता आदि सभी श्रीश्यामसुन्दर के साथ 
अपनी पुत्रियों का विवाह करना चाहते थे । इसमें रसाक्रान्ति की तरह, मूर्तिमान्‌ श्टृङ्गार के 
प्रादुर्भाव की तरह, व्रजसीमन्तिनी तथा ब्रजवालाओं का श्रीकृष्ण से मिलते रहने पर भी 
सम्मिलनोत्कण्ठा का उदय हुआ रहता था । 

एक समय गोपियों के पिताओं ने श्रीगर्गजी से श्रीशयामसुन्दर के साथ अपनी पुत्रियों के 
विवाह के विषय में पूछा-(यह प्रकट लीला है, श्री शुकदेवजी ने प्रकट-अप्रकट दोनों लीलाओं 
का वर्णन किया है) । उत्तर में श्री गर्गजी ने कहा-“आप लोगों का यह भाव बहुत उत्तम है, 
परन्तु यदि आपकी कन्याओं का विवाह श्रीकृष्ण के साथ हो गया तो आप सव का श्रीक्रष्ण के 
साथ वियोग हो जायगा, उनका दर्शन दुलभ हो जायगा ।” तब से सव सावधान हो गये और 
गोपियों के लिए श्रीकृष्णदशन तक में रुकावट उत्पन्न हो गयी । यह सव हुआ केवल श्रीकृष्ण के 
वियोग-भय से, किसी द्वेष बुद्धि से नहीं । 

इस प्रसङ्ग में पूर्णमासी ने वृन्दा से पूछा कि “जब मन्त्रों में भी श्रीकृष्ण का 'गोपीजन- 
वल्लभ' नाम है, तव श्रीकृष्ण के साथ गोपियों के विवाह क्यों रोके गये ? और दूसरी जगह क्यों 
हुए ? इस पर वृन्दा ने यही कहा कि-“यह सव दुःखस्वप्नमात्र हें । वास्तव में गोपाङ्गनाओं 
का सम्बन्ध श्रीकृष्ण को छोड़कर अन्यत्र हुआ ही नहीं । इसी लिए “मन्यमानाः स्वपाइवेस्थान्‌ 
-स्वान्‌-स्वान्‌ दारान्‌ ब्रजौकसः (भाग० १०।३३।३८) और “न जातु ब्रजदेवीनां पतिभिः सह 
सङ्गमः” आदि कहा गया है । यत्र-तत्र जो गोपाङ्गनाओं की पत्यन्तर-प्रतीति है, वह्‌ सव मायामय 
है । उन-उन व्रजदेवियों का मायामय पतियों के साथ ही सङ्गम होता था । 

'उज्ज्वलनीलमणि' में कहा गया है कि रसश्चास्त्र में प्रधान रस के पोषण प्रसङ्ग में 
परोढा के परिग्रह में कवियों ने जो रसाभास माना है, वह गोकुलाङ्गना समूह को छोडकर है, 
क्योंकि इसमें दुलेभता, प्रच्छन्नकामुकता आदि से उत्कण्ठा वृद्धि, अद्भुत प्रेमप्राखय आदि होते 
हें। इस रूप में यह सव (परकीयात्व आदि के पोषक भाव) प्रीतिवृद्धि के लिए होते हें । 

जितनी-जितनी प्राप्तव्य के प्रति दुलभता बढती है, उतनी ही उसके प्रति गाढानुरागता 
भी बढती है । फिर वह साधारण विषयक न होकर सर्वेश्वर के प्रति है । श्रीराधा की यह जो 
श्रीकृष्ण-विषयक दुर्लभता बतलायी गयी है, वह वेसे ही है, जेसे अमृत और उसकी मधुरिमा 
का कभी भी विथोग न होने पर भी वियोग और विह्वळता वतलायी जाय। सारस तथा 
लक्ष्मणा का सवेदा संयोग रहता है और चक्रवाक-चक्रवाकी का सर्वदा वियोग रहता है | यहाँ 
दोनों का सामञ्जस्य है। अनन्तकोटिगुणित संयोग एवं वियोग का श्रीदयामा-इयाम को एक 
काळ में सदा आस्वाद वना रहता है । श्रीजीवगोस्वामी ने एक प्रसङ्ग में कहा है कि कुलाङ्गना 
के लिए सव से बड़ा कष्ट-महाकष्ट-लज्जात्याग है । परन्तु यह बड़े से बड़ा दुःख भी श्रीदयाम- 
सुन्दर नटनागर के सम्वन्ध से उतना ही महान्‌ सौख्य हो जाता है, यह दुःख अनन्त, अलौकिक 
सुखविषयक है । यही प्रेम का प्राखर्य है। माता-पिता आदि के तीव्रातितीब्र निषेध जैसे-जैसे 
बढते जाते हें, प्रीति उतनी ही अधिक बढती जाती है । 
श्रीवृषभानुनन्दिनी इस प्रकार अपने प्रेम प्राखयं और विविध निरोधों का अनुभव कर 
रही हें। वह सोचती हें कि 'यदि में आज कोई पक्षी होती, तो दर्शनार्थ उडकर प्रेष्ठ के समीप 
पहुँच जाती । पर करूं क्या? 'वपुः परवशम्‌ यह शरीर पर वश है। इसी समय उन्हें 
पुलिन्दियों, हरिणियों का स्मरण होता है। वे उनका भाग्य सराहती हे-“अहो ! वे भील- 
भामिनियां धन्य हें, जिन्हें प्रियतमपादारविन्दसंलग्न कुंकुमका तो दशन मिला। इनसे भी 
अधिक धन्य वे हरिणाङ्गनाएँ हैं, जो अपने पतियों के साथ उन नन्दनन्दन का प्रेमा वलोक से पूजन 
करती हें, दर्शन करती हेँ। उनके पति “कृष्ण सार' (कृष्ण एव सारो येषां ते) हेँ। हम 
गोपाङ्गनाओं के पति 'अभिमान सार” हें। वे हरिण अपनी हरिणियों को साथ लेकर दर्शन 
करने आते हैं, सव जगह जाकर दशन करते हें, अतः वे हरिणियां धन्य हें-“धन्या: स्म मूढ़- 
मतथोऽपि हरिण्य एता या नन्दनन्दन मुपात्तविचित्रवेषम्‌ । आकर्ण्य वेणुरणितं सहकृष्णसारा: 
पूजां दर्धुविरचितां प्रणयावलोकेः।। (भाग० १०।२१।११) । परन्तु 'वयं अधन्याः । 
कथञ्चित्‌ दशंनार्थं जायं भी, पर यह्‌ जन्म जो एक कुलीन वंश में हुआ है-“जनु: परमिदं कुली- 
नान्वये ।' खानदान में बट्टा लग जाने का भय है। अहह ! कितनी विवशता है, तथापि 
केया यह. में अवतक जी रही हूँ? हा! मुझे भला मौत कहाँ? -“न जीघति तथापि 
कि परमदुर्मरोऽयं जनः ? ” भरना बड़ा कठिन है, मर जाऊं, तो अच्छा। मृत्यु से भी कहीं 
अधिक ये प्राणधन के वियोग के कष्ट तो न होंगे । 
इस प्रकार के चिन्ता-सन्ताप में मग्न श्रीराधिकारानी किसी समय अपने लीलाशुक को 
अपने हस्तारविन्द के अंगृष्ठप्रान्त पर बिठाकर उसे दाडिमी बीज चुगाती हुई, स्नेह से उसके 
चञ्चुपुट का चुम्बन करती हुई पढा रही थी--“कृष्ण कहु, कृष्ण कहु, राधा कहु मति रे।” 
शुक बहुत विशेषज्ञ था, अपनी पालिका पर उसे प्रेम और दया थी, उसके वियोगदु:ख को देखकर 
वह दुःखी था। वह तुरन्त पद्यसन्देश लेकर उड़ा और श्रीनन्दराय क प्राङ्गण में जा पहुँचा, 

जहाँ श्रीशयामसुन्दर क्रीडा में आसक्त थे। एक ऊँची-सी जगह निर्भीक भाव से बेंठकर वह 
पद्य उसने उन्हें सुनाया । अपनी परमान्तरङ्गा आह्वादिनी प्रिया का वह भावगम्भीर पद्य 
सुनकर श्रीञ्यामसुन्दर मुर हो गये । वड़े आग्रह एवं अनुनय से श्रीकृष्ण ने उस शुक को अपने 
पास बुलाया, अपने सुकोमल हुस्तारविन्द पर उसे विठला कर कई वार उस पद्य को सुना और 
समीक्षा करने लगे-'यह किसी महानुरागवती का पद्य है। इतने ही में वहाँ मधुरिका और 
कुसुमासव सखा भी आ गये । परस्पर प्रदन हुए । मधुरिका ने कहा-“मे इस शुक को 
ढूंढने आयी हूँ । कुसुमासव बीच में ही बोले उठे-“सखि ! यह तो हमारे श्रीश्यामसुन्दर का 
शुक है। यदि यह तुम्हारी प्रियाजू का है तो इसे अपने पास बुलाओं। मधुरिका ने कहा 
“सखे ! क्या कोई भी इन श्रीलाळजू के हाथ से छूटकर जा सकता है? यह तो भला एक 
प्रेमी जीव है। इनके हाथ में आते ही जड चेतन हो जाते और चेतन जड हो जाते हें। इनके 
हाथ में आते ही जड वेणु सजीव हो जाती है। उनका यह रसमय प्रसङ्ग चल ही रहा था कि 
इतने में ही श्रीयशोदा वहाँ आ गयीं और बोलीं-“सखि ! लालाको अभी खेळ लेने दे, फिर 
में इसे तुम्हारे ही घर तक पहुँचा दूंगी । 

इस तरह लोकापवादादि-भय से भीत श्रीशयामाजू प्रच्छन्न कामुकता आदि के लोकोत्त र 
साधन शुकप्रेषणादि का रस वर्धनार्थं आश्रय लेती हें । अस्तु, एसे विलक्षण गूढ सञ्चारवती 
श्रीमती राधा तथा तत्प्रिय सखियों को प्रसन्न करने का भगवान्‌ को कोई उपाय नहीं सूझता । 
अतः वे श्रीललिताजी से पूछते हें-“लोकापवाददलितां ममलम्भनेऽपि . . . . एतां कथं कथमहो 
परिस्ान्त्वयामि ।।” हृदय से हृदय का कभी विप्रयोग नहीं होता, पर फिर भी भ्रम से एसा होता 
ही है, क्योंकि श्रीम्रागवतादि में विप्रयुक्तों की अवस्था का दिग्दशन हुआ है। अन्यत्र भी 
“दावानलज्वालिवनी सहक्षाम” आदि से विप्रयुक्तों की लोकसिद्ध किसी भी सद्वस्तु में घस्त्वन्तर 
की प्रतीति होने के उदाहरण मिलते हें । 

अस्तु, किसी को संयोग से किसी को वियोग से सान्त्वना दी जाती है। परन्तु इन्हें कंसे 
प्रसन्न करे, जो प्रत्येक दश्ञामें दुःख का ही अनुभव करती हें ? सखी श्रीललिता कहती हे-“'महा- 
राज ! श्रीप्रियाजू को तो अङ्ग (गोद) में विराजमान करके ही प्रसन्न करो, क्योंकि वे आपके 
अन्यान्य गुणगणों से सिवा मूर्च्छित होने के सुखी नहीं होती -“न मूढधीरस्मि न वा दुराग्रह 
शरीरभोगेषु न चापि लालसा। किन्तु ब्रजाघीरासुतस्य ते गुणा बलादपस्मारदश्ञां नियन्ति माम्‌।।” 
गोप-सुन्दरियों के भी एसे ही मिळते-जुलते भाव हें। इसने उच्च गम्भीर भाववती, फिर 
आत्मरहित भी उन गोपबालाओं को प्रसन्न करने का उनके अनुकूल होने के सिवा भगवान्‌ के 
पास कोई भी अन्य साधन नहीं है। 

पूर्वोक्त 'चूतप्रियालपनसासन (भाग० १०।३०।९)इस पद्य में आम के 'चूत' और 
'आम्र' ये दो नाम आये हें। इस द्विरुक्ति के टीकाकारों ने विभिन्न अर्थ किये हें। अम्ल (खट्टे) 
रसवाले आम को 'चूत' और मधुर रसवाले आम को 'आम्र' कहते हें। इस तरह रसभेद से दो' 

नाम, दो भेद हें। अथवा 'करुणया च्यवते इति चूतः' करुणा से जो दीनों पर द्रुत हो, उसे 'चूत' 
कहते हें । अन्यत्र के आमों में चाहे यह वात न हो, पर श्रीवृन्दावनधाम के आमों में तो यह विशे- 
षता है ही। ये श्रीश्‍्यामसुन्दर के यहाँ अन्तरङ्ग हें अथवा परिकरों में कोई हेँ। मुनिजन भी 
यहाँ की वृक्षता चाहते हें। श्रीब्रजाङ्गनाएँ कहती हें-“बेसे हे आम्रवृक्षो ! आपलोग दु:खियों का 
दुःख देख कर द्रुत होते हें। दूसरों में दया नहीं, अतः वे द्रुत नहीं होते हम से वढकर दूसरा 
दुखिया और कौन होगा ? हम पर दया करो। आम का भव--जन्म परोपकार के लिए है। 
फल, पुष्प, पत्र और काष्ठ आदि आपकी सभी वस्तुएँ केवल परोपकार के लिए हें। आपका 
निवास साक्षात्‌ प्रेमद्रववती श्रोयमुना के तट पर है। श्रीयमुनाजल की तरह ही मानसरोवर, 
कृष्णसरोवर आदि भी ब्रज के तीर्थ अनुरागद्रव हें । इन श्रीयमुनाजल आदि के दर्शेन, स्पर्शं, पान 
आदि से दूसरों को भी श्री क्ृष्णविषयक ज्ञान देने के कारण आपका नाम 'चिति संज्ञाने' से चेतति, 
'अन्यांस्चेतयतीति वा चूतः’ हुआ है। इतनी ऊंची आपलोगों की योग्यता है । आप हम दुःखियों 
को भी श्रीइयामसुन्दर का पता देकर कृतार्थ करो ।” 

जब इतनी स्तुति करने पर भी आम्रवृक्षों ने कुछ उत्तर नहीं दिया, तब गोपाङ्कनाएं 
बड़ी खिन्न हुई । असूया से अव उनके प्रति दोषों का अन्‌_सन्धान हुआ- (च्योतति, प्रच्युत्तयति 
इति चूतः) “सखि ! ये तो थे परोपकारी, पवित्र तीर्थवासी ही, परन्तु अब स्वरूप से प्रच्युत 
हो जाने के कारण निष्ठुर हो गये हें। 'यमुनोपकूलाः' ये यमुना के किनारे रहते हें। यमुना 
यमराज की बहुन है, यम सर्व दुःखदायी हें। 'संसर्गजा दोषगुणा भवन्ति” उसी यमसम्पक से 
ये अब निर्दय हो गये हें । हमारे तीव्रताप से इन्हें प्रसन्नता हो रही है ।” 

'प्रियाल' पीले सालवृक्ष का नाम है (प्रिया: इति आलापो यस्य सः) 'सखीगण जिसे 
प्रिय हों, यह नामार्थ 'प्रियाल' का गोपाङ्गनाओं ने निकाला । “सखि ; वह हम सखियों पर 
अवश्य अनुकम्पा करेगा, यह अवश्य हमारा हित सोचेगा । हित तो श्रीर्यामसुन्दर के मिलन 
में हें, सो यह उनका पता वतलायेगा । अजी ! यहु “प्रियं लाति इति 'प्रियालः' है प्रिय श्रीकृष्ण 
को देनेवाला है ।'” 

'प्रियं लाति’ अर्थात्‌ जो प्रिय पदार्थ को दे, वह्‌ प्रियाल’ है। वृन्दावन का 'प्रियाल' 
श्रीकृष्ण को देनेवाला है । 'वृन्दावनशतक' में वृन्दावनस्थ तरुओं की बड़ी महिमा कही गयी है । 
कहा है-'यदि तुम से और कुछ भजन-भावना नहीं बन सकती तो इन वृक्षों का ही दशन करो, 
ये तुम्हें तुम्हारे प्रिय को देंगे, स्वयं प्रिय का अन्वेषण करके तुम्हें समापित करेंगे ।' इस अं में 
वृन्दावन के सभी वृक्ष 'प्रियाल' हें, फिर साक्षात्‌ प्रियाल की तो बात ही क्या ? इसी आशासे 
गोपीजन प्रियाल की प्रशंसा करती है । अद्भुत प्रेमोन्माद में उन्हें जड और चेतन का ज्ञान नहीं 
रह गया, उन्हें अभी यही भावना बनी है कि ये हमें अभी प्रिय का पता देंगे । प्रेमी की आशा का 
कुछ ठिकाना नहीं, वह जड में भी चेतन की कल्पना करता है । प्रेम की प्रतिमूत्ति ब्रजदेवियाँ 

श्यामसुन्दर के आभूषणों की, माला को प्रशंसा करती हें । इतना ही नहीं, वे तो उस वायु को भी 

- स्तुति करने को उद्यत हैँ, यदि वह मोहन प्यारे की ओर से आ रहा हो । वे चन्द्रमा से कहती 
हें-'हे हिमकर, अपनी किरणों (करों) का हम से स्पश न होने दो, परन्तु यदि वे (आप को 
किरणें ) प्यारे श्यामसुन्दर का स्पर्श करके आयी हों, तो उनसे हमें अवश्य स्पश करो, हम तुम्हारा 

* उपकार मानेंगी।' इस से अधिक परम्परासम्वन्ध की महिमा क्या होगी ? 

परन्तु, ब्रह्मादि देवता इस पर परम्परा में और भी आगे वढे हें । वे इसी में कृतार्थ हें 
कि अस्मदविष्ठातुक तत्तदिन्द्रियों से व्रजवासी उस आनन्दसिन्धु ब्रह्मतत्त्व का दर्शन, स्पशो, 
श्रवण आदि कर रहे हैं, क्योंकि देवतालोग देवत्व के कारण साक्षात्‌ रूप से उस ग्वारिये गोपाल 
की रसमाधुरी का आस्वाद लेने में सवंथा असमर्थ हें, अतएव बेचारे नेत्रादिरूप से परम्परासम्बन 
स्थापित करते हें । उन की दृष्टि में धन्य हैं वे ब्रजवासी, जो अपने नेत्रादि से साक्षात्‌ श्रीश्याम- 
सुम्दर के चरणामृत, सौगन्ध्याद्यमृत का पान करते हैं। नेत्र का अधिप्ठातृदेव सूर्य है । वहू : 
इतने में ही कृतकृत्य है कि किसी भी व्रजवासी ने श्यामसुन्दर को मदधिष्ठातुक नेत्र से देखा । 
नासिका के देवता अश्विनीकुमार हें । वे ब्रजवासी के '्ाण से अपना सम्वन्ध स्थापित करके 
.आनन्दमग्न हें । श्रोत्रों (कानों) की अधिष्ठात्री दिग्देवता है । व्रजवासी श्रीनन्दनन्दन के वचन 
और वेणुगीत को सुनते हें, इसी में वह फूली नहीं समाती । वह सोचती है-धन्य हूँ में, जो मद- 
धिष्ठातृक श्रोत्रों से ब्रजवासी श्रीदयाम के वेणुगीत को सुनते हें । चित्त के अधिष्ठाता ब्रह्मा हैं । 
इसी प्रकार विभिन्न इन्द्रियों के. विभिन्न अधिष्ठाता है । सव इसी प्रकार अपने को क्ृतकृत्य 
मानते हें । स्वथं ब्रह्माजी ने भगवान्‌ की स्तुति करते समय कहा है-हे अच्युत, इन ब्रजवासियों के 
भाग्य की महिमा का कोई भी वर्णन नहीं कर सकता । जो कि हम-लोग रुद्र, चन्द्र आदि इसलिए 
प्रशस्त भाग्यशाली हें कि इनके इन्द्रियरूप पात्रों से आप के चरणकमल-मकरन्द का, जो अमृत के 
समान अतिमिष्ट और आसव के जैसा मदकारी है वारवार पान करते हें । जव एक एक इन्द्रिय 
के अभिमानी हमलोग आप की कीत्ति, सौन्दर्य, सौगन्ध्य आदि एक देश के सेवन करनेवाले भी 
कृतार्थं हें, तव समस्त इन्द्रियों से सर्वसेवी इन व्रजवासियों के भाग्य की सराहना किन शब्दों में 
की जाय ? 
“एषान्तु भाग्यमहिमाच्युत तावदास्तामंकादशेच हि वयं बत भूरिभागाः। 
एतद्हृषीकचषकंरसक्त्‌ पिबामः र्वादयोऽङघ्युदजमध्वमृतासवन्ते ।।” 
(भाग० १०।१४।३३) । 
इन्द्रियादि के ये अधिष्ठाता हें-अहुङ्कार के शिव, बुद्धि के ब्रह्मा, मन के चन्द्रमा, श्रोत्रों की 
दिशाएं, त्वक्‌ (त्वचा ) के वायू, नेत्रों के सूर्य जिह्वा के वरुण, नासिका के अश्विनीकुमार, वाणी के 
अग्नि, हस्त के इन्द्र, चरण के उपेन्द्र, पायु के मित्र, उपस्थ के प्रजापति और चित्त के अधिष्ठाता 
स्वयं भगवान्‌ माने गये हें । पानपात्र का नाम 'चषक' है। व्रजाङ्गनादि का वह पात्र इन्द्रियाँ 
हैं, उसी से वे श्री्यामसुन्दर के पादारविन्द-सौन्दर्यामृत का पान करती हैं । उस मादक सुघासव 
के पान से ब्रजाङ्गनाजन को देह, गेह, लोकलाज सव एकवार ही विस्मृत हो गये । इस पर 

श्री नन्दनन्दन की उस मोहक मुसकान से तो वह और भी अधिक पृष्ट हो गयी । इस का 
पूरा आस्वादन तो ब्रजदेवियों को ही प्राप्त हुआ । 
इस पर थोड़ा विचार करें-पात्र को रस का आस्वाद नहीं आता । दर्वी को, जिस से 
भक्ष्यवस्तु परोसी जाती है, वस्तु का स्वाद नहीं आता । इसी प्रकार इन्द्रियाँ पात्रमात्र हैं, 
उन्हें रसास्वाद नहीं हो सकता । परन्तु यह लौकिक रस की बात है, भगवद्‌विषयक रस अलौ- 
किक, विलक्षण होता है, उस के तो सम्पर्क से भी रसास्वाद की अनुभूति सिद्ध है। एसी स्थिति 
में पात्र-दर्वी आदि को रस का आस्वाद असम्भव नहीं । इस प्रसङ्ग में ब्रजदेवियों की बंशी के 
प्रति ऐसी भावना है कि श्रीश्यामसुन्दर से शतशः सम्पृक्त होते रहने पर भी उसे रस का आस्वाद 
नहीं मिला । उन को इस विषय में उपपत्ति इस प्रकार है-वंशी को वस्तुतः अधरामृत नहीं 
दिया गया । यदि एसा होता, तो यह सूखी ही कंसे रह जाती ? उस वेणुगीतपीयूष से यमुना 
भी जमकर इन्द्रनीलमणि की शिला के समान हो गयी और पाषाण भी यमुनाप्रवाह की तरह वह 
चले, पर वाँस की वंशी में एक पल्लव तक नहीं जमा, यह पोली, शुष्क सग्रन्थि और सच्छिद्र 
ही रह गयी । जहाँ “अस्पन्दनं गतिमतां पुलकस्तरूणाम्‌” के अनुसार स्थिर पदार्थ जङ्गम वन 
गये और जङ्गम स्थिर हो गये, सूखे हरे हो गये, वहाँ बंशी के पलले कुछ नहीं लगा । यह तो 
केवल विप्रयोगलीला में वंशीछिद्रों से हमारे (ब्रजदेवियों के) कर्णकुहरों में प्रविष्ट होने का, 
हमारी जीवनरक्षा का उपायमात्र किया गया है । इस सिद्धान्त से वंशी को तरह दर्वी सूखी ही 
है, रसासम्पृक्त ही है । 
परन्तु दूसरे कहते हें-नहीं, आखिर सम्बन्ध तो हुआ न, किसी भी तरह सही । इसी से 
कृतकृत्यता हो जाती है। अतः पात्र-'चषक'--भी परम्परा से कृतार्थ हुए । ऐसे पात्र का तो 
स्पशं करनेवाले भी कृतार्थ हो जाते हें। ब्रह्मादि इतने ही से अपने को धन्य मानते हें । 


वंशी को श्रीञ्यामसुन्दर की अधरसुधा का सम्बन्ध होने पर रसस्वाद भी अवदय हुआ ही, अतएव - 


गोपाङ्गनाजन ही की परस्पर उक्ति है-“गोप्य: किमाचरदयं कुशल स्म वेणुः” अर्थात्‌ इस वेणु 
ने कौन पुण्य किया है जो श्रीऱयामसुन्दर इस को अपने हस्तारबिन्दों में लेते, अधर पर पधराते, 
अपने सुकोमल अंगुलीदल से इस का पादसंवाहून करते, अधरामृत का भोग लगाते और मुकुट 
का छत्र लगाकर कुण्डलों से इसकी आरती उतारते हें, कंसी अनोखी पूजा करते हें ? यह तो 
` जो ताळ-तळाइयों में कुमुदिनी का विकास-प्रफुल्लता देख पड़ रही है, यह इन्हें वंश (बाँस) 
के सौभाग्योदय पर हर्घातिरेक से मानों रोमाञ्च हुआ है । ये समझते हें कि हमारे ही जल से 
पालित, पृष्ट होकर वंशी की यह इतनी उन्नति हुई है, वह श्रीमनमोहन के अधर पर शोभित 
हुई है । इस अवसर पर इन को केसी प्रसन्नता हुई, जसी पाल-पोसकर बड़े किये गये वालक 
को साम्राज्य मिलने पर उस के माता-पिता, कुटुम्बियों को होती है । वृक्षों को भी अपने सजातीय 
वेणु के इस उत्कर्ष पर बड़ी प्रसन्नता हुई। उन के नेत्रों से मधुधारा के व्याज से आनन्दाश्रु बह 
| चले-“तरवोऽश्चु मुमुचुः ।” अपने वंश में किसी के भक्तप्रवर होने से जैसे कुळवृद्ध प्रसन्न होते- 

हैं, अपने को धन्यधन्य मानते हैं, वैसे ही वेणुसजातीय वृक्ष अपने को मानते हें-अहो हमारी वृक्ष- 
जाति में भला एक तो ऐसा उत्पन्न हुआ, जो कूक-कूककर (निर्भीकता और आनन्द के साथ) 
श्यामसुन्दर के अधरामृतरस का पान कर रहा है । यदि वंशी को कुछ भी रस का आस्वाद न 
होता, तो एसी वातें कंसे कही जा सकती थीं ? 

यहाँ तर्के हो सकता है कि यदि उस वंशी को रसास्वाद हुआ है, तो यह अबतक सम्रन्थि 
कँसे ? सच्छिद्र कंसे ? छिद्रों के रहने पर तो अनर्थ ही होते है-“छिद्रेष्वनर्थाबहुलो भवन्ति” 
रस का आस्वाद आने पर तत्व की स्फूति होने पर तो ग्रन्थि खुल जाती है, छिद्र (दोष) नहीं 
रह जाते-“जदपि मुषा छूटत कठिनई, जड चेतन ग्रन्थि परि गई”परन्तु चरणरज से सव दोष 
दूर हो जाते हैं । 

ब्रजदेवियों को वेणु के कर्म पर बहुत आइचर्य है । वे सोचती हँ-'अहो इसका वह कौन 
सा कुशल कर्म है, जो मोहनाधरसुधा का पान करता है और सच्छिद्र रहकर भो उसे छिपा कर 
रखता है । किसी को पता ही नहीं लगता कि इसने अधरसुधा-रस पान किया है । स्थिर और 
जङ्गम अपनी प्रकृति से च्युत हो गये, सुध-बुध भूल गये, पर इसने तो अधरसुधा को खूब अघाकर 
पान करके भी एसा गुप्त रखा है, जसे कृपण का धन । बड़ी चतुराई है, बड़ी धीरता है । हाँ, 
इसने सोचा है यदि में ह्री-भरी हो गयी, हमारी सुस्वाद-मम॑ज्ञता प्रकट हो गयी तो फिर वजने 
लायक न रहूँगी, फेंक दी जाऊंगी । वह्‌ आनन्द किस काम का, जो फिर फेंक दी जाऊं ? गोपाङ्ग- 
नाएँ सोचती हें कि इस तरह मोहन के विप्रयोगभय से वह वंशी अपने आनन्द को छिपाती है । 
परन्तु हुम तो वावरी, पागल हो जाती हें । 

इससे यह भी स्पष्ट हो जाता है कि गोपाङ्गनाएँ प्रेम को छिपा रखने में महत्व समझती 
हैं, पर वह्‌ अवाञ्छनीय विक्षिप्ता वरवश प्रकट हो जाती है । 'वृन्दावनचम्पू' में गोपाङ्गनाओं 
के प्रेम को साठी के धान की उपमा दी गयी है । उनका सिद्धान्त है-'गुप्त प्रेम सखि सदा दुरइये ।' 
प्रेम में 'टोना' लग जाता है। उसे अवश्य छिपाना चाहिए । फिर वह बहुत बेश-कीमत है, 
मूल्यवान्‌ वस्तु सात ताल के भीतर धरी जाती है। जव “चिन्तामणि' पत्थर जेसी वस्तु भी 
छिपाकर रखी जाती है, तब प्रेम का तो उससे कहीं अधिक महत्व है। पर आज तो प्रेम का 
ढिढोरा पीटा जाता है। श्रीऱ्यामसुन्दर की अधरसुधा का पान करके अन्य जड-चेतनों की तरह 
मुरली को भी आनन्द आता है, पर वह चतुर है, विप्रयोग-भय से, 'टोना' के भय से उसे छिपाती 
है । इस प्रकार तात्पर्यं यही कि ब्रजन्द्रनन्दन श्री्यामसुन्दर के दशनादि-समुत्थ यह रस ही 
एसा अलौकिक है कि इसकी परम्परा में भी आस्वाद है, इसीलिए ब्रह्मादि देवगण ब्रजवासियों के 
हृषीकचषकमात्र भी बनकर अपने को कृतार्थं समझते हें-“एतावतेव हि बयं बत भूरिभागाः ४” 

विरहव्याकुल गोपाङ्गनाओं का मन एक क्षण के लिए भी श्रीश्यामसुन्दर प्राणधन के | 
चिन्तन से मुक्त नहीं होता । वे कभी श्रीइयामसुन्दर नवलविहारी के अलौकिक रस का, उस 
की परम्परा में भी अनुभूति का तो कभी उन के अङ्ग के सङ्गी आभूषण आदि का चिन्तन, मनन, 


Wd 

उनमें गुण-दोष का आरोप, अधिकार-अनधिकार की चर्चा आदि करती हुई प्राणप्यारे के अन्वेषण 
व्यग्र हें । श्रीब्रजराजकिशोर की माला का स्मरणकर ब्रजदेवियों को भावना हुई--सखियो 
देखो, हम से अधिक सयानी तो वे सुमन (पुष्प), मुक्ता, हीरक आदि की मालाएंँ हें, जो कभी उन 
का सङ्ग नहीं छोड़तीं। वे जड होकर भी कितनी विवेकसम्पन्न हें और हम कामपरवदा स्त्री 
अतएव मुग्धता या मूढ़तावर उनका साथ छोड़ बेठी हें। हाय, कामपरवशात्‌ स्त्री जगत्‌ में 
मुक्ता, हीरक आदि से भी-कद्धूड़-पत्थर आदि से भी---अधिक विचारशान्य है। 
“दूसरा भाव यह भी है कि जब सुमन, मुक्ता, हीरक आदि भी उन श्रीदयामसुन्दर को नहीं 
छोड़ सकते, तव हम काम के वश में पड़ी हुई स्त्रियाँ कंसे छोड़ दें ? कंसे उन्हें भुला दे-“अहो 
सुमनसो मुक्ता वप्त्राण्यपि हरेरुरः। न त्यजन्ति वयन्तत्र का वा स्मरवदाःः स्त्रियः ।  श्रीइयाम- 
सुन्दर के कण्ठ में, वक्षःस्थल पर मुक्तामालाएँ हें, मानो इन्द्रनीलमणि के शिखर पर गङ्गा की दो 
धारा, किवा नवनीळनीरद पर हंसों की पंक्ति, काली घटा पर हंसों की दो पंक्ति के समान 
विराज रही हें। माला में विविध मणि, रत्न जड़े हें, कोई सूर्य के सदृश देदीप्यमान, कोई चन्द्र 
के समान समुज्वल और कोई नक्षत्रों की तरह प्रकाशमान है। ऐसी वनमाला, मुवतामाला, 
बैजयन्तीमाला आदि अनेक मालाएँ श्रीप्रभु ने धारण को हैं। गोपाङ्गनाओं की इस पर एक 
और ऊँची सूझ है। वे कहती हें-ये सुमनस केवल सुमनस-पुष्प-नहीं, किन्तु शोभन-तत्वचिन्त- 
नानुकूल मनवाले तत्वज्ञ ही सुमनस-पुष्प-के रूप में अनन्त तपस्या करके श्रीहरि के विशाल 


. वक्षःस्थल पर विराजमान हुए हें और ये मुक्त हुए मुक्त-वामदेव, वरिष्ठ, शुक, सनकादि हैं 


जो मुक्त होकर-मोती वनकर-हमारे प्यारे के अङ्ग में आ विराजते हें। ये भी हमारे इयाम के 
उर को नहीं छोड़ना चाहते । ये क्यों रागी हो गये, जो विरक्त हें? वहाँ तो हमें ही रहना 
चाहिए । सखि, हम तो स्त्री हें, अशेषशेखर में हमारा तो राग युवत है, पर इन जड मुवता, वप्त्र 
आदि का वहाँ क्या काम? जब ये नहीं छोड़ते, तव हम स्त्रियाँ कंसे छोड़ें ? 

श्रीञ्यामसुन्दर के कर्णाभरणादि क प्रति ब्रजाङ्गनाओं की ईर्ष्या देखते ही बनती है। 
श्रीत्रिभुवनमोहन ने कानों में मकराक्ृति कुण्डल पहने हें, जब उनका शिर हिलता है, 
तब वे कुण्डल या उन की आभा स्वच्छ, स्निग्ध कपोलों से टकराती है, उस समय मालूम होता 
है कि मीन भगवान्‌ के कपोलों का चुम्बन कर रही हें । इसे देखकर व्रजाङ्गना रसोद्रेक में विह्वल 
हो जाती हें, उन्हें ईर्ष्या होती है, वे कह उठती हेँ-'हा मीन, आज मधुर कपोलों का, जो हमारे ही 
हें, तुम चुम्बन: कर रही हो।' इसी सम्पक में उन्हें अन्य इयामाङ्गसङ्भियों के प्रति भी सापत 
उदय हो आता है। वे बंशी से कहती हें-हे मुरलिक, अधिकारिणी तो हम हें और तुम इस अधर 
सुधा का लम्पटत्ता, अकृपणता से पान कर रही हो। हें माळे, हम से विना ही पूछे-हमारी 


` - अनुमति के विना ही-हमारे प्रियतम के श्रीअङ्ग का निरन्तर परिरम्भण कर रही हो। अथवा 
* ठीक है, तुम सब जगज्जाळ से परे-विधि-निषेध से दूर हो गयी हो, तुम्हारी तपस्या क रूखें वृक्ष 


में आज फळ लगे हें, सौभाग्य का उदय हुआ है । हम तो विधि-निषधं में बंधी हें, जङ्गलों मे-- 

भटक रही हें। इस तरह कृष्णप्रेम में प्रमत्त ब्रजदेवियाँ अचेतनों को चेतन ही जानकर उलहना 
रही हें। इसी प्रकार वृक्षों के प्रति धारणा करती हें और कहती हँ-जिन कदम्व, आम्र, 

प्रियाल, आदि का आश्रय लेकर श्यामसुन्दर विराजते हैं, वे अवद्य हमें उन से मिलायेंगे। और _ 
कहती हें, हे प्रिय के आलय प्रियाल, तुम हमें श्याम से मिला दो, हम तुम्हारा वड़ा उपकार 
मानेंगी । 

इस प्रकार गोपदेवियाँ श्रीकृष्ण परमात्मा के विप्रयोग में सन्तप्त प्रेममुग्ध हुई उन्हें 
ढूंढती, वृक्षों से पूछती फिरती हें-“चूतप्रियालपनसासनकोविदारजम्ब्वर्कविहववकुलास्रकदस्ब- 
नीपाः। येऽन्ये पर्थभवका यमुनोपकूलाः दांसन्तु कृष्णपदवीं रहितात्मनां नः ।।'” 

यह वात कही जा चुकी है कि ब्रजाङ्गनाओं को जवतक उत्तर की आशा रहती है, तवतंक 
खूब स्तुति, गुणगान करती हैँ और उस आशा के निराशा में बदलते ही दोषों का गान करने लगती 
हूँ। पहले प्रियाल की बड़ी स्तुति हुई। जव देखा कि यह जरा भी नहीं पसीजता, तव कहने 
लगीं-'प्रियं न लातीति प्रियालः (प्रिय-अ) नज्यू (लः) प्रियप्राप्तो प्रतिवन्धकः।'” जो प्रिय 
का पता न दे, उसके सम्मिलन में व्यवधान उपस्थितं करे, वह पापी प्रायर्चित्ती यह प्रियाल है । 

इस तरह प्रियाल पर बहुत कुछ कहकर अव गोपाङ्गनाओं की दृष्टि 'पनस' पर घूमी । 
कहने लगीं-“'सखियो, आओ इस पनस (कटहल) से पूछें, यह फली है, अतः विनम्र है, इस 
का फल महाफल होता है। यह हमारे परिश्रम के महाफल श्रीकृष्ण को अवश्य वतलायेगा । 
देखो, इसका नाम कितना सुन्दर है-'पनसः'। यह 'पन गतौ' और 'शो तनूकरणे' से निमित 
हुआ है। इसकी बड़ी सार्थक व्युत्पत्ति है-“प्रेयसीः परित्यज्य पनत:-गच्छतः श्रीइयामस्य गति 
स्यति-तन्‌करोतीति पनसः ।”” यह अपनी दिव्य शक्ति से मोहन की गति को क्षीण कर देता 
है, जिससे वे हम लोगों को मिल जायं। और भी एक व्यृत्पत्ति इस नाम को है “पातीति पः 
न स्यतीति नसः” अर्थात्‌ श्रीश्याम के दशन दिलाकर पालन करनेवाला यह है, सन्ताप से क्षीण 
करनेवाला नहीं ।” इस प्रकार जब बहुत स्तुति आदि करने पर भी कटहल हिला तंक नहीं, तव 
उन्हें वह बड़ा ही दुष्ट दीख पड़ा और तुरन्त उसके नाम की व्युत्पत्ति, उसके गुण निन्दा में बदल 
` गये। कहने लगीं-“पनम्‌ प्राप्ति स्यति-खण्डयतीति पनसः।” प्रिय को प्राप्ति में अवरोध 
पहुँचानेवाला यह कण्टकी वृक्ष है। बाहर तो उसमें काँटे हें ही, यह अन्तर में भी 'कण्टक' 
रखता है। 

पनस को छोड़कर आगे चलते ही व्रजाङ्गनाओं के सामने असन-शाल-का वृक्ष आया । 
उस खूब प्रलम्ब, सुन्दर वृक्ष को देखकर गोपाङ्गनाओं को उससे पूछने का मन हो आया। 
कहने लगीं-“यह असन हरिभक्त है, देखो इसके नाम के पहल अकार है, यह वासुदेव का वाचक 
है। “अम्‌--वासुदेवं सनतीति असनः।” यह भक्त है, साधु है, “साधु से होई न कारज हानि ।” 
इससे पूछो यह वतंलायेगा।'” वैसे भी श्रीकृष्णचन्द्र आनन्दकन्द की प्राप्ति के लिए भागवत 
ही प्रष्टव्य होते हें । “आसयति-उपदेशयति सखिवर्गसमीपे हरिमिति असनः” जो सखियों के ' 


२९४ भक्ति-सुघा--तूतीय खण्ड 


समीप प्यारे रासबिहारी को ला उपस्थित कर दे, वह यह 'असन' है। इस 'साल' वृक्ष में दिव्य 
सामथ्यं है। अन्यत्र के साल वृक्षों में यह अर्थ घटे चाहे न घटे, पर यहाँ के वृक्ष वाञछाकल्पतरु 
हें, इनकी स्तुति करने से, इनका सिञ्चन करने से, इनकी छाया में बैठने से श्रीशयामसुन्दर प्रभु 
की प्राप्ति अवश्य होती है। कल्पवृक्ष हीरा-मोती के कद्धुड़-पत्थर दे सकता है, मोक्ष या श्रीहरि- 
को नहीं दे सकता ।” यदि मोक्ष से कंवल्य अभिप्रेत है, तो उसे और उसके देनेवाले को व्रज- 
देवियाँ दूर से ही नमस्कार करती हें-“नमः केवल्यनाथाय ।” मोक्ष से उनका अभिप्राय सामीप्य- 
मुक्ति से है। इस तरह व्रजाङ्गनाओं ने असन की भी खूब स्तुति की, पर जव उसकी मौनमुद्रा 
कथमपि न खुली, तव उन्हें उस पर असूया उत्पन्न हो आयी और वह “अस्यति दूरं क्षिपति, 
न किमपि सनति' की व्युत्पत्ति का भाजन बन गया तथा श्रीवृषभानुदुलारी या नन्दसूनु किसी का 
भी भक्त नहीं रह गया । 
आगे ब्रजदेवियाँ 'कोविदार' (कचनार) के समीप पहुँचीं, वह उन्हें महादानी के स्वरूप 
में दृष्टिगत हुआ। कहने_लगीं-“कोविदम्‌-रासपण्डितं श्रीइयामसुन्दरं रातीति कोविदारः” 
यह रासपण्डित, रसिकेन्द्रचूड़ामणि श्रीव्यामसुन्दर का दान करता है। हे 'कोविदार ! तुम 
धन्य हो । कोई अन्न का, कोई प्राण का, कोई बिद्या का और कोई भूमि आदि का दान करता है 
परन्तु तुम इन सव को मात करते हो, क्योंकि तुम सर्वात्मा, सर्वान्तर्यामी प्राणेश्वर का दान करते 
हो, तुम महादानी हो ।” रात्रि भी दानी है (“रात्री-राति, त्राति इति रात्री”) परन्तु किस का 
दान, किसका पालन, यह भी तो विचारणीय है । देव और पात्र के महत्व से दान की महिमा है। 
दश रुपये का दान और गाय का दान समान नहीं है। माघ में दश रुपये का दान और तिल का 
दान समान नहीं है। कङ्कूड़-पत्थर का दान और सर्वात्मा का दान समान नहीं है। फिर किसको 
देना, पात्र का भारी महत्व है। एक तो दान का द्रव्य पाकर उसका आटा लेकर मछली पकड़ेगा 
और दूसरा उससे श्रीसदाशिव विश्‍वनाथ के मन्दिर में, श्रीहरिमन्दिर में, दीपक जलायेगा । 
कितना अन्तर है-गृहीता के उपयोग का ? इसी के अनुसार दाता को जो फळ की प्राप्ति होगी, 
उसमें भी महान्‌ अन्तर है। वाइसराय का कुत्ता भो दानी है, जो सुख महाधनी को नहीं, वह 
उस कृत्ते को है। हीन देश, काल, पात्र के दान की महिमा से वह उस दान के फल को कुत्ता 


बनकर भोग रहा है। ज्ञान या भगवदूविद्या के दान आदि फल कुत्ता बनकर नहीं भोगा 


जाता । वह वेकुण्ठादि में जाकर या मनुष्य, उत्तम ब्राह्मण आदि बनकर ही मिलेगा । अतएव 
एसे विद्यालय आदि खोलने चाहिए, जिनसे अपने माता-पिता आदि की , अपनी, सद्गति हो । 
“ब्रजाङ्गनाओं के कात्यायनीब्रत, अचेन से प्रसन्न होकर भगवान्‌ कृष्ण ने उन्हें रात्रियों का 
दान दिया-“मयेमा रस्यथ क्षपाः।” उन रात्रियों में रमण का भगवान्‌ ने स्मरण भी किया 
` है-“तास्ताः क्षपाः प्रेष्ठतमेन नीता मयैव वृऱ्दावनगोचरेण ।” . . . ता रात्रीः. . .' रात्री: 
दान देनेवाली-ये बड़ी दानी हें-। गोपियों को दान दिया-“इमाः क्षपाः” उस समय मूर्तिमती 


. रात्रि आयी | खजाञ्ची देय वस्तु सामने लाकर रखता है | योगमाया ने रात्रियों को सामने-- ' 

लाकर रखा। भगवान्‌ ने कहा-“इन रात्रियों में मेरे साथ रमण करें।” योगमाया से अनन्त 
करोड़ ब्राह्मी रात्रियों में चार घड़ी की रात्रि प्रविष्ट हुई। श्रीकृष्ण के वाळसखा मधुमङ्गल की 
माता पूर्णमासी योगमाया ही थी, उसकी महिमा से एक रात्रि में उन रात्रियों का प्रवेश हुआ । 
दुःख में एक-एक क्षण वर्षों के वरावर वीतते हें-“क्षणं युगशतमिव यासां येन विनाभवत्‌” और 
सुख में वर्ष के वर्ष एक क्षण के समान वोतते हें । वृन्दावन का प्रमाण बहुत प्रशस्त माना गया है, 
इतना प्रशस्त कि उसका मध्यभाग 'गोवद्धेन' है-“मध्ये गोवद्धनं तत्र ।” परन्तु व्रजाङ्गनाओं 
की कोटि-कोटि संख्या थी । इतनी अधिक उस विशाल वृन्दावन में भी न आ सकीं। इनके 
अतिरिक्त कितनी ही श्रीराधाजी के रोम रोम से उत्पन्न हुई थीं और श्रुतिरूपा, मुनिरूपा अलग 
थीं, फिर इन सव के केलिधाम अलग तैयार थे । विहार के उपयुक्त कुञ्ज आदि भी उसी प्रकार 
बने थे । यह्‌ सब पूर्व्वाणित रात्रियों की तरह यहाँ नित्य वृन्दावन धाम भी प्रकट हुआ था, जिसमें 
सव सविकाश समा गये। हाँ, तो इन रात्रियों का महादानीपना कया हुआ? इन्होंने कौन 
महादान दिया? इन्होंने ब्रह्मविद्या का-पुरुषोत्तमविद्या का-दान किया। “जीवाभयप्रदा- 
नस्य कलां नाहन्ति षोडशीम्‌ ।” इतना ही नहीं, इन्होंने साक्षात्‌ श्रीकृष्ण परमानन्दकन्द का ही 
दान किया । वह भी किन को ? उन ब्रजदेवियों को, जिनके पादरज के लिए ब्रह्मादि तरसते हें 
जो प्रेमपथिकों की परम आचार्य हें। वह दान वृथा नहीं है। “वृथा वृष्टिः समद्रेषु वृथा तुप्तेषु 
भोजनम्‌” की तरह नहीं है। ये तो उस दान की परम अधिकारिणी हें, उसके लिए लालायित 
रहती हें । उनके दशन में पलक पड़ने को विघ्न मानती हें, ब्रह्मा को कोसती है-“सखि, जड 
है विधाता ।” ऐसे पात्रों को इन रात्रियों ने दान दिया श्रीवयामसुन्दर का और इसी से उनका 
रक्षण भी किया । अन्यथा उनका रक्षण होना ही दुःशक था । फिर यह दान पवित्र देश वृन्दावन 
और तदनुकूल काल में हुआ । यह श्रीशुकदेवक्ृत वर्णन है। योगीन्द्रवन्यपादारविन्द गोपाङ्गना 
कोविदार की स्तुति करती हें। देश, काल, पात्र, देश की महत्ता वतलाती हैं, उन रात्रियों ने 
उद्बुद्ध उभयविध श्ङ्गाररूप रसिकशेखर का दान किया, यमुना के किनारे, साक्षात्‌ प्रेमद्रव के 
पास और परमवियोगिनियों को । भूखे को दान देने का बड़ा महत्व है। “कोविदार” ! एसा 
देश, काल, पात्र, न मिलेगा । बतलाओ, हमारे प्राणधन इयामसुन्दर कहाँ हें? किस ओर गये 
हें?” कोविदार एक तो वृक्ष, वैसे ही जड और उनकी प्रेमदशा, उनकी वातों से और भी वह 
स्तन्ध-सा हो गया, कुछ कहता ही नहीं । उसके इस व्यवहार से गोपाङ्गनाओं में असूया का 
उदय हो आया। वे कहने लगीं- “सखियो ! यह “कोविदेभ्यो न रातीति कोविदारः” है। 
यह्‌ केवल 'क्‌ं भूमि विदारयतीति कोविदारः” है। यह तो “मातुः केवलमेव यौवनवनच्छेदे 
कुठारः” है। 

“चलो, आगे उस जामुन से पूछें, उसका वणे श्यामसरीखा है।” तारीफ में उसे 'जी 
जये' से उणादि निष्पन्न करती हें और असूया में वही “जी अभिभवे” से बनने का अधिकारी हो 
जाता है। 


रथ भक्ति-सुधा--तृतौय खण्ड 


आगे मागे में अर्क (आक) पड़ा, उससे भी ब्रजाङ्गनाओं ने अपने प्राणप्रिय का पता 


पूछा । ब्रजाङ्गनाओं से किसी ने कहा-“बड़े बड़े महाफली वृक्षों से पूछकर अब इस क्षुद्र से वया ' 
ष्‌ ट्‌ द i 


पूछोगी ?” तब कहने लगीं-“नहीं, यह गोपीशवर (वृन्दावनस्थ महादेव) का प्रेमी है, उनके 
मस्तक पर विराजता है, वे इसको पाकर भक्तों के अभीष्ट पूर्ण कर देते हें । यह अवदय प्रष्टव्य 
है। दूसरे, चन्द्रावली (प्रतिनायिका) आदि से इसका कोई सम्बन्ध नहीं । यह सूर्य की तरह 
हमारे प्रिय-विइ्लेषजन्य दुःखरूप तम को दूर कर दे सकता है । यह “ऋणाति प्रियंगमयति इति 
अक” है। हे अकं, हे शिवप्रिय, हमें इयाम से मिला दो ।” जव वह भी नहीं बोलता, तव असूया 
से कहती हे-“यह बौड़म के पास रहने से बौड़म हो गया है, विषवृक्ष है, इसे किसी क .सुख-दुःख 
का क्या पता ? हम यह कुछ असूया से नहीं कहतीं, देखो इसके स्वामी जैसे अस्सी हजार वर्ष की 
अखण्ड समाधि में बेठते हें, वेसे ही यह भी समाधि में बंठा है।” परन्तु भोलेवावा की यहाँ 
(बृन्दावन) की समाधि और है। केलास को समाधि में वे अग्राह्य स्वात्मस्वरूप में लीन होते 
हें, यहाँ को समाधि में वे श्रीश्यामसुन्दर की पदनखमणिचन्द्रिका में विलीन होते हें ।” मधृसूदन 
सरस्वती ने कहा है-“पदनखनिविष्टमूत्तिक एकाददातामिवाबहन्नित्यम्‌ । यं समुपास्ते गिरि- 
आस्तं बन्दे नन्दमन्दिरे कञ्चित्‌ ।।” भक्ति की दश अवस्थाओं में शिव सन्तुष्ट न हुए, उन्होंने 
ग्यारहवीं निष्ठा को स्वीकार किया । वैसे “झिवस्य हृदयं विष्णु :” तो है ही। नन्दप्राङ्गण में 
जाकर एकवार 'श्रीसदाशिव ने श्रीश्यामसुन्दर ब्रजेन्द्रनन्दन को प्रणाम किया । शयामल, महो- 
मयस्वरूप श्रीकृष्ण की नील कमल के समान अंगुलियाँ हें, उन पर दश नख मणि क जंसे हें, जो 
अनन्त ब्रह्माण्ड को जगमगा देते ह-'ज्योत्स्ताभिराहतमहदूहदयान्धकारम्‌ ।' (महताम्‌-सनकादि 
"शकादीनां हृदयान्धकारस्‌ आहतं भवति। “ज्योत्स्ताभिराहतमिव हृदयान्धकारम्‌ ।” उससे 
सव अज्ञानान्धकार मिट जाता है। भगवान्‌ शिव जब नन्दवाबा के प्राङ्गण में आये और 
वहाँ क्रीड़ामग्न श्रीश्यामसुन्दर को प्रणाम करने के लिए झुक, तब प्रभु के नखों में उनकी मूत्ति 
प्रतिबिम्बित हुई। जिस भगवत्प्रसाद को श्री:-जाया, सङ्कर्षण बन्धु-और आत्मास्वयं भी 
न ले सके, उसे श्रीसदाशिव ने प्राप्त किया । कुन्द और इन्दु की तरह स्वच्छ धवलिमा मनोहर 
दीप्तिवाले देह और दुग्धधवल धारा के समान प्रवहणशील गङ्गा को शिर पर धारण किये 
तथा कोटिकोटि कामों को लजानेवाला श्रीशिव का मुख जिन नखों में प्रतिविम्बित हुआ, वह 
पादारविन्द कितना स्वच्छ होगा ? श्रीप्रभु के पादारविन्द के ऊपर का भाग श्यामल-महोमय- 
दीप्ति-सम्पन्न, नीचे का भाग सुकोमल लाळ और उस पर स्वच्छ नख हें, उनमें शिव का प्रतिबिम्ब 
चमत्कृत है। , 
प्रभु का पादारविन्द कल्पवृक्ष आदि विविध चित्रों से अलंकृत था, केवल नख में कोई 
चित्र नहीं था, श्रीसदाशिव के प्रतिबिम्ब ने उसे स्वकायचित्र से अलंकृत कर दिया । श्रीशिव 
वहीं उपासना की अलौकिक समाधि में लीन हो गये। तात्पर्यं यह कि श्रीभोलेवाबा की यहाँ 
की-त्रज की-समाधि तो यह है। गोपियाँ कहती हैँ-“सखि, यह श्रीशिव का साथी 

अर्क भी, मालूम होता है ऐसी ही किसी समाधि में छीन हें। चलो और किसी से 
पूछेगी ।” 

इस प्रकार प्रेमविह्वल गोपाङ्गनाएँ प्रिय मोहन को ढूंढती हैं, वृक्षों से पूछती फिरती 
हें, कोई भी उन्हें वतलाता नहीं, परन्तु उनके उत्साह में कमी, अश्रद्धा न आयी । अक को 
छोड़कर वे बिल्व के समीप पहुँचीं । रूप देखकर उन्हें उसका नाम याद आ गया । कहने 
लगीं-इसका नाम वड़ा अच्छा है-विल्व । “विरुद्ध लुनातीति विल्बः' ये वृन्दावन के बिल्व ही 
झ्यामप्राप्ति प्रतिवन्ध का लवन-छेदन करते हें हे विल्व! हमें एक वार प्यारे मनमोहन के 
दर्शन करा दो, हम तुम्हारा बड़ा उपकार मानेंगी । तुम हमारी सखी लक्ष्मी के वक्ष हो, श्री वक्ष 
हो। लक्ष्मी हमारे श्यामसुन्दर की प्रेयसी है। हमारा पक्षपात करो, श्रीश्याम-प्रतिबन्ध-संयोग 
को मिटा कर शी प्राणधन से मिला दो ।” इस तरह गोपाङ्गनाओं ने प्रार्थना की, थोड़ी देर 
खड़ी रहीं, परन्तु बिल्व की ओर से भी उन्हें कोई आइवासन न मिला । निराशा की साँस 
छोड़ कर वे बोलीं-“गोपीइवर के सम्वन्ध से यह भी समाधिष्ठ प्रतीत हो रहा है, नहीं तो कुछ 
बोलता न?” कोई कहती है-“सखि, इसका तो नाम हमारे लिए उलटा पड़ गया, यह तो 
“अस्मन्मनोरथान्‌ विशेषेण लुनातीति बिल्वः’ हो गया । इससे अब आशा रखनी व्यर्थ है।” 

“चलो, वह सामने बकुल दिख रहा है, उससे पूछेंगी । हे वकुल! आप शिव और 
बिष्णु दोनों के भक्त हें और अपने भक्तिभाव से दोनों को भूमि पर ले आनेवाल हें-“उइच अइच 
अनयोः समाहारो वः तो को लाति (ला आदाने) आनयतीति बकुलः” हे हरिहरपरायण, हे 
अपने प्रेमयोग से हरिहर को यहाँ ले आनेवाले बकुल ! हम तुम्हें नमन करती हैं, हमारे प्राणधन 
मोहन प्यारे को यहाँ ला दो, उनसे हमें भी मिला दो, अथवा पता ही बतला दो वे किधर गये हें ? ” 
कुछ प्रतीक्षा के बाद कहती हँ-“सखियो, यह न बतलायेगा, क्योंकि यह शिव और विष्णु का 
भक्त है, ये दोनों उन निष्ठुर श्यामसुन्दर के ही पक्षपाती हें, उनका यह भक्त हमें कंसे बतळायेगा ? 
यह तो महापक्षपाती है ।” ब्रजाङ्गनाओं की यह निन्दा, निन्दा नहीं, ये तो प्रेम की बातें हें- 
ब्रज की गारी ।' ऐसी असूया तो इन्हें श्रीकृष्णचन्द्र परमात्मा से भी होती है। ये तो उनके 
चरित से भी असूया करती हें। यह इनकी प्रेममयी असूया है । प्रसन्न रहती हें तब स्तुति 
करती हें-“तव' कथामृतं ! तप्तजीवनं कविभिरीडितं कल्मषापहम्‌ । श्रवणमद्भलं श्रीमदाततं 
भुविगृणन्ति ते भूरिदा जनाः॥'” कहती हें-“ईर्ष्या देवताओं में भी लगी रहती है, पर आपकी 
कथा में यह नहीं है। आपके गुणों का गान सनकादि क्रान्तदशियों ने किया है। वे देवों का 
गुणगान नहीं करते । देवता अमृतकलश लेकर श्रीशुकादि के समीप आये और उन्होंने बदले में 
अमूत देकर आपकी कथा चाही । आपके भक्त कथाप्रेमी श्रीशुकादि ने उसका तिरस्कार कर 
दिया । कहाँ कथा और कहाँ अमृत ? मणि का काँच से कौन मनीषी परिवत्तंन करेगा !-- 
“क्व कथा क्व सुधा लोके क्व काचः वव मणिमंहात्‌ ।” आसन्नमृत्यु राजा परीक्षित्‌ ने भी देवों 
का इस पर उपहास किया । योगीन्द्र, मुनीन्द्र भी आपकी कथा की स्तुति करते हें । आपकी 

कथा; शोभा ओर लक्ष्मी दोनों से सम्पन्न है, लोक में व्याप्त है । देवों का अमृत एक जगह रखा 
है, महानाग उसकी रक्षा करते हें। आपकी कथासुधा का दान होता है। इसके दाता महान्‌ 
हो जाते हैं ।” परन्तु जब ब्रजाङ्गनाओं के प्रेमपाथोधि में ईर्ष्या की तरङ्ग उठती है, तव वे उसकी 
भरपेट निन्दा भी करती हेँ। कहती हें-“आपकी कथा क्या है, मनुष्य की साक्षात्‌ मृत्यु है। 
कोई विरहिणी आपकी कथा सुनकर दुःख मोळ लेती है, कथा के सुनने से उनका विप्रयोग- 
सन्निपात तीब्र हो जाता है। आपकी विस्मृति में वह सुख से रहती है। उसको होश में लाने 
की दवा आपकी कथा का त्याग है। यही कहा है-“सन्त्यज सखि तढुदन्तं यदि सुखलवमपि 
समीहसे सख्याः। स्मारय किमपि तदितरत्‌ विस्मारय हन्त मोहनं मनसः ॥।'” अर्थात्‌ उनकी 
कथा मत छेड़ो, यदि इस सखी को थोड़ा भी सुख-शान्ति देना चाहती हो । जैसे भी बने इसके 
मन से मोहन को भुळवा दो, उसकी कथा मत चलाओ । उसके आवेश में इसकी व्रीडा विलुप्त 
हो जाती है,धैर्य का बाँध टूट जाता है-“ब्रीडांविलोपयति मुञ्चति धैयंम्‌ ।” बस, उस विरहिणी 
के लिए आपकी कथा ही मरण है, जले में नमक छिड़कना है। जैसे तैलपुर्ण महाकटाह भट्टे 
पर चढा हो, नीचे खूब आग धधक रही हो, तैल खूब परितप्त हो चुका हो और २-३ सेर महाविष 
भी मिला हो, उसमें पड़ा एक कोट कितना जीयेगा (तप्ते कटाहे यथा जीवनम्‌) । हम विरहिणी 
ब्रजाङ्गनाओं के जीवन के लिए आपकी कथा वही सुतप्त तैलपुर्ण कटाह-पात के जैसी है। फिर 
कथा सुनने से एक गहरी वेदना, सन्ताप यह होता है कि जो हमारे अन्तःकरण में बसा है, हमारे 
अङ्ग-अङ्ग से सम्मिलित रहता है, हाय, हम आज उसकी कथामात्र सुन रही हें, क्या आज हमें 
उसका वियोग है, समालिङ्गन नहीं प्राप्त है? उस अवसर पर उसकी कथा, केवल कथा, 
. बही काम करती है, जो तप्ततेलपूर्ण महाकटाह में जल की बूंदें-“तप्ते कटाहे जीवनम्‌- 
जलमिव ।” उस समय जैसे कटाह में आग भभक उठती है, हमारे हृदय में वेसे ही प्रिय-विरह- 
बेशवानर को महाज्वाला प्रदीप्त हो उठती है। यदि कोई पूछे कि इतनी दुःखद मरणप्रद यह 
कथा है, तो इसको लोग क्यों गाते हें? इस पर कहती हें-इसे गाते कौन है? कवि.न! 
कवि क्या नहीं कहते ?-“कवयः किन्न जल्पन्ति ।' वे तो भेस की भी तारीफ करते हें। फिर 
यह कथा “श्रवणमात्रे मङ्गलम्‌” है, किन्तु “परिणामे दुःखदं अमङ्गलम्‌” है । जिसने इस कथा 
को सुना, वह बाबा बन कर भीख माँगता है। 'राधेश्याम, नारायणहूरि' कहू; कर गली-गली 
टुकड़ा मागता फिरता है। प्रश्‍न होगा-एऐसी चीज का दुनिया में विस्तार कंसे हो गया ? तो 
उत्तर यही है कि प्रमादी धनियों ने कष्ट देने के लिए उसे दुनिया में फेला दिया है-“श्रीमदाततम्‌ ।' 
किञ्च जो उस कथा को गाते फिरते हें, उनके लिए हम क्या कहें, वे तो सर्वस्वनाशक हें । “भुवि 
गृणन्ति ते, भूरिदा जना, (भूरीणि न्ति दोऽवंखण्डने) “चित्रकेतुकर घर उन घाला, कनक- 
कशिपुकर पुन अस हाला ।” इन एसे लोगों ने राजा चित्रकेतु को लाखों रानियों से वियुकत 
कराकर वन-वन में भटकाया । प्रह्नाद को गर्भ में ही ऐसा पढाया कि बेचारे का वंश ही मिट 
_ गया ।” ब्रजाङ्गनाओं को यह सव असूया प्रेमोन्माद को विचित्र दशा है । उसी दथा में ग्रस्त 

उन्होंने बकुल की भी निन्दा की-“सखि ! जब हमारे रोने-थोने से वे निष्ठुर श्यामसुन्दर भी 
प्रसन्न होते हें, तव इसकी तो वात ही क्या ? ” 

“अच्छा सखियो, देखो वह सामने आम्र दिख रहा है, उसके पत्ते हिल रहे हें, मालूम 
पड़ता है वह अपनी पल्लवाङ गुलियों से हमें बुला रहा है, चलो उससे पूछें । कितना सुन्दर नाम 
है-“आस्रः अमयति श्रीकृष्णं अथवा अम्यते प्राप्यते सेव्यते अर्याभिलाषुकंयंः ।” आम काटने- 
वाले को पछताना पड़ता है, यह देववृक्ष है। यह वृन्दावनस्थ आम्र ही श्रीदयामसुन्दर को 
मिलानेवाला है । यह 'रसाल' है, रसनिर्यास श्रीदयामसुन्दर को समर्पण करता है (रसमालातीति 
रसालः) । हे रसाल! यदि रस न दो, तो तुम फिर “रसाल' ही कंसे ? रस तो प्राणप्यारे 
श्रीनन्ददुलारे ही हें-“रसो बे सः” वे ही हें, अवश्य उन्हें वतळाओ ।” जब असूया पर उतरीं, 
तव कहती हें-कुछ नहीं जी, यह रस-वस कुछ नहीं देता, यह तो रोग देता है-“अमयति रोगं 
यच्छतीत्यास्रः।'” रात को इसके नीचे सोने पर बीमारी निश्चित है । जाने दो सखि इसे ।” 

“चलो अपने उस 'कदम्व' के पास चलें । जसे श्रीराम का सिहासन कल्पवृक्ष है, वेसे 
प्यारे का सिहासन यह कदम्ब है । सप्तावरण, अष्ट प्रकृति के भीतर जो वृन्दावन है, उसमें यह 
कदम्व है । इसकी स्तुति में भगवान्‌ व्यास ने क्या अच्छा कहा है-“कदम्बकिञ्जहकपिशङ्क 
वाससा ।”. . .इसका सौगन्ध्य, इसके फल सव लोकोत्तर हें। आनन्दकन्द, वृन्दावनचन्द्र 
यशोदानन्द के भी मनोरथों को यह पुर्ण करता है ।-“क प्रेमात्मक सुखं ददातीति कदः।'” 
साधारण क्षुद्रानन्द को देनेवाले बहुत हें | वे श्रीघनश्याम उदार हें, घन पात्र का विचार नहीं 
करते । श्यामल घन भी जीवन-जलरूप-परमामृत का खूब वर्षण करते हें। यह जल 
केवल जीवन है, पर श्रीश्याम तो साक्षात्‌ जीवन हें । यह घन-नवनीलनीरद-दामिनी से , 
आवेष्टित है और वे घनइयाम कनकलतावेष्टित-श्रीवृषभानुनन्दिनी से आवेष्टित-हें ।” यहाँ 
दामिनीस्थानीया श्रीवृषभानुनन्दिनी है। दामिनी को देखकर श्रीजी को ईर्ष्या होती है- 
“तडितः पुण्यशालिन्यो याः सदा घनजीविताः। तेन साद्धं व्यदृश्यन्त न व्यदृश्यन्त कहिचित्‌ ॥” 
अर्थात्‌ ये सौदामिनी धन्य हें, जिनका घन ही जीवन है । यें सदा अपने प्रिय के अङ्क में ही 
दीखती हें । घन के बिना इनका दर्शन ही नहीं होता । व्रजाङ्गना भी इसकी प्रशंसा करती हें- 
“सखि, तुमने कौन देश, तीर्थे में कितने दिन पवित्र तपस्या की है, जो श्याम-मेघ के उर में, जो 
श्रीहरि के वक्षःस्थल के समान है, सदा रमण करती हो ? -“'अयि तडित्‌ त्वमसो क्व॑ नु किन्तपः . 
यदिदमम्बुधरं हरिवक्षसस्तुलितम्‌ ।” 'गोपालचम्पू' में एक भाव है-जब श्रीव्रजेन्द्रनन्दिनी मेघ 
की इयामलता को देखती, तब उडकर वहाँ पहुँचने का यत्न करती । उन्हे प्रत्यक्ष ही भान 
होता कि यह मेरे प्राणप्यारे का उरःस्थल है, शीघ्र आलिङ्गन करूँ। चैतन्य महाप्रभु की भी 
ऐसी ही स्थिति थी-वे भी जब मेघ का दशन करते, तव समुद्र की ओर दौड़ पड़ते । श्रीघनश्याम 
के आकर्षक सौन्दर्य की स्तुति गौड़ब्रह्मानन्दीकार ने अपनी वन्दना में भी की है-“नमो नवघन- 
इयाभकामकामितदेहिने । कमलाकामसोदामकणकामुकगे हिने ।” अर्थात्‌ जिनका देहसोन्दये 

कामदेव के भी द्वारा वाञ्छित हुआ, दूसरों को महावेभवश्रदाता होकर भी जिन्होंने लक्ष्मी की 
इच्छा रखनेवाले सुदामा ब्राह्मण के कणों को चाहा और ग्रहण किया, उन नवीन घन के समान 
इयाम को में नमस्कार करता हूँ । लोक में प्रायः देखा जाता है-काम द्वारा लोगों को कामना 
होती है, परन्तु यहाँ तो उन ब्रजेन्द्रचन्द्र की अपुर्व छविमाधुरी पर काम भी मुग्ध हो गया । वह 
उन प्रभुपादा रविन्द की नखमणिचन्द्रिका की छटा को दूर से ही देखकर इतना व्यामुग्ध हुआ कि 
अपनी सव सुध-बुध भूल गया, मूच्छित होकर कहीं आप गिरा और कहीं धनुष ; कुछ होश 
आने पर उसने विचार किया, अब खूब उग्र तपस्या करके, कामिनी वनकर इस नखमणिचन्द्रिका 
का सेवन करूँ, तव जन्म सफल हो । वह पुंस्त्व को मिटा कर स्त्रीत्व प्राप्तिं के लिए तपस्या का 
निइचय करता है-कामरपि कामितो देहो यस्य।'” एक क्या, सेकड़ों और सहस्रों काम उस 
त्रिभङ्गललित के लावण्य पर न्यौछावर हो गये । अस्तु, प्राकृत मेघ में और इस मेघ में बहुत 
अन्तर है, वह पात्रापात्र का विवेक नहीं करता, यह लताओं को भी प्रेम-रस देता है-“सन्त्वबतारा 
बहवः पुष्करनाभस्य सवतोभद्राः। कृष्णादन्यः को वा लतास्वपि प्रेमदो भवति?” उस 
महोमयी मूत्ति मेघ ने सब में प्रेमरस बरसाया । रसाल को तो परिपूर्ण ही किया । कदम्ब की 
तो वात ही क्या, उसे तो आत्मसमर्पण ही कर दिया । उसीके प्रेमानन्द की वर्षा करनेवाले हुए 
'कदा' और उन्हें वातीति कदम्बः ।' यह वह कदम्ब है । जिसने इसका सेवन किया, श्री राधा- 
वेष्टित कृष्ण का-घनस्‍्थाम का-ध्यान किया, उसे यह श्रीश्यामसुन्दर को दे देता है। “अतः 
हें कदम्व, हे सर्वानन्ददात, हमें प्राणप्यारे को बतला दो-“शंसन्तु कृष्णपदवीं रहितात्मनां नः ।” 
'कदम्व' और 'नीप' एक ही वस्तु है, भेद इतना ही है कि नीप रजःप्रधान एवं बड़े पुष्पवाला होता 
है और कदम्व के पुष्प छोटे होते हें। “नयति-प्रापयति मोहनमिति नीप: ।” इसकी भी 
ब्रजाङ्गनाओं ने खूब स्तुति की-“हे नीप, तुम पर मोहन बड़े मुग्ध रहते हें, तुम्हारे बड़े-बड़े फूलों 
की माला उन्हें खूब पसन्द है। तुम्हारी सुगन्ध उनको खूब प्रिय है। तुम्हारी ठण्डी छाया में 
बेठ कर वे वंशी को मधुर ध्वनि से वृन्दावन को गुञ्जार देते हें । हे मोहन के प्रियसखा, जरा 
अपने मित्र का पता देकर हमें भी सुखी करो ।” सब तरह प्रयत्न करने पर भी जब कदम्ब की 
ओर से कोई आशा न मिली, तब निराश ब्रजाङ्गनाओं ने उसकी निन्दा पर कमर कसी । कहने 
लगीं-“यह कदम्ब है, कदम्व का अर्थ होता है-खोटी माँ का बेटा-“कुरिसता अम्बा यस्य असौ 
कदस्बः।” इसको उत्पत्ति काकखातशेष से होती है । 'नीप” भी ऐसा ही है-“नयति इूरद्भमयति 
श्रेयस इति ।” 
ब्रजदेवियों ने वृन्दावन के सब वृक्षों का दरवाजा प्रिय की प्राप्ति के लिए खटखटाया, 
सब की स्तुति की, प्रार्थना की, परन्तु किसी से भी उनको आइवासन नहीं मिला । निराश होकर 
सभी वृक्षों को उन्होंने परोपकार की परीक्षा में 'फेल' कर दिया । “परार्थभवकाः'” आदि का 
स्तुतिपक्ष में पहले अर्थ किया जा चुका है, असूयार्थ भी प्रायः उन-उन स्थलों में निर्दिष्ट हुआ है । 
अब उनके विषय में ब्रजाङ्गनाओं ने आखिरी फसला किया-“ये परार्थाय भदकाःरुद्राः संहारकाः'” 

हैं। दूसरों का नाश करने के लिए, उनके अर्थ का संहार करने के लिए इन सब वृक्षों का जन्म 
है । ये “यमनोपकूलाः” तीरथेवासी पण्डे हें, महाकठोर हें । अच्छा, इन की करनी ये जानें ।” 
कहीं ,भविकम्‌' पाठ है, जिसका अर्थ अभ्युदय है, अर्थात्‌ “दूसरे का माल हड़पने में ही ये ती्थ- 
पुरोहित अपना अभ्युदय समझते हें ।” 

इस प्रसङ्ग में व॒क्षादि से पूछना, अपनी अनभिज्ञता प्रकट करना, यह मानिनी ब्रजाज्भनाओं 
की वात नहीं है । वृक्षों से प्रदन मानिनियों ने भी किये हें-पर उनमें भेद है। उनके प्रइन इस 
तरह के हुए हें-“वृक्षो ! अपने सखा, उन चौरचक्रवर्ती को वतलाओ, वे हमारा 'मन' चुरा कर 
ले भागे हैं, किस मागं से गये, जरा वतलाओ तो-“शंसन्तु कृष्णपदवीम्‌ ।” यदि वृक्ष उपेक्षा करें 
कि “जाने दो ब्रजाङ्गनाओ, साधारण वस्तु की चोरी पर क्यों झगड़ा करती हो”, तो कहती 
हैं। “नहीं, उन्होंने हमारी सव से बड़ी चोरी की है, सर्वस्व छूट लिया है, हमें उन्होंने आत्मा से 
रहित कर दिया है । कोई देह, गेह, आभूषण आदि से रहित होता है, हम तो आत्मा से रहित 
हें-“रहितात्मनाम्‌ ।” आप सव सन्त हो, तीर्थवासी हो, कृपा करो, वतलाओ हम उस चोर 
को धरेंगीं । देखो झूठ न बोलना । शपथ देती हें-“यमुनोपकूलाः” यमुना के किनारे आप लोग 
खड़े हो । दूसरा मार्ग मत वतला देना ।” जव वृक्ष कुछ उत्तर नहीं देते, तव कहती हैँ--“जाने 
दो इनको ज्यादा न छेड़ो, ये प्रेमसमाधि में भग्न हें, अतः कंसे बतलायें ? ” 

“किन्ते कृतं क्षिति तपो बत केशवाडः ध्य स्पोतसबोत्पुलाकिताद्गरुहैविभासि । 

अप्यङः ्रिसम्भव उरुक्रम विक्रमाद्दा आहो वराहवपुषः परिरम्भणेन ।।'” 

ब्रजदेवियाँ अपने प्राणधन श्यामसुन्दर ब्रजेन्द्रनन्दन को वृन्दावनधाम में सव जगह 
ढूंढ चुकीं, लता, तरु, सव से पूछ चुकीं, पर कहीं पता न मिला । अन्त में एक सखो कहती है- 
“आप सब यों ही पूछ रहो हैं, पहल जिनसे आप पूछ रही हें, वे उन्हें जानते भी हैं या नहीं, यह 
तो सोच लो । जो जानता है, वही न बतलायेगा ? अतः उनसे पूछो, जो उन्हें जानें । वृथा ही 
इन बेचारे तीर्थवासियों को निन्दा क्यों करती हो ?” दूसरी सखी कहती है-''अच्छा सखि, 
फिर तुम्हीं वतलाओ, किससे पूछें ? कोन उन्हें जानता है?” इस पर पहली कहती है- 
“पूछना ही है तो इस भूमि से पूछो, यह उन्हें अवश्य जानती है. क्योंकि वे कहीं पर छिपे होंगे तो 
आखिर पृथ्वी पर ही ।” यह सुनते ही सव को दृष्टि पृथ्वी पर गयी और वे कहने लगीं- 
“थे दूर्वा, तरु, लता इसके रोमाञ्च हें और यह रोमाञ्च श्रीऱयामसुन्दर के चरण-संस्पश से ही 
हुआ है। यह बड़ी सौभाग्यशालिनी है ।” पृथ्वी से कहती हें-हे क्षिते ('क्षिति' यह प्रयोग 
छान्दस है), तुमने कौन तप किया है, जिससे यह संयोग तुम्हें प्राप्त हुआ ? यद्यपि हम लोगों 
को, गोप, यशोदा आदि को भी उनका संयोग प्राप्त होता है, किन्तु वियोग भी होता है । परन्तु 
तुम्हें तो कभी उनका वियोग होता नहीं । वे इयामसुन्दर जहाँ भी जाते हें, तुम्हें कभी नहीं 
छोड़ते । देवि, वह तप हमको भी बतलाओ, हम भी करें और इस तीब्र विरहताप से सदा के 
लिए मुक्त हो जायं ।” 

कदाचित्‌ क्षिति कहे कि इसमें क्या प्रमाण कि मेंने तपस्या की और मुझे श्रीकेशव के 
चरण का अविच्छिन्न संस्पर्श मिला है? तो इस पर कहती हँ-“कशव के चरण का संस्पशे 
बिना तप के नहीं मिलता, तुम्हें वह मिला है, इसका प्रमाण तुम्हारी यह उत्पुलकिता तनु-रोमाञ्च 
दे रहे हें-(केशवाडः धिस्पर्शोत्सवोत्पुलकिताङ्करुहैविभासि )।” यहाँ केवल 'केशवांधि ही कहा 
'केशवांध्रिपदझ' आदि नहीं कहा, क्योंकि पद्मगत सौन्दर्य, सौगन्ध्य, शीतलता, कोमलता आदिके- 
बिना भी वह केशव-चरण लोकोत्तर आनन्द देनेवाला, अनेक गुणगणसम्पन्न है । स्पर्शोत्सवोत्पुल- 
किताङ्गरुहता ही इसमें प्रमाण है। फिर कहती है-“हे भूमि! आपकी जो यह रोमावली 
खड़ी है, वही वृक्ष, लता, अंकुर हें। बिना आनन्दोद्रेक के रोमाञ्च कंसा ? यह अनुभवसिद्ध है। 
हम भी जत्र चरणस्पर्श करती हें, तव रोमोत्सवोद्गम होता है।” मानो भूमि ने कहा-“ब्रज- 
प्रमदाओ ! ये वृक्ष, लता आदि तो श्रीकृष्णजन्म के पहल से हें।”यह सोचकर ब्रजाङ्गनाओं ने 
उत्तर दिया-“यदि हमारे श्यामसुन्दर के स्पशे का फल इसे नहीं मानती, तो उन्हीं के अंशावतार 
वामन के पराक्रम का यह फल होगा । “अप्यंध्िसस्भव उरुक्रमविक्रमाद्वा” जव महाविराट्‌ 
स्वरूप से यामन भगवान्‌ ने तुम्हें नापा, उस समय के स्पर्श का यह फल होगा। यदि इससे भी पहले 
का इसे मानती हो तो फिर “आहो बराह वपुषः परिरम्भणेन” भगवान्‌ वराह ने तुम्हारा उद्धार 
करते समय आलिङ्गन किया, उससे यह रोमाञ्च उत्पन्न हुआ होगा । और कोई प्रकार ही नहीं, 
यह्‌ अन्यथा सम्भव ही नहीं। यह रोमाञ्च तो हमारे मनमोहन के ही किसी संस्पश से सम्भघ 
हैं । हास्प-न समझो, सखि क्षिते! सच बतलाओ, तुमने कौन-सा तप किया है ? ” 
और जगह भी लता आदि है, परन्तु वृन्दारण्य की लता, दूर्वा आदि अलौकिक हूँ । जितने 
इस समय उपलब्ध लता आदि हें, उनमें भी लोकोत्तरता है, पर दिव्य दृष्टि मिले तव 
वह दीख पड़े। गोपाङ्गनाओं को वह दृष्टि प्राप्त थी। श्रीवृन्दावनधाम में एसे-एसे 
लताकुञ्ज हें, जो स्फटिक और सुवर्ण के विशाल प्रासादों का अनुकरण करते हैं। यहाँ 
किसीऽकिसी स्थान की भूमि तो स्पष्ट ही स्फटिकवर्णं की दीख पड़ती है। उसमें नीलमणि 
के वृक्षों की शोभा देखते ही बनती है, मालूम होता है, महाभावरूपा श्रीवृषभानुनन्दिनी-लताओं 
का श्रीश्याम-तमाल-तरुओं के साथ अनन्त सम्मिळन हो रहा है। यहाँ के चन्द्र, सूर्यं तक 
भिन्न हें। अन्यत्र के और यहाँ के चन्द्र-सूर्यादि में जो भेद नहीं मालूम होगा, वह परम 
सुक्ष्म अवबोध का विषय है। गोपालों में और र्‍्यामसुन्दर में सभी प्रकार की वाह्या 
एकता थी, प्राकृत पुरुष-वालक की तरह यशोदा ने उन्हें वांधा था-“बबन्ध प्राकृतं यथा ।” 
यदि सर्वज्ञता आदि की प्रतीति हो जाय, तो सभी खेल बिगड़ जाय | श्रीदयामसुन्दर वसुदेव. 
देवकी के यहाँ भी वैसे ही थे, जैसे नन्द, यशोदा के यहाँ । परन्तु वसुदेव के यहाँ एश्वर्य था। 
उत्पन्न होते ही-“तमद्भुतं बालकमम्बुजेक्षणम्‌. . .” के रूप में वसुदेव-देवकी को उनका 
दर्शन मिला था । इस एऐर्वर्य-दर्शन से वात्सल्य रस में जो तरलता थी उसमें कठिनता आ गयी 
थी । झश्वदुद्भूत शुद्ध वात्सल्य यशोदा आदि के यहाँ था, ऐस्ब्यं भी था; पर तिरोहित । 

अतएव प्राकृतता की प्रतीति हुई । ऐसे ही यमुना, वृन्दावन, गोवर्धन, सूर्य, चन्द्र, नक्षत्रों में 

लौकिकता देख पड़तो थो, पर वे सव दिव्य, अलौकिक थे । वैसे भी भगवान्‌ केशव के चरण का 

स्पर्श किस भूमि को मिला यह विवारणीय है । जव श्रीशथामसुन्दर मथुराधीश और द्वारकाधीश 

हुए, तब पादुका, शर्या, सिंहासन और पट्टमहिषियों के अङ्गों को ही उनके साक्षात्‌ स्पशं का 

सौभाग्य प्राप्त होता था। मथुरा, द्वारका या अन्यत्र की भूमि को कव साक्षात्‌ चरण-स्पशे 

मिला ? यह एकच्छत्र सोभाग्य तो वृन्दावन-भूमि को ही प्राप्त था; यहाँ श्रीरयामसुन्दर अनन्त- 
कोटिब्रह्माण्डनायक निरावरण चरण से भूमि में बिहार करते थे । इस रज की स्तुति में गोपाङ्ग- 

नाओं ने कहा है-“धन्या अहो अमी आल्यो गोविन्दाङ, प्रचब्जरेणव:” । पतिब्रताशिरोमणि 
अरुन्धती योगीन्द्र-मुनीन्द्र जिस रज के लिए तरसते हें, उसे ब्रजाङ्गनाएँ धन्य कहती हें। जिस 
भूमि की रज को ब्रह्मा, शिव, लक्ष्मी विप्रयोगरूप अघ को दूर करने के लिए शिर पर धारण करते 
हें-“थान्‌ ब्रह्मेशो रमा देवी दधुर्मूध्न्यंघनुत्तये ।” उसी भूमि को साक्षात्‌ चरण-स्पश मिला है । 

भगवान्‌ ने वहाँ क्यों पादत्राण धारण नहीं किया ? पुत्रवत्सला यशोदा अम्वा ने गोचारण के लिए 

जाने हो क्यों दिया ? वह तो जैसे फणी अपनी मणि को छिपाकर रखे, वेसे अपने लाळ को अङ्क में 

छिपाकर रखती थी, रात में भी जाग-जागकर मस्तक सूँघती थी, जसे रङ्क अपनी निधि को वरावर 
टटोले । फिर उसने अपने कन्हैया को कहीं जाने ही क्यों दिया ? लक्ष्मी ब्रज में सेविका बनकर 
रहना चाहती थी । फिर वह लक्ष्मी रासेइवरी विराजमान है, वह भी श्री है “श्रीयते सबंगुणेः ।” 
श्री ही हें एक लक्ष्मी, एक श्रीराधा। पहली “श्रयते हरिमिति श्री:” है और दूसरी “श्रीयते 
हरिणा या साश्रीः” सुन्दरता, मृदुता, कोमलता आदि उनकी सेवा के लिए लालायित रहती 
हें। 'देवीभागवत' में वाणत शोभा, शान्ति, कान्ति आदि सब गोपाङ्गनाओं के रूप में श्रोराधा 
की सेबिकाएँ हें। उन्हीं की सरसता आदि लोक में कणमात्र है। अनन्तकोटिब्रह्माण्डान्तगं तं 
मृदुता, कोमलता की मूत्तिमती महाशक्ति,जिसक चरणों में प्रात कमळ की पाँखडी के भी गड़ 
जाने का डर है, वे अपने परम कोमल करों से श्रीराधा के चरण-स्पशं करने में सकुचाती है कि 
कहीं आघात न लग जाय। अतः “श्रीयते सवे गुणेहरिणा च या सा श्रीः” ठीक ही है। जब 
वृन्दावन में निवास करें, तव धन की कंसी कमी ? सैकड़ों नौकर लगाकर गोचा रण आदि कराया 
जा सकता है, फिर स्वयं श्यामसुन्दर भगवान्‌ को वह क्यों करने दिया गया ? परन्तु ये तो गोपाल 
को लीला थी, बाललीला, बनलीला आदि उनके विनोद थे । श्रीमद्वल्लभाचायं क सिद्धान्ता- 
नुसार जगत्‌ के , प्रकृति के सब तत्व उस प्राणप्यारे के आलिङ्गन के लिए उत्कट उत्कण्ठित हें । 
इसके लिए बन की देवी, वन की शक्ति कोई दूर्वा, कोई लता, कोई पाषाण आदि बने हेँ। यदि 
बनलीला न हो, तो इनकी अभिलाषा केसे पूर्ण हो? भगवान्‌ वाञ्छाकल्पतरु कंसे कहे 
जायें 

किन्ते तपः क्षिति कृत बत केशवाङ ्ञिस्पर्शोत्सवोत्पुलाकिता द्भरुहैविभासि । 
अप्यङ प्रिसम्भवउरुकमविक्रमाद्वा आहो वराहचपुषः परिरम्भणेन॥ 

पुत्रवत्सला अम्वा यशोदा ने अपने लाळ को गोचारण, वनगमन की कभी अनुमति नहीं 
दी । हठील श्यामसुन्दर के हठ अथवा परिस्थिति से विवश यशोदा ने वैसा होने दिया । परन्तु 
वनगमन की वात सुनकर नन्दरानी न जाने कितनी वार मूच्छित हुई। 'दिन भर कंसे कटेगा' 
आदि चिन्ता उसके चित्त से क्षण भर के लिये भी शान्त न होती थी । गोचारण के लिये वन 
जाने के समय की गोपाल की मूर्ति को निहारकर गोप, गोपी सब चित्रलिखे-से खड़े रहते, वे सव 
उनका तब-तक एकटक दर्शन करते रहते, जवतंक वे अपने सखाओं के साथ ओझल न हो जाते, 
इसके वाद भी घण्टों उनके पीछे उड़ रही धूलि का दर्शन करते रहते और अन्त में उनकी विविध 
चिन्ताओं में ही बेसुध हो जाते । वन, पक्षी, मृग, जड़, चेतन सब की यही स्थिति थी । तब 
नन्दरानी की स्थिति कंसी होगी, यह वर्णन के बाहर है । 
इसके साथ एक वातं यह भी थी कि छोटे बछड़े श्रीदयाम और श्रीवळराम के साथ 
इतने मिल-जुल गये थे कि उनके बिना आँगन के वाहर पेर ही नहीं रखते थे । दोनों भैया उनकी 
पूंछ पकड़कर ब्रजकदंम में खेलते, वे उनके एकटक दृष्टि से देखते, सूंघते और जिह्वा से चाटते 
थे । एसी स्थिति में बड़े होकर भी श्रीकन्हेया और श्रीदाऊ को छोड़कर डण्डा की मार खाकर 
भी वे बाहर जाने का नाम न लेते । किसी सभय तो वे स्वयं कृष्ण हो गये । आगे चलकर गायों 
ने भी बछड़ों का ही अनुकरण किया, उन्होंने भी अपने प्रिय श्यामसुन्दर के बिना कहीं भी जाना 
आना छोड़ दिया । अव तो एक समस्या उपस्थित हो गयी । इधर गोपालन निज धर्म था ही। 
जहाँ धर्म का सम्बन्ध आया, नन्द, यशोदा दोनों ही मूक हो गये । गर्गाचार्य की प्रतीक्षा होने 
लगी । वन, लता, मृगादि के मनोरथ पूर्ण होने का अवसर आ गया । स्मरण-समकाल ही 
गर्गजी पधारे और तुरत दूसरे ही दिन गोपाष्टमी का ही मुहुर्त निकल आया, मानो प्रतीक्ष। में 
ही बैठे थे । परन्तु गोपियाँ बड़े कष्ट में पड़ गयीं । जिन्हें एक क्षण भी बिना देखे नहीं रह सकतीं, 
उनका अब दिनभर के लिये असह्य वियोग कंसे सहा जायगा? दूसरे 'इतने मधुर, सुकोमल 
मनमोहन, कण्टकाकीण बन में कंसे विचरेंगे' को चिन्ता तो सभी को और भी अधिक कष्ट दे 
रही थी । परन्तु बड़े कष्ट से उन्होंने सब कुछ सहा । 
गोपजन के कुतूहल में भावी कष्ट कुछ विस्मृत हुआ । बड़े समारोह से गोपूजन हुआ, 
गौ, वत्स वस्त्रालङ्कारादि से सजाये गये ; धूप, दीप, नेवेद्य के साथ उनकी परिक्रमा, दण्डवत्‌ 
प्रणाम आदि हुआ । माता यशोदा ने, गोपाङ्गनाओं ने श्रीरयामसुन्दर को पादुका पहनकर वन 
जाने का प्रस्ताव रखा, परन्तु उन्होंने अस्वीकार किया, कहा-यह धर्म विरुद्ध है, जब हमारे 
उपास्य देवता-गौएँ बिना पादत्राण के विचरंगी, तब हम भो वैसे ही रहेंगे । अतएव गोपदेवियों 
को चिन्ता है-“नलिनसुन्दरं नाथ ते पदाम्बुजं तूणचरानुगं श्रीनिकेतनम्‌ । शिलतृणाङ कुरः 
सीदतीति नः कलिलतां मनः कान्त गच्छति । ''और भी “. . . . तेनाटवीमटसि तद्वयथते न 
किस्वित्‌ कूर्पादिभिस्र मति धीर्भवदायुषां नः ।” (भागवत, गोपीगीत ) । यदि प्रभु के पादों 
में पादत्राण होते, तो पद-पद पर काँटा आदि गड़ने की गोपियों को चिन्ता न होती | अतः यह 

सौभाग्य किसी को प्राप्त नहीं हुआ । यह तो श्रीवुन्दावन-भूमि को ही प्राप्त हुआ, जिसने निरा- 
वण केशव-च रणों को प्राप्त किया । अतएव “बुन्दावनं सखि भुवो वितनोति कीत्तिम्‌” कहा 
गया है। 

भगवच्चरणारविन्द के विधय में गोपाङ्गनाओं की कई अन्तरङ्ग भावनाएं हैं । उन्होंने 
अपने प्रेष्ठ श्रीदयाभसुन्दर को कई स्थानों में 'देवकीसुत' कहा है, यह उनकी ओर से प्रणयकोप में 
साभिप्राय उक्ति है अर्थात्‌ देवकी के-क्षत्राणी के-कठोरहृदय के सुत हें, उनके शारीर में क्षत्रियाणी 
का कठोर खून है, अतएव इनके पाद कठोर हैं, विश्रयोगतापसन्तप्त कठिन हृदय में हम उनको 
धारण करके तापशान्ति चाहती हें । इसी प्रकार “न खलु गोपिकानन्दनो भवान्‌” कहकर यह 
वतळाया कि “आप कोमलहृदया गोपिका-यशोदा के सुत नहीं हें, अन्यथा इतने कठोर न होते ।” 

बुन्दावनधाम के प्रसङ्ग में यह भी समझना चाहिए कि वृन्दावनधाम अलग, और भूमि अलग है । 

नित्य वृन्दावन धाम का, जो व्यापी वैकुण्ठ है, यहाँ अवतार है । यह सव महत्व भूमि के एक देश 
को था, पर इतने से ही समस्त भूमि को बड़ा अभिमान था। परन्तु किसी का भी अभिमान 
सदा स्थिर नहीं रहता । भगवान्‌ को तो वह अच्छा ही नहीं लगता । फलतः पृथ्वी एक बार 
गौ बनी और त्रिपादक्षीण धर्म-वूषभ । पृथ्वी अपने ऊपर हो रहे अत्याचारों से दुःखी होकर 
भगवान्‌ से करुण प्रार्थना कर रही थी, कलियुग दोनों को डण्डा मारकर भगा रहा था । धर्म 
भूमि से उस समथ पूछ रहा था-'तुम इतनी दुःखी क्यों हो ? रोती क्यों हो ? ” इस पर गोरूप- 
धारिणी भूमि ने कहा-“श्रीभगवान्‌ पुर्णपुरुषोत्तम श्यामसुन्दर क साक्षात्‌ चरणस्पशं की प्राप्ति 
से कृतकृत्य होकर में महाभिमानमत्त हो गयी थी, उसी का यह फल भोग रहो हूँ ।” एक बार 
श्रीनारद ने विन्ध्याचल से पूछा तुम बड़े हो या सुमेरू ? में तो समझता हूँ कि सुमेरु बड़ा है। 
विन्ध्याचल से सुमेरु की स्तुति न सही गयी, वह खड़ा हो गया । अब तो भूमि और आका 
एक हो गया, आफत मच गयी । तब देवताओं ने महामुनि अगस्त्य को उसके समीप भेजा, 
जो उसके गुरु थे । उन्हें देखते ही विन्ध्य ने साष्टाङ्ग प्रणाम किया और उनकी आज्ञा मानकर वैसे 
ही रह गया। लोकों ने शान्ति की साँस ली । पर उस के हृदय में छोटेपन का सन्ताप बना ही 
रहा । परन्तु जब भगवान्‌ रामचन्द्र वनवास के प्रसङ्ग से उसके यहाँ पधार, तब तो सुमेरु 
हिमालय आदि सभी विन्ध्य की स्तुति करने लगे । उस समय विन्ध्याचल ने विना परिश्रम के 
ही बड़ाई पायी-“बिनु श्रम विन्ध्य बड़ाई पावा ।” ऐसे ही भगवत्पादार्पण से चित्रकूट का महत्व 
माना गया और इन एक देशों के महत्व से समस्तं भूमि का महत्व माना गया । इसी प्रकार 
“बुस्दावनं सखि भुवो वितनोति कीत्तिम्‌” की वात है । अतः ब्रजरज को महिमा महान्‌ है । 

ब्रजदेवियों ने अपने शारीर की वृन्दावन से तुलना की है| वृन्दावन में श्रीयमुना बहती 
हें। व्रजाङ्गना कहती हँ-हमारे शरीर में श्रीकृष्णप्रेमधारा निरन्तर प्रवाहित है। हमारा 
हृदय ही श्रीगोवद्धन पर्वत है और ये वृन्दावन की लताएँ हमारी मोमराजि हें। पर हाय, तब 
भी प्यारे श्यामसुन्दर वृन्दावन में साक्षात्‌ विहार करते हें, उसे सदा अलंकृत करते हें और हमें- 

दर्शन तक नहीं देते । वृन्दावन में स्थळ-स्थल पर झरने झरते हैं, व्रजाङ्गना उनकी समानता 
अपने प्रेमद्रव, मूर्च्छा, स्वेद आदि आठ सात्विक भावों से करती हें । वृन्दावन में लतादि को 
अलौकिकता है, जो सवथा लोकोत्तर है । अतः अब ब्रजदेवियाँ बृन्दावन की भूमि से ही पूछती 
हें-“किन्ते कतं क्षिति तपो बत केदावाड ध्स्पर्शोत्सवोत्पुलकिता ङ्गरहैविभासि।” हे सखि 
भूमि ! बतलाओ, छिपाओ नहीं-तुम ने कौन-सी तपस्या से यह लोकोत्तरता प्राप्त की है ।” 
भूमि बोलती नहीं, तब अपने ही आप कल्पना करती है-मालूम होता है इसकी कोई उग्र तपस्या है, 
आत्मसन्तापन, पीड़न भी एक तप है। जब भगवान्‌ श्रीवामन ने महाबिराट्‌ रूप में अपने चरण 

तुम्हारा स्पशं किया, उस समय तुम दवी, तुम्हारा उत्पीड़न हुआ। यह एक तपस्या हुई । 
यह अःनन्दोद्रेक का रोमाञ्चोदूगम साधारण तप का फल नहीं, अपितु श्रीवामनभार से है । 
अथवा उतने से न होगा । श्रीवामन का स्पशे ऐक्वर्थवाला है, यहाँ माधुर्य है, ऐश्वर्य में माधुर्य 
सम्भव नहीं, उससे तो तप ही सम्भव है, अतः श्रीवामनस्पशे रूप तप से यह मिला होगा । अथवा 
वाराह भगवान्‌ के द्वारा निपीडनरूप तप का फल होगा, जो श्रीश्यामसुन्दर के स्पर्शोत्सव से तुम 
अतिपुलिकित हो रही हो । 


“मक ते कृतं क्षिति तपो बत केशवाङ्घ्स्पर्शोत्सवोत्पुलकिता ङ्गरहै विभासि । 
अप्यङ्ध्िसस्भव उरुक्रमविक्रमा्या आहो वराहवपुषः परिरम्भणेन ॥।” 


इस प्रकार व्रजाङ्कनाएँ अपने प्राणाधिकप्रिय श्रीश्यामसुन्दर का अन्वेषण करती हुई 
वृक्षादिकों से कुछ उत्तर न पाकर भूमि से पूछती हें और विविध भावमय कल्पनाओं से पुष्ट 
अनुमान द्वारा उस श्रीकृष्ण-सम्पर्कवती जानकर उसके प्रति विमुग्ध हो जाती हें और उनकी 
कल्पनाओं का प्रवाहं बढता ही जाता है। निवास और गत्यर्थक 'क्षि धातु” से (क्षि निवास 
गत्योः) 'क्षिति' दाब्द निष्पन्न हुआ है। उसका अर्थ है सर्वेनिवास और गमन की आधारभूता । 
संसार के सभी प्राणियों की स्थिति, गति भूमि के ही आधार पर है। ब्रजाङ्गनाएं प्रार्थना करती 
हें-“हे सर्वाधारभूते भूमि ! तुम परमोपकारिणी हो, बड़ी दयामयी हो, श्रीश्यामसुन्दर का पता 
बतलाकर हम पर दया दिखाओ । सखि! सच सच वतलाओ, तुम्हारी किस तपस्या का यह 
फल है, जो श्रीरयाम-चरण तुम्हें प्राप्त हुआ है ? श्रीकेशवाडिध्रस्पर् तुम्हें मिला है। यह तो 
स्पष्ट है कि तुम्हें उन प्रभु का चरणस्पर्श अवश्य मिला है, क्योंकि उसके बिना तुम्हारा यह लता, 
झरनारूप अद्भरुह, यह हर्षोद्रेक, यह लोकोत्तर उत्सव कभी संभव नहीं । अव जानना यह है 
कि यह तुम्हें भगवान्‌ के किस स्वरूप से प्राप्त हुआ ? यदि महाविराट्‌ का रूप धारण करते 
समय भगवान्‌ वामन से, तो यह हम मान सकती नहीं, क्योंकि उनके द्वारा इतना उत्सव मिलना 
असम्भव है। यह तो हमारे श्रीञयामसुन्दर के चरण-सम्मिलन का ही महाफल हो सकता है। 
आहोस्वित्‌, रसातल से तुम्हारा उद्धार करते समय भगवान्‌ वाराह के परिरम्भण का यह फल 
है। परन्तु जड़-चेतन सब में रस का सञ्चार कर देनेवाळी यह विशेषता तो उन मुरली-मनोहूर 

में ही है। वामन या वाराह की तो यह वात कहीं भी प्रसिद्ध नहीं । यह तो उन्हीं की महिमा है, 
जो अमृतमय निज मुखचन्द्र से विन्तिगेत वेणुगीत-पीयूप के पान से स्थावर जङ्गम और जङ्गम 
स्थावर हो जाते हैं, वृक्ष भी हुष्यत्त्वक्‌-रोमाञ्चवाले हो जाते हें । यह तुम्हारा लोकोत्तर 
उत्पुलकोत्सव अवश्य उन्हीं की कृपा का प्रसाद है । सखि, तुम भाग्यशालिनी हो, हम तो भाग्य- 
विधुरा हें । सखि, वसुधे ! तुम ऐसी महाभाग्यवती हो कि ये इयामसुन्दर कभी वामनरूप से 
तो कभी वाराहरूप से तुम्हारा आलिङ्गन करते हें और साक्षात्‌ श्रीकृष्णचन्द्र, य्योदा-नन्दन, 
आनन्द-कन्द रूप से भी सदा तुम से संयुक्त रहते हें । हम से, गोपाल से, अपने प्रियसखाओं से 
वे वियुक्त हो जाते हें, पर तुम से कभी वियुक्त नहीं होते । सचमुच तुम स्वाधीतभ्तूँका हो । 
अनन्तानन्त महापुण्यवानों को भगवदूध्यान ; भगवत्स्पश प्राप्त होता है, फिर साक्षात्‌ सम्वन्ध 
हो जाय तो कहना ही क्या ? ” 

लोग चकित रह गये, अघासुर की मुक्ति देखकर । पहले उसके कन्दराकार मुख में 
ग्वाळ-वाल, वत्स प्रविष्ट हुए, फिर श्रीगोपाल स्वयं भी प्रविष्ट होगयें और उसके मुख का विदारण 
कर वत्सादि के सहित उससे वाहर निकल आये । अपनी दृष्टि से सुधा सिञ्चनकर वत्स-वत्सपों 
को संजीव किया । उस समय उस असुर के मुख से एक ज्योति निकली और उन त्रिभुवनमोहून 
के मुख में समा गयी । इस घटना से सव आश्चर्यचकित रह गये। जो प्रत्यक्ष सायुज्य, 
देवों को दुभ है, वह इस हत्यारे को मिली । श्रीशुकदेव महामुनि कहते हें-“सकृत्‌ यद्ध 
प्रतिमान्तराहिता सनोसयी भागवतीं ददौ गतिम्‌ । स एव नित्यात्मसुखानुभूत्यभिव्युदस्तमायो 
ऽन्तगंतो हि कि पुनः॥।” एक वार भी अन्तकरण में विराजित प्रभु की मनोमयी मूत्ति भावुकों 
को भागवती गति देती है-आत्म-समर्पण कर देती है । उक्त अघासुर को तो फिर वह साक्षात्‌ 
ही मिली, फिर उसको प्रभुप्राप्ति में सन्देह ही क्या? बाहर मन्दिरादि में प्रतिष्ठित दिव्य 
काष्ठादि-निमित भगवन्मूत्ति का दर्शन करके भकत लोग वसी ही मूर्ति अपने हृदय में पघराकर 
रखते हें । इसी के लिए काष्ठादि की मूत्ति बनाकर पूजा-सेवा के विधान हें | इस विषय में 
श्रीवल्लभाचायेजी का सिद्धान्त है-“क्ृष्णसेवा सदा कार्या मानसी सा परा मता । चेतस्त- 
तप्रवणं सेवा तत्सिद्धये तनुवित्तजा ।” तत्प्रवणता ही सेवा है, अपने प्रियतम, पूर्णतम पुरुषोत्तम की 
ओर संसार छोड़कर मन ऐसा प्रवाहित हो, जैसा सावन-भादों की गङ्गा आदि नदियाँ समुद्र की 
ओर प्रवाहित होती हें । मन में प्रभुस्वरूप प्रकट हो जाय । ध्यान करने बेठें, मन नहीं लगता, 
भजन के समय कामिनी, शिशु और भी अत्यन्त सुन्दर वस्तुओं का स्मरण हो आता हैं। 
परन्तु, क्या कोई भी वस्तु उन त्रिभुवन-मोहन श्याम से अधिक सुन्दर है ? फिर क्या वात है, 
उनके देवदुलेभ चरणारविन्द को छोड़कर वह अन्यत्र क्यों भटकता है ? कारण स्पष्ट है, उसमें 
प्रभुकी मूर्ति अङ्कित नहीं हुई-मानसी मूत्त नहीं बन पायी । “स्वमूर्त्या लोकलावष्यनिर्मुदतया 
लोचनं नृणाम्‌ ।” (लोकेभ्यो लावण्यस्य निर्मृकितिर्यया सा ) प्रभु को मङ्गलमयो मूर्ति के एक एक 
रोम में अनन्त सौन्दर्यामृत-माधुर्यामृत-सिन्धु समाये हैं, सारे संसार में उसका एक कण बटा है। 

Cs 
उसकी यदि मनोमयी मृति बन जाय, तो यह शिकायत न रह जाय कि मन नहीं लगता । प्रभु 


ने देखा कि जीवों के चित्त माधुर्या-दि की तरफ खिचते हैं, पर वे नरक ले जानेवाले हें-“ये हि 


जब सब सौन्दर्य विशवमोहन कन्दर्प भी जिसकी नखमणिचन्द्रिका से व्यामुग्ध हो जाता है 


पर ये जो हमारे शब्द, रूपादि, माधुर्यादि हैं, इनको हम ऐसे रूप में प्रकट करें कि सब का चित्त 
एकवार ही उधर आकृष्ट हो जाय । प्राणियों के चित्त का परिचय अदृश्य, अग्राह य, अलक्षण, 
अरूप, अचिन्त्य, अव्यपदेशय, अशाब्द से नहीं हुआ, इसी लिए वह लौकिक दाब्दादि के लिए मचलता 
है। यही सव विचारकर प्रभु ने अपना ऐसा रूप बनाया कि सनकादि, शुकादि भी उस पर 
विमुरध हो गये । श्रीश्यामसुन्दर पूर्णंतम पुरुषोत्तम का ही एक रामरूप है, जिसे देखकर दण्डका- 
रण्यवासी तपस्वी मुग्ध हो गये । श्रीकृष्ण का रूप तो जरा और ठाठ का है, कहीं मुकुट, कहीं 
लकुट, कहीं पीताम्बर, कहीं फेंटा, कहीं वंशी आदि से वह खूब सजा है। पर श्रीमद्राघवेनद्र 
रामचन्द्र तो वाबाजी की तरह जटा, चीर आदि धारण किये थे, उन पर भी मुनियों का चित्त 
खिच गया। यद्यपि खरदूषण की बहन का नाक-कान काटा, पर जब सामने आये, तव उनके 
भी मुख से निकल पड़ा-“यद्यपि भगिनी कीन्ह कुरूपा, वध लायक नहि पुरुष अनूपा ।” 
क्रूर, गोभक्षक भी उन्हें देखकर सहज ही विभोर हो गये । राह चलती स्त्रियों ने भी उन्हें देखकर 
उनके मार्ग की निर्वाधता--सपं, वृश्चिक आदि से राहित्य-विधाता से माँगी । फिर श्रीशयाम- 
सुन्दर, मुरली-मनोहर के रूप में, जो श्शृङ्गाराक्रान्त परम कमनीय था, प्रकट होकर तो आपने 


साधकों के मन की सभी शिकायतों को दूर कर दिया। लावण्य, सौरस्य, सौरम्य-सुधा-सिन्धु | 


को छोड़कर भला कौन ऐसा है, डो अप्सरा आदि को चाहेगा ? परन्तु उस मूरति के मनोमयी होने 
पर ही यह बात होती है, अतएव “मानसी सा परा सता ।” यह सिद्ध कंसे हो, इसके लिए पहले 
एक ऊँचे अभिनिवेश से तनूजा और वित्तजा सेवा होनी चाहिए । धातु आदि की प्रभुप्रतिमा 
पधराकर अष्टयाम की सेवा, भावना, दिव्यातिदिव्य शृङ्गार, भोगराज से उन्हें अपना सर्वस्व 
समझकर महावेभव से खूब सेवा करनी चाहिए, तंव वह मृति मन में आयेगी और एक बार 
आकर ही सदा के लिए कृतकृत्य कर देगी। अतएव कहा गया है-“सकृद्यदद्गप्रतिमान्तराहिता 
भनोमयी भागवतीं ददो गतिम्‌ ।” ध्रुव, प्रह्लाद आदि को इसी मानसी प्रतिमा ने, मनोमयी 
मूत्ति ने आत्म-समर्पण किया । फिर उस अधासुर की कया वात, जिसके मुख में वह मूर्ति साक्षात्‌ 
समा गयी । मुख्य बात यह है कि किसी भी स्वरूप से, कंसे भी प्रभु-सम्बन्ध होना चाहिए। 
ब्रजाङ्गनाएँ कहती हें-“सखि धरित्रि ! तुम्हें यह जो श्रीकृष्ण-स्पश मिला, वह जन्म-जन्म 
की उग्र तपस्याओं का फल है। पहले वामनचरण के तीब्राघात तप से पुण्य उत्पन्न हुआ, उससे 
वाराह-संस्पशंपुण्य उत्पन्न हुआ । फिर इन दोनों पुण्यों से श्री्यामसुन्दर के सारवंदिक्‌ संस्पशं- 
सौभाग्य का उदय हुआ। सखि! हमको भी उस तपस्या का क्रम वतलाओ, जिससे तुमने 
उत्तरोत्तर उन्नति को। 

ब्रजाङ्गनाओं ने श्रीश्यामसुन्दर के चरणसंस्पर्श को अधिक महत्त्व दिया है। कोई कहे 
कि स्पशं तो सब समान ही है-वैसे श्रीवामन भगवान्‌ का या वाराह भगवान्‌ का, वेसे ही श्रीश्याम- 
सुन्दर का, केशव भगवान्‌ का, उसमें कोई भी अन्तर कंसा ? परन्तु ऐसा नहीं कहा जा सकता । 
यह भेद तो भाबुक ही समझ सकते हें, दूसरों के लिए यह अगम्य है । इस पर व्रजदेवियों के बहुत 
ऊँचे भाव हैं । केशव उनको दृष्टि में साधारण केशव नहीं, अपितु ब्रह्मा, विष्णु और महेश को 
वश में करनेवाला केशव- (कः-ब्रह्मा, ई:-विष्णुः, शः-शिवः, तान्‌ वशयतीति केशव): हें । 
भगवदवतारों में कोई अंशावतार, कोई कलावतार और कोई आवेशावतार होते हें। 
परन्तु पूर्ण, पूर्णतर और पूर्णतम अवतार पूर्णंतम पुरुषोत्तम भगवान्‌ श्रीकृष्णचन्द्र आनन्दकन्द 
यशोदानन्दन का ही हुआ है। इसमें भी भक्तों की उच्च भावना के अनुसार-“ब्रजे बने 
निकुञ्जे च श्रॅष्ठयमत्रोत्तरोत्तरम्‌'” की व्यवस्था है। इसके अनुसार निकुञजस्थ श्रीश्याम- 
सुन्दर मदनमोहन ही पूर्णतम अथवा श्रेष्ठतम हैं । 

कदम्वखण्डी के नागाजी ब्रज में एक अतिप्रसिद्ध भावुक भक्त हो गये हें। वे वहीं 
आनन्दमग्नावस्था में घूमा करते थे । एक दिन उनकी जटा झाड़ी में उलझ गयी । प्रयत्न किया, 
पर नहीं सुळझी, तव आपने निश्चय किया-'जिसने उलझायी है, अब वही आकर सुलझायेगा ।' 
वहाँ गौओं को चराने आनेवाले ग्वालवालों तथा अन्यान्य लोगों ने बहुत प्रार्थना को “वावा हम 
सुलझा दें ।' पर आपने किसी की न सुनी, अटल निश्चय किया-,वस अव तो वही आयेगा, तभी 
सुलझेगी ।' आप इसी प्रणयकोप अथवा भावावेश में वहुत समय तक उसी तरह खड़े रहें । 
नागाजी की प्रतिज्ञा से श्रीवयामसुन्दर अधीर हो उठे। वे आये और नागाजी की जटा अपने 
कोमल करों से सुलझाने को ज्योंही उद्यत हुए, नागाजी ने रोक दिया। कहा-पहले आप 
अपना परिचय दीजिये, आप कौन से कृष्ण हें-ब्रज के वन के, या निकुञ्ज के ? हमतो 
निकुञ्ज के उपासक हैं।' श्रीप्रभु ने कहा-'वावा में वही हूँ, जाकी तुम उपासना करो हो ।' 
नागाजी ने कहा-'कंसे विश्‍वास हो? इसका प्रमाण कौन दें ?' श्रीप्रभु ने कहा--जसे तुमकूं 
विश्वास हो, सोई करो।' नःगाजी ने कहा-'यदि हमारी श्रीस्वामिनीजू आकर कहें कि हाँ 
ये निकुङज के ही इयाम हें, तव हम मानें ।” इतने में श्रीत्रजेश्वरी वृपभानुनस्दिनी श्रीस्वामि- 
नीजू भी पधारी और उन्होंने नागाजी को विशवास दिलाया कि ये ही नित्यनिकुञज-मन्दिरस्थ 
श्रीश्यामसुन्दर हें, तव अनुमति मिलने पर बड़ी उत्सुकता से श्रीप्रभु ने चार हाथ लगाकर 
नागाजी की जटा सुलझायी । 

कहने का तात्पर्यं यही कि इस प्रकार श्रीकृष्ण के तीन भेद हुए । इनमें मथूरानाथ और 
द्वारकानाथ के दो भेद और जोड़ देने से पाँच भेद हो जाते हें जैसे एक ही स्वातिबिन्दु स्थानभेद 
से विभिन्न नामवाला होता है-सीप में मोती, हाथी में गजमुक्ता, गौ में गोरोचन आदि, वस ही 
श्यामसुन्दर के ये पाँच भेद हें। रसिक भक्तों के यहाँ जितनी माधुर्यं की अधिकता है, उतनी 
ही ऐइ्वये की कमी । व्रजनाथ, द्वारकानाथ में यही भेद है । उत्तरोत्तर एइ्व्ये की न्यूनता और 

माधुर्यं की अधिकता से ब्रज में पूर्ण, वुन्दावनधाम में पूर्णतर और नित्य निकुञ्ज में पूर्णतम 
प्रभु माने गये हें। अतएव अन्य अवतारों के स्पशं की अपेक्षा श्रीश्यामसुन्दर के चरण का 
स्पशं व्रजाङ्गनाओं की दृष्टि में अधिक महत्व रखता है । 
केशव का एक दूसरा अर्थ है- (प्रशस्ताः केशा यस्य सः) सुन्दर केशवाला । सचमुच 
श्रोश्यामसुन्दर केशव के समान किसी के भी केश नहीं हें। गोपाङ्गनाएं उन के कंशों पर 
मुग्ध हें-'वीक्ष्यालकावृत्तमुखं तव॑ कुण्डलश्रीगण्डस्थलाधरसुधं हसितावलोकम्‌ । दत्ताभयञच 
भुजदण्डयुगं विलोक्य वक्षः श्रियेकरमणञ्च भवम दास्यः॥।'” कहती हें-“श्यामसुन्दर ! हम 
आप के इस लोकोत्तर सुन्दर अळकावली से आवृत्त मुख पर विमुग्ध हें और अक्रीत, अशुल्क- 
दासी है।” उन सौन्दर्थगर्वप्रमत्त गोपाङ्गनाओं का गुमान गोविन्द के घुंघरवाले केशपाश को 
देखकर ही चूरचूर हो गया, वे सदा के लिए नायिकात्व, स्वाधीनभतुंकात्व छोड़कर दासी वन 
जाने को प्रस्तुत हो गयीं। कदाचित्‌ भगवान्‌ कहें कि 'गोपाङ्गनाओं, आप ऐसा मत कहो, आप 
कुलाङ्गना हो, तो कहती हें-“श्यामसुन्दर, आप की इस रूपराशि को देखकर हम भुला जाती 
हें, ठगीसी रह जाती हें। ये आप की बिखरी अलके मन को खींच लेती हैँ ये आप की अलके 
कुटिळ हैं, स्निग्ध हें, स्वच्छ हें और हमारा मन भी सत्वसम्भन्न होने से स्निग्ध, रजोगुणसम्पूवत 
होने से कुटिल और तम से जुष्ट होकर श्यामलता को धारण करता है। जसे आप के केशों में 
घुंघरालापन है, वेसे ही हमारे मन में कुटिलता है। इस प्रकार हमारा मन आप के कंशों को 
वन्धु समझकर उनके पास चला गया और वहाँ जाकर उनके जाल में फंल गया ।” भगवान्‌ 
के केशों के विषय में “कुटिलकुन्तल श्रीमुखञ्च ते जड उदीक्षतां पक्ष्सक्त्‌ दृशाम्‌” में 
कुटिलता कही गयी है । 
कोई तो इन सचिक्क्रण काले केशों की काळे नागों से उत्प्रेक्षा करते हें-मानो श्रो कृष्ण- 
चन्द्र के अद्भुत अमृतमय, निष्कलङ्क पूर्णमुखचन्द्र पर अमृत के लोभ से वे काले-काले नागशिशु 
फल हें । किसी भावुक के मत से पूर्णानुरागरससारसरोवरसमुद्भूत नीलकमल पर ये मधुलम्पट 
आ विराजे प्रतीत होते हें। श्रीधर स्वामी ने भगवान्‌ के केशावृत मुख को अलिकुलमालासंकुल 
परागपरिप्लुत नीलकमल माना है। फिर संशय होता है कि यह अलिकुल स्थिर क्यों है? 
तो उत्तर मिळता है-मकरन्दपान से स्तब्ध है, विभोर होने से गुञ्जार नहीं करता । एसा है 
भगवान का अलकावृत मुख । इस प्रकार उन कराव के माधुर्य-लावण्य-सौन्दर्य-सम्पन्न एक एक 
अङ्ग को बड़ी विलक्षण शोभा है। उन का चरणसंस्पश पृथ्वी को वामनादि के स्पर्शजन्य पुण्य से 
प्राप्त हुआ है । यह विशेषता इन्हीं श्रीकृष्ण में है। इन्हीं सब विशेषताओं के द्योतनार्थं पद्य में 
'बत' पद का प्रयोग है । 
अथवा 'केशव' पद से श्रीबृषभानुनन्दिनी का भी सङ्केत है। (प्रशस्ताः कशा यस्याः 
सा) । एक श्रीत्रजेइ्वर-त्रजेइ्वरी की परमअन्तरङ्ग प्रेयसी परमप्रेष्ठ नित्यसखी होती है। 
वस्तुतः सखी वही होती है, जो सौरस्य, सौरम्य, सौन्दर्ये, लावण्य आदि में अपने समान ही, 

परस्पर हुदयज्ञ हो, वेश, रूप सं समान हो । ऐसी सखियाँ कई प्रकार की होती हें । कुछ ऐसी 
होती हैं जो श्रीकृष्ण तथा श्रीराधा दोनों से प्रेम करती हैं, पर पक्षपात श्रीकृष्ण का करती हैं । 
एक नायिकात्वापेक्षिणी कान्तभाववती होती हें। परन्तु नित्यसखी में नायिकात्वानपेक्षिणी 
होती हें । “भुक्तिमुक्तिस्पृहा यावत्‌ पिशाची हृदि वतते” इस कोटि के भवतों की तरह वह कभी 
अङ्ग सङ्ग की इच्छा नहीं रखती । रूप-सौन्दर्यं आदि में वह साक्षात्‌ श्री रासेकवरी के समान होने 
पर भी श्रीकृष्ण में कान्तभाव॑ नहीं रखती, केवल युगलदशन से ही वह परितृप्त होती है। उस _ 
में ऐसे भाव उत्तरोत्तर बढते जाते हें। यह नित्यसखी की वात है। इस प्रकार को व्रज॑ंसखी 
आदि अनेक सखियाँ अलग-अलग हें। ऐसी सखियों को स्वयं सम्मिलन से उतना आनन्द नहीं 
होता, जितना श्रीलाड़ली-लाल, गौर-इयाम के सम्मिलित दर्शन करने से होता है। इस कोटि को 
सखियाँ श्रीराधाजी का दर्शन करके अनन्तकोटि चन्द्र, कन्दर्प और कमल को उन के ध्रीअङ्ग पर, 
उनके आह्वाद, सौन्दर्यं और कोमलता के नाम पर वार देती हें। इसके अतिरिक्त श्रीराधा- 
कष्ण के सम्मिलित दशन की महिमा तो इस से भी परे है, उस आनन्द को स्वयं वे भी 
नहीं प्राप्त कर सकते। उसे तो यह्‌ परमान्तरङ्ग और परमभाग्यवती सखियाँ ही प्राप्त कर 
सकती हूँ । कभी-कभी लीलावश श्रीश्यामसुन्दर श्रीराधाजी से कहते हें-आप क दशन का 
सौभाग्य तो मुझे ही प्राप्त है ।' इस पर श्रीजी भी कहती हें-'आपके दरशन का सौभाग्य भी मुझे 
ही प्राप्त है?” फिर श्रीराधाजी कहती हें-'गौरसौन्दर्यं के दर्शन का सुख मुझे मिलता है। 
परन्तु परस्परसम्मिलित सौन्दर्य-दर्शन के आनन्द का सौभाग्य तो इन सखियों को ही समुपलब्ध 

। उस सुख को तो ये ही ळूटती है, ये बड़ी भाग्यवती हें। इनका तो हम से भी अधिक 
गौरव है। 

उस आनन्द का अनुभव करनेवाली ये सखियाँ ब्रजाङ्गनाएँ धरित्री से पूछती हें-“किन्ते 

कृतं क्षिति तपो बत केशावांधिस्पर्शोत्सवोत्पुलकिता द्भरुहैविभासि ४” अर्थात्‌ भूमिगत लतादि से 
भूमि के रोमाञ्च और भूमिगत निझरों से भूमि के आनन्दाश्रुओं की कल्पना करनेवाली वे 
श्री राधा-माधव के उस अनन्त रूपराशि का आस्वादन करनेवाली ब्रजाङ्गनाएँ उसी आनन्द की 
कल्पना करके धरित्री से पूछती हें-“क्या तुझे उस गौरञ्याम सम्मिलित द्शन-स्पश रसमाधुरी 
का पान प्राप्त हुआ है, जिससे तू लता-निझं र-रूप से उत्पुलकित और साश्रु हो रही है? क्योंकि 
इतना सर्वातिशायी आनन्द तो उस गौरश्यामतेज:सम्मिलित युगलमूत्ति श्रीराधा-कृष्ण के 
दर्शन से ही सम्भव है ।” हाँ, तो 'केशब' पद से यहाँ श्रीवृषभानुनन्दनी का भी सङ्केत है-“प्रशास्ताः 
केशा यस्याः सा वृषभानुजा ।” यहाँ प्रिया-प्रियतम का विहार वर्णन है। यह अभी नहीं 
बतलाया गया है कि भगवान्‌ श्रीकृष्ण ब्रजाङ्गनाओं को छोड़कर उन के बीच से जो अन्तित हुए 
हें, वह क्या अकेळे ही अन्तहिंत हुए हें अथवा श्रीवृषभानुनन्दिनी के साथ । इस पर भविष्यवृत्ति 
से कल्पना की गयी है कि श्रीश्यामसुन्दर श्रीश्यामाजू के साथ ही अन्तहित हुए हें और अब वहाँ 
वेणीगूंथनलीला चल रही है। रसिकन्द्रचूडामणि श्रीमदनमोहूनलालजू अपनी प्रिया के कंश 


३१२ भक्ति-सुघा--तृतीय खण्ड 


i हुए हूं, उसी री, समय दोनों के पादपद्भुज-पराग क स्पदा स 
धरित्री में रोमाञ्च हुआ हे। “केशवा च केरावइच तस्य ङ ध्धिस्पर्शो रोत्पुलकितेत्यादि' 

इस प्रकार कंवल एक श्रीऱ्याम क स्पर्श से नहीं, अपितु दोनों के चरण-संस्पद से भूमि में स्पर्णो- 
शि जाङ्कनाएँ प्रश्‍न करती 


ह-“सखि ! किस 


‘र 


र चियों से संस्मृष्टहृदया ब्रजदेवियाँ. जव 
अन्तहितं प्राणप्रिय के अन्वेषण में निमग्न हें, वृन्दावन की प्रत्येक वस्तु उनके लिए प्रष्टव्य वनी 
हुई है, कल्पना का कोशा उन के सामने खुळ पड़ा है, भगवती भूमि से, उसके केवावांछ्ि-स्पर्शोत्सव 

Ee हे 


के 
की प्रइन परम्परा अभी अपुर्ण ह नर 
और लोचन को कौतुक प्रदान करनेवाली एक वस्तु दिख पड़ी। वह थी किसल्य-कुसुम- 
सज्जित वन-विहा र-दग्या, जो अञ्जन और ताम्बूल के राग से रञ्जित, उपभकत तथा अति- 


भाववती ब्रजाङ्कनाओं ने श्रीराधा-कृष्ण के विहार का अनुमान किया । भूमि को आत्मभाव- 

हिणी समझकर परम सौभाग्यशालिनी और अपनी ही तरह परम अन्तरङ्गा घ्राणसखी आदि 
भी माना । साथ ही उन्हें यह भी निश्‍चय हुआ कि श्रीगौरइयाम उभय तेजोविशेष के दशन से 
यह भूमि भी कृतार्थ हो चुकी है। यह महत्व विना किसी महातंपोजन्य अतिपुण्य के सम्भव 
नहीं । अतः पूछती हेँ-“किन्ते कृतं क्षितितपो बत केशवांध्यिस्पर्शोत्सवोत्पुलकिता द्करुहंविभासि?” 
मनोहर केशावाले श्रीदयामसुन्दर अथवा प्रसाधनीयकेशा श्री रासेश्वरी, दोनों का दर्शन, संस्पर्श, 
हे भूमि ? तुम्हें प्राप्त हुआ है, तुम घन्य-धन्य हो । त्रजाङ्कनाओं की कल्पना है कि श्रीरसिक- 
शेखर के , श्रीजी की वेणीगूथन के समय, भूमि को पादस्पश होने से उत्पुलकितता हुई और जसे 
अपने को श्रीश्यामाइयाम के सम्मिलित दर्शन से सीमोल्लंघी आनन्द मिळता है, वेसा ही भूमि के 
विषय मं भी उन्होंने समझा । 

“अप्यंध्िसम्भव उरुक्रमविक्रमाद्वा ?” आगे गोपाङ्कनाएँ भूमि से पूछती हें कि 'क्या 
यह आनन्द अंध्िसम्भवमात्र है अथवा उरुक्रम के विक्रम से हूँ? उरुक्रम का अर्थ है-वहुत 
प्रकार के अथवा विशेष क्रमवाला । यहाँ 'केलि' अलंकार है। यह बहुत प्रकार के क्रम वेणी- 
गूंथन के लिए पुष्पचयार्थ हें। फूळ चुनने के लिए श्रीराधा-माधव दोनों का अहमहमिकया 
विहरण हुआ । यदि उरुक्रम-विक्रम हुआ । क्रमु पादविक्षेपे, ऋमणं क्रमः। उरुधा-बहुधा क्रम 
एव उर्क्रमः, स एव विक्रमो यस्य ययोर्वा तस्मात्‌), क्या श्रीराधा-माधव क पुष्पचयार्थं विधि 
गतिवाले विहार से हे भूमि, यह तुम्हें आनन्दोद्रेक-रससञ्चार-हुआ है, अथवा फूल तोड़ने के लिए 
दोनों चले, उनमें होड़ लगी कि 'पहळे में जाकर फूल तोडूंगा', तो दूसरे ने कहा-नहीं पहल में ।' 
पर फिर भी दोनों से पृथक्‌ नहीं हुआ जाता, दोनों मिले चलते हें। इससे श्रीराधा-माधव में 
परस्पर संघर्ष हुआ, यह विशुद्ध आनन्दोद्रेक का जनक हुआ । हे भूमि, क्या उसी से यह विशेष- 

उत्पुलक तुझे हुआ है ?” इसी को 'वराहवपुपा' से कहा है-'वरेण आहूबो रतिरणः। तत्पोषकः 
प्रागल्म्यभावः तेन) उक्त प्रागल्भ्य यही है कि पहले ही का वाहुल्य, फिर प्रागल्भ्य में प्रतिचुम्वन 
होने से चुम्वन, आलिङ्गन होने से आलिङ्गन और दन्तक्षत, नखक्षत आदि का होना । क्या इन्हें 
देखकर यह उत्पुलक हुआ? दूसरे इसी से नायक में नायिकात्व का और नायिका में नायकत्व 
का उद्रेक हुआ और इसी रूप में वेणीगूंथन प्रस्तुत हुआ । सखि भूमि ! क्या इस अद्भुतभाव के 
अवलोकन द्वारा लतांकुरादिव्याज से तुम्हें यह अतिस्निग्ध रोमोद्गम हुआ है ? जरा हमें भी 
बतंलाओ।' यह सखी जो पूछ रही है, विपक्ष की नहीं, अपितु प्रेष्ठसखीपक्ष की है । यह धरित्री 
इतनी सुन्दर सुस्निग्ध कंसे दीख पड़ रही है, इस पर ब्रजदेवियों का अनुमान है कि पहले तो 
श्रीश्यामसुन्दर, ब्रजेन्द्रनन्दन ललित किशोर के अङ्ग-प्रत्यङ्ग की स्वाभाविक सुन्दरता के उद्गम- 
स्थल हैं, उनमें भी दिव्यातिदिव्य भूषणों का यथास्थान विन्यास है, जिस में छवि की-सौन्दर्यादि 
की-हिलोरें उठती हैँ । फिर-प्रिया-प्रियतम दोनों के श्रीअङ्कों में सौन्दर्य, माधुर्य, लावण्यादि के 
समुद्र की उत्ताल तरङ्गों से अमृतमय वर्षा हो रही है। इसी से धरित्री में आज यह इतना लोको- 
त्तर सौन्दर्य है। हे भूमि ! सचमुच तुम बड़ी सुशोभित हो रही हो, वतलाओ किस पुण्य का यह्‌ 
फल है ?' इस प्रकार ब्रजाङ्कनाएं' धरित्री का वहुत अनुनय-विनय कर रही है, पर वह काष्ठ- 
मौन है, कुछ भी नहीं बोलती । इस पर ब्रजाङ्गनाएँ कल्पना करती हें कि, यह मधुर विहार का 
आस्वाद करक गर्वीली हो गयी है, हम वियोगिनियों को प्राणप्यारे का पता न देगी अथवा प्रेमं 
समाधि में यह्‌ तल्लीन है, अतः बाह्यवृत्तिविहीन होने से हमारे प्ररन नहीं सुनती, तंब उत्तर ही 
केसे दे ?' 

दूसरे भाववाली ब्रजाङ्गनाएँ कहती हें-“वात कुछ और है। हमारी समझ में तो यह 
लजा गयी है। इस को तीन-तीन पतियों का सम्बन्ध है-वामन और वाराह। अतः 
लज्जाजड होने से, यह्‌ कुछ बोलती नहीं । इसे विप्रयोगदु:ख का परिज्ञान ही नहीं है। नन्द- 
यशोदा, गोपालों को श्वीञ्यामसुन्दर का वियोग सम्भव है, पर यह तो विप्रयोगोत्पन्ना भाववती 
है। हमारे वियोग को यह नहीं जान सकती । अतः सखियों ! चलो, किसी विरहिणी से पूछें ।: 
जिसे कांटा गड़ा होता है, वही उस की पीड़ा जानता है वह रास्ते के काँटों को बीनता रहता है ।' 

श्रीकृष्ण-प्रेयसी गोपाङ्गनाओं ने अपने प्रियतम प्राणधन के विषय में वृक्ष, लता, भूमि, , 

जो भी दृष्टि के सामने पड़ा, सव से पूछा । भूमि से प्ररनोत्तर करने के वाद ज्यों ही उन्होंने आगे 
कदम बढाया, ऊपर दृष्टि उठायी कि सामने हरिणी देख पड़ी । ब्रजाङ्गनाओं को आझ्वासन-सा 
मिला । उनकी कल्पना, जो भूमि के अनुत्तर से उठी थी, अब हरिणी के साथ समन्वित होने 
लगी । व्रजवधुओं ने सोचा-यह अकेली है उसका पति हरिण उसके साथ नहीं है, अतः यह 
सिद्ध है कि यह वियोगिनी है, प्रिय-वियोग-वेदना से सुपरिचित है, अवय ही यह हम 
वियोगिनियों की बात सुनेगी ओर प्यारे इ्यामसुन्दर का मागं बतायेगी । वे उससे 
पूछती हें 

“अप्येणपत्न्युपगतः प्रिययह गांत्रेस्तन्वन्‌ दृशां सखि सुनिर्वृ त्तिमच्युतो वः । 
कान्ताङ्गसङ्गकुचकुंकुमरञ्जितायाः कुन्दस्रजः कुलपतेरिह चाति गन्धः ॥। ”” 

'हे हरिणपतिव्रते ! क्या तुमने हमारे प्राणधन श्रीश्यामसुन्दर को देखा है? क्या वे 
अपनी परमप्रेयसी के साथ इधर पधारे हें ?” अब तक गोपाङ्गनाओं द्वारा यह नहीं सूचित हुआ 
कि श्रीकृष्ण भगवान्‌ के साथ और भी कोई है। अब यहाँ यह कहा गया कि 'प्रियया उपगत 
अपनी प्रिया के साथ-क्या उन श्रीकृष्ण को हे हरिणि ! तुमने यहाँ कहीं देखा है? यह प्रिया 
कौन है.?' वही वृषभानुनन्दिनी रासेइवरी श्रीराधा। यहीं से श्रीराधा की चर्चा चली । 
पूछती. हें-'क्या श्रीराधा-कृष्ण इधर पधारे हें ?” परन्तु 'श्रीमऱद्कागवत' में यह नाम प्रत्यक्षरूप 
से कहीं भी नहीं लिया गया, ऐसा क्यों हुआ ? इस पर श्रीजीवगोस्वामी का मत है कि श्रीशुका चार्य 
परमभावुक भागवत थे, उन्होंने अपने भाव को-अपनी आराध्या को-हुदय में छिपा कर रखा, 
भाव छिपाने को वस्तु है । प्रेमपन्थ के पथिकों की आचार्या गोपिकाएं हें, उन्होंने यही बतलाया 
कि प्रेम को छिपाओ । साठी धान्य भीतर ही. भीतर अव्यक्त रूप में ही परिपक्व होता है । 
ऐसे ही इन भावुकों का प्रेम-परिपाक है । प्रेम की ऊँची दशा प्राप्त होने पर भी गोपियों ने लोक- 
लज्जा, शास्त्रीय धर्मादि को नहीं त्यागा, योगी की तरह अपने आप ही वे छूट गये-'न कर्माणि 
त्यजेद्योगी कम भिस्त्यज्यते ह्यसो।' इस तरह कर्मो ने ही इन्हें छोड़ा यहाँ तक कि घर का 
काम-काज करते-करते भूल जाती थीं । जब दही बेचने जातीं, 'दही लो” की जगह श्याम लो 
कहती थीं, इन्हें अपनी देह तक की विस्मृति हो जाती थी । कोई गोपी गोदोहन, कोई 
पतिशुश्रूषण आदि जाति-धर्म, कुल-धमं, वर्ण-धर्म आदि स्वधमं के पालन में लगी थीं । 
'पाययन्त्यः शिशुन्पयः आदि स्थलों में 'शिशून्‌' का अर्थ भतीजे आदि समझना चाहिए, अन्यथा 
पुत्रवती कान्ता के अभिसार से रसाभास होगा। हाँ, तो इस प्रकार पहले यह गोपियाँ 
अपने-अपने वर्णादि धर्मो में व्यासक्त थीं, पीछे श्रीञ्यामसुन्दर के वेणु-गीतपीयूष के प्रवाह में 
बह चंलीं--- 


“निशम्य गीतं तदनज्भावरद्धंनं ब्रजस्त्रियः कृुष्णगृहीतमांनसाः। 
आजग्मुरन्योन्यमलक्षितोद्यमाः स यत्र कान्तो जवलोलकुण्डलाः ।।” 
जैसे अयस्कान्त (चुम्बक) लौह का आकर्षण कर ले, वेसे ही अथवा उससे भी अधिक 
आकर्षण से वे श्रीरयामसुन्दर के दशंनार्थ सब कुछ छोड़कर दौड़ पड़ीं, आकर्षणशी ल श्री कृष्णचन्द्र 
आनन्दर्कन्द के द्वारा व आकृष्ट हुई, यह आकर्षण का महत्व है । अथवा वेणृगीतपीयूष-प्रवाह में 
उनका मन बह चला, जैसे भाद्रपद मांस के गङ्गाप्रवाह में नाव बह चले, मल्लाह रोकना भी चाहे 
पर रुके नहीं, वेसे ही वे वेणुगीतप्रवाहं में बे चलीं । उनके मन में एक वेगवान्‌ प्रेम का ही प्रभाव 
था; उसमें वर्णधमं के सेतुंबंध या बन्धन लगे थे । परन्तु जब वेणुगीतपीयूष का महाप्रवाह कर्ण- 
कुहरों द्वारा उनके अन्तर में प्रविष्ट हुआ, तब उससे वे बाँध तोड़-फोड़ डाले गये, उसमें उनको-- 

वह देह की नाव बह चली, मन-मल्लाह उसे न रोक सका और किनारे “रोको-रोको'” 
की पुकार करते ही रह गये । हठात्‌ यह कार्य हो गया । 
अनङ्ग का उक्त पद्य में अङ्गी अर्थात्‌ श्रृङ्गार अर्थ है, शृङ्गार अङ्गी रस है, वाकी आठ 
अङ्ग रस । कविजन शुद्ध श्वद्भार रस में परोढा को महत्व नहीं देते, परन्तु यह क्रष्ण-कथातिरिक्त 
स्थल की वात है-“नेष्टा यदङ्किनि रसे कविभिः परोढा, तद्गोकुलाम्बुजदृञांकुलमन्तरेण |” 
इस तरह अङ्गी बढा और उसके वेग में गोपीजनों के देह की नौका भी वह चली, भन या बुद्धि 
रूप मल्लाह्‌ भी उसीमें कूद पड़ा । गोपाङ्गनाएँ अपने इस आचरण से शिक्षा देती हूँ कि 'अपनी 
बन पड़ते वर्णधर्म, आश्रमधर्म, कुलधर्म, जातिधर्म आदि को कदापि न छोड़ो, सन्घ्योपासनादि 
नित्य-नैमित्तिक कर्मो का वरावर- सम्पादन करते रहो। हमें विशवप्रपञ्च का स्मरण नहीं, 
पर फिर भी पतिशुश्रूषा आदि में लगी हुई हें ।' आज तो एसा नहीं होता, पर यह ठीक नहीं । 
यदि वे त्रिलोकीपति पूर्णब्रह्म पुरुषोत्तम श्रीश्यामसुन्दर ही अपूर्वं अनुग्रह द्वारा अपने प्रेमपीयूष- 
प्रवाह में बहा ले चलें, तो वात अलग है, अन्यथा भगवत्प्रेम को हृदय में सवंथा गुप्त रखकर वेघ 
कृत्यों में निरन्तर लगे रहना चाहिए, विशिष्ट स्थिति उत्पन्न होने पर वे स्वयं छूटगें । 
'पाययन्त्यः' आदि में 'लक्षणहेत्वो क्रियायाः? इससे हेत्वर्थं में शतृ’ प्रत्यय है। यहाँ 
पतिशुश्रूषण हेतु है । गोपाङ्गनाओं का पतिशुश्रूषण उपलक्षण है । पतिशुश्रूषणरूप कारण ने 
“श्रीक्र्णप्रेम-प्रवाह में बह्ने रूप कार्य को पुरत:स्थापित “यतः पतीन्‌ शुश्रृषन्त्यः अतः श्रीङुष्णं 
परमात्मानं ययुः ४” किया । क्योंकि वे गाहस्थ्यधर्म, स्वजात्यादिधर्मं का पालन करती रहीं 
अतः उनका फल देने के लिए श्रीकृष्णचन्द्र परमात्मा ने उन्हें अपनी ओर खींचा । हम भी यदि 
ऐसा ही करें, तो हमें भी बुलायेंगे । यदि चाहते हो कि भगवान्‌ कृष्ण का हम पर भी वसा ही 
अनुग्रह्‌ हो, तो वैसा ही करें जैसा व्रजाङ्गनाएँ करती थीं, स्वधमं में लगी थीं । “स्वकर्मणा 
तमभच्यं सिद्धि विन्दन्ति मानवः ।” स्वस्वकर्म सम्पादन से ही ऊंची से ऊँची सिद्धि प्राप्त 
होती है। गोपाङ्गनाएँ प्रेम मागे की आचार्य हें । आचाय की परिभाषा है-- ki 
“आचिनोति च जञास्त्रार्थं आचारे स्थापयत्यपि । 
स्वयमाचरते यस्मादाचार्यस्तेन उच्यते।।” 
केवळ ग्रन्थ घोटकर आचार्य नहीं बनना है, दूसरों को उपदेश देनेमात्र के लिए आचार्ये 
नहीं बनना है । इस प्रकार जो एक योगी की स्थिति हो सकती है, वही उन व्रजदेवियों को हुई--- 
“तं काचिन्ञेत्ररन्ध्रेण हृदि कृत्य निमील्य च। 
पुलकाद्भुपगुह्यास्ते योगीवानन्दसम्प्लुता ।।'” 
बाहर बहुत विघ्न हें, अत:-एक गोपी उन परमप्रेष्ठ को हूंदय में पधराकर, नव्रद्वार बन्द 
करके; जिसमें वे भाग न जायें, परिरम्भणसौख्य का अनुभव करती है । उस लोकोत्तर आनन्द से 
रोमाञ्च हुआ, वह रोमाञ्च नहीं, अपितु पहरेदार खड़े कर दिये गये हें-श्यामसुन्दर कहीं-- 


३१६ भक्ति-सुघा--तुतोय खण्ड 
हृदथमन्दिर से नेत्रादि द्वारों' रोम रन्ध्रों से भाग न निकलें । फिर भी उसे विश्‍वास नहीं हुआ, 
श्रीशयामसुन्दर की अटपटी चालों को वह खूब जानती थी, अतः उन्हें खूब छिपाकर आनन्दसिन्धु 
में गोता लगा गयी । गोस्वामी तुलसीदासजी नेः कहा है-“लोचन मग रार्माह उर आनो, 
दीन्हें पलक कपाट सयानी ।” यों गोपीजन की उपमा योगी से दी गयी । कर्मों ने उन्हें स्वयं 
छोड़ा, वे तो बराबर स्वकमं सम्पादन में लगी रहीं । 
एक बड़ माक की बात है, गोपीजन को इतनी महिमा क्यों है ? उन्हें सव से अधिक 
महँत्व क्यों दिया जाता है? श्रीनारद, श्रीलक्ष्मी, श्रीरक्मिणो आदि का कितना गौरव है, 
भगवान्‌ को उन पर कितनो अनुकम्पा है, कितना प्रेम है, परन्तु ब्रह्मा उनके विषय में कुछ न 
कहकर इनका महत्त्व प्रतिपादन करते हें । ब्रह्मा व्रजं के कीट-पतङ्ग वनने में अपना अहोभाग्य 
समझते हें-- 
“तदस्तु में नाथ स भूरिभागो भवत्र वान्यत्र तु वा तिरश्चाम्‌ 
येनाहमेकोऽपि भवज्जनानां भूत्वा निषेवे तव पादपल्लवम्‌ ॥।” 
इतना ही नहीं, ब्रह्मा ब्रज में, वृन्दाटवी में कीट-पतङ्ग , लता-पत्र कुछ भी बनने को 
तैयार हें। उन ब्रजवासियों की, जिनका जीवन सर्वस्व वे मुकुन्द हें, जिनकी पाद-धूलि को 
श्रुतियाँ आज तक ढूंढ रही हें, पाद-धूरि से स्नान करने में वे अपनी महाभाग्यवत्ता समझते हँ--- 
“तद्भूरिभाग्यमिह जन्म किमप्यटव्यां यद्गोकुलेऽपि कतमांघ्रिरजोऽभिषेकम्‌ । 
यज्जीवितन्तु निखिलं भगवान्मुकुन्दस्त्वद्यापि यत्‌पदरजः श्रुतिमृग्यमेव ॥। 
ब्रह्मा का भाव. यह है कि यदि वहाँ उत्पन्न होंगे तो गोकुलवासियों की पाद-धूलि से 
पवित्र हो जायेंगे । पर उद्धव तो इनसे भी आगे बढ गये, वे तो उन गोपीजनों की पाद-घूलि को 
सेवन करने के लिए वृन्दावन के तरु, गुल्म, लता, कुछ भी बनना चाहते हें, क्योंकि उन ब्रज- 
देवियों ने दुस्त्यज आर्यपथ और स्वजनों को त्यागकर श्रीमुकुन्द की पदवी का सेवन किया था-- 
“आसामहो चरणरेणुजुषामहं' स्यां वृन्दावने किमपि गुल्मलतोषघीनाम्‌ । 
या दुस्त्यजं स्वजनमार्यपथञ्च हित्वा भेजु मुकुन्दपदवीं श्रुतिभिविमृग्यास्‌ ।।' 
उन प्रेमपथिकों की आचार्या ब्रजदेबियों की पाद-धूलि के स्पर्श से अपनी कृतकृत्यता 
मानते हें। और भी -- 
“निरपेक्ष मरन ज्ञान्तं निवरं समदशनम्‌। 
अनुक्रजाम्यहं नित्यं पुयेयेत्यङ्घिरणुभिः।।”” 
जव भगवान्‌ शान्त मुनियों की पदरणु से पवित्र होने की आकांक्षा रखते हें, तब उनके 
ज्ञानी भक्तं उद्धव व्रजबालाओं की पाद-धूलि को लतो-गुल्म बनकर सेवन करने की आकांक्षा 


करे, यह कसी वात॑? परन्तु उद्धव उनके “था ठुस्त्यजं स्वजनमायपथञ्च हित्वा” पर मन्त्र- 
मुग्धं हें । उन गोपवालाओं ने लॉक-परलोक को तिलाञ्जलिं देकर अपने प्रियतम प्राणधन 


श्रोरासपञ्चाध्यायौ ३१७ 


श्रीश्यामसुन्दर पर समस्त विशव को, विदव के सौख्य को, वार डाला ; राई-नोन करके फेंक 
दिया । उनकी यह परमप्रीति उद्धव की प्रमुग्वता और आश्चर्य का कारण है । 

आज भी आर्यधर्म को, कितनी ही स्त्रियाँ छोड़ रही हें, स्वजनों को भी छोड़ ही बेठी 
हें, पर क्या मुकुन्द मिले ? यहाँ ब्रजाङ्गनाओं के लिए आर्यधर्म और स्वजनों का त्याग 'दुस्त्यज' 
बतलाया है । परन्तु आज की स्त्रियों के लिए तो, 'जो कि शिक्षिता हें, वह सुत्यज ही है । जिन्होंने 
आयंधर्म से सम्वन्ध ही नहीं जोड़ा, वे छोड़ेंगें क्या ? बैसे तो दुर्व्यसन दुस्त्यज होता है । जेसे 
किसी को परपुरुष प्रेम हो, उसे माता, पिता सव मना करें, रोगादि, नरकादि की भीति भी हो, 
कळङ्क भी लगे, पर वह्‌ छूटता नहीं । यह है दुस्त्यज दुर्व्यसन । इसी प्रकार कुलीनों के लिए 
आर्यधर्म दुस्त्यज होता है । ब्रजाङ्गनाओं के लिए यह आरयधमं दुस्त्यज था, ऐसी स्थिति में क्या 
उन्हें दुर्व्यसनी कहा जा संकता है? यह तो काँटे से काँटे को निकालने की तरह पाशविक 
उच्छुङ्कल चेष्टाओं को मिटाना था, शास्त्रीय धर्म के सद्व्यसन से यह मिटाया जाता है। जिन्हें 
यह वात हो गयी, वे दुर्व्यसन की ओर कंसे जायं ? अव तो वे श्रीकृष्ण परमात्मा को ही भजेगीं । 
प्राकृत कुलटा ही आर्यधमं को छोड़कर लोक के किसी हीन-दीन, मूत्र-पुरीष भाण्डागार को भज 
सकती हें । गोपाङ्गनाओं को तो वह घर में ही प्राप्त था, परन्तु वे तो उस अपर को छोड़कर 
परपुरुष, पूर्णतभ पुरुषोत्तम श्रीकृष्ण को भजने लगीं । स्व-स्वपतियों का सेवन उनके लिए 
शालिग्राम में विष्णु, बुद्धया था, यही कारण था कि उद्धव ऐसे भक्त इनकी चरण-धूलि चाहते 
थे । इनको योगोजनदुरवाप परम सद्गतिः हुई | क्या आर्यधर्म त्यागिनी कुलटाओं के लिए 
यह कदापि सम्भव हो सकता है ? उनमें इनमें महान्‌ अन्तर है । 

इस तरह सुदुस्त्यज आर्यपथ और स्वजन को त्याग कर गोपाङ्गनाओं ने मुकुन्द-पदवी 
का सेवन किया, उन्हें महान्‌ कष्ट हुआ । वेदोक्त-शास्त्रोक्त, सद्धर्म, सत्कमे को त्यागने में 
अनन्तानन्त सन्ताप सत्कुलीन को ही होगा, पर अन्त में भगवत्सम्बन्ध से वह उतना ही सुखमय 
भी होता है। यही इन ब्रजदेवियों की विशेषता और महिमा है। श्रीजीव गोस्वामी, श्रीरूप 
गोस्वामी प्रभृति भावुकों ने उनके स्वकीयात्व, परकीयात्व पर यही विचार किया है कि वे यदि 
स्वकोया होतीं, तो आर्यधर्म के त्याग का प्रश्‍न ही नहीं आता । “दुरापजनर्वत्तनी रतिरपत्रपा 
भूयसी” (यह पद्य पुर्वं प्रघट्टकों में सम्पूर्ण व्याख्यात है) की वहाँ भावना ही नहीं, प्रसङ्ग ही नहीं । 
श्रीरक्मिणी, सत्यंभामा आदि को श्रीकृष्ण दुरवाप कब हुए ? यह तो व्रजाङ्गनाजन आदि की 
ही दशा रही, रङ्कु को निधि की तरह उन्हें ही श्रीश्यामसुन्दर दुष्प्राप रहे और जेँचे। पारावार- 
विहीन लज्जा, गुरूक्तिविषवर्षण, श्रीश्यामसुन्दर के दशन भी लक-छिप कर करना, सास-ससुर' 
का प्रतिवन्ध, कलङ्क-कालिमा का भय, यह संब रुक्मिणी आदि को कहाँ ? भगवत्प्राप्ति के 
निमित्त इन दुंस्त्यजों के त्याग का साहस तो व्रजदेवियों को ही करना पड़।--- 

“माधवो यदि विहन्ति हन्यताम्‌, साधवो यदि हसन्ति हस्यताम्‌ । 
बान्धवो यदि जहाति त्यज्यताम्‌, माधवः स्वयमुरीकृतो मया।।” 


३१८ भक्ति-सुधा--तृतीय खण्ड 


और भी-- 
“जीवितं सखि पणीक्ृतं मया कि गुरोइच सुहृदश्च मे भयम्‌ ।” 

अतएव श्रीजीव गोस्वामी ने कहा है कि उद्धव ऐसे इनकी सुदुस्त्यजता को ही हेतु देते 
हैं, अतएव इनके त्याग में ही महिमा है । कुलटा के आर्यधर्म त्याग में कोई महिमा नहीं । इस 
अपने चरित से गोपाङ्गनाओं ने स्पष्ट ही उपदेश दिया कि पहले धर्म को दुस्त्यज बनाओ, फिर 
श्रीरयामसुन्दर मनमोहनविषयिणी उत्कट उत्कण्ठा से उसे त्यागो, नहीं-नहीं, वह स्वयं ही छूट 
जायगा | उस प्रेम को भी गुप्त रखने का प्रयत्न करो। अतएव श्रीशुक भी उनके प्रणय को 
सुगृप्त रखने का प्रयत्न करते हें । 

वे सोचते ह-हम से कर्मतत्व, उपासनातत्व आदि का ही प्रतिपादन करते हुए भी कुछ 
प्रेमपक्षपात व्यक्त हो गया, भक्तों में वह झलका, भगवदवतारों में, श्रीकृष्ण में, वह अधिक 
व्यक्त हो गया, वह केवल श्रीराधा के सम्बन्ध में ही व्यक्त होने से बचा है, अतः अब हम उसे 
सर्वंथा छिपायेंगे । परन्तु फिर भी “ज्ञानखले यथा सरस्वती” के भय से उसे 'कदाचित्‌' आदि 
गुप्त रीति से व्यक्त करेंगे, सुस्पष्ट नहीं करेंगे । 'कदाचित्‌' का अर्थ है-क्षण-क्षण में सौख्यवृद्धि । 
अतएव प्रस्तुत 'अप्येणपत्नि' पद्य में 'प्रियया' मात्र से श्रीराधा-कृष्ण के सुगुप्त प्रणय का सङ्केत 
किया, स्पष्टतः नहीं । वेदों में १३ काण्ड के 'शतपथ' में १६ हजार कण्डिका द्वारा उपासना, 
४ हजार द्वारा ज्ञान और शेष सब से कर्मकाण्ड का प्रतिपादन हुआ है । ४० अध्याय की शुक्ल- 
यजुःसंहिता के ३६ अध्यायों में कर्मकाण्ड का प्रतिपादन और केवल अन्तिम एक अध्याय में 
ज्ञान का प्रतिपादन है, जो 'ईशावास्योपनिषत्‌” के' नाम से प्रसिद्ध है। तात्पये यहं कि गूढतत्व 
थोड़े में छिपा कर कहा जाता है। 'परोक्षप्रिया ह॒ वै देवा: ।' 'इदं सर्वः दृष्टवान्‌’ इस व्युत्पत्ति- 
सम्पन्न 'इन्द्र' को इन्द्र कहा, क्योंकि सब जान न लें । 


“परम घन राधानाम अधार । 
जाहि पिया बंशी मं गावत सुमिरत बारंबार। .  ; 
४ ताते शुक प्रकट नहि कीनो 'जानि सार को सार।' ; 
श्रीशुकजी ने द्वादशस्कन्धात्मक वाङ मय भगवद्रूप भागवत में दशम स्कन्ध को हृदयरूप 
बतळाया है, उसमें रासपञ्चाध्यायी पञ्चप्राणात्मक है। इसमें भी उस तत्व को गुप्त करके 
केवल 'प्रिया' शब्द से कहा । जहाँ नहीं ही रहा गया, वहाँ - 'अनयाराधितो नूनम्‌' से संश्लिष्ट 
करके कहा । अपने लोकोत्तर प्रेम से श्रीकृष्ण परमात्मा को जिसने वशीकृत किया है, वह 
स्वाधीनभत्तुं का श्रीराधा है। वस्तुतस्तु 'तस्माज्ज्योतिरभूद्द्वेधा राधामाधवरूपकम्‌' के गुप्त 
रहस्य को गुप्त रीति से यहाँ श्रीशुक ने कहा है, जिसका स्वरूप वेदो में भी अत्यन्त गुप्त है । 
इस प्रकार श्रीक्रष्णान्वेषणकातरा ब्रजाङ्गनाओं ने प्रिया के साथ श्रीवयामसुन्दर 
भगवान्‌ का हरिणी से पता पुछा । धरित्री के प्रति वे उदासीन हो गयीं, उसे उन्होंने महामदान्ध 

समझा । इसका कारण स्पष्ट ही था कि वह उनके प्रिय श्रीश्यामसुन्दर के अंकुदा, कमल, घ्वजा, 
बञ्त्रादि चिह्नों से अलंकृत चरण तथा श्रीप्रियाजी के चरण-संस्पश से भी विचित्रिताङ्गो हो 
रही थी। यह उन्मदान्ध हमारी वेदना को क्या जानेगी, यही सव सोच कर ब्रजाज्भनाओं ने 
उससे अधिक वात नहीं की । दूसरी वात यह कि उससे अधिक महत्व उन्हें हरिणी में देख पड़ा, 
- क्योंकि वह अकेली वियोगिनी वियोग दुःख को जाननेवाली थी । इसीलिए उसको प्रशंसा 
करती हें-'एणपत्नी' (पत्युर्नो यज्ञसंयोगे” यज्ञस्य फलभोक्त्रीत्यर्थ:) अर्थात्‌ हें हरिणसति, 
लुम याज्ञिक की पत्नी हो । बड़े-बड़े याज्ञिक कर्मकलाप हरिणी और हरिण का रूप धर कर 
बृन्दावन में रासेइवर के नित्यविहार का दशेन करने आये हें । अतः हें यज्ञसम्वन्धी पत्नि ! 

लुम बड़ी पवित्र हो, हमें मनमोहन इयामसुन्दर का पता वतलाओ । दूसरा तुम्हारा यह सौभाग्य 
है कि श्रीकृष्णचन्द्र मुरलीमनोहर स्वयं तुम्हारे पास आये हें और तीसरी विशेषता यह है कि तुम 
वृन्दावन की हरिणी हो । इससे वढकर और क्या पुण्य होगा ? फिर सखि, वे प्यारे नन्दलाल 
भी अकेले नहीं आये, किन्तु अपनी प्रेयसी रत्नचूडामणि श्रीव्रजेइवरी के साथ आये हें। अतः 
तुमने प्रिया-प्रियतम के दशन अवश्य पाया है। विशेषकर उन यशोदानन्दन का तुम से बड़ा 
अनुराग है; क्योंकि तुम्हारे नेत्र उनकी प्रियाजी के जैसे हें और तुम्हारे इन नेत्रों को देख कर 
श्रीहयामसुन्दर विभोर हो जाते हैं । तुम भी उन श्रीकृष्णचन्द्र आनन्दकन्द के मुख सौन्दर्य दर्शन 
की प्रेमी हो, इन विशाल नेत्रों से उन घनश्याम के मुखमाधुर्यामृत, सौन्दर्यामृत का पान न हो तो 
ये व्यर्थ हें । ये हरिणियाँ बड़ी भाग्यशालिनी हें-- 


“कवणितवेणुरववञ्चितचित्ताः कृष्णमन्वसत कृष्णगृहिण्यः। 
गुणगणाणेमनुगत्य हरिण्यो गोपिका इव विमुक्तगृहाञ्ञाः।” 
श्रीमुरलीमनोहर के मुख पर विराजमान वंशी के क्वणन से, जो श्रीम्रियाजी को नूपुर- 
ध्वनि के सदृश है, इन हरिणाङ्गनाओं का चित्त हरा गया । श्रीकृष्ण के वेणुनिनाद से वे आकृष्ट 
और आसक्त हो गयीं । गुणों के समुद्र उन श्यामसुन्दर के समीप पहुँच गयीं ओर कुटुम्ब की 
आशा छोड़ कर, भोजनादि की चिन्ता से मुक्त होकर या लोकव्यवहार को भुला कर उन्होंने 
गोपाङ्गनाओं का अनुसरण किया | कृष्णप्रेमप्रमत्त यह एणपत्नियाँ उत्कृष्ट कोटि की हें एसा 
समझ कर ब्रजाङ्गना उनसे पूछती हें'-'देवियो ! कया तुमने हमारे घ्राणाधार को इधर कहीं देखा 
है ?” हरिणी स्वभावतः कुछ आगे जा रही हें, परन्तु गोपाङ्गना समझती हें कि इन्होंने हमारी 
प्रार्थना को सुन लिया और अभी श्रीश्यामसुन्दर जहाँ विराज रहे हें, वहाँ पहुँचाने के लिए , वहाँ 
का पता देने के लिए ये आगे-आगे जा रही हें । मानो ये कह रही हें कि आओ, हम तुम्हें श्रीस्यामा- 
श्याम का पता दें, पता क्या दें, तुम हमारे पीछे-पीछे चली आओ, हम तुम्हें उनसे मिला ही दें, 
और ये फिरं-फिर ग्रीवा मोड़ कर मानो आश्वासन दे रही हें। श्रीकृष्ण-प्राप्ति के अनुगुण 
कल्पना में वही जा रहीं गोपाङ्गनाएँ हरिणी के पीछे हो लेती हें और कहती जाती हें-ये बड़ी 

दयावती हैं, देखो इनके बिना अन्य किसी ने भी परिचय नहीं दिया ।' थोड़ी दूर चल कर हरिणी 
गायब हो गयीं । अब वे आपस में पूछती हें कि 'वह कहाँ चली गयीं ?” तब एक उत्तर देती है- 
'बस प्रियतमा के साथ प्राणधन यहीं विराज रहे हें। अतः सूचकत्वदोष से मुक्त होने के लिए 
वह हरिणी हमें यहाँ छोड़ कर चली गयीं ।' इतने ही में एक वायु का झोंका आया, उसके लोकोत्तर 
सौगन्ध्य का प्रत्यक्ष अनुभव करके सव एक साथ कह्‌ उठीं--- 
“कान्ता दभस द्भकु चकु ङ्‌ कुमर ञ्जितायाः कुन्दस्रजः कुलपतेरिह वाति गन्धः । 
अवश्य श्रीश्यामसुन्दर यहीं हें, उनके विना यहाँ यह गन्धवाह कहाँ से आयेगा ? जो 
जिसका मर्मज्ञ है, वही उसे जानता है। एक तो श्रीश्यामसुन्दर के अङ्ग का गन्ध, फिर वह 
हरिचन्दनमिश्चित, वह भी उभयमिलन से उत्पन्न, उपरिष्टात्‌ कुन्दमाला के सौगन्ध्य के साथ 
वह मिला, इधर पहले तो श्रीप्रियाजी के अङ्ग को सुगन्धि, वह भी मनोहर स्तबक!दिविचित्र- 
चित्र-रचनान्वितकुचलिप्तकुङ्कमसम्पूक्त, उस पर हरिचन्दन का विलेप, फिर दोनों का सम्मिलन, 
कुन्दमाला का सङ्कषे, इन सव के सम्मदं से विलक्षण अष्टगन्ध-सौगन्ध्य उत्पन्न हुआ । इसका 
अनुभव परमप्रेष्ठ सखी के घ्राणन्द्रिय को हो सकता है, जिसे इसका अभ्यास हो । इससे व्रजाङ्ग- 
नाओं को परिचय मिल गया । उन्हें निश्चय हो गया कि यहीं कहीं श्री प्रिया प्रियतम हें, बिना 
उनके यह सौगन्ध्य अन्यत्र हो नहीं सकता। प्रथम तो सौगन्ध्य ही अद्भुत, फिर उसका 
उत्पत्तिस्थान पूर्णतम पुरुषोत्तम श्रीकृष्णचन्द्र आनन्दकन्द का श्रीविग्रह, उसमें भी हरिचन्दनादि 
का विलेप, फिर अकेले गौर तेज के सौगन्ध्य में वह आनन्द नहीं जो इयाम तेज से सम्मिलित में 
है । दोनों के गन्धादि-सम्मिळन से दोनों का स्थायी भाव हो गया । 
यही हाल रूप का भी है, पहले तो भेद की कल्पना ही नहीं, बाद में वह गौर-इयाम तेज 
सम्मिलित ही रहता है । पीतिमा में भी झ्यामता की आभा है, प्रिया प्रियतम के पृथक्‌-पृथक्‌ 
दर्शन में भी यह रहती है। जब कभी छद्म से सखीवेश बना कर इ्यामसुन्दर ब्रजेइवरो प्रियतमा 
` के दशेनार्थ जाते हैं, तव कठिनाई पड़ती है-झ्यामाङ्गी कंसे बनें, क्योंकि पीतिमा से मिश्रित 
झ्यामलता तो स्याम सखी में बन ही नहीं सकती, अत: श्रीजी के दरवार में जाते ही पहचाने 
जते हें-'इनमें तो हमारी ही पीतिमा है।' नील पराग'अथवा कस्तूरी के विलेपन अथवा किसी 
अन्य रङ्ग के द्वारा शयाम सखी बनने पर भी जब वह्‌ नटनागर श्रीजी के सम्मुख होते हें, तब 
अनुरागोद्रेक के कारण सात्विक भावोदय के स्वेद से वह बह जाता है और सारे छल की कलई 
खुळ जाती है । इस तरह गोपीजनवल्लभ प्रभु का रूप तो कृष्ण है, पर उसकी कान्ति अक्ष्ण है- 
“कृष्णवर्णं त्विषाकृष्णं साङ्गोपाद्भास्त्रपाषंदम्‌।' उनके रूप में चमकदार इयामलता है, अनेक 
सूर्य, चन्द्र को तिरस्कृत कर देनेवाली दीप्तिमत्ता है, जेसे सुवर्णमणिमञ्जूषा में विराजमान 
शयामल महोमय नीलमणि हो । श्रीवृषभानुनन्दिनी सुवर्णमञ्जुषास्थानीया हें, उनके अङ्ग 
से परिवेष्टित श्रीनन्दनन्दन नीलमणिवत्‌ प्रतीत होते हें । बिह्दारी के प्रसिद्ध इस दोहे में भी 
इसका सङ्केत मिळता है-- 

मेरी भववाधा हरो राधा नागरि सोय। 

| जा तन की झाई परे इयाम हरित डुति होय।॥॥ 

यों गौर की आभा में व्याम निमग्न हो जाते हें । ऐसे ही श्याम की आभा में गौर तेज 
मग्न हो जाता है। यह है श्रीच्यामाइयाम के मनोहर रूप की बाँकी झाँकी । इसी प्रकार अधर- 
सुधा में भी विशेषता है, दोनों की अधरसुधा दोनों से मिश्रित है । इसी तरह अङ्गसङ्गम भी 
अद्भुत है । यह कुन्दमाला भी विशिष्ट ही है, इसका एक-एक सुमन सफल महातपस्वी है 
मृत्तिमान्‌ उस व्यापक गौर-झ्याम तेज के अङ्ग-अङ्ग में, रोम-रोम में अपनी सत्तः को विलीन 
कर देना चाहते हें । श्रीश्यामसुन्दर प्रियाजी की सेवा में अपने शरीर को समापित कर देना 
चाहते हें, वे चाहते हें कि कस्तूरी वनकर प्रियाजी के अङ्ग-विलेप के काम आऊँ, नील कमल 
बन कर कानों का कुण्डल बनूं । प्राकृत कस्तूरी, कमल आदि से उन्हें ईर्ष्या होती है-यें वक्षोज 
में विलिप्त, गण्डचुम्वी क्यों हो गये ? श्रीजी के कञ्चुकी कमल कस्तूरी बनने को लालायितं 
होते हें, अधिक अन्तर्गता चाहते हैं, तदर्थ तप करने का सङ्कल्प करते हें । इसी प्रकार श्रीजी 
भी श्रीदयामसुन्दर के अङ्गभूषण वनने को लालायित रहती हें । इस प्रसङ्ग में उनकी उक्ति है 
ऐसे पुरुषभूषण के द्वारा जो सुन्दरियाँ अपने हृदय को भूषित नहीं करतीं, उनके कुल, शील 
यौवन, गुण, रूप आदि को धिक्कार है-- 


“ईदृशा पुरुषभूषणेन या भूषयन्ति हृदयं न सुञ्चुवः। 
धिक्‌ तदीयकुलशीलयोवनं धिक्‌ तदीयगुणरूपसम्पदः।।' 
जिसने श्रीकृष्ण परमात्मा को अपना सर्वस्व नहीं बनाया, वह धिक्क्रत ही है, वही 
शोचनीय है, वही शूकर, कूकर, कीट, पतङ्ग आदि बनते हें । जो भवाटवी में भटकते-भटकते 
परेशान हैं, उन्हें अपने उद्धार के लिए श्रीकृष्णचन्द्र आनन्दकन्द को अपने हृदय का भूषण वनानां 
चाहिए । फिर ये तो प्रे्ठ सखी हें, इनका पूर्वराग भी श्रीश्यामसुन्दर में नहीं हुआ । क्रम यह 
है कि पहले श्रीक्ृष्ण-प्रेम, फिर उसका आस्वादन ओर उसके वाद श्रीप्रियाजी का संग । परन्तु 
इनको तो संयुबत श्रीदयामा-इयामविपयक अनुराग ही पहले हुआ, ऐसा उदाहरण लोक में नहीं 
है। अपने रूप, वेश आदि से सर्वथा श्रीजी के समान होने पर भी इन्हें श्रीश्यामसुन्दर विषयक 
पूर्वानुराग तक नहीं हुआ, केवल सम्मिलित स्वरूप का दर्शन ही अभिप्रेत रहा, यह कितनी 
निःस्पृहता है। "क्रिया सर्वापि सैवात्र परं कामो न विद्यते ।' (श्रीवल्लभाचाये) यह विशुद्ध 
प्रेम है। काम को तो बतलाया कि वह्‌ कोटिकामकमनीय किशोरमूत्ति श्रीवनमाली के दर नमात्र 
से काममोहित हो मूर्च्छित हो गया और कान्ता बनकर उनकी सेवां करने के लिए तपस्या करने 
चला गया । ये परमप्रेष्ठा सखी हैं, इन्हें केवल श्रीशयाम के दशन की इच्छा ही नहीं होती, ये 
तो श्रीयुगलकिशोर श्यामश्यामा का ही अन्तरङ्ग दशन करके, जिस युगेलसम्मिलित सौच्दये- 
लावण्यसुंधा का वे स्वयं भी अनुभव नहीं कर सकते, उसमें निरन्तर छुकी रहती हैं । इनमें 
4] 

स्वसुखित्व की गन्ध भी नहीं, ये केवल तत्सुखसुखित्व-भावना की प्रतीक हें । श्रीश्यामाश्याम 
में भी परस्पर तत्सुखसुखित्व की ही भावना है। जहाँ कहीं श्रीनन्दनन्दन की विभोरता या 
विह्नलता देख पड़ती है, वह श्रीजी के उद्देश्य से उन्हें प्रसन्न करने के लिए ही । इसी तरह श्रीजी 
की भी समस्त क्रियाएं इसी उद्देश्य से होती हें । परमप्रेष्ठ अन्तरङ्ग ये सखी, जिन्हें कभी कामगन्ध 
नहीं, इन दोनों के अद्भुत प्रेमानन्द-सुधासिन्धु में सदा भग्न रहती हें लोक में तो नायक- 
नायिका-सम्मिळन में संयोजकों को ही ईर्ष्या होती है, सम्भली आदि उसकी अधिकारिणी ही 
नहीं । किन्तु यहाँ तो सर्वथा श्रीकिशोरीजी के समान होते हुए भी यह सखियाँ कभी श्वीदयाम- 
सुन्दर के परिरम्भण की इच्छा तक नहीं करतीं । इस प्रकार प्रेमानन्दसुधासिन्धु के मध्य में 
नित्य वृन्दावनधाम विराजमान है, उसमें कदम्व कुसुमित हो रहे हूँ, वहीं विशाल कमल विकसित 
हें, उन.पर प्रेष्ठा सखी स्थित है, वहीं नित्यनिकुञजमन्दिर शोभित है, उसमें श्रीलाडिली और 
लाल लीलामुग्ध हो विराजते हें । ये जव कभी लीलावियोग के तीब्रताप में विह्वलता का अनुभव 
करते हें, तब वे सखियाँ सम्प्रयोगसुधा की सृष्टि करके उन्हें तोष पहुँचाती हें, उनकी लीला में 
सहायक होती हें । यह है हित विशुद्ध अनुराग । 

'कौशीतकीउपनिषद्‌' का. प्रसङ्ग है-प्रतर्देन इन्द्रलोक में इन्द्र से युद्ध करके वर माँगता 
है-“'यस्मनुष्याय हिततमं तन्मे ब्रहि ।” वह विशुद्ध रसात्मक सर्वाधिष्ठान ही हित है, उसीका 
परिणाम वृन्दावन है, उसमें ब्रजाङ्गनाएं हें, उनके अङ्क में पुर्णतम पुरुषोत्तम परब्रह्म आनन्दकन्द 
श्रीकृष्णचन्द्र यशोदानन्दन विराजमान हें, उनके अङ्क में ब्रह्मविद्याधिष्ठात्री वृषभानुनन्दिनी 
श्रीजी स्थित हें । दूसरी तरह से हितमय देहात्मक वृन्दावन है, उसमें हितमय इन्द्रियाँ गोपी हैं 

अन्तः श्रीकृष्ण और अन्तस्तम श्रीजी हें | इनमें जब सावधानी की स्थिति रहती है, तव सब 
अपने-अपने स्वरूप में रहते हें । पर जहाँ वह श्टङ्गारसुधासागर हितसमुद्र उमड़ा कि सब उसमें 
` अन्तहित हो जाते हें, अहनिश डूवने-उतराने लगते हैं, जसे बरफ की पूतरी कभी गलती है, कभी 
पानी और. वर॑फ बनती है । - विभ्रयोगताप में गलने की और शुद्ध शृङ्गार में पूतरी-भावना 
इस प्रकार ऊंचे भाव को आराधिका ये व्रजाङ्गनाएं हें, सम्मिलित रूप ही इनकी उपासना है, . 
इन्हें ही उस सम्मिलित सौगन्ध्य का परिचय है, इन्होंने ही पूछा-- 


अप्येणपत्न्युपगतः प्रिययह गात्रस्तन्वन्दुञ्चां सखि सुनिर्वृत्तिमच्युतो वः 
* कान्ताद्कसङ्गकुचकुकुमरञ्जितायाः कुन्द्रजः कुलपतेरिह वाति गन्धः।॥।'? 
हरिणी के कुछ दूर जाकर अन्तहित होने पर यह गन्ध आया है, ऐसा वे अनुभव कर 
रही हें । वे सोच रही हें-यह गन्ध अवश्य कान्ताङ्गसङ्गकुचकुङ कुमरञ्जित कुन्दमाला का ही 
है। वह प्रियाजी के वक्षोजळग्न कुङ कुम से रंग उठी है, भीज गयी है ; उसके बिना यह 
विविषरूप से संमिश्चित अष्टगन्ध अन्य का हो ही नहीं सकता । अतः यहीं कहीं प्राणप्यारे छिपे 
हँ । अथवा हरिणी कहे कि 'में नहीं जानती तुम्हारे श्यामसुन्दर कहाँ हें ?' ` तो कहती हें-'नहीं, 

तुम झूठ बोलती हो, श्यामसुन्दर यहीं हें, इसका प्रमाण यह्‌ सोगच्ध्य दे रहा हैं। सखि हरिणी, 
मान न करो, वतलाओ प्यारे मनमोहन कहाँ विराजे हें ?' ये प्रेष्ठ सखी के भाव हैं । दूसरे 
भाव की सखी कहती हें-'वे श्रीश्यामसुन्दर मदनमोहन केवल वृषभानुनन्दिनी के पति नहीं 
अपितु 'कुलपति' हूँ, फिर देखो उनका अन्याय, वे अकेली वृषभानुनन्दिनी के साथ ही रमण 
कर रहे हें । 

ब्रजाङ्गनाओं की पुनः हरिणी पर दृष्टि जाती है। वे कहती हें-'यह हरिणी नहीं, 
सर्वेदुःखहारिणी हैं, श्रीकृण्ण-दशेन कराकर स्ंदु:ःख दूर करनेवाली हें ।! वे उसे अपनी सखी- 
मानती हें, यह इसलिए कि समान ख्याति होने से सख्य होता है । व्रजाङ्गना भी कृष्णपत्नी हैं 
और हरिणी भी (कृष्ण सार)-पत्नी है, अत: कृण्णपत्नीत्वेन सख्य हुआ । दूसरे-यह पुण्यवती है । 
“कृष्णो स्मृयतेऽनेनेति कृुष्णमृगः।' वही 'एण' कहलाता है। पत्नी कहने से “पत्युर्नो यज्ञ- 
संयोग” से यज्ञसम्वन्ध सूचित हुआ-याज्ञिक की पत्नी । मानो दशे, पौर्णमास, चातुर्मास्यादि 
श्रीकृष्णमिलन के लिए ही किया और उसे कृष्णार्पण कर दिया । इस तरह कृष्ण को ढूंढनेवाले 
मृग की-एण की-पत्नी यह हरिणी कृष्ण को ही ढूंढनेवाली है, यह हमारी सखी.है । फिर यह 
और हम दोनों हरिणाक्षी हें ।श्रीकृष्णमनोहारिणी हम हें और दुःखहारिणी यह है । गोपाङ्गनाओं 
के हरिणी के प्रति बड़े मामिक भाव हैं । वे कहती हें-'हे सखि हरिणी ! : हमको एक शङ्का है 
कि कहीं तुम हमसे सापन्यभाव तो नहीं रखती हो? यह तो नहीं सोचती हो कि इन सौतों को 
उनका परिचय कैसे दूँ, श्रीष्यामसुन्दर का तो मुझे अवश्य दर्शन मिला, पर इन सौतों को कंसे 
बतलाऊँ ? ' 

फिर कहती हें-'पहले यह एणपत्नी अवश्य रही, पर अव तो क्रृष्णपत्नी ही हो गयी है, 
क्योंकि 'कवणितवेणुरववञ्चितचित्ता. . . . . .गोपिका इव विमुकतगृहाञ्ञाः।' श्रीकृष्ण की 
मुरली ने गोपिकाओं की तरह इनके भी घरवार की आशा छुड़ा दी । एसा होने से मृगों ने 
इनके साथ द्वेष नहीं किया; प्रत्युत इनको साथ लेकर भगवान्‌ कृष्ण की पूजा की-'पुजां दधुवि- 
रचितां प्रणयावलोकेः।' इनके पति स्वयं 'कृष्णसार' हें, वे भगवत्परायणा अपनी पत्नी से 
द्वेष कंसे करेंगे ? ` हरिणी पशुकोटि में हैं, पशु मूढमति गिने जाते हें । परन्तु ये कृष्णप्रेमवती 
हरिणी मूढमति भी धन्य हें, हम व्रजाङ्गना विवेकवती भी अहरिणाक्षी हें, अधन्य हें । इनके पति 
कृष्णसार (क्रष्णपरायण) हें, इनको साथ लेकर श्रीकृष्ण का दशन करने आते हें । हमारे 
पति अभिमानसार हें, अतः 'इमा धन्याः वयं विवेकवत्योऽधन्याः।' प्रेमवती होने के कारण 
जैसे व्रजाङ्गना कृष्णपत्नी, वैसे ही हरिणी भी कृष्णपत्नी हें | “धन्याः स्म मुडमतयोऽपि हरिणय 
एता या नन्दनन्दनमुपात्तविचित्रबेषम्‌”' इसमें 'अपि’ का ,हरिण्यः' के साथ सम्बन्ध लगाया । 
मूढमति हें, अतः धन्य हें। मूढ-मोह से (श्रीकृष्ण-मोह से) व्याप्त है मति जिनकी, एसी य ' 
हें । ये 'पुष्टिमार्गी' हो गयीं । 'पोषणं मदनुग्रहः' सभी इसे मानते हें। कहीं अपने पुरुषाथे से 
प्राणी कृतार्थं होता है और कहीं श्रीकृष्णचन्द्र पूर्णंतम पुरुषोत्तम ही अपनी अनुकम्पा से उसे 


३२४ भक्ति-सुघा--तृतीय खण्ड 


कृतार्थ करते हें । उत्तरा के गर्भ में परीक्षित्‌ का अपना कोई पुरुषार्थ नहीं था, वहाँ मायाजवनिका 
का अपसारण करके भगवान्‌ ने अनुग्रह किया । तात्पर्यं यह कि जो सर्वसाधनशून्य हो, उसे 
भगवान्‌ अपने अनुग्रह से साधनसम्पन्न करके अपना दर्शन देते हें। हरिणी को अपने प्रभु की 
पूजासामग्री का परिज्ञान नहीं, कोई बोध ही नहीं, कोई सामग्री ही नहीं, ऐंसी स्थिति में उन्हें 
भगवान्‌ ने अपनी अनुकम्पा से स्वरूपसाक्षात्कार कराया । अव उनका वही मूढमतित्व भूषण 
'हो गया, विवेकशून्य न होकर अव वे कृष्णविषयक आसक्तिमती हो गयीं । मोह दो प्रकार 
का होता है-एक तो बह, जिसमें कुछ पता न रहे; दूसरा गाढ स्नेह, श्री कृष्ण के प्रति आसक्ति । 
श्रीकृष्णविषयक स्नेह ही तरल न हो कर अत्यन्त गाढ़ मुद्रा में मोह होता है, अतः 'मूढमतयोऽपि 
घन्याः' कहा गया । इसके प्रतिकूल विवेकवती भी अधन्य हें । 

__ विज्ञान की यथार्थ सफलता श्रीकृष्णचन्द्र आनन्दकन्द पूर्णतम पुरुषोत्तम में उक्त मोह 
ही सम्भव है और सब तो दो कौड़ी का है। स्वयं भगवान्‌ ने इनका अपने में प्रेम प्रकट किया, 
आसक्तिभरे नेत्रों से प्रभु के दरशन करें यही इनकी पूजा है। पुजा में फूल चढाये जाते हें। 

. हरिणियों ने अपने कमलदलसदृश नयनों को, जो प्रेमरसपूर्ण थे, श्रीयामसुन्दर मुरलीमनोहर 
के चरणों में चढाया । उन्होंने इस पुजा के बदले यें प्रतिपुजन भी प्राप्त किया, पुजा की सफलता 
तभी है । प्रतिपूजन न मिले, पूजा ही स्वीकार हो जाय यह भी बहुत है। किसी भवत ने 

. भगवान्‌ के इस प्रतिपूजन पर उन्हें उलहना भी दियाहै--प्यारे श्यामसुन्दर, वह तुम्हारी नीति 
समझ में नहीं आती, तुम ब्रजकर्दम में विचरते हो, पर याज्ञिकों के मण्डप में एक बार भी नहीं 
पघारे। उन की लम्बी स्तुतियों का कोई उत्तर नहीं देते, पर व्रज में बछड़ों की भी 
हुकार का उत्तर देते हो, बड़े-बड़े महात्माओं के स्वामी बनना नहीं चाहते, पर इन पुंश्चली 
गोपियों का दास बनना चाहते हो।' हरिणाङ्गनाओं की पूजा के फल में भगवान्‌ ने उनका 
प्रतिपूजन किया, अपने अनुकम्पापू्ण नेत्रों से उनकी ओर देख दिया । बड़े-बड़े पुजारियों को 
पुज्यःस्वरूप आदि का परिज्ञान रहता है, पर पूजा में मोह, आसक्ति, बछड़ों की-सी हुंकार एक 
बार भी नहीं होती । जेसे स्नेह से पुजारी पूजा करेगा, प्रभु भी वेसे ही स्नेह से प्रतिपूजन कर 
देंगे। हरणाङ्गनाओं को तो मङ्गल्मयी स्वानुकम्पा से स्वविषयक मोह, सूझ आदि प्रभु 
ने दी कि तुम अपने इन नेत्रों से हमारी पूजा करो” और फिर प्रतिपूजन भी किया । परन्तु इस 
पूजा की सफळता 'मूढमति' होने से ही हुई पुजारी पूजा करते-करते पूजा की सामग्री को भूल 
जाय, सेव्य में सेवक की आसक्ति हो जाय, यही मूढमतित्व है, वही सच्ची पूजा है और यही 
सहस्नों करों से स्वी कृत होती है। उन हरिणाङ्गनाओं का ही यह सौभाग्य है कि भगवान्‌ ने 
उनके समीप वेषयरिवर्तत किया “विचित्र वेष धारण किया-'उपात्तविचित्रवेषम्‌।' विचित्र 
अर्यात्‌ नायिकावेष धारण किया । मानो श्रीवृषभातृतन्दिनी के साथ वत्त॑मान होकर हरिणियों 

के समक्ष श्रीश्यामसुन्दर ने वेष बदला । इतंना मूढमतिंत्व, इतनी आसक्ति भगवान्‌ के प्रति 
हृरिणाङ्गनाओं को हुई। अतएव पहले मृगपत्नी, फिर कृष्णपत्नी होने पर भी इन के पतियों को 

श्रीकृष्ण से द्वेष नहीं हुआ । इस गहराई पर दृष्टि डालनेसे ब्रजाङ्गनाओं ने अपनी शङ्काका समा- 
धान पा लिया कि इन्हें हमारे प्रति सापत्न्य, ईर्ष्या नहीं है, ये तो हमारी ही तरह अन्तरङ्ग हैं । 
अतएव उन्हें 'सखी' सम्बोधन करने में कोई सङ्कोच नहीं । नित्यनिकुङजमन्दिर में प्रविष्ट सखी 
कहती है कि हे हरिणाङ्गने ! तुम हमारे वरावर हो, क्योंकि हमारी उनके सामने मूढमति 
हो जाती है । इस तुल्यता से तुम में हमारा सखित्व है, सापत्व्य नहीं। 

जो कान्तभाववती ब्रजाङ्गना हें, उनका भी सापत्त्य नहीं, क्योंकि वेसा होने पर कोई 
भी सौत पति का पता किसी को न देगी । अतः ये भी ,सखी' कहकर परम प्रीति बतला रही हें । 
यदि कोई कहे कि एकपत्नीत्वेन सापत्त्य तो होगा ही, तंव कहा-वे भगवान्‌ 'अच्युत' हें । इसी 
आशय से प्रकृत पद्य (अप्येणपत्न्यु० ) में 'अच्युत' पद है। ईर्ष्या वहां होती है, जहाँ एक स्वामी 
और अनेक पत्नी हों, अर्थात्‌ स्वामी, सौन्दर्य, सौभाग्य आदि का परिच्छिन्न होना, प्रेम के चुक जाने 
का डर होना आदि ही ईर्ष्या का मूल है, यह प्राकृत नायकभाव में है। परन्तु जहाँ के सौगन्ध्य, 
सौन्दर्यादि अपरिच्छन्न हें, चुकनेवाले नहीं, संविदानन्दसुधानिधि हैं, वहाँ ईर्ष्या कंसी ? यह रस 
विरस होत नहीं कवहूँ।' जहाँ थाह ही नहीं, वहाँ ईर्ष्या भी नहीं। अतएव भकत नहीं 
चाहते कि हमारे भगवान्‌ को कोई न भजे । हाँ, ऐसा भी भाव कभी होता है । जैसे श्रीरयाम- 
सुन्दर के पक्ष की सखी जव श्रीवृषभानुनन्दिनी के पास जाती है, तव उस पक्ष की सखियों को 
यह शङ्का होती है कि 'कहीं यह हमारे प्यारे श्यामसुन्दर को न भजने लग जाय” और उसे वहाँ से 
हटाने का प्रयत्न करती है कि, यदि सखि ! तुम अपने धमं की रक्षा चाहती हो, तो शीघ्र ही उन 
के सामीप्य का परिवर्जेन करो।' प्रेम की 'अहेरिव कुटिला गतिः' है । यह केवळ तात्कालिक 
भावविशेष है। वास्तव में यह प्रेमरस समुद्र अथाह्‌ हैं, कभी चुकनेवाला नहीं, अतएव सभी 
भक्त सभी को बुलाते हैं । इस प्रकार सापत्न्यव्यावृत्त्यर्थं ही उक्त पद में 'अच्युत' पद है । 

अथवा ब्रजाद्गनाओं का कहना है कि ,सापत्न्य बरावरी में होता है, सो तुम तो सखि 
हरिणि! हम से बहुत बड़ी हो, उन प्राणप्यारे नन्दनन्दन के साथ सब जगह जा सकती हो, 
दर्शन कर सकती हो | परन्तु हम तो कुलाङ्गना हें, हमारे लिए संत्र जाना मना है। सखि 
हरिणि ! यह मत कहना कि हम ने तुम्हारे प्यारे मनमोहन का दर्शन नहीं किया है, क्योंकि हम 
उन आँखों को पहचानती हें जिन्‍्हों ने हमारे प्यारे मोहन का दशन किया है । सखि बतलाओ, 
क्या प्यारे श्यामसुन्दर तुम्हारे दर्शन करने इधर से निकले हें?” यहाँ सम्भावना और प्रदन दोनों 
हें-“दृश्ां सुनिर्व्‌ त्ति तन्वन्‌ इह उपगतः।” 'निवृ त्ति’ परानन्द का नाम है, उसके साथ सु भी 
जुड़ा है। नेत्रों की सुन्दरता, विशेष आह्वाद को सार्थकता तभी सम्भव है, जब उन्हें श्रीशयाम- 
सुन्दर मदनमोहन देखने को मिलें । अन्यथा उन की सुघड़ाई दो कोड़ी की है । यह बहुत ऊंची 
बात है कि वे कमलदललोचन जगभयमोचन मोहन भी इन नेत्रों को देखने के लिए उत्सुक हों 
और दोनों, दोनों के नेत्रों को लुभायें । यह तो श्रीब्रजसुन्दरी जैसों के लिए ही सम्भव है, जो 
` उन त्रैलोक्य-मनोमोहून के भी मन को मोह लेती है-हरण कर लेती है-५आभीरवामनयना- 

हृतमानसाय . . . ।” यह गोपी-कृष्ण दोनों को शिकायत है । वे कहती हें-'वे हमारे धर्यादि को 
चुरा ले गये, मनोभञ्जूपिका के भीतर से । यह सव किया उन्‍्हों ने केवल नेत्रों सं।' उधर 
आभीरवामनयनाओं ने उनके मन को हर लिया, वह भी नेत्रों से ही । अतएव वे अमना हो गये । 
पहले भी वे ,अमना' ही थे । तभी तो “रन्तुं मनइचकऋ” कहा गया है । गोपाङ्गनाओं के सौन्दये 
माधुये लावण्य पर वे 'अमना' मुग्ध हो गये ओर उनके साथ रास करने के लिए मन वनाया, पर 
वह भी फिर हृत हो गया । 

ये अन्तरङ्ग भाव हें। जेसे वेदान्ती 'त्वं' पदार्थ का शोधन करते हैं, वैसे ही भावूक 
अपना शोधन करते हें। दोनों भाव हें। अपने इष्ट पर स्वयं लुब्ध होना और अपने पर उन्हें 
लुभाना। प्यारे के दर्शनों की प्रतीक्षा में चित्त सदा लळचा रहे। इसी प्रतीक्षा की पुष्टि के 
लिए वृन्दा वन के वाँकेबिहारीजी के मन्दिर में दर्शनों के समय क्षणःक्षण में परदा आता रहता है, 
जिससे दर्शनों की प्रतीक्षा, उत्कण्ठा बढती ही रहती है। प्रियतम के दर्शनों की दिन भर चिन्ता, 
विह्नलता, नवीनता, वेनी रहे यही सच्ची प्रीति है। बहिर्मुखं के लिए यह कठिन है, परन्तु 
भावुकों के लिए यह सुगम वन जाता है। 'चलाऽपि यच्छीने जहाति यत्पदम्‌ ।' समस्त सौन्दर्य 
का धाम साक्षात्‌ लक्ष्मी भी लोभवश प्रतिक्षण नवनवायमान रमणीयता के अपारसागर उन 
प्रभु के पादारविन्द को छोड़ती ही नहीं, क्योंकि क्षण-क्षण के वाद उस में सुन्दरता आ रही है, 
लक्ष्मी विचारती ही रह जाती हें, कि 'अव अगले क्षण आनेवाली सुन्दरता का और आस्वाद ले 
लू', तब चळूं |! आज तक अगली सुन्दरता के लिए उस का लोभ न कभी पुरा ही हुआ और न 
वह गयी ही। “यद्यप्यसौ पाइवंगतो रहोगतस्तथापि तस्यांध्यियुगन्नवन्नवम्‌ . . . ।” एक- 
एक रोम में अनन्त नेत्र , नासिका आदि के होने पर भी उस आनन्द की समस्तंता का अनुभव 
असम्भव ही है, वह बढता ही जायगा । इस समय को, इस के पहले की, इस से अगली और उससे 
भो अगळ क्षण को आनन्दानुभूति किरूप है, इस का विवेक सर्वदा दुर्घट ही. रहेगा। जिसका 
नाम ही चञ्चला (बिजली) है, वह भी यहाँ अचञ्चला (स्थिर) हो जाती है | यह. है उस 
प्रभु के स्वरूप की महिमा। इस के एक लेश का भी अनुभव होने पर, 'भजन करने में मन नहीं 
लगता' की शिकायत कंसे रह जायगी । हाँ, तव उलटी शिकायत हो सकती है-'घर के काम- 
काज में मन नहीं लगता ।' परन्तु यह शिकायत तो केवळ गोपाङ्गनाओं ने ही की-“चित्तं सुखेन 
भबताऽपहृतं गृहेषु यत्चिविशत्युत करावपि गृह्मइत्ये पादो पदं न चलतस्तन पादमूलाद्यामः 
कथं व्रजमथो करवाम कि वा॥ उन्हें यह चिन्ता अवश्य हुई कि इस मनोमृग को मोहन के 
मधुर मोहाद से कंसे मुक्त करें? जबतक यह्‌ स्थितिं न आये, तबतक उन पूर्णंतम पुरुषोत्तम 
परब्रह्म श्रीङ्गष्णचन्द्र की मोहन मधुर मूर्ति को हर तरह नवीन बनाये रखने का प्रयत्न करते 
रहो । प्रभु की सेवा में नया वेब, नये भूषण, नवीन भोज, झूलों के अवसर पर सावन-भादों की 
नवीन-नवीन मनोहर घटाओं का चमत्कार आदि यथावसर होता रहे जिससे नवीनता आती 
रहे, उत्सुकता बनी रहे, बढ़ती रहे। पहले ब्रनावटी चमत्कार की पूर्णता हो ले, तो फिर तुरत 


श्रीरासपञ्चाध्यायी ३२७ 


स्वाभाविक चमत्कार नयनों को लुभा लेगा । इसलिए पहले प्रभु के नये-नये शृङ्गार, भोग, राग 
आदि से चित्त की ततूप्रवणता सम्पादित होती रहे । उसकी सिद्धि के लिए तनुजा, वित्तजा सेवा 
होती रहे-“तल्सिद्धये तनुवित्तजा ।” ् 

कई सम्प्रदायों में विप्रयोग श्वृज्भार भावना चलती है। असमय में भी वे उसमें मग्न 
होते हें । श्रीदयामसुन्दर के मथुरागमन और गोपियों की व्रज में विरहदशा के पदों से उसमें 
तल्लीन हो जाते हें तंभी यह भाव पुष्ट होता है । यद्यपि वास्तंव में “वृन्दावन परित्यज्य 
पादमेकं न गच्छति'' का सिद्धान्त है, तथापि विप्रयोगोत्पादनाथं यह उचित है । इसीलिए सभी 
भावुक आचायों, श्रीजीव गोस्वामी, श्रीवल्लभाचार्य आदि ने उन अंशों पर व्याख्या लिखी है । 
जिस समथ भगवान्‌ का मन्दिर खुळे, दशन हों, उस समय भगवत्सम्प्रयोग की और मग्दिर वन्द 
होने पर भगवद्विप्रयोग की भावना प्रभु के स्मरण वनाये रखने में साधन है | मन्दिरं बन्द होने 
पर अपने में गोकुलस्थ गोपी और भगवान्‌ में मथुरास्थ कृष्ण की भावना करनी चाहिए, समझना 
चाहिए कि श्रीश्यामसुल्दर मथुरा गये हें, अभी दो-तीन क्षण में ही प्रधारनेवाले हैं । उस भाव 
की भावना करके देखना चाहिए । कंसी स्थिति प्रकट होती हैं। इस प्रकार मन्दिरादि में दन 
के समय संयोग; और पट मङ्गल के समय वियोग की भावना आदि से नवीन-नवीन भावों की 
उत्कण्ठा, प्रतीक्षा आदि का उदय होने के भाव चित्त में आने चाहिएँ । लोक में नायक को नवीन 
नवीन श्रुङ्गारवती नायिकाएँ ही वश में कर सकती हैं, यही स्थिति नायक की है। परन्तु यह 
भगवद्विषयक स्थिति बहुत ऊँची है। इस तरह हरिणी अपने नेत्रों को सफल समझती हें । 
पर सफलता तब, जब उनके नेत्र भी इन्हें देखें । ये हरिणी के भाव हें। ये गोपाङ्गनाएँ किसी 
साधारण हरिणी को अपनी सखी नहीं वना रही, अपितु वह श्रीमोहनमनोहारिणी, गोपीदुःख- 
हारिणी हरिणी हैं । जैसे हरिणी इयामसुन्दर को राग से देखती हैं, बेसे ही वे भी देखते हें, उनका 
मन, हृदय-राग का बड़ा ही लोभी है | श्रीश्यामसुन्दर के हरिणी-दशन में दो भाव हें, एक तो 
यह कि इसके नेत्र श्रीवृषभानुनन्दिनी के जैसे हें । दूसरा यह कि यह सुर्जी है, अन्तरङ्गा है, 
अतः इसे वृषभानुनन्दिनी के जैसे राग से देखते हें । इस तरंह हरिणी के सामने ब्रजदेवियों का 
प्रणय-पाथोधि नाना भावों में उद्वेलित हो पड़ा और न जाने अभी कितना हो। 

४, . . .तन्वन्‌ दृशां सखि सुनिर्वृत्तिमच्युतो. वः ।' Fr 

इस पर बहुत से भाव पीछे कहे गये । इसमें एक भाव यह भी अन्तहित है कि हरिणी 
को श्रीकृष्ण का सन्दशन अवश्य हुआ है, वह इसका निषेध कर नहीं सकती । अवस्य ही भगवान्‌ 
कृष्ण इस मागं से पधारे हें और हरिणी को उन्होंने दशन दिया है, क्योंकि वस्तुतः कृष्णसारसती 
के नेत्रो में ब्रजाङ्गनाओं को मनोहरता, अद्भुतता, मुग्धता, सुभगता, चपळता, तीक्ष्णता, इयामता 
आदि का अनुभव हुआ है । ये सब गुण रसिकशेखर श्रीश्यामसुन्दर में विराजते हें । ब्रजाज्भनाएँ 
यह कल्पना करती हें कि प्राणप्यारे मोहन का दर्शन करते-करते हरिणी के इन नेत्रों में वे बस 
गये, उन्हीं की वह मादकता, मोहकता इनमें छायी हुई है । यद्यपि श्रीश्यामसुन्दर के नेत्रों में 

तीक्ष्णता नहीं है, परन्तु बिप्रयोगवश गोपाङ्गनाओं को उसको प्रतीतिं हो रही है । इस प्रकार 
श्रीक्षषण परमात्मक सभी भाव हरिणी के नेत्रों में ब्रजाङ्गनाओं को स्पष्ट प्रत्तिफल्ति देख पड़ 
रहे हें, अतएव वे कहती हें-“सखि हरिणी, तुम छिपाने की चेष्टा न करो, अवश्य ही हमारे वे 
प्राणबनं, परमानन्दभूत्ति श्रीश्यामसुन्दर तुम्हारे नेत्रो में आनन्द उडेलते हुए अवश्य इधर से ही 
गये हैं; क्योंकि उनके दशन के विना तुम्हारे इन नेत्रों में यह विशेषता आ नहीं सकती ।' 
इसके अतिरिक्त एक वात यह भी है कि श्रीकृष्ण “रस' हें, “रसो वे सः” यह श्रुति ही इसमें प्रमाण 
है । इस प्रकार रसस्वछूपश्री कृष्णं स्वरूप से ही मधुर हें । फिर अनुपान की बिशेषता से उनको 
रसात्मकतं' और भी चमत्कृत हो जाती है। लोक में एक रस अनुपानभेद से सेवनकर्ता को 
अनेक प्रकार के लाभ पहुँचाता है, विभिन्न रोगों की निवृत्ति करता है । वसे ही ये निखिल- 
रसामृतमूर्ति, अनन्तकोटिकन्दपंदर्पदलनपटीयान्‌ श्रीकृष्ण परमात्मा हें । इनमें अनुपानभेद से 
रसभेद है । माधूर्यरस को अभिस्नुति जब वे कान्तासंयुक्त होते हैं, तंब होती है । श्रीराधासंयोग 
से वे माधुय रस के व्यञ्जक होते हैं । प्रस्तुत पद्य में 'तन्वन्‌ दृशां निर्वृत्तिम्‌' से ही आनन्द अर्थ 
स्फुट था, पर उसके साथ 'सु' भी लगाया गया । यह विशेष तात्पर्यावयोतक है। ब्रजाद्भनाओं 
का कहना है कि 'श्रीश्यामसुन्दर इधर आये होंगे, पर यह्‌ माधुर्य तो, जो तुम्हारे नेत्रों में है, 
श्रीप्रियाजी के संयोग का सूचक है । उनके श्रीअङ्ग से परिवेष्टित इयामसुन्दर का स्वरूप सखि 
हरिण[ङ्गने ! तुम्हारे नेत्रों में बसा है।' यही 'निर्वृत्ति' के साथ 'सु' का वशिष्ट्च है। यही 
बात “गात्रैः तन्वन्‌ दृशां सखि सुनिर्ृ त्तिमच्युतो वः ।” से भी ध्वनितं हुई है । ब्रजाङ्गनाजन के 
विचार से केवल श्रीश्यामसुन्दर के गात्रमात्र से हरिणाङ्गना के नेत्रों की सुनिर्वृत्ति नहीं हुई, 
अपितु श्री राधासंयुक्त मोहन के दशेन से ही वह सम्भव हुई । फिर उस लोकोत्तर निर्वृत्ति में 
गात्रमात्र ही सहायक नहीं, अपितु स्वेद, रोमाञ्च, कम्प, परस्पर अनुरागोद्रेक आदि का उद्भव 
भीं मुख्य है । मिलित युगलमूत्ति के दशन से हरिणाङ्गना के भी गात्रों में स्वेद, कम्प, रोमाञ्च, 
अतुरागोद्रेक आदि हुआ । अनुरागोद्रेक और बेसे ही तत्तदनुभावों से युक्त सरसता, सुनिवूं ति 
उसके नेत्रों में व्यक्त हुई। इस तरह हरिणाङ्गना के नेत्रों के लिए सुनिवृं ति का विस्तार अथवा 
प्रदान करते हुए श्रीश्यामसुन्दर इधर से होते हुए गये हें। तात्पर्य यह कि प्रथम तो रस का 


होता है, पर यहाँ मूत्तिमान्‌ रस में ही रोमाञ्च, स्वेद, कम्प आदि हैं । ये सब गात्रगतं वहुवचन 
और सुनिर्वृत्ति आदि पदद्योत्य विशेषताएं हें । 

हरिणाङ्कना के नेत्र और श्रीरयामसुन्दर का रूप, इन दोनों से ब्रजाङ्गनाएँ खूब परिचित 
हें । जितना वे जानती हैं, उतना कोई कह ही नहीं सकता ।. उन्हींकी कृपा से कुछ कण का 
पत्ता लगता है। फिर विरहावस्था-प्रयुक्त वाक्यों का अर्थ तो. वे ही जानती हें। पहले इस 
व्याख्यां प्रसङ्ग में कहा गया है “अक्षण्वतां फलमिदं न परं विदामः. . .” (वेणुगीत, भाग० 
स्क० १०, अ० २१ । इसे श्रीमद्वल्लभाचायं ने फलाध्याय ही माना है ( ब्रजदेवियों की दृष्टि में 

श्रीमदनभोहन मुरलीधर का दर्शन ही नेत्रवानों के नेत्रवान्‌ होने कां फल है । कोई भळे ही स्वगं, 
अपवर्गे, कल्पवृक्ष आदि के दर्शन या प्राप्ति को नेत्रवत्ता या जप, तप का फल माने । परन्तु ब्रज- 
सुन्दरियाँ तो कहती हें-'आँखवालों का तो फल यही है । यदि इसके अतिरिक्त और कोई फल 
हो सकता है, तो बह्‌ अन्धों का ही होगा ।' 'अक्षण्बतां फलमिदम्‌” में 'इदम्‌' कहा गया हैं, जिसका - 
अर्थे ,सामने वर्तेमान' है, पर श्रीश्याम वृन्दावन में हें और गोपाङ्गना अपने भवनों में यह भावना 
कर रही हें, तंव श्रीकृष्ण उनके 'इदम्‌' के विषय कैसे हुए ? परन्तु इसका पर्यवसान इसीमें है 
कि ब्रजाङ्गनाओं के तीब्र संवेग-सञ्चालित भावना-परिपाक का यह फल है कि वह यञ्ञोदो- 
त्सङ्कलालित पूर्णतम पुरुषोत्तम श्रीकृष्ण उनके समक्ष वहीं हें, अतं: 'इदम्‌' कहा । 'अक्षण्वताम्‌' 
यह पद देहधारियों का उपलक्षण है, अतः ब्रजाङ्गनाओं के विचार से प्राणिमात्र के नेत्रं के लिए 
यदि कोई फल हो सकता है, तो यही कि उन्हें श्रीश्यामसुन्दर के मुखारविन्द का दर्शेन प्राप्त हो, 
अन्यथा नेत्र व्यर्थ हें । श्रवण भी व्यर्थ हें, यदि उन्हें उन श्रीभगवान्‌ के वचनामृत और वेणुरव का 
पान करने को न मिले । क्या वह घ्राण भी सार्थक कहा जा सकता है, जिसने एक वार भी: 
भगवान्‌ के चरणामृत-सौगन्ध्य का आस्वाद नहीं पाया । भगवत्‌-सेवा विमुख वाहुओं को कोन 
बाहु कहेगा ? वे सब व्यर्थ ही हैं, जिनसे भगवत्सम्वन्ध का ज्ञान नहीं होता । ब्रजाङ्गनाओं का 
तो स्पष्ट कहना है कि 'और कोई जाने चाहे न जाने; पर हम तो श्रीनन्दनन्दन के दर्शन को ही 
नेत्रों का परम फल जानती हें ।” अलौकिक साध्य साधन श्रुतिरूप है-,,धम जिज्ञासमानानां 
प्रमाणं परमं श्रुतिः? । वही वेद मन्त्रों की अधिष्ठात्री श्रुतिरूप ब्रजदेवियाँ यह कह रही हें । 
यदि वह्‌ तत्त्व श्रुति से अविदित है, तो भावुक कहता है-“भ्रवणयोरलमश्रवणिमंम . . . 
तमविलोकयतो नयने वृथा. . ।” महषि वाल्मीकि भी कहते हे-“थश्च रामं न पश्येत्तुरामो यं 
नाभिपश्यति। निन्दितः सर्वलोकेषु स्वात्माप्येनं विहगंति ।” आत्मा, बुद्धि, मन, इन्द्रियाँ 
कोसती हे-'हाय, किस दुष्ट से सम्वन्ध हुआ । किसके पल्ले पड़ीं, जो कभी भी एक वार भी 
उस दर्शनीय के दशन न मिले ।' यह ठीक है पर-“स्वयन्तदन्तकरणेनगृह्यते ।' वह तो निर्वृत्तिक 
अन्तःकरण से उपलब्ध होता है । वह तत्त्व तो बुद्धि से भी परे है, इन्द्रियों की वहाँ पहुँच ही 
कहाँ-“इन्द्रियाणि पराण्याहुः इन्द्रियेभ्यः परं मतः। मनसस्तु परा बुद्धिर्यो बुद्धेः परतस्तु सः॥'' 
परन्तु इर्द्रियाँ इससे सहमत नहीं, वे तो कहा करती हें-,हाय, हमारा जन्म उस दर्शनीय के दर्शन 
से सफल न हुआ, हम उससे वञ्चित रह गयीं, हमारा रोम-रोम उसके साक्षात्कार के लिए 
तड़पता है, हम व्याकुळ हैं ।' कोई भी ऐसा नहीं, जो उन्हें न चाहे । वनगमन के समय भगवान्‌ 
राम के भागे को साँप और बिच्छू जैसे विषेले जन्तुओं ने भी साफ कर दिया और उनके दशेन से 
अपने को धन्य समझा । एक और भी उक्ति है-'जाकर मन इन संग नहिं रांचा तेहि जग 
वञ्चित कीन्ह विधाता-।7 काँटे भी उनके लिए कोमल हो जाते हैं । प्रकृति का प्रत्येक परमाणु 
उनके'मिलन के लिएउतावला हो उठता है।: एक श्रुति द्वारा इस का पूणे समर्थन प्राप्त हैँ। वे 
अज्ञ हें, जो ग्रह कहते.हें-कि जो शुत में: नहीं,,बह हमारे यहाँ है ॥!..वस्तुत: जो. श्रुति में नहीं, 
«2 : 


३३० भक्ति-सुघा-~तृतीय खंण्ड 


वह कहीं भी नहीं । महापुरुषों, महाभक्तों ने वेद प्रतिपाद्य, वेदसार को ही अपनी 'वाणी' में 
कहा है .'पराज्चिखानि व्यतृणत्‌ स्वयम्भूः।' . . . . आवृत्तचक्षुः. . . ., ब्रह्मा ने इन्द्रियों की 
बाह्य वृत्ति बना दी, अतः वे बाहर ही देखती हैं, भीतर नहीं । यहाँ 'ब्यतृणत्‌” कहा, 'व्यरचयत्‌' 
- ही कह देते । ऐसा कहने में कुछ तात्पय है । व्यतृणत्‌’ हिसार्थक 'तृह' धातु का रूप है, जिसका 
अर्थ.हुआ 'हिसितवान्‌ ।' भाव यह कि ब्रह्मा ने इन्द्रियों को बहिर्मुख बना कर उनको मार डाला । 
बे बिलबिलाती हें, दुःखी हें । “प्रियवियोग सम दु:ख जंग नाहीं ।” मरण तो अच्छा, वियोगी 
तो इसे शौक से चाहते हैं । ब्रह्मा ने इन्द्रियों को दाब्दादि की ओर प्रवृत्त किया यह ठीक नहीं 
किया, क्योंकि ऐसा करने से वे तत्त्वमात्र के सर्वाधिक अनुभव से वञ्चित रह गयीं । इन्हें 
परमप्रज्ञा से, जो आन्तर दर्शन करती है, ईर्ष्या है । परतत्त्व का महत्व समझने पर ये रोती हें 
कि हाय, हमें प्रपञ्च में लगाया गया । ये इन सब को नहीं चाहतीं, ये तो पूर्णतम पुरुषोत्तम 
परब्रह्म परमात्मा श्रीकृष्णचन्द्र आनन्दकन्द का परिरम्भण ही चाहती हें। इस प्रकार चक्षु, 
श्रोत्र, घ्राणादि वास्तव में उस सर्वान्तिर्यामी सगण स्वरूप के ही दिव्य रूप, दिव्य शब्द आदि को 
चाहते हें, दुस्सस्कारवशात्‌ शूकर की बिष्ठा प्रवृत्ति की तरह उन्हें प्राक्त शब्दादि में स्वाद 
मिलता है । 
अतंएव कहा गया है-“निवृत्ततरषरुपगीयंमानाद्भवोषधाच्छो त्रमनोऽभिरामात्‌। 
क उत्तमश्लोकगुणानुवादात्पुमांन्‌ विरज्येत बिना पशुध्नात्‌॥” रुचमुच श्रीकृष्ण परमात्मा के 
चरित से कौन विमुख होगा ? वह तस्व महामुनि, भक्त, मुमुक्षु, यहाँ तंक कि विषयी का 
भी सेव्य है । “सुर्नाह विमुक्त विरक्त अरु विषयी । “विधयिन कर पुनि हरिगुणग्रामा श्रवण- 
सुखद अरु मन विश्रामा। 'वह गुणानुवाद अच्छा नहीं लगता केवळ पशुधन को, कसाई को महा- 
पापी को । परन्तु सदन कसाई को तो बड़ा अच्छा लगता था । अतः 'पशुघ्न' का अर्थ दूसरा है- 
अपगता शुक्‌ यस्मात्‌ सः, शोक-मोह-शून्यस्तस्वज्ञानी, तं हन्तीति अपशुध्नः' अर्थात्‌ महान्रह्म- 
निष्ठवधअन्य पातकवाले को ही श्रीहरिगुणानुवाद अच्छा नहीं लगता । परन्तु कितने ही ऐसे 
पापी भी श्रीहरिगुण-श्रवणमहिमा से मुग्ध और मुक्त हुए सुने गये हें, अतः 'पशुष्न' का अर्थ पशु 
जिस पर रख कर मार जाँय, वह काष्ठखण्ड अथवा पशु जिससे मारे जाँय वह दण्ड (पशवो हन्यन्ते 
यत्र यद्वा अनेनेति पशुष्नः शुष्ककाष्ठम्‌) है । अर्थात्‌ श्रीहरिकथा से कदाचित्‌ जड काष्ठ को ही 
विराग हो तो हो, पर इन्द्रियवान्‌ ऐसा कोई नहीं हो संकता । अतएव गोस्वामीजी ने कहा है-- 
“श्रबणवन्त अस को जगमांही।. . . यदि कोई है, तो वह दुःसंस्कारवश ही। बाकी सभी 
श्री कृष्ण परमात्मा को चाहते हें । इन्द्रियाँ रोती हें, कोसती हें-'पराञ्चि खानि व्यतृणत्‌ स्वयम्भू 
वे ,म्रियविथोग सम दुख जग नाहीं' समझती हें । 
यह जो प्रकृति के पदार्थमात्र में हलचल दिखायी पंड़ रही है, वह और कुछ नहीं, केवल 
इयामसुन्दर के मिलन की उतावळी है। सूर्य, चन्द्र, नक्षत्रमण्डळ, अणु-अणु जो अविश्रान्तं गति 
से दौड़ रहे हैं; इनका वही एकमात्र उद्देश्य है | प्रकृति का प्रत्येक परमाणु.इसंके लिए लालायित 

है। इसके प्राप्त होने पर तो सव को चञ्चलता विलीन हो जाती है । इसका एंक उदाहरण 
लक्ष्मी है-“चलापि यच्छोनजहाति यत्पदम्‌ ।'”' उस समय आनन्दमग्न सवे कूटस्थ की तरह 
होंगे । जिस समय मधुप मकरन्दपान में मग्न होता है, उस समय उसका गुञ्जारव समाप्त 
हो जाता है। अलिकुलमालासंकुल वनमालाधारी मुरलीमनोहर के दिव्य दर्शन होते ही सव 
आनन्दविभोर, शान्त हो जाते हें । ये सव दुःख उस के बिना है । हम 'रस' को सावरण रखते 
हैं। श्रीमद्वल्लभाचार्य ने “बर्हापीडं . . . (वेणुगीत) पद्य की व्याख्या में श्रीभगवान्‌ को 
उद्बुद्ध उभयविध श्रृङ्गार बतलाया है और 'कनककपिशम्‌' से पीत वस्त्र को उस (रस) का 
आवरण । अङ्ग को उस से समाच्छन्न रखा है। यह इसलिए कि भावुक जेसा देखेंगे, वेसा ही 
वर्णन करेंगे, उफान उसी का आयेगा । झरनों के सम्पकं से जल की तरह भावों में रस बढता है 
और फिर वह प्राणमथ, मनोमय, विज्ञानमय, आनन्दभयादि कोषों में परिपूर्ण होकर रोम-रोम 
में भरपूर होता है। जैसा अनुभव होगा, वेसा ही उद्गार होगा, उसी में 'रसाभास' भो 
होगा । भगवान्‌ का पीताम्बर माया है, दिव्य माया है, उनके सत्वादि विभिन्न रूप जैसे 
ब्रह्मदर्शन (ज्ञान) में माया प्रतिवन्ध है वेसे ही यह 'कनककपिश' वस्त्र है । माया की चकाचोंध 
में ही जेसे दुष्टि रक जाती है, वेसे ही भगवान्‌ के देदीप्यमान पीतवस्त्र में ही दृष्टि रह जाती 
है । इस प्रकार प्रभुविग्रह का साधारण वर्णन किया गया है । 

प्रकृत में जिस की प्रेप्सा के लिए तत्त्वमात्र उतावले हो रहे हें, उसके लिए यदि गोपाङ्ग- 
नाएंँ सर्वस्व त्याग करके उतावली हो रही हें, उस रसास्वाद के लिए व्यग्र हें, तो इसमें उनका 
क्या दोष है? उनका कहना है कि जब ये हीरा, मोती (कङ्कड़-पत्थर), जड़ भी श्रीहरि के 
उरःस्थल को छोड़ना नहीं चाहते, तब “का वा स्मरवशाः: स्त्रिय: ?”' तब कामकिड्करी 
आज्ञानम्‌ति हम स्त्रियां केसे उन्हें भुला सकती हें? हमारे मन, बुद्धि, अन्तःकरण, रोम-रोम 
में वे बसे हुए हें, हम उन्हें कंसे छोड़ें ? 

श्रीमद्वल्लभाचाय का कहना है कि सारे विधि-निषेध साधन में होते हैं, फल में नहीं, 
रसपान में भेद नहीं । रसिकों ने समझा कि जो तत्त्व इन्द्रियादि से अग्राह्य था, जो “स्वयं तदन्त ` 
करणेन गृह्यते” से व्यपदिष्ट हुआ, इन्द्रियों की विकलता दूर करने के लिये, उन की वाञ्छा 
की पूर्ति के लिए उन्हीं वाञ्छाकल्पद्वुम प्रभु ने अपना दिव्य रूप प्रकट किया और मानो कहा- 
'बाहुओ, मिल लो आँखों, देख लो, ।” जो प्रभु को इस कृपा का लाभ नहीं उठाते, वे वस्तुत: 
इन इन्द्रियों से कोसे जाते हें। इस प्रसङ्ग में महर्षि वाल्मीकि के ये शब्द विशेष अर्थवान्‌ 
हें-"यश्चरामं न. पश्येत्तु रामो यं नाभिपञ्यति। निन्दितः सर्वलोकेषु स्वात्माप्येनं 
विगहंति ॥ 3 

“अक्षण्बतां फंलमिदन्नपरं विदामः सख्यः पशूननु विवेशयतोययस्येः। वकत्रं ब्रजेशसुत 
योरनुवेणुजुष्डं' यर्वा निपोतमनुरक्तकटाक्षमोक्षम्‌ ।” गोपियाँ कहती हेँ--“सखियो, अपने 
सखाओं के साथ गायों को खिरक में भेजते हुए नन्दनन्दन के वेणुशोभितं सुख का जिन्होंने _ 

सानुराग दशन किया है, उन्हीं नेत्रवानों के नेत्र सफल हें। इससे बढकर उनकी सफलता हम 
तो नहीं समझती । 

हाँ, तो वे श्रुतिरूपा गोपाङ्गनाएँ “अक्षण्वतां फलमिदम्‌” के 'इदम्‌' को खूब जानती हैं । 
इसके अतिरिक्त नेत्रवालों के लिए उनकी दृष्टि में और कोई फल ही नहीं-'न परं विदामः: ।'” 
जो वेदसम्मतं नहीं, वह तो अवैदिक ही है । यहाँ गोपीरूपधरा श्रुतियाँ ही यह कह रही हें- 
'अनुरकतकटाक्षमोक्षपूवेक जिन्होंने ब्रजेशसुत श्रीवलराम तथा श्रीकृष्ण के मुख का सातिशय 
दशन किया है, उन्हें ही 'नेत्रवत्ता का फल मिला है, क्योंकि नेत्रों की फलवत्ता इसी में है।' इस 
प्रसङ्ग में ब्रजाङ्गनाए' बड़ी चुतुराई से वात कर रही हैं। वे 'ब्रजेश-सुतयो:'में द्विवचन भावगृप्ति 
के लिए देती हें, जिस से बलराम और कृष्ण दोनों का ग्रहण हो । परन्तु सहसा 'वक्त्रम्‌' एकवचन 
ही निकल जाता है, क्योंकि उनका तो अनुराग श्रीश्यामसुन्दर में ही है । पर कहीं उनकी देवरानी 
जेठरानी के कान में यह शब्द न पड़ जायें, इसलिए द्विवचन से छिपाती हें । वे ब्रज की नारियों की 
प्रकृति से परिचित हैं, वे खूब जानती हैं कि “बलिहारि करो ब्रज को बसिवो जहाँ पानी में आग 
लगावे लूगाई ।' श्रीश्या मसुन्दर के प्रेम को वे छिपाती हैं। कोई पूछे तो वे चटउत्तर दे दें कि 'हम 
तो व्रजपाळ क प्रति राजभकितं प्रदशन कर रही हें।” इन सब भावों से 'सुतथो:' द्विवजन बोलती 
हें। परन्तु जबतक श्रीश्यामसुन्दर का मुखचन्द्र सामने नहीं, तभी तक यह बनावट छिपी है 
और भावमहासागर शान्त है । पूर्णचन्द्र के दर्शन होते ही सागर की मर्यादा भङ्ग हो जाती है। 
यह प्राकृतं पूर्णचन्द्र जलसमुद्र के हृदय से उदित हुआ है और वह अप्राकृत श्रीकृष्णचन्द्र इसी 
ब्रजाङ्गनाओं या श्रीबृषभानुनन्दिनी के हृदयमहाभावसमुद्र से आविर्भूत होता है । भहाभावसमुद्र 
जबतक शान्त रहा, तबतक सर्वविध गोपन, सर्वविध विवेचन, पर ज्योंही श्रीश्याममुखचन्द्र का 
ध्यान आया कि बस भावसमुद्र उमड़ पड़ा-छिपाने की सब चालें भूल गयीं, 'वक्‍्त्रम्‌' एकवचन 
मुख से निकल पड़ा । जबतक भावमहासमुद्र में जवार-भाठा नहीं आया, तबतक लोक वेद सब की 
मर्यादा सुरक्षित रही, फिर नहीं । (ब्रजेशसुतयोवक्त्रं येनिपोतम्‌, अक्षण्वतां फलभिदमेव) वे 
` 'दर्शन' नहीं कहतीं, क्योंकि यह मोटी बात है, स्थूलदशिता है। यहाँ तो कहा 'निपीतम्‌' जिसका 
सुधासभुद्र, का भी समवगाहन करना है । इतने कुशळ, सजीव नेत्रपुटों के सामने सुवण, हीरक 
आदि के. पात्र तुच्छ हें । ये' इसी पूर्वानुभव से हरिणी क प्रति, “तन्वन्दृशां सखि सुनिर्वृत्ति- 
मंच्युतो वः” कर रहीं हें। 'अनुरवतकटाक्षमोक्षम्‌ में दो भाव है-यह मुखचन्द्र अनुरागियों 
के कटाक्षमोक्ष का स्थान है अथवा अन्रक्तोंको ओर सानराग कटाक्षमोक्ष का स्थान है अथवा 
अनुःरक्तों की ओर सानुराग कटाक्षमोक्षण.को क्रिया जिसमें हो रही है, वह है। अथवा उस 
अवसर पर गोपाङ्गनाएँ कहती हें--'सखि! दर्शन करने कैसे जायं, कुललज्जा मुखचन्द्र का 
दशन नहीं करने देती।' दूसरी कहती है--चलो किसी निकुझज में छिपकर 'दशेन करेंगी ।' 
इस पर भी एक तीसरी का तक उठता है-'क्या वे मोहन अपने श्रूकुंटिकोदण्ड तांनकर तुग्हारी 
लज्जा को कहीं फेंक न देंगे ?' यह तो.एक मुखचन्द्र के दर्शन को भावकल्पना हुई । यहाँ तो 

प्रिया-प्रियतंम दोनों विराजमान हें | इन्हें भी अकेले मुख-चन्द्रदशेन में वाधा है, अत: सम्मिलित 
दर्शन चाहती हें । "वहाँ भी 'ब्रजेशसुतयो:' कहा गया है। 'सुतयो:' में सुता और सुत दो हें, 
क्रजेश वृषभानु वावा और ब्रजेश नन्दबावा, दोनों के पुत्री और पुत्र श्रीराधा-कृष्ण का दंशन 
अभिप्रेतं है । मुखत्व से मुख में एकवचन कहा गया है । ब्रजाङ्गनाओं के भावमहावायु ने गोर्‌- 
इयाम समुद्र को एक कर दिया और सम्मिलित दर्शन करके कृतार्थ हो गयीं । भाव यह कि 
जिन्होंने सम्मिलित दशन किया, वे ही कृतार्थ हुए, शेष तो मोरपद्क को तरह व्यर्थ ही रहे । 
व्रजाङ्गना कहती हें-'अतः हे एणपत्नि !- तुम्हारे नेत्रों से, तुम्हारे चेत्रों. में छुछक रही 'इस 
सुनिर्वृत्तिसे यह निश्चित है कि तुम्हें युगल सरकार का अवश्य दशन हुआ है, हम इस वस्तु 
को खूब समझती हें, तुम हम से छिपा नहीं सकती । शीघ्र बताओ, वे श्रीऱयामाश्याम किस 
ओर गये हें ?” 
इस प्रकार श्रीव्रजेन्द्रनन्दन को ढंढती हुईं गोपाङ्गनाएँ लताओं से, वृक्षों स, भूमि से 
से पूछती फिरती हें। हरिणाङ्गना को देखकर तो उनकी प्रश्‍नपरम्परा,- उनकी. जिज्ञासा, 
उनकी श्रीकृष्णविधयिणी स्मृति उद्वेल महानदी का अनुकरण करने -लगी है । वे उसे - सकल- 
दुःखहारिणी हरिणी मान रही हैं । उन्हें विश्‍वास हो गया है कि-इस हरिणी ने हमार प्रiणघन 
“को अवश्य देखा है । तभी तो इस के नेत्रों में यह इयाम छवि, यह इय।मलता, चञ्चलता आदि 
उपलब्ध हो रही हें । गोपाङ्गना-समूह में मानिनी गोपियां परस्पर कहती हें-'वे यजोदानन्दन 
सदा तो हमारा मान मनाते रहे, पर अब क्या हो गया जो हम सब पूछतीःफिरती हें, आकुला 
हें और वे मिलते तक नहीं । पहले वे हमें ढूंढा करते थे, हमारा मान मनाते थे, पर आज हमारी 
सुधि तक नहीं; लेते-हम कितनी बहाल हें। इस पर कोई: कहती है-'कयाचिद्‌ धूर्तया नीतः 
अर्थात्‌ कोई धूर्तं सखी उन्हें बहकाकर ले गयी, अन्यथा वे एसे नहीं हें ।' इस समय उनको घ्राण 
ने कुन्दमाला के जो कान्ताङ्गसङ्गकुचकुंकुमरञ्जिता थी, सोगन्ध्य का अनभव-कियाः। 
वे कहने लगीं-अब तो वह बात स्पष्ट हो गयी, देखो यह कुन्दभाला को सुगन्ध आ रही है, यह 
केवल भाला की ही सुगन्ध नहीं, किन्तु उस धूर्ता के अङ्ग में लगे कुकुंभ का भी इस में समावेश 
है । ` सखियो ! वेतो स्वयम्‌ हमें छोड़कर कहीं जानेवाले नहीं थे, अवश्य किसी धूर्ता ने ही उन्हें 
फंसाया है ।-दूसरी कहती हैं-'सखि! देखो वे श्यामसुन्दर बड़े छलिया हें, वास्तव में वे किसी क 
नहीं । अपने सुन्दर शरीर को दिखाकरं उन्होंने केबळ तुम्हारे नेत्रों को सुर्निवृत्ति, सानन्दा 
सम्पादितं की है । इससे वे तुम्हें आकांक्षा या मोह में डाल गये । उनके त्रिलोकमनोहर दशन 
तुम्हारे नेत्र अवश्य सफल हुए, उनमें उनका वह त्रिभङ्ग-ललित छवि अवश्य बस गयी, पर मन 
नहीं भरां, हृदय-तरसता रह गया । सुन्दर वस्तु के दर्शनमात्र से तृप्ति नहीं होती। दशंनाभाव 
में उस:के लिए 'उत्कट - उत्कण्ठा. बनी रहती है। : एक -उग्ररचि जागरित. हो जाती -है। 
कथञ्चित्‌ दर्शन की अभिलाषाः पुरी होने पर वे कहीं हृदय में बस गये, 'तो-फिर उन प्रियतम 
प्राणनाथ मुरलीमनोहर इयामसुन्दर के स्पशे, परिरpंभणादि की लालसा सुस्थिर हो जाती है 

'और मन होता है-इन्हें अन्तरात्मा में रोम-रोम में बसायें ।' क्षणभर में ब्रजाद्गनाएँ हरिणी की 
ओर झुककर कहती हें-'सखि मृगाङ्कने, वे तुम्हारे नेत्रों में अपनी छवि वसाकर चले गये होंगे, 
क्योंकि तुम्हारे नेत्रों में उन की इयामलता आदि स्फुट ही प्रतीत हो रही है। उनका यही काम 
हैं। हम उन्हें खूब जानती हैं । वे कुलपति हैं, ्रजाङ्गनायूथ के पति हैं वे कुलपति होकर भी 
एक प्रेयसी के रसवश होकर हम सत को छोड़कर उसी के साथ हो लिये । यह कुंकुममिश्चित 
कुन्दमाला को सुगन्ध ही इसका प्रमाण है ।' इस समय ब्रजाङ्गनाओं के प्रेम-पयोधि में ईर्ष्या की 
लहर उठ आयी । वे कहने ळगीं-'यह्‌ देखो अन्याय, 'कि संवेका कान्ता न वयम्‌' क्या वही 
एक उनकी कान्तं है, हम नहीं ; जो हमें छोड़कर उस के सांथ चले गंये ? जो उन्हें वहकाकर 
ले गयो । वही प्रेयसी है, हम नहीं ? तुम साक्षी हो हरिणी, देखो यह कुलपति का कैसा अन्याय 
है।' मानिनी ब्रजाङ्गनाओं की ओर से ये भाव हें । 
इसके अतिरिक्त जो श्रीवृषभानुनन्दिनी की शुद्ध प्रेष्ठतम सखी हें, उनके वे ही भाव हें 
कि हे कृष्णसार सती, तुम धन्य हो, तुम ने युगलसरकार के दर्शन किये हें, उनके सम्मिलितं 
स्वरूपदशन स तुम्हारे इन नेत्रों को सुनिव्‌ त्ति हुई है-परन्मानन्द की प्राप्ति हुई है। तुम प्रेष्ठसखी 
हो, श्रीवूबभानुनन्दिनी की अन्तरङ्गा हो । तुम्हारे नेत्रों की प्रसन्नता से मालूम पड़ता है, अवश्य 
तुमने उन श्रीराधामाधव के. यहाँ कहीं अभी दशन किये हें। सखि, हम तुम्हारी बड़ी कृतज्ञः 
होंगी, हमको भी उनका पता दो। प्रकृति पद्यान्तर्गत 'कान्ता' पद की व्युत्यत्ति की जाती है कि 
'कस्य सुखस्य अन्तः सिद्धान्तो यस्यां सा अर्थात्‌ जिसमें अनुरागात्मक या आनन्दात्मक सुख का 
अन्तं है वह 'कान्ता' है। तात्पर्य यह कि ब्रजेन्द्रनन्दिनी श्रीराधा ही सुखसिद्धान्तरूपा हें। 
सुख क्या हैः? तो यदि वादि-प्रतिवादीनिर्णीत सिद्धान्तं ही सुख है । ब्रह्मानन्द सुख है अथवा 
स्वर्गादि सुख है, इसका अन्तिम सिद्धान्त श्रीवृषभानुनम्दिनी ही हें, परमानन्द में रहनेवाला 
माधुर्यंसारस्वेस्व वही हैं । अथवा 'कस्य सुखस्य अन्तः पर्यवसानम्‌ यस्यां सा 'कान्ता' अर्थात्‌ सुख 
की बढते-बढते अन्तिमावस्था पराकाष्ठा जहाँ हो, वह तत्व कान्ता है और वही श्रीराधा तत्त्व है। 
श्री राधास्वामी मत वाळे कहते हें कि 'वेदिक,पोराणिक लोगों को केवल १४ लोक मिले, 
पर हमार स्वामी १८ वें लोक में विराजमान हें।' कल्पना करने में क्या लगता है ? एक राजा 
को कहानी का बड़ा शोक था, वह एसी कहानी सुनना चाहता था, जिसका अन्त न हो और इनाम 
भी उसे देना चाहता था, जो बे-अन्त॑ कहानी कहे । बेचारे सब परेशान होकर चले जाते थे, 
आखिर कितनी लम्बी कहानी होती । एक ऐसा कहानीकार उसे मिल गया। उसने कहना 
शुरू किया-'एक बड़ा भारी जङ्गल था। उसमें एक बहुत बड़ा वृक्ष था, उसमें बड़े-बड़े असंख्य 
पत्र थे, एक-एक प्रत्र पर कई-कई पक्षी रहते थे, उनमें से एक उड़ा फुर दूसरा उड़ा फुरे । राजा 
जंब पुछता-'फिंर क्या हुआ?” तो कहानीकार कहं देता 'फुरे'। इसे तरह और 'फुरं' के 
चक्कर में बहुत समय निकल गया । राजा ने खीजकर कहा-'आगे क्या हुआ ?' कहानीकार ने 
कहा-हुजूर सब पक्षी उड़ लें, तंब तो आगे कहानी चले : $ त | 

अतः हमारे दार्शनिक एक वात पर निर्णय करते हें वाचस्पति को मति भी सुख को 
कल्पना करने में थक जाय, बह्‌ नित्य निरतिशय-सुखास्पदा नित्यनिकुंञ्जेइबरी श्रीराधा हें । 
अतएव 'कस्य सुखस्य अन्तो यस्याम्‌” यह सङ्गत व्युत्पत्ति है । इन कान्ता श्रीव्रजेन्द्रनन्दिनी के 
मङ्गलमय श्रीअङ्क के सङ्ग से श्रीदयाममुन्दर की कुन्दमाळा रग गयी । वह कुंकुम था-केसर 
थी-जिससे वह रंग गयी । यह कुंकुम क्या है? भावुक कहते हे-श्रीवृषभानुनन्दिनी क हृदय 
में निवास करनेवाला श्रीकृष्णविंबयक जो भहाभावरूप अनुराग है, वही उनके कनककली- 
सदृश मनोहर स्तनमण्डल में भी है । अर्थात्‌ कुंकुम-अनुराग स्थानीय है । यहाँ बिना समझे लोग 
सूखी कुतर्क करते हें। वस्तुत: श्रीकृष्ण मं-'कृषिर्भूवाचकः शब्दः नइच निर्वृत्तिवाचकः 
तयोरंक्यं पर ब्रह्म कृषण इत्यभिधीयते ।' इसके द्वारा विनिदिष्ट परब्रह्मरूप श्रीकृष्णतत्त्व में 
श्री राधा और श्री कृष्ण-दोनों आ जाते हैं । वह संत्ता, महासत्ता रूप हैं, जिसके बिना सब असत्‌ 
है, उसी स्वध्रकाश सत्‌ से सब की सत्ता है, वहो “कृष्ण” हें, इसमें णकार निर्वृत्ति या आनन्द का 
द्योतक है, तथा उनमें रहुनेवाला आनन्द ही श्रीराधा हें। आहद की अन्तरात्मा आनन्द, 
और आनन्द की अन्तरात्मा आह्लाद दोनों एक तत्त्व हें, भेद नहीं। इस प्रकार श्रीराधा-कृष्ण 
उभय, उभयभावात्मा और उभय उभय-रसात्मा है । यों कान्ता के हृदय-ह्वद में जो पूर्णानुराग- 
महाभाव है, वही सुवर्णंसदूश स्तनमण्डल और वाहय कुंकुम के रूपमें अभिव्यक्त होकर शोभा 
बढ़ाता है । महाभाव ही कुंकुम है, उस से कुन्दमाला रंग गयी है। विशुद्ध अनुराग से माला 
रंगी गयी है। उसी का सौगन्ध्य ब्रज में फेला है। जिन्हें प्रभु की अनुकम्पा से दिव्य घाण 
मिले, वे उसका अनुभव कर सकते हें। पद्यमें 'वाति' वर्तमान काल है । आज भी व्रजमें वही 
गन्ध विस्तीर्णे है पर प्रभु की कृपा से ही सूंघने को मिलता है- 

“कान्ताद्गसङ्भकुचकुकुमरञ्जितायाः कुन्दस्रजः कुलपतेरिह वाति गन्धः।' 

जो गोपाङ्गनाएँ भगवान्‌ के अन्तरङ्गस्वरूप से परिचित हे, ये विप्रयुवता नहीं हें, पर 
जो अन्यान्य मध्या, मुग्धा, प्रगल्भा आदि हैं, उनका साथ देने के लिए वे भी इ्यामसुन्दर को ढूंढती 
हैं। हरिणी से इन सब ने बहुत पुछा, कितने ही अन्तरङ्ग रहस्य उसे बतलाये, पर वह न पसीजी, 
उसने उन्हें कुछ नहीं बतलाया । तब उससे उन्हें निराशा उत्पन्न हो गयी और उसी में ईर्ष्या 
भी । उनमें से एक कहती है-'पहले तो यह कृष्णसार की (कुष्ण ही है सार जिस का-ङ्गष्णः 
सारो यस्य सः-) अर्थात्‌ कृष्णभक्त हरिण की पत्नी थी, फिर वह कृष्णपत्नी हों गयी । अब वह 
इससे सापत्न्यभाव रखती है । इसीलिए उनका पता नहीं बतलाती ।” दूसरी कहती है-“सखि ! 
यह्‌ बात नहीं है, उन मनमोहन इयामसुन्दर ने अपने भ्रुकुटीरूप कामकोदण्ड को तानकर कटाक्ष 
शर से इसे विद्ध किया है। इसका हृदय उससे विह्वल हो गया है, केवल इसके नेत्रों में श्री३याम- 
छवि बसी है। अंतः हृदयशून्या होने से यह बेचारी हमारे वचनों को सुन नहीं रही है । चकित॑- 
दृष्टि, विह्वलहृदया वह हमारे प्रश्‍नों का क्या उत्तर देगी।” तीसरी कहती है-“अभी तो 
यह मनोहारिणी--थी, पर अव सुखहारिणी है, इससे. अपनी: आशा पूर्णे -न होगी: चल 


३३६ भक्ति-सुंषा=न्तृतीयं खण्ड 
किसी और से पता ले ।” इस प्रकार वे श्रीकृष्णविरहिणी ब्रजदेबियाँ जड,: चेतन; पशु-पक्षी, 
लता, वृक्ष सभी से अपने घ्राणधन घंनश्याम का पता पूछती फिरती हूँ । इससे सूचित करती 
हैं कि प्रेमी किसी से भी अपने प्रियतम को पूछ सकता है। उसे स्वभावसे ही यह आशा 
बनी रहती है कि कदाचित्‌ इन में से कोई बता ही दे । 'आनन्दवृन्दावनचम्प' में इस भावका खूब 
वर्णन किया है। 
श्री कृष्णान्वेषण करती गोपियों को कहीं तमाल का वृक्ष देख पड़ा, उसके दर्शेन से उनकी 
श्रीकृष्णस्मृति नवीन हो गयी। उस इयामल तमाल को देखने से उन्हें तमालश्याभ मञ्जुल 
मुरलीमनोह्र स्मरण हो आये, वे उस तमाल को अपने मोहन का सखा मानती हेँ। अगाध 
प्रेम से गद्गद होकर उससे कहती हँ-“सखे ! मालूम पड़ता है कि हमारे हृदय और तुम्हारी 
कान्ति के चोर इयामसुन्दर ने अभी-अभी तुम्हारा आलिङ्गन किया है, -तभी तो ये तुम्हारे 
कोमल पल्लव.अपंनी अरुणिमा के व्याज से तुम्हारे अनुरक्त हृदय का पता दे रहे हैं । बताओ 
तुमने उन्हें किधर जाते देखा है!” उसे अपने प्रदन का उत्तर न देते देख ब्रजाज्भनाएँ यह कहती 
हुई आगे -बढ जाती -हेँ--“सखियो ! . इसकी . वेदनां तो - श्रीशयामसुन्दर के आलिङ्गन से 
शान्त है, अतः यह दूसरे को वेदना. को क्या जाने ।'” _. 
आगे जाति (चमेली) को.लता मिल गयी । उससे..कहती. हें-"तुम स्वभावसरला 
हो, तुम्हारे मुकुल पर श्रीश्यामसुन्दर ने यह नखक्षत किया है, अतएव वह अरुण है ।'” 
आगे वे आम्र के नवकोमल'अरुण पल्लव को देखकर कहती हें-“सहंकार ! अथर्य 
हमारे प्राणधन ने अपने नखों से तुम्हारा .लुञ्चन किया है, तभी तो दुग्ध के रूप में ये तुम्हारे 
आनन्दाश्र वह रहे हें । उनका पता देकर जरा हमें भी अपने आनन्द में सम्मिलितं करो ।” 
“ब्राहुं प्रियास उपधाय गृहीतपद्मो रामानुजस्तुलसिकालिकुलँमंदान्धः । 
अन्वीयमान इव वस्तरवः प्रमाणं कि बाभिनन्दति चरन्प्रणयादलोकेः ।।” 
ब्रजाङ्गनाओं का यहाँ बहुतों से प्रश्‍न है-“हे वृक्षो ! क्या इस: ओर मोहन पधारे हें 
तुमने उन्हें देखा है ? ”” 'वे किस रूप में इधर आये होंगे, इस पर कहती हे-“अपना एक वाहूं 
प्रिया के स्कन्ध में उपधान (तकिया) के समान रखकर दूसरे में कमल का पुष्प लिये इधर 
आये हें, अर्थात्‌ वामाङ्क में श्रीवृषभानुनन्दिनी हें, अतः वामवाहु को उनके स्कन्ध पर स्थापित 
किया है और दक्षिण हस्त में नील कमल ग्रहण कर रखा है । अपने कम्बुकण्ठ में उन्होंने तुलसी 
को माला पहन रखी है। उसके मधुलोभ से मदान्ध भ्रमरवृन्द उन्हें घेरे हुए हें उनको हटाने 
के लिए ही उन्होंने हाथ में कमल ले रखा है । अथवा तुलसी की माला श्रीवृषभानुनन्दिनी'ने- 
धारण कर रखी है, उसके पीछे भ्रमर दोड़े आ रहे हें, उनको हटाने के लिए ही मानो श्रीनन्दनन्दन 
ने कमल ग्रहण किया है । इस रूप में वे इधर पधारे हें। हे वृक्षो! कया अपनी झुकी शाखाओं 
. से किये गये आपके प्रणाम का अपने प्रेमावलोकन से उन्होंने अभिन्नन्दनत किया है ? ” ब्रजांङ्गनाएँ 
भानो देखे रंही हे-वृक्ष अपने फूल, फल, पल्ऴवों से भूमि.का: स्पर्शंकर रहे हें-- /.,. `: ५7 

“अहो अमी देववरामराचितं पादाम्बुजं ते सुमनःफलाहंणम्‌। ` 
नमन्त्युपादाय शिखाभिरात्मनस्तमोपहत्ये तरुजन्म यत्कृतम्‌ ॥ 
(भा० १०।१५।५) 
यह्‌ देख कर ब्रजाङ्कनाओं ने कहा-“ये इसी अपने फूछ-फलादि के उपहार को लेकर 
पल्ळवों, उपशाखाओं से श्रीकृष्ण परमात्मा का अभिनन्दन कर रहे हैं, उनके पादरज को लेने के 
लिए झुक कर भूमि का स्पर्श कर रहे ब्रजाङ्गनाएँ सोचती हें-“ये प्रणाम कर रहे हें। यदि 
प्रभु ने इनका अभिनन्दन किया होता, तो ये उठते, पर ये उठ नहीं रहे हें, अपनी शाखाओं से 
वैसे ही झुके हुए हें, अतः माळूम होता है कि बे मुरलीमनोहूर यहीं कहीं हें वे इनका जब तक 
अभिनन्दन नहीं करेंगे, तव तक ये एसे ही रहेंगे ।” . ब्रजाङ्गनाएँ कहती हें--“परन्लु, हे तरुओ ! 
कया वे तुम्हारा अभिनन्दन कर रहे हैं ? 'कि वाभिनन्दति' बात यह है कि उन्हें तुम्हारे प्रणाम 
के उत्तर देने का--कृपा करने का-अवकाश ही नहीं, क्योंकि वे कान्ता के सङ्ग में पड़े हें, उनकी 
तुम सरीखे साधुओं पर दृष्टि ही वहाँ ? वे तो कुन्दमाळा के गन्ध में रमे हें । 
यदि वृक्ष कहें कि “नहीं, इस ओर तो वे सदा आते हें और हमारा अभिनन्दन करते 
हैं, फिर तुम ऐसा प्रश्‍न क्यों करती हो ?” इस पर ब्रजाङ्गनाएँ कहती हें-“तुम तो साधु हो, 
भोले हो और वे रामानुज हेँ- (रामस्य-वारुणी-पानमत्तस्य अनुजः) वारुणी का पान करके 
मतवाले रहनेवाले बलराम के छोटे भाई हें । उनके साथी भी मत्त ही हें-व हें तुलसी के मकरन्द 
पान से मत्त हुए भौंरे । जो मत्तों के अनुज हें और जिनके साथी तक मत्त हें, वे तुम जैसे साधुओं 
के प्रणाम का उत्तर दें यह असम्भव है । फिर वे सम्भोगश्टरङ्गरवशात्‌, शेथिल्यात्‌ प्रिया के 
स्कन्ध पर हाथ धरकर, मुख से मुख मिला कर चलते हें, इसमें विघ्न पहुंचानेवाले भ्रमरों को 
नील कमल से हटा कर वे प्रिया की सेवा में लग हें । वृक्षो ! तुग्हारा उन्हें ध्यान भी वहाँ. ? ” 
इस पर मानो वृक्षों ने कहा-“नहीं, नहीं गोपाङ्गनाओ ! वात एसी नहीं है, तुम भ्रम में पड़ी 
- हो, वे अपनी प्रिया को हमारी शोभा दिखाने के लिए ही इधर पधार हैं ।” वृक्षों के इस अनुकूल 
तर्के पर वे कहती हें-“तुम जड हो, उनकी वात को समझ नहीं सवते, उनके इधर आने का 
कारण हमसे सुनो, वे तो मदान्ध तुलसिकालिकुल (तुलसी पर मेंडरानेवाले भौंरों के झुण्ड) से 
उद्विग्न हुई श्रीप्रियाजी के सान्त्वनाथे नील कमल से उन्हें उड़ाते हुए इधर आये हें। उन्होंने 
'यह सोचा है कि ये भौंरे इन वृक्षों में भटक जायेंगे अथवा इनके फूलों में रम जायेंगे और प्रियाजी 
को न सतायेंगे, इसलिए इधर पधारे हें । अस्तु, हे.तरुवरो ! जाने दो इस विवाद को । इससे 
यह तो निविवाद सिद्ध हो गया कि आपने श्रीश्यामसुन्दर को यहाँ देखा है, वे प्रियाजी के साथ 
बिहार करते इधर पधारे हें, तो हम पर इतनी कृपा करो, वतलाओ अब वे कहाँ हें ? ” 
कुछ महानुभावों का कहना है कि वे यह समझती हैं कि ये वृक्ष श्रीराधा-क्कष्ण से लालित- 
पालित हें । वे स्वयं अपने हाथ से इनका लालन करते हें, इससे ये रोमाञ्चवान्‌ हें और अतएव 
ये अन्तरङ्ग भी हें। गोपाङ्गनाओं को इनसे. श्रीदयामा-श्याम के दशनों को सम्भावना है, 

अतः पूछती हें-"क्या आपके प्रणाम का अभिनन्दन करते हुए श्रीदयामा-इयाभ इस ओर से 
निकले हें ? ” 
श्रीब्रजदेवियों ने पहले एक-एक वृक्ष, लता, पशु, पक्षियों से श्रीश्यामसुन्दर की स्थिति 
पूछी । अन्त में उन्होंने समस्त तरुओं से एक साथ पूछा । वे तरु सुमन-फलभार से विनम्र हो 
रहे थे, भूमि का स्पशं कर रहे थे, उनकी दाखा-उपशाखाएं झुकी हुई थीं । तरुओं को उस मुद्रा 
से गोगाङ्गनाओं ने निश्‍चय किया कि वे श्रीनन्दनन्दन को उपहारसहित प्रणाम कर रहे हैँ । 
साथ ही उनके मन में इस कल्पना ने भी स्थान पाया कि श्रीमोहन यहीं हैं, कहीं गये नहीं, क्योंकि 
ये तरुवर प्रणामार्थं अभी झुके ही हुए हें और श्रीप्रभु ने अभी इनके प्रणाम का उत्तर नहीं दिया, 
इनका अभी अभिनन्दन नहीं किया, अतएव ये झुके ही हें। ब्रजदेधियाँ इस स्थिति में उनसे 
प्रशन करती हे--' 
“बाहुं प्रियांस उपधाय गृहीतपद्मो रामानुजर्तुलसि,-कालिकुलेर्मदा्धेः 
अन्बीयमान इह वस्तरवः प्रणामं कि वाभिनन्दति चंरन्‌ प्रणयादलोके: ।।” 
(भा० स्कं० १०, अ० ३० ; १२) 
हैं तरुओ ! वे श्रीबलराम के भैया, जिन्होंने एक हाथ में कमल धारण कर रखा है 
और दूसरा हाथ अपनी प्रिया के कन्धे पर रखा है तथा तुलसी की सुगन्धि के लोभ से कितने ही, 
मदान्ध भौरे जिनका पीछा कर रहे हैं, क्या प्रेमपूवक तुम्हारी ओर देखकर उन्होंने तुम्हारे प्रणामं 
का अभिनन्दन किया ? क्या तुम्हारे फल-पुष्प के उपहार की ओर दृष्टि भी डाली ? हम तो 
समझती हैँ नहीं, क्योंकि उन्हें अपनी प्रिया को ललित गतिं के अवलोकन से ही अंबकाश वहाँ ? 
(इसीके पोषणार्थं श्रीकृष्ण का साक्षात्‌ नाम न लेकर ब्रजाङ्गनाओं ने 'रामानुजः' नाम से यहाँ 
उनका सङ्केत किया है) 'तरुओ !. वारुणीपान करके प्रमत्त रहनेवाले दाऊजी के ये छोटे भाई 
हें, वे वारुणीपान से मत्त हैं तो ये श्रीवृषभानुनन्दिनी की रूप-लावण्यवारुणी का पान करके प्रमत्त 
' हैं। तरुओ ! इनके पीछे जो ये मतवाळे भौरे भागे आ रहे हें, इससे यह भी स्पष्ट हो गया कि- 
इनके साथी भी इन्हीं की तरह प्रमत्त हें । ऐसी दशा में तुम्हारे जैसे साधुओं का अभिनन्दन 
: करने के लिए उन्हें अवकाश कहाँ ? इसके अतिरिक्त वे अपनी प्राणेश्वरी के कन्धे पर अपना 
वाम बाहु स्थापित कर अर्थात्‌ उसे ही उपधान बना कर दक्षिण हस्तगत नील कमल से उन 
भौंरों को हटा रहे हें, जो श्रीराधामुखाम्भोज-माधूयं के महालोभ से चारों ओर मॅंडरा रहे हें । 
इस प्रकार वे अपनी प्राणेश्‍वरी की सेवा में तत्पर हें। उन्हें तुम्हारे प्रणाम को देखने का अवकाश 
ही नहीं हैँ ।' जसे 'एणपत्नी” के प्रति परमप्रे्ठ सखी को उक्तिं थी, उसी तरह यह भी उवित है । 
इन सखियों ने इन वृक्षों के यथार्थ स्वरूप को समझा है, ये जानती हें कि ये तरु नित्य- 
निकुङज-लीला के प्रेक्षक हें और इन्हें अवश्य ही श्रीरासेश्‍वरी के साथ श्रीरासविहारी का दर्शन 
हुआ है । अतएव पूछती हें-'हे तरुओ ! तुम्हारे इस सोपहार प्रणाम को, जो तुम इतनी देर 
से कर रहे हो, बया उन्होंने देखा और उसका अभिनन्दन किया ? तरु यदि यहं कहें कि 'सखियो ! 

क्यों न वे हमारे प्रणाम का अभिनन्दन करेंगे ?' तो इस पर व्रजाङ्गनाओं का कहना है कि 
इसीलिए कि वे अपनी श्रीप्राणेशवरी की सेवा में संलग्न हें । 

यहाँ ,ठुलसिका' पद वृन्दादेबी का बोधक है और 'आली' से उनकी सखियों का ग्रहण 
है । इसके अतिरिक्त नित्यनिकुञ्जेइवरी श्रीजी की प्रेष्ठ सखियों और श्रुतिरूपा आदि सखियों 
का भी इसमें ग्रहण है। एसी परिस्थिति में वहाँ श्रीयुगलकिशोर ही अकेले नहीं हें, किन्तु ये 
सत्र सखियाँ भी सेवा में उपस्थित हें । फिर भी स्वयं श्रीलालजी ही श्रीजी की 'समर-निवारणादि 
सेवा में रत हें, ऐसा क्यों ? इसका कारण यह है कि अलिकुलसहित वृन्दादेवी आदि श्री प्रिया- 
प्रियतम के प्रेमोन्माद में स्वयं उन्मदान्ध हें । जैसे प्रिया-प्रियतम परस्पर के अपूव अनुरागरसं- 
सिन्धु में मग्न हैं, वेसे ही इनको इस मधुर स्थिति के अवलोकन से सखी-संमूह-सहित श्रीतुलसी 
आदि भौ प्रिया-प्रियतम के अनुरागरससिन्धु में निमग्न हैँ । गोपाङ्गनाएँ पूछती हें-'तरुओ ! 
क्या इपी अवसर पर आप लोगों को भी उनके दर्शन का सौभाग्य प्राप्त हुआ है और उस प्रेममरन 
अवस्था में ही क्या आप लोग भी निस्तब्ध खड़े हें ?' 

इस “बाहुं प्रियांस' पर कई महानुभावों के कुछ और भी भाव हें । उनके भावानसार 
प्रिया-प्रियतम को यह सुरतान्त स्थिति है। 'प्रियांसे' यह सामीप्य में सप्तमी है । श्रीलालजी 
अत्यन्त सुकुमारी श्रीप्राणेशवरी के शेथिल्य को संभालने के लिए अपने वाहु से उनके वाहु-अंस को 
सहारा देते हुए चल रहे हें तथा श्रीजी के मुखाम्भोजमधुलोभी भ्रमरों को, जो उनके समीप 
मडरा रहे हें, अपने दक्षिणहस्तगत नील कमळ से हटा रहे हें । 

रामानुजः में ,रामानुगः' की अनुसारिणी व्युत्पत्ति करके एक भाव यह भी है कि 
'रामामनुगच्छति रमयति या, सा रामा श्रीवृषभानुनन्दिनी ।” रामा अन्य गोपी भी हैं, पर 
श्रुतिमुनिरूपा आदि स्वयं श्रीमदनमोहुन में रमण करती हें । अतएव 'झआत्मारामोऽप्यंरी रमत? 
कहा गया है। यहाँ प्रेरणा में 'णिच्‌' प्रत्यय है ।' 'स्वयं रमण किया” यह इसको अर्थ नहीं, 
अपितु 'रमण कराया” यह अर्थ है। इसी तरह प्राणसखी, प्रेष्ठसखी, नित्यसखी आदि भी 
श्रीकृष्ण में तो रमण नहीं करतीं, पर युगलमृत्ति में रमण करती हें । इन सखियों में उत्तरोत्तर 
तत्सुख-सुखित्व का ही भाव होता है, इनकी रमण॒वस्तु केवल प्रिया-प्रियतम का मिलन है । परन्तु 
श्रीकृष्ण परमात्मा को रमण करानेवाली तो वही 'रामां' हें। इन्हींके साथ रंमण' करने की 
उत्कण्ठा में उन 'अमनाः' ने 'मन्चक्रे-मन का निर्माण किया । 
“भगवानपि ता रात्रोः शरदोर्फुल्लमह्लिकाः । वीक्ष्य रन्तुं मनच योगमायामुपाश्रितः ।।” 

श्रीरासपञ्चाध्यायी के इस प्रथम पद्म में 'योगमाया' का अर्थ 'श्रीवृषभानुनन्दिनी” 
है। 'योगाय इतरासाम्‌ संयोगाय माया यस्याः सा योगमायां' यह योगमांया पद का विग्रह है । 
इस प्रकार श्रीकृष्ण परमात्मा का सम्बन्ध अन्यों को प्राप्त कराने कीं जिनके मन में इच्छा हुई, 
वह्‌ योगमाया श्रीवृषभानुनन्दिनी हें । यह उन समस्त सखियों की युग-युगान्तरों की तपस्या का, 
आराधना का फल था, जिससे सन्तुष्ट होकर योगमाया श्रीवृषभानुजा के 'उप'= सामीप्यं में 

आश्रित' होकर भगवान्‌ ने 'मन' बनाया-'रन्तुं मनइचक्र योगमायासुपाश्चितः।' यहाँ चक्रे! 
इस क्रिया में आत्मनेपद है, जिसका फल आत्मगामी होता है । दूसरी ओर 'अरीरमत्‌' में परस्मैपद 
है, जिसका फल परगामी होता है। इससे यही ध्वनित हुआ कि श्रीकृष्ण परमात्मा को रमण 
करानेवाली श्रीरासशवरी राधा हें और इसी अपने रमण के लिए भगवान्‌ ने 'मन' बनाया तथा 
इन्हीं श्रीजो को प्रेरणा से अन्यों को उनके आनन्द के लिए रमण कराया । श्रीकृष्ण परमात्मा के 
प्रति जेसा-जैसा उत्कृष्ट भाव ब्रजाङ्गनाओं का देखा गया है, वेसा ही वेसा या उससे भी अधिक 
श्रीजी के प्रति भगवान्‌ का है। जैसे ब्रजाङ्गनाओं को श्रीदयामसुन्दर के वियोग में एक-एक 
क्षण कल्प के समान प्रतीत होते थे, “त्रुटिर्युगायते त्वामपश्यताम्‌” वही श्रीवृषभानुनन्दिनी के 
विना श्रीब्रजेन्द्रमन्दन' का भी हाल था। व्रजाद्कनाएँ जब श्रीनन्दनन्दन को निहारने लगतीं, 
तत्र उनकी पलके बलात्‌ गिर जातीं और वे 'उच्चेरीक्ष्यमाणानां पक्ष्मनिर्साता दिधाता जड:- 
नेत्रों पर पछकों हा मिर्माग करनेवाले ब्रह्म। अज्ञ प्रतीतं होते हें, उन्हें. इस रस का पता ही नहीं- 
इत्यादि रूप से ब्रह्म,.जी को भरपेट कोसतीं । :_ 
'अटति यद्भवानन्हि काननं त्रुटिर्युगायते त्व\मप्यत\स्‌ 
कुटिजकुन्तलं श्रीमुखञ्च ते जड उदीक्षतां पक्ष्मद्गद्‌ दृशम्‌ ॥। 
(गोपीगीतं) 
श्रीश्यामसुन्दर भी सखियों में बैठ कर सदा यही उपालम्भ (शिकायत) करते । जब 
रसि #शेखर-चूडामणि ब्रजेन्द्रनन्दन श्रीजी का दरशन करने लगते, सौगन्ध्य के लिए लालायित 
होते, तव अलकावली आँखों के सामने आ जाती या और कोई विघ्न उपस्थित हो जाता, उस 
समय अपनी प्रियतमा की रूपमाधुरी के पान, सौरूप्य, सोरभ्य आदि के सुमधुर अनुभवकाल में 
ऐसे प्रतिरोध उन्हें बहुत खलते । सभी ब्रजसखियाँ जेसी-जेसी भावना, लालसा श्री राधाक्ष्ण 
के मिलित या पृथक्‌ स्वरूप में करतीं, वे सव श्रीनन्दनन्दन को श्रीवृषभानृजा के प्रति होतीं । 
अतएव सखियों की तरह सेवा करने की लालसा से वे अपनी प्रियतमा की सेवा में निरत हें, 
अपने को रमण करानेवाली, रामाओं को रमण करानेवाली 'रामा” श्रीब्रजेन्द्रनन्दिनी को बाहु 
के सहारे से सँभालते हुए वे उनके पीछे चल रहे हें । 

'गृहीतमद्मः' से यहाँ यह भाव ध्वनित होता है कि सुरतश्रमशिथिला श्रीब्रजेश्‍वरी के 
चन्द्रमा को ऊजानेवाळे निष्कलङ्क मुखचन्द्र पर श्रीश्यामसुन्दर अपना हृदय-कमल वारते हैं 
निर्माञ्छन करते हे-न्योछावर करते हें, जैसे कोई प्राणों को, तन, मन की बलिहारी करता हो । 
इसी भाव को जताने के लिए मानो श्रीश्यामसुन्दर के हाथ में कमल है । 

अमर 'तुळसिक्रालिकुलमदान्ध” क्यों हैँ? स्पष्ट है कि श्रीयुगलकिशोर के अङ्ग-अङ्ग 
से समुद्भूत परिमल ही इसका कारण है। इस पद में 'आळी' और 'अली'-सखी और भ्रमर- 
दोनों का इळेष है । तुलसिक्रा के भमर पहल तो उसके सौरभ में मस्त थे, पर श्रीजी का आमोद 
पाकर अब वे उनके पीछे ळग गये, तुलसी को छोड़ दिया । श्रीश्यामसुन्दर की वनमाला का 

सौगन्ध्य पाक्रर भी वे उसे छोड़ आये । इस तरह वे “अन्वीयमान' हँ-पीछे से आये हें और 
प्रिया-प्रियतम के पीछे-पीछे घूम रहे हें । इलेप से ये भौंरे 'आलिकुल' ही हें वात यह है कि 
तुळसी जज्भलऊ में है, भारे भी वहीं होने चाहिएँ। इससे यह स्पष्ट हुआ कि भौरों की तरह 
सखियाँ श्रीयुगलस रकार के पीछे-पीछे घूम रही हें । 

परमप्रेष्ठ सखी के इस पर कुछ और भाव हैं, वह कहती है-तरुओ ! ये प्यारे इयाम- 
सुन्दर एक अद्भुत घन हैं । भेद इतना ही है कि वे घन जल की वर्षा करते हें और ये प्यारे 
घनश्याम रस की वर्षा करते हें। वे श्यामबन दामिनीपरिवेष्टित होकर जलरूप जीवन की 
वर्या द्वारा तरु आदि को आप्यायित करते हें और ये प्यारे घनश्याम अनन्तानन्त दीप्तिमती 
दामिनी को भी लज्जित करनेवाली प्रभासंवलिताङ्गी श्रीप्रियतमा के श्रीअद्भ से परिवेष्टित 
होकर अदुभुत, स रस श्य॒ज्भार की वर्षा करते हें । अनेक सौरभभय पुष्पों की बनमाला ही उनका 
इनद्रत्रनुष है । इन वस्तुओं से युक्त पुर्णानुरागरससारवर्षी प्यारे घनश्याम तुम्हारा आप्यायन 
करते हुए क्या इधर- आये हें? तरुओ! सच-सच वतलाओ, प्रणयावलोकन से तुम्हारा 
अभिनन्दन करते हुए क्या वे इधर पधार हें ?' 

सभी ब्रजाङ्गताएँ इस प्रकार श्रीवृन्दावनचन्द्र को ढूंढने में व्यग्र हैं। इनमें जो कान्तभाव- 
वती हैँ, वे पहले से ही कुछ ईर्ष्या से प्रश्‍न करती हें और अन्यान्यों में इप्या का उदय तब हुआ, 
जत्र उनके समक्ष प्राणेश्‍वरी के सामीप्य का अनुमान पुष्ट हुआ । पर इन का भी जीवन श्रीयुगल 
सरकार के दर्शन ही हें । 

जब तशओं से पता नहीं मिला, तव ब्रजाङ्गनाओं ने कुछ उड़ रहे और कुछ भूमिस्थ 
चकोरों को देखकर कल्पना की कि श्रीकयामाइयाम अवश्य यहीं होंगे, क्योंकि ये चकोर उनके 
पादांगुली-दलस्थ नखमणिचन्द्र की ज्योत्स्ना का पान करने के लिए यहाँ मंडरा रहे हें। चलो 
पूछें। परन्तु जब उनसे भी पता नहीं मिला, तब वे वहीं उड़ रहे भ्रमरो से पूछने लगीं । उन्होंने 
सोचा कि वृन्दावन के विविध पुष्पों में व्यासक्त ज़ होकर जो ये यहाँ अन्तरिक्ष में उड़ रहे हैं, 
उसके सन्तर्पक सौगन्ध्य को पाकर ये अन्य पुष्पों को भूल गये हें । उसी अप्टगन्ध को हरने के 
लिए यह गन्धवाह (वायु) भी चल रहा है, चलो इन्हीं से पूछें। (अष्टगन्ध का वर्णन पहले 
हो चुका है) । 

इसके वाद ही व्रजाङ्गनाओं को कोकिळ देख पड़ी । वे उसीसे अपने प्राणघन का पता 
पूछने लगीं । पूछते हुए उन्हें उसमें पुंस्कोकिल की भावना हो आयी । फिर तो ये उसे खरी- 
खोटी सुनाने लगीं-'सखियो ! पुरुष निष्करुण होते हें। यह भी श्रीश्यामसुन्दर ही की तरह 
है । जैसे काले कृष्ण काभिनियों को दुःख देते हैं, वेसे ही अपने कलकूजन से यह भी दुःख देता है । 
अपने वर्णे, व्यवहार सब तरह से यह उनके समान है, उनका सखा है ।' इतने ही में ब्रजाङ्गनाओं 
की दृष्टि चकवी पर पड़ जाती है और वे बड़ी आशा से उसीसे पूछने लगती है-'सखि चक्रवाकि ! 
तुम विरहंब्यया को जानती हो, क्योंकि तुम स्वयं विरहिणी होती हो, विरहवेदना का तुम्हें 

परिचय है, सारस की स्त्री लक्ष्मणा को नहीं । सखि! हम आतुर हें, हमें प्यारे मोहन से 
मिला दो। 

इस प्रकार पक्षी, तरु, लता आदि से पूछती हुई निराश होकर जव वे सामने की ओर 
देख रही थीं, तव सहसा उनकी दृष्टि एक लता पर गयी, जो एक मनोहर तरुका आछिङ्गन 
किये खड़ी थी । उसे देखकर गोपाङ्गनाओं को उससे पूछने का उत्साह हुआ, 'सखियो ! इस 
लता से पुछो'-- 

“वुच्छतेसा लता बाहूनप्याङिलष्टा वनस्पतेः । 
नूनं तत्करजस्पृष्टा बिसत्युत्पुलकान्यहो ।” 

(वनस्पतेर्वाहुना आइिलिष्टा अपि तंत्करजस्पृष्टा अहो उत्पुलकानि विभ्नति) । 'अहो 
वनस्पति के वाहु से आलिङ्गित होकर भी श्रीश्यामसुन्दर के नखस्पश को प्राप्त करके यह अभी 
भी उत्पुलकित हो रही हैं, यह आर्चर्थं ही है।' वृन्दावन में ऐसी लताएँ बहुत हैँ। इधर तो 
यह्‌ कि वृन्दावनधाम सच्चिदानन्दस्वरूप ही है, यहाँ जितने पशु, पक्षी, तरु, लता हें, सव श्रीजी 
के श्रीअङ्ग की शोभावस्तु हैँ । नित्यविहार की ये वस्तुएँ रूपान्तर से कही गयी हैँ । वस्तुतः 
यहाँ के सभी पदार्थ श्रीप्रिया-प्रियतम के विहार की वस्तु हैं | यंहाँ का इयामल तरुण तमाल 
श्रीच्यामसुन्दर का ही खूपान्तर है, उसके साथ आलिङ्गन करके स्थित जो सुवर्णवर्णा लता हैं, 
वह श्रीरासेश्वरी का ही रूपान्तर है । जैसे श्रीवृषभानुजालिङ्गिंत श्रीब्रजेन्दनन्दन हें, वेसे हीं यह 
लतालिक्ङ्कित तरुण तमाल है ;। ये ऐसे प्रतीत होते हैं, मानो मृत्तिधारी श्ज्भार ही खड़ा हो। 
यहाँ महाभावरूपा श्रीरासेइवरी ही सुवर्णवर्णा लता है | ये सव तरु लता प्रिया-प्रियतम के ही 
भाव का अवलोकन कराते हें । 'द्विमिल' वन में तो तरु-लताओं का यह भाव अत्यन्त स्पष्ट 
है । इनके देखने से श्रीराधा-माधव का स्वरूप झलक जाता है। 

श्रीराधा-माधव परस्पर में तो अत्यन्त अभिन्न होते हुए॑ भी भिन्न से प्रतीत होते हैं । 
जसे प्रेम के सरोवर में उत्पन्न हुए कमल के एक नाल में दो फूल रगे, उनमें एक श्याम और दूसरा 
गौरहो। यही भाव 'एक प्राण दो देह' आदि पदों से व्यक्त होता है । उनके अन्तःकरणं, मन एक 
हैं, केवल देह दो हैं। उन दो में भी सदा यही उत्कण्ठा. रहती है कि ऐसे हम दोनों एक दूसरे में 
में मिलकर एक हो जायं । प्रेष्ठसखी के सामने श्रीब्रजेन्द्रनन्दन ने कई वार अपनी इस लालसा 
को प्रकट किया है । अञ्जन, मृगमद, भाला वनकर भी ऐक्य प्राप्ति को लालसा उन्होंने प्रकट 
की हैं। यह उनको साधना पुरो भी हुई है-'दोऊ मिलि एके भये श्रीराधा-वल्लभलाल।' 
किसी ने पञ्जाव में एक मन्दिर बनवाकर उस में अकेले श्रीकृष्ण की मूत्ति स्थापित को । प्रश्‍न 
उठा कि श्रीराधा की मूर्ति क्यों नहीं स्थापित हुई ? गौर तेज के विना इयामतेज की उपासना, 
अर्चना करनेवाला तो पातकी माना गया है। परन्तु प्राचीन मन्दिरों में जहाँ एक विग्रह हैं, 
वहाँ एक में दूसरे का अन्तर्भाव है, वह दो मिलकर एक हें। श्रीकृष्ण की कुछ स्वयम्मू मूतियों के 
प्रति भी भावुकों के ऐसे ही भाव हें। प्राकृत में भी माना गया है-'आलिङ्भितायां पुनराय- 

ताक्ष्यामाशास्महे विग्रहयोरभेदम्‌।' प्राकृत में तो यह भावनामात्र है, वयों कि वहाँ सत्यसङ्कूल्पता 
नहीं । यहाँ तो ईश्वर का सङ्कल्प है, भावना के साथ वेसा होता जाता है। यहाँ निमेषमात्र के 
व्यवधान में व्याकुलता होती है। यहाँ दोनों को समान-एक ही जँसे-आछिङ्गनादि की 
उत्कण्ठा होती है । यहाँ की भावना फलपर्यवसायिनी होती है । 
देदीप्यमान सुवर्णवर्णा मञ्जूषा नीलमणिमञ्जूपा में प्रतिविम्वित होने से जंसे एक 
बिलक्षण चमक उत्पन्न हो, अथवा गोरवर्ण की शीशी में जैसे इयामवर्ण की शीशी को चमक पड़े 
और इयामवर्ण की शीशी में जेसे गौरवर्ण की चमक पड़े, उसी प्रकार-श्रीश्यामसुन्दर में गौ रवर्णा 
श्रीराधा की और श्रीराधा में श्यामवर्ण श्रीश्यामसुन्दर की परस्पर इयामता और गौरता प्रति- 
बिम्वित होती रहती है। यदि श्रीश्यामसुन्दर की श्यामता देखनी हो, तो वह उन में नहीं 
किन्तु श्रीराधा में देख पड़ेगी और वैसे ही सुवर्णवर्णा श्रीराधा की गोरता उनमें नहीं, 
किन्तु श्रीश्यामसुन्दर में मिलेगी । इन भावों को ऊँची भावना के लोग ही परख सकते 
हैं। प्रसङ्ग में इतना ही कहना है कि ऐसे ही भावों के अभिव्यञ्जनार्थं ये ळतामिलित 
तंस्ह। 
ब्रजाङ्गनाओं के सामने लतामिलिततरुद्योत्य ऐसे अनेक भाव उपस्थित हुए। उन्होंने 
देखा कई लताएँ तरु को आलिज़्ित किये हें, उनमें कुछ विकसित कुसुम, कुड्मल लगे हैं। 
तव गोपाङ्कनाओं को भी उनसे पूछने का मन हो अया-'पृच्छतेमा लताः । परन्तु ब्रजाङ्गनाओं 
ने क्या यह नहीं सोचा कि जव औरों ने नहीं बतलाया, तव ये रसपरिरम्भभग्ना हमें श्रीश्याम- 
सुन्दर को कंसे बतायेंगी ? यह बात सही है, उन्होंने वह अवश्य सोचा, पर यह भी उनके मन में 
बिचार आया कि यद्यपि ये लताएँ अपने प्राणनाथसे समाहिलष्ट हें, तथापि श्रीदयामसुन्दरके नख 
से भी संस्पृष्ट हैं-'नूनं तत्करजस्पृष्टाः' जिसके फलस्वरूप पुलकावलिसंथानीय से कुसुम अभी भी 
बिकसित हैं । साथ ही यह भी स्पष्ट है कि यह इन को कुसुम-पुळकावली अरुणिमा साम्प्रतिक 
वनस्पतिपरिरम्भोत्थ नहीं, अपितु पुर्वंतन तत्करजस्पृष्टता से ही है । इसके साथ ही प्रस्फुटित 
प्रसून व्याज से उन्होंने अपने हर्षविकसित हृदय को ही धारण किया है ।'पृच्छतेमा' पद्य में 'अपि' 
पद इसीलिए है। यह ऊँचा भाव है। कोई नायिका नायक के अङ्क में विराजमान हो, वाहु- 
पाश से आवद्ध हो, उस समय भी श्रीश्यामसुन्दर के संस्मरण से रोमाञ्चित हो, यह प्रगाढ प्रेम को 
ही महमा कही जा सकती है। अथवा पूर्णंतम पुरुषोत्तम आनन्दकन्द श्रीकृष्णचन्द्र ब्रजन्द्र- 
नन्दन के ही लोकोत्तर सम्पर्कं का यह फल हो सकता है । :देव्यो विमानगतयः स्मरनुन्रसारा 
'ञरद्यत्प्रसूनकवरा 'मुमूहुविनीव्यः।' जब श्रीश्यामसुन्दर मदनमोहन की वेणु बजी, इन्द्र, वरुण 
आदि सभी देवगण अपनी पत्तियों के साथ विमानों में बेठकर वहाँ आये थे। उस समय 
इन्द्राणी देवाङ्गनाएँ अपने-अपने पतियों के अङ्क में विराजमान थीं, फिर भी-'मुमुहुविनीव्यः ।' 
मनोभाववेग'से उन को मानसी गति में चञ्चलता आ गयी, शिर का केशपाश खुल गया, उसमें 
लगे फूल बिखर गये, नीवी शिथिल हो गयी । अपने-अपने कान्तों से वियुक्त अवस्था में श्रीदयाभ- 

सुन्दर के त्रैलोक्यभनोहर वेणुनिनाद से कदाचित्‌ उनकी यह दशा सम्भव थी, पर कान्ताङ्कू में 
विराजमान रहकर भी एसी विह्वलता, विकलता उन्हें हुई कि वे सव कुछ भूल गयीं । जो गति 
उनको हुई, वही इन लताओं की भी हुई है। फिर ये तो 'नून तत्करजस्पृप्टा' हैं, अतं: गोपाङ्गना 
सोचती हें-इन से अवश्य पूछना चाहिए 'पृच्छतेमा लता: ।' 
ब्रजवधूटियों को यह निश्चय हो गया कि इन लताओं को अवश्य ही प्र।णप्यारे श्रीवृच्दा- 
विपिनबिहारी का पता ज्ञात है, तथा इनकी यह हर्षोत्फुल्लता है। इसी धारणा के अनुसार वहाँ 
उपस्थित प्रत्येक लता से अमने घ्राणधन को पूछती हें, उनके प्रत्येक पुप्प से और पत्र से पूछती हें 
लतालिज़्त वृक्षों से भी पूछती हें। एक अन्य भाव की सखी तरुवर से कहती हैँ-'आप का 
जीवन सफल है, आप सफल तंर हैं, आप इस लोकोत्तर फल-फूल-स।र को ग्रहण करके सम्पत्ति- 
झाली होकर भी विनम्र हें, आपके पल्लव, स्तवक भूमितललग्न हें । आपसे वढकर सफल- 
जन्मा जगत्‌ में दूसरा कौन होगा ! सर्वदा परोपकार में रत है; तस्श्रेष्ठझ! आप धन्य हें। 

आपने हमारे मोहन को फल-फूल को सम्पत्ति भेंटकर, झुककर प्रणाम किया । पर क्या उन्होंने 
आपके प्रणाम का अभिनन्दन किया,-'कि वाऽभिनन्दति'? यहाँ एक यह बिकल्प है कि उन्हें 
तुम्हारी ओर आँख उठाकर देखने का अवकाश ही नहीं, अतः उन्होंने तुम्हारा अभिनन्दन नहीं 
किया। दूसरा यह कि वे प्रणतवत्सल हैं, जो उनके प्रति विनम्र होता है, वे उसका अवश्य 
अभिनन्दन करते हें, अत: अवश्य ही कोमल और सत्स्वभाववश उन्होंने तुम्हारा अभिनन्दन 
किया है । इसपर कदाचित्‌ वृक्ष यह कहें कि 'सखि, तुम ऐसी बात कँसे कहती हो, वर्योकि तुमने 
अपना तन, मन सवसव उनंपर वार दिया, फिर भी वे तुमसे अन्तहित हें । तुम वन-वन में भटक 
रही हो, बिलख रही हो, पर ये तुम्हें तनिक-सा आश्वासन तक नहीं देते। वया वही उनकी 
कोमलता, सत्स्वभावता है ?' इसके उत्तर में व्रजाङ्गना वहती है-'वह सव तो हमारे दोषों का 
फळ है, हम गर्वीली हुई, हमने मान किया, इसी से दुःख पा रही हें ।' 

श्रीकृष्ण ने अवश्य ही वृक्षोंका अभिनन्दन किया, इसकी पुष्टि में एक भाव और है- 
श्रीश्यामसुन्दर ने गले में तुलसी की माला पहनी है, हाथ में नील-कमळ लिया है। इससे वे यह व्यक्त 
करते हैं कि हम तो बन्य वस्तुओं से-अचेतनों से भी अनुराग करते हें, यदि कोई चेतन सावधान 
प्राणी हमसे अनुराग करेगा तो हम उससे अवश्य ही अनुराग करेंगे । 'गृहीतपद्मः' 'तुळसि- 
कालिकुळैः' आदि पद इसके योतक हें। ऊतः प्रणत वृक्षों का उन्होंने अवश्य हो अभिनग्दन 
किया | इस प्रसङ्ग में एक बात और भी है। श्रीवयामसुग्दर के हस्तारविन्द, पादारविन्द 
प्राकृत अरविन्दों को अपनी सुकोमलता से लजानेवाल हें, परन्तु अपने हरतकमल से लज्जित भी 
'नीलकमळं को उन्होंने धारण किया है । एतावता श्रीप्रभु के यहाँ यह शतं नहीं है कि गृणवान्‌ 
को ही-अच्छी ही चीज को-वे ग्रहण करते हें । नहीं, ये निर्गुण वस्तु को भी स्वीकार कर लेते 
हें । कमल-ग्रहण से यह भी सूचित हुआ । अत: अवस्‍्य ही उच्होंने वृक्षों का अभिनन्दन किया है । 
' इस तरह अभिनन्दन पक्ष का समर्थन करती हुई व्रजाङ्गना कहती है-'तरुओ ! इतना ही नहीं 

प्राणप्यारे श्रीदयामसुन्दर ने तो तुम्हारे स्वरूप का भी अनुकरण किया है । तुम श्याम हो, वे भी 
स्याम हैं, तुम सुवर्ण-यूथिरूपा लता से आवेष्टित हो, वे सुवर्णवर्णा लतारूप श्रीवृषभानुनन्दिनी 
से वेष्टित हें। यों बे अभिनव-लतावेष्टित तरुण तमाल हीं हैं। वृक्षों ! तुम उन्हें अत्यन्त प्रिय 
हो, तभी तो उन्होंने तुम्हारा अनुकरण किया । अतएव तुम्हारे प्रणाम का उन्होंने अवश्य अभि- 
नन्दन किया है।' 'बाहुं प्रिथांस उपाधाय” से भी यह स्पष्ट है कि उसी वाम-वाहु को प्रिया के 
स्कन्ध का उपधान वनाकर वे तुम्हारा ही अनुकरण कर रहे हैं। तुलसी की माला भी 
इसीलिए धारण की है, यद्यपि उस पर मत्त मिलिन्द मेंडरा रहे हें, मागे में विध्नवाधा उपस्थित 
कर रहे हें, तथापि तुम्हारे प्रति अनुराग-प्रदशनार्थ उसे धारण कर रखा है। अत: अवश्य 
अभिनन्दन किया है । वृक्ष कदाचित्‌ पूछ बेठें कि अरी .ब्रजाङ्गनाओ, लुम क्यों कोरी कल्पना 
से अभिनन्दन का समर्थन कर रही हो । यदि उन्होंने अभिनन्दन किया होता तो क्या तुम उसे 
न सुनतीं। इसपर व्रजाङ्गना का कहना है-'नहीं, क्योंकि वह शब्दों से नहीं किया गया। 
अपितु अनुराग भरे नयनों से ही किया गया, अतः समीपवर्ती ही उसे जान सकें, हम नहीं | 
अव बिकल्प के अभाव-पक्षपर दूसरी ब्रजांगना की वकालत सुनिये। वह कहती हैं- 
'अवश्य ही वृक्षो, प्यारे श्यामसुन्दर ने तुम्हारे प्रणाम का अभिनन्दन नहीं किया, यदि किया होता 
तो तुम इतने खिन्न न होते, हमारे प्रइनों का उत्तर देते, पर तुम बोल हीं नहीं रहे हो इसीसे स्पष्ट 
है कि उन्होंने तुम्हारे प्रणाम का उत्तर नहीं दिया । कारण स्पष्ट है, वे अपनी प्राणेशवरी के कण्ठ 
में वामहरुत को विन्यस्त करके 'गृहीतपद्मः' हें। 'गृहीतपद्मः' में मंघ्यमपद “मुख” का लोप 
हो गया है, विग्रह वाक्य में वह 'गुहीतमुखपद्म:' ऐसा है, जिसका अर्थ है-दक्षिण हस्तकमल से 
कपोल स्पर्शं किये हें । तात्पय यह कि ये प्रेम में, श्रीप्रिया को सेवा में इतने तल्लीन हूँ कि उन्हें 
पता ही नहीं, कि उन्हें कोई प्रणाम कर रहा है । फिर ये “रामानुजः हें, हलमूसलधारी के भाई हें, 
कठोर किसी का भी अभिनन्दन नहीं करते । अथवा 'रामानुजः' माने 'रामानुगः' रामा के पीछे 
लगे हें। वैसी. स्थिति में कौन तुम्हारा अभिनन्दन करेगा? हें तो वे सवज्ञ-शिरोमणि, इसमें 
सन्देह नहीं, पर श्रीरासेश्‍वरी के अङ्कसङ्ग से प्रमत्त हें-'तयथा प्रियया भार्यया सम्परिष्वक्तो न 
किञ्चन बाह्यं वेद नाऽऽन्तरम्‌ ।' जैसे अतिप्रेयसी के परिष्वङ्ग से प्रेमामृतसमुद्र में निमग्न 
होकर प्राणी सब कुछ भूल जाता है, वेसे ही प्राणाधिका श्रीराधिका क सम्पर्क में रसिकशखर 
श्रीश्यामसुन्दर की स्थिति हो रही है । फिर उनको कोई याद दिलानेवाला होता तो भी वातं 
बन जाती, पर वहाँ तो सभी उन्मत्त हें। 'तुलसिका' को ही लो, वह स्वयं 'अलिकुलेमंदान्धे- 
रन्वीयमाना' है । तुलसी स्वयं ही सकलमाला-मानमदिनी होने से अतिप्रमत्त, फिर उसके 
अनुरागी मर तो और भी उन्मदान्ध। एसी स्थिति में याद कौन दिलाये कि महाराज, 
वे वृक्ष आपको प्रणाम कर रहे हें इनका अभिनन्दन कीजिये । तुलसिका, “मर, कमल, प्रियाजी 
-और स्वयं सभी तो एक से एक बढकर हें । वहाँ मतवालों का जमघट है । अतः वृक्षों के प्रणाम 
का उन्होंने अभिनन्दन किया ही नहीं । 

ब्रज-तरुणियों ने यह कैसे कल्पना की कि यों वे त्रिभुवन-मनोहर श्रीश्यामसुन्दर तुलसी * 
आदि की माला पहिने हें, कमल लिये हैं, और. प्रियाजी के साथ हें? इसपर एक समाधान तो 
यह है कि कि ब्रजदेवियों को अन्तरङ्ग-लीला का सदा साक्षात्कार होता है । दूसरे, उन्होंने 
भागं में प्रिया-प्रियतम क चरणचिह्व पहिचाने। उनमें श्रीश्यामसुन्दर के चरण में ध्वज, 
अंकुश, वज्र आदि के चिह्न हें, उनके वामाङ्ग में श्रीप्रियाजी के चरणचिक्न भी हें । 
इन्हींके आधार पर गोपाङ्गनाओं की कल्पना है। फिर श्रीप्रियाजी के अंस पर 
श्रीध्रियतम की वामभुजा विराज रही है यह कल्पना कैसे, तो श्रीप्रियाजी के चरण 
भूमि में आधे गड़े हैं, ये भार से ही गड़े हो सकते हैं। श्रमरों के अस्तित्व की कल्पना का 
मूल यह्‌ है कि श्रीप्रिया-प्रियतम की गति के समय उनंके पादविन्यास आगे-पीछे हुए दीखे 
हें। कहीं श्रीवृषभानुजा के पादारविन्द आगे दीख पड़े हैं, तो कहीं पीछे। ऐसे ही 
श्रीनन्दनन्दन के,जिस॒का आशय यह है कि भ्रमरों से सताये जाने के कारण श्रीजी के पादविन्यास 
में यह अन्तर है । एक वात और भी ? जहाँ-जहाँ युगल सरकार के चरणचिह्न पड़े हें, वहाँ- 
वहाँ मधुकर-मुख-निर्गंत परागविन्दु पड़े हें। अतएव प्रमरों से अन्वीयमानता की कल्पना 
है.। बिशेष बात यह है कि ब्रजाङ्गनाएँ श्रीभगवान्‌ के मुख, हस्त, पाद आदि प्रत्येक अङ्ग के 
पृथक्‌ सौगन्ध से सुपरिचित हैं । वे यह जानती हैं कि यह दक्षिण हस्त का सौरम्य है और यह वाम 
हस्त का। ऐसे ही श्रीजी के भी.अङ्गसोगन्ध्य का भेदे उनकी कुशल, नासिका से छिपा नहीं । 
लोक में भी कोमल-प्रकृति के पुरुषों को गन्धादि का ऐसा सूक्ष्म ज्ञान होता है । कहते हें-लखनऊ 
के एक नबाब का रामनगर में स्वागत हुआ। उनकी कोमलता, विलासिता प्रसिद्ध थी । परीक्षा 
के लिए लोगों ने उनके चलने के मागं में बिछी नयी खस में एक जगह थोड़ी-सी पुरानी खस मिला 
दी, उन्हें इसका तुरन्त पता लग गया । फिर भगवल्लीला तो अलौकिक है । वे ,अशब्दमस्परश- 
मरूपमव्ययम्‌” ही लोककल्याणार्थ अवतरित हुए हें । उनके लीलापात्रों में उक्त विशेषता का 
होना स्वाभाविक है। हाँ, तो उन ब्रजाङ्गनाओं की युगल सरकार के समस्त सोगन्ध्यों का अनु- 
भव था। तभी तो यह हस्त का, यह कमल का और वह मिलित सौगन्ध्य है ऐसी उनको कल्पना 
हुई। इसी विशेषता के कारण उन्हें यहाँ तक ज्ञान हुआ कि श्रीप्रियाजी के मुखारविन्द की ओर 
आ रहे मिलिन्दों को श्रीप्रियतम ने अपने करस्थ कमळ से हटाया। श्रीवृषभानुजा के वाम 
गले में श्रीनन्दनन्दन हस्तन्यस्त किये हुए हैं, ब्रजदेवियोंकी यह कल्पना इस बात का प्रमाण है कि 
वे पूर्णरूप से मिलित तत्त्व की उपासिका थीं । इसी प्रकार तुलसी के सौगन्ध्य तथा भ्रमरोन्नत 
तद्गन्ध की भी वे पारखी थीं। अतएव 'बाहुम्म्रियांस उपघाय' आदि, ब्रजदेवियों की कल्पना 
सकारण और सत्य थी । इसी बल पर गोपाङ्गनाएँ कल्पना कर रही हें कि इन वृक्षों के प्रणाम 
का अभिनन्दन हुआ या नहीं । 

एक और भाव? गोपीजन के मन में यह वात उठी कि ये वृक्ष अपने मन में कदाचित्‌ . 

एसा सोच रहे होंगे कि 'हमें दिखाने के लिए ही वे प्रियाजी के साथ इधर आय हं। पर उनक 

(गोपाङ्गनाओं के) विचारानुसार वात ऐसी नहीं, ये तो यह निचय कर रही हैं कि वे लीला- 
रसिक श्रीश्यामसुन्दर निज-निन्हुत लीला में ऐसा कर रहे हें। पर वे श्रमरझंक्रति से डरे 
कि कहीं गोपाङ्गनाओं को ज्ञात न हो जाय, वे कहीं सुन न लें, अतः उन्हें हटाते हं। उनक हूटान 
के लिए ही उन्होंने नीलकमल धारण किया है, अतएव वे महाअरण्य में भी आये हैं कि गोपाङ्गनाओं 
को मालूम न हो तथा ये भौंरे महा-अरण्यस्थ विविध दूसरे कुसुमों में आसक्त हो जायें एवं 
हमारा अनुसरण छोड दें । भोले या जड वृक्ष उनकी इस चतुराई को क्या जानें, उसे तो हम 
समझती हें। अतएव वे प्रिया के कन्धेपर हाथ रखकर इस ओर निकल आये, उन्हें किसी के 
प्रणाम और अभिनन्दन से प्रयोजन ही क्या-'बाहुं प्रियांस. . .?” यह एक और ढङ्ग वृक्षों के 
निरभिनन्दन पक्ष का समर्थन हुआ। 

जव ब्रज-वालाएँ अपने में दोष और श्रीश्यामसुन्दर में गृणानुसन्धान करती हें तव 
सोचती हैं कि श्रीदयामसुन्दर ने अवश्य वृक्षों का अभिनन्दन किया होगा, क्योंकि वे वड़े सरल, 
उदार और कृपालु हैं। तभी तो यह उन्मदान्ध तुलसिकालिकुल भी उनका अनुसरण कर रहा है। 
तब तो हम मानवतिथों को भी क्यों न ऐसा करना चाहिए? परन्तु दोष-दष्टि के आते 
ही ब्रजाङ्गनाओं का विचार तुरत बदल जाता है। वे सोचती हे-तुलसी का क्या, 
वह तो मदान्धों से अन्वीयमान है, कोई इज्जतदार उसका कंसे अनुगमन कर 
सकता है ? 

यदि गोपाङ्गनाओं से कहें कि तुम इतनी विह्वल क्यों हो रही हो, इन म्रमरों के पीछे- 
पीछेचली जाओ, तुम्हें तुम्हारे प्राणाधार मिल जायंगे-तो गोपाङ्गनाओं का इसपर उत्तर होगा- 
हम ऐसा कभी न करेंगी, क्योंकि ये भौंरे तो हमारी सौत तुलसी क पक्षपाती हैं, प्रमुख हैं, इनसे 
हमें कभी अपने कार्य में सफलता न मिलेगी, भला मतवालों का अनुसरण करके किसने श्रीर्याम- 
सुन्दर को प्राप्त किया है ? 

गोपी जब तरुओं को स्तब्ध देखती हें तो कहती हें-'ये श्रीमनमोहन से अभिनन्दित नहीं 
हुए इसलिए अथवा पुरुष हें-कठोर हें, इसलिए हमें इनसे कोई आशा न रखनी चाहिए । अतः 
चलो, सखियो, इन लताओं से पुछेंगी ।' 

विशेष भाव यह है कि यहाँ भी मधुर-विहार का वर्णन है। सुरतान्तश्रम-शिथिल 
दोनों श्रीप्रिया-प्रियतम निकुञ्जान्तर की ओर जा रहे हें। गलवाँही किये श्रीयुगल सरकार 
एक दूसरे को निहारते हुए मन्दगति से पादन्यास कर रहे हैं । निर्मेल-निष्कळङ्क अनन्तानन्त- 
तारापति-पाथोधि-निर्मन्थन-समुद्भूत श्रीञ्यामसुन्दर के मुखचन्द्र को, जिस पर कोटिकोटि 
चन्द्र न्योछ्ञावर हो रहे हैं, और जो मकराकार कुण्डलों से देदीप्यमान हो रहा है, श्रीप्रियाजी 
अतृप्त नेत्रों से निहार रही हैं । यही दशा श्रीब्रजकिशोर की है। फिर प्रथम मिलन में सम्पन्न 
दन्तक्षत, नेत्राञ्जन आदि को मन्दस्मितपूर्वक देखते हुए नित्य निकुञ्ज में पधारते हें। इस 
रहस्य को जाननेवाली वे लता श्रीलाड़िलीलाळ के इस मधुर मिलन का सङ्केत प्रेष्ठ सखी को 

दे रही हें । वे लता अन्तश्चेतन, किन्तु बाह्य जड हें | श्रीयुगलमूत्ति के मुखमण्डल इतने प्रभा- 
पुञ्जपूर्णं हें, ऐसे देदीप्यमान हें कि बड़ों-बड़ों के नेत्र वहाँ नहीं ठहर पाते । इन्हीं सब का सङ्कत 
लताओं ने प्रेष्ठ सखी को किया | अतएव व्रजाङ्गना आपस में मन्त्रणा करती हें-सखियो. 
इन लताओं से पूछो-- 


'पुच्छतेमा लता बाहूनप्याङिलिष्टा वनरपतेः। 
नूनं तत्करजस्पुष्टा विभत्युत्पुलकान्यहो ॥।' 


ये सुवर्ण-यूथिका रताएँ अपने मुकुलित पुष्पविकास से श्रीराधा-क्रष्ण के मधुर मिलन 
का अनुभव और हमें सङ्केत कर रही हें। इसीसे ये 'नूनं तत्करजस्पृष्टा' हें और तभी इनम 
मधुधारा आदि दीख पड़ रही हें । केवल श्रीब्रजाधिप ने ही नहीं, अपितु श्रीव्रजेश्‍वरी ने भी 
दोनों ही ने अपने वेश-विशेष की रचना के लिए इनसे पुष्प लिये हें । तभी तो अपने पति तरुओं 
से रिलिष्ट होकर भी ये विशेष पुलकित हें। यह प्राक्त पति के मिलन की पुलकावली नहीं । 
यह्‌ मधुधारा, अश्रुधारा आदि तो उस परब्रह्म पूर्णतम-पुरुषोत्तम श्रीकृष्णचन्द्र आनन्दकन्द के 
संस्पशं से ही सम्भव है। उसी सम्मिळन का यह सुवर्ण-यूथिका लता हमें सङ्केत कर रही है, 
आओ सखियो, उन्हीं से पूछें । 

श्रीब्रजदेवियाँ प्राणप्यारे श्यामसुन्दर को ढूंढती, विभिन्न तरुओं से पूछतीं अन्त में 
कहती हें-'इन. लताओं से पूछो, ये अपने पति वनस्पतियों का आरिङ्गन किये रहने पर भी 
पुलकित हो रही हें । इनमें यह उत्पुलकितता प्रिय श्रीव्यामसुन्दर के दर्शन से ही उत्पन्न है ।' 
यह महान्‌ भाव है । सवेरसोपमर्दी श्रीकृष्ण हें । नहीं तो रसान्तराविष्ट में रसान्तरावश नहीं 
बनता । कोई भी प्राकृत कामिनी अपने कान्त के परिरम्भ में स्थित रहकर ही -रसान्तर का 
अनुभव नहीं कर सकती । उस समय उसमें रसान्तर का आवेश असम्भव है। यदि किसी 
दूसरे रस का आवेश हो सकता है तो केवल श्रीकृष्णरस का ही । यह दिव्यातिदिव्य विशुद्ध 
रसहै। अतएव अन्यत्र कहा गया है-विभिन्न लोक-रसों (रागों) में विरसता अति कठिनता से 
होती है | उत्कृष्ट वेराग्य यदि कोई है तो यही श्रीकृष्ण रस है । यह कोटिशः प्रयत्न करने पर 
भी मिलता नहीं । संसार के राग दाब्द, स्पश आदि एसे हें, जो छूटते ही नहीं । परन्तु उनके 
बीच यदि यह श्रीकृष्ण-राग समाविष्ट हो जाय तो सब छूट जाते हें गोस्वामीजी का वचन है- 
“रमा-बिलास राम-अनुरागी तजत वमनइव नर बड़भागी ।' यह विशवविलास, साम्राज्य आदि 
सब रमाविलास है, इसमें सच्ची विरसता-वैराग्य होता कठिन है। पर इसमें कहीं श्रीकृष्णरस 
समाविष्ट हो जाय तो वे समस्त लोकरस (राग) तुरन्त फीके पड़ जाये । यही सच्चा वेराग्य 
है । रासमञ्चाध्यायी के श्रवण, पठन, मनन का यही फल है कि जगरस विरस हो जाये .। यह 
पर्‌महंसों की संहिता है। इसे अन्य श्रोता भी श्रद्धा से सुने तो उसे परमहंसों की ही तरह जग से 
विराग हो जाय। इसके अन्त में फलश्रुति है-'विक्रीडितं. व्रजवधूभिरिदञ्च विष्णोः अद्धान्वितोऽ 

नुश्ृणयादथवणेयेद्यः । भवितं परां भगवति प्रतिलभ्य कामं हुदरोगमाइवपहिनोत्यचिरेण 
घीरः ।' जो इस रासलीला को श्रद्धा से सुनते हें,पढ़ते हें, कणभ र भी यदि इसका उन्हें मिल गया 
तो उनका हृद्रोग-काम, जो सव से अधिक पापी है, अवश्य मिट जायगा । भगवत्‌-लीळा- 
नुसन्धान में यही महावाधक है, जरा-सा भी काम होने से यहाँ काम न चलेगा । सिहणी के दूध 
की तरह विगड़ जायगा । इस काम का नादा इसके सुनने से होता है, पर श्रोता को धीर होना 
चाहिये । फिर तो कामवाधानिवत्ति की पराकाष्ठा हो जायगी । देखो, ये लता अपने पतियों 
के अङ्क में हें, फिर भी श्रीश्यामसुन्दर के नखस्पश से इनका हृदयकमल खिळ रहा हैं, आनन्दाश्चू 
रुक नहीं रहे हें। इस दशा में भी यह प्रेम है । किसी योगी से कोई सुन्दरी लिपटी हो, उस 
समय भी यदि वह श्रीकृष्णचन्द्र आनन्दकन्द पूर्णंतम पुरुषोत्तम की लीला का, उनके चन्द्रशत- 
तिरस्कारी मुखचन्द्र का ध्यान कर रहा है तो वह सुन्दरी उसका कुछ नहीं विगाड़ सकती । 
जैसे बड़े-बड़े जापक हों परन्तु कामिनी दर्शन, ध्यान से उनका चित्त विकल हो जायगा, किन्तु 
श्रीश्याममूत्ति की वह परम रमणीय आभा जब हृदयमन्दिर में विराज जायगी, अनुभव में आ 
जायगी तो वे कामिनी की गोद में रहकर भी निर्विकार ही रहेंगे । यही भाव लताओं के सम्वन्ध 
में है। बे चाहे पति वनस्पतिथों से लिपटी हें, पर उनके मन में तो वह श्रीमोहनमृत्ति वसी है 
यही ब्रजदेवियों का आशाय हैं, इसीलिए उनसे पूछती हें-'पृच्छतेमा लता . . .॥ स्त्री में काम 
शत गुणित है, पर देखो, इन लताओं को कामोद्रेक नहीं । ये पति-अङ्क में रहकर भी श्रीयाम- 
सुन्दर के नखस्पर्शं से उत्पन्न आनन्द का अनुभव कर रही हें, यह इनका प्रफुल्ल भांव ही 
इसका पोषण कर रहा है । ये ऊंची कृष्णप्रणयिनी हें इनसे पूछो, ये वतायेंगी-पृच्छतेमा 
लता... ।' 
इससे स्पष्ट है कि यह श्रीकृष्णरस सवेरसोपमर्दी है । सव रस सड़ जाते हें-नीरस हो 

जाते हैं, परन्तु यह सदा नवनवायमान, उत्तरोत्तर वृद्धयभिमुख रहता है । तभी तो श्रीब्रजदेवियों 
के लिए, अथवा वेसे भावुक जन के लिए-जब वे श्रीच्यामरस का आ 

उनके लिए समस्त विषय रस नीरस हो जाते हें। यह सोपासकों 
सूर्य के सामने चन्द्रादि फीके पड़ जाते हें । अतएव उनका ऊपर का जीवन सवेदा रूखा, वनावटी 
मण्डन से दूर होता है । वे उन रूखे-सूखे टुकड़ों से भी उदरज्दाल्ा झात्त कर देते हें जिन्हें शायद 
कुत्ते भी न खायें । ये फटे चिथड़ों, मृत्पात्रों से ही जोदन-निर्दाह कर खते हैं । क्योंकि सवं- 
रसोपमर्दी श्रौराधाकृष्ण के दिव्य दर्शन, रसपान से वे सवदा छक्के रह इह्ास्वादपरायण 
योगीन्द्र मुनीऱ्द्रों की भी यही स्थिति होती है । वे लडे तन, रूट रखे हुए भी परमेदवय्ये- 
सम्पन्न सम्राट्दुर्लभ प्रसन्नता में मग्न रहते हें। श्रीराघाकृष्ण हो झझझतता में यह भी एक 
प्रमाण है। जिसके कारण उनको वह ऊँची प्रसन्नता है दह तत्क ओराधाकहृष्ण ही है । एसे 
पुरुषों को बाहर के दुखों की, सुखों की कुछ परवाह ही नही होतो ॥ थे रूता उरू स्थिति से हें, 
लौकिक पति वनस्पतियों के: अङ्कु में रह कर भी उनको उसका कोई ज्फैक्तिक सोर्य या उसके 


॥ 


EF 

अभाव में दुख नहीं है, वे तो श्रीदयाभसुन्दर के करस्पर्शानन्द-समुद्र में भग्न हें । अतः उन्हींसे 
पुछती हें-'पृच्छतेमा लता. . . . . । 

श्रीयुगलविहारी की प्रेष्ठसखीरूपा ब्रजाङ्गनाओं को तो उन लताओं का दर्शन कंरके 
ही आश्‍वासन और एक प्रसन्नता मिली । कारण वे जानती हें कि वे लता विशुद्ध सख्यभाववती 
हें। यही समझ कर उन्होंने उनसे प्रश्‍न भी किया । इन ब्रजाङ्गनाओं के भन में लताओं को 
उस स्थिति से यह भाव उत्पन्न हुआ कि 'सुपर्णयूथिका लताएँ श्रीयुगलबिहारी की लीला से 
प्रेरित होकर उस भाव को हमें इङ्गित करने के लिए ही भानो तरुण तमाल के साथ समालिङ््गित ' 
हुई हें। अतएव 'ततूकरजस्पृष्टा' (तयो: करजैः स्पृष्टा) हें । दोनों ने एक दूसरे का श्रृङ्गार 
करने के लिए अर्थात्‌ श्रीवृषभानुकिशोरी ने प्यारे श्रीदयामसुन्दर के अपने जैसे स्त्रीवेष की रचना 
के लिए और श्रीनन्दसूनु ने श्रीगौरसुन्दरी के अपने जसे पुरुष वेष की रचना के' लिए लताओं से 
सुमन-स्तवक और सुमनों का चयस किया है। उ्हींके संस्पर्श से इनमें यह पुलकभाव है ।' 
इन सखियों को स्थिति बहुत ऊंची है, ये श्रीयुगलबिहारी की उपासना सख्यभाव से करती हैं । 
जो सुख इन परमप्रेष्ठ सखियों को प्राप्त है, उसके लिए श्रीबिहारीलाल भी लालायित रहते हें । 
वे जानते हें कि हम दोनों के समुदित आह्णाद-आनन्द का यथावत्‌ अनुभव इन्हीं को होता है; 
अर्थात्‌ श्रीश्यामसुन्दर को केवल श्रीगौरसुन्दरी के और उन्हें केवल श्रीदयामसुन्दर के प्रणयसौख्य 
का अनुभव होता है, परन्तु ये सखियाँ दोनों के विभिन्न और समुदित लोकोत्तर, स्नेहसौख्य को 
प्राप्त करती हैं । 

लता पतिस्थानीय वनस्पतिथों से समाश्लिष्ट रहकर भी श्रीश्यामसुन्दर के मुखदर्शन 
से मुग्ध हें, उन पर फूल बिखेरती हें । लताओं की कौन कहे? देवाङ्गनाएँ जो सौन्दर्य की सीमा 
गिनी जाती हें, अपने परम विदग्ध पतिदेवों के अङ्कु में विराजमान होकर भी गँवारे ग्वालवालों 
से श्रृङ्गारित श्रीनन्दनन्दन के मयूरचन्द्रिकाचित, वन्य कुसुमकल्पित कुण्डलाद्यलंकृत आनन पर 
सक्षद्दशन से ही सदा के लिए बलिहार हो जाती हें, उनकी नीवी शिथिल पड़ जाती हें, अकस्मात्‌ 
उत्पन्न रोमाञ्च की तीब्रता से उनके केशपाश विशीणं हो जाते हें और उनमें ग्रथित शतशत 
कुसुमगुच्छ युगपत्‌ विकोणं हो जात हैँ । 

दूसरी ओर श्रीवृषभानुनन्दिनी का वह सीन्दर्य-माधु्यहै जिसकी कमनीयता लोकोत्तरता 
पर पूर्णंतम पुरुषोत्तम परब्रह्म श्रीकृष्ण भगवान्‌ ने अपने को न्योछावर कर दिया । साधारण 
ब्रजरमणी लक्ष्मी हें, गोपीजन लक्ष्मीतम हें। अतिशय में तमप्‌ है। उनकी भी सिरमौर 
` श्रीचन्द्रावली है, ये अनन्तानन्त गोपीयूथ की प्रभु हें । श्रीरयामसुन्दर का अभिसार दो ही स्थान 
पर होता था-या तो श्रीवृषभानुनन्दिनी. के यहाँ या चन्द्रावली के यहाँ। उनः श्रीचन्द्रावली के 
दिव्यप्रासाद में श्रीकृष्ण एक बार पधारे । रसरीति के अनुसार परिरम्भबद्ध होकर वे श्रीचन्द्रा- 
वली के अङ्क में विराज रहे थे । पर श्रीवृषभानुनन्दिनी का अनुस्मरण होते ही श्रीचन्द्रावली के 
सौन्दर्य, लावण्य, प्रणयपाश उन्हें भूल गये, श्रीराधोद्देयक कम्प, हषे, रोमाञ्चादि होने लगा 

और वे श्रीराधे श्रीराधे, वरवस कहने लग पड़े । बह इनकी वही स्विति हुई जो देवाऱङ्गनाओं 
की अपने पतिदेवों के अङ्क में स्थित रहते भी श्रीक्ृष्णदर्शन से हुई त्री । वे श्रीचन्द्रावळी की 
गोद में श्रीराधा के लिए बिह्वळ हो गये ; जो माधुर्यामृतसिन्धु की लहर श्री राधाङ्क में विराजमान 
होकर उठती थी, उसके लिए वे लालायित हो गये । 


यस्याः कदापि वसनाञ्चलखेलनोत्यघन्यातिधान्यपवनेन कृतार्थमानी । 
योगीन्द्रडुगमगतिमंधुसुदनोऽपि तस्येनमोऽस्तु वृषभानुभुवोदि्ञेऽपि । 
अर्थात्‌ श्रीवृषभानुनन्दिनी के वसनाञ्चल खेळ से समुत्पन्न, अतएव अपने को परमधन्य 
समझनेवाला वायु भी जब कभी श्रीनन्दनन्दन के स्पशं का विषय होता है, तो वे उतने मात्र से 
भी अपने को परम कृतार्थ मानते हें, यह स्थिति उन मधुसुदन भगवान्‌ की है, जिनकी प्राप्ति 
के लिए बड़े-बड़े योगीन्द्र मुनीन्द्र तरसते रहते हैं । वह तो दिशा भी वन्दनीय है जहाँ श्रीवृषभानु- 
भूपतनया का चरण-सञ्चार होता है। 
तात्पर्यं यह्‌ है-कि उन श्रीवृषभानुनन्दिनी के सङ्ग परम उमङ्ग में श्रीव्यामसुन्दर 
इधर से निकले हें, इन लताओं ने उन्हें देखा है, श्रीराधाकृष्ण का सम्मिलन इनके सामने हुआ है, 
इसीसे ये रोमाञ्चित हो रही हें, ये उनकी परम अन्तरङ्गा हैं, इन्हीं से पूछो 


'पुच्छतेमा लता बाहूनप्यादिलष्टा वनस्पतेः । 
नूनं तत्करजस्पृष्टा विस्त्य्‌ त्पुलकान्यहो । 
“इत्युन्मत्तवचो गोप्यः कृष्णान्वषणकातराः। 
लीला भगवतस्तास्ता ह्यनुचक्रुस्तदात्मिकाः ॥। 

यों पागलों की तरह गोपबालाएँ पुछती फिरती हें-कारण्डव, स्मर, लता, तुलसी, 

वृक्षों से । यह प्रेम की परिस्थिति है । जो वस्तुतः व्यग्र हें, उन्हें किसीसे भी पूछने में सङ्कोच 
नहीं । 'तस्ये नमोऽस्तु वृषभानुभुवोदिशेऽपि'। फिर उधर से बयार (वायु) भी आये तो उसे 
प्रणाम क्यों नहीं ? वह तो बरसाने का बयार है, वड़ा प्रिय है। यों उन्मत्त हें, किंसीसे भी 
बोलने लगतो हें, कुछ भी बोलने लगती हें । 'उन्मत्तवचः' का यह भी अर्थे है कि 'उत्कृष्टानाम्‌= 
योगोन्द्रमुनीन्द्राणामपि, मोहो यस्माद्‌ वचस: अर्थात्‌ जिन व्रजाङ्गनाओं को वात सुन कर बड़े- 
बड़े योगियों को भी भ्रम, मोह उत्पन्न हो जाय जिनके वचनों से वे गोपियाँ । अथवा “उत्क्ष्टस्य= 
पूर्णतमपुरुषोत्त मस्य श्री कृष्णस्य सर्वज्ञस्यापि मोहो यस्माद्‌ वचसः अर्थात्‌ श्रीकृष्ण भी जिनकी 
गम्भीर, ऊचे भाव की वाणो को सुन कर विस्मित हो जाते हैं । अहो गोपियो ! धन्य है, तुम्हारा 
प्रम-बन्धन, कितना ऊँचा है तुम्हारा भाव? रात्रि का समय, श्रोश्यामसुन्दर का मुरली के 
द्वारा आह्वान ! उस समय के आनन्द को पा कर उसे ही अब ये ढूंडती फिरती हें । इनके वचनों 
का स्पष्ठ अर्थ तो श्रीकृष्ण परमात्मा को ही लगा है। इनके सामने उस संज्ञ की सर्वज्ञता 
भुलाय गयी । “गोप्यः गाः=वाचः भगवद्गुणयानेन पान्तीति गोप्यः” अपने प्रियाप्रियतम' 

'श्रीराधाक्कष्ण के गुणगान से वाणी का पालन रक्षण करनेवाली ये गोपियाँ हें । इसके अतिरिवत 
अन्य वाणी तो वन्ध्या है-". . . वन्ध्यां गिरन्तां बिभृयान्न धीरः” । ब्रजाङ्गनाओं ने इसका 
पूर्ण पालन किया । वे श्रीश्यामसुन्दर प्राणधन के अन्वेषण में व्यग्र है, उन्मत्त हें । 
गोपियों ने सब से पूछा, पर किसी ने भी उन्हें समुचित उत्तर नहीं दिया, उन्हें पागल 
जानकर उनकी ठठोली की । हताश उन्होंने भगवल्लीला का आश्रय लिया-"लीला भगवत- 
स्तास्ताह्यत्‌चक्रुस्तदात्मिकाः।” वे “. : .पुतनासु पयः पानम्‌. . .” आदि लीलाओं का 
अनुकरण करने लगीं । व्रजाङ्गना पहले ही सन्तप्त हैं, फिर भगवल्लीलानुकरणरूप घृतसंयोग 
से वाडवाग्नि के जेसा उनका विरहानल और भी अधिक उद्दीप्त हुआ होगा । वसी परिस्थिति 
में तो वे जीवित भी कैसे रह सकेगी ?. इसलिए कहा है-'तदात्मिकाः' (स कृष्ण: आत्मनि 
यासां - ताः) अर्थात्‌ श्रीषयामसुन्दर के वाचक 'कृष्ण' नाम के 'क' में, जो सुशीतल 
अमृतवर्ण है, उनका चित्त आसक्त था, उसीने उनको रक्षा कंर भस्म हो जाने से बचा 
लिया । 
अथवा 'तदात्मिकाः' पद से लीला का ही परिग्रह है। भगवान्‌ की लीला-शक्ति 'ने 
जब देखा कि अब इन व्रजाङ्गनाओं को इनका यह जीवन भार हो रहा है, तो वह स्वयं ही इनकी 
रक्षा के लिए प्रकट हुए । वेसे श्रीश्यामसुन्दर कहीं बाहर नहीं चले गये थे, वे तो आन्तर-रमण के 
निमित्त ब्रजाङ्गनाओं के अन्तर में प्रविष्ट हुए थे । जब उन्होंने देखा कि अब ये बाहर मुझे न 
देखकर अतिसन्तप्त हो रही हें तो उनके आइवासन के लिए अपनी लीलाओं को उन्होंने भेजा । 
'आनन्द-वृन्दावन चम्पू’ में इस पर एक गम्भीर भाव व्यक्त हुआ है उसका आशय है कि जैसे 
दीपादि की ज्योत्स्ना प्रकोष्ठ के मध्य में होने पर वह बाहर नहीं दीखे, जैसे घन में विद्युत्‌ होती है 
पर उसके मध्य में होने से वह बाहर सदा नहीं दीखे, वेसे ही श्रीसयामसुन्दर की स्थिति यहाँ है । 
एक वात और भी कि यदि एसी परिस्थिति उत्पन्न हो कि विद्युत्‌ की ज्योरस्ना से प्रकाशमान 
गौरवर्ण घन में र्याम घन छिप जाथ, विद्युत्‌ के प्रकाशातिशय से उसके होने पर भी वह न दीखे । 
यदि एसी स्थिति कदाचित्‌ बन सके तो श्रोश्‍्यामंसुन्दर के अन्तहित भाव का वर्णन हो सकता है। 
एसे स्थलों में 'अभूतोपमा' होती है जैसा कि श्रीमद्भगवद्गीता में है-“दिवि सूर्यसहस्रस्य भवेद्‌ 
युगपदुत्थिता । यदि भाः सदृशी सा स्याद्‌ भासस्तस्य महात्मनः”, ऐसा हो तब अन्तहितता की 
उपमा बनें । 
कल्पना कीजिये-एक प्रेमानन्द परिपूर्णेहित सरोबर है, उसमें सुवर्णवर्णा कमलिनी 
खिली है, उनमें मिलिन्द छिपा है । इनके मध्य में एक कमल-नाल है जिसमें सुवर्णवर्णा कमलिनी 
और श्यामवर्णं कमल दोनों खिळे हें, जेसे अकस्मात्‌ वे तरुण कमल-कमलिनी अन्य सुवर्णवर्णा 
कमलिनियों से हट कर भीतर छिप जायें, ऐसे ही श्री राधा-कृष्ण उस समय योगमाया से अच्तहित 
हुए हैं, गोपाङ्गनाओं से अळग नहीं हुए हें । जसे मनोहर अमृतवर्षी घन विद्युत्‌ से. अलग न हो, 
वेसे ही यहाँ की परिस्थिति है। उन ब्रजदेवियों की संवित्‌ में, ज्ञान में, चित्त में श्रीकृष्णतत्त्व 

और श्रीकृष्णतत्त्व में उनका चित्त, ज्ञान, संवित्‌-सव ओत-प्रोत्त है, दोनों एक मेक ही रहे हैं । 
इस परिस्थिति में लीलानुकरण आरम्भ हुआ है $ शः 
“लीला भगवतस्तास्ताह्यनुचक्रुस्तदात्मिकाः ।” 

पूर्णतम पुरुषोत्तम भगवान्‌ श्रीकृष्ण को ढूंढते-डूंडते ब्रजदेवियाँ वेताळ हो गयीं । तरु, 
लता, पशु, पक्षी-सभी से उन्होंने पूछा । पर कहीं भी उनको पृच्छा पूर्ण नहीं हुई, इससे और 
भी अधिक व्यग्र हो उठीं । उस समय उनका श्री कृष्ण-प्रेमोन्माद, श्री कृष्ण-विरह पूर्ण परिपाक- 
अवस्था को प्राप्त हो चुका था। तब उनमें कुछ धेयं रखनेवाली हितैषिणी ब्रजाङ्गनाओं ने 
अपनी सखिथों के साथ अपने को अतिआतुर देख कर सोचा-अव कोई चित्त-सान्त्वना का और 
उपाय होना चाहिये, नहीं तो प्रेम की अन्तिम दशा आ जायगी, हम सव का जीवन ही न रह 
सकेगा । यह वियोगजन्य तीत्रताप से अतिंसन्तप्तता न जाने कया करा दें। अतः प्राणधन 
श्रीश्यामसुन्दर की मधुर लीलाओं का अनुकरण करना चाहिए । सम्भव है, उनके श्रवण, मनन 
_ और दर्शेन से हम लोगों को कुछ शान्ति मिले । अथवा भगवल्लीलाशक्ति-ही उनको विह्वलता 
देखकर अनुकम्पा से स्वयं प्रकट हुई, क्योंकि लीला के साथ ही श्रीकृष्ण परमात्मा पहले उनमें 
अन्तहित थे । (अध्यायारम्भ के दो पद्यों में ये भाव पहले व्यक्त हुए हें) अतः अन्तनिविष्ट 
श्रीकृष्ण परमात्मा ने ही ब्रजदेवियों की सान्त्वना के लिए लीलाओं का प्राकट्य किया, अर्थात्‌ 
गोपाङ्गनाओं को अब स्वुलीलामथ बना कर उन्होंने प्रकट किया। अतः उन्मत्तवचना गोपाङ्गनाओं 
ने अब भगवान्‌ की उन-उन लीलाओं का अनुकरण आरम्भ किया-'इत्युत्मत्तवचो गोप्य: -कृष्णा- 
न्वेषणकातराः । लीलाभगवतस्तास्ता ह्यनुचक्रुस्तदात्मिकाः ॥ 

गोपाङ्गनाओं के इस 'उन्मत्तवचः' विशेषण से यह अभिप्राय नहीं है कि जैसे लोक में 
पागलों की बात या क्रिया उपहास्य और उपेक्षणीय होती है वेसे इनकी भी ये बातें अथवा प्रस्तुत 
भगवल्लीलानुकरण उपेक्षणीय हें | प्रत्युत इनके इस उन्मत्तवचस्त्व पर कोटि-कोटि सावधानों 
के. वचन न्योछावर कर दिये जाते हें। ऐसा उन्मत्तवचस्त्व किसी परमसुकृती को ही मिल 
सकता है। अतः 'उन्मत्तवचः' का अर्थ है-,उत्कृष्टानां सनकादिशुकादिमुनीनामपि मद 
सञ्जायते यासां वचसा ता उन्मत्तवचः' अर्थात्‌ सनकादि शुकादि परमवीतराग महामुनियों को 
भी जिन ब्रजदेवियों की बातें सुन कर, तन्मयता देख कर मद-आनन्दविभोरता होती है । अथवा 

न मुनियों की कौन कहे, इनसे भी उत्कृष्ट इनके भी उपास्य साक्षात्‌ श्रीकृष्ण परमात्मा भी जिनके 
प्रम-लपेटे अटपटे वचनों को सुनकर मोदमग्न हो उठते हें, उन उन्मत्तवचनाओं को धन्य हैं--- 
'उट्कृष्टस्य श्रीक्णणस्य परमात्मनोऽपि उन्मादकरो वचो यासां ता उन्मत्तवचः।' एसी ह व 
उन्मत्तव्रचना, कोई: सामान्य नहीं । उन्होंने लीला आरम्भ की । प्ररन हो सकता है कि जव वे 
भगवान्‌ को लीला के स्मरण से ही इस दशा को पहुँची हें-परम सन्तप्तः हो रही- हें तब उसीसे 
उन्हें सान्त्वना कंसे मिल सकती है, क्या लीलानकरण रूप घृत से समुदीप्त वह विरह-वाड़वार्नि 
अब की वार उन्हें,भस्म ही त कुर देगा ? हाँ,यह सम्भव हु, परततु ब. तो तदािमकता: (तस्मिन्‌ 
45 


३५४ भक्ति-सुघा--तृतीय खण्ड 


श्रीकृष्णे एवं आत्मा मनो यासां ताः) हैं उनका मन शेत्यसुधापाथोधिसदुश् श्रीकृष्ण परमात्मा 
में समासक्त था, अतः भस्भ नहीं हुई, जीवित ही रहीं । बात ठोक भी है-'को ह्येवान्यात्‌ कः 
प्राण्यात्‌ यद्येष कौन उन पूर्णतम पुरुषोत्तम परत्रह्म श्रीकृष्ण के बिना जीवित रहता 

सत्तावान्‌ होता, यदि उनमें वे विराजमान न होते । अतएव उनके अन्तहित होते ही 'अतप्यॅस्तम- 
चक्षाणा:' आदि गोपदेवियों की स्थिति बतलायी गयी है और अब उन्हीं के लिए 'लीलाभगवत- 
स्तास्ता ह्यनुचक्रस्तदात्मिकाः' कहा जा रहा है। भाव यह है कि श्रीकृष्ण ही उनमें विराजमान 
थे और उनकी लीला ने ही उन्हें लीलानुकरण में प्रवृत्त किया । लीलांनुकरण आरम्भ 
हुआ-- 


'कस्याश्चित्‌ पुतनायन्त्या: कृष्णायन्त्यपिबत्‌ स्तनम्‌ । 
तोकायित्वारुदत्यन्या पदाहन्‌ झाकटायतीम्‌ ।' 


किसी ने पूतना के जेसा आचरण किया, कोई गोंपी उसके स्तनपानार्थ श्रीवाल्मुकुन्द बन 
गयी । पूतनाभाव प्रकृत उज्ज्वल रस के बिरुद्ध है, गोपीभाव से इसमें बहुत अन्तर है । पूतना 
श्रीकृष्ण-जिघांसा (मारने की इच्छा) से आयी थी, उसने अपने स्तनों में कालकूट का लेप किया 
था, वहीं स्तन उंसने यशोदोत्सङ्गलालित श्रीबालमुकुन्द को पिलाया था । इससे भी अवश्य 
उसकी दिव्यगति हुई, धात्रीं के जैसी गति उसने पायी-'अहो बकीयं “स्तनकालकूटं जिघांसया 
पाययदप्यसाध्वी । लेभे गति धात्र्युचितां ततोऽन्यं क॑ वा दयाल॑ शरणं ब्रजेम।' परन्तु इस पद्य 
में 'जिघांसथा' से इस कार्य का अनौचित्य निदिष्ट हुआ है, ऐसे ही 'अपि' से भी । अर्थात्‌ जो प्रभु 
समस्तं निरुपाधिक कल्याण-गुणगणों के आस्पद थे, जिनकी समस्त प्रकार से अहंणा उचित थी 
जिनके मङ्गलमय श्रीविग्रह पर अपने को न्योछ।वर कर देना चाहिए था, उन्हें विधपान कराया; 
उनके प्रति जिघांसा प्रकट की, धिक्‌-घिक्‌ | यह दूसरी वात थी कि इस दुष्कृत्य से भी पूतना को 
धात्र्युत्ित उत्तमगति का लाभ हुंआ। यह तो श्रीकृष्ण परमात्मा के सम्बन्ध की विशेषता का 
महत्त्व है । उत्तम आश्रय औरं विषय आदि की महिमा से अनुचित भी उचित्त हो जाता है 
चोरी बुरी, परन्तु श्रीकृष्ण की माखन-चोरी इसका अपवाद है, वह भावुकजनमानसोल्लासिनी 
है । -काम बुरा, पर विषय-महिमा से (क्ृष्णविषयक होने से) कान्तभाववती ब्रजाङ्गनाओं के 
लिए वह अत्युत्तम हो गया । अस्थि-मांसादियुक्त शरीरादि विषय की अपवित्रता से काम बुरा, 
बहुत बुरा, पर श्रीञ्यामसुन्दर मदनमोहन के सम्बन्ध से वह भूषण बन जाता है। इसलिए 
जिघांसा बुरी-जो प्रभु, पूजा, प्रेम, भक्तिं करने के योग्य हें उनके हनन की चेष्टा करना बुरा, 
पर उसके श्रीकृष्ण परमात्मविषयक होने से वह भी उत्तम हो गया-'. . . सद्गतिभवाय 
परन्तु गोपाङ्गनाओं.में यह पूंतना-भावना नहीं थी, वे अत्यन्त शुद्ध भाववती थीं तो उनमें यह 
पूतना का भाव केसे हो गया? ` 
इसका सभाधानःयही कि यह लीलासाघंनाथं अनुकरणमात्र था । दूसरे अपन प्रमी को 


घीरासपञ्चाध्यायो ` ३५४ 


कष्ट पेहुँचानेवाला सभी को बुरा लगता है । पूतना ने श्रीगोपीजनवल्लभ भगवान्‌ को मृत्युकष्ट _ 
पहुँचाने की चेष्टा की, अतः गोपिथों को वह सदा खटकती और अपकारकख्प में सदा उन्हें उसका 
स्मरण रहता था-,हाय पूतना ने प्यारे इयामसुन्दर को विषपान कराया ! ' प्रेमाभिनिवेश में 
अनिष्ट या अपकारक की चिन्ता वनी रहती है । किसी का टोना न लग जाय इसलिए माता 
अपने लाल के भाल में काजर का ढिठौना लगा देती है। किसी का कोई प्रेमी बाहर जाता हैं 
तो उसे शङ्का होने लगती है-'किसीने लाठी तो नहीं मार दी, शेर तो नहीं खा गया, कहीं ठोकर 
तो नहीं लग गयी ?” ब्रजदेविथों के सर्वस्व तो श्रीकृष्ण परमात्मा ही थे और श्रीकृष्ण को 
ब्रजाङ्गनाओं को दृष्टि में पूतना से सदा भय था । अतः अनिच्छयापि इन्हें पूतना का स्मरण 
रहता था । किसी कीड़े को भौंरा पकड़ लाता है, उसे अपनी गुञ्जार सुनाता है, वह संरम्भभय 
योग से भौंरा हो जाता है। गोपाङ्गनाओं को अपने से भी अधिक प्रिय श्रोरयामसुन्दर थे । 
इस नाते उसमें से एक 'पूतनायन्ती' हो गयी । प्रेमी के विघातक का स्मरण और प्रेमातिशयवश 
प्रेमी के साथ एक्यभावापत्ति के कारण प्रेमी के भय-हेतु को अपना भय-हेतु मान कर भयरूपापत्ति 
आदि विवेक ही ,पूतनायन्ती' का कारण बन गया । 'कृष्णायन्ती' होने में तो कुछ भी प्रयास नहीं, 
पर 'पूतनायन्ती' होने में इतना चक्कर है । 
अथवा कोई भो व्रजाङ्गना पूतना नहीं बनी । किन्तु श्रीकृष्णविरहसन्तव्तं ब्रजाङ्गनाओं 
को पदे-पदे दृष्ट्वा-दृष्ट्वा रक्षार्थ विनियुक्त, सर्वोपद्रवदूरीका रार्थं भगवान्‌ की योगमाया उनके 
पीछे-पीछे घूम रही थी, वही लीलासाद्‌गृण्यार्थ गोपीभावापन्न होकर पुतना बनी । कहा जा सकता 
है कि इतना प्रपञ्च करने की अपेक्षा पुतना-लीला ही न को जाती; तो यह ठीक नहीं, क्योंकि 
भगवदवतारों में यह क्रम है कि जबं-जब श्रीकृष्णावतार हो तव-तव 'पूतनासुपयःपानम्‌' होना ही 
चाहिए, होता ही है। अतः यहाँ भी यह लीला की हो गयी । अथवा एक भाव यह भी है कि 
वस्तुतः गोपाङ्गनाओं में ही एक पूतना वन गयी । असली पूतना जिघांसा के अशुद्ध भाव को 
ले कर आयी थी और उदात्त अनुरागवती गोपाङ्गना में उसका गन्ध तक नहीं था, वह अशुद्ध 
भाव का अनुसन्धान किये बिना ही लीलानुकरणसाफल्य के लिए पूतना बनी । पीछे आ चुका 
है-'गायन्त्य उच्चैरमुमेव संहता विचिक्युरुन्मत्तकवद्‌ वनाद्वनम्‌ । ब्रजाङ्गनाएँ भगवान्‌ को 
ही गाती हुईं अर्थात्‌ उनके चरित्रों, लीलाओं को गाती हुई उन्हें ढूंढ रही थीं । गाते-गाते व्रज- 
लीला का भी गान हुआ, उसमें पूतना की कथा भी आयी । वहाँ पूतना के सौभाग्य की महिमा 
उन्होंने गायी-'अहो हमारे प्राणधन व्रजेन्द्रनन्दन ने कमळ की पाँखुरी से भी अधिक सुकोमल, 
भक्तों के मानसमन्दिर में निवास करनेवाले, ब्रह्मादि देवों से वस्दित अपने पादों को वक्षःस्थल पर 
निक्षेप करके स्तनपान किया वह धन्य है-- 
'वद्भ्यां भक्तहृदिस्थाभ्यां वन्द्याभ्यां लोकवन्दितः । 
अङ्कं यस्याः समाक्रम्य भगवानपिबत्‌ स्तनम्‌ । 
(भाग १०।६।३७) 


३५६ _ भक्ति-सुधा--तृतौय खण्ड 


ये गोपाङ्गनाएँ विरहिणी हें यें सोचती हें-,हमसे तो भाग्यशालिनी पूतना ही थी; 
जिसके उरःस्थल पर प्राणनाथ श्रीश्यामसुन्दर ने विहार किया, कहीं पूतना बनने पर ही प्रभु 
- हमारे उरःस्थलं पर विहार करने पधारेंगे तो हम धन्य-धन्य हो जायँगी [” इसीलिए मांनो वे 
पूतता भी बनीं । उन ब्रजदेवियों की दृष्टि में तो दूषण वही है. जो प्रियतम प्राणधन श्रीमोहन के 
संम्मिलन में बाधक है और भूषण वही है, जो कंसे भी उनसे सम्मिलन करा देने में साधक हैं। 
चाहे वह तृष्णा आदि ही क्यों न हो । वे गुण. भूषण किस काम के जिनके कारण प्रभु के दशनो 
से वञ्चितं रहना पड़े, वियोग-वक्ति में सदा जलते रहना पड़े । 'अञजन कहाँ आँखि जो फोरे 
„ - -' वेराग्य बहुत उत्तम वस्तु है, पर वह कहीं श्रीकृष्ण परमात्मा के प्रति हो जाय तो कोड़ी 
काम का भी नहीं, वहाँ तो राग-अनुराग होना चाहिए, उनके प्रति विषयों से कभी पराङ्मुख न 
होनेवाली अविवेकियों की जैसे गाढ प्रीति होनी चाहिए । वैराभ्य गुण है, पर यहाँ दूषण है। 
यों 'पूतना' कोई अच्छी चीज नहीं, वह तो-'पूतना लोकबालघ्नी, राक्षसी, रुधिराशना . ..' 
हैं, कितनी ही दुष्टा है । सुतराम्‌ पूतनाभाव चाह की चोज नहीं । चाह की चीज तो उन 
ब्रजदेवियों की श्रीकृष्णभावना है, जो उन्हें पूतनाभाव में भी दीख पड़ रही है। यदि पुतंनो 
बनने से भी उरःस्थल में श्रीञ्यामसुन्दर का विहार प्राप्त होता है तो बे उसका भी स्वागंत करती 
हें-'लो हम पूतना ही बनती है, प्राणप्यारे मिलें तो ! ' 
अथवा ब्रजाङ्गेनाएँ सोचती हँ-'क्या करें, कहाँ जायें, इसकी अपेक्षा तो हमारे प्राण 
निकल जाते वही अच्छा होता । हाय, इस उग्रताप में भी हमारा मरण नहीं होता । क्यों ये 
हमारे प्राण अपने प्यारे की प्रतीक्षा में नहीं निकल रहे हें? संसार में भनुष्य की सर्वोपरि वस्तु 
प्राण हैं, पर प्राणघन श्रीश्यामसुन्दर तो इनके भी प्राण हें--'शोत्रस्य श्रोत्रं मनसो मनो यद्वाचो ह 
बाच स उ प्राणस्य प्राणइचक्षुषचक्षः. . .। हमें ऐसा लगता हे कि ये उन्हीं प्राणों के भी, 
प्राण श्रीश्यामसुन्दर के मिलन की व्याकुलता में हमारे देह से निकलना भल गये हें। फिर उनके 
विना कोई रह ही कंसे सकता है-'न घ्राणेन नापानेन मर्त्यो जीवति कझ्चन । इतरेण तु जीवन्ति 
यस्मिन्नेताबुपाश्रितो ।' तो फिर आओ सखि! पूतना ही बने, जिससे अपने आश्रित और 
प्रतीक्षापरायण इन प्राणों की ये स्वथं समाप्तिं कर दें ।  सखियो, श्रीश्यामसुन्दर को स्त्रियों से 
प्रेम नहीं है । देखो जनमते ही उन्होंने पूतना पर हाथ साफ किया । अपने पहले अबतार में भी 
उन्होंने 'ताडका' का नि:सङ्कोच वध किथा। फिर अब प्राणप्यारे श्रीमोहन के विप्रयोग में 
जीवन रखना तो ळोकनिन्दा है। अतः प्राणों के भी प्राण श्रीश्यामसुन्दर के वियोगजन्य इस' 
तीब्रताप में प्राणों का विसजन कर देना ही सर्वोत्तम है और इसका सुगम साधन पूतना बनना है । 
पूतना बनी कि श्रीबालमुकुन्द श्यामसुन्दर ने हमारा काम तमाम किया।' यहाँ ऐश्वर्य और 
माधुयं भाव साथ-साथ चल रहे हें, इस जगह एश्व्य माधुयं से दब गया है । 
ब्रजदेवियों ने सोचा कि 'सबसे अधिक आनन्द की बात तो पूतना..बनने में यह है कि 
उर:स्थल पर श्रीब्रजेन्द्रनन्दन का विहार. प्राप्त होगा और वह भी उन्हीं का गान करते हुए; 


` ौरासंपञचाध्यायौ इष्ड. . 


“गायन्त्य उच्चैरमुमे ब्र । तथाच सदा के लिए बियोग-दुःख से मुक्त हो जायंगी एवम्‌ सद्गति तों 
मुफ्त में ही मिलेगी। प्रसिद्ध है--विध देनेवाली पुतना को भी भगवान्‌ ने सद्गति प्रदान की ।' 

सत्यलोक पति ब्रह्माजी, जिन्होंने भगवान्‌ श्रीकृष्ण के भगवत्व की परीक्षा के लिए वत्सापहुरणङ 
किया और जो अन्तमें भगवान्‌ की अतुल भहिमा को देखकर मुग्ध रह गये तथा ब्रजवासियों के 
लोकोत्तर सौभाग्य और निःस्वार्थ श्रीकृष्ण प्रेम को देखकर आरचर्थेचकित रह गये, उनको यह 
सन्देह हुआ कि जव अघासुर-वकासुर आदि समस्त कुल के साथ भगवान्‌ ने पुतना को आत्मपद 
जेसा ऊँचा पद प्रदान दिया तव इन निरुपभ-निःस्वार्थ स्नेही ब्रज-वासियों को इनसे आनुष्य प्राप्त 
करने के लिए वे क्या देंगे ? विश्व का कोई और ऊँचा फल इन्हें देने की भगवान्‌ ने यदि सोच 
रखी है तो उनसे निज से वढकर विश्व में कोई ऊँचा फल नहीं है। 'पृर्णतम पुरुषोत्तम परब्रह्म 
जिनके साथ नाचे, गाये, खाये पीये,विविध कीडा करें इससे बढकर जगतूमें और दूसरा उत्तम 
फळहो ही क्या सकता है ? जिन्होंने अपना तन, मन, घन, देह, नेह, गेह, पुत्र,कलूत्र, मित्र सब 

कुछ भगवान्‌ पर न्योछावर कर दिया और जिन्होंने वेर किया, दोनों को समान फल कंसे दिया - 
जा सकता है ? अतः मेरी समझ में तो भगवान्‌ सदा इनके ऋणिया रहेंगे। भगवान्‌. धिश्वंफ- 
लात्मा ह, पूर्णानन्दसिन्धु हें, उसके ` विन्दु के समान इन्द्रादि लोक सौस्य हें-'. . . एतस्य मात्राः 

मुपजीवन्ति।' जब स्वयं आनन्दसिन्धु ही जिनके घरों में क्रीड़ा की लहरें ले रहा है तब वे बिन्दु 

से कंसे तृप्त होंगे सुतराम्‌ इन्द्रादि-पद देकर भी प्रभु इनसे अनृण नहीं हो संकते-- 
` एवांघोषनिव।सिनामुत भवान्‌ कि देवरातेति न, 
३चेतो विइवफलात्फलं त्वदपरं कुत्राप्ययन्मुह्यति । 
सद्वेषादिव पुतनाऽपि सकुला त्वाभेव देवापिता, 

यदृधामा थंसुहुत्प्रियात्मतनयप्राणाशयासत्वत्डुते ॥ A 

गा (भाग १०१४॥३५): 

गोपियों ने समझा कि हम तो श्रीश्यामसुन्दर के दशेनों के लिए ही उत्कण्ठित हें, सो 

पूतना बनने से कभी तो सम्भव होगा ही। फिर विप्रयोग भी न होगा। अतः पुतना 

बनी-कस्यादिचित्पुतनायन्त्या: इृष्णायस्त्यपिवत्‌ स्तनम्‌ ।' 8 लोगों हा 
त्वामेंव देवापिता” आदि से द्योत्य भगवत्सायुज्य आदि की प्राप्ति पर अन्य लोगों के 

कुछ और भी भाव हें। जैसे कुछ भगवद्भक्त भगवच्चरणारविन्द में, कुछ भगवन्सुखारनि्द 
आदि में लीन होते हैं । यही भेद है। श्रीभगवान्‌ का सर्वाङ्ग ही फल है। विधि निषेध साधनम 
होता है, फल मे नहीं । सुरापान न करना आंदि से समुत्पन्न फल और अग्निहोत्रादि से समुत्पन्न 
स्वर्गादि फल में कोई अन्तर नहीं । श्रीभगवान्‌ तो मक्ति-उपासना का फळ ह, उनके पादारविन्द, 

हस्तारविन्द आदि सब फल हें। 'आनन्दमात्रकरपादमुखोदरादि. - .' ही उनका स्वप है 

इसकों सभी मानते हैं। मिठाई के खिलौने के हाथ-पाँव सब मिठाई ही होंगे! बसे ही भगवान्‌ 

का समग्र विग्रह आनन्दभयमात्र है-'सस्यज्ञानानस्तानन्दमात्रेकरसमूत्तयः। अस्पृष्टभूरिमाहार्या- 

ह्यपि ह्य, पनिषद्दृश्षाम्‌ ।' (भाग०, ब्रह्मस्तुति) । यह बात श्रीमद्‌भागवत से भी सिद्ध है। 
भगवान्‌ श्रीकृष्ण ने ब्रह्माजी को अपने स्वरूप बतलाये वे सत्य, ज्ञान, अनन्त, आनन्दमात्र थे | 
बीच में असत्य आदि के निवेश निवारणार्थ 'मात्र' पद है। अतएव 'मधुराधिपतेरखिलं मधुरम्‌-' 
वेणु रेणु, गौ वत्स सब मधूर, निज देह से लेकर उसके सम्पर्कपर्यन्त सब मधुर ही मधुर। 
यों भगवद्विग्रह फलस्वरूप ही है। कहीं उसकी कुछ साधनता भी है, ज॑से-अघासुर संहार, 
भक्ताह्वान आदि । ऐसे ही परिरम्भ में पादस्पशं में फलता है; और चलन में साधनता । विवेक 
यह कि लीला में ही साधनता है, प्राक्त (स्वभाव या स्वरूप) में नहीं। भगवान्‌ श्रीकृष्ण के 
मुख में केवळ फलात्मता ही है, ऐसे ही उनके दशन में, अधरामृत में वंशी निनाद में चुम्बन में 
सवेत्र फलात्मता है। अतः 'सद्वेषादिव पूतनापि सकुला त्वामेव देवापिता' से आत्मदानरूप 
जो जो लीनता हुई वह हुई अवश्य भगवद्विग्रह में ही, परन्तु उनके पादारविन्द में; अथवा 
श्रीभगवन्मुखारविन्द में फलात्मता के साथ क्वचित्‌ साधनात्मता भी है, वहाँ देवभोग्या, सर्वे- 
भोग्या, भगवद्भोग्या सुधा का निवास है। देव-भोग्या सुधा वंशी-छिट्रों से निर्गत होकर वृक्ष, 
लता मयूरों को प्राप्त होती है। ये वृक्षादि वृन्दावन के देवता हें, प्राकृत देवता नहीं, किन्तु भग- 
वत्स्वरूपभूत भगवदंश भूत देव हें। वृन्दावन की रूता-पता, पशु-पक्षी; जड जङ्गम आदिं 
सब श्रीकृष्ण परमात्मा के रमण की सामग्री हें और ये उनके रमण की सामग्री तभी बन सकते हें 
जब इनमें उनका प्रवेश हो। श्रीवयामसुन्दर मदनमोहन का रमण श्रीब्रजेन्द्रनन्दिनी के ही सङ्ग 
में सम्भव है, सुधाकररूप में विराजमान हें, वे ही देवभोग्यारूप में फेलती हें, फलतः सब श्री राधा- 
भय हो जाता है, वहीं उनका रमण होता है। अतएव वे श्रीराधारभण हें। गोपाङ्गनाओं में 
उनका रमण नहीं, किन्तु जहाँ श्रीराधा वहीं उनका रमण होता है। आत्माराम का रमण आत्मा 
ही में -अपने ही में-होता है। यों देवभोग्या सुधा में भी साधनता आयी । जैसे प्रत्येक काष्ठ- 
खण्ड में अग्नि है पर वह अव्यक्त है, व्यक्त का सम्बन्ध हो जाने से वह (अग्नि) व्यकत-प्रकट 
हो सकता है। ऐसे ही 'बनलतास्तरव आत्मनि विष्णुं व्यञ्जयन्त्य इव पुष्पझलाढयाः।? 
(भाग १०।३५।९ युगलगीत ) अर्थात्‌ वन के लता, तरु अपने में भगवान्‌ विष्णु को मानो प्रकट 
करते हुए-पुष्प-फल भार से समाच्छन्न थे। आशय यह.कि व्यापक होने से भगवान्‌ विष्णु तो 
उनमें पहले भी थे पर प्रकट नहीं थे, अब प्रकट हो गये। फलतः प्रकट स्वस्वरूप में ही रमण 
होता है । अधर-सुधा में दोनों प्रकट हें जहाँ इसका सम्बन्ध है, बहीं श्री राधा का प्राकट्य है। 
भगवद्भोग्या सुधा भी अधरसुधा का साधन बनती है। इस प्रकार पूतना आदि और ब्रजाङ्ग- 
नाओं क श्रीकृष्ण-सायुज्य में भेद है। लीला के अनन्त होने से यहाँ सर्वदा सायुज्य नहीं । 
प्रेमपीड़ावश गोपाङ्गना पूतना को बड़ी मानकर उसके भाव से पूतना बनना चाहती हें। वे 
चाहती हें-किसी भी प्रकार हमें भी प्राण-धन श्रीश्यामसुन्दर मदनमोहन रोधाविहारी का सम्बन्ध 
भिळःजाय। इसीलिए पुतना भी बनने को तेयार हें-'कस्याश्चित्पूतनायन्त्याः कृष्णायन्त्यपिबत्‌ 
स्तनम्‌ ।? कलेन्ल कावा 5 सम्मा ४7२ (गड 

गोपाङ्गनाएँ सोचती हँ-'अहो पूतना धन्य है, जिस के उरःस्थल पर प्राणप्यारे श्रीद्यामं- 
सुन्दर ने विहार किया, हाय, हम कहीं पूतना भी वनी होतीं, तो हमारा भाग्योदय हो जाता । 
इन भावों में मग्न ब्रजाङ्गनाएँ पुतना बनीं । अथवा गोपाङ्कनाएँ सायुज्यप्राप्तिं ही चाहती हें। 
यद्यपि अन्तःकरण से उन्हें यह इष्ट नहीं है, तयापि वियोग की असह्यता में वं इसे ही अच्छा 
समझती हें । सोचती हैं, ,चलो पूतना बनने से प्राणवन का उर:स्थळ पर विहार तो मिलेगा ही, 
जो हमें इष्ट है, फिर सायुज्य ही सही, रातदिन विरहवह्मि में जळते रहने से वही क्या बुरा हैं ।' 
पहले सायुज्य में भेद बतलाया गया है-अघासुर, बकासुर आदि को सायुज्य प्राप्त हुआ, वे 
भगवत्पादारविन्द में लीन हुए और गोपाङ्कनाएँ श्रीमुख में । देत्यवथ, भवतसङ्केत आदि में 
साधनता है और परिरम्भण आदि में फलता है। परन्तु मुख में तो सदा ही फंलरूपता है। 
हाँ, उसकी सुधा में भेद अवश्य है, जैसे देवभोग्या सुधा साधन होती है, लता, वृक्ष आदि में भग- 
वदुपभोग्यता-सम्पादनाथ उसका प्रयोग किया जाता है। वेणुगीतपीयूष से लतादि में, परिकरों 
में भगवःद्ञोग्यता सम्पादित की जाती है, क्योंकि वहाँ श्रीवृषभानुनन्दिनी कां सञ्चार हुआ है। 

मुख अग्नि माना गया है-'मुखादग्निरजायत।' कौन अग्नि. प्राकृतं नहीं? जब 
पूर्णतम पुरुषोत्तम भगवान्‌ श्रीकृष्ण प्राकृत नहीं, किन्तु अचिन्त्य, अनन्त, अद्भुत रससुधासिन्धु 
हें, तब उनकी मुखाग्नि भी प्राकृत नहीं, किन्तु वह अप्राकृत विरहवेइवानर है। यह अग्नि 
मुख में ही क्यों ? तो प्राधान्यात्‌ मुख में व्यपदेश है, वेसे तो वह सर्वावयव-अधिष्ठिंत हैं। 
विश्रलम्भ-सम्भोगात्मक उभयविध श्वृङ्गार भी उनमें है। भगवान्‌ सरकॅलविरुद्धधर्माश्रय हें, 
अतः उनमें दोनों ही श्रुङ्गार एक साथ हें, वह भी उद्बुद्ध और उद्वेलित रूप में। यहाँ 
उभयविधता भी श्रीभगवान्‌ के सर्वाङ्ग ही में है। 'मुखम्‌' का अन्यत्र प्राधान्य अर्थ है । | यहाँ भी 
“मुखमिव मुखम्‌' के रूप से मुख की प्रधानता है। उसमें प्रधानता बिरह की है। सर्वाङ्ग में 
मुख प्रधान है, शङ्कार में विरहाग्नि प्रधान है । इस प्रकार दोनों में प्राधान्य है । श्रीमद्वल्लभा- 
चार्यं 'विरहवेशवानरावतार' माने गये हें। वह.विभ्रलम्भश्शुङ्गार 'अग्नि' होने पर भी 'रस' है 
और वह्‌ भी है सर्वोत्कृष्ट । इस प्रकार श्रीकृष्ण परमात्मां के मुखमें लय होना मानों वियोगरस 
में लय होना है। मुख विभ्रयोग रस है, ब्रजाङ्गनाओं का उसीमें लय होना है। अतः यही 
विशेषता है, यह लय स्थायी नहीं । जैसे अपार समुद्र की उसी की वस्तुं का उसमें निमज्जन-उन्म 


'ज्जन हो | वस्तुतस्तु श्रीकृष्ण के उभयविध उदुबुद्ध शगार में पुनः-पुनः भावुकों का आविर्भाव- 
-तिरोधानभाव होता है। मुख में भी सर्वातिंशायी अधरसुधा का पान होता है । 


अस्तु, देवभोग्या सुधा तो समझ में आयी, पर भगवद्भोग्या क्या ? तो यही विलक्षणता 
है। केवल श्री कृष्णभोग्या ही भगवद्भोग्या सुधा है । परन्तु अपने ही रसं का अपने को पांन 
कंसे हो? नायिकाधर का रसास्वाद होता है। यह रसरीति के विरुद्ध है। इसके बहुत भेद 
हैं। लोभ ही अवर है (यह भगवदूविभूति है) वही अध्यक्ष है। मायाशक्ति से लोभी कोषाध्यक्ष 
बना है। पात्रापात्रविचार पूर्वक दान ही अध्यक्षता है। अतः उसे अपनी अघर सुधा का अध्यक्ष 

वह दवभोगंया देवों को देता है और गोपाङ्गता-भोग्या को उनके हृदयों में वंशी द्वारा भेजता 
है। वेगु बहुत ऊंचे अधिकारवाली है, पर उसे कुछ नहीं मिला । 'दर्वी' पाकरसं यथा-जस 
कलछुल दाल-साग आदि के खट्ट-मीठ स्वाद को नहीं जानती, बसी ही वंशी की दशा है। चषक 
' (पानपात्र ) को कुछ नहीं मिलता । श्रीदयामसुन्दर भगवान्‌'ने भगवद्भोग्या सुधा को गोपाङ्ग- 
नाओं के अन्तर में पहुँचाने के लिए वंशी को रखा है। वह्‌ दर्वी की तरह है, उसे कुछ स्वाद नहीं 
मिला। तभी तो वेणुगीतपीयूष के निनाद से जड़-चेतन सबको सुधास्वांद मिला पत्थर बह 
चले, यमुना जम गयी, ठूंठों में पत्ते फूट निकले, पर वह सूखी की सूखी ही, सच्छिद्र ही, पल्लेव- 
बिहीन ही रही,'क्योंकि उसे कुछ मिला नहीं। वह देवों को, गोपियों को निर्देशानुसार दे आयी । 
परन्तु उस वस्तु की महिमा एसी है, जो उसक'स्पर्शंमात्र से ही उसे बहुत कुछ मिल॑ गयां। 
ब्रह्मा, इन्द्र आदि देव, अधिदेव उन-उन इन्द्रियादि की अधिष्ठानता से ही अपने को कृतकृत्य 
मानते हें-“'एतद्‌ हृषीकचषके रसकृत्‌ पिबामः। शर्वादयोऽङध्य युदजञमध्वमृतासवभ्ते” . . .। ऐसा 
है वह-वेणुपरिवेषित पीयूष । वेणु को वह्‌ पीयूष साक्षात्‌ मिला ही, पर उसे पाकर वंह औरों 
को तरह उन्मद नहीं हुई, क्योंकि उसने सोचा कि यदि में रूपान्तर को प्राप्त हो गयी, हरी- 
भरी हो गयी, तो कहीं प्यारे श्रीरयामसुन्दर मुझे छोड़ न दें। अतः बड़ी सावधानी से वह उस 
रस को अपने अन्तर में छिपाये रही । लोक में ख्यात होने से नजर-टोना लग जाता है, वेणुं इसे 
खूब 'जानती थी अस्तु, भगवद्भोग्या सुधा जब गोपाङ्गनाओं के मानसदेश में पहुँची, तंब 
उन्होंने उसका आस्वाद किया । इस रस की यह विशेषता है कि वह जितना ही आस्वादित 
होगा, उतना ही अधिकाधिक बढेगा । फिर इसकी यह भी विशेषता है कि यह जहाँ पहुँचतां है 
वहाँ. पहले से भी विद्यमान होता है-ज्ञानं ज्ञेयं ज्ञानगभ्यं हृदि सवस्य धिष्ठितम्‌ ।' श्रीराधा- 
कृष्ण और तद्विषयुक-रस पहले ही प्राणियों में है, पर व्यक्त नहीं, रसिकों की सङ्गति से वह 
-व्यक्त'हो जाता है। यहाँ निरावरण कर्णकुहरों से यह भगवद्भोग्या सुधा गोपीमानसपंटल में 
प्रबिष्ट हुई । गुरु एक मन्त्र देता है, साधक रसिक एकान्त में बैठकर उसका अनुसन्धान करके 
-अपार रस का आस्वाद करता है । 'गोपालचम्पू' आदि का यों ही आविर्भाव हुआ। यह्‌ श्रीजी- 
बगोस्वामी का ग्रन्थ है। वे उद्भट विद्वान्‌ और भावुक थे । प्रसङ्गात्‌ वे एक बार किसी जङ्गल 
-को गुफा में जा बेठे। वहाँ केवल आटा घोलकर पीते रहे, इससे उनका भौतिंक शरीर दुर्बल 
हो गया, रसमय शारीर पुष्ट हो गया । वहाँ 'क्रमसन्दर्भ' आदि ग्रन्थ भी उन्होंने लिखे। इस 
प्रकार सब में 'ज्ञान' ज्ञेय' अधिष्ठित हैं । यहाँ तो प्रत्यक्ष ही वेणु द्वारा गोपाङ्गनाओं में वह रस 
प्रसृतःहुआ, वृद्धि को प्राप्त हुआ, अन्तःकरणादि में भरपुर हुआ और वही वागिन्द्रिय से सम्पृवत 
हुआ। उसका जब वर्णेन करने लगीं, तब वही उनके अधरों में आ गया। वही भगवद्भोग्या 
-सुंबा सम्भोगसमय में श्री शयामसुन्दरसम्भोग्य। बन गयी । इस प्रकार परम्परया दान,. वर्णन, 
“भावना द्वारा वह भंगवद्भोग्या वनी. गोपाङ्गनाओं ने 'उसे-“बर्हापीडं नटवरवपुः. ; .” के 

यह सुधा भी सर्वाभोग्या सुधा का साधन है। जब परमप्रेयसी का रसपान रसलम्पट 
श्रीञ्यामसुन्दर करते हें और प्रेयसीवर्ग का भी ; उस समय श्रीस्यामसुन्दर गोपाङ्गनाभावापन्न 
और गोपाङ्गनायें श्यामसुन्दर भावापन्न हो जाती है। यह सव “सर्वाभोग्या' के लिए है। इस 
प्रकार से संसार का सार उभयविष उद्वृद्ध श्शृङ्गारस्वरूप श्रीशयामसुन्दर नटनागर, उनमें भी 
प्रधानतया उनका मुखसार, उसमें भी सुधा-रस उसका सार है। उसमें ब्रजाङ्गनाओं का लय, 
सायुज्य हुआ । यह्‌ वस्तु पूतना बेचारी को कहाँ मिले । वह तो बहुत स्थूल दृष्टि से श्रीमगव- 
त्सायुज्य को प्राप्त हुई। नहीं तो वेसे वड़ा अन्तर है। यहाँ का सायुज्य भी और ही है। इस 
समय तो ब्रजाङ्गनाएँ विरहविह्वला हें। इस समय वह उत्कर्षं उनकी दृष्टि में कहाँ? वेतो 
दीना हें इस समय । अतः कहती हें-'आओ, पूतना ही बनें, यह विरहवेदना तो मिटे, सायुज्य 
मिलेगा, वही सही, किसी तरह दुःख तो दूर होगा।' इस प्रकार लीलानुकरण में जब एक 
पूतना बन गयीं, तब दूसरी को उसका स्तनपान करने के लिए कृष्ण भी ,बनना चाहिए, सो 
दूसरी तुरत 'कृष्णायन्ती' बन गयी और 'पूतनायन्ती' के उर पर विहार करने लगी । पूतना- 
यन्ती' के अन्तर में तो वह मञ्जुल मुरलीधर श्याममूत्ति थी ही, अव वाहर ऊपर भी वह 
, 'कृष्णायन्ती' के स्वरूप में आ गयी । पहली ने गाढ परिरम्भ और चुम्वन करके कटाक्ष से 
कहा-पूतना पर इतनी कृपा, वह मारने आयी, तव भी उसके उरःस्थल पर विहार किया 
और हम ढुंढ-हूंडकर मरी जा रही हें, फिर भी वाततक नहीं पुछते ! यहाँ विहार रूप अनुकूल 
भाव सम्पन्न हुआ, परन्तु विरुद्ध भाव, जो प्राणत्यागरूप है, नहीं हुआ, क्योंकि यहाँ विशुद्ध 
भावना थी, अतः इसका फल तो हुआ, पर जिघांसा न होने से प्राणात्याग नहीं हुआ । 
'तोकायित्वा रुदत्यन्या पदाहन्‌ शकटायतीम्‌ । 
पुतनालोला का अनुकरण समाप्त हुआ। अब दूसरी शकटासुर लीला का अनुकरण 
आरम्भ हुआ। तोकवत्‌ आचरन्ती तोकायन्ती-एकमास $ जैसा आचरण करने 


वाली एक दूसरी गोपी बन गयी । इसमें उन्हें भगवान्‌ की दाललीला की स्टूकि हुई । भगवान्‌ 
बालकृष्ण जब तक मेया को नहीं देखते तब तक इचर-उकर ऋोड़ासककत रहते हें। परन्तु 
ज्योंही मेया को देखा कि दूध पीने के लिए पांव पटक-पटक = हे लूगते मचलने लगते 
हें। वैसे ही यह गोपी वाल चापल्य के अनुकरण को पठकती है ; भानो 
रूप सरोवर में समुद्भूत कमल विरह भवन से विघ्र्ित रूप ही सरोवर, 

पाद ही कमल और उनका प्रताडन ही विघनन है ! * 

नहीं करना है। यहाँ श्रीव्रजेन्धचन्द्र नन्दनन्दन की ऊघरसुधा 

जसे श्रीश्यामसुन्दर यशोदा के पयःपानाथ पाद एएक्ताङर कर्डे 

'का यह अनुकरण है। यों बालक के अनुकरण रें रोक्तो इहै रे र्‌ 

को पांव से गिरा दिया-'पदाहन्‌शकटायतोम्‌ ।' झास्लचिक ₹रिस्थिस्लि का करके दियोग- 

तप्त गोपाङ्गना परस्पर कहती हे-'हाय सखि, इदि हर शझरूझाहुर को बलतो कोशो लो शोऽएणप्यारे 

का वह सुकोमल चरणतल तो मिला होता।' लीलानुकरण में शकटकी तरह गोपी बनी उसे 
श्रीकृष्णपादस्पश का सुख नहीं मिला । दूसरी ने कहा-'सखि, तृणवत्तं अच्छा था, हम लालसा 
करती हैं, कब प्यारे इयामसुन्दर हमारे हार बनें । इन हीरक हारों में आनन्द नहीं, वह हार 
हमें नहीं तृणासुर को मिला। प्यारे मोहन उसके गले से लिपटे और हार बन गये। सखि इस 
जन्म में तो बे हमार हार बनेंगे नहीं, आओ तब राक्षस ही बनें, राक्षस ही सही, प्राणप्यारे 
तो मिलेंगे ।' गोपाज्भनाओं का तुरन्त भाव बदल जाता है और वे प्रार्थना करने लगती हें--- 
“प्यारे मनमोहन, हमारे हृदयहार बनने में आपको लज्जा लगती है और उन क्रूर राक्षसों के 
गले से लगे रहते हो, क्या हम इतनी बुरी हें ?' 

गोपाङ्गनाओं के समूह्‌ में कोई एक गोपी बाललीलानुकरणार्थ श्रीकृष्णस्वरूप बनी । 
यह योगमाया का प्रभाव है, वह परमानुरागवती गोपी से जो चाहती है वही करा लेती है। 
रासलीलामण्डली में पहले (और प्रायः अब भी) लीला के स्वरूपों से अनुकरणीय की भावना 
करायी जाती रही, वेसा होने से लीलाओं में वही लोकोत्तर आनन्द की स्फूत्ति हो जाती रही । 
फिर यहाँ गोपाङ्गनाओं को श्रीदयामसुन्दर की सफल अनुकृति करने में क्या विलम्ब? भावना 
परिपाक पहले ही से था, पाँव में घूंघरू-पायल बँधे ही थे, वह्‌ अनुकरण रत हो गयी, स्वरूप 
विस्मृत हो गया, पाँव पटक-पटककर मचलने लगी । 

पूर्णतम पुरुषोत्तम प्रभुकी अपरिलक्षित लीला है। यह तो गोपसीमन्तिनी का एक 
उदात्त भाव-चित्राङ्कुन है, वेसे उनसे वे कब दूर हुए ? एक बड़ा सुन्दर पद्य है-- 


“गोपालाङ्कणकदमेषु विहरन्‌ विप्राध्वर लज्जसे, 
ब्रूषे गोवूषहुङ्कृतेः स्तुतिशतेमो नं विधत्से सताम्‌ । 
दास्यं गोकुलपुंइचलीषु कुरुषे स्वाम्यन्नदान्तात्मसु 
ज्ञातं कुष्ण तवाङ्ध्यिपद्कूजयुगं प्रेमेक लभ्यं मुहुः । 
गोपालों के कीचभरे घरों के चौक में-आँगन में आप खूब मचल-मचल कर घूमते हो, 
पर ब्राह्मणों के पवित्र यज्ञस्थलों में जाते हुए लजाते हो। गौ, वत्स, बृषभ, महोक्ष, जो पशु हें, 
उनके हुंकार पर आप चट बोल उठते हो, पर सत्पुरुषों की सेंकड़ों वैदिक स्तुतियों का कोई उत्तर 
नहीं देते, जेसे सुनी ही नहीं । गोकुल गाँव की पुंर्चली जो जार बुद्धि से आप का सेवन करती 
रही, उनका दास बनने में आप को तनिक-सा भी सङ्गोच न हुआ, पर जो बेचारे ब्रत, तप आदि 
प्रयत्नपुवक बाह्यकरण और अन्तकरण को विषयों से सम्पृक्त.नहीं होंने देते, मन को दबाते हें, 
वृत्तियों को रोकते हें शम, दम, उपरति, तितीक्षा आदि साधनों में अपने जीवन को मिटा देते 
हैं, आरचर्थ है कि आप उनके मालिक भी नहीं बनना चाहते, स्वामी बनने से भी घृणा करते हो। 
“आपको इन चरित्रों को देखकर यही निश्‍चय करना पड़ता है कि आपकी पदप्राप्ति केवल प्रेम 
'साध्य है, एकमात्र रागानुगा भक्ति ही सर्वतोभावेन आपको वशमें कर सकती है । र 


श्रौरासपञ्चाध्यायी ३६३ 


वहाँ रुचि किस चीज की थी यह्‌ वात दूसरी हैं । गाय ने हुंकार किया, वछड़े ने बुलाया, 
हम्मारव करते ही चट बोल पड़े । उधर गोपाङ्गनाओं के पुंश्चळी भाव पर भी रीझ गये । यहाँ 
सव वात उलंटी । जितनी ऊंची चीज सव नीची कर दी गयी । महाराजाधिराज का वह स्वरूप 
इतने महत्व का नहीं हुआ जितना पार्थ-सरथि का । सखा अर्जुन के घोड़ों के सईस बने । महा- 
भारत युद्ध में अर्जुन के घोड़े जल के विना क्लान्त हो गये उनके लिए उसने पाताल गङ्गा निकाली । 
पार्थ-सारथि ने रथ से घोड़ों को खोल कर जल पिलाया, स्नान कराया, घोड़ों की लगाम अपने 
'मुख में पकड़ी, तोत्र (चाबुक) को मुकुट में खोंसा और चार हाथों से उनको घोया पोंछा । 
उस समय की उनकी झाँकी देखते ही वनती थी । राजा महाराजा भी जिस को नहीं कर सकते 
उसे प्रेमके बन्धन में बँधकर उनके अधिराजराज ने किया। परन्तु यह भी गोपाङ्गणकदेम 
क्रीड़ा के आगे तो फीका पड़ जाता है। तभी तो एक महात्मा ने कहा-“परमिममुपदशमा द्रि- 
यध्वम्‌, निगमवनेसु नितान्तखेदखिन्ना। विचिनुत भवनेषु वल्लवीनामुपनिषदर्थमुलूखले 
निबद्धम्‌॥।” अर्थात्‌; वेदशास्त्रों के उपदेशा रण्यमें-कर्मोपासना ज्ञान की भूलमुलेया में भटक 
रहे और अभिलपित को न प्राप्त करके दुःखी हो रहे प्राणियो, हमारी नेक सलाह मानो, वहू उप- 
निषदों का सार अरण्यों में या अरण्यकों में न मिलेगा, वह तो गेंवारी ग्वालिनों के घरों में माखन 
चोरी करते हुए अथवा यशोदा के आँगन में ऊखळ से वाँघा मिलेगा, वहाँ उसे ढूंडो । यहाँ प्रेम की 
रसमयीलीलाओं में गुंजाओं के समक्ष कौस्तुभमणि का कोई सम्मान या महत्व नहीं । यहाँ 
लक्ष्मी पति और रुक्मिणी पतित्व भी पुंश्चली पतित्व या गोपीजनवल्लभता के सामने मन्थर. 
' पड़ जाता है। 'उज्वलनीलमणि' में समर्थन किया गया है कि अरुन्धती, अनसूया आदि बड़े-बड़े 
सतीवृन्द भी इन पुंश्चलियों की पादधूलि के लिए लालायित हें-व्याकुल हें । क्योंकि ये ही सती 
परम सतो हें, जिन्होंने अपर पुरुष का सङ्ग त्याग कर “परपुरुष” का सङ्ग किया । अनन्त अखण्ड 
महामहिम श्रीकृष्ण ही परम पुरुष हें, परमात्मा हैं, ब्रह्म हें । वरिष्ठ अत्रि आदि' पुरुष हें,जीव हें 
पातिब्रत्यधमंपूर्वक इनकी सेवासे फल रूपमें परम पुरुष की प्राप्ति होती है, ये साधन हें, वे साध्य; 
अरुन्धती आदि सतियाँ अभी आराधना करती हें, पीछे हें और गोपाङ्गनाओं ने फळ प्राप्त कर 
लिया, उन्हें 'परपुरुष' की प्राप्ति हो गयी, वे कृतकृत्य हो गयीं । अतएव मन, बुद्धि, रोम-रोम में 
प्रविष्ट श्रीकृष्ण की राकटायती आदि अनुकृति लीला द्वारा गोपाङ्गना परानन्द में विलीन 
हुई । 
. “देत्यायित्वा जहारान्यामेका ङष्णार्भेभादनास्‌ । 
रिङ्कयामास काप्यङ ध्यिकर्षन्ती घोषनिःस्दनेः ।। ˆ 
इसी लीलानुकरण में एक गोपाङ्गना श्रीश्यामसुन्दर की सावना से बारूङष्य दन गयी। 
पाँवों में नूपुर पहिन लिये, घुटनों के बल चलने लगी। नूझुर की छोटो-छोटी चुंचुरू के घोष से वह 
साशङ्क हो गयी | बालवत्‌ किलकारी मार कर अय उडी ३ झझ्को ही जास्‍्स्थ नूपुर च्वनि से 


वह चकित होःगयी । नूपुर. के रुचिर घोष से स्तब्ध होकर च्ह्‌ रेडे को ओर रंह घुसाकर देखने 

लगी यों भगवांन्‌ बालमुकुन्द के अनुकरण में मग्न हो गयी । इसका अभिप्रायः यह कि इस प्रकार 
की तल्लीनता से-तीब्रसंवेगवान्‌ प्रेम से निम्तकोटिके भी लोग उन पूर्ण पुरुष को प्राप्त कर 
सकते हें। 'गोपालाङ्गणकदेमंषु विरहन्‌” आदि से भी यही ध्वनित होता है। यहाँ की लीला 
ही अद्भुत है। राजाधिराजस्वरूप की अपेक्षा पार्थशारथि का भाव ही दूसरा है और इसकी भी 
अपेक्षा गोपाळङ्गणकर्दम विहारी का स्वरूप और भी उच्च है। कहीं ज्ञान वैराग्योहीप्त शान्त 
रस ही उत्कृष्ट माना जाता है, शङ्कार रस उसके सामने निकृष्ट है। कहीं दाम्पत्यप्रेम में श्वृंद्धार 
रस ही उत्कृष्ट हो जाता है। इसके विपरीत औपपत्य में वह रसाभास हो जाता है 
परन्तु कहीं पर यही औपपत्यादि आलम्बनादि के उत्कृष्ट होने से उत्कृष्ट माना 
जाता है, जैसे यहीं गोपाङ्गनाओं का श्रीकृष्ण विषयक प्रणयौत्कण्ठय जिसके फलस्वरूप 
अनसूया, अरुन्धती जैसी भी उनकी पादधूलि के लिए लालायित रहती हैं। गोपाङ्गना 
यद्यपि पुंश्चली गिनी गयीं पर वे थीं श्रीकृष्ण की-परम पुरुष की साङ्गिनी या पुंश्चली, अतएव 
उनका यह उत्कर्ष है, तभी तो श्रीकृष्ण परमात्मा भी उनके दास्य की प्रार्थना करते हें। कोई 
कितनी भी साध्वी पतिब्रता होगी वह भी भगवान्‌ क ऐश्वर्य माधुय्यपूर्ण नारायण स्वरूप पर 
मुग्ध हुए विना नहीं रह सकती अनसूया जैसी भी भगवान्‌ नारायण के स्वरूप पर आसक्त हो|. 
गयी यह भूषण ही है कोई दूषण नहीं । परन्तु एक कथा से ज्ञात होता है कि कृष्णप्रणयिनी' 
गोपाङ्गना उस पर भी मुग्ध न हुई। 

_ एक बार श्रीशयामसुन्दर गोपाङ्गनाओं के साथ वासन्तिक रासोत्सव मना, रहे थे । 
उसी समय सहसा धोका देकर वे एक कुञ्ज में छिप गये। गोपाङ्गना ढूंडती हुई वहीं 
जा पहुँची । क्योंकि वे अपने सौगन्ध्य माधुर्यादि पूर को न छिपा सके, उसके लोभी भौरे, 
मयूर तथा हरिणाङ्गनाओं का ताँता उधर ही बँध गया । श्रीश्यामसुन्दर ने सोचा-ये तो 
“आयी, अब क्या करें, अपनी तो यह निन्हुति लीला ही विगड़ी।' दासी कं समान पीछे- 
पीछे घूम रही एववर्थंशक्ति की सहायता सें.वे झटपट चतुर्भुजधारी नारायण बन गये ! 
अन्वेषणक्रम प्राप्त उन नारायण का गोपाङ्गनाओं ने दरशन किया, पर वह आकर्षण, वह ओत्क- 
ण्ठ्य, वह आनन्द उन्हें नहीं प्राप्त हुआ, जो श्रीकृष्ण संमिळन में प्राप्त होता । परन्तु फिर भी 
उन्होंने नम्रता से प्रणाम किया। उन्हें वरदानोन्मुखं देखकर वरमाँगा-,श्रीश्यामसुन्दर हमें. 
शीघ्र मिलजायें।' क्या श्रीनारायण में भूषण वसन सौन्दर्यं की कमी थी ? पर उनके मनमें- 
हृदय में विराजमान अद्भुत्‌ छवि श्रीइयामसुन्दर की मूत्त के आगे वह सब कुछ नहीं जचा । 
इस दुष्टान्त से इनकी अटलता, अनन्यता तथा प्रणयातिशय व्यक्त होता है। अतएव अरुन्धती 
आदि सतियाँ इनकी पादपांसु चाहती हें । इनके अतिरिक्तं कोन एसी युवति होगी जो साक्षा- 
ज्ञारायण के दरशन करके उनपर मुग्ध न हो। यह तो गोपाङ्गनाओं की ही विशेषता थीं कि 
जो श्रीमन्नारायण के भी साक्षात्‌ दर्शन करके उनसे भी श्रीश्यामसुन्दर संभिलन की ही प्रार्थना 
की, यहाँ यह दिखाया गया कि जैसे महासम्राट्‌ के समक्ष इतरों का एश्वर्य अभिव्यक्त नहीं होता; 

जैसे सूर्य के सामने, चन्द्र-तक्षत्रादि फीक पड़ जाते हैं, दीखते ही नहीं, वेसे ही महामहामाघुय के 
सामने समस्त ऐश्वर्य अस्त हो जाते हैं, प्रकट ही नहीं होते । 

प्रेम की स्थिति प्राणिमात्र में अणुपरिमाण में, पाषंदादि में मध्यम परिमाण में और 
महत्परिमाण में गोपाङ्गनाओं में थी। इसके अतिरिक्त श्रीराधिकाजी में वही प्रेम परम- 
महत्परिमाण परिमित था । पुर्णंतम माधुर्य का प्रकाश वहीं हुआ । वहीं को यह कथा प्रसिद्ध 
है कि उसी निकुञ्ज में, जहाँ गोपाङ्गनाओं के सामने श्री कृष्ण नारायणरूप में छिप गये, श्रीराघाजी 
के आते ही उनकी वह ऐश्वरीमाया नहीं टिक सकी । उनका वह चतुर्भुज स्वरूप द्विभुज इयाम- 
सुन्दर के रूप में तुरत प्रकट हो गया । अतः यहाँ जितना-जितना लोकदृष्टि में अपकषं, उतना 
ही उतना प्रणय पथ में उत्कर्षं सिद्ध होता है । इसी दृष्टि से ओपपत्य का भी उत्कषंहै । 

जैसे जल और तरङ्ग में अन्य सम्बन्ध की कल्पना नहीं-“'. . . तरङ्गन वारि ज्यों . . .” 
वेसे ही वाहर-भीतर गोपाङ्गनाओं में श्रीकृष्ण तत्व विराजमान है । जल का तरङ्ग का अखण्ड 
सम्वन्ध है । इनमें श्री वृषभानुनन्दिनी राधारानी तो और भी अन्तरङ्ग हें, वे जल में माघुये 
स्थानीया हें। फिर वहाँ कैसा औपपत्य ? अतः औत्कण्ठ्यवृद्धधर्थं इनकी कल्पना है। एसे 
ही 'गोपालाङ्गण कर्दमेसु विहरन्‌” की कल्पना है । इन भगवल्लीलाओं की अति साघारणता से 
प्राणियों को विश्वास, आशा बँधती है कि हम दीनों को भी उस तत्त्व का स्वरूप दर्शन सम्भव है । 
तथाच इन्हीं दृष्टियों से पूतनायन्ती, कृष्णायन्ती, दैत्यायित्वा आदि श्रीब्रजसुन्दरियों की सफल " 
लीला प्रकृति हें । 


. भवित-सुघा का तृतीय खण्ड समाप्त 
॥ शुभम्‌ ॥ 
| धर्म की जय हो । प्राणियों में सद्भावना हो । 
अधमं का नाश हो । विशव का कल्याण हो। 
हर हर महादेव । 

